{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.20", "bookref": "2CH.20", "text": ["It-talba ta' \u0120osafat", "Wara dawn il-\u0121rajja \u0121ew g\u0127al \u0120osafat biex jitqabdu mieg\u0127u wlied Mowab u wlied G\u0127ammon flimkien ma' xi w\u0127ud mill-Meg\u0127unin.", "U \u0121ew xi messa\u0121\u0121iera u qalu lil \u0120osafat: \"\u0120ejja g\u0127al fuqek kotra kbira min-na\u0127a l-o\u0127ra tal-ba\u0127ar, minn Edom, u qeg\u0127din f'\u0126asson-tamar, li hi G\u0127ajn-geddi.\"", "U \u0120osafat ba\u017ca' u dawwar wi\u010b\u010bu biex jitlob il-Mulej, u nieda sawma g\u0127al \u0120uda kollu.", "U \u0120uda kollu n\u0121ama' biex jitolbu l-Mulej; mill-bliet kollha ta' \u0120uda \u0121ew jitolbu l-Mulej.", "\u0120osafat waqaf f'nofs il-\u0121emg\u0127a kollha ta' \u0120uda u \u0120erusalemm, fid-dar tal-Mulej, quddiem il-bit\u0127a l-\u0121dida, u qal: \"Mulej, Alla ta' missirijietna, mhux int Alla fis-sema?", "Mhux int ta\u0127kem fuq is-saltniet kollha tal-\u0121nus?", "F'idejk il-qawwa u s-setg\u0127a, u \u0127add ma jista' jiqaflek.", "Mhux int, o Alla tag\u0127na, ke\u010b\u010bejt in-nies li kienu jg\u0127ammru f'din l-art minn quddiem il-poplu tieg\u0127ek I\u017crael, u tajtha g\u0127al dejjem lil nisel Abraham \u0127abibek?", "Huma g\u0127ammru fiha, u bnewlek fiha tempju lil ismek, u qalu: 'Jekk ti\u0121i fuqna l-\u0127sara, is-sejf, il-\u0127aqq, il-pesta, jew il-\u0121u\u0127, a\u0127na ni\u0121u u nieqfu quddiem din id-dar, quddiemek, g\u0127ax ismek hu f'din id-dar; u nsej\u0127ulek fl-hemm tag\u0127na, u int tismag\u0127na u ssalvana.'", "U issa, ara wlied G\u0127ammon u Mowab u n-nies tal-muntanji ta' Xeg\u0127ir, l-artijiet li int ma \u0127allejtx lil I\u017crael jid\u0127ol fihom meta \u0127ar\u0121u mill-E\u0121ittu - g\u0127ax huma daru mag\u0127hom u ma qerduhomx.", "Ara issa kif qeg\u0127din i\u0127allsuna, billi ji\u0121u u jaqilg\u0127una mill-art tieg\u0127ek li int tajtna b'wirt.", "Alla tag\u0127na, ma tag\u0127milx int \u0127aqq minnhom?", "G\u0127ax a\u0127na ma g\u0127andniex sa\u0127\u0127a quddiem din il-kotra hekk kbira li \u0121ejja kontra tag\u0127na, u a\u0127na ma nafux x'g\u0127andna nag\u0127mlu; imma g\u0127ajnejna huma fik!\"", "\u0120uda kollu kienu weqfin quddiem il-Mulej bit-trabi tag\u0127hom, u n-nisa tag\u0127hom, u wliedhom.", "Il-profezija ta' \u0120a\u0127sijel", "U l-ispirtu tal-Mulej \u0121ie fuq \u0120a\u0127sijel bin \u017bakkarija, bin Benajja, bin \u0120eg\u0127ijel, bin Mattanija, Levita minn ulied Asaf, f'nofs il-\u0121emg\u0127a kollha, u qal: \"Isimg\u0127uni, intom nies ilkoll ta' \u0120uda, intom li tg\u0127ammru f'\u0120erusalemm, u int, o sultan \u0120osafat!", "Dan jg\u0127id il-Mulej: Tib\u017cg\u0127ux!", "Titwerwrux quddiem din il-kotra kollha, g\u0127aliex it-taqbida mhijiex tag\u0127kom, imma ta' Alla.", "G\u0127ada in\u017clu g\u0127alihom; ara, huma jitilg\u0127u mit-telg\u0127a ta' Sis; issibuhom f'tarf il-wied, biswit id-de\u017cert ta' \u0120erwel.", "Intom ma ti\u0121\u0121ildux f'din il-battalja; oqog\u0127du f'postkom, ti\u010b\u010baqilqux, u taraw ir-reb\u0127a tal-Mulej g\u0127alikom, o \u0120uda u \u0120erusalemm.", "Tib\u017cg\u0127ux, titwerwrux; g\u0127ada o\u0127or\u0121u g\u0127alihom, u l-Mulej ikun mag\u0127kom.\"", "U \u0120osafat ni\u017cel wi\u010b\u010bu fl-art; u \u0120uda kollu, u dawk kollha li jg\u0127ammru f'\u0120erusalemm inxte\u0127tu quddiem il-Mulej biex jadurawh.", "U l-Leviti minn ulied Ke\u0127at u minn ulied Kora\u0127 qamu jfa\u0127\u0127ru l-Mulej, Alla ta' I\u017crael, b'le\u0127en qawwi u g\u0127oli.", "U filg\u0127odu bakkru u \u0127ar\u0121u lejn id-de\u017cert ta' Tekug\u0127a; u huma u sejrin, \u0120osafat waqaf u qal: \"Isimg\u0127uni, intom nies ta' \u0120uda, intom li tg\u0127ammru f'\u0120erusalemm!", "Emmnu fil-Mulej, Alla tag\u0127kom, u titwettqu; emmnu fil-profeti tieg\u0127u u tirb\u0127u.\"", "Imbag\u0127ad, wara li ftiehem mal-poplu, g\u0127a\u017cel lil dawk li kellhom jg\u0127annu u jfa\u0127\u0127ru lill-Mulej, libsin ilbies sagru, u mixjin quddiem l-e\u017cer\u010btu jg\u0127idu: \"Fa\u0127\u0127ru lill-Mulej, g\u0127ax g\u0127al dejjem it-tjieba tieg\u0127u.\"", "U meta bdew jg\u0127annu u jfa\u0127\u0127ru lil Alla, il-Mulej qieg\u0127ed nasba g\u0127al ulied G\u0127ammon u Mowab u g\u0127al dawk li jg\u0127ammru fuq il-muntanja ta' Xeg\u0127ir, li \u0121ew g\u0127al \u0120uda; u sfaw mirbu\u0127a.", "G\u0127aliex in-nies ta' G\u0127ammon u ta' Mowab qamu g\u0127an-nies li jg\u0127ammru fuq il-muntanja ta' Xeg\u0127ir, u qerduhom g\u0127alkollox.", "Wara li qerdu lin-nies ta' Xeg\u0127ir, g\u0127enu lil xulxin biex jeqirdu wie\u0127ed lil ie\u0127or.", "X\u0127in \u0120uda waslu l-g\u0127olja li t\u0127ares fuq id-de\u017cert, \u0127arsu lejn il-kotra, u rawhom mejtin fl-art: \u0127add minnhom ma kien \u0127eles.", "U \u0120osafat \u0121ie bin-nies tieg\u0127u biex ji\u0121bru l-pri\u017ca minn fuqhom u sabu kotra ta' bhejjem, u \u0121id, u lbies, u o\u0121\u0121etti o\u0127ra prezzju\u017ci, u tant \u0127adu minnhom li ma setg\u0127ux i\u0121orruhom.", "Damu tlitt ijiem s\u0127a\u0127 i\u0121orru, tant kienet kbira l-pri\u017ca.", "Fir-raba' jum in\u0121abru Wied Berakah - g\u0127ax hemm bierku l-Mulej; g\u0127alhekk dak il-post isej\u0127ulu: Wied Berakah.", "Imbag\u0127ad re\u0121g\u0127u lura n-nies kollha ta' \u0120uda u \u0120erusalemm, bis-sultan \u0120osafat quddiemhom, lejn \u0120erusalemm kollha fer\u0127ana, g\u0127ax il-Mulej ferra\u0127hom bir-reb\u0127a fuq l-g\u0127edewwa tag\u0127hom.", "U da\u0127lu \u0120erusalemm u fid-dar tal-Mulej bid-daqq tal-arpi, i\u010b-\u010betri u t-trombi.", "U l-bi\u017ca' ta' Alla waqa' fuq is-saltniet kollha tal-art, meta semg\u0127u kif il-Mulej tqabad mal-g\u0127edewwa ta' I\u017crael.", "U s-saltna ta' \u0120osafat sabet il-kwiet g\u0127aliex Alla tieg\u0127u tah il-mistrie\u0127 minn kull na\u0127a.", "Il-mewt ta' \u0120osafat", "U \u0120osafat saltan fuq \u0120uda; \u0127amsa u tletin sena kellu meta beda jsaltan, u saltan \u0127amsa u g\u0127oxrin sena f'\u0120erusalemm; ommu kien jisimha G\u0127a\u017cuba bint Sil\u0127i.", "U mexa fit-triq ta' missieru Asa bla ma tbieg\u0127ed xejn minnha, u g\u0127amel dak li jog\u0127\u0121ob lill-Mulej.", "Imma ma qeridx is-santwarji u l-poplu kien g\u0127adu ma dawwarx qalbu lejn Alla ta' missirijiethom.", "U l-bqija tal-\u0121rajja ta' \u0120osafat, mill-bidu sal-a\u0127\u0127ar, huma miktuba fil-Ktieb tal-\u0120rajja ta' \u0120e\u0127u bin \u0126anani, u mda\u0127\u0127lin fi Ktieb is-Slaten ta' I\u017crael.", "Wara dawn il-\u0121rajja \u0120osafat, sultan ta' \u0120uda, issie\u0127eb ma' A\u0127a\u017cija, sultan ta' I\u017crael, li kien qieg\u0127ed jag\u0127mel il-\u0127a\u017cin.", "Issie\u0127eb mieg\u0127u biex jibnu i\u0121fna li jmorru Tarsis, u bnew i\u0121fna f'G\u0127esjon-geber.", "Imma Elig\u0127e\u017cer bin Dodawa, minn Maresa, beda j\u0127abbar kontra \u0120osafat u jg\u0127id: \"Talli int isse\u0127ibt ma' A\u0127a\u017cija, qered il-Mulej kulma g\u0127amilt.\"", "U l-i\u0121fna tkissru u ma setg\u0127ux imorru Tarsis."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.21", "bookref": "2CH.21", "text": ["U \u0120osafat strie\u0127 ma' missirijietu, u difnuh ma' missirijietu fil-belt ta' David, u da\u0127al isaltan floku \u0120e\u0127oram, ibnu.", "Is-saltna ta' \u0120e\u0127oram", "\u0120e\u0127oram kellu \u0127utu, ulied \u0120osafat: G\u0127a\u017carija, \u0120e\u0127ijel, \u017bakkarija, G\u0127a\u017crija\u0127u, Mikiel u Sefatija.", "Dawn kollha wlied \u0120osafat, sultan ta' I\u017crael .", "Missierhom kien tahom \u0127afna rigali, fidda, u deheb, u \u0127wejje\u0121 prezzju\u017ci, u bliet iffortifikati f'\u0120uda, imma s-saltna taha lil \u0120e\u0127oram, g\u0127ax kien il-kbir.", "Meta \u0120e\u0127oram \u0127a s-saltna ta' missieru u ssa\u0127\u0127a\u0127 sewwa, qatel lil \u0127utu kollha bix-xabla u lil xi w\u0127ud mill-prin\u010bpijiet ta' I\u017crael ukoll.", "Kellu tnejn u tletin sena meta \u0120e\u0127oram la\u0127aq sultan, u saltan g\u0127al tmien snin f'\u0120erusalemm.", "U qabad l-istess triq tas-slaten ta' I\u017crael b\u0127alma kienu g\u0127amlu dawk tad-dar ta' A\u0127ab; g\u0127ax kellu b'martu lil bint A\u0127ab ; u g\u0127amel il-\u0127a\u017cin f'g\u0127ajnejn il-Mulej.", "Imma l-Mulej ma riedx jeqred id-dar ta' David min\u0127abba l-patt li kien g\u0127amel ma' David, u billi kien wieg\u0127du li j\u0127allilu xrara g\u0127al dejjem, lilu u lil uliedu.", "Fi \u017cmienu l-Edumin qamu kontra l-\u0127akma ta' \u0120uda, u g\u0127amlu sultan g\u0127alihom.", "U \u0120e\u0127oram telaq bil-kmandanti u l-karrijiet kollha mieg\u0127u; u qam billejl u kisser lil Edom, li kienu dawru lilu u l-kmandanti bil-karrijiet.", "Imma Edom \u0127eles minn idejn \u0120uda sal-lum.", "Imbag\u0127ad f'dak i\u017c-\u017cmien stess \u0127elset Libna wkoll minn ta\u0127t idejh, g\u0127ax kien telaq lill-Mulej, Alla ta' missirijietu.", "Sa\u0127ansitra bena s-santwarji fuq l-g\u0127oljiet ta' \u0120uda, u waqqa' fi\u017c-\u017cina lin-nies ta' \u0120erusalemm, u xe\u0127et lil \u0120uda fid-dnub.", "Elija j\u0127abbar il-pesta", "U waslitlu ittra ming\u0127and Elija, il-profeta , fejn qallu: \"Dan jg\u0127id il-Mulej, Alla ta' David missierek: 'Talli int ma mxejtx fit-triqat ta' \u0120osafat missierek, u fi triqat Asa, sultan ta' \u0120uda, imma mxejt fit-triqat tas-slaten ta' I\u017crael, u waqqajt fi\u017c-\u017cina lil \u0120uda u n-nies ta' \u0120erusalemm, b\u0127alma waqqg\u0127ethom fi\u017c-\u017cina d-dar ta' A\u0127ab, u qtilt ukoll lil \u0127utek, id-dar ta' missierek, li kienu a\u0127jar minnek, ara, il-Mulej issa se jolqot bi fla\u0121ell kbir sewwa l-poplu tieg\u0127ek, 'l uliedek u n-nisa tieg\u0127ek, u kulma g\u0127andek.", "U int tirkbek marda qalila, marda f'imsarnek sakemm jo\u0127or\u0121u barra msarnek min\u0127abba l-marda minn jum g\u0127al ie\u0127or.'", "\" U l-Mulej qajjem kontra \u0120e\u0127oram il-korla tal-Filistin u tal-G\u0127arab li jg\u0127ammru \u0127dejn il-Kusin, u telg\u0127u kontra \u0120uda, da\u0127lu \u0121o fih u \u0127atfu l-\u0121id kollu li sabu f'dar is-sultan, u 'l uliedu u n-nisa tieg\u0127u, u ma baqag\u0127lu ebda tifel \u0127lief \u0120e\u0127owa\u0127a\u017c, l-i\u017cg\u0127ar fost uliedu.", "Wara dan kollu l-Mulej bag\u0127atlu marda bla fejqan f'imsarnu.", "U \u0121ara li jum wara ie\u0127or, meta kienu g\u0127oddhom g\u0127addew sentejn, \u0127ar\u0121ulu msarnu barra min\u0127abba l-marda li kellu, u miet b'u\u0121ig\u0127 qalil.", "U l-poplu m'g\u0127amillux \u0127u\u0121\u0121ie\u0121a b\u0127alma g\u0127amel ma' missirijietu.", "Kellu tnejn u tletin sena meta beda jsaltan, u g\u0127al tmien snin saltan f'\u0120erusalemm.", "U mar bla ma t\u0127assruh, u difnuh fil-belt ta' David, i\u017cda mhux fl-oqbra tas-slaten."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.22", "bookref": "2CH.22", "text": ["A\u0127a\u017cija sultan ta' \u0120uda", "U n-nies ta' \u0120erusalemm g\u0127amlu sultan floku lil A\u0127a\u017cija, ibnu \u017c-\u017cg\u0127ir, g\u0127ax l-o\u0127rajn ta' qablu kollha qatlithom il-\u0121gajta li kienet da\u0127let mal-G\u0127arab fil-kamp.", "U A\u0127a\u017cija bin \u0120e\u0127oram sar sultan ta' \u0120uda.", "Kellu tnejn u erbg\u0127in sena A\u0127a\u017cija meta beda jsaltan, u saltan g\u0127al sena f'\u0120erusalemm.", "Ommu kien jisimha G\u0127atalija bint G\u0127omri.", "U hu wkoll qabad it-triq ta' dar A\u0127ab, g\u0127ax ommu kienet tag\u0127tih pariri \u0127\u017ciena.", "U g\u0127amel il-\u0127a\u017cin f'g\u0127ajnejn il-Mulej b\u0127ad-dar ta' A\u0127ab, g\u0127ax wara l-mewt ta' missieru, kienu huma li kienu l-kunsillieri tieg\u0127u g\u0127all-qerda tieg\u0127u.", "Kien ukoll fuq il-parir tag\u0127hom li qabad, u mar ma' \u0120e\u0127oram bin A\u0127ab, sultan ta' I\u017crael, biex jitqabad ma' \u0126a\u017cajel, sultan ta' Aram f'Ramot-gilg\u0127ad.", "Imma 'l \u0120oram darbuh l-Aramin.", "U hu ra\u0121a' lura f'\u0120e\u017crag\u0127el biex jiddewwa mill-\u0121rie\u0127i li g\u0127amlulu f'Rama hu u jitqabad kontra \u0126a\u017cajel, sultan ta' Aram.", "U A\u0127a\u017cija bin \u0120e\u0127oram, sultan ta' \u0120uda, ni\u017cel jara lil \u0120oram bin A\u0127ab f'\u0120e\u017crag\u0127el, g\u0127ax kien marid.", "\u0120e\u0127u joqtol lil A\u0127a\u017cija", "Minn Alla kien \u0121ej li A\u0127a\u017cija mar jara lil \u0120oram, u hemm sab il-qerda tieg\u0127u.", "Malli wasal \u0127are\u0121 ma' \u0120e\u0127oram kontra \u0120e\u0127u bin Nimsi, li l-Mulej kien ikkonsagrah biex ikisser id-dar ta' A\u0127ab; u \u0121ara li wara li \u0120e\u0127u kien g\u0127amel il-kontijiet mad-dar ta' A\u0127ab, sab il-prin\u010bpijiet ta' \u0120uda u wlied \u0127ut A\u0127a\u017cija, li kienu jservu lil A\u0127a\u017cija, u qatilhom.", "Imbag\u0127ad beda jfittex lil A\u0127a\u017cija u sabu f'Samarija, fejn kien mo\u0127bi; u \u0121abuh quddiem \u0120e\u0127u, u qatluh, u difnuh, g\u0127ax, qalu, dan hu bin \u0120osafat, li kien ifittex il-Mulej b'qalbu kollha.", "U ma kien fadal \u0127add mid-dar ta' A\u0127a\u017cija li seta' j\u017comm is-saltna s\u0127i\u0127a.", "Il-qerda tal-familja rjali", "U G\u0127atalija, omm A\u0127a\u017cija, malli rat li miet binha, qamet u qerdet in-nisel kollu tas-saltna tad-dar ta' \u0120uda.", "Imma \u0120e\u0127osabat bint is-sultan \u0127adet lil \u0120owas bin A\u0127a\u017cija, \u0127atfitu minn nofs ulied is-sultan, li kienu lesti g\u0127all-mewt, u qeg\u0127ditu flimkien mal-imraddg\u0127a tieg\u0127u fil-kmamar tas-sodod.", "Hekk \u0127bietu \u0120e\u0127osabat, bint is-sultan \u0120e\u0127oram, mart il-qassis il-kbir \u0120e\u0127ojada, li kienet o\u0127t A\u0127a\u017cija, minn quddiem g\u0127ajnejn G\u0127atalija; u hekk din ma qatlitux.", "U dam mag\u0127hom mo\u0127bi fid-dar ta' Alla g\u0127al sitt snin, filwaqt li G\u0127atalija kienet issaltan fuq il-pajji\u017c."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.23", "bookref": "2CH.23", "text": ["Ir-rewwixta", "Fis-seba' sena, \u0120e\u0127ojada g\u0127amel il-qalb u bag\u0127at i\u0121ib kapijiet tal-mija: G\u0127a\u017carija bin \u0120ero\u0127am, Ismag\u0127el bin \u0120e\u0127o\u0127anan, G\u0127a\u017carija bin G\u0127obed, Mag\u0127xija bin G\u0127adajja, u Elisafat bin \u017bikri, u da\u0127al f'patt mag\u0127hom.", "Daru ma' \u0120uda kollu u \u0121abru l-Leviti mill-ibliet kollha ta' \u0120uda, u l-kapijiet tal-familji ta' I\u017crael, u \u0121ew \u0120erusalemm.", "U l-\u0121emg\u0127a kollha ntrabtet b'patt mas-sultan f'dar Alla u qalilhom \u0120e\u0127ojada: \"Hawn hu bin is-sultan!", "\u0126a jsaltan b\u0127alma qal il-Mulej dwar ulied David.", "Dan li g\u0127andkom tag\u0127mlu.", "Terz minnkom li tkunu g\u0127assa s-Sibt, qassisin u Leviti, oqog\u0127du \u0127dejn l-g\u0127etiebi tal-bibien; terz ie\u0127or \u0127dejn il-palazz tas-sultan, u t-terz l-ie\u0127or f'bieb Sur.", "U l-poplu kollu fil-bit\u0127a ta' dar il-Mulej.", "U \u0127add ma jid\u0127ol f'dar il-Mulej, \u0127lief il-qassisin u l-Leviti li jkunu fis-servizz; jid\u0127lu huma biss g\u0127ax huma kkonsagrati.", "U l-poplu kollu g\u0127andu j\u0127ares l-ordnijiet tal-Mulej.", "U l-Leviti jduru madwar is-sultan dawramejt, kul\u0127add bl-armi f'idu; u kull min jipprova jid\u0127ol fid-dar oqtluh.", "Ibqg\u0127u mas-sultan, jid\u0127ol jew jo\u0127ro\u0121.\"", "U l-Leviti u l-poplu kollu ta' \u0120uda g\u0127amlu kulma ordnalhom \u0120e\u0127ojada, il-qassis, u kull wie\u0127ed \u0127a n-nies tieg\u0127u - sew dawk li kienu de\u0127lin is-Sibt sew dawk li kienu \u0127er\u0121in is-Sibt, g\u0127ax \u0120e\u0127ojada, il-qassis, ma \u0127alla ebda taqsima to\u0127ro\u0121.", "U \u0120e\u0127ojada, il-qassis, ta lill-kapijiet tal-mija l-lanez, it-tarkiet il-kbar u t-tarkiet i\u017c-\u017cg\u0127ar tas-sultan David, li kien hemm fid-dar ta' Alla.", "Imbag\u0127ad qassam il-poplu kollu, kull wie\u0127ed bl-armi f'idu, min-na\u0127a ta' Nofsinhar tat-tempju g\u0127an-na\u0127a tat-Tramuntana, kollha j\u0127arsu lejn l-artal u t-tempju madwar is-sultan.", "Imbag\u0127ad \u0127ar\u0121u 'l bin is-sultan, u xeddewlu l-kuruna u tawh il-proklama u hekk g\u0127amluh sultan; u dilkuh \u0120e\u0127ojada u wliedu, u bdew jg\u0127ajtu: \"Viva s-Sultan\".", "Il-qtil ta' G\u0127atalija", "U G\u0127atalija, malli semg\u0127et l-g\u0127ajta tal-poplu ji\u0121ri u jfa\u0127\u0127ar lis-sultan, marret g\u0127al fuq il-folla f'dar il-Mulej.", "U \u0127arset, u hemm kien is-sultan wieqaf fuq tribuna \u0127dejn id-d\u0127ul ; u ma\u0121enb is-sultan il-prin\u010bpijiet, u t-trumbettieri u l-poplu kollu tal-pajji\u017c kien fer\u0127an u jdoqq it-trumbetti, filwaqt li l-kantanti bl-istrumenti tag\u0127hom imexxu l-kant ta' tif\u0127ir.", "U G\u0127atalija \u010barrtet \u0127wejji\u0121ha u bdiet tg\u0127ajjat: \"Tradiment, Tradiment\".", "U \u0120e\u0127ojada l-qassis \u0127are\u0121 il-kapijiet tal-mija u l-fizzjali tal-e\u017cer\u010btu u qalilhom: \"O\u0127or\u0121uha 'l barra mill-palazz bejn \u017cew\u0121 fillieri, u kull min imur warajha, ag\u0127tuh il-mewt bix-xabla.\"", "G\u0127ax il-qassis kien qal: \"La toqtluhiex f'dar il-Mulej.\"", "U kif waslet fid-da\u0127la ta\u017c-\u017cwiemel g\u0127al \u0121ewwa l-palazz tas-sultan, meddew idejhom fuqha u qatluha hemmhekk.", "U g\u0127amel \u0120e\u0127ojada patt bejnu u bejn il-poplu kollu, u bejn is-sultan, li jkunu l-poplu tal-Mulej.", "U l-poplu kollu mar fit-tempju ta' Bag\u0127al, u \u0121arrfuh u farrku g\u0127alkollox l-artali u x-xbihat tieg\u0127u; u 'l Mattan, qassis ta' Bag\u0127al, qatluh quddiem l-artali.", "U \u0120e\u0127ojada, il-qassis, \u0127alla s-servizzi tat-tempju tal-Mulej f'idejn il-qassisin u l-Leviti, li David kien qassam fit-tempju tal-Mulej, biex joffru s-sagrifi\u010b\u010bji tal-\u0127ruq lill-Mulej - kif inhu miktub fil-Li\u0121i ta' Mos\u00e8 - b'kant ferrie\u0127i skont l-ordnijiet ta' David.", "Qieg\u0127ed ukoll purtinara fil-bibien tat-tempju tal-Mulej biex ebda \u0127a\u0121a mni\u0121\u0121sa ma tid\u0127ol.", "Imbag\u0127ad \u0127a l-kapijiet tal-mija u l-kbarat u n-nies li kellhom xi setg\u0127a fuq il-poplu, u l-poplu kollu tal-pajji\u017c, u ni\u017c\u017clu s-sultan mit-tempju tal-Mulej; u g\u0127addewh mill-Bieb il-Kbir g\u0127all-palazz tas-sultan, u qeg\u0127duh fuq it-tron tas-saltna.", "Fera\u0127 il-poplu kollu tal-pajji\u017c, u l-belt strie\u0127et, u lil G\u0127atalija qatluha bix-xabla."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.24", "bookref": "2CH.24", "text": ["Is-saltna ta' \u0120owas", "Seba' snin kellu \u0120owas meta sar sultan, u dam erbg\u0127in sena jsaltan f'\u0120erusalemm, u ommu kien jisimha Sibja minn Birsaba.", "U \u0120owas g\u0127amel is-sewwa f'g\u0127ajnejn il-Mulej sakemm dam \u0127aj \u0120e\u0127ojada, il-qassis.", "U \u0120e\u0127ojada sablu \u017cew\u0121 nisa, u kellu subien u bniet.", "It-ti\u0121did tat-tempju", "Wara dan \u0120owas \u0121ieh f'mo\u0127\u0127u li jirrestawra t-tempju tal-Mulej, u \u0121abar il-qassisin u l-Leviti u qalilhom: \"O\u0127or\u0121u fl-ibliet ta' \u0120uda u i\u0121bru l-flus ming\u0127and I\u017crael kollu biex insewwu t-tempju ta' Alla tag\u0127kom minn sena g\u0127al sena, u qisu li tg\u0127a\u0121\u0121lu f'din il-\u0127a\u0121a.\"", "Imma l-Leviti ma g\u0127a\u0121\u0121lu xejn.", "G\u0127alhekk is-sultan sejja\u0127 lil \u0120e\u0127ojada, il-kap, u qallu: \"G\u0127aliex ma \u0127adtx \u0127sieb li l-Leviti j\u0121ibu minn \u0120uda u minn \u0120erusalemm it-taxxa ordnata minn Mos\u00e8, il-qaddej tal-Mulej, lill-\u0121emg\u0127a ta' I\u017crael g\u0127at-tinda tax-xhieda miktuba?\"", "G\u0127ax G\u0127atalija, il-mara l-\u0127a\u017cina, u wliedha g\u0127amlu l-\u0127sara fit-tempju ta' Alla, u sa\u0127ansitra nqdew bl-offerti mqaddsa g\u0127as-servizz tal-Bag\u0127lim.", "Imbag\u0127ad ordnalhom is-sultan u g\u0127amlu senduq u qeg\u0127duh barra \u0127dejn il-bieb tat-tempju.", "U g\u0127amlu sej\u0127a f'\u0120uda u f'\u0120erusalemm biex i\u0121ibu lill-Mulej it-taxxa li Mos\u00e8, il-qaddej ta' Alla, kien ordna lil I\u017crael fid-de\u017cert.", "U fer\u0127u l-prin\u010bpijiet kollha u l-poplu kollu, u \u0121iebu l-flus u xe\u0127tuhom fis-senduq sakemm imtela.", "Meta mbag\u0127ad kienu jie\u0127du s-senduq g\u0127and l-uffi\u010bjali tas-sultan permezz tal-Leviti, u meta kienu jaraw li kien hemm \u0127afna flus, kien ji\u0121i s-segretarju tas-sultan u l-ispettur tal-qassis kap, u jbattlu s-senduq u jer\u0121g\u0127u jqeg\u0127duh f'postu.", "U hekk kienu jag\u0127mlu minn jum g\u0127al ie\u0127or.", "U \u0121abru \u0127afna flus.", "U s-sultan u \u0120e\u0127ojada tawhom lin-nies tas-seng\u0127a li kellhom f'idejhom ix-xog\u0127ol tat-tempju tal-Mulej.", "U huma qabbdu bennejja u mastrudaxxi biex isewwu t-tempju tal-Mulej, u nies im\u0127arr\u0121a fix-xog\u0127ol tal-\u0127adid u l-bron\u017c, biex isa\u0127\u0127u dar il-Mulej.", "U l-\u0127addiema \u0127admu, u x-xog\u0127ol tat-tiswija tala' f'idejhom, u waqqfu mill-\u0121did it-tempju ta' Alla kif kellu jkun u ssudawh.", "U meta temmew ix-xog\u0127ol, \u0121iebu quddiem is-sultan u \u0120e\u0127ojada l-flus li kien fadal, u bihom g\u0127amlu tag\u0127mir g\u0127at-tempju tal-Mulej, tag\u0127mir g\u0127as-servizz u g\u0127as-sagrifi\u010b\u010bji tal-\u0127ruq, u bwieqi g\u0127all-in\u010bens, u o\u0121\u0121etti o\u0127ra tad-deheb u l-fidda.", "U kienu joffru dejjem sagrifi\u010b\u010bji fit-tempju tal-Mulej, sakemm baqa' \u0127aj \u0120e\u0127ojada.", "\u0120e\u0127ojada xjie\u0127 u mtela bl-g\u0127omor, u miet; kellu mija u tletin sena meta miet.", "U difnuh fil-belt ta' David mas-slaten, g\u0127ax g\u0127amel is-sewwa f'I\u017crael ma' Alla u t-tempju tieg\u0127u.", "Meta miet \u0120e\u0127ojada l-prin\u010bpijiet ta' \u0120uda marru jsellmu lis-sultan b'wi\u010b\u010bhom fl-art, u mbag\u0127ad is-sultan tahom widen.", "Huma \u0127allew it-tempju tal-Mulej, Alla ta' missirijiethom, u marru jaqdu x-xbihat tal-Asera u l-idoli.", "U l-korla tal-Mulej xeg\u0127let kontra \u0120uda u \u0120erusalemm min\u0127abba din il-\u0127tija tag\u0127hom.", "Hu bag\u0127at profeti biex ire\u0121\u0121g\u0127uhom lura g\u0127and il-Mulej; dawn widdbuhom, i\u017cda huma ma tawx widen.", "Imbag\u0127ad l-ispirtu ta' Alla mela ru\u0127 \u017bakkarija, bin il-qassis \u0120e\u0127ojada, u qam f'nofs il-poplu u kellimhom hekk: \"Dan jg\u0127id Alla: 'G\u0127ala qeg\u0127din tiksru l-kmandamenti tal-Mulej?", "G\u0127alhekk ma tistg\u0127ux issibu ri\u017cq.", "Intom tlaqtu lill-Mulej, u hu telaq lilkom.'", "\" I\u017cda huma ftiehmu bejniethom, u bl-ordni tas-sultan \u0127a\u0121\u0121ruh fil-bit\u0127a tat-tempju tal-Mulej.", "Is-sultan \u0120owas nesa l-\u0121id li \u0120e\u0127ojada, missier \u017bakkarija, kien g\u0127amel mieg\u0127u, qatillu lil ibnu li, hu u jmut, qal: \"\u0126a jara l-Mulej, u jitlob il-kont hu.\"", "Il-mewt ta' \u0120owas", "\u0120ara li f'g\u0127eluq is-sena, l-e\u017cer\u010btu ta' Aram tala' g\u0127al \u0120owas, da\u0127lu f'\u0120uda u f'\u0120erusalemm, u qerdu mill-poplu l-prin\u010bpijiet kollha tieg\u0127u, u bag\u0127tu l-pri\u017ca tag\u0127hom kollha lis-sultan f'Damasku.", "G\u0127ad li l-e\u017cer\u010btu ta' Aram \u0121ie bi ftit nies, il-Mulej telaq f'idejhom l-e\u017cer\u010btu kbir \u0127afna, g\u0127aliex kienu telqu l-Mulej, Alla ta' missirijiethom.", "B'hekk g\u0127amlu \u0127aqq minn \u0120owas.", "U wara li telqu minn \u0127dejh u \u0127allewh midrub sewwa, il-qaddejja tieg\u0127u g\u0127amlu konfoffa kontrih biex jit\u0127allsu minnu talli kien xerred demm bin \u0120e\u0127ojada, il-qassis; u qatluh f'soddtu u hekk miet.", "U difnuh fil-belt ta' David, imma mhux fl-oqbra tas-slaten.", "Dawk li kienu kkonfoffaw kontrih kienu: \u017babad bin Simg\u0127at, l-G\u0127ammonija; u \u0120e\u0127o\u017cabad bin Simrit, il-Mowabija.", "Dwar uliedu, l-orakli kontra tieg\u0127u u t-ti\u0121did tat-tempju ta' Alla, kollox hu miktub fit-tag\u0127lim tal-Ktieb tas-Slaten.", "U Amasija, ibnu, beda jsaltan floku."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.25", "bookref": "2CH.25", "text": ["Is-saltna ta' Amasija", "Amasija kellu \u0127amsa u g\u0127oxrin sena meta beda jsaltan; u saltan f'\u0120erusalemm g\u0127al disg\u0127a u g\u0127oxrin sena u ommu kien jisimha \u0120e\u0127og\u0127addan minn \u0120erusalemm.", "U g\u0127amel is-sewwa f'g\u0127ajnejn il-Mulej, imma mhux b'qalbu kollha.", "\u0120ara li, malli sa\u0127\u0127a\u0127 is-saltna f'idejh, qatel il-qaddejja tieg\u0127u li kienu qatlu lis-sultan missieru; imma lil uliedhom ma qatilhomx, skont ma hemm miktub fil-li\u0121i fil-Ktieb ta' Mos\u00e8 fejn il-Mulej ordna u qal: \"Ma jmutux il-missirijiet g\u0127all-ulied, u l-ulied ma jmutux g\u0127all-missirijiet, imma kul\u0127add imut g\u0127al dnubu.\"", "Il-gwerra kontra Edom", "U Amasija \u0121abar 'il \u0120uda, u qassamhom skont id-djar ta' missirijiethom, bil-fizzjali tal-eluf u l-kapijiet tal-mijiet g\u0127al \u0120uda u Benjamin kollha; u g\u0127addhom ilkoll minn g\u0127oxrin sena 'l fuq, u sab li kien hemm tliet mitt elf ru\u0127 mag\u0127\u017cula, tajbin g\u0127all-gwerra, li kellhom il-\u0127ila ju\u017caw il-lanza u t-tarka.", "U qabbad mitt elf gwerrier qalbieni minn I\u017crael b'mitt talent tal-fidda.", "U \u0121ie g\u0127andu bniedem ta' Alla u qallu: \"O Sultan, t\u0127allix ji\u0121i mieg\u0127ek l-e\u017cer\u010btu ta' I\u017crael g\u0127ax il-Mulej mhuwiex ma' I\u017crael, ilkoll ulied Efrajm.", "Imma jekk inti tmur, ag\u0127mel il-\u0127ila u tqabad wa\u0127dek, inkella Alla jix\u0127tek fl-art quddiem l-g\u0127edewwa tieg\u0127ek, g\u0127ax Alla g\u0127andu l-\u0127ila li jg\u0127in jew ifixkel.\"", "U Amasija wie\u0121eb lill-bniedem ta' Alla: \"U x'nag\u0127mel g\u0127all-mitt talent li tajt g\u0127all-e\u017cer\u010btu ta' I\u017crael?\"", "U l-bniedem ta' Alla wie\u0121bu: \"Il-Mulej jista' jag\u0127tik \u0127afna aktar minn dan.\"", "Imbag\u0127ad Amasija bag\u0127at lura l-e\u017cer\u010btu li kien \u0121ie g\u0127andu minn Efrajm.", "U xeg\u0127lu bl-g\u0127adab g\u0127al \u0120uda, u marru lura f'pajji\u017chom b'dag\u0127dig\u0127a u sa\u0127na fuqhom.", "U Amasija g\u0127amel il-qalb, u \u0127are\u0121 bin-nies tieg\u0127u, u telaq lejn Wied il-Mel\u0127, u darab g\u0127axart elef minn ulied Xeg\u0127ir.", "U wlied \u0120uda qabdu g\u0127axart elef o\u0127ra \u0127ajjin, u \u0127aduhom fuq il-qu\u010b\u010bata ta' blata, u waddbuhom g\u0127al isfel minn fuq il-qu\u010b\u010bata tal-blata, u tfarrku lkoll.", "U n-nies tal-e\u017cer\u010btu, li Amasija kien bag\u0127at lura biex ma jmorrux mieg\u0127u g\u0127all-gwerra, inxte\u0127tu g\u0127al fuq l-ibliet ta' \u0120uda mis-Samarija sa Bet\u0127oron, u qatlu tlitt elef ru\u0127, u qabdu pri\u017ca kbira.", "\u0120ara li wara li Amasija kien \u0121ie lura mill-qerda tal-Edumin, \u0121ieb l-allat ta' wlied Xeg\u0127ir u g\u0127amilhom allat tieg\u0127u, u beda jadurahom u ja\u0127raq l-in\u010bens quddiemhom.", "U l-Mulej xeg\u0127el bil-korla g\u0127al Amasija, u bag\u0127atlu profeta u qallu: \"G\u0127aliex fittixt l-allat tal-poplu li ma rnexxilhomx je\u0127ilsu l-poplu tag\u0127hom minn idejk?\"", "Hu u jitkellem, Amasija qallu: \"Jaqaw g\u0127amilniek kunsillier tas-sultan?", "Bi\u017c\u017cejjed!", "G\u0127ax tridhom joqtluk?\"", "U l-profeta ma tkellimx aktar, imma qallu: \"Naf li Alla g\u0127amel il-\u0127sieb li jeqirdek g\u0127ax g\u0127amilt dan, u ma smajtx mill-parir tieg\u0127i.\"", "Gwerra bejn \u0120uda u I\u017crael", "Imbag\u0127ad Amasija, sultan ta' \u0120uda, \u0127a parir u bag\u0127at jg\u0127id lil \u0120owas bin \u0120e\u0127owa\u0127a\u017c, bin \u0120e\u0127u, sultan ta' I\u017crael: \"Ejja \u0127a niltaqg\u0127u wi\u010b\u010b imb wi\u010b\u010b.\"", "U \u0120owas, is-sultan ta' I\u017crael, bag\u0127at jg\u0127id lil Amasija, sultan ta' \u0120uda, u qallu: \"Il-\u0127orfox tal-Libanu bag\u0127at jg\u0127id li\u010b-\u010bedru li hemm fil-Libanu u qallu: 'Ag\u0127tini 'l bintek g\u0127al ibni b'martu.'", "Imma g\u0127addew il-bhejjem selva\u0121\u0121i li hemm fil-Libanu u g\u0127aff\u0121u l-\u0127orfox.", "Int g\u0127edt: 'Ara, jien kissirt lil Edom,' u qalbek tkabbret bil-glorja!", "Issa oqg\u0127od f'darek.", "G\u0127aliex tistieden il-gwaj biex titlef, int u \u0120uda mieg\u0127ek?\"", "Imma Amasija ma semax; g\u0127ax minn Alla kien \u0121ej li jag\u0127tihomlu f'idejh, g\u0127ax kienu fittxew lill-allat ta' Edom.", "U \u0120owas, sultan ta' I\u017crael, tala' u ltaqg\u0127u wi\u010b\u010b imb wi\u010b\u010b, hu u Amasija, sultan ta' \u0120uda, f'Betxemex li hemm f'\u0120uda.", "U \u0120uda t\u0127arbat quddiem I\u017crael, u \u0127arbu, kul\u0127add lejn l-g\u0127arix tieg\u0127u.", "U \u0120owas, sultan ta' I\u017crael, qabad f'idejh lil Amasija, sultan ta' \u0120uda, bin \u0120owas, bin A\u0127a\u017cija, f'Betxemex u \u0121iebu f'\u0120erusalemm.", "Hemm feta\u0127 ti\u010brita ta' erba' mitt drieg\u0127 fil-\u0127ajt ta' \u0120erusalemm minn bieb Efrajm sal-bieb tal-kantuniera.", "U \u0127a d-deheb kollu, u l-fidda, u t-tag\u0127mir kollu li kien jinsab fit-tempju ta' Alla, li kienu g\u0127and G\u0127obededom, u t-te\u017cori tal-palazz tas-sultan flimkien ma' xi r\u0121iel b'rahan, u ra\u0121a' lura lejn Samarija.", "U Amasija bin \u0120owas, sultan ta' \u0120uda, g\u0127ex \u0127mistax-il sena wara l-mewt ta' \u0120owas bin \u0120e\u0127owa\u0127a\u017c, sultan ta' I\u017crael.", "U l-bqija tal-\u0121rajja ta' Amasija, mill-bidu sal-a\u0127\u0127ar, jinsabu miktuba fi Ktieb is-Slaten ta' \u0120uda u I\u017crael.", "U mindu warrab Amasija minn wara l-Mulej, g\u0127amlu konfoffa kontra tieg\u0127u f'\u0120erusalemm, u hu \u0127arab lejn Lakis, u bag\u0127tu nies warajh f'Lakis u qatluh hemm.", "\u0120arrewh fuq i\u017c-\u017cwiemel, u difnuh ma' missirijietu fil-belt ta' \u0120uda ."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.26", "bookref": "2CH.26", "text": ["Is-saltna ta' G\u0127u\u017c\u017cija", "U l-poplu kollu ta' \u0120uda qabad lil G\u0127u\u017c\u017cija, li kellu sittax-il sena, u g\u0127amluh sultan flok missieru Amasija.", "Hu bena Elat, u \u0121iebha lura lil \u0120uda, wara li strie\u0127 is-sultan ma' missirijietu.", "Sittax-il sena kellu G\u0127u\u017c\u017cija meta beda jsaltan, u saltan g\u0127al tnejn u \u0127amsin sena f'\u0120erusalemm.", "Ommu kien jisimha \u0120ekalija minn \u0120erusalemm.", "U g\u0127amel is-sewwa f'g\u0127ajnejn il-Mulej b\u0127alma kien g\u0127amel Amasija missieru.", "Kien ifittex lil Alla sakemm dam \u0127aj \u017bakkarija, li kien jg\u0127allmu jib\u017ca' minn Alla.", "U sakemm dam ifittex il-Mulej, Alla kien jag\u0127tih ir-risq.", "U \u0127are\u0121 jitqabad mal-Filistin, u feta\u0127 ti\u010brita fil-\u0127itan ta' Gatt, u fil-\u0127itan ta' \u0120abni, u fil-\u0127itan ta' Asdod; u bena bliet f'Asdod u bnadi o\u0127ra fost il-Filistin.", "U Alla kien jg\u0127inu kontra l-Filistin u kontra l-G\u0127arab li kienu jg\u0127ammru f'Gur-bag\u0127al, u kontra l-Meg\u0127unin.", "U l-G\u0127ammonin kienu j\u0127allsu t-tribut lil G\u0127u\u017c\u017cija, u ismu wasal sal-E\u0121ittu, g\u0127ax tqawwa fuq li tqawwa.", "U G\u0127u\u017c\u017cija bena torrijiet f'\u0120erusalemm fuq il-bieb tal-kantuniera, u fuq il-bieb tal-wied, u fil-kantuniera tas-sur, u ffortifikahom.", "Bena wkoll fortizzi fid-de\u017cert, u \u0127affer \u0127afna bjar, g\u0127ax kellu \u0127afna mrie\u0127el, sew fis-Sefela sew fl-g\u0127oljiet, u \u0127addiema fir-raba' u \u0127addiema fid-dwieli fuq l-g\u0127oljiet u fl-oqsma g\u0127ammiela; g\u0127ax kien i\u0127obb ir-raba'.", "U kellu wkoll G\u0127u\u017c\u017cija e\u017cer\u010btu ta' nies lesti g\u0127all-gwerra; kienu jo\u0127or\u0121u qatg\u0127a qatg\u0127a, imqassmin skont l-g\u0127add li g\u0127amel permezz ta' \u0120eg\u0127ijel il-kittieb, u Mag\u0127xija l-uffi\u010bjal, ta\u0127t it-tmexxija ta' \u0126ananija, wie\u0127ed mill-uffi\u010bjali tas-sultan.", "L-g\u0127add kollu tal-kapijiet tal-familji tal-gwerriera qalbiena kien ta' elfejn u sitt mitt ru\u0127.", "Ta\u0127t idejhom kellhom e\u017cer\u010btu ta' tliet mija u sebat elef u \u0127ames mitt ru\u0127, kapa\u010bi jitqabdu b'\u0127ila kbira biex jg\u0127inu lis-sultan kontra l-g\u0127edewwa tieg\u0127u.", "U dan l-e\u017cer\u010btu kollu G\u0127u\u017c\u017cija armah b'tarkiet, lanez, elmijiet, kurazzi, qwas u \u0121ebel g\u0127all-i\u017cbandoli.", "F'\u0120erusalemm imbag\u0127ad g\u0127amel in\u0121enji, ma\u0127suba min-nies tas-seng\u0127a, g\u0127al fuq it-torrijiet u g\u0127al fuq il-kantunieri tas-swar biex iwaddbu vle\u0121e\u0121 u \u0121ebel kbir.", "Hekk ismu xtered sa fil-bog\u0127od, g\u0127ax kellu g\u0127ajnuna tal-g\u0127a\u0121eb sa ma tqawwa sewwa.", "Id-dnub u l-kastig ta' G\u0127u\u017c\u017cija", "Imma malli tqawwa, qalbu tkabbret sa t\u0127assar, u dineb kontra l-Mulej, Alla tieg\u0127u, u da\u0127al fis-santwarju tal-Mulej biex ja\u0127raq l-in\u010bens fuq l-artal tal-in\u010bens.", "U mar warajh G\u0127a\u017carija, il-qassis, b'xi qassisin tal-Mulej mieg\u0127u, tmenin ra\u0121el qalbieni.", "U waqfu quddiem G\u0127u\u017c\u017cija, is-sultan, u qalulu: \"Ma jmissx lilek, G\u0127u\u017c\u017cija, li ta\u0127raq l-in\u010bens lill-Mulej, i\u017cda lill-qassisin, ulied Aron, ikkonsagrati biex ja\u0127irqu l-in\u010bens.", "O\u0127ro\u0121 'il barra mis-santwarju, g\u0127ax int dnibt u dan ma jag\u0127millek ebda \u0121ie\u0127 quddiem il-Mulej Alla.\"", "U G\u0127u\u017c\u017cija, li kellu f'idu \u010b-\u010bensier g\u0127all-\u0127ruq tal-in\u010bens, xeg\u0127el bil-korla, u kif kien imdag\u0127dag\u0127 mal-qassisin, tfa\u010b\u010bat l-lebbra fuq \u0121binu quddiem il-qassisin fid-dar tal-Mulej, \u0127dejn l-artal tal-in\u010bens.", "U dar lejh G\u0127a\u017carija, il-qassis il-kbir, u l-qassisin kollha, u rawh bil-lebbra fuq \u0121binu, u warrbuh minn hemm minnufih u hu stess fittex jo\u0127ro\u0121 g\u0127ax il-Mulej kien darbu.", "U s-sultan G\u0127u\u017c\u017cija baqa' marid bil-lebbra sa ma miet, u kien jg\u0127ammar f'dar ta' lebbru\u017c maqtug\u0127a g\u0127aliha, g\u0127ax kien maqtug\u0127 minn dar il-Mulej; u \u0120otam, ibnu, kien jie\u0127u \u0127sieb il-palazz u jamministra l-\u0121ustizzja lill-poplu tal-pajji\u017c.", "U l-bqija tal-\u0121rajja ta' G\u0127u\u017c\u017cija, mill-bidu sal-a\u0127\u0127ar, kitibhom il-profeta Isaija bin G\u0127amos.", "U strie\u0127 G\u0127u\u017c\u017cija ma' missirijietu, u difnuh ma' missirijietu fl-g\u0127alqa tal-oqbra tas-slaten, g\u0127ax qalu: \"Hu marid bil-lebbra.\"", "U beda jsaltan floku ibnu \u0120otam."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.27", "bookref": "2CH.27", "text": ["Is-saltna ta' \u0120otam", "Kellu \u0127amsa u g\u0127oxrin sena \u0120otam meta beda jsaltan, u dam isaltan sittax-il sena f'\u0120erusalemm; u ommu kien jisimha \u0120erusa bint Sadok.", "U g\u0127amel is-sewwa f'g\u0127ajnejn il-Mulej b\u0127alma kien g\u0127amel G\u0127u\u017c\u017cija, missieru.", "Biss ma da\u0127alx fis-santwarju tal-Mulej u l-poplu kompla jit\u0127assar.", "Huwa bena l-Bieb il-Kbir tat-tempju tal-Mulej, u bena \u0127afna fis-swar tal-G\u0127ofel.", "Bena wkoll bliet fuq l-g\u0127oljiet ta' \u0120uda; u fil-foresti bena fortizzi u torrijiet.", "U tqabad ukoll mas-sultan ta' wlied G\u0127ammon, u g\u0127alibhom; u tawh ulied G\u0127ammon dik is-sena mitt talent tal-fidda u g\u0127axart elef kor qam\u0127 u g\u0127axart elef o\u0127ra xg\u0127ir.", "Dan it-tribut \u0121abuhulu wlied G\u0127ammon fit-tieni u t-tielet sena wkoll.", "U \u0120otam kompla ssa\u0127\u0127a\u0127 g\u0127ax \u017camm sewwa fi triqtu quddiem il-Mulej, Alla tieg\u0127u.", "Il-bqija tal-\u0121rajja ta' \u0120otam, u l-gwerer u l-im\u0121iba kollha tieg\u0127u huma miktuba fi Ktieb is-Slaten ta' I\u017crael u \u0120uda.", "Kellu \u0127amsa u g\u0127oxrin sena meta beda jsaltan, u dam isaltan sittax-il sena f'\u0120erusalemm.", "U strie\u0127 \u0120otam ma' missirijietu, u difnuh fil-belt ta' David; u da\u0127al isaltan floku A\u0127a\u017c ibnu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.28", "bookref": "2CH.28", "text": ["Is-saltna ta' A\u0127a\u017c", "G\u0127oxrin sena kellu A\u0127a\u017c meta beda jsaltan, u dam isaltan sittax-il sena f'\u0120erusalemm; u ma g\u0127amilx is-sewwa f'g\u0127ajnejn il-Mulej, b\u0127alma kien g\u0127amel David missieru.", "U qabad it-triq tas-slaten ta' I\u017crael, u sa\u0127ansitra g\u0127amel xbihat imdewba lill-Bag\u0127lim.", "U kien ja\u0127raq l-in\u010bens fil-wied ta' Ben\u0127innom, u kien jg\u0127addi lil uliedu min-nar skont id-drawwa kerha tal-\u0121nus, li l-Mulej kien ke\u010b\u010biehom minn quddiem ulied I\u017crael.", "U offra sagrifi\u010b\u010bji u \u0127araq l-in\u010bens fuq l-g\u0127oljiet u l-g\u0127aqbiet , u ta\u0127t kull si\u0121ra t\u0127addar.", "Imma l-Mulej Alla tieg\u0127u r\u0127ieh f'id is-sultan ta' Aram; kissruh u \u0127adulu \u0127afna pri\u0121unieri u \u0127aduhom Damasku.", "Kien mitluq ukoll f'idejn is-sultan ta' I\u017crael, u dan tah xebg\u0127a kbira.", "F'jum wie\u0127ed Peka\u0127 bin Remalija qatel mija u g\u0127oxrin elf ru\u0127 f'\u0120uda, ilkoll nies ta' \u0127ila, g\u0127ax kienu telqu l-Mulej, Alla ta' missirijiethom.", "U \u017bikri, bniedem qalbieni minn Efrajm, qatel lil Mag\u0127xija bin is-sultan, u lil G\u0127a\u017crikam, l-inkarigat mill-palazz, u lil Elkana, it-tieni wara s-sultan.", "U wlied I\u017crael \u0127adu mitejn elf ru\u0127 pri\u0121unier minn \u0127uthom, nisa, subien u bniet, u \u0127adulhom ukoll pri\u017ca kbira, u \u0121iebu din il-pri\u017ca f'Samarija.", "Hemm kien hemm profeta tal-Mulej, jismu G\u0127oded, u \u0127are\u0121 jiltaqa' mal-e\u017cer\u010btu li kien wasal Samarija u qalilhom: \"Araw, min\u0127abba s-sa\u0127ta tieg\u0127u kontra \u0120uda r\u0127iehom f'idejkom il-Mulej, Alla ta' missirijietkom, u intom qtiltuhom b'qilla li waslet sas-sema.", "U issa intom \u0127sibtu biex tag\u0127mlu lsiera tag\u0127kom, ir\u0121iel u nisa, lil ulied \u0120uda u \u0120erusalemm.", "Jaqaw ma g\u0127andkomx intom ukoll dnubiet kontra l-Mulej, Alla tag\u0127kom?", "Issa isimg\u0127u minni, u ibag\u0127tu lura l-pri\u0121unieri li intom qbadtu minn fost \u0127utkom, g\u0127ax is-sa\u0127na tal-korla tal-Mulej hi fuqkom.\"", "U qamu xi nies minn fost il-kapijiet ta' wlied Efrajm: G\u0127a\u017carija bin \u0120o\u0127anan, Barakija bin Mesillemot, \u0126e\u017cekija bin Sallum, u G\u0127amaxa bin \u0126adlaj g\u0127al dawk li kienu \u0121ejjin mill-gwerra u qalulhom: \"La dda\u0127\u0127lux hawn il-pri\u0121unieri, g\u0127ax nitg\u0127abbew bid-dnub kontra l-Mulej.", "Intom qeg\u0127din tfittxu biex i\u017c\u017cidu fuq \u0127tijietna u fuq dnubietna, meta dnubna di\u0121\u00e0 kbir bi\u017c\u017cejjed u di\u0121\u00e0 hemm fuqna s-sa\u0127na tal-korla kontra I\u017crael.\"", "Imbag\u0127ad il-gwerriera telqu l-pri\u0121unieri u l-pri\u017ca quddiem il-kapijiet u l-\u0121emg\u0127a kollha.", "U qamu n-nies li kienu msej\u0127in b'isimhom u g\u0127amlu l-qalb lill-pri\u0121unieri, u libbsu lill-g\u0127arwenin bl-ilbies tal-pri\u017ca, libbsuhom u xiddewlhom il-qrieq; temg\u0127uhom u sqewhom u dilkuhom: u 'l dawk kollha li ma kinux jifil\u0127u g\u0127abbewhom fuq il-\u0127mir u \u0127aduhom lejn \u0120eriko, il-belt tat-tamar, \u0127dejn \u0127uthom, u mbag\u0127ad re\u0121g\u0127u lura lejn is-Samarija.", "It-telf u l-mewt ta' A\u0127a\u017c", "Dak i\u017c-\u017cmien is-sultan A\u0127a\u017c bag\u0127at g\u0127and is-sultan tal-Assirja biex jg\u0127inu.", "U l-Edumin ukoll \u0121ew u \u0127abtu g\u0127al \u0120uda u \u0127adu l-pri\u0121unieri.", "U l-Filistin g\u0127amlu \u0127erba mill-ibliet tas-Sefela u n-Negeb ta' \u0120uda, u \u0127atfu f'idejhom lil Betxemex u Ajjalon, 'l Gederot, 'l Xoku bl-ir\u0127ula tag\u0127ha, u 'l Timna bl-ir\u0127ula tag\u0127ha u 'l Gim\u017cu bl-ir\u0127ula tag\u0127ha, u baqg\u0127u fihom.", "G\u0127ax il-Mulej \u0121ieb fix-xejn lil \u0120uda min\u0127abba A\u0127a\u017c, sultan ta' I\u017crael, g\u0127ax \u0127alla 'l \u0120uda jag\u0127mlu li jridu, u mexa ta' infidil mal-Mulej.", "U \u0121ie g\u0127alih Tiglat-pileser, sultan tal-Assirja; imma minflok g\u0127enu, aktar g\u0127akksu.", "G\u0127alkemm A\u0127a\u017c ne\u017c\u017ca' t-tempju tal-Mulej u l-palazz tas-sultan u tal-prin\u010bpijiet, u ta kollox lis-sultan tal-Assirja, minnu ma kellu ebda g\u0127ajnuna.", "Madankollu mqar fi \u017cmien l-g\u0127aks baqa' infidil lejn il-Mulej, hu, is-sultan A\u0127a\u017c.", "Kien joffri s-sagrifi\u010b\u010bji lill-allat ta' Damasku, ta' dawk li kienu \u0127arbtuh, g\u0127ax kien jg\u0127id: \"L-allat tas-slaten ta' Aram, lil dawn kienu jg\u0127inuhom, g\u0127alhekk jien noffrilhom is-sagrifi\u010b\u010bji, \u0127alli jg\u0127inuni.\"", "Imma huma kienu l-qerda tieg\u0127u u ta' I\u017crael kollu.", "U A\u0127a\u017c \u0121abar it-tag\u0127mir kollu tat-tempju ta' Alla, u g\u0127amel b\u010bejje\u010b it-tag\u0127mir tat-tempju ta' Alla, u sakkar il-bibien tat-tempju tal-Mulej, u g\u0127amel artali f'kull rokna ta' \u0120erusalemm.", "U bena santwarji f'kull belt ta' \u0120uda biex ja\u0127arqu fuqhom l-in\u010bens lil allat o\u0127ra, u hekk kompla sa\u0127\u0127an il-korla tal-Mulej, Alla ta' missirijietu.", "Il-bqija tal-\u0121rajja tieg\u0127u u l-im\u0121iba tieg\u0127u kollha, mill-bidu sal-a\u0127\u0127ar, huma miktuba fi Ktieb is-Slaten ta' \u0120uda u I\u017crael.", "U A\u0127a\u017c strie\u0127 ma' missirijietu, u difnuh fil-belt f'\u0120erusalemm, imma ma \u0127aduhx fl-oqbra tas-slaten ta' I\u017crael; u da\u0127al isaltan floku \u0126e\u017cekija, ibnu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.29", "bookref": "2CH.29", "text": ["Is-saltna ta' \u0126e\u017cekija", "\u0126e\u017cekija beda jsaltan meta kellu \u0127amsa u g\u0127oxrin sena u baqa' jsaltan \u0120erusalemm g\u0127al disg\u0127a u g\u0127oxrin sena, u ommu kien jisimha Abija, bint \u017bakkarija.", "U g\u0127amel is-sewwa f'g\u0127ajnejn il-Mulej b\u0127al kulma kien g\u0127amel David missieru.", "Fl-ewwel sena tas-saltna tieg\u0127u, fl-ewwel xahar, feta\u0127 il-bibien tat-tempju tal-Mulej u sewwiehom.", "\u0120ieb il-qassisin u l-Leviti, u laqqag\u0127hom fil-misra\u0127 tal-Lvant u qalilhom: \"Isimg\u0127uni, Leviti.", "Issa tqaddsu u qaddsu dar il-Mulej, Alla ta' missirijietkom, u o\u0127or\u0121u 'l barra t-tin\u0121is mis-santwarju.", "G\u0127ax dinbu missirijietna, u g\u0127amlu l-\u0127a\u017cin f'g\u0127ajnejn il-Mulej, Alla tag\u0127na, telquh, u dawru wi\u010b\u010bhom 'l hemm mill-g\u0127amara tal-Mulej, u tawh daharhom.", "U sa\u0127ansitra sakkru l-bibien tal-portiku, tfew l-imnariet, u ma \u0127arqux aktar l-in\u010bens, u ma offrewx aktar sagrifi\u010b\u010bji fis-santwarju lil Alla ta' I\u017crael.", "G\u0127alhekk g\u0127adab il-Mulej waqa' fuq \u0120uda u \u0120erusalemm, u g\u0127amel minnhom wa\u0127x u g\u0127a\u0121eb u o\u0121\u0121ett g\u0127at-tisfir, b\u0127alma taraw b'g\u0127ajnejkom.", "U araw, waqg\u0127u missirijietna bix-xabla, u s-subien u l-bniet u n-nisa tag\u0127na spi\u010b\u010baw fil-jasar min\u0127abba dan.", "\"Issa g\u0127amilt il-\u0127sieb li nag\u0127mel patt mal-Mulej, Alla ta' I\u017crael, biex ira\u0121\u0121a' lura s-sa\u0127na tieg\u0127u 'l bog\u0127od minna.", "Issa, uliedi, titnikkrux, g\u0127ax il-Mulej g\u0127a\u017cilkom biex toqog\u0127du quddiemu u sservuh, u tkunu l-ministri tieg\u0127u biex ta\u0127arqulu l-in\u010bens.\"", "Il-Leviti jnaddfu t-tempju", "U qamu l-Leviti: Ma\u0127at bin G\u0127amaxaj, u \u0120oel bin G\u0127a\u017carija, minn ulied il-Ke\u0127atin; u minn ulied Merari: Kis bin G\u0127abdi u G\u0127a\u017carija bin \u0120e\u0127allelijel: u mill-Gersunin: \u0120owa\u0127 bin \u017bimma u G\u0127eden bin \u0120owa\u0127; minn ulied Elisafan: Simri u \u0120eg\u0127ijel; minn ulied Asaf: \u017bakkarija u Mattanija; minn ulied \u0126eman: \u0120e\u0127ijel u Simg\u0127i; minn ulied \u0120edutun: Semajja u G\u0127u\u017c\u017cijel.", "U \u0121emg\u0127u lil \u0127uthom u tqaddsu, u \u0121ew biex inaddfu dar il-Mulej, skont l-ordni tas-sultan fuq il-kelma tal-Mulej.", "U l-qassisin da\u0127lu 'l \u0121ewwa nett fid-dar tal-Mulej biex inaddfuha, u \u0127ar\u0121u l-\u0127mie\u0121 kollu li sabu fis-santwarju tal-Mulej, fil-bit\u0127a tat-tempju tal-Mulej, u \u0127aduh il-Leviti biex je\u0127duh 'il barra lejn il-wied ta' Kedron.", "U bdew iqaddsuh fl-ewwel jum tal-ewwel xahar, u waslu \u0127dejn il-portiku tal-Mulej; u \u0127adu tmint ijiem o\u0127ra biex qaddsu dar il-Mulej, u spi\u010b\u010baw fis-sittax-il jum tal-ewwel xahar.", "U mbag\u0127ad da\u0127lu g\u0127and is-sultan \u0126e\u017cekija, u qalulu: \"Naddafna t-tempju kollu tal-Mulej, u l-artal tas-sagrifi\u010b\u010bju tal-\u0127ruq bit-tag\u0127mir kollu tieg\u0127u, u l-mejda tal-\u0127ob\u017c tal-pre\u017cenza bit-tag\u0127mir kollu tag\u0127ha.", "U t-tag\u0127mir kollu li A\u0127a\u017c, is-sultan, kien warrab fis-saltna tieg\u0127u min\u0127abba dnubietu, lestejniehom u qaddisniehom; u hemm huma quddiem l-artal tal-Mulej.\"", "U s-sultan \u0126e\u017cekija qam kmieni u \u0121abar il-prin\u010bpijiet tal-belt u tala' fid-dar tal-Mulej.", "\u0120iebu seba' gniedes, u seba' mtaten, u sebat i\u0127rief, u seba' bdabad g\u0127as-sagrifi\u010b\u010bju tal-purifikazzjoni g\u0127as-saltna, g\u0127as-santwarju, u g\u0127al \u0120uda.", "U ordna lil ulied Aron, il-qassisin, li joffru s-sagrifi\u010b\u010bji fuq l-artal tal-Mulej.", "U qatlu l-gniedes, u l-qassisin \u0127adu d-demm u raxxewh mal-artal; u qatlu l-imtaten u raxxew demmhom mal-artal; u qatlu l-\u0127rief u raxxew demmhom mal-artal; imbag\u0127ad ressqu l-bdabad g\u0127as-sagrifi\u010b\u010bju tal-purifikazzjoni quddiem is-sultan u l-\u0121emg\u0127a, u qieg\u0127du idejhom fuqhom.", "Imbag\u0127ad il-qassisin qatluhom, u offrew demmhom b'purifikazzjoni tad-dnub fuq l-artal, biex jaqilg\u0127u l-ma\u0127fra g\u0127al I\u017crael kollu, g\u0127ax is-sultan kien ordna li jsiru sagrifi\u010b\u010bji tal-\u0127ruq u sagrifi\u010b\u010bji tal-purifikazzjoni g\u0127al I\u017crael kollu.", "U hu qieg\u0127ed il-Leviti f'dar il-Mulej bi\u010b-\u010bnie\u010bel, bl-arpi u bi\u010b-\u010betri, skont l-ordni ta' David, u Gad, il-ve\u0121\u0121ent tas-sultan, u Natan, il-profeta.", "G\u0127ax ming\u0127and il-Mulej kien \u0121ej l-ordni permezz tal-profeti.", "U l-Leviti qag\u0127du bl-istrumenti ta' David, u l-qassisin bit-trombi.", "U \u0126e\u017cekija ordna li joffru s-sagrifi\u010b\u010bju tal-\u0127ruq fuq l-artal.", "Malli beda s-sagrifi\u010b\u010bju, beda l-kant lill-Mulej, u d-daqq tat-trombi msie\u0127ba mill-istrumenti ta' David, is-sultan ta' I\u017crael.", "U l-\u0121emg\u0127a kollha ni\u017clet wi\u010b\u010bha fl-art tadura, fost id-diwi tal-kant u d-daqq tat-trombi sa ma ntemm is-sagrifi\u010b\u010bju tal-\u0127ruq.", "U x\u0127in intemm is-sagrifi\u010b\u010bju tal-\u0127ruq, is-sultan u dawk kollha li kienu mieg\u0127u ni\u017clu wi\u010b\u010bhom fl-art jaduraw.", "U \u0126e\u017cekija u l-prin\u010bpijiet ordnaw lil-Leviti li jfa\u0127\u0127ru lill-Mulej bi kliem David u Asaf, il-ve\u0121\u0121ent; u bdew ikantaw g\u0127ana ta' tif\u0127ir u fer\u0127, u jaduraw wi\u010b\u010bhom fl-art.", "U \u0126e\u017cekija beda jitkellem u jg\u0127id: \"Issa li tqaddistu g\u0127all-Mulej, ersqu u \u0121ibu vittmi u offerti ta' radd il-\u0127ajr f'dar il-Mulej.\"", "U l-\u0121emg\u0127a \u0121iebu vittmi u offerti ta' radd il-\u0127ajr, u xi w\u0127ud ta' qalb kbira \u0121iebu vittmi g\u0127as-sagrifi\u010b\u010bju tal-\u0127ruq.", "U l-g\u0127add tal-vittmi g\u0127as-sagrifi\u010b\u010bju tal-\u0127ruq li \u0121iebet il-\u0121emg\u0127a la\u0127aq sebg\u0127in gendus, mitt muntun, mitejn \u0127aruf - dawn kollha g\u0127as-sagrifi\u010b\u010bju tal-\u0127ruq lill-Mulej.", "L-offerti mqaddsa kienu sitt mitt gendus, u tlitt elef nag\u0127\u0121a.", "Imma l-qassisin kienu ftit u ma setg\u0127ux ila\u0127\u0127qu biex jisol\u0127u l-vittmi kollha tas-sagrifi\u010b\u010bju tal-\u0127ruq; u \u0127uthom il-Leviti g\u0127enuhom sa ma ntemm ix-xog\u0127ol u l-qassisin la\u0127qu tqaddsu - g\u0127ax il-Leviti kienu aktar mill-qassisin qalbhom \u0127erqana biex jitqaddsu.", "U kien hemm abbundanza ta' vittmi g\u0127all-\u0127ruq, u xa\u0127am tal-vittmi tas-sliem u l-libazzjonijiet tas-sagrifi\u010b\u010bji tal-\u0127ruq.", "Hekk is-servizz f'dar il-Mulej beda jse\u0127\u0127 mill-\u0121did.", "U fera\u0127 \u0126e\u017cekija u l-poplu kollu b'dak kollu li l-Mulej g\u0127amel g\u0127all-poplu, g\u0127ax kollox sar malajr."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.30", "bookref": "2CH.30", "text": ["I\u010b-\u010belebrazzjoni tal-G\u0127id", "U \u0126e\u017cekija bag\u0127at messa\u0121\u0121iera ma' I\u017crael u \u0120uda kollu, u kiteb ittri wkoll lil Efrajm u Manassi, biex ji\u0121u f'dar il-Mulej f'\u0120erusalemm biex jag\u0127mlu l-festa tal-G\u0127id f'\u0121ie\u0127 il-Mulej, Alla ta' I\u017crael.", "U s-sultan u l-prin\u010bpijiet tieg\u0127u u l-\u0121emg\u0127a kollha f'\u0120erusalemm ftiehmu biex jag\u0127mlu l-festa tal-G\u0127id fit-tieni xahar, g\u0127ax ma setg\u0127ux jag\u0127mluha fi \u017cmienha billi ma kinux tqaddsu qassisin bi\u017c\u017cejjed, u l-poplu ma la\u0127aqx in\u0121abar \u0120erusalemm.", "U dan deher sewwa f'g\u0127ajnejn is-sultan u f'g\u0127ajnejn il-\u0121emg\u0127a kollha.", "U dde\u010bidew li jniedu ma' I\u017crael kollu, minn Birsaba sa Dan, biex jin\u0121abru \u0120erusalemm \u0127a jag\u0127mlu l-festa tal-G\u0127id f'\u0121ie\u0127 il-Mulej, Alla ta' I\u017crael, g\u0127ax kienet ilha ma ssir skont ma kien miktub.", "U l-messa\u0121\u0121iera marru bl-ittri minn id is-sultan u l-prin\u010bpijiet tieg\u0127u f'I\u017crael kollu u \u0120uda skont l-ordni tas-sultan, u qalulhom: \"Ulied I\u017crael, er\u0121g\u0127u lura g\u0127al g\u0127and il-Mulej, Alla ta' Abraham, I\u017cakk u I\u017crael, u huwa jer\u0121a' lura lejn il-fdal li \u0127eles minn id is-sultan tal-Assirja.", "Tkunux b\u0127al missirijietkom u \u0127utkom li qarrqu bil-Mulej, Alla ta' missirijiethom, u hu g\u0127amel minnhom \u0127erba kif intom qeg\u0127din taraw.", "Issa la twebbsux raskom b\u0127al missirijietkom; newlu idejkom lill-Mulej, u ejjew fis-santwarju tieg\u0127u, li hu qaddes g\u0127al dejjem, u aqdu lill-Mulej Alla tag\u0127kom; u hekk titbieg\u0127ed minnkom is-sa\u0127na tal-korla tieg\u0127u.", "G\u0127ax jekk intom ter\u0121g\u0127u lura g\u0127al g\u0127and il-Mulej, \u0127utkom u wliedkom isibu \u0127niena quddiem dawk li \u0127aduhom ilsiera, u jer\u0121g\u0127u lura lejn din l-art.", "G\u0127ax \u0127anin u ta' qalb tajba hu l-Mulej, Alla tag\u0127kom, u ma jdawwarx wi\u010b\u010bu minnkom jekk ter\u0121g\u0127u g\u0127al g\u0127andu.\"", "U l-messa\u0121\u0121iera g\u0127addew minn belt g\u0127al belt, fl-art ta' Efrajm u Manassi sa \u017bebulun; i\u017cda \u0127aduhom bi\u010b-\u010bajt u ddie\u0127ku bihom.", "Imma xi nies minn Aser, Manassi u \u017bebulun umiljaw ru\u0127hom, u \u0121ew \u0120erusalemm.", "U f'\u0120uda wkoll l-id ta' Alla kienet mag\u0127hom biex tahom qalb wa\u0127da, biex jag\u0127mlu skont l-ordni tas-sultan u l-prin\u010bpijiet, skont il-kelma tal-Mulej.", "U n\u0121abar f'\u0120erusalemm poplu kbir biex jag\u0127mlu l-festa tal-\u0127ob\u017c a\u017c\u017cmu fit-tieni xahar; u kienet \u0121emg\u0127a tassew kbira.", "U qamu u ne\u0127\u0127ew l-artali li kien hemm f'\u0120erusalemm, u ne\u0127\u0127ew ukoll l-artali tal-in\u010bens, u xe\u0127tuhom fil-wied ta' Kedron.", "U qatlu l-\u0127aruf tal-G\u0127id fl-erbatax tat-tieni xahar.", "Il-qassisin u l-Leviti st\u0127aw u tqaddsu, u \u0121iebu vittmi g\u0127as-sagrifi\u010b\u010bju tal-\u0127ruq f'dar il-Mulej.", "U \u0127adu posthom kif kien imisshom skont il-Li\u0121i ta' Mos\u00e8, il-bniedem ta' Alla; u l-qassisin bdew iroxxu d-demm li \u0127adu minn idejn il-Leviti.", "G\u0127ax kien hemm \u0127afna fil-\u0121emg\u0127a li ma kinux tqaddsu, u l-Leviti, g\u0127alhekk, bdew jie\u0127du \u0127sieb il-qtil tal-vittmi tal-G\u0127id g\u0127al kull min ma kienx nadif, biex iqaddishom lill-Mulej.", "Billi kotra kbira mill-poplu, l-aktar minn Efrajm, Manassi, Issakar u \u017bebulun, ma kinux tnaddfu, imma kielu l-\u0127aruf tal-G\u0127id mhux skont ma kien miktub, \u0126e\u017cekija talab g\u0127alihom u qal: \"Ja\u0127fer il-Mulej, li hu tajjeb, lil kull min minn qalbu qieg\u0127ed ifittex lil Alla l-Mulej, Alla ta' missirijietu, g\u0127alkemm mhux nadif kif jixraq lis-santwarju.\"", "U l-Mulej sama' 'l \u0126e\u017cekija u \u0127afer lill-poplu.", "U wlied I\u017crael, li kienu jinsabu \u0120erusalemm, g\u0127amlu l-festa tal-\u0127ob\u017c a\u017c\u017cmu g\u0127al sebat ijiem s\u0127a\u0127 b'festi kbar; u kull jum il-Leviti u l-qassisin kienu jfa\u0127\u0127ru lill-Mulej b'kemm kellhom sa\u0127\u0127a.", "\u0126e\u017cekija mbag\u0127ad, lil-Leviti kollha li wrew g\u0127aqal u dehen tassew fis-servizz tal-Mulej, kellimhom b'mod li jmissilhom qalbhom.", "U temmew il-festa f'sebat ijiem, li fihom kienu joffru s-sagrifi\u010b\u010bji tas-sliem u ji\u017c\u017cu \u0127ajr lill-Mulej, Alla ta' missirijiethom.", "U l-\u0121emg\u0127a kollha ftiehmu li jkomplu l-festa g\u0127al sebat ijiem o\u0127ra, u hekk baqg\u0127u sejrin g\u0127al sebat ijiem o\u0127ra kollha fer\u0127.", "G\u0127ax \u0126e\u017cekija, sultan ta' \u0120uda, ta lill-\u0121emg\u0127a elf gendus u sebat elef nag\u0127\u0121a; u l-prin\u010bpijiet taw lill-\u0121emg\u0127a elf gendus u g\u0127axart elef nag\u0127\u0121a; u tqaddsu \u0127afna qassisin.", "U fer\u0127et il-\u0121emg\u0127a kollha ta' \u0120uda, u l-qassisin u l-Leviti, u l-\u0121emg\u0127a kollha li \u0121ew minn I\u017crael, u l-barranin li \u0121ew mill-art ta' I\u017crael, u dawk li kienu jg\u0127ammru f'\u0120uda.", "U kien hemm fer\u0127 kbir f'\u0120erusalemm, g\u0127ax sa minn \u017cmien Salamun bin David, sultan ta' I\u017crael, qatt ma kien hemm festa b\u0127al din f'\u0120erusalemm.", "U l-qassisin u l-Leviti qamu u bierku 'l poplu.", "U le\u0127inhom instama', u t-talba tag\u0127hom waslet fl-g\u0127amara qaddisa tieg\u0127u fis-smewwiet."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.31", "bookref": "2CH.31", "text": ["Il-qerda tas-santwarji", "Meta ntemm dan kollu, l-I\u017craelin kollha li kienu pre\u017centi telqu lejn l-ibliet ta' \u0120uda, u kissru l-plieri wieqfa, u qa\u010b\u010btu x-xbihat tal-Asera, u farrku s-santwarji u l-artali kollha mill-art ta' \u0120uda u Benjamin, u f'Efrajm u Manassi, u qerduhom g\u0127alkollox.", "Imbag\u0127ad ulied I\u017crael ilkoll re\u0121g\u0127u lura, kull wie\u0127ed lejn daru jew lejn beltu.", "It-tqassim tal-Leviti", "U \u0126e\u017cekija waqqaf it-taqsima tal-qassisin u l-Leviti, kul\u0127add fit-taqsima tieg\u0127u skont is-servizz tieg\u0127u, sew il-qassisin sew il-Leviti, g\u0127as-sagrifi\u010b\u010bji tal-\u0127ruq u s-sagrifi\u010b\u010bji tas-sliem, biex jag\u0127mlu s-servizz, u jroddu \u0127ajr u tif\u0127ir fil-bibien tal-kamp tal-Mulej.", "U s-sultan kien jag\u0127ti sehem minn \u0121idu g\u0127as-sagrifi\u010b\u010bji; is-sagrifi\u010b\u010bji tal-\u0127ruq ta' filg\u0127odu u s-sagrifi\u010b\u010bji tal-\u0127ruq ta' filg\u0127axija, u s-sagrifi\u010b\u010bji tal-\u0127ruq tas-Sibtijiet u tal-qamar \u0121did u tal-festi, skont ma hemm miktub fil-Li\u0121i tal-Mulej.", "U ordna lill-poplu li kien jg\u0127ammar f'\u0120erusalemm, li jag\u0127ti sehmu lill-qassisin u lil-Leviti, biex i\u017commu s\u0127i\u0127 mal-li\u0121i tal-Mulej.", "U malli \u0121riet l-ordni, ulied I\u017crael \u0121iebu bl-abbundanza l-bikri tal-qmu\u0127, tal-inbid il-\u0121did, ta\u017c-\u017cejt u tal-g\u0127asel, u tal-u\u010bu\u0127 kollha tar-raba', u l-g\u0127exur ta' kollox bl-abbundanza.", "U wlied I\u017crael u \u0120uda li kienu jg\u0127ammru fl-ibliet ta' \u0120uda, huma wkoll \u0121iebu l-g\u0127exur tal-baqar u tal-imrie\u0127el u tal-\u0127wejje\u0121 imqaddsa, li kellhom jitqaddsu lill-Mulej, Alla tag\u0127hom: \u0121iebu kollox u g\u0127amluhom gzuz gzuz.", "Fit-tielet xahar bdew ji\u0121bru dawn il-gzuz, u temmewhom fis-seba' xahar.", "U \u0121ew \u0126e\u017cekija u l-prin\u010bpijiet, u raw dawn il-gzuz, u bierku l-Mulej u l-poplu tieg\u0127u I\u017crael.", "U \u0126e\u017cekija st\u0127arre\u0121 il-qassisin u l-Leviti dwar il-gzuz, u wie\u0121bu G\u0127a\u017carija, il-qassis il-kbir, minn dar Sadok u qallu: \"Sa minn meta bdew i\u0121ibu l-offerti f'dar il-Mulej, kilna u xbajna, u fadlilna \u0127afna g\u0127ax il-Mulej bierek il-poplu tieg\u0127u, u g\u0127alhekk dan il-fdal bl-abbundanza.\"", "U \u0126e\u017cekija ordna li jibnu m\u0127a\u017cen f'dar il-Mulej, u bnewhom.", "U \u0121iebu l-offerti, u l-g\u0127exur, u l-\u0127wejje\u0121 imqaddsa bir-reqqa.", "U kien jie\u0127u \u0127siebhom Konanija l-Levita, u \u0127uh Simg\u0127i kien jg\u0127inu; u \u0120e\u0127ijel, G\u0127a\u017ca\u017cija, Na\u0127at, G\u0127axajel, \u0120erimot, \u0120o\u017cabad, Elijel, Ismakija, Ma\u0127at, Benajja, dawn kienu suprentendenti ta\u0127t is-setg\u0127a ta' Konanija u \u0127uh Simg\u0127i, skont ma qassam \u0126e\u017cekija, is-sultan, u G\u0127a\u017carija, il-kap tad-dar ta' Alla.", "U Kore bin Imna, il-Levita, il-purtinar tal-bieb tal-Lvant, kellu jie\u0127u \u0127sieb l-offerti volontarji lil Alla u jqassam il-porzjon merfug\u0127 g\u0127all-Mulej, u l-\u0127wejje\u0121 l-aktar qaddisa.", "Kellu jg\u0127inuh lil G\u0127eden, Minjamin, \u0120o\u017cw\u00e8, Semajja, Amarija, u Sekanija fl-ibliet tal-qassisin, biex jag\u0127tu bir-reqqa lil \u0127uthom kbar u \u017cg\u0127ar, skont it-taqsim tag\u0127hom.", "Kien hemm imni\u017c\u017clin skont in-nisel tag\u0127hom l-ir\u0121iel kollha minn tliet snin 'il fuq, fosthom dawk li kellhom jid\u0127lu f'dar il-Mulej skont is-servizz tag\u0127hom minn jum g\u0127al ie\u0127or, biex jag\u0127mlu x-xog\u0127ol tag\u0127hom skont is-servizz u t-taqsim tag\u0127hom.", "Ir-re\u0121istrazzjoni tal-qassisin kienet skont id-djar ta' missirijiethom; filwaqt li dik tal-Leviti, minn g\u0127oxrin sena 'l fuq, skont is-servizz u t-taqsim tag\u0127hom.", "U kienu jinkitbu bit-trabi u n-nisa tag\u0127hom, u s-subien u l-bniet tag\u0127hom, il-\u0121emg\u0127a kollha, g\u0127aliex kienu jaqdu bir-reqqa d-dmirijiet qaddisa.", "Il-qassisin, ulied Aron, li kienu jg\u0127ammru fir-raba' madwar bliethom, f'kull belt, kien hemm g\u0127alihom xi r\u0121iel imsemmijin b'isimhom biex iqassmu l-porzjonijiet lil kull ra\u0121el fost il-qassisin u lil kull min kien miktub fost il-Leviti.", "Hekk g\u0127amel \u0126e\u017cekija f'\u0120uda kollu; u g\u0127amel it-tajjeb, il-\u0127aqq u s-sewwa f'g\u0127ajnejn il-Mulej, Alla tieg\u0127u, u f'kull xog\u0127ol li da\u0127al g\u0127alih g\u0127as-servizz tad-dar ta' Alla, g\u0127al-li\u0121i u l-kmandamenti, kellu f'rasu li jfittex lil Alla tieg\u0127u b'qalbu kollha, u g\u0127alhekk \u0127adem u kellu r-ri\u017cq."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.32", "bookref": "2CH.32", "text": ["L-inva\u017cjoni ta' San\u0127erib", "Wara dawn il-\u0121rajja u r-ri\u017cq ta' \u0126e\u017cekija, \u0121ie San\u0127erib, sultan tal-Assirja, u da\u0127al \u0120uda; u waqqaf il-kamp kontra l-ibliet iffortifikati u ried li jid\u0127lu je\u0127duhom.", "U meta \u0126e\u017cekija ra li \u0121ie San\u0127erib u \u0127siebu kien li ja\u0127bat g\u0127al \u0120erusalemm, \u0127a l-parir tal-prin\u010bpijiet u tal-qalbenin tieg\u0127u biex jag\u0127laq l-g\u0127ejun tal-ilma li kienu barra l-belt; u huma qablu mieg\u0127u.", "U n\u0121emg\u0127et kotra kbira ta' nies, u g\u0127alqu l-g\u0127ejun kollha u n-nixxig\u0127at g\u0127addejja minn nofs l-art g\u0127ax qalu: \"G\u0127aliex is-slaten tal-Assirja g\u0127andhom ji\u0121u, u jsibu \u0127afna ilma?\"", "U g\u0127amel il-qalb, u bena l-\u0127ajt kollu li kien i\u017c\u017caqqaq, u talla' fuqu torrijiet, u \u0127ajt ie\u0127or fuq in-na\u0127a ta' barra; u sa\u0127\u0127a\u0127 il-Millu tal-belt ta' David, u g\u0127amel g\u0127odod tal-gwerra u tarkiet bil-kotra.", "U qieg\u0127ed fizzjali tal-gwerra fuq il-poplu.", "U \u0121abarhom madwaru fil-misra\u0127 \u0127dejn il-bieb tal-belt, u kellimhom b'mod li jmissilhom qalbhom u qalilhom: \"Ag\u0127mlu l-\u0127ila u qawwu qalbkom: la tib\u017cg\u0127ux u la titwerwrux quddiem is-sultan tal-Assirja, u quddiem il-kotra li hemm mieg\u0127u, g\u0127ax mag\u0127na hemm aktar milli hemm mieg\u0127u.", "Mieg\u0127u hemm id-drieg\u0127 tal-la\u0127am, imma mag\u0127na hemm il-Mulej, Alla tag\u0127na, biex jg\u0127inna u jitqabad fit-taqbid tag\u0127na.\"", "U l-poplu qawwa qalbu bi kliem \u0126e\u017cekija, sultan ta' \u0120uda.", "Wara dan kollu San\u0127erib, is-sultan tal-Assirja, li kien \u0127dejn Lakis bl-e\u017cer\u010btu tieg\u0127u kollu mieg\u0127u, bag\u0127at il-qaddejja tieg\u0127u \u0120erusalemm g\u0127and \u0126e\u017cekija, sultan ta' \u0120uda, u g\u0127and in-nies ta' \u0120uda, u qalilhom: \"Dan jg\u0127id San\u0127erib, sultan tal-Assirja: 'Fuqiex qeg\u0127din isserr\u0127u raskom intom l-assedjati f'\u0120erusalemm?", "Jaqaw \u0126e\u017cekija mhux iqarraq bikom biex jer\u0127ikom g\u0127all-mewt bil-\u0121u\u0127 u bil-g\u0127atx meta jg\u0127idilkom: 'Il-Mulej Alla tag\u0127na je\u0127lisna minn id is-sultan tal-Assirja?'", "Mhux \u0126e\u017cekija stess ne\u0127\u0127ielu s-santwarji u l-artali tieg\u0127u, u ordna lil \u0120uda u lil \u0120erusalemm u qalilhom: 'Quddiem artal wie\u0127ed tin\u017clu taduraw u fuqu ta\u0127arqu l-in\u010bens'?", "Jaqaw ma tafux x'g\u0127amilt jien u missirijieti lill-\u0121nus tal-artijiet kollha?", "Kellhom \u0127ila l-allat tal-\u0121nus tal-artijiet je\u0127ilsu l-artijiet tag\u0127hom minn idejja?", "Fost l-allat kollha ta' dawn il-\u0121nus meqruda minn missirijieti, min minnhom kellu l-\u0127ila je\u0127les il-poplu tieg\u0127u minn idejja, biex issa Alla tag\u0127kom jista' je\u0127les lilkom minn idejja?", "Mela issa t\u0127allux lil \u0126e\u017cekija jqarraq u jid\u0127ak bikom b'dan il-mod; la temmnuhx, g\u0127ax ebda alla minn ta' dawk il-popli jew saltniet ma kellu l-\u0127ila je\u0127les il-poplu tieg\u0127u minn idejja, u minn idejn missirijieti.", "Kemm anqas se je\u0127les lilkom Alla tag\u0127kom, issa, minn idejja.\"", "U l-messa\u0121\u0121iera ta' San\u0127erib komplew jg\u0127idu \u0127afna aktar kliem kontra l-Mulej Alla u kontra \u0126e\u017cekija, il-qaddej tieg\u0127u.", "U sa\u0127ansitra kitiblu ittri biex i\u017cebla\u0127 lill-Mulej, Alla ta' I\u017crael, u qallu: \"B\u0127alma l-allat tal-\u0121nus tal-artijiet l-o\u0127ra ma \u0127elsux il-popli tag\u0127hom minn idejja, hekk anqas je\u0127les minn idejja l-poplu tieg\u0127u Alla ta' \u0126e\u017cekija.\"", "U bdew jg\u0127ajtu b'le\u0127en g\u0127oli bil-Lhudi lill-poplu ta' \u0120erusalemm, li kien hemm fuq il-\u0127ajt, biex ibe\u017c\u017cg\u0127uhom u jwerwruhom \u0127alli hekk jie\u0127du l-belt.", "U tkellmu minn Alla ta' \u0120erusalemm b\u0127allikieku mill-allat tal-\u0121nus, xog\u0127ol ta' idejn il-bniedem.", "U s-sultan \u0126e\u017cekija u l-profeta Isaija bin Amos bdew jitolbu min\u0127abba dan u jg\u0127ajtu lejn is-sema.", "U bag\u0127at il-Mulej an\u0121lu, u qered kull ra\u0121el qalbieni, u l-\u0121enerali u l-fizzjali fil-kamp tas-sultan tal-Assirja; u dan kellu jer\u0121a' lura kollu mist\u0127i u da\u0127al fid-dar tal-alla tieg\u0127u, u hemm qatluh bix-xabla dawk stess li \u0127ar\u0121u mill-\u0121ewwieni tieg\u0127u.", "Hekk il-Mulej salva 'l \u0126e\u017cekija u n-nies li jg\u0127ammru f'\u0120erusalemm minn id San\u0127erib, sultan tal-Assirja, u minn id kul\u0127add; u tahom il-mistrie\u0127 madwarhom.", "U \u0127afna bdew i\u0121ibu offerti lill-Mulej f'\u0120erusalemm, u \u0127wejje\u0121 prezzju\u017ci lil \u0126e\u017cekija, sultan ta' \u0120uda, u dan g\u0127ola \u0127afna f'g\u0127ajnejn il-\u0121nus minn dakinhar 'il quddiem.", "Il-marda u l-mewt ta' \u0126e\u017cekija", "Dak i\u017c-\u017cmien \u0126e\u017cekija marad g\u0127all-mewt, u talab lill-Mulej, u dan wie\u0121bu u tah sinjal.", "Imma \u0126e\u017cekija ma raddx \u0127ajr skont il-\u0121id li sarlu, g\u0127ax qalbu tkabbret, u waqg\u0127et il-korla tal-Mulej fuqu u fuq \u0120uda u \u0120erusalemm.", "Imma \u0126e\u017cekija umilja ru\u0127u mill-kburija ta' qalbu, hu u mieg\u0127u n-nies ta' \u0120erusalemm, u l-korla tal-Mulej ma la\u0127qithomx fi \u017cmien \u0126e\u017cekija.", "U \u0126e\u017cekija kellu g\u0127ana u \u0121ie\u0127 kbir; g\u0127amel im\u0127a\u017cen g\u0127all-fidda u d-deheb, g\u0127all-\u0127a\u0121ar prezzju\u017c u l-fwejja\u0127, g\u0127at-tarkiet u o\u0121\u0121etti o\u0127ra prezzju\u017ci; u m\u0127a\u017cen g\u0127all-\u0121abra tal-qam\u0127 u g\u0127all-inbid \u0121did u \u017c-\u017cejt, imqawel g\u0127al kull xorta ta' bhejjem u oqsma g\u0127all-imrie\u0127el.", "U g\u0127amel kwartieri u mandriet g\u0127all-imrie\u0127el u l-baqar, g\u0127ax Alla tah \u0121id bl-abbundanza.", "Kien hu, \u0126e\u017cekija, li sadd l-g\u0127ajn tal-ilma ta' Gi\u0127on ta' fuq, u dawru g\u0127an-na\u0127a tal-Punent tal-belt ta' David.", "U \u0126e\u017cekija sab ir-risq f'kulma kien jag\u0127mel.", "Imma fil-ka\u017c tal-messa\u0121\u0121iera tal-prin\u010bpijiet ta' Babilonja, li kienu mibg\u0127uta g\u0127andu biex jist\u0127arr\u0121uh fuq il-\u0127wejje\u0121 tal-g\u0127a\u0121eb li kienu saru fil-pajji\u017c, Alla telqu biex i\u0121arrbu u jag\u0127raf kulma kellu f'qalbu.", "U l-bqija tal-\u0121rajja ta' \u0126e\u017cekija u l-opri tajba tieg\u0127u huma miktuba fid-dehriet ta' Isaija bin Amos, il-profeta, u fi Ktieb is-Slaten ta' \u0120uda u I\u017crael.", "U \u0126e\u017cekija strie\u0127 ma' missirijietu, u difnuh fit-telg\u0127a tal-oqbra ta' wlied David; u \u0120uda kollu u dawk li kienu jg\u0127ammru f'\u0120erusalemm tawh il-\u0121ie\u0127 f'mewtu.", "U beda jsaltan floku Manassi, ibnu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.33", "bookref": "2CH.33", "text": ["Is-saltna ta' Manassi", "Kellu tnax-il sena Manassi meta beda jsaltan, u dam isaltan \u0127amsa u \u0127amsin sena f'\u0120erusalemm; u g\u0127amel il-\u0127a\u017cin f'g\u0127ajnejn il-Mulej, b\u0127all-q\u017ci\u017cijiet tal-\u0121nus li Alla kien ke\u010b\u010ba minn quddiem ulied I\u017crael.", "Bena s-santwarji li kien \u0121arraf \u0126e\u017cekija, missieru, u waqqaf artali lill-Bag\u0127lim, u g\u0127amel ix-xbihat tal-Asera, u beda jqim l-e\u017cer\u010bti tas-sema u jaqdihom.", "U bena wkoll artali fit-tempju tal-Mulej minkejja li l-Mulej kien qalilhom: \"F'\u0120erusalemm ikun hemm ismi g\u0127al dejjem.\"", "U bena artal lill-e\u017cer\u010bti kollha tas-sema fi\u017c-\u017cew\u0121 btie\u0127i tat-tempju tal-Mulej.", "U hu g\u0127adda lil uliedu min-nar b'sagrifi\u010b\u010bju fil-wied ta' Ben\u0127innom, u taha g\u0127at-te\u0127bir u s-se\u0127er u l-mag\u0127mul, u da\u0127\u0127al it-te\u0127bir tal-mejtin u l-qari tal-\u0121ejjieni.", "U g\u0127amel kemm fela\u0127 il-\u0127a\u017cin f'g\u0127ajnejn il-Mulej, tant li inkurlah sewwa.", "Qieg\u0127ed sa\u0127ansitra xbieha tal-idolu, li kien g\u0127amel, fit-tempju ta' Alla, li fuqu Alla kien qal lil David u Salamun, ibnu: \"F'dan it-tempju u f'\u0120erusalemm, li jien g\u0127a\u017cilt minn fost it-tribujiet kollha ta' I\u017crael, jiena nqieg\u0127ed ismi g\u0127al dejjem.", "U ma n\u0127allix i\u017cjed li ri\u0121el I\u017crael jitbieg\u0127ed mill-art li fiha jien qeg\u0127edt lil missirijietkom; imma dan ise\u0127\u0127 biss jekk iqisu li j\u0127arsu kulma ordnajtilhom skont il-li\u0121i, il-kmandamenti u d-digrieti permezz ta' Mos\u00e8.\"", "U Manassi \u0127are\u0121 mit-triq lil \u0120uda u n-nies ta' \u0120erusalemm u \u0121ag\u0127alhom jag\u0127mlu ag\u0127ar mill-\u0121nus li l-Mulej kien qered minn quddiem I\u017crael.", "U l-Mulej kellem lil Manassi, u lill-poplu, imma dawn ma tawhx widen.", "U l-Mulej \u0121ieb g\u0127alihom il-kmandanti tal-e\u017cer\u010btu tas-sultan tal-Assirja, u qabdu 'l Manassi, g\u0127amlulu \u0127olqa , rabtuh b'\u017cew\u0121 ktajjen tar-ram, u \u0127aduh f'Babilonja.", "U kif kien fil-hemm talab il-\u0127niena mill-Mulej Alla tieg\u0127u, u umilja ru\u0127u sewwa quddiem Alla ta' missirijietu.", "U talbu, u Alla laqa' t-talba tieg\u0127u, u sama' l-krib tieg\u0127u u re\u0121\u0121g\u0127u lura lejn \u0120erusalemm f'saltnatu.", "U Manassi g\u0127araf li l-Mulej hu Alla.", "U wara dan bena \u0127ajt fuq in-na\u0127a ta' barra tal-belt ta' David, fuq il-Punent ta' Gi\u0127on, fil-wied sad-d\u0127ul tal-Bieb tal-\u0126ut, u madwar l-G\u0127ofel, u g\u0127amlu g\u0127oli \u0127afna.", "U qieg\u0127ed fizzjali tal-e\u017cer\u010btu fl-ibliet kollha ffortifikati ta' \u0120uda.", "U ne\u0127\u0127a l-allat tal-barranin, u l-idolu mid-dar tal-Mulej, u l-artali kollha li kien bena fuq il-muntanja ta' dar il-Mulej u f'\u0120erusalemm, u rmiehom 'il barra mill-belt.", "U ra\u0121a' talla' l-artal tal-Mulej, u offra fuqu s-sagrifi\u010b\u010bji tas-sliem u radd il-\u0127ajr.", "U ordna lil \u0120uda li jaqdu l-Mulej, Alla ta' I\u017crael.", "U l-poplu baqa' joffri s-sagrifi\u010b\u010bji fis-santwarji, i\u017cda biss lill-Mulej, Alla tag\u0127hom.", "U l-bqija tal-\u0121rajja ta' Manassi, u t-talba tieg\u0127u lil Alla tieg\u0127u, u l-kliem li qalulu l-ve\u0121\u0121enti f'isem il-Mulej, Alla ta' I\u017crael, jinsabu fil-\u0120rajja tas-Slaten ta' I\u017crael.", "U t-talba tieg\u0127u, u kif Alla semg\u0127u, u dnubietu kollha u \u0127tijietu, il-postijiet fejn bena s-santwarji u waqqaf ix-xbihat tal-Asera u l-idoli qabel ma umilja ru\u0127u, dan kollu miktub fil-\u0120rajja ta' \u0126o\u017caj.", "U Manassi strie\u0127 ma' missirijietu, u difnuh f'daru.", "U beda jsaltan floku Amon, ibnu.", "Is-saltna ta' Amon", "Amon kellu tnejn u g\u0127oxrin sena meta beda jsaltan, u saltan sentejn f'\u0120erusalemm.", "U g\u0127amel il-\u0127a\u017cin f'g\u0127ajnejn il-Mulej, b\u0127alma kien g\u0127amel Manassi missieru.", "U l-idoli kollha li kien g\u0127amel Manassi, missieru, Amon beda joffrilhom is-sagrifi\u010b\u010bji u jaqdihom; u qatt ma umilja ru\u0127u quddiem il-Mulej, b\u0127alma kien umilja ru\u0127u Manassi, missieru, imma hu, Amon, kompla jidneb kemm kien jifla\u0127.", "U l-qaddejja tieg\u0127u kkonfoffaw kontrih, u qatluh f'daru.", "Imma n-nies tal-pajji\u017c qatlu lil dawk kollha li kienu kkonfoffaw kontra s-sultan Amon; u g\u0127amlu sultan floku lil \u0120osija, ibnu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.34", "bookref": "2CH.34", "text": ["Is-saltna ta' \u0120osija", "\u0120osija kellu tmien snin meta beda jsaltan, u saltan wie\u0127ed u tletin sena f'\u0120erusalemm.", "U g\u0127amel is-sewwa f'g\u0127ajnejn il-Mulej, u mexa fit-triqat kollha ta' David, missieru, u ma kisirx la lejn il-lemin u lanqas lejn ix-xellug.", "Fit-tmien sena tas-saltna tieg\u0127u , meta kien g\u0127adu \u017cag\u0127\u017cug\u0127, beda jfittex lil Alla ta' David, missieru, u fit-tnax-il sena beda jnaddaf l-art ta' \u0120uda u l-belt ta' \u0120erusalemm mis-santwarji u mix-xbihat tal-Asera, mix-xbihat minquxa, mill-idoli mdewba; u kisser l-artali tal-Bag\u0127lim minn quddiemu, u \u0121arraf l-artali tal-in\u010bens li kien hemm fuqhom.", "U x-xbihat tal-Asera u x-xbihat minquxa, u l-idoli mdewba farrakhom, sa\u0127aqhom u xerridhom fuq l-oqbra ta' dawk li kienu joffrulhom sagrifi\u010b\u010bji; u \u0127araq l-g\u0127adam tal-qassisin fuq l-artali tag\u0127hom stess, u hekk naddaf lil \u0120uda u lil \u0120erusalemm.", "U fl-ibliet ta' Manassi u Efrajm u Simg\u0127on sa Naftali u fl-in\u0127awi ta' madwarhom, kisser l-artali u x-xbihat tal-Asera, u farrak ix-xbihat u g\u0127amilhom trab, u \u0127att l-artali tal-in\u010bens fl-art kollha ta' I\u017crael; imbag\u0127ad ra\u0121a' lura \u0120erusalemm.", "It-tiswija tat-tempju", "U fit-tmintax-il sena tas-saltna tieg\u0127u, meta kien naddaf il-pajji\u017c u d-dar tal-Mulej, \u0120osija bag\u0127at lil Safan bin Asalija u 'l Mag\u0127xija, il-kmandant tal-belt, u 'l \u0120owa\u0127 bin \u0120owa\u0127as, il-kronista, biex isewwu d-dar tal-Mulej, Alla tieg\u0127u.", "U huma marru g\u0127and \u0126ilkija, il-qassis il-kbir, u tawh il-flus li \u0121iebu fid-dar ta' Alla - li kienu \u0121abru l-Leviti, l-g\u0127assiesa tal-bieb, minn id Manassi u Efrajm, u mill-bqija ta' I\u017crael, u minn \u0120uda kollu, u Benjamin u min-nies li kienu jg\u0127ammru \u0120erusalemm.", "U tawhom f'idejn is-suprentendenti fuq ix-xog\u0127ol fit-tempju tal-Mulej, u dawn kellhom jag\u0127tuhom lill-\u0127addiema li kienu ja\u0127dmu f'dar il-Mulej, biex isewwu u jsa\u0127\u0127u t-tempju.", "Tawhom lill-mastrudaxxi u lill-bennejja biex jixtru l-\u0121ebel maqtug\u0127 u l-injam g\u0127at-travi u t-tisqif tal-kmamar, li s-slaten ta' \u0120uda kienu \u0127allewhom \u0127erba.", "Dawn in-nies kienu jag\u0127mlu x-xog\u0127ol sewwa, u fuqhom kellhom jie\u0127du \u0127siebhom: \u0120a\u0127at, G\u0127obadija, Leviti minn ulied Merari; \u017bakkarija u Mesullam, minn ulied Ke\u0127at, biex imexxu x-xog\u0127ol; u l-Leviti, li kienu m\u0127arr\u0121a fl-istrumenti tad-daqq, kienu mqeg\u0127din fuq ir-reffieg\u0127a tat-tag\u0127bija, u kienu jmexxu l-\u0127addiema kollha f'kull xorta ta' xog\u0127ol; u xi w\u0127ud mil-Leviti kienu kittieba, uffi\u010bjali u purtinara.", "Huma u jo\u0127or\u0121u l-flus li kienu \u0121iebu n-nies f'dar il-Mulej, \u0126ilkija, il-qassis, sab il-ktieb tal-li\u0121i tal-Mulej mog\u0127tija permezz ta' Mos\u00e8.", "U qabad \u0126ilkija u qal lil Safan, is-segretarju: \"Sibt il-ktieb tal-Li\u0121i f'dar il-Mulej.\"", "U \u0126ilkija ta l-ktieb lil Safan.", "U Safan \u0127a l-ktieb g\u0127and is-sultan, wassallu r-risposta, u qallu: \"Kulma kien fdat f'idejn il-qaddejja tieg\u0127ek, huma g\u0127amluh.", "Il-flus li kienu jinsabu f'dar il-Mulej \u0121abruhom u tawhom f'idejn is-suprentendenti u f'idejn il-\u0127addiema.\"", "U mbag\u0127ad Safan is-segretarju, qallu wkoll: \"\u0126ilkija, il-qassis, tani ktieb.\"", "U Safan qara minnu quddiem is-sultan.", "Malli sama' kliem il-Li\u0121i s-sultan \u010barrat \u0127wej\u0121u.", "Imbag\u0127ad is-sultan ordna lil \u0126ilkija u lil A\u0127ikam bin Safan, u 'l G\u0127abdon bin Mikija, u 'l Safan is-segretarju, u lil G\u0127axajja, qaddej tas-sultan, u qalilhom: \"Morru st\u0127arr\u0121u l-Mulej g\u0127alija u g\u0127all-fdal f'I\u017crael u \u0120uda dwar il-kliem li hawn f'dan il-ktieb li nstab, g\u0127ax kbira hi l-korla tal-Mulej li waqg\u0127et fuqna, g\u0127ax ma semg\u0127ux missirijietna l-kelma tal-Mulej, biex jag\u0127mlu kulma hu miktub f'dan il-ktieb.\"", "U mar \u0126ilkija u dawk li bag\u0127at is-sultan g\u0127and \u0126ulda, il-profetissa, mart Sallum bin Tokat, bin \u0126asra, li kien jie\u0127u \u0127sieb l-ilbies; din kienet toqg\u0127od \u0120erusalemm fit-tieni kwartier, u qalulha b'dan; u hi we\u0121bithom: \"Dan jg\u0127id il-Mulej, Alla ta' I\u017crael: 'G\u0127idu lil min bag\u0127atkom g\u0127andi; dan jg\u0127id il-Mulej: Arawni, se n\u0121ib il-\u0127sara fuq dan il-post u fuq kull min jg\u0127ammar fih is-sa\u0127tiet kollha miktuba fil-ktieb li qraw quddiem is-sultan ta' \u0120uda.", "G\u0127ax huma telquni biex \u0127arqu l-in\u010bens lil allat o\u0127ra, u inkurlawni b'kulma g\u0127amlu idejhom, u g\u0127alhekk tixg\u0127el il-korla tieg\u0127i u ma tintefiex.'", "U lis-sultan ta' \u0120uda li bag\u0127atkom tist\u0127arr\u0121u lill-Mulej dan tg\u0127idulu: 'Dan jg\u0127id il-Mulej Alla ta' I\u017crael: Dwar il-kliem li int smajt: billi trattbet qalbek, u umiljajt ru\u0127ek quddiem Alla malli smajt bi kliemu dwar dan il-post, u dwar dawk li jg\u0127ammru fih, u umiljajt ru\u0127ek quddiemi u \u010barratt \u0127wej\u0121ek u bkejt quddiemi, jien ukoll smajtek.", "Oraklu tal-Mulej.", "Arawni, g\u0127alhekk jien ni\u0121brok ma' missirijietek u tin\u017cel f'qabrek bis-sliem.", "U g\u0127ajnejk ma jarawx il-\u0127sara, li se n\u0121ib fuq dan il-post, u fuq min jg\u0127ammar fih.'", "\" U wasslu dan il-kliem lis-sultan.", "Imbag\u0127ad is-sultan bag\u0127at ji\u0121bor ix-xju\u0127 kollha ta' \u0120uda u ta' \u0120erusalemm.", "U s-sultan tala' fit-tempju tal-Mulej, u mieg\u0127u n-nies kollha ta' \u0120uda u dawk kollha li kienu jg\u0127ammru \u0120erusalemm, u l-qassisin u l-Leviti, u l-poplu kollu, mill-kbir sa\u017c-\u017cg\u0127ir; u b'mod li jisimg\u0127uh qara l-kliem kollu tal-ktieb tal-patt, li nstab fit-tempju tal-Mulej.", "U s-sultan wieqaf fuq it-tribuna g\u0127amel patt quddiem il-Mulej li jimxi wara l-Mulej, u j\u0127ares il-kmandamenti, il-pre\u010betti u l-li\u0121ijiet, b'qalbu kollha u b'ru\u0127u kollha, biex i\u017comm il-kliem kollu tal-patt li hu miktub fuq dan il-ktieb.", "U \u0121ag\u0127al joqg\u0127od g\u0127al dan il-patt lil kull min kien jinsab f'\u0120erusalemm u f'Benjamin.", "U n-nies ta' \u0120erusalemm g\u0127amlu skont il-patt ta' Alla, Alla ta' missirijiethom.", "U \u0120osija ne\u0127\u0127a l-q\u017ci\u017cijiet kollha mill-artijiet kollha li kellhom ulied I\u017crael, u \u0121ag\u0127al lil kull min kien jinsab f'I\u017crael li jservi lill-Mulej, Alla tag\u0127hom.", "Kemm dam \u0127aj hu ma warrbux mill-Mulej, Alla ta' missirijiethom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.35", "bookref": "2CH.35", "text": ["Il-festa tal-G\u0127id", "U \u0120osija g\u0127amel il-festa tal-G\u0127id f'\u0121ie\u0127 il-Mulej f'\u0120erusalemm; u qatlu l-\u0127aruf tal-G\u0127id fl-erbatax tal-ewwel xahar.", "U l-qassisin qeg\u0127edhom f'posthom g\u0127as-servizz tag\u0127hom, u g\u0127amlilhom il-qalb biex iservu fid-dar tal-Mulej.", "U l-Leviti, li kienu jg\u0127allmu lil I\u017crael kollu u kienu kkonsagrati lill-Mulej, qalilhom: \"Qieg\u0127du l-arka mqaddsa fid-dar li bena Salamun, bin David, sultan ta' I\u017crael.", "Ma \u0121\u0121orruhiex aktar fuq spallejkom.", "Issa servu lill-Mulej Alla tag\u0127kom, u l-poplu tieg\u0127u I\u017crael.", "Lestu ru\u0127kom skont il-familji ta' djar missirijietkom, skont it-taqsimiet tag\u0127kom, skont ma kiteb David, sultan ta' I\u017crael, u l-kitba ta' Salamun, ibnu.", "Tqassmu fis-santwarju skont it-taqsim tad-djar ta' missirijiet \u0127utkom, ulied il-poplu, taqsima ta' dar il-missirijiet tal-Leviti g\u0127al kull taqsima; u oqtlu l-\u0127aruf tal-G\u0127id, u tqaddsu intom u lestu g\u0127al \u0127utkom, \u0127alli jag\u0127mlu skont il-kelma tal-Mulej permezz ta' Mos\u00e8.\"", "U \u0120osija ta lil ulied il-poplu mill-imrie\u0127el, \u0127rief u gidjien, kollha g\u0127all-vittma tal-G\u0127id, g\u0127al kull min kien hemm, b'kollox tletin elf; u tlitt elef gendus minn \u0127wejje\u0121 is-sultan.", "U l-prin\u010bpijiet tieg\u0127u, minn rajhom, taw offerti lill-poplu, lill-qassisin u lil-Leviti.", "\u0126ilkija, \u017bakkarija u \u0120e\u0127ijel, prin\u010bpijiet fid-dar ta' Alla, lill-qassisin tawhom elfejn u sitt mitt \u0127aruf u gidi g\u0127all-vittma tal-G\u0127id; u tliet mitt gendus.", "U Konanija, Semajja u Netanjel, \u0127utu, u \u0126asabija, u \u0120eg\u0127ijel u \u0120o\u017cabad, prin\u010bpijiet tal-Leviti, lil-Leviti tawhom \u0127amest elef \u0127aruf u gidi g\u0127all-vittma tal-G\u0127id, u \u0127ames mitt gendus.", "Malli kien kollox lest g\u0127as-servizz, il-qassisin \u0127adu posthom u l-Leviti qag\u0127du fit-taqsimiet tag\u0127hom skont l-ordni tas-sultan.", "U qatlu l-vittmi tal-G\u0127id: il-qassisin raxxew id-demm li kienu jie\u0127du minn idejhom, u l-Leviti kienu jisol\u0127u l-vittmi.", "U warrbu l-vittmi g\u0127all-\u0127ruq, biex iqassmuhom lil djar il-missirijiet ta' wlied il-poplu, biex joffruhom lill-Mulej kif inhu miktub fil-ktieb ta' Mos\u00e8; u hekk g\u0127amlu wkoll bil-gniedes.", "U huma xwew il-\u0127aruf tal-G\u0127id bin-nar skont il-Li\u0121i; imma l-offerti mqaddsa g\u0127allewhom fil-borom, kaldaruni u twa\u0121en u qassmuhom malajr lil ulied il-poplu kollha.", "Imbag\u0127ad lestew g\u0127alihom stess u g\u0127all-qassisin; g\u0127ax il-qassisin, ulied Aron, baqg\u0127u joffru s-sagrifi\u010b\u010bju tal-\u0127ruq u x-xa\u0127mijiet sa billejl; u l-Leviti lestew g\u0127alihom stess u g\u0127all-qassisin, ulied Aron.", "Il-kantanti, ukoll, ulied Asaf, \u0127adu posthom skont l-ordni ta' David: Asaf, \u0126eman, u \u0120edutun, il-ve\u0121\u0121ent tas-sultan; u l-purtinara qag\u0127du f'kull bieb.", "\u0126add minnhom ma warrab is-servizz tieg\u0127u g\u0127ax \u0127uthom il-Leviti \u0127asbu g\u0127alihom.", "Hekk qassmu s-servizz tal-Mulej dakinhar biex jag\u0127mlu l-festa tal-G\u0127id, u biex joffru s-sagrifi\u010b\u010bji tal-\u0127ruq fuq l-artal tal-Mulej, skont l-ordni tas-sultan \u0120osija.", "Hekk g\u0127amlu wlied I\u017crael il-festa tal-G\u0127id f'dak i\u017c-\u017cmien u l-festa tal-a\u017c\u017cmi g\u0127al sebat ijiem.", "Qatt ma saret f'I\u017crael festa tal-G\u0127id b\u0127al dik sa minn \u017cmien il-profeta Samwel; u ebda wie\u0127ed mis-slaten ta' I\u017crael qatt ma g\u0127amel festa tal-G\u0127id b\u0127al dik li g\u0127amel \u0120osija, il-qassisin u l-Leviti, u \u0120uda u I\u017crael kollu li kienu hemm u dawk li kienu jg\u0127ammru \u0120erusalemm.", "Dan l-G\u0127id sar fis-sena tmintax tas-saltna ta' \u0120osija.", "Il-mewt ta' \u0120osija", "Wara dan kollu, meta \u0120osija kien sewwa d-dar tal-Mulej, Neko, is-sultan tal-E\u0121ittu, tala' biex jitqabad f'Karkemis \u0127dejn l-Ewfrat, u \u0120osija \u0127are\u0121 i\u017commu.", "Imma dak bag\u0127atlu messa\u0121\u0121iera jg\u0127idulu: \"X'hemm bejni u bejnek, sultan ta' \u0120uda?", "M'iniex \u0121ej g\u0127alik illum, imma \u0121ej kontra d-dar li mag\u0127ha qieg\u0127ed nag\u0127mel gwerra, u Alla ordnali li ng\u0127a\u0121\u0121el.", "Tiqafx lil Alla g\u0127ax hu mieg\u0127i, li ma jeqirdikx.\"", "U \u0120osija ma dawwarx wi\u010b\u010bu minnu, imma g\u0127amel il-qalb biex jitqabad mieg\u0127u, u ma tax widen g\u0127al dak li Neko qallu minn fomm Alla, u mar jitqabad mieg\u0127u fil-wied ta' Megiddu.", "U l-ar\u010bieri \u0121ibdu g\u0127al fuq is-sultan \u0120osija, u s-sultan qal lill-qaddejja tieg\u0127u: \"\u0126uduni minn hawn g\u0127aliex midrub sewwa!\"", "U l-qaddejja tieg\u0127u \u0127aduh minn fuq il-karru, u g\u0127abbewh fuq karru ie\u0127or minn tieg\u0127u, u \u0121abuh \u0120erusalemm; u miet u difnuh fl-oqbra ta' missirijietu, u \u0120uda kollu u \u0120erusalemm g\u0127amlu l-vistu g\u0127al \u0120osija.", "\u0120eremija wkoll kiteb g\u0127anja ta' lamentazzjoni g\u0127al \u0120osija; u l-kantanti kollha, nisa u r\u0121iel, baqg\u0127u sal-lum isemmu lil \u0120osija fil-lamentazzjonijiet tag\u0127hom u \u0127aduha drawwa f'I\u017crael; u dawn jinsabu miktuba fil-ktieb tal-lamentazzjonijiet.", "U l-bqija tal-\u0121rajja ta' \u0120osija u l-opri tajba tieg\u0127u skont ma hemm miktub fil-Li\u0121i tal-Mulej; il-\u0121rajja tieg\u0127u, mill-bidu sal-a\u0127\u0127ar, huma miktubin fi Ktieb is-Slaten ta' I\u017crael u \u0120uda."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/2CH.36", "bookref": "2CH.36", "text": ["Is-saltna ta' \u0120e\u0127owa\u0127a\u017c", "U l-poplu tal-pajji\u017c \u0127adu lil \u0120e\u0127owa\u0127a\u017c bin \u0120osija u g\u0127amluh sultan flok missieru f'\u0120erusalemm.", "\u0120e\u0127owa\u0127a\u017c kellu tlieta u g\u0127oxrin sena meta beda jsaltan, u baqa' jsaltan tliet xhur f'\u0120erusalemm.", "Imbag\u0127ad is-sultan tal-E\u0121ittu ne\u0127\u0127ieh mis-saltna f'\u0120erusalemm, u g\u0127abba 'l pajji\u017c bil-pi\u017c ta' mitt talent tal-fidda u talent tad-deheb.", "U s-sultan tal-E\u0121ittu g\u0127amel minn floku lil \u0127uh Elijakim, sultan fuq \u0120uda u \u0120erusalemm, u biddillu ismu f'\u0120e\u0127ojakim.", "U lil \u0127uh \u0120e\u0127owa\u0127a\u017c, Neko qabdu u \u0127adu l-E\u0121ittu.", "Is-saltna ta' \u0120e\u0127ojakim", "\u0120e\u0127ojakim kellu \u0127amsa u g\u0127oxrin sena meta beda jsaltan, u dam isaltan \u0127dax-il sena f'\u0120erusalemm.", "U g\u0127amel il-\u0127a\u017cin f'g\u0127ajnejn il-Mulej, Alla tieg\u0127u.", "U tala' g\u0127alih Nabukodonosor, sultan tal-Babilonja , u rabtu bil-ktajjen tal-bron\u017c biex jie\u0127du f'Babilonja.", "U Nabukodonosor \u0127a mit-tag\u0127mir ta' dar il-Mulej, u qieg\u0127du fit-tempju tieg\u0127u f'Babilonja.", "U l-bqija tal-\u0121rajja ta' \u0120e\u0127ojakim, u l-q\u017ci\u017cijiet li g\u0127amel u dak li \u0121ralu, huma miktuba fi Ktieb is-Slaten ta' I\u017crael u \u0120uda.", "U beda jsaltan minfloku \u0120e\u0127ojakin ibnu.", "Is-saltna ta' \u0120e\u0127ojakin", "\u0120e\u0127ojakin kellu tmien snin meta beda jsaltan, u dam isaltan tliet xhur u g\u0127axart ijiem f'\u0120erusalemm, u g\u0127amel il-\u0127a\u017cin f'g\u0127ajnejn il-Mulej.", "Fil-bidu tas-sena s-sultan Nabukodonosor bag\u0127at i\u0121ibu f'Babilonja, lilu u t-tag\u0127mir prezzju\u017c tad-dar ta' Alla, u qieg\u0127ed sultan floku lil \u0127uh Sedekija fuq \u0120uda u \u0120erusalemm.", "Is-saltna ta' Sedekija", "Sedekija kellu wie\u0127ed u g\u0127oxrin sena meta beda jsaltan u dam \u0127dax-il sena jsaltan f'\u0120erusalemm.", "U g\u0127amel il-\u0127a\u017cin f'g\u0127ajnejn il-Mulej, Alla tieg\u0127u.", "U ma umiljax ru\u0127u quddiem \u0120eremija l-profeta li kien jitkellem minn fomm Alla.", "U qam ukoll kontra Nabukodonosor, li kien \u0121ag\u0127lu ja\u0127lef b'Alla, u rafa' rasu; u webbes qalbu biex ma jer\u0121ax lura g\u0127al g\u0127and il-Mulej, Alla ta' I\u017crael.", "Il-kbarat kollha tal-qassisin u l-poplu komplew jidinbu u jag\u0127mlu l-q\u017ci\u017cijiet kollha tal-\u0121nus, u ni\u0121\u0121su t-tempju tal-Mulej li hu kien qaddes f'\u0120erusalemm.", "U billi \u0121ietu \u0127asra mill-poplu tieg\u0127u u mill-g\u0127amara tieg\u0127u, il-Mulej, Alla ta' missirijiethom, kien ta' sikwit jibg\u0127at iwiddibhom bil-messa\u0121\u0121iera tieg\u0127u.", "I\u017cda huma kienu jiddie\u0127ku bil-mibg\u0127utin tieg\u0127u, imaqdru kliemu, u jkasbru l-profeti tieg\u0127u, sa ma sa\u0127net il-korla tal-Mulej g\u0127all-poplu tieg\u0127u, hekk li ma setg\u0127ux je\u0127ilsuha aktar.", "Il-waqg\u0127a ta' \u0120erusalemm u l-e\u017cilju ( QK)", "U l-Mulej talla' g\u0127alihom is-sultan tal-Kaldin; u dan qatlilhom l-a\u0127jar ir\u0121iel tag\u0127hom bix-xabla fid-dar tas-santwarju tag\u0127hom; ma kellux \u0127niena la mi\u017c-\u017cag\u0127\u017cug\u0127, la mix-xebba, la mix-xwejja\u0127, u lanqas mix-xi\u0127, ilkoll er\u0127iehom f'idejh; u t-tag\u0127mir kollu tat-tempju ta' Alla, kbir u \u017cg\u0127ir, u t-te\u017cori tad-dar tal-Mulej u t-te\u017cori tas-sultan u tal-prin\u010bpijiet, \u0127adhom kollha f'Babilonja.", "U \u0127arqulhom it-tempju ta' Alla, \u0121arrfu s-swar ta' \u0120erusalemm, taw in-nar lill-palazzi kollha tag\u0127ha, u hekk qerdulha kulma kellha prezzju\u017c.", "U dawk li \u0127elsu mill-qerda tax-xabla, Nabukodonosor e\u017ciljahom lejn il-Babilonja, u baqg\u0127u su\u0121\u0121etti g\u0127alih u g\u0127al uliedu, sa ma \u0121ew ja\u0127kmu fuqhom il-Persjani.", "Hekk se\u0127\u0127 dak li qal Alla b'fomm \u0120eremija: \"Sakemm tgawdi l-art il-mistrie\u0127 ta' Sibtijietha, ma tin\u0127adimx l-art i\u017c-\u017cmien kollu tal-\u0127erba tag\u0127ha, sa ma jg\u0127addu sebg\u0127in sena.\"", "Il-\u0127elsien ( QK)", "Fl-ewwel sena ta' \u010airu, sultan tal-Persja, biex isse\u0127\u0127 il-kelma tal-Mulej li kienet intqalet b'fomm \u0120eremija, il-Mulej qanqal lil \u010airu, sultan tal-Persja, u dan xandar proklama fis-saltna tieg\u0127u kollha, sa\u0127ansitra bil-miktub, li kienet tg\u0127id:", "\"Dan jg\u0127id \u010airu sultan tal-Persja: 'Il-Mulej, Alla tas-sema, tani f'idejja s-saltniet kollha tal-art, u hu qabbadni nibnilu tempju f'\u0120erusalemm, li hi f'\u0120uda.", "Kull min minnkom hu mill-poplu tieg\u0127u, \u0127a jkun il-Mulej mieg\u0127u, u jitla'.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EZR.intro", "bookref": "EZR.intro", "text": ["Il-KTIEB TA' ESDRA", "\u0126arsa \u0127afifa lejn il-ktieb", "Dan il-ktieb jie\u0127u l-isem tal-karattru prin\u010bipali fit-tieni taqsima tieg\u0127u.", "L-ewwel kapitli huma ripetizzjoni tal-messa\u0121\u0121 uffi\u010bjali ta' \u010airu li ta permess lil-Lhud jirritornaw lejn pajji\u017chom.", "G\u0127alhekk, nistg\u0127u ng\u0127idu li ji\u0121bed mit-tmiem tat-tieni ktieb tal-Kronaki.", "Il-Lhud re\u0121g\u0127u lura biex jibnu t-tempju, imma g\u0127al darb'o\u0127ra re\u0121g\u0127u waqg\u0127u fil-\u0127a\u017cen g\u0127ax ittie\u0127du mill-im\u0121iba tal-popli ta' madwarhom.", "Dawn \u0127olqulhom \u0127afna inkwiet li fisser ukoll li x-xog\u0127ol fuq it-tempju waqaf g\u0127al numru ta' snin.", "Fil-fatt, il-bini tat-tempju spi\u010b\u010ba g\u0127al kollox fis-sena QK.", "Fl-ewwel parti ta' dan il-ktieb naqraw ukoll fuq il-problemi li l-Lhud iltaqg\u0127u mag\u0127hom aktar tard meta kellhom iwaqqfu l-bini tas-swar tal-belt fi \u017cmien il-\u0127akma ta' Artasersi ( , - ).", "It-tieni parti, imbag\u0127ad, tlaqqag\u0127na ma' Esdra li jasal fil-belt ta' \u0120erusalemm biex jg\u0127allem il-Li\u0121i ta' Alla lill-poplu ta' \u0120uda.", "Esdra tkexkex meta induna bil-\u0127a\u017cen li l-poplu kien re\u0121a' waqa' fih, influwenzat mill-\u0121nus ta' madwaru.", "Kien jaf li l-poplu kien qed jirriskja li jintilef g\u0127alkollox ta\u0127t il-\u0121udizzju ta' Alla.", "G\u0127alhekk \u0127a fuqu r-responsabbilt\u00e0 li jitlob u jistqarr dnub il-poplu quddiem Alla.", "Hekk il-Lhud nidmu minn dnubiethom u qablu li jer\u0121g\u0127u jibdew jobdu l-Li\u0121i ta' Alla.", "Aktar tag\u0127rif dwar dak li g\u0127amel Esdra mal-poplu naqrawh fil-Ktieb ta' Ne\u0127emija.", "Esdra ma kellu l-ebda dubju li l-poplu ma kienx \u0121ens indipendenti, imma hu g\u0127araf li \u0121ejja minn fejn hi \u0121ejja l-\u0127akma fuqhom, Alla wa\u0127du kellu l-kontroll s\u0127i\u0127 fuq il-poplu li kien g\u0127a\u017cel g\u0127alih.", "G\u0127alhekk qal:", "Ikun imbierek il-Mulej, Alla ta' missirijietna, li qanqal lis-sultan biex isebba\u0127 it-tempju tal-Mulej f'\u0120erusalemm, li wera t-tjieba tieg\u0127u mieg\u0127i biex nog\u0127\u0121ob lis-sultan, lill-kunsillieri tieg\u0127u, u lill-og\u0127la uffi\u010bjali tas-saltna.", "Jien g\u0127amilt il-qalb, g\u0127ax id il-Mulej, Alla tieg\u0127i, kienet fuqi, u \u0121bart madwari xi kapijiet ta' I\u017crael biex intellag\u0127hom mieg\u0127i \u0120erusalemm ( , - ).", "It-taqsim tal-ktieb", "L-ewwel ritorn mill-e\u017cilju ( , \u2014 , )", "It-Tempju mibni u ddedikat ( , \u2014 , )", "Esdra j\u0121ib lura xi e\u017ciljati o\u0127ra ( , \u2014 , )"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EZR.1", "bookref": "EZR.1", "text": ["L-e\u017ciljati jer\u0121g\u0127u lura", "Fl-ewwel sena ta' \u010airu , sultan tal-Persja, biex ise\u0127\u0127 dak li kien qal il-Mulej minn fomm \u0120eremija, il-Mulej qanqal lil \u010airu, sultan tal-Persja, biex jo\u0127ro\u0121 proklama fis-saltna tieg\u0127u kollha, sa\u0127ansitra bil-miktub, li tg\u0127id: \"Hekk jg\u0127id \u010airu s-sultan tal-Persja: 'Il-Mulej, Alla tas-smewwiet, tani s-saltniet kollha tal-art, u qabbadni nibnilu tempju f'\u0120erusalemm, belt ta' \u0120uda.", "Kull min hemm fostkom mill-poplu kollu tieg\u0127u, \u0127a jkun mieg\u0127u Alla tieg\u0127u!", "\u0126a jitla' \u0120erusalemm, belt ta' \u0120uda, u jibni t-tempju tal-Mulej, Alla ta' I\u017crael.", "Hu Alla li qieg\u0127ed \u0120erusalemm.", "U kull min fadal mill-poplu tieg\u0127u, qieg\u0127ed fejn qieg\u0127ed, \u0127a jg\u0127inuh in-nies tal-post b'fidda, deheb, \u0121id, bhejjem, u offerti o\u0127ra minn rajhom lit-tempju ta' Alla, li hemm f'\u0120erusalemm.\"", "Il-kapijiet ta' djar missirijiethom ta' \u0120uda u ta' Benjamin, il-qassisin u l-Leviti, u dawk kollha li Alla qanqalhom, qamu g\u0127alhekk biex jitilg\u0127u \u0120erusalemm \u0127a jibnu t-tempju tal-Mulej hemmhekk.", "Barra kull xorta ta' offerti li g\u0127amlu minn rajhom, dawk kollha li kienu joqog\u0127du madwarhom tawhom ukoll kull xorta ta' offerti ta' fidda u deheb, \u0121id u bhejjem, u offerti ta' valur kbir.", "U s-sultan \u010airu \u0127are\u0121 l-o\u0121\u0121etti tat-tempju tal-Mulej li Nabukodonosor kien \u0121ieb minn \u0120erusalemm biex qeg\u0127edhom fit-tempju tal-allat tieg\u0127u.", "\u0126ari\u0121hom \u010airu, sultan tal-Persja, permezz ta' Mitredat, it-te\u017corier, u dan g\u0127addhom quddiem Sesbassar, il-prin\u010bep ta' \u0120uda.", "Din hi l-lista tag\u0127hom: tletin bieqja tad-deheb, elf bieqja tal-fidda, disg\u0127a u g\u0127oxrin \u010bensier, tletin re\u010bipjent tad-deheb, erba' mija u g\u0127axar re\u010bipjenti tal-fidda ta' xorta o\u0127ra, elf re\u010bipjent ie\u0127or.", "Ir-re\u010bipjenti tad-deheb u tal-fidda kienu \u0127amest elef u erba' mija.", "Sesbassar \u0127a mieg\u0127u dan kollu meta talla' lill-e\u017ciljati minn Babilonja lejn \u0120erusalemm."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EZR.2", "bookref": "EZR.2", "text": ["Il-lista tal-e\u017ciljati li re\u0121g\u0127u lura", "Dawn huma n-nies tal-provin\u010bja li telg\u0127u mill-jasar tal-e\u017cilju.", "Nabukodonosor, sultan ta' Babilonja, kien e\u017ciljahom fil-Babilonja; huma re\u0121g\u0127u lura \u0120erusalemm u \u0120uda, kul\u0127add lejn il-belt tieg\u0127u.", "Dawn \u0121ew ma' \u017berubbabel, \u0120o\u017cw\u00e8, Ne\u0127emija, Xeraja, Reg\u0127laja, Mordekaj, Bilsan, Misfar, Bigwaj, Re\u0127um, u Bag\u0127ana.", "L-g\u0127add tan-nies ta' I\u017crael li re\u0121g\u0127u lura kien hekk: Ulied Parg\u0127os kienu elfejn, mija u tnejn u sebg\u0127in; ulied Sefatija, tliet mija u tnejn u sebg\u0127in; ulied Ara\u0127, seba' mija u \u0127amsa u sebg\u0127in; ulied Pa\u0127at-mowab, ji\u0121ifieri ulied \u0120o\u017cw\u00e8 u \u0120owab, elfejn, tmien mija u tnax; ulied G\u0127alam, elf, mitejn u erbg\u0127a u \u0127amsin; ulied \u017battu, disa' mija u \u0127amsa u erbg\u0127in; ulied \u017bakkaj, seba' mija u sittin; ulied Bani, sitt mija u tnejn u erbg\u0127in; ulied Bebaj, sitt mija u tlieta u g\u0127oxrin; ulied G\u0127a\u017cgad, elf, mitejn u tnejn u g\u0127oxrin; ulied Adonikam sitt mija u sitta u sittin; ulied Bigwaj, elfejn, sitta u \u0127amsin; ulied G\u0127adin, erba' mija u erbg\u0127a u \u0127amsin; ulied Ater, ji\u0121ifieri ulied \u0126e\u017cekija, tmienja u disg\u0127in; ulied Besaj, tliet mija u tlieta u g\u0127oxrin; ulied \u0120ora\u0127, mija u tnax; ulied \u0126asum, mitejn u tlieta u g\u0127oxrin; ulied Gibbar, \u0127amsa u disg\u0127in; ulied Betlehem kienu mija u tlieta u g\u0127oxrin; in-nies ta' Netufa, sitta u \u0127amsin, in-nies ta' G\u0127anatot, mija u tmienja u g\u0127oxrin; ulied Bet-g\u0127a\u017cmawet, tnejn u erbg\u0127in; ulied Kirjat-\u0121eg\u0127arim, Kefira u Birot, seba' mija u tlieta u erbg\u0127in; ulied Rama u Geba, sitt mija u wie\u0127ed u g\u0127oxrin; in-nies ta' Mikmas, mija u tnejn u g\u0127oxrin, in-nies ta' Betel u G\u0127aj, mitejn u tlieta u g\u0127oxrin; ulied Nebu kienu tnejn u \u0127amsin; ulied Magbis, mija u sitta u \u0127amsin; ulied G\u0127elam l-ie\u0127or, elf, mitejn u erbg\u0127a u \u0127amsin; ulied \u0126arim, tliet mija u g\u0127oxrin; ulied Lod, \u0126adid u Onu, seba' mija u \u0127amsa u g\u0127oxrin; ulied \u0120eriko, tliet mija u \u0127amsa u erbg\u0127in; ulied Sena kienu tlitt elef, sitt mija u tletin.", "Il-qassisin: ulied \u0120edajja, mid-dar ta' \u0120o\u017cw\u00e8, kienu disa' mija u tlieta u sebg\u0127in; ulied Immer, elf u tnejn u \u0127amsin; ulied Pashur, elf, mitejn u sebg\u0127a u erbg\u0127in; ulied \u0126arim, elf u sbatax.", "Il-Leviti: ulied \u0120o\u017cw\u00e8 u Kadmijel, ulied \u0126odawija, kienu erbg\u0127a u sebg\u0127in.", "Il-kantanti: ulied Asaf kienu mija u tmienja u g\u0127oxrin.", "Il-purtinara tat-tempju: ulied Sallum, ulied Ater, ulied Talmon, ulied G\u0127akkub, ulied \u0126atita, ulied Sobaj, ilkoll flimkien kienu jg\u0127oddu mija u disg\u0127a u tletin.", "L-ilsiera tat-tempju : ulied Si\u0127a, ulied \u0126axufa, ulied Tabg\u0127ot, ulied Keros, ulied Sig\u0127a\u0127a, ulied Padon, ulied Lebana, ulied \u0126agaba, ulied G\u0127akkub, ulied \u0126agab, ulied Salmaj, ulied \u0126anan, ulied Giddel, ulied Ga\u0127ar, ulied Raja, ulied Resin, ulied Nekoda, ulied \u0120a\u017c\u017cim, ulied G\u0127u\u017c\u017ca, ulied Pase\u0127a, ulied Besaj, ulied Asna, ulied Meg\u0127unim, ulied Nefusin, ulied Bakbuk, ulied \u0126akufa, ulied \u0126ar\u0127ur, ulied Baslut, ulied Me\u0127ida, ulied \u0126arsa, ulied Barkos, ulied Sisera, ulied Tama\u0127, ulied Nesija\u0127, ulied \u0126atifa.", "Ulied il-qaddejja ta' Salamun: ulied Sotaj, ulied \u0126assoferet, ulied Peruda, ulied \u0120ag\u0127ala, ulied Darkon, ulied Giddel; ulied Sefatija, ulied \u0126attil, ulied Pokret-\u0127asbajim, ulied Ami.", "L-ilsiera tat-tempju u wlied il-qaddejja ta' Salamun ilkoll flimkien kienu j\u0121ibu tliet mija u tnejn u disg\u0127in.", "Kien hemm dawk li telg\u0127u minn Tel-mela\u0127, Tel-\u0127arsa, Kerub, Addan, u Immer, ming\u0127ajr ma setg\u0127u jg\u0127idu liema kienet dar missierhom u x'kien in-nisel tag\u0127hom, jekk kinux minn I\u017crael jew le.", "Dawn kienu: ulied Delaja, ulied Tobija, u wlied Nekoda, b'kollox sitt mija u tnejn u \u0127amsin.", "Minn ulied il-qassisin kien hemm ulied \u0126abajja, ulied \u0126akkos, ulied Bar\u017cillaj, li kien \u0127a b'martu wa\u0127da mill-bniet ta' Bar\u017cillaj il-Gilg\u0127adi, u beda jissejja\u0127 b'isimhom.", "Dawn fittxew isimhom fir-re\u0121istri tal-arblu tar-razza, imma ma sabuhx; g\u0127alhekk \u0121ew imne\u0127\u0127ija minn mal-qassisin g\u0127ax imni\u0121\u0121sa.", "U l-gvernatur qalilhom biex ma jiklux mill-ikel qaddis sa ma jkun hemm qassis li jikkonsulta lil Alla bl-Urim u t-Tummim .", "Il-\u0121emg\u0127a kollha f'daqqa kienet ta' tnejn u erbg\u0127in elf, tliet mija u sittin ru\u0127.", "Dawn barra l-qaddejja tag\u0127hom, ir\u0121iel u nisa, li kienu sebat elef, tliet mija u sebg\u0127a u tletin, u barra l-kantanti tag\u0127hom, ir\u0121iel u nisa, li kienu mitejn.", "I\u017c-\u017cwiemel tag\u0127hom kienu jg\u0127oddu seba' mija u sitta u tletin; il-bg\u0127ula tag\u0127hom, mitejn u \u0127amsa u erbg\u0127in; l-i\u0121mla tag\u0127hom, erba' mija u \u0127amsa u tletin; u l-\u0127mir tag\u0127hom sitt elef, seba' mija u g\u0127oxrin.", "U meta xi w\u0127ud mill-kapijiet tal-familji waslu \u0127dejn it-tempju tal-Mulej f'\u0120erusalemm, minn rajhom g\u0127amlu offerti lit-tempju ta' Alla \u0127alli jer\u0121a' jitla' fil-post fejn kien qabel.", "Skont ma kienu jistg\u0127u, taw lit-te\u017cor li kienu qeg\u0127din ji\u0121bru g\u0127all-bini, wie\u0127ed u sittin elf darik tad-deheb, \u0127amest elef mina tal-fidda, u mitt libsa tal-qassisin.", "U l-qassisin, il-Leviti u bi\u010b\u010ba mill-poplu, qag\u0127du \u0120erusalemm, imma l-kantanti, il-purtinara tat-tempju, u l-ilsiera tat-tempju, marru joqog\u0127du fl-ibliet tag\u0127hom.", "L-I\u017craelin kollha marru joqog\u0127du fl-ibliet tag\u0127hom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EZR.3", "bookref": "EZR.3", "text": ["Jer\u0121a' jibda l-kult", "Ulied I\u017crael kienu fl-ibliet tag\u0127hom, imma meta wasal is-seba' xahar iltaqg\u0127u lkoll \u0120erusalemm, u qamu \u0120o\u017cw\u00e8 bin \u0120osadak u \u0127utu l-qassisin, u \u017berubbabel bin Sijaltijel u \u0127utu, u bnew l-artal ta' Alla ta' I\u017crael biex joffru fuqu sagrifi\u010b\u010bji tal-\u0127ruq skont kif hemm miktub fil-li\u0121i ta' Mos\u00e8, il-bniedem ta' Alla.", "G\u0127alkemm kienu jib\u017cg\u0127u mill-\u0121nus tal-artijiet ta' madwarhom, waqqfu l-artal fuq is-sisien li kellu qabel, u offrew fuqu bhejjem g\u0127all-\u0127ruq b'sagrifi\u010b\u010bju lill-Mulej filg\u0127odu u filg\u0127axija.", "U g\u0127amlu l-festa tal-G\u0127erejjex skont kif inhu miktub.", "Minn jum g\u0127al ie\u0127or, kienu ja\u0127arqu bhejjem s\u0127a\u0127 b'sagrifi\u010b\u010bju; l-g\u0127add tas-sagrifi\u010b\u010bji kien dak preskritt g\u0127al kull jum mil-Li\u0121i.", "Wara dan offrew sagrifi\u010b\u010bji ma jaqtg\u0127u xejn, sagrifi\u010b\u010bji ta' nhar il-qamar \u0121did u sagrifi\u010b\u010bji ta\u017c-\u017cminijiet qaddisa tal-Mulej.", "Kien hemm ukoll min, minn rajh, offra sagrifi\u010b\u010bju lill-Mulej.", "Mill-ewwel jum tas-seba' xahar bdew joffru bhejjem g\u0127all-\u0127ruq b'sagrifi\u010b\u010bju lill-Mulej, imma s-sisien tat-tempju kienu g\u0127adhom ma tqeg\u0127dux.", "Il-bini tat-tempju ( QK)", "Imbag\u0127ad taw il-flus lill-bennejja u lill-mastrudaxxi.", "Taw ukoll ikel, xorb u \u017cejt lin-nies ta' Tir u Sidon, biex i\u0121ibu bil-ba\u0127ar injam ta\u010b-\u010bedru mil-Libanu sa \u0120affa skont il-permess li kien tahom \u010airu, sultan tal-Persja.", "Fit-tieni xahar tat-tieni sena minn mindu kienu \u0121ew f'dar Alla f'\u0120erusalemm, \u017berubbabel bin Sijaltijel, \u0120o\u017cw\u00e8 bin \u0120osadak, il-bqija ta' \u0127uthom il-qassisin, il-Leviti, u dawk kollha li kienu \u0121ew \u0120erusalemm mill-e\u017cilju, bdew ix-xog\u0127ol, u qabbdu l-Leviti minn g\u0127oxrin sena 'l fuq biex jie\u0127du \u0127sieb ix-xog\u0127ol fuq it-tempju tal-Mulej.", "U qamu flimkien \u0120o\u017cw\u00e8 u wliedu u \u0127utu, Kadmijel u wliedu, ulied \u0120uda, ulied \u0126enadad u wliedhom u \u0127uthom il-Leviti, biex imexxu l-\u0127addiema fil-bini tat-tempju ta' Alla.", "Meta l-bennejja qieg\u0127du s-sisien tat-tempju tal-Mulej, il-qassisin, libsin l-ilbies sagru, resqu bit-trombi, u l-Leviti, ulied Asaf, resqu bi\u010b-\u010bimbali, biex ifa\u0127\u0127ru lill-Mulej skont l-ordnijiet ta' David, sultan ta' I\u017crael.", "U kantaw g\u0127anjiet ta' tif\u0127ir u ta' radd il-\u0127ajr lill-Mulej \"g\u0127ax hu tajjeb, g\u0127ax g\u0127al dejjem it-tjieba tieg\u0127u\" g\u0127al I\u017crael.", "U l-poplu kollu g\u0127ajjat g\u0127ajta kbira ta' tif\u0127ir lill-Mulej, g\u0127ax kienu tqieg\u0127du s-sisien tat-tempju tal-Mulej.", "\u0126afna mill-qassisin, mil-Leviti, u mill-kapijiet tad-djar ta' missirijiethom u x-xju\u0127, li kienu raw it-tempju li kien hemm qabel, bkew b'le\u0127en g\u0127oli meta tqieg\u0127du s-sisien il-\u0121odda tat-tempju tal-Mulej; imma \u0127afna o\u0127rajn g\u0127ajtu g\u0127ajjat kbir ta' fer\u0127.", "G\u0127alhekk \u0127add ma sata' jag\u0127raf l-g\u0127ajjat ta' fer\u0127 mill-g\u0127ajjat ta' biki tal-poplu; il-poplu kien qieg\u0127ed jg\u0127ajjat g\u0127ajjat kbir, u le\u0127nu kien jinstama' mill-bog\u0127od."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EZR.4", "bookref": "EZR.4", "text": ["Is-Samaritani jfixklu l-bini tat-tempju", "Mela semg\u0127u l-g\u0127edewwa ta' \u0120uda u Benjamin li dawk li \u0121ew mill-e\u017cilju kienu qed jibnu tempju lill-Mulej, Alla ta' I\u017crael; u resqu fuq \u017berubbabel u l-kapijiet tad-djar ta' missirijiethom u qalulhom: \"\u0126a nibnu mag\u0127kom it-tempju tal-Mulej, g\u0127ax a\u0127na wkoll inqimu lil Alla tag\u0127kom, imma g\u0127adna ma offrejna l-ebda sagrifi\u010b\u010bju minn mindu Esar\u0127addun, sultan tal-Assirja, \u0121iebna hawnhekk.\"", "U we\u0121buhom \u017berubbabel, \u0120o\u017cw\u00e8 u l-bqija tal-kapijiet tad-djar ta' missirijiethom ta' I\u017crael: \"Mhux sewwa li a\u0127na u intom nibnu flimkien it-tempju ta' Alla tag\u0127na.", "A\u0127na t-tempju lill-Mulej, Alla ta' I\u017crael, nibnuh we\u0127idna, g\u0127ax hekk ordnalna \u010airu, is-sultan tal-Persja.\"", "Imbag\u0127ad in-nies tal-art bdew jaqtg\u0127u qalb in-nies ta' \u0120uda u jissikkawhom biex ma jkomplux jibnu t-tempju.", "U krew xi nies kontrihom biex bil-parir tag\u0127hom i\u0121ibu fix-xejn il-pjan tan-nies ta' \u0120uda.", "Dan dam sejjer minn \u017cmien \u010airu, sultan tal-Persja, sa \u017cmien Darju , sultan tal-Persja.", "Meta kien isaltan Assweru, sewwasew fil-bidu tas-saltna tieg\u0127u, kitbu lis-sultan biex jixlu lin-nies ta' \u0120uda u \u0120erusalemm.", "Fi \u017cmien Artasersi, imbag\u0127ad, Bislam, Mitredat, Tabel, u l-bqija ta' s\u0127abhom, kitbu ittra lis-sultan tal-Persja; din l-ittra kienet miktuba bl-Aramajk u mfissra mill-Aramajk.", "Re\u0127um, il-kmandant, u Simsaj, is-segretarju, kitbu ittra kontra \u0120erusalemm lil Artasersi, is-sultan.", "L-ittra mbag\u0127ad intbag\u0127tet minn Re\u0127um, il-kmandant, Simsaj, is-segretarju, u l-bqija ta' s\u0127abhom: l-im\u0127allfin, il-gvernaturi, l-uffi\u010bjali, il-Persjani, in-nies ta' Uruk u ta' Babilonja, in-nies ta' Susa, ji\u0121ifieri l-G\u0127elamin, il-bqija tal-\u0121nus li kien \u0121ieb il-kbir u nobbli Osnaffar, u qeg\u0127edhom fl-ibliet tas-Samarija, u fil-bqija tal-ibliet in-na\u0127a l-o\u0127ra tal-Ewfrat.", "Din hija l-kopja tal-ittra li bag\u0127tu:", "\"Lil Artasersi , is-sultan: mill-qaddejja tieg\u0127ek, in-nies li joqog\u0127du n-na\u0127a l-o\u0127ra tal-Ewfrat.", "\"Is-sultan g\u0127andu jkun jaf li l-Lhud, li telg\u0127u minn \u0127dejk biex ji\u0121u \u0120erusalemm, re\u0121g\u0127u qeg\u0127din jibnu din il-belt mill-ag\u0127ar li qatt ma toqg\u0127od g\u0127al \u0127add.", "Dalwaqt jispi\u010b\u010baw jibnu l-\u0127itan, u qeg\u0127din isewwu s-sisien tag\u0127ha.", "Is-sultan g\u0127andu jkun jaf ukoll li, jekk din il-belt ter\u0121a' tinbena u jil\u0127aq jispi\u010b\u010ba x-xog\u0127ol fuq il-\u0127itan tag\u0127ha, ma j\u0127allsux iktar tribut, taxxa, u \u0127ara\u0121, u dan jag\u0127mel \u0127sara g\u0127at-te\u017cor tas-sultan.", "Billi a\u0127na nieklu mill-ikel tal-palazz, mhux sewwa li a\u0127na noqog\u0127du naraw unur is-sultan im\u017cebla\u0127; g\u0127alhekk qeg\u0127din nibag\u0127tu ng\u0127arrfu lis-sultan b'kollox.", "\u0126a jsir tiftix, mela, fil-kotba fejn missirijietek kienu j\u017commu t-tifkiriet tag\u0127hom.", "Hemmhekk g\u0127andek issib li din il-belt ma toqg\u0127od g\u0127al \u0127add, i\u017c\u017cebla\u0127 is-slaten u l-provin\u010bji, u minn \u017cminijiet tal-qedem kien hemm dejjem min ixewwex fiha.", "G\u0127alhekk din il-belt kienu qerduha.", "A\u0127na rridu ng\u0127arrfu lis-sultan li, jekk din il-belt ter\u0121a' tinbena u jil\u0127aq jispi\u010b\u010ba x-xog\u0127ol fuq il-\u0127itan tag\u0127ha, l-artijiet li hemm in-na\u0127a l-o\u0127ra tal-Ewfrat ma jibqg\u0127ux tieg\u0127ek.\"", "U s-sultan bag\u0127at din it-twe\u0121iba:", "\"Lil Re\u0127um, il-kmandant, lil Simsaj, is-segretarju, lill-bqija ta' s\u0127abhom li joqog\u0127du s-Samarija, u lill-bqija ta' dawk li joqog\u0127du n-na\u0127a l-o\u0127ra tal-Ewfrat: is-sliem!", "\"L-ittra li bg\u0127attulna nqrat u tfissritli quddiemi.", "Imbag\u0127ad jien tajt ordni, u sar tiftix u nstab li din il-belt minn dejjem qamet kontra s-slaten, u kien hemm rewwixti u tixwix fiha.", "U kien hemm slaten setg\u0127ana f'\u0120erusalemm li kienu ja\u0127kmu wkoll fuq l-in\u0127awi kollha tan-na\u0127a l-o\u0127ra tal-Ewfrat; kienu ji\u0121bru wkoll taxxa, tribut, u \u0127ara\u0121.", "O\u0127ro\u0121 g\u0127alhekk digriet biex twaqqaf lil dawn in-nies.", "Din il-belt m'g\u0127andhiex ter\u0121a' tinbena sa ma no\u0127ro\u0121 digriet ie\u0127or.", "Oqg\u0127od attent li ma tonqosx li tag\u0127mel dan.", "G\u0127aliex g\u0127andu jibqa' jikber id-deni, u jkun im\u017cebla\u0127 is-sultan?\"", "Kif il-kopja tal-ittra tas-sultan Artasersi nqrat lil Re\u0127um, il-kmandant, lil Simsaj, is-segretarju, u lill-bqija ta' s\u0127abhom, dawn telqu jg\u0127a\u0121\u0121lu g\u0127al g\u0127and il-Lhud ta' \u0120erusalemm u bis-sa\u0127\u0127a u l-forza waqqfuhom mix-xog\u0127ol li kienu qeg\u0127din jag\u0127mlu.", "Hekk waqaf ix-xog\u0127ol tal-bini tat-tempju ta' Alla f' \u0120erusalemm, u dam wieqaf sat-tieni sena tas-saltna ta' Darju , sultan tal-Persja."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EZR.5", "bookref": "EZR.5", "text": ["Il-bini tat-tempju ( - QK)", "\u0126ar\u0121u mbag\u0127ad il-profeta \u0126aggaj u l-profeta \u017bakkarija bin G\u0127iddu j\u0127abbru kontra l-Lhud li kien hemm f'\u0120uda u f'\u0120erusalemm f'isem Alla ta' I\u017crael, li kien mag\u0127hom.", "U meta \u017berubbabel bin Sijaltijel u \u0120o\u017cw\u00e8 bin \u0120osadak qabdu jibnu t-tempju ta' Alla f'\u0120erusalemm, il-profeti ta' Alla kienu mag\u0127hom jag\u0127mlulhom il-qalb.", "F'dak i\u017c-\u017cmien \u0121ew g\u0127andhom Tattenaj, il-gvernatur tal-in\u0127awi n-na\u0127a l-o\u0127ra tal-Ewfrat, Setar-bo\u017cnaj, u s\u0127abhom, u staqsewhom: \"Min takom il-permess tibnu dan il-tempju u ttellg\u0127u dan il-bini?\"", "U staqsewhom ukoll: \"X'jisimhom dawk in-nies li qed itellg\u0127u dan il-bini?\"", "Imma Alla tag\u0127hom kien b'g\u0127ajnejh fuq il-kapijiet tal-Lhud.", "U \u0127add ma sata' jwaqqafhom qabel ma ntbag\u0127at rapport lil Darju u mbag\u0127ad waslet it-twe\u0121iba ming\u0127andu fuq din il-kwistjoni.", "Din hi l-kopja ta' ittra li Tattenaj, gvernatur tal-in\u0127awi tan-na\u0127a l-o\u0127ra tal-Ewfrat, Setar-bo\u017cnaj, u s\u0127abhom l-uffi\u010bjali tan-na\u0127a l-o\u0127ra tal-Ewfrat, bag\u0127tu lis-sultan Darju.", "Bag\u0127tulu ittra, fejn kitbulu hekk:", "\"Lil Darju s-sultan: Kull sliem!", "Is-sultan g\u0127andu jkun jaf li a\u0127na morna fil-provin\u010bja tal-Lhudija, fit-tempju ta' Alla l-kbir.", "Dan qieg\u0127ed jinbena b'\u0121ebel kbir, u qieg\u0127ed jitqieg\u0127ed injam mal-\u0127itan tieg\u0127u.", "Dan ix-xog\u0127ol qeg\u0127din jag\u0127mluh b'reqqa kbira, u dawk li qed jag\u0127mluh qeg\u0127din imexxuh 'il quddiem sewwa.", "A\u0127na kellimna lill-kapijiet, u staqsejniehom, 'Min takom il-permess tibnu dan it-tempju u ttellg\u0127u dan il-bini?'", "Tlabniehom ukoll l-ismijiet ta' dawk responsabbli biex nibag\u0127tu ng\u0127arrfuk; ridna niktbu l-ismijiet ta' dawk li qeg\u0127din imexxu kollox.", "\"U huma we\u0121buna b'dan il-kliem: 'A\u0127na l-qaddejja ta' Alla tas-sema u l-art, u qeg\u0127din nibnu t-tempju li kien di\u0121\u00e0 mibni minn \u017cmien ilu \u0127afna; kien sultan kbir ta' I\u017crael li bnieh u lestieh.", "Imma missirijietna inkurlaw lil Alla tas-smewwiet u hu tahom f'idejn Nabukodonosor, il-Kaldew, sultan tal-Babilonja li kien qered it-tempju u \u0127a l-poplu fl-e\u017cilju.", "Imma fl-ewwel sena ta' \u010airu, sultan tal-Babilonja, dan \u0127are\u0121 digriet biex ner\u0121g\u0127u nibnu dan it-tempju ta' Alla.", "Sa\u0127ansitra l-o\u0121\u0121etti tad-deheb u tal-fidda tat-tempju ta' Alla li Nabukodonosor kien \u0127are\u0121 mit-tempju ta' \u0120erusalemm biex \u0127adhom fit-tempju tal-Babilonja; dawn is-sultan \u010airu \u0127ari\u0121hom mit-tempju tal-Babilonja, u tahom lil wie\u0127ed jismu Sesbassar, li kien \u0127atru gvernatur.", "U qallu: '\u0126u dawn l-o\u0121\u0121etti; itlaq u \u0127udhom mieg\u0127ek g\u0127at-tempju ta' \u0120erusalemm, u t-tempju ta' Alla g\u0127andu jinbena fil-post fejn kien qabel.'", "Dan Sesbassar \u0121ie, u qieg\u0127ed is-sisien tat-tempju ta' Alla f'\u0120erusalemm, u ilhom minn dakinhar jibnuh, imma g\u0127adhom ma lestewhx.", "U issa, jekk is-sultan jog\u0127\u0121bu, \u0127a jsir tiftix fl-arkivji li s-sultan g\u0127andu hemmhekk, fil-Babilonja, biex naraw jekk hemmx xi proklama li kien \u0127are\u0121 is-sultan \u010airu biex jinbena dan it-tempju ta' Alla f'\u0120erusalemm.", "Jekk jog\u0127\u0121bu, imbag\u0127ad, is-sultan jibg\u0127at jg\u0127arrafna fuq din il-kwistjoni.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EZR.6", "bookref": "EZR.6", "text": ["Imbag\u0127ad, fuq ordni tas-sultan Darju, fittxew fl-arkivji fejn jintrefg\u0127u d-dokumenti fil-Babilonja.", "U sabu romblu f'Ekbatana, il-fortizza li hemm fil-provin\u010bja tal-Medi; fih kien hemm miktub hekk:", "\"B'tifkira", "\"Fl-ewwel sena tas-saltna tieg\u0127u s-sultan \u010airu \u0127are\u0121 proklama fuq it-tempju ta' Alla f'\u0120erusalemm:", "'It-tempju g\u0127andu jer\u0121a' jinbena b\u0127ala post fejn isiru sagrifi\u010b\u010bji u jin\u0121iebu vittmi g\u0127all-\u0127ruq.", "L-g\u0127oli tieg\u0127u jkun sittin drieg\u0127 u l-wisa' sittin drieg\u0127 bi tliet filati \u0121ebel kbir u filata injam.", "L-ispejje\u017c tieg\u0127u jit\u0127allsu mit-te\u017cor tas-sultan.", "Barra minn hekk, jing\u0127ataw lura l-o\u0121\u0121etti tad-deheb u tal-fidda tat-tempju ta' Alla li Nabukodonosor kien \u0127are\u0121 mit-tempju ta' \u0120erusalemm u \u0121arr mieg\u0127u lejn Babilonja.", "Dawn jittie\u0127du fit-tempju ta' \u0120erusalemm, u kull o\u0121\u0121ett jitqieg\u0127ed lura f'postu.", "G\u0127andkom tqieg\u0127du kollox fit-tempju ta' Alla.'", "\"Issa int, Tattenaj, gvernatur tal-in\u0127awi tan-na\u0127a l-o\u0127ra tal-Ewfrat, int, Setar-bo\u017cnaj, u s\u0127abkom l-uffi\u010bjali tal-in\u0127awi tan-na\u0127a l-o\u0127ra tal-Ewfrat: \u017commu ru\u0127kom 'il bog\u0127od minn hemm.", "\u0126allu x-xog\u0127ol fuq dan it-tempju ta' Alla jibqa' miexi; \u0127allu l-gvernatur u l-kapijiet tal-Lhud jibnu dan it-tempju ta' Alla fil-post li kellu qabel.", "U nordna b'digriet: Dan hu li g\u0127andkom tag\u0127mlu g\u0127all-kapijiet tal-Lhud g\u0127all-bini ta' dan it-tempju ta' Alla: l-ispejje\u017c g\u0127andhom jit\u0127allsu lil dawn in-nies bla waqfien mit-taxxi tan-na\u0127a l-o\u0127ra tal-Ewfrat, li huma proprjet\u00e0 tas-sultan.", "U dak kollu li hu me\u0127tie\u0121 g\u0127as-sagrifi\u010b\u010bji lil Alla tas-smewwiet - g\u0127o\u0121iela, imtaten, \u0127rief, qam\u0127, mel\u0127, inbid, u \u017cejt - g\u0127andu jibqa' jing\u0127ata lilhom bla waqfien minn jum g\u0127al ie\u0127or skont ma jitolbu l-qassisin ta' \u0120erusalemm.", "Hekk, dawn joffru sagrifi\u010b\u010bji li jog\u0127\u0121bu lil Alla tas-smewwiet, u jitolbu g\u0127as-sultan, u g\u0127al uliedu biex Alla jag\u0127tihom \u0127ajja twila.", "U nordna wkoll b'digriet li, jekk xi \u0127add ibiddel din l-ordni g\u0127andhom idendluh ma' arblu li jkunu qalg\u0127u mid-dar tieg\u0127u stess u jag\u0127mlu mi\u017cbla minn daru.", "Jalla dak Alla li g\u0127a\u017cel dak il-post biex ismu jg\u0127ammar fih, jeqred lil kull sultan jew poplu li jerfa' idejh u jbiddel jew jeqred dan it-tempju ta' Alla f'\u0120erusalemm.", "Jien, Darju, nordna dan b'digriet.", "\u0126a jkun obdut kollu kemm hu.\"", "Imbag\u0127ad Tattenaj, il-gvernatur tal-in\u0127awi tan-na\u0127a l-o\u0127ra tal-Ewfrat, Setar-bo\u017cnaj, u s\u0127abhom, g\u0127amlu kulma kien bag\u0127at jg\u0127idilhom is-sultan Darju.", "Il-kapijiet tal-Lhud komplew jibnu u jmexxu x-xog\u0127ol 'il quddiem im\u0127e\u0121\u0121in mill-profeta \u0126aggaj u mill-profeta \u017bakkarija bin G\u0127iddu.", "U lestew il-bini kif ordnalhom Alla ta' I\u017crael, u kif kienu ordnawlhom \u010airu, u Darju, u Artasersi, slaten tal-Persja.", "Dan it-tempju lestewh fit-tlieta tax-xahar ta' Adar, fis-sitt sena tas-saltna tas-sultan Darju.", "U wlied I\u017crael, il-qassisin, il-Leviti, u l-bqija ta' dawk li kienu \u0121ew lura mill-e\u017cilju, kollhom fer\u0127ana g\u0127amlu l-festa tal-konsagrazzjoni ta' dan it-tempju.", "U g\u0127all-konsagrazzjoni ta' dan it-tempju offrew b'sagrifi\u010b\u010bju mitt gendus, mitejn muntun, erba' mitt \u0127aruf; u g\u0127al dnubiet I\u017crael kollu offrew tnax-il gidi skont kemm kienu t-tribujiet ta' I\u017crael.", "Imbag\u0127ad qassmu l-qassisin skont it-taqsimiet tag\u0127hom u l-Leviti fil-\u0121emg\u0127at tag\u0127hom g\u0127as-servizz ta' Alla f'\u0120erusalemm, kif inhu miktub fil-Li\u0121i ta' Mos\u00e8.", "Il-festa tal-G\u0127id ( QK)", "Dawk li \u0121ew lura mill-e\u017cilju g\u0127amlu l-festa tal-G\u0127id fl-erbatax tal-ewwel xahar.", "Il-qassisin u l-Leviti ssaffew flimkien, u g\u0127ax kienu safja setg\u0127u joqtlu l-\u0127aruf tal-G\u0127id g\u0127al dawk kollha li kienu \u0121ew lura mill-e\u017cilju u g\u0127al \u0127uthom il-qassisin, u g\u0127alihom stess.", "Imbag\u0127ad kielu minnu wlied I\u017crael li kienu \u0121ew lura mill-E\u017cilju, u dawk kollha li kienu nqatg\u0127u mit-tin\u0121is tan-nies tal-art, biex ifittxu lill-Mulej, Alla ta' I\u017crael.", "U kollhom fer\u0127ana g\u0127amlu l-festa tal-A\u017c\u017cmi g\u0127al sebat ijiem, g\u0127ax il-Mulej kien imliehom bil-fer\u0127 u dawwar lejhom qalb is-sultan tal-Assirja , li g\u0127enhom fil-bini tat-tempju ta' Alla, Alla ta' I\u017crael."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EZR.7", "bookref": "EZR.7", "text": ["Il-missjoni ta' Esdra", "Wara dawn il-\u0121rajja, meta kien qieg\u0127ed isaltan Artasersi, sultan tal-Persja, kien hemm wie\u0127ed jismu Esdra li kien ji\u0121i bin Xeraja, bin G\u0127a\u017carija, bin \u0126ilkija, bin Sallum, bin Sadok, bin A\u0127itub, bin Amarija, bin G\u0127a\u017carija, bin Merajot, bin \u017bera\u0127ija, bin G\u0127u\u017c\u017ci, bin Bukki, bin Abisug\u0127a, bin Fine\u0127as, bin Elg\u0127a\u017car, bin Aron, il-qassis il-kbir.", "Dan Esdra tala' minn Babilonja ; kien skriba jaf tajjeb il-Li\u0121i ta' Mos\u00e8 li kienet \u0121iet mog\u0127tija mill-Mulej, Alla ta' I\u017crael.", "Billi id il-Mulej kienet fuqu, is-sultan kien jag\u0127tih kulma kien jitolbu.", "Fis-seba' sena mindu beda jsaltan Artasersi telg\u0127u \u0120erusalemm xi w\u0127ud minn ulied I\u017crael, xi qassisin, xi Leviti, xi kantanti, xi w\u0127ud mill-purtinara tat-tempju u xi lsiera tat-tempju.", "Esdra \u0121ie \u0120erusalemm fil-\u0127ames xahar tas-seba' sena mindu kien ilu jsaltan Artasersi.", "Kien qatag\u0127ha li jitlaq minn Babilonja fil-bidu tal-ewwel xahar, u wasal imbag\u0127ad fil-bidu tal-\u0127ames xahar \u0120erusalemm g\u0127ax l-id \u0127anina ta' Alla kienet fuqu.", "Esdra kien ing\u0127ata minn qalbu g\u0127all-istudju tal-Li\u0121i tal-Mulej, g\u0127all-osservanza tag\u0127ha, u g\u0127at-tag\u0127lim tad-digrieti u l-pre\u010betti tag\u0127ha lil I\u017crael.", "L-editt ta' Artasersi", "Esdra kien skriba jaf sewwa l-kliem tal-kmandamenti tal-Mulej u tal-li\u0121ijiet tieg\u0127u g\u0127al I\u017crael.", "Din hija kopja tal-ittra tas-sultan Artasersi lil Esdra, il-qassis u l-iskriba, img\u0127allem tal-kmandamenti tal-Mulej u l-pre\u010betti tieg\u0127u g\u0127al I\u017crael:", "\"Artasersi, sultan tas-slaten, lil Esdra, qassis u skriba tal-Li\u0121i ta' Alla tas-smewwiet: sliem s\u0127i\u0127!", "\"Nordna b'digriet li jekk xi \u0127add fis-saltna tieg\u0127i mill-poplu ta' I\u017crael, mill-qassisin tieg\u0127u, mil-Leviti tieg\u0127u, juri xewqtu li jmur \u0120erusalemm mieg\u0127ek, \u0127a jmur.", "Jien qieg\u0127ed nibag\u0127tek minn \u0127dejja flimkien ma' seba' kunsillieri tieg\u0127i biex, skont il-Li\u0121i ta' Alla tieg\u0127ek li g\u0127andek f'idek, tara fiex inhuma l-Lhud u fiex inhi \u0120erusalemm.", "Qieg\u0127ed nibag\u0127tek ukoll biex tie\u0127u mieg\u0127ek il-fidda u d-deheb, li jien qieg\u0127ed noffri flimkien mal-kunsillieri tieg\u0127i minn rajna lil Alla ta' I\u017crael, li joqg\u0127od f'\u0120erusalemm, u biex tie\u0127u mieg\u0127ek ukoll il-fidda u d-deheb li tista' ssib fil-provin\u010bja kollha ta' Babilonja flimkien mal-offerti li l-poplu u l-qassisin joffru minn rajhom g\u0127at-tempju ta' Alla f'\u0120erusalemm.", "\u0126u \u0127sieb ixtri b'dawn il-flus g\u0127o\u0121iela, imtaten, \u0127rief, u offerti ta' ikel u xorb, biex toffrihom fuq l-artal fit-tempju ta' Alla tag\u0127kom f'\u0120erusalemm.", "Bil-bqija tal-fidda u tad-deheb, ag\u0127mlu dak li jidhrilkom li hu tajjeb, int u \u0127utek, skont kif jog\u0127\u0121ob lil Alla tag\u0127kom.", "U l-o\u0121\u0121etti li jag\u0127tuk g\u0127as-servizz fit-tempju ta' Alla tag\u0127kom, qeg\u0127edhom kollha quddiem Alla f'\u0120erusalemm.", "U l-bqija tal-\u0127wejje\u0121 me\u0127tie\u0121a g\u0127at-tempju ta' Alla tieg\u0127ek li int t\u0127ossok li g\u0127andek tag\u0127ti, o\u0127ro\u0121hom mit-te\u017cor tas-sultan.", "\"Jien, Artasersi, is-sultan, nordna b'digriet lil dawk li ji\u0121bru g\u0127at-te\u017cor in-na\u0127a l-o\u0127ra tal-Ewfrat: Kulma jitlobkom Esdra, il-qassis u skriba tal-Li\u0121i ta' Alla tas-smewwiet, g\u0127andkom tag\u0127tuhulu bla tnikkir: sa mitt talent tal-fidda, sa mitt kor qam\u0127, sa mitt batt inbid, sa mitt batt \u017cejt, u mel\u0127 bla qjies.", "Kulma jordna Alla tas-smewwiet g\u0127andu jsir sewwa g\u0127at-tempju ta' Alla tas-smewwiet, li ma jmurx jag\u0127dab g\u0127as-saltna tas-sultan u ta' wliedu.", "G\u0127andkom tkunu tafu wkoll li mhuwiex permess li tg\u0127abbu b'taxxi, tribut u \u0127ara\u0121, lil xi qassis, Levita, kantant, lil xi \u0127add mill-purtinara tat-tempju, lil xi lsir tat-tempju, jew lil xi \u0127add minn dawk li ja\u0127dmu fit-tempju.", "\"U int, Esdra, a\u0127tar ma\u0121istrati u m\u0127allfin skont l-G\u0127erf ta' Alla tieg\u0127ek li g\u0127andek f'idek, biex jag\u0127mlu l-\u0127aqq g\u0127all-poplu kollu li hemm in-na\u0127a l-o\u0127ra tal-Ewfrat, g\u0127al kull min jaf il-Li\u0121i ta' Alla tieg\u0127ek.", "Dawk li ma jafuhiex g\u0127allimhielhom.", "Jekk xi \u0127add ma joqg\u0127odx g\u0127al-Li\u0121i ta' Alla tieg\u0127ek, li hi l-Li\u0121i tas-sultan ukoll, isir \u0127aqq sewwa minnu, kemm jekk jaqtg\u0127uhielu g\u0127all-mewt, kemm jekk jaqtg\u0127uhielu li g\u0127andu jitke\u010b\u010ba 'l barra, jew li g\u0127andu jitte\u0127idlu \u0121idu, jew li g\u0127andu ji\u0121i mitfug\u0127 il-\u0127abs.\"", "Il-vja\u0121\u0121 ta' Esdra minn Babilonja g\u0127al-Lhudija", "Ikun imbierek il-Mulej, Alla ta' missirijietna, li qanqal lis-sultan biex isebba\u0127 it-tempju tal-Mulej f'\u0120erusalemm, li wera t-tjieba tieg\u0127u mieg\u0127i biex nog\u0127\u0121ob lis-sultan, lill-kunsillieri tieg\u0127u, u lill-og\u0127la uffi\u010bjali tas-saltna.", "Jien g\u0127amilt il-qalb, g\u0127ax id il-Mulej, Alla tieg\u0127i, kienet fuqi, u \u0121bart madwari xi kapijiet ta' I\u017crael biex intellag\u0127hom mieg\u0127i \u0120erusalemm."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EZR.8", "bookref": "EZR.8", "text": ["Dawn huma l-kapijiet ta' djar missirijiethom, skont l-arblu tar-razza tag\u0127hom, li telg\u0127u mieg\u0127i minn Babilonja meta kien qieg\u0127ed ja\u0127kem is-sultan Artasersi.", "Minn ulied Fine\u0127as kien hemm Gersum; minn ulied Itamar, Danjel; minn ulied David, \u0126attus; minn ulied Sekanija \u2026; minn ulied Parg\u0127os, \u017bakkarija li mieg\u0127u kien hemm irre\u0121istrati mija u \u0127amsin ra\u0121el; minn ulied Pa\u0127at-mowab, Elje\u0127ug\u0127enaj bin \u017bera\u0127ija, u mieg\u0127u mitejn ra\u0121el; minn ulied \u017battu, Sekanija bin \u0120a\u0127sijel, u mieg\u0127u tliet mitt ra\u0121el; minn ulied G\u0127adin, G\u0127ebed bin \u0120onatan, u mieg\u0127u \u0127amsin ra\u0121el; minn ulied G\u0127elam, Isag\u0127ija bin G\u0127atalija, u mieg\u0127u sebg\u0127in ra\u0121el; minn ulied Sefatija, \u017bebadija bin Mikiel, u mieg\u0127u tmenin ra\u0121el; minn ulied \u0120owab, G\u0127obadija bin \u0120e\u0127ijel, u mieg\u0127u mitejn u tmintax-il ra\u0121el; minn ulied Bani, Selomit bin \u0120osifija, u mieg\u0127u mija u sittin ra\u0121el; minn ulied Bebaj, \u017bakkarija bin Bebaj, u mieg\u0127u tmienja u g\u0127oxrin ra\u0121el; minn ulied G\u0127a\u017cgad, \u0120o\u0127anan bin \u0126akkatan, u mieg\u0127u mija u g\u0127axart ir\u0121iel; minn ulied Adonikam, li kienu tal-a\u0127\u0127ar, li kien jisimhom Elifelet, \u0120eg\u0127ijel, u Semajja, u mag\u0127hom sittin ra\u0121el; minn ulied Bigwaj, G\u0127utaj bin \u017bakkur, u mag\u0127hom sebg\u0127in ra\u0121el.", "\u0120barthom \u0127dejn ix-xmara li tmur lejn A\u0127awa, u g\u0127addejna tlitt ijiem hemmhekk ta\u0127t it-tined.", "U \u0127arist lejn il-poplu u l-qassisin, i\u017cda fosthom Leviti ma sibtx.", "G\u0127alhekk bg\u0127att g\u0127al Elig\u0127e\u017cer, Arjel, Semajja, Elnatan, \u0120arib, Elnatan, Natan, \u017bakkarija, u Mesullam, kapijiet g\u0127aqlin.", "U bg\u0127atthom g\u0127and Iddu, kap tal-in\u0127awi ta' Kasifija, u g\u0127edtilhom x'g\u0127andhom jg\u0127idu lil Iddu u lil \u0127utu, l-ilsiera tat-tempju li kienu joqog\u0127du fl-in\u0127awi ta' Kasifija u biex i\u0121ibulna ministri g\u0127at-tempju ta' Alla tag\u0127na.", "U g\u0127ax Alla kien tajjeb mag\u0127na, \u0121abulna wie\u0127ed jinqala' minn ulied Na\u0127li bin Levi, bin I\u017crael, jismu Serebija; dan \u0121ie flimkien ma' wliedu u \u0127utu, b'kollox tmintax-il ru\u0127.", "Mag\u0127hom \u0121abulna wkoll minn ulied Merari, lil \u0126asabija u 'l \u0127uh Isag\u0127ija u 'l uliedhom, b'kollox g\u0127oxrin ru\u0127.", "Mill-ilsiera tat-tempju, li David kien \u0127atar biex jaqdu lil-Leviti, \u0121abulna mitejn u g\u0127oxrin ilsir.", "Dawn kollha \u0121ew irre\u0121istrati b'isimhom.", "Hemm, imbag\u0127ad, \u0127dejn ix-xmara A\u0127awa, jien g\u0127amilt sej\u0127a lil kul\u0127add biex isum, \u0127a numiljaw ru\u0127na quddiem Alla u nitolbuh jag\u0127tina vja\u0121\u0121 tajjeb, lilna, lil uliedna u 'l-\u0121id tag\u0127na.", "G\u0127ax jien kont st\u0127ajt nitlob lis-sultan jag\u0127tina e\u017cer\u010btu u kavallerija biex i\u0127arsuna mill-g\u0127edewwa matul it-triq.", "A\u0127na konna g\u0127edna lis-sultan: \"Alla tag\u0127na hu \u0127anin ma' kull min idur lejh, imma hu qalil fl-g\u0127adab tieg\u0127u ma' kull min jitilqu.\"", "G\u0127alhekk, somna u tlabna lil Alla tag\u0127na, u hu sama' talbna.", "U g\u0127a\u017cilt tnax mill-kapijiet tal-qassisin, ji\u0121ifieri lil Serebija, \u0126asabija, u g\u0127axra minn \u0127uthom, u wi\u017cintilhom il-fidda, id-deheb, l-o\u0121\u0121etti sagri, u l-offerti li kienu taw lit-tempju ta' Alla tag\u0127na s-sultan, il-kunsillieri tieg\u0127u, l-uffi\u010bjali g\u0127olja tieg\u0127u, u l-I\u017craelin kollha li kienu joqog\u0127du hemm.", "Wi\u017cintilhom f'idejhom stess sitt mija u \u0127amsin talent tal-fidda, o\u0121\u0121etti tal-fidda jiswew mitt talent, u mitt talent tad-deheb.", "G\u0127oxrin bieqja tad-deheb jiswew g\u0127oxrin darik, u \u017cew\u0121 o\u0121\u0121etti ta' bron\u017c mill-ifjen jiswew daqs id-deheb.", "Jiena mbag\u0127ad g\u0127edtilhom: \"Intom ikkonsagrati lill-Mulej.", "Dawn huma o\u0121\u0121etti sagri, u l-fidda u d-deheb huma offerti li xi w\u0127ud g\u0127amlu minn rajhom lill-Mulej, Alla ta' missirijietkom.", "\u0126udu \u0127siebhom g\u0127alhekk, u \u0127arsuhom sakemm ti\u0121u biex ti\u017cnuhom fis-swali tat-tempju tal-Mulej quddiem l-og\u0127la qassisin u Leviti, u quddiem il-kapijiet ta' I\u017crael f'\u0120erusalemm.\"", "U l-qassisin u l-Leviti \u0127adu l-fidda, id-deheb u l-o\u0121\u0121etti sagri li kienu wi\u017cnu biex je\u0127duhom \u0120erusalemm fit-tempju ta' Alla tag\u0127na.", "Tlaqna mbag\u0127ad minn \u0127dejn ix-xmara A\u0127awa fit-tnax tal-ewwel xahar biex immorru \u0120erusalemm, u Alla tag\u0127na \u017camm idu fuqna u \u0127elisna minn id l-g\u0127adu u minn id kull min kien qieg\u0127ed g\u0127assa tag\u0127na fit-triq.", "U wasalna \u0120erusalemm, u qg\u0127adna hemm tlitt ijiem.", "Fir-raba' jum, imbag\u0127ad, re\u0121g\u0127u wi\u017cnu l-fidda, id-deheb u l-o\u0121\u0121etti sagri, fit-tempju ta' Alla tag\u0127na f'idejn Meremot bin Urija, il-qassis.", "Kien hemm mieg\u0127u Elg\u0127a\u017car bin Fine\u0127as, u kien hemm ukoll \u0120o\u017cabad bin \u0120o\u017cw\u00e8 u Nog\u0127adija bin Binnuwi, Leviti.", "G\u0127addew u wi\u017cnu kollox, u l-pi\u017c ta' kull o\u0121\u0121ett \u0121ie rre\u0121istrat f'dak i\u017c-\u017cmien.", "Dawk li \u0121ew lura mill-e\u017cilju, ji\u0121ifieri l-e\u017ciljati, offrew bhejjem s\u0127a\u0127 b'sagrifi\u010b\u010bju tal-\u0127ruq lil Alla ta' I\u017crael: tnax-il g\u0127o\u0121ol g\u0127al I\u017crael kollu, sitta u disg\u0127in muntun, sebg\u0127a u sebg\u0127in \u0127aruf, u tnax-il bodbod b'sagrifi\u010b\u010bju tal-purifikazzjoni.", "Dawn kollha offrewhom b'sagrifi\u010b\u010bju tal-\u0127ruq lill-Mulej.", "G\u0127addew ukoll l-ordnijiet tas-sultan lill-uffi\u010bjali tas-sultan u lill-gvernaturi tal-in\u0127awi n-na\u0127a l-o\u0127ra tax-xmara , u dawn g\u0127enu lill-poplu u lit-tempju ta' Alla."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EZR.9", "bookref": "EZR.9", "text": ["Jin\u0127allu \u017c-\u017cwi\u0121ijiet mal-barranin", "Meta temmew jag\u0127mlu dan kollu, resqu fuqi l-mexxejja u qaluli: \"Il-poplu ta' I\u017crael, il-qassisin, u l-Leviti, mhumiex maqtug\u0127in min-nies ta' artijiet barranin bil-\u0127wejje\u0121 moq\u017cie\u017ca tag\u0127hom; mhumiex maqtug\u0127in mill-Kang\u0127anin, mill-\u0126ittin, mill-Peri\u017c\u017cin, mill-\u0120ebusin, mill-G\u0127ammonin, mill-Mowabin, mill-E\u0121izzjani, u mill-Amurrin.", "G\u0127ax \u0127adu mill-bniet tag\u0127hom g\u0127alihom u g\u0127al uliedhom biex i\u017c\u017cew\u0121uhom, u hekk in-nisel qaddis t\u0127allat man-nies tal-art.", "F'dan it-tradiment, il-mexxejja u l-kapijiet kienu minn ta' quddiem.\"", "Kif smajt dal-kliem, \u010barratt \u0127wej\u0121i u l-mantar tieg\u0127i, qattajt xag\u0127ri u l-le\u0127ja tieg\u0127i, u qg\u0127adt bilqieg\u0127da inkwetat \u0127afna.", "Min\u0127abba dan it-tradiment, ing\u0127aqdu mieg\u0127i mbag\u0127ad dawk kollha li jirrispettaw il-kelma ta' Alla ta' I\u017crael.", "U jien bqajt bilqieg\u0127da inkwetat \u0127afna sas-sagrifi\u010b\u010bju ta' filg\u0127axija.", "X\u0127in kienu qed joffru s-sagrifi\u010b\u010bju ta' filg\u0127axija, jien qomt mill-g\u0127ajb tieg\u0127i, u bi \u0127wej\u0121i u l-mantar tieg\u0127i m\u010barrtin in\u017cilt g\u0127arkupptejja, u fta\u0127t idejja lejn il-Mulej, Alla tieg\u0127i, u g\u0127edt:", "\"Alla tieg\u0127i, jien in\u0127ossni nist\u0127i, u wi\u010b\u010bi ma jag\u0127tinix li nerfa' \u0127arsti lejk, Alla tieg\u0127i.", "G\u0127ax dnubietna tant kotru li ninsabu mg\u0127addsin sa rasna fihom, u \u0127tijietna g\u0127olew m'og\u0127la s-smewwiet.", "Minn \u017cmien missirijietna sal-lum waqajna fi \u0127tijiet kbar u min\u0127abba fi dnubietna, a\u0127na, is-slaten tag\u0127na, u l-qassisin tag\u0127na, \u0121ejna mog\u0127tija f'idejn slaten barranin.", "Dawn darbuna bix-xabla, \u0127aduna fl-e\u017cilju, \u0127adulna \u0121idna, u \u0121ejna fl-g\u0127ajb li qeg\u0127din fih illum.", "Imma issa, il-Mulej, Alla tag\u0127na, tana grazzja g\u0127al ftit ta\u017c-\u017cmien, billi \u0127allielna fdal u tana fuqiex nafdaw, ji\u0121ifieri dan il-post qaddis.", "B'hekk Alla tag\u0127na ried iferra\u0127na u jg\u0127ajjixna g\u0127al ftit fl-e\u017cilju tag\u0127na.", "G\u0127ax a\u0127na lsiera; imma Alla tag\u0127na ma nsiniex fl-e\u017cilju tag\u0127na, g\u0127ax wera l-\u0127niena tieg\u0127u mag\u0127na quddiem is-slaten tal-Persja, meta tana mill-\u0121did il-\u0127ajja \u0127a ner\u0121g\u0127u ntellg\u0127u t-tempju ta' Alla tag\u0127na, u ner\u0121g\u0127u nibnuh mill-\u0127erba tieg\u0127u u b'hekk ikollna kenn f'\u0120uda u \u0120erusalemm.", "Imma issa, x'nistg\u0127u ng\u0127idu, o Alla tag\u0127na, jekk wara dan kollu nsejna l-kmandamenti tieg\u0127ek?", "G\u0127ax inti kkmandajtna, permezz tal-qaddejja tieg\u0127ek il-profeti, u g\u0127edtilna 'Intom sejrin biex tie\u0127du ta\u0127t idejkom art imni\u0121\u0121sa b'tin\u0121is il-\u0121nus ta' artijiet barranin; il-\u0127wejje\u0121 moq\u017cie\u017ca tag\u0127hom imlewha bi \u0127mie\u0121hom minn tarf g\u0127al ie\u0127or.", "Issa, mela, il-bniet tag\u0127kom tag\u0127tuhomx lis-subien tag\u0127hom biex ji\u017c\u017cew\u0121uhom, u l-bniet tag\u0127hom te\u0127duhomx g\u0127as-subien tag\u0127kom.", "Tfittxu qatt is-sliem u l-\u0121id mag\u0127hom, u hekk tkunu b'sa\u0127\u0127itkom, tieklu mill-\u0121id tal-art, u t\u0127alluha 'l uliedkom b'wirt g\u0127al dejjem.'", "Wara dak kollu li g\u0127adda minn fuqna min\u0127abba fl-g\u0127emejjel \u0127\u017ciena tag\u0127na u fi dnubietna kbar - g\u0127alkemm int, Alla tag\u0127na, ikkunsidrajt \u0127tijietna inqas milli tabil\u0127aqq kienu u \u0127allejtilna dan il-fdal - u se ner\u0121g\u0127u forsi niksru l-kmandamenti tieg\u0127ek u nit\u0127alltu bi\u017c-\u017cwie\u0121 mal-\u0121nus li jag\u0127mlu \u0127wejje\u0121 moq\u017cie\u017ca?", "Ma jkunx forsi l-g\u0127adab tieg\u0127ek g\u0127alina hekk kbir li teqridna, u ma je\u0127lisha \u0127add u ma jibqa' l-ebda fdal?", "Mulej, Alla ta' I\u017crael, int \u0121ust, g\u0127ax fadal a\u0127na li \u0127lisnieha llum.", "Ara, a\u0127na nistqarru dnubietna quddiemek, g\u0127ax min\u0127abba fihom \u0127add ma jibqa' wieqaf quddiemek.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EZR.10", "bookref": "EZR.10", "text": ["X\u0127in Esdra kien qieg\u0127ed jitlob u jistqarr dnubiet il-poplu b'wi\u010b\u010bu fl-art jibki quddiem it-tempju ta' Alla, in\u0121abret madwaru \u0121emg\u0127a kbira ta' I\u017craelin, ir\u0121iel, nisa u tfal, ilkoll jibku kemm jifil\u0127u.", "Imbag\u0127ad Sekanija bin \u0120e\u0127ijel, mill-familja ta' G\u0127elam, qal lil Esdra: \"A\u0127na konna ttradejna lil Alla tag\u0127na, g\u0127ax i\u017c\u017cewwi\u0121na nisa barranin minn ulied in-nies tal-art, imma minkejja dan g\u0127ad hemm tama g\u0127al I\u017crael.", "Nag\u0127mlu issa patt ma' Alla tag\u0127na, u nke\u010b\u010bu n-nisa barranin kollha u 'l uliedhom skont ma twissina int, sinjur, u dawk li jitrieg\u0127du quddiem dak li Alla tag\u0127na kkmanda.", "Isir kollox skont kif inhu miktub fil-Li\u0121i.", "Qum, g\u0127ax din hi bi\u010b\u010ba tieg\u0127ek; a\u0127na nkunu mieg\u0127ek.", "Ag\u0127mel il-qalb u ag\u0127mel xi \u0127a\u0121a.\"", "Esdra mbag\u0127ad qam, u \u0121ieg\u0127el lill-kapijiet tal-qassisin, lil-Leviti u lil I\u017crael kollu, ja\u0127ilfulu li jag\u0127mlu skont ma kien intqal.", "U huma \u0127alfulu.", "Imbag\u0127ad Esdra qam minn quddiem it-tempju ta' Alla, u telaq lejn il-kamra ta' \u0120o\u0127anan bin Eljasib , u g\u0127adda l-lejl hemmhekk.", "Imma ma missx ikel jew xorb, g\u0127ax sewwed qalbu \u0127afna min\u0127abba t-tradiment ta' dawk li kienu \u0121ew lura mill-e\u017cilju.", "Mela, il-mexxejja tal-poplu g\u0127amlu sej\u0127a f'\u0120uda u \u0120erusalemm biex jin\u0121abru f'\u0120erusalemm dawk kollha li kienu \u0121ew lura mill-e\u017cilju, u wissew li jekk xi \u0127add ma jmurx fi \u017cmien tlitt ijiem \u0121idu kienu je\u0127duhulu u hu kien jitke\u010b\u010ba 'l barra mill-komunit\u00e0 ta' dawk li \u0121ew lura mill-e\u017cilju.", "G\u0127alhekk, fi \u017cmien tlitt ijiem l-ir\u0121iel kollha ta' \u0120uda u Benjamin in\u0121abru \u0120erusalemm; dan kien fl-g\u0127oxrin tad-disa' xahar .", "Imbag\u0127ad il-poplu kollu n\u0121abar fil-misra\u0127 quddiem it-tempju ta' Alla, u kul\u0127add kien qieg\u0127ed jirtog\u0127od min\u0127abba dak li kien qieg\u0127ed ji\u0121ri, u min\u0127abba x-xita li kienet nie\u017cla.", "U Esdra, il-qassis, qam u qalilhom: \"Intom kontu infidili u \u017c\u017cewwi\u0121tu nisa barranin, u hekk komplejtu \u017cidtu mad-dnubiet ta' I\u017crael.", "Imma issa, roddu \u0127ajr lill-Mulej, Alla ta' missirijietkom, u ag\u0127mlu r-rieda tieg\u0127u, infirdu min-nisa tal-art u min-nisa barranin tag\u0127kom.\"", "U we\u0121bitu l-\u0121emg\u0127a kollha b'le\u0127en g\u0127oli: \"Hekk hu, nag\u0127mlu kif qed tg\u0127idilna.", "Imma hawn folla kbira hawnhekk, u billi hu \u017cmien ix-xita ma nifil\u0127ux noqog\u0127du barra.", "Dan mhuwiex xog\u0127ol ta' \u0121urnata jew tnejn, g\u0127ax f'din il-bi\u010b\u010ba konna \u0127afna li \u017cbaljajna.", "\u0126a joqog\u0127du l-mexxejja tag\u0127na minflok il-\u0121emg\u0127a kollha.", "Kull min, imbag\u0127ad, mill-ibliet tag\u0127na \u017c\u017cewwe\u0121 mara barranija, ji\u0121i fi \u017cmien stabbilit flimkien max-xju\u0127 u l-im\u0127allfin ta' kull belt, sakemm inkunu re\u0121\u0121ajna lura minn fuqna l-g\u0127adab ta' Alla g\u0127alina min\u0127abba dak li g\u0127amilna.\"", "\u0120onatan bin G\u0127axajel u \u0120a\u0127\u017cija bin Tikwa biss ma qablux ma' dan, u Mesullam u Sabtaj, il-Levita, \u017cammew mag\u0127hom.", "Imma dawk li kienu \u0121ew mill-e\u017cilju laqg\u0127u li jag\u0127mlu kif kien intqal.", "Esdra, il-qassis, g\u0127a\u017cel g\u0127alhekk xi w\u0127ud li kienu ji\u0121u l-kapijiet ta' djar missirijiethom, u 'l kull wie\u0127ed minnhom sejja\u0127lu b'ismu.", "Fl-ewwel tal-g\u0127axar xahar qag\u0127du bilqieg\u0127da biex jist\u0127arr\u0121u dak li kien \u0121ara, u temmew jist\u0127arr\u0121u l-ir\u0121iel li kienu \u017c\u017cew\u0121u nisa barranin fl-ewwel tal-ewwel xahar .", "Il-lista ta' dawk li kienu \u017cbaljaw", "Instab li minn fost il-qassisin kien hemm u\u0127ud li kienu \u017c\u017cew\u0121u nisa barranin.", "Fost ulied \u0120o\u017cw\u00e8 bin \u0120osadak u \u0127utu kien hemm Mag\u0127xija, Elig\u0127e\u017cer, \u0120arib, u Gedalija.", "Imma dawn taw il-kelma tag\u0127hom li jibag\u0127tu n-nisa tag\u0127hom; u g\u0127ax kienu \u0127atja offrew muntun mill-mer\u0127la tag\u0127hom g\u0127al dnubiethom.", "Fost ulied Immer kien hemm \u0126anani u \u017bebadija.", "Fost ulied \u0126arim kien hemm Mag\u0127xija, Elija, Semajja, \u0120e\u0127ijel, u G\u0127u\u017c\u017cija; u fost ulied Pas\u0127ur kien hemm Elijug\u0127enaj, Mag\u0127xija, Ismag\u0127el, Netanjel, \u0120o\u017cabad, u Elg\u0127axa.", "Fost il-Leviti kien hemm \u0120o\u017cabad, Simg\u0127i, Kelaja (ji\u0121ifieri Kelita), Peta\u0127ija, \u0120uda, u Elig\u0127e\u017cer.", "Fost il-kantanti kien hemm Eljasib, u fost il-purtinara tat-tempju kien hemm Sallum, Telem, u Uri.", "Minn I\u017crael, fost ulied Parg\u0127os kien hemm Ramija, I\u017c\u017cija, Malkija, Mijjamin, Elg\u0127a\u017car, Malkija, u Benaja.", "Fost ulied G\u0127elam kien hemm Mattanija, \u017bakkarija, \u0120e\u0127ijel, G\u0127abdi, \u0120eremot, u Elija.", "Fost ulied \u017battu kien hemm Elijug\u0127enaj, Eljasib, Mattanija, \u0120eremot, \u017babad, u G\u0127a\u017ci\u017ca.", "Fost ulied Bebaj kien hemm \u0120e\u0127o\u0127anan, \u0126ananija, \u017babbaj, u G\u0127attaj.", "Fost ulied Bani kien hemm Mesullam, Malluk, G\u0127adaja, \u0120asub, Sijal, u \u0120eremot.", "Fost ulied Pa\u0127at-mowab kien hemm G\u0127adna, Kelal, Benaja, Mag\u0127xija, Mattanija, Besalel, Binnuwi, u Manassi.", "Fost ulied \u0126arim kien hemm Elig\u0127e\u017cer, Issija, Malkija, Semajja, Simg\u0127on, Benjamin, Malluk, u Semarija.", "Fost ulied \u0126asum kien hemm Mattenaj, Mattatta, \u017babad, Elifelet, \u0120eremaj, Manassi, u Simg\u0127i.", "Fost ulied Bani kien hemm Mag\u0127daj, G\u0127amram, u Uwel, Benajja, Bedija, Kelu\u0127i, Wanija, Meremot, Eljasib, Mattanija, Mattenaj, u \u0120ag\u0127su.", "Fost ulied Binnuwi kien hemm Simg\u0127i, Selemija, Natan, G\u0127adajja, Maknadbaj, Sasaj, Saraj, G\u0127a\u017carel, Selemija, Semarija, Sallum, Amarija, u \u0120u\u017ceppi.", "Fost ulied Nebu kien hemm \u0120eg\u0127ijel, Mattitija, \u017babad, \u017bebina, \u0120addaj, \u0120oel, Benaja.", "Dawn kollha kienu \u017c\u017cew\u0121u nisa barranin , imma ke\u010b\u010bewhom bit-tfal tag\u0127hom b'kollox."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.intro", "bookref": "NEH.intro", "text": ["IL-KTIEB TA' NE\u0126EMIJA", "\u0126arsa \u0127afifa lejn il-ktieb", "Tnax-il sena wara li se\u0127\u0127ew il-\u0121rajjiet li naqraw fi tmiem il-Ktieb ta' Esdra, insibu li Ne\u0127emija, kuppier tas-sultan Artasersi fil-Persja, jaslulu a\u0127barijiet koroh dwar il-belt ta' \u0120erusalemm.", "Kienu a\u0127barijiet li sewdulu qalbu tassew u \u0121eg\u0127luh jitlob bil-qalb lil Alla ta' missirijietu biex iqanqal qalb is-sultan \u0127alli jibag\u0127tu jibni s-swar tal-belt ta' \u0120erusalemm.", "It-talba \u0127erqana tieg\u0127u waslet u l-Mulej tah il-grazzja li s-sultan mhux biss jibag\u0127tu jibni l-belt, talli jipprovdilu wkoll il-materjal li kellu b\u017conn.", "Mal-wasla tieg\u0127u f'\u0120erusalemm, Ne\u0127emija, b'g\u0127aqal kbir, da\u0127al b'ru\u0127u u \u0121ismu g\u0127all-\u0127idma tat-tiswija tas-swar tal-belt.", "Malajr sab xi jfixklu, g\u0127ax uffi\u010bjali minn pajji\u017ci madwarhom bdew jinsultaw lil-Lhud u jakku\u017cawhom li riedu je\u0127duha kontra l-Persja.", "G\u0127amlu minn kollox biex jaqbdu lil Ne\u0127emija fin-nassa tag\u0127hom u joqtluh, imma ma rnexxilhomx.", "Mhux talli ma \u0127arbtulux il-\u0127idma tieg\u0127u, talli fi \u017cmien qasir, is-swar tal-belt kienu lesti u \u0121ew iddedikati lil Alla, li ma \u0127alla qatt lill-poplu tieg\u0127u.", "Ne\u0127emija g\u0127araf tajjeb li Alla jibqa' dejjem qrib tal-poplu tieg\u0127u sakemm huma jobduh.", "F'wa\u0127da mit-talbiet tieg\u0127u jg\u0127id hekk:", "Mulej, Alla tas-smewwiet, Int Alla kbir u tal-bi\u017ca', Int i\u017c\u017comm il-patt u turi \u0127niena ma' dawk li j\u0127obbuk u j\u0127arsu l-pre\u010betti tieg\u0127ek ( , ).", "It-taqsim tal-ktieb", "Ne\u0127emija jirritorna \u0120erusalemm ( , \u2014 , )", "Jinbnew is-swar ta' \u0120erusalemm ( , \u2014 , )", "Esdra jaqra l-Li\u0121i u l-poplu j\u0121edded il-Patt ( , \u2014 , )", "\u0126idma o\u0127ra ta' Ne\u0127emija ( , \u2014 , )"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.1", "bookref": "NEH.1", "text": ["Il-missjoni ta' Ne\u0127emija fil-Lhudija", "Il-\u0121rajja ta' Ne\u0127emija bin \u0126akalija.", "Fix-xahar ta' Kaslew tas-sena g\u0127oxrin , meta jien kont fi\u010b-\u010bittadella ta' Susa, wasal g\u0127andi \u0126anani, wie\u0127ed minn \u0127uti, flimkien ma' xi nies ta' \u0120uda.", "Jien staqsejthom g\u0127al-Lhud li kienu \u0127elsuha, g\u0127al dawk li kien fadal wara l-e\u017cilju, u g\u0127al \u0120erusalemm.", "U huma we\u0121buni: \"Dawk li kien fadal wara l-e\u017cilju hemmhekk, fil-provin\u010bja, jinsabu \u0127a\u017cin \u0127afna u fil-g\u0127ajb.", "Is-swar ta' \u0120erusalemm g\u0127adhom im\u0127arbta, u l-bibien tag\u0127hom ma\u0127ruqa bin-nar.\"", "Kif smajt dan il-kliem, inx\u0127ett bilqieg\u0127da nibki, u nitniehed g\u0127al jiem s\u0127a\u0127, u bqajt sajjem nitlob lil Alla tas-smewwiet.", "Jien tlabt: \"O Mulej, Alla tas-smewwiet, Int Alla kbir u tal-bi\u017ca', Int i\u017c\u017comm il-patt u turi \u0127niena ma' dawk li j\u0127obbuk u j\u0127arsu l-pre\u010betti tieg\u0127ek.", "Ag\u0127ti widen u \u017comm g\u0127ajnejk miftu\u0127a \u0127a tisma' t-talba li jien, il-qaddej tieg\u0127ek, qieg\u0127ed nag\u0127millek illum, billejl u binhar, g\u0127al ulied I\u017crael, il-qaddejja tieg\u0127ek.", "Nistqarr id-dnubiet li g\u0127amlu wlied I\u017crael kontrik; jien ukoll u dar missieri dnibna.", "Imxejna \u0127a\u017cin \u0127afna mieg\u0127ek, u ma \u0127arisniex il-pre\u010betti, il-kmandamenti, u d-digrieti li tajt lil Mos\u00e8, il-qaddej tieg\u0127ek.", "Ftakar fil-kelma li kont tajt lil Mos\u00e8, il-qaddej tieg\u0127ek, meta g\u0127edtlu: 'Jekk intom tiksruhom, jien inxerridkom fost il-\u0121nus, imma jekk ter\u0121g\u0127u lura lejja u t\u0127arsu l-pre\u010betti tieg\u0127i, u tag\u0127mlu skont ma jg\u0127idulkom, imqar jekk l-imxerrdin tag\u0127kom ikunu fi truf is-smewwiet, jien ni\u0121borhom u n\u0121ibhom fil-post li g\u0127a\u017cilt biex jg\u0127ammar ismi fih.'", "Dawn huma l-qaddejja tieg\u0127ek u l-poplu tieg\u0127ek, li int fdejt bil-qawwa kbira tieg\u0127ek u bi drieg\u0127ek setg\u0127an.", "Nitolbok, Mulej, ag\u0127ti widen g\u0127at-talba tal-qaddej tieg\u0127ek u g\u0127at-talba tal-qaddejja tieg\u0127ek, li jixtiequ jag\u0127tu \u0121ie\u0127 lil ismek.", "Ibg\u0127at ir-risq fuq il-qaddej tieg\u0127ek illum, u ag\u0127tih li jing\u0127o\u0121ob minn dan ir-ra\u0121el.\"", "Issa jien kont il-kuppier tas-sultan ."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.2", "bookref": "NEH.2", "text": ["Fix-xahar ta' Nisan tas-sena g\u0127oxrin tas-saltna ta' Artasersi, is-sultan kellu l-inbid quddiemu, u jien \u0127adt l-inbid u newwilthulu.", "Qatt ma kont wi\u010b\u010bi mqarras quddiemu.", "U hu qalli: \"G\u0127aliex int wi\u010b\u010bek imqarras?", "Marid m'intix: g\u0127alhekk dan tieg\u0127ek mhuwiex \u0127lief swied il-qalb.\"", "Imbag\u0127ad jien b\u017cajt \u0127afna; imma we\u0121ibt lis-sultan; \"Sultan, jalla tg\u0127ix g\u0127al dejjem!", "G\u0127ax m'g\u0127andix inqarras wi\u010b\u010bi meta l-belt fejn hemm l-oqbra ta' missirijieti hi \u0127erba wa\u0127da u l-bibien tag\u0127ha ma\u0127ruqa bin-nar?\"", "Qalli mbag\u0127ad is-sultan: \"X'inhu li qieg\u0127ed titlobni?\"", "Jien tlabt lil Alla tas-smewwiet, u we\u0121ibt lis-sultan: \"Jekk is-sultan jidhirlu li hi \u0127a\u0121a sewwa u jekk il-qaddej tieg\u0127ek jog\u0127\u0121ob lis-sultan, nixtieq li tibg\u0127atni f'art \u0120uda, fil-belt fejn hemm l-oqbra ta' missirijieti, \u0127alli ner\u0121a' nibniha.\"", "Imbag\u0127ad, bis-sultana bilqieg\u0127da ma\u0121enbu, is-sultan staqsieni: \"Kemm iddum il-mawra tieg\u0127ek?", "Kemm iddum ma ter\u0121a' lura?\"", "U meta jien tajtu \u017c-\u017cmien, is-sultan g\u0127o\u0121bu jibg\u0127atni.", "Jien g\u0127alhekk g\u0127edt lis-sultan: \"Jekk is-sultan jog\u0127\u0121bu, \u0127a jag\u0127tini ittri g\u0127all-gvernaturi tan-na\u0127a l-o\u0127ra tal-Ewfrat, biex i\u0127alluni ng\u0127addi min-na\u0127a g\u0127all-o\u0127ra sa ma nasal f'art \u0120uda.", "\u0126a jag\u0127tini wkoll ittra g\u0127al Asaf, li jie\u0127u \u0127sieb il-foresti tas-sultan, biex jag\u0127tini injam g\u0127at-travi fid-da\u0127liet tal-fortizza li t\u0127ares it-tempju, tas-swar tal-belt, u tad-dar fejn se noqg\u0127od.\"", "U s-sultan tani dan kollu, g\u0127ax id Alla tieg\u0127i kienet \u0127anina mieg\u0127i.", "Imbag\u0127ad mort g\u0127and il-gvernaturi tan-na\u0127a l-o\u0127ra tal-Ewfrat, u tajthom l-ittri tas-sultan.", "Is-sultan bag\u0127at mieg\u0127i fizzjali tal-e\u017cer\u010btu u kavallerija.", "Mela jisimg\u0127u b'dan Sanballat il-\u0126oroni u Tobija, l-uffi\u010bjal G\u0127ammoni , u qabdithom diqa kbira g\u0127ax kien \u0121ie wie\u0127ed li ried jag\u0127mel il-\u0121id lil ulied I\u017crael.", "Ne\u0127emija jibni s-swar ta' \u0120erusalemm", "Mort imbag\u0127ad \u0120erusalemm, u meta kont ili hemm tlitt ijiem qomt billejl ma' ftit ir\u0121iel o\u0127ra, imma ma wrejt lil \u0127add x'kien nebba\u0127ni nag\u0127mel Alla tieg\u0127i g\u0127al \u0120erusalemm.", "Lanqas bhima ma kelli mieg\u0127i, \u0127lief dik li kont riekeb fuqha.", "\u0126ri\u0121t billejl minn Bieb il-Wied g\u0127an-na\u0127a ta' G\u0127ajn id-Dragun u lejn Bieb id-Demel, u flejt is-swar im\u0127arbta ta' \u0120erusalemm u l-bibien tag\u0127ha ma\u0127ruqa bin-nar.", "Qsamt imbag\u0127ad g\u0127al Bieb il-G\u0127ajn u lejn il-Menqg\u0127a tas-sultan, u hemm ma kienx hemm post fejn setg\u0127et taqsam il-bhima li kelli ta\u0127ti.", "Tlajt il-wied billejl u flejt is-swar; imbag\u0127ad \u0121ejt mill-\u0121did f'Bieb il-Wied, u r\u0121ajt lura.", "L-uffi\u010bjali Persjani ma nteb\u0127ux fejn kont mort u x'kont qed nag\u0127mel; u jien s'issa kont g\u0127adni m'g\u0127arraft b'xejn lil-Lhud, lill-qassisin, lill-kbarat, lill-uffi\u010bjali Persjani, u 'l-o\u0127rajn li kellhom jag\u0127mlu din il-bi\u010b\u010ba xog\u0127ol mieg\u0127i.", "Imbag\u0127ad g\u0127edtilhom: \"Qeg\u0127din taraw kemm hi \u0127a\u017cina l-qag\u0127da li ninsabu fiha: \u0120erusalemm hi \u0127erba wa\u0127da u l-bibien tag\u0127ha huma ma\u0127ruqa bin-nar.", "Ejjew nibnu s-swar ta' \u0120erusalemm , u ma nibqg\u0127ux iktar f'dan l-g\u0127ajb.\"", "Meta mbag\u0127ad g\u0127edtilhom kemm kienet \u0127anina id Alla tieg\u0127i mieg\u0127i, u x'kien qalli s-sultan, qaluli: \"Inqumu u nibnuhom!\"", "U huma g\u0127amlu l-qalb g\u0127al din il-bi\u010b\u010ba xog\u0127ol ta' fejda.", "Meta semg\u0127u Sanballat il-\u0126oroni, Tobija, l-uffi\u010bjal G\u0127ammoni, u Gesem, l-G\u0127arbi, bdew jiddie\u0127ku bina u j\u017cebil\u0127una.", "U qalulna: \"X'inhu dan li qed tag\u0127mlu?", "Jaqaw se tqumu kontra s-sultan?\"", "Imma jien bg\u0127att ng\u0127idilhom: \"Hu Alla tas-smewwiet li jibag\u0127tilna r-ri\u017cq, g\u0127ax a\u0127na qaddejja tieg\u0127u.", "A\u0127na nqumu \u0127a nibnu, imma intom f'\u0120erusalemm ma jkollkomx sehem , dritt, jew tifkira.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.3", "bookref": "NEH.3", "text": ["Il-bini tas-swar ta' \u0120erusalemm", "Imbag\u0127ad qamu Eljasib, il-qassis il-kbir, u \u0127utu l-qassisin u bnew Bieb in-Nag\u0127a\u0121, u qeg\u0127dulu t-travi u l-bibien tieg\u0127u.", "Bnew ukoll sat-Torri tal-Mija u sat-Torri ta' \u0126ananel.", "Lil hinn minnhom bnew in-nies ta' \u0120eriko, u lil hinn minn dawn bena \u017bakkur bin Imri.", "Bieb il-\u0126ut bnewh ulied \u0126assena; qeg\u0127dulu t-travi u l-bibien tieg\u0127u, u l-lukketti u l-istaneg tieg\u0127u.", "Lil hinn minnhom sewwieh Meremot bin Urija, bin Kos.", "Lil hinn minn dan sewwieh Mesullam bin Berekija, bin Mese\u017cabel.", "Lil hinn minn dawn sewwieh Sadok bin Bag\u0127na.", "Lil hinn minn dan sewwewh in-nies ta' Tekug\u0127a, imma l-kbarat tag\u0127hom ma meddewx g\u0127onqhom g\u0127ax-xog\u0127ol tal-Mulej tag\u0127hom.", "Il-Bieb il-Qadim sewwewh \u0120ojada bin Pase\u0127a u Mesullam bin Besodija; qieg\u0127du t-travi u l-bibien tieg\u0127u, u l-lukketti u l-istaneg.", "Lil hinn minnhom g\u0127amlu tiswijiet Melatija il-Gibg\u0127oni u \u0120adon il-Meronoti, u nies minn Gibg\u0127on u Misfa, li kienu jaqg\u0127u ta\u0127t l-awtorit\u00e0 tal-Gvernatur tal-in\u0127awi n-na\u0127a l-o\u0127ra tal-Ewfrat.", "Lil hinn minnhom sewwieh G\u0127u\u017c\u017cijel bin \u0126ar\u0127aja, wie\u0127ed minn dawk li ja\u0127dmu d-deheb.", "Lil hinn minnu sewwieh \u0126ananija, wie\u0127ed minn dawk li j\u0127alltu l-fwejja\u0127.", "Hekk dawn bnew is-sur ta' \u0120erusalemm sal-\u0126ajt il-Wiesa'.", "Lil hinn minnhom sewwieh Refaja bin \u0126ur, il-kap ta' nofs id-distrett ta' \u0120erusalemm.", "\u0120edajja bin \u0126arumaf sewwa lil hinn minnu, ji\u0121ifieri biswit id-dar tieg\u0127u.", "Lil hinn minnu sewwieh \u0126attus bin \u0126asabnija.", "Malkija bin \u0126arim sewwa bi\u010b\u010ba o\u0127ra flimkien ma' \u0126assub bin Pa\u0127at-mowab sat-Torri tal-Ifran.", "Lil hinn minnhom sewwieh Sallum bin \u0126allo\u0127es, kap ta' nofs id-distrett ta' \u0120erusalemm, flimkien ma' wliedu bniet.", "Bieb il-Wied sewwewh \u0126anun u nies ta' \u017banu\u0127a; dawn bnew id-da\u0127la, qieg\u0127du l-bibien, il-lukketti, u l-istaneg tag\u0127hom.", "Bnew ukoll tul ta' elf drieg\u0127 fil-\u0127ajt sa Bieb id-Demel.", "Bieb id-Demel sewwieh Malkija bin Rekab, il-kap tad-distrett ta' Bet-\u0127akkerem; bnieh u qieg\u0127ed il-bibien bil-lukketti u l-istaneg tag\u0127hom.", "Bieb il-G\u0127ajn sewwieh Sallum bin Kol\u0127o\u017ci, kap tad-distrett ta' Misfa; bena d-da\u0127la u saqqafha, u qieg\u0127ed il-bibien bil-lukketti u l-istaneg tag\u0127hom.", "Bena wkoll il-\u0127ajt tal-Menqg\u0127a ta' Birket \u0126assela \u0127dejn \u0120nien is-Sultan sat-tara\u0121 li jin\u017cel mill-belt ta' David.", "Lil hinn minnu Ne\u0127emija bin G\u0127a\u017cbuk, kap ta' nofs id-distrett ta' Betsur, sewwa sa quddiem l-oqbra ta' David, sa quddiem il-Menqg\u0127a G\u0127axaja, u sa Dar il-Qalbenin.", "Warajh il-Leviti komplew it-tiswija: Re\u0127um bin Bani.", "Lil hinn minnu sewwieh g\u0127ad-distrett tieg\u0127u \u0126asabija, kap ta' nofs id-distrett ta' Keg\u0127ila.", "Lil hinn minnhom sewwewh \u0127uthom: Bawwaj Bin \u0126enadad, kap ta' nofs id-distrett ta' Keg\u0127ila, sewwa bi\u010b\u010ba; \u0127dejh G\u0127eser bin \u0120o\u017cw\u00e8, kap ta' Misfa, sewwa bi\u010b\u010ba o\u0127ra, minn biswit l-G\u0127olja tal-Armerija fir-rokna; \u0127dejh sewwa bi\u010b\u010ba o\u0127ra B\u00e0ruk bin \u017babbaj mir-rokna sad-da\u0127la ta' dar Eljasib, il-qassis il-kbir; u \u0127dejh sewwa bi\u010b\u010ba o\u0127ra Meremot bin Urija, bin \u0126akkos, mid-da\u0127la ta' dar Eljasib sat-tarf tag\u0127ha.", "Lil hinn minn dan sewwewh il-qassisin li kienu joqog\u0127du fid-distrett.", "Benjamin u \u0126assub sewwew quddiem id-dar tag\u0127hom.", "Lil hinn minnhom G\u0127a\u017carija bin Mag\u0127xija, bin G\u0127ananija, sewwa ma\u0121enb id-dar tieg\u0127u.", "Lil hinn minnu sewwa bi\u010b\u010ba o\u0127ra Binnuwi bin \u0126enadad, minn dar G\u0127a\u017carija sal-kantuniera sa \u0127dejn it-Torri.", "Palal bin U\u017caj sewwa minn biswit il-kantuniera u t-Torri li hemm \u0127iere\u0121 'il barra mill-palazz ta' fuq tas-sultan fil-wesg\u0127a tal-\u0127abs.", "Lil hinn minnu sewwieh Pedaja bin Parg\u0127os.", "U l-ilsiera tat-tempju li kienu joqog\u0127du fuq l-G\u0127ofel sewwew minn biswit Bieb l-Ilma, in-na\u0127a tal-Lvant u tat-torri, li hemm \u0127iere\u0121 'il barra.", "Lil hinn minnu sewwew bi\u010b\u010ba o\u0127ra n-nies ta' Tekug\u0127a, minn quddiem it-Torri l-Kbir li hemm \u0127iere\u0121 'il barra sal-\u0127ajt tal-G\u0127ofel.", "Fuq Bieb i\u017c-\u017bwiemel sewwewh il-qassisin; kull wie\u0127ed minnhom sewwa quddiem id-dar tieg\u0127u.", "Lil hinn minnhom Sadok bin Immer sewwa quddiem id-dar tieg\u0127u; u lil hinn minnu sewwieh Semajja bin Sekanija, l-g\u0127assies ta' Bieb il-Lvant.", "Lil hinn minnu sewwew bi\u010b\u010ba o\u0127ra \u0126ananija bin Selemija u \u0126anun, is-sitt iben ta' Salaf.", "Lil hinn minn dawn Mesullam bin Berekija sewwa biswit il-kamra tieg\u0127u.", "Lil hinn minnu Malkija, wie\u0127ed minn dawk li ja\u0127dmu d-deheb, sewwa sa dar l-ilsiera tat-tempju u l-bejjieg\u0127a, biswit Bieb l-G\u0127assa, sal-g\u0127orfa tal-kantuniera.", "U bejn l-g\u0127orfa tal-kantuniera u Bieb in-Nag\u0127a\u0121 sewwewh dawk li ja\u0127dmu d-deheb u l-bejjieg\u0127a.", "Ir-relazzjoni tal-g\u0127edewwa tal-Lhud", "Kif sama' Sanballat li a\u0127na konna qeg\u0127din nibnu s-swar sa\u0127an u g\u0127adab mhux ftit; u qabad jiddie\u0127ek bil-Lhud.", "Mela tkellem quddiem \u0127utu u l-e\u017cer\u010btu tas-Samarija, u qal: \"X'inhuma jag\u0127mlu dawk il-Lhud bla sa\u0127\u0127a?", "Jaqaw se j\u0127alluhom jag\u0127mlu dan?", "Jaqaw se joffru s-sagrifi\u010b\u010bji u jlestu kollox f'\u0121urnata?", "Jaqaw se jer\u0121g\u0127u j\u0121ibu lura minn gozz trab il-\u0121ebel li \u0121ie ma\u0127ruq?\"", "Kien hemm ma\u0121enbu Tobija l-G\u0127ammoni, u dan qal: \"\u0126alluhom jibnu li jridu!", "Dak il-\u0127ajt tal-\u0121ebel bi\u017c\u017cejjed ja\u0127bat g\u0127alih volpi biex jag\u0127mlu \u0127erba!\"", "Isma', o Alla, kif qeg\u0127din iwaqqg\u0127una g\u0127a\u010b-\u010bajt.", "Ra\u0121\u0121a' lura fuq rashom i\u017c-\u017cebli\u0127 tag\u0127hom, u ag\u0127mel li jkunu mwaqqg\u0127in huma g\u0127a\u017c-\u017cebli\u0127 f'art il-jasar.", "Il-\u0127a\u017cen tag\u0127hom ta\u0127bihx, u d-dnub tag\u0127hom t\u0127assrux minn quddiemek, g\u0127ax huma offendewk quddiem dawk li kienu qeg\u0127din jibnu.\"", "U a\u0127na bqajna sejrin nibnu s-swar, u billi l-poplu kien kollu \u0127e\u0121\u0121a g\u0127ax-xog\u0127ol, ma domniex ma tellajna l-\u0127itan kollha sa nofshom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.4", "bookref": "NEH.4", "text": ["Kif Sanballat, Tobija, l-G\u0127arab, l-G\u0127ammonin u l-Asdodin semg\u0127u li t-tiswijiet tas-swar kienu mexjin 'il quddiem, u li l-\u0127itan imkissra kienu bdew jag\u0127qdu, sa\u0127nu sewwa.", "Ftiehmu g\u0127alhekk bejniethom li jitilg\u0127u ja\u0127btu g\u0127al \u0120erusalemm biex i\u0127awduna.", "Imma a\u0127na tlabna 'l Alla tag\u0127na, u konna g\u0127assa tag\u0127hom lejl u nhar.", "Madankollu, in-nies f'\u0120uda bdiet tg\u0127id:", "\"Is-sa\u0127\u0127a tar-reffieg\u0127a ddg\u0127ajfet,", "it-trab kotran bla qjies;", "U a\u0127na ma g\u0127andniex \u0127ila", "biex nibnu s-swar.\"", "L-g\u0127edewwa tag\u0127na qalu: \"Ma jkunux jafu, u ma jinteb\u0127u b'xejn sakemm immorru f'nofshom, noqtluhom u nwaqqfuhom minn dak li qeg\u0127din jag\u0127mlu\".", "\u0120ew imbag\u0127ad g\u0127andna xi Lhud li kienu joqog\u0127du \u0127dejhom, u minn kull fejn \u0121ew qalulna x'kien qieg\u0127ed ji\u0121ri.", "Meta kienu kellmuna xi g\u0127axar darbiet a\u0127na qg\u0127adna fin-na\u0127iet t'isfel wara l-\u0127ajt fejn dan kien miftu\u0127, u jien qassamt il-poplu skont il-familji bix-xwabel, il-lanez u l-qwas tag\u0127hom.", "U mort nara.", "U mbag\u0127ad qomt, u lill-kbarat, lill-uffi\u010bjali u lill-bqija tan-nies g\u0127edtilhom: \"Tib\u017cg\u0127ux minnhom!", "Ftakru li l-Mulej hu kbir u tal-bi\u017ca'.", "I\u0121\u0121ieldu g\u0127al \u0127utkom, g\u0127al uliedkom, subien u bniet, g\u0127an-nisa tag\u0127kom, u g\u0127al djarkom.\"", "Meta mbag\u0127ad l-g\u0127edewwa tag\u0127na semg\u0127u li a\u0127na konna sirna nafu b'kollox, u li Alla kien \u0121ieb fix-xejn il-pjan tag\u0127hom, ilkoll kemm a\u0127na r\u0121ajna lura lejn is-swar, kul\u0127add g\u0127al xog\u0127lu.", "Imma minn dakinhar nofs il-qaddejja tieg\u0127i kienu ja\u0127dmu, u n-nofs l-ie\u0127or kienu jkunu mal-kapijiet wara kull dar ta' \u0120uda armati bil-lanez, bit-tarki, bil-qwas, u bil-kurazzi.", "Dawk li kienu qed jibnu s-swar u dawk li kienu j\u0121orru t-tag\u0127bijiet, kienu jkunu armati; b'id wa\u0127da kienu jkunu fuq ix-xog\u0127ol, u bl-o\u0127ra fuq ix-xabla.", "Il-bennejja kienu jibnu, kull wie\u0127ed minnhom im\u0127a\u017c\u017cem bix-xabla ma' qaddu.", "U jien kien ikolli ma\u0121enbi t-trumbettier.", "U lill-kapijiet, lill-uffi\u010bjali, u lill-bqija tal-poplu, jien g\u0127edtilhom: \"Din hi bi\u010b\u010ba xog\u0127ol \u0121mielha u mifruxa u a\u0127na ninsabu mxerrdin fuq is-swar 'il bog\u0127od wie\u0127ed minn ie\u0127or.", "Ing\u0127aqdu mag\u0127na g\u0127alhekk fil-post fejn tisimg\u0127u d-daqq tat-tromba, u Alla tag\u0127na ji\u0121\u0121ieled g\u0127alina.\"", "U hekk, filwaqt li nofsna kienu joqog\u0127du bil-lanez, a\u0127na konna nag\u0127mlu x-xog\u0127ol tag\u0127na minn sbie\u0127 il-jum sa ma jfe\u0121\u0121u l-kwiekeb.", "Dak i\u017c-\u017cmien lill-poplu g\u0127edtlu wkoll: \"Kull wie\u0127ed minnkom jg\u0127addi l-lejl mal-qaddej tieg\u0127u f'\u0120erusalemm, u hekk tag\u0127mlulna l-g\u0127assa billejl u x-xog\u0127ol binhar.\"", "U la jien, la \u0127uti, la l-qaddejja tieg\u0127i, u lanqas l-g\u0127ases, li kienu warajja, ma konna nne\u0127\u0127u \u0127wejji\u0121na minn fuqna, u kull wie\u0127ed minna kien ikollu l-lanza f'idu l-leminija."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.5", "bookref": "NEH.5", "text": ["Id-diffikultajiet so\u010bjali ta' Ne\u0127emija", "Kien hemm \u0127afna tgergir fost il-poplu, l-aktar fost in-nisa, kontra \u0127uthom il-Lhud.", "Kien hemm min kien jg\u0127id: \"A\u0127na tajna b'rahan lil uliedna, subien u bniet, \u0127a jag\u0127tuna qam\u0127 x'nieklu biex ng\u0127ixu.\"", "O\u0127rajn kienu qeg\u0127din jg\u0127idu: \"Ir-raba' tag\u0127na, l-g\u0127elieqi tad-dwieli tag\u0127na, u d-djar tag\u0127na, a\u0127na tajniehom b'rahan biex jag\u0127tuna qam\u0127 fi \u017cmien il-\u0121u\u0127.\"", "Kien hemm ukoll min kien jg\u0127id: \"A\u0127na kellna nissellfu l-flus biex in\u0127allsu t-taxxa tas-sultan fuq ir-raba' tag\u0127na u l-g\u0127elieqi tag\u0127na.", "Jaqaw la\u0127amna mhux b\u0127al la\u0127am \u0127utna?", "Uliedna mhux b\u0127al uliedhom?", "Araw, se jkollna nitfg\u0127u fil-jasar is-subien u l-bniet tag\u0127na biex ja\u0127dmu g\u0127al \u0127addie\u0127or!", "Xi w\u0127ud mill-bniet tag\u0127na di\u0121\u00e0 mjassrin, u ma g\u0127andniex aktar jedd fuqhom, u r-raba' tag\u0127na, l-g\u0127elieqi tad-dwieli tag\u0127na qeg\u0127din f'idejn \u0127addie\u0127or.\"", "G\u0127adabt bl-ikrah meta smajt dan il-kliem, u dawn l-ilmenti.", "T\u0127assibt \u0127afna, imma mbag\u0127ad \u010banfart lill-kapijiet u lill-uffi\u010bjali u g\u0127edtilhom: \"Kull wie\u0127ed minnkom qieg\u0127ed jitlob l-img\u0127ax minn fuq \u0127utu!\"", "U laqqajt \u0121emg\u0127a kbira kontra tag\u0127hom.", "U g\u0127edtilhom: \"Meta konna nistg\u0127u, a\u0127na dejjem fdejna 'l \u0127utna Lhud mibjug\u0127a lill-\u0121nus, imma intom qeg\u0127din tbig\u0127u lil \u0127utkom biex \u0127addie\u0127or ibig\u0127hom lura lilna.\"", "U huma baqg\u0127u siekta, u ma sabux xi jwie\u0121bu.", "G\u0127edtilhom ukoll: \"Dak li qed tag\u0127mlu mhuwiex sewwa!", "Jaqaw m'g\u0127andkomx timxu fil-bi\u017ca' ta' Alla tag\u0127na biex ma ti\u0121ux fil-g\u0127ajb quddiem il-\u0121nus g\u0127edewwa tag\u0127na?", "Jien ukoll, \u0127uti u l-qaddejja tieg\u0127i, slifniehom flus u qam\u0127; imma issa ejjew inwaqqfu dan il-qlig\u0127.", "Roddulhom lura, nitlobkom, ir-raba' tag\u0127hom, l-g\u0127elieqi tad-dwieli u ta\u017c-\u017cebbu\u0121 tag\u0127hom, u djarhom, u wie\u0127ed fil-mija tal-flus, tal-qam\u0127, u tal-inbid \u0121did u \u017c-\u017cejt \u0121did, li g\u0127andkom tie\u0127du ming\u0127andhom.\"", "U huma we\u0121buni: \"Irroddulhom lura, u ma nitolbuhom xejn lura.", "Nag\u0127mlu kif g\u0127edtilna int.\"", "Imbag\u0127ad sejja\u0127t il-qassisin, u \u0121ag\u0127althom ja\u0127ilfu li jag\u0127mlu hekk.", "U jien farfart il-bwiet tal-libsa tieg\u0127i, u g\u0127edtilhom: \"Hekk Alla g\u0127ad ifarfar 'il barra minn daru u minn \u0121idu lil kull min ma j\u017commx kelmtu, u jkun hekk imfarfar u battal.\"", "U l-\u0121emg\u0127a kollha wie\u0121bet: \"Ammen.\"", "U fa\u0127\u0127ret lill-Mulej.", "U l-poplu g\u0127amel skont ma kien wieg\u0127ed.", "L-amministrazzjoni ta' Ne\u0127emija", "Minn dakinhar li s-sultan ordnali li nkun il-gvernatur fl-art ta' \u0120uda, ji\u0121ifieri mis-sena g\u0127oxrin sas-sena tnejn u tletin tas-saltna ta' Artasersi, g\u0127al tnax-il sena s\u0127a\u0127, jien u \u0127uti ma kilniex mill-ikel li jmiss lill-gvernatur.", "Il-gvernaturi li kien hemm qabli, madankollu, kienu g\u0127abbew il-poplu b'pi\u017c tqil; kienu jie\u0127du kuljum ming\u0127andu erbg\u0127in xekel tal-fidda g\u0127all-ikel.", "Sa\u0127ansitra l-ministri tag\u0127hom kienu jg\u0127akksu l-poplu.", "Imma jien m'g\u0127amiltx hekk, g\u0127ax kont nib\u017ca' minn Alla.", "Meta kien qieg\u0127ed isir ix-xog\u0127ol fuq is-swar, jien sewwejt mag\u0127hom u ma xtrajtx g\u0127elieqi.", "U l-qaddejja tieg\u0127i kollha kienu jin\u0121abru hemm biex ja\u0127dmu.", "Il-Lhud u l-uffi\u010bjali, b'kollox mija u \u0127amsin ru\u0127, u dawk li \u0121ew g\u0127andna ming\u0127and il-\u0121nus ta' madwarna, kienu jieklu minn fuq il-mejda tieg\u0127i.", "Kienu jlestuli kuljum g\u0127o\u0121ol, sitt nag\u0127\u0121iet, u xi tajr, u kull g\u0127axart ijiem kien ikun hemm \u0127afna nbid ta' kull xorta.", "Barra minn dan jien ma fittixtx li nie\u0127u l-ikel li jmiss lill-gvernatur, g\u0127ax il-poplu kien isibha bi tqila li jag\u0127tih dan.", "Dak kollu li g\u0127amilt ma' dan il-poplu, ibqa' ftakru, Mulej, g\u0127all-\u0121id tieg\u0127i."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.6", "bookref": "NEH.6", "text": ["It-tnassis kontra Ne\u0127emija", "Mela jisimg\u0127u Sanballat, Tobija, Gesem, l-G\u0127arbi, u l-bqija tal-g\u0127edewwa tag\u0127na, li kont bnejt is-swar u ma kienx fadal ti\u010brit fihom, g\u0127alkemm kont g\u0127adni ma qeg\u0127edtx il-bibien fid-da\u0127liet.", "U bag\u0127tu jg\u0127iduli Sanballat u Gesem: \"Ejja niltaqg\u0127u flimkien f'Kefirim, fil-wita ta' Onu.\"", "Il-\u0127sieb tag\u0127hom kien li jag\u0127mluli d-deni.", "Jien g\u0127alhekk bg\u0127att messa\u0121\u0121iera jg\u0127idulhom: \"G\u0127andi bi\u010b\u010ba xog\u0127ol \u0121mielha x'nag\u0127mel; g\u0127alhekk ma nistax nin\u017cel niltaqa' mag\u0127kom g\u0127ax g\u0127andi nitlaq kollox u jieqaf ix-xog\u0127ol biex nin\u017cel g\u0127andkom?\"", "Imma huma bag\u0127tu jg\u0127iduli l-istess \u0127a\u0121a erba' darbiet u jien dejjem bg\u0127attilhom l-istess twe\u0121iba.", "U g\u0127all-\u0127ames darba Sanballat bag\u0127at g\u0127andi, b\u0127al qabel, il-qaddej tieg\u0127u.", "Dan kellu f'idu ittra miftu\u0127a, li fiha kien hemm miktub hekk: \"Qeg\u0127din jing\u0127adu xi xnig\u0127at fost il-\u0121nus.", "Gesem qieg\u0127ed jg\u0127id li int u l-Lhud g\u0127andkom il-\u0127sieb li tirvellaw, u g\u0127alhekk qeg\u0127din tibnu s-swar.", "Skont ma qieg\u0127ed jing\u0127ad, int trid tkun is-sultan tag\u0127hom, u wasalt biex qeg\u0127edt profeti li j\u0127abbru fuqek f'\u0120erusalemm u jg\u0127idu: 'G\u0127andna sultan f'\u0120uda!'", "Issa s-sultan jisma' b'dan kollu.", "Ejja g\u0127alhekk \u0127a nit\u0127addtu bejnietna.\"", "Imma jien bg\u0127att ng\u0127idlu: \"Dak li qed tg\u0127id mhuwiex minnu!", "Qlajtu int minn \u017cniedek!\"", "G\u0127ax kollha kemm huma riedu jbe\u017c\u017cg\u0127una meta qalu: \"Idejhom ma jkunux jifil\u0127u g\u0127al dan ix-xog\u0127ol, u ma jispi\u010b\u010bawhx.\"", "Imma jien issa aktar g\u0127amilt il-qalb.", "Jien imbag\u0127ad mort id-dar ta' Semajja bin Delaja, bin Me\u0127etabel, fejn kien joqg\u0127od mag\u0127luq.", "U hu qalli: \"Ejja niltaqg\u0127u fid-dar ta' Alla, fil-qalba tat-tempju, u nag\u0127lqu warajna l-bibien tat-tempju, g\u0127ax \u0121ejjin joqtluk.", "\u0120ejjin joqtluk billejl.\"", "Imma jien we\u0121ibtu: \"U ra\u0121el b\u0127ali se ja\u0127rab?", "Jew min hu b\u0127ali jista' jid\u0127ol fit-tempju u jibqa' \u0127aj?", "Le, ma mmurx!\"", "G\u0127ax, ara, jien fhimt li ma kienx mibg\u0127ut minn Alla, imma kien kellimni b\u0127allikieku kien imnebba\u0127, g\u0127ax Tobija u Sanballat kienu xtrawh.", "Hu kien \u0121ie m\u0127allas biex ibe\u017c\u017cag\u0127ni, \u0127a nag\u0127mel dak li qalli, u nidneb; u hekk ikolli isem \u0127a\u017cin mag\u0127hom, u jkollhom fuqiex i\u010banfruni.", "Ftakar, Alla tieg\u0127i, f'Tobija u f'Sanballat min\u0127abba f'dak li g\u0127amlu.", "Ftakar ukoll f'Nog\u0127adija, il-profetissa, u fil-bqija tal-profeti, li kienu qeg\u0127din ibe\u017c\u017cg\u0127uni.", "Is-swar tlestew fil-\u0127amsa u g\u0127oxrin tax-xahar ta' Elul, fi \u017cmien tnejn u \u0127amsin \u0121urnata .", "U meta semg\u0127u b'dan l-g\u0127edewwa tag\u0127na kollha u rawh il-\u0121nus li kienu joqog\u0127du madwarna, inteb\u0127u li kienu waqg\u0127u fl-istima tag\u0127hom stess; u saru jafu li dan ix-xog\u0127ol kien sar bl-g\u0127ajnuna ta' Alla tag\u0127na.", "Sa\u0127ansitra f'dawk il-jiem il-kbarat ta' \u0120uda bag\u0127tu \u0127afna ittri lil Tobija, u Tobija bag\u0127tilhom \u0127afna wkoll.", "\u0126afna f'\u0120uda kienu konfoffa wa\u0127da mieg\u0127u billi hu kien ji\u0121i r-ra\u0121el ta' bint Sekanija bin Ara\u0127, u ibnu \u0120e\u0127o\u0127anan kien i\u017c\u017cewwe\u0121 lil bint Mesullam bin Berekija.", "Kienu sa\u0127ansitra jitkellmu quddiemi fuq it-tajjeb tieg\u0127u, u kliemi kienu jwassluhulu.", "U Tobija kien jibg\u0127at ittri biex ibe\u017c\u017cag\u0127ni."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.7", "bookref": "NEH.7", "text": ["Meta konna bnejna s-swar, jien kont qeg\u0127edt il-bibien u \u0127tart il-purtinara, il-kantanti u l-Leviti.", "Biex jamministraw lil \u0120erusalemm, qeg\u0127edt lil \u0127ija \u0126anani u lill-kap tal-fortizza \u0126ananija, billi dan kien jidher ra\u0121el ta' kelmtu u jib\u017ca' minn Alla iktar minn \u0127afna o\u0127rajn.", "U g\u0127edtilhom: \"Ma jinfet\u0127ux il-bibien ta' \u0120erusalemm qabel ma tibda tisre\u0121 ix-xemx, u malli tieqaf is-s\u0127ana l-bibien \u017commuhom mag\u0127luqa u sakkruhom bl-istaneg.", "G\u0127ases qieg\u0127du 'l dawk li joqog\u0127du \u0120erusalemm; qieg\u0127du 'l kull wie\u0127ed fil-post fejn g\u0127andu joqg\u0127od g\u0127assa, kul\u0127add quddiem id-dar tieg\u0127u.\"", "Nies \u0121odda jin\u0121iebu \u0120erusalemm", "Il-belt kienet kbira u l-medda tag\u0127ha kienet \u0121mielha, imma n-nies li kienu jg\u0127ixu fiha kienu ftit, u djar mibnija ma kienx hemm.", "Alla mbag\u0127ad nebba\u0127ni, u jien \u0121bart il-kbarat, l-uffi\u010bjali, u l-poplu, biex nag\u0127mlilhom \u010bensiment skont l-arblu tar-razza, u sibt il-ktieb ta\u010b-\u010bensiment ta' dawk li kienu telg\u0127u qabel mill-e\u017cilju.", "Fih sibt miktub hekk:", "\"Dawn huma n-nies tal-provin\u010bja li telg\u0127u mill-jasar tal-e\u017cilju fejn kien \u0127adhom Nabukodonosor, sultan ta' Babilonja; huma re\u0121g\u0127u lura f'\u0120erusalemm u f'\u0120uda, kull wie\u0127ed minnhom re\u0121a' lura f'beltu.", "Dawn \u0121ew lura ma' \u017berubbabel, \u0120o\u017cw\u00e8, Ne\u0127emija, G\u0127a\u017carija, Rag\u0127amija, Na\u0127amani, Mardokaj, Bilsan, Misferet, Bigwaj, Ne\u0127um, u Bag\u0127na.", "In-numru tal-ir\u0121iel tal-poplu ta' I\u017crael kien dan; ulied Parg\u0127os kienu elfejn, mija u tnejn u sebg\u0127in; ulied Sefatija, tliet mija u tnejn u sebg\u0127in; ulied Ara\u0127, sitt mija u tnejn u \u0127amsin; ulied Pa\u0127at-mowab, ji\u0121ifieri ulied \u0120o\u017cw\u00e8 u \u0120owab, elfejn, tmien mija u tmintax; ulied G\u0127elam, elf, mitejn u erbg\u0127a u \u0127amsin; ulied \u017battu, tmien mija u \u0127amsa u erbg\u0127in; ulied \u017bakkaj, seba' mija u sittin; ulied Binnuwi, sitt mija u tmienja u erbg\u0127in; ulied Bebaj, sitt mija u tmienja u g\u0127oxrin; ulied G\u0127a\u017cgad, elfejn, tliet mija u tnejn u g\u0127oxrin; ulied Adonikam, sitt mija u sebg\u0127a u sittin; ulied Bigwaj, elfejn u sebg\u0127a u sittin; ulied G\u0127adin, sitt mija u \u0127amsa u \u0127amsin; ulied Ater, ji\u0121ifieri ulied \u0126e\u017cekija, tmienja u disg\u0127in; ulied \u0126asum, tliet mija u tmienja u g\u0127oxrin; ulied Besaj, tliet mija u erbg\u0127a u g\u0127oxrin; ulied \u0126arif, mija u tnax; ulied Gibg\u0127on kienu \u0127amsa u disg\u0127in; in-nies ta' Betlehem u Netufa, mija u tmienja u tmenin; in-nies ta' G\u0127anatot, mija u tmienja u g\u0127oxrin; in-nies ta' Bet-g\u0127a\u017cmawet, tnejn u erbg\u0127in; in-nies ta' Kirjat-\u0121eg\u0127arim, Kefira, u Birot, seba' mija u tlieta u erbg\u0127in; in-nies ta' Rama u Geba, sitt mija u wie\u0127ed u g\u0127oxrin; in-nies ta' Mikmas, mija u tnejn u g\u0127oxrin; in-nies ta' Betel u G\u0127aj, mija u tlieta u g\u0127oxrin; in-nies ta' Nebu l-o\u0127ra, tnejn u \u0127amsin; ulied G\u0127elam l-ie\u0127or, elf, mitejn u erbg\u0127a u \u0127amsin; ulied \u0126arim, tliet mija u g\u0127oxrin; in-nies ta' \u0120eriko, tliet mija u \u0127amsa u erbg\u0127in; in-nies ta' Lod, \u0126adid, u Onu, seba' mija u wie\u0127ed u g\u0127oxrin; u n-nies ta' Sena, tlitt elef, disa' mija u tletin.", "Il-qassisin kienu: wlied \u0120edajja, ji\u0121ifieri l-membri tal-familja ta' \u0120o\u017cw\u00e8, disa' mija u tlieta u sebg\u0127in; ulied Immer, elf u tnejn u \u0127amsin; ulied Pas\u0127ur, elf, mitejn u sebg\u0127a u erbg\u0127in; ulied \u0126arim, elf u sbatax.", "Il-Leviti kienu wlied \u0120o\u017cw\u00e8, ji\u0121ifieri ulied Kadmijel, u wlied \u0126odewa, b'kollox erbg\u0127a u sebg\u0127in.", "Il-kantanti, ulied Asaf, kienu mija u tmienja u erbg\u0127in.", "Il-purtinara tat-tempju kienu wlied Sallum, ulied Ater, ulied Talmon, ulied G\u0127akkub, ulied \u0126atita, u wlied Sobaj, b'kollox mija u tmienja u tletin.", "L-ilsiera tat-tempju kienu wlied Si\u0127a, ulied \u0126asufa, ulied Tabg\u0127ot, ulied Keros, ulied Sig\u0127a, ulied Padon, ulied Lebana, ulied \u0126agaba, ulied Salmaj, ulied \u0126anan, ulied Giddel, ulied Ga\u0127ar, ulied Raja, ulied Resin, ulied Nekoda, ulied Ga\u017c\u017cam, ulied G\u0127u\u017c\u017ca, ulied Pase\u0127a, ulied Besaj, ulied Meg\u0127unin, ulied Nefisesin, ulied Bakbuk, ulied \u0126akufa, ulied \u0126ar\u0127ur, ulied Baslit, ulied Me\u0127ida, ulied \u0126arsa, ulied Barkos, ulied Sisera, ulied Tama\u0127, ulied Nesija\u0127, u wlied \u0126atifa.", "Ulied il-qaddejja ta' Salamun kienu wlied Sotaj, ulied Soferet, ulied Perida, ulied \u0120ag\u0127la, ulied Darkon, ulied Giddel, ulied Sefatija, ulied \u0126attil, ulied Pokret-\u0127asbajim, u wlied Amon.", "L-ilsiera tat-tempju u wlied il-qaddejja ta' Salamun, kienu jg\u0127oddu tliet mija u tnejn u disg\u0127in b'kollox.", "Dawn imbag\u0127ad telg\u0127u minn Tel-mela\u0127, Tel-\u0127arsa, Kerub, Addon, u Immer, u ming\u0127ajr ma setg\u0127u juru liema kienet dar missirijiethom u liema kien in-nisel tag\u0127hom jew jekk kinux minn I\u017crael: ulied Delaja, ulied Tobija, ulied Nekoda, b'kollox sitt mija u tnejn u erbg\u0127in.", "Minn fost il-qassisin kien hemm ulied \u0126abaja, ulied \u0126akkos, ulied Bar\u017cillaj, li kien i\u017c\u017cewwe\u0121 wa\u0127da mill-bniet ta' Bar\u017cillaj, il-Gilg\u0127adi, u beda jissejja\u0127 b'isimhom.", "Dawn fittxew ir-re\u0121istri tal-arblu tar-razza tag\u0127hom, imma ma sabuhomx; u g\u0127alhekk tne\u0127\u0127ew minn fost il-qassisin.", "U l-gvernatur qalilhom biex ma jiklux mill-ikel ikkonsagrat sa ma jinsab qassis bl-Urim u t-Tummim.", "Il-\u0121emg\u0127a kollha f'daqqa kienet tg\u0127odd tnejn u erbg\u0127in elf, tliet mija u sittin.", "Dan ming\u0127ajr il-qaddejja tag\u0127hom ir\u0121iel u nisa, li kienu jg\u0127oddu sebat elef, tliet mija u sebg\u0127a u tletin, u ming\u0127ajr il-kantanti tag\u0127hom, r\u0121iel u nisa, li b'kollox kienu mitejn u \u0127amsa u erbg\u0127in.", "L-i\u0121mla kienu erba' mija u \u0127amsa u tletin, il-\u0127mir sitt elef, seba' mija u g\u0127oxrin.", "U\u0127ud mill-kapijiet tal-familji taw offerti, biex ikun jista' jsir ix-xog\u0127ol.", "Il-gvernatur ta lit-te\u017cor elf darik tad-deheb, \u0127amsin bieqja, u \u0127ames mija u tletin libsa tal-qassisin.", "Xi w\u0127ud mill-kapijiet tal-familji taw lit-te\u017cor, li kien qieg\u0127ed ji\u0121bor g\u0127ax-xog\u0127ol, g\u0127oxrin elf darik tad-deheb u elfejn u mitejn mina tal-fidda.", "Dak li ta l-bqija tal-poplu kien ila\u0127\u0127aq g\u0127oxrin elf darik tad-deheb, elfejn mina tal-fidda, u sebg\u0127a u sittin libsa tal-qassisin.", "U l-qassisin, il-Leviti, l-g\u0127ases tal-bibien tat-tempju, il-kantanti, xi w\u0127ud mill-poplu, u l-ilsiera tat-tempju, u I\u017crael kollu, marru joqog\u0127du fl-ibliet tag\u0127hom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.8", "bookref": "NEH.8", "text": ["Il-qari tal-Li\u0121i u l-festa tal-G\u0127erejjex", "Ulied I\u017crael kienu fl-ibliet tag\u0127hom imma meta wasal is-seba' xahar il-poplu kollu n\u0121abar flimkien fil-misra\u0127 ta' quddiem Bieb l-Ilma, u talbu lil Esdra l-iskriba biex i\u0121ib il-Ktieb tal-Li\u0121i ta' Mos\u00e8 li l-Mulej kien ta lil I\u017crael.", "Kien l-ewwel tas-seba' xahar mela, u Esdra l-qassis \u0121ieb il-Li\u0121i quddiem il-\u0121emg\u0127a, li kienet mag\u0127mula minn ir\u0121iel, nisa u o\u0127rajn, li kienu jifhmu dak li jisimg\u0127u.", "U mis-seb\u0127 sa nofsinhar qara minnu quddiem l-ir\u0121iel, in-nisa, u dawk li kienu kapa\u010bi jifhmu, i\u0127ares lejn il-misra\u0127 li hemm quddiem Bieb l-Ilma.", "U l-poplu kollu kien attent jisma' l-qari tal-Ktieb tal-Li\u0121i.", "Esdra l-iskriba kien wieqaf fuq palk tal-injam, li kienu waqqfu g\u0127all-okka\u017cjoni; fuq il-lemin tieg\u0127u kien hemm weqfin \u0127dejh Mattitija, Sema, G\u0127anajja, Urija, \u0126ilkija, Mag\u0127xija; u fuq ix-xellug Pedaja, Misael, Malkija, \u0126asum, \u0126asabbana, \u017bakkarija, u Mesullam.", "Imbag\u0127ad Esdra feta\u0127 il-Ktieb u rah kul\u0127add jag\u0127mel dan billi kien fil-g\u0127oli 'l fuq mill-poplu kollu.", "U meta feta\u0127 il-ktieb kul\u0127add qam bilwieqfa.", "U Esdra bierek il-Mulej, Alla l-kbir, u l-poplu kollu b'idejh merfug\u0127in 'il fuq wie\u0121eb: \"Ammen, ammen.\"", "U nxte\u0127tu g\u0127arkupptejhom b'wi\u010b\u010bhom mal-art jag\u0127tu qima lill-Mulej.", "\u0120o\u017cw\u00e8, Bani, Serebija, \u0120amin, G\u0127akkub, Sabtaj, \u0126odija, Mag\u0127xija, Kelita, G\u0127a\u017carija, \u0120o\u017cabad, \u0126anan, Pelaja, u l-Leviti, qag\u0127du jg\u0127allmu l-Li\u0121i lill-poplu, u l-poplu baqa' wieqaf fejn kien.", "Dawn qraw mill-Ktieb tal-Li\u0121i b'mod li jiftiehem, fissruh, u spjegaw il-qari.", "Imbag\u0127ad il-gvernatur , Esdra, il-qassis u skriba, u l-Leviti li kienu qeg\u0127din jg\u0127allmu lill-poplu, qalu lin-nies kollha: \"Dan hu jum qaddis, ikkonsagrat lill-Mulej Alla tag\u0127kom.", "Titnikktux u tibkux!\"", "G\u0127ax il-poplu kollu kien infexx jibki meta sama' kliem il-Li\u0121i.", "U \u017ciedu jg\u0127idulhom: \"Morru u kulu la\u0127am imsemmen u ixorbu nbid \u0127elu, u lil dak li ma \u0127ejjewlu xejn ibag\u0127tulu sehem minn dak li g\u0127andkom.", "Dan hu jum qaddis g\u0127all-Mulej.", "La ssewdux qalbkom, g\u0127ax il-fer\u0127 tal-Mulej il-qawwa tag\u0127kom.\"", "U l-Leviti komplew iqawwu qalb il-poplu u jg\u0127idulu: \"Isktu!", "Dan hu jum qaddis.", "La ssewdux qalbkom.\"", "Imbag\u0127ad il-poplu kollu telaq biex jiekol u jixrob, u jibg\u0127at jaqsam ma' \u0127addie\u0127or, u biex jag\u0127mel festa b'fer\u0127 kbir, g\u0127ax kien fehem dak kollu li kienu g\u0127allmuh.", "Fit-tnejn tax-xahar, imbag\u0127ad, iltaqg\u0127u g\u0127and Esdra l-iskriba, il-kapijiet tal-familji tal-poplu kollu, il-qassisin, u l-Leviti, biex jistudjaw kliem il-Li\u0121i.", "U sabu miktub fil-Li\u0121i li l-Mulej kien ordna permezz ta' Mos\u00e8 li nhar il-festa tas-seba' xahar ulied I\u017crael g\u0127andhom jg\u0127ammru fl-g\u0127erejjex, u li g\u0127andhom isemmg\u0127u u jwasslu le\u0127enhom fl-ibliet kollha u f'\u0120erusalemm, u jg\u0127idu: \"O\u0127or\u0121u lejn il-muntanji, u \u0121ibu frieg\u0127i ta\u017c-\u017cebbu\u0121, frieg\u0127i tal-ar\u017cnu, frieg\u0127i tar-ri\u0127an, frieg\u0127i tal-palm, u frieg\u0127i ta' si\u0121ar li jag\u0127mlu \u0127afna weraq, \u0127a tibnu g\u0127erejjex skont ma hu miktub.\"", "U l-poplu kollu \u0127are\u0121 u \u0121ieb il-frieg\u0127i, u kul\u0127add bena g\u0127erejjex: fuq il-bjut, fil-btie\u0127i, fil-btie\u0127i tat-tempju ta' Alla, fil-misra\u0127 ta' quddiem Bieb l-Ilma, u fil-misra\u0127 ta' quddiem Bieb Efrajm.", "Il-\u0121emg\u0127a kollha li kienet re\u0121g\u0127et lura mill-e\u017cilju bniet g\u0127erejjex, u g\u0127ammret fihom; ulied I\u017crael ma kinux g\u0127amlu dan sa minn \u017cmien \u0120o\u017cw\u00e8 bin Nun sa dakinhar.", "U kien hemm fer\u0127 kbir.", "U Esdra kien jaqra kuljum mill-Ktieb tal-Li\u0121i ta' Alla, mill-ewwel jum sal-a\u0127\u0127ar jum ta\u010b-\u010belebrazzjonijiet.", "G\u0127amlu festa g\u0127al sebat ijiem, u fit-tmien jum iltaqg\u0127u flimkien skont ma hu preskritt."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.9", "bookref": "NEH.9", "text": ["L-istqarrija tad-dnubniet", "Fl-erbg\u0127a u g\u0127oxrin ta' dak ix-xahar iltaqg\u0127u ulied I\u017crael lebsin l-ixkejjer u bit-trab fuq rashom biex jag\u0127mlu sawma.", "U nisel I\u017crael infired minn ulied il-barranin, u qamu u stqarrew dnubiethom u l-\u0127a\u017cen ta' missirijiethom.", "Qamu bilwieqfa fejn kienu u qraw mill-Ktieb tal-Li\u0121i tal-Mulej Alla tag\u0127hom g\u0127al kwart ta' jum, u g\u0127al tliet sig\u0127at o\u0127ra stqarrew dnubiethom, u taw qima lill-Mulej Alla tag\u0127hom.", "Telg\u0127u fuq il-palk il-Leviti \u0120o\u017cw\u00e8, Bani, Kadmijel, Sebanija, Bunni, Serebija u Kenani, u sej\u0127u b'le\u0127en g\u0127oli lill-Mulej, Alla tag\u0127hom.", "U l-Leviti \u0120o\u017cw\u00e8, Kadmijel, Bani, \u0126asabnija, Serebija, \u0126odija, Sebanija u Peta\u0127ija qalu:", "\"Qumu u bierku lill-Mulej Alla tag\u0127kom", "g\u0127al dejjem ta' dejjem.", "\u0126a jbierku fuq kull barka o\u0127ra,", "u tif\u0127ir ie\u0127or l-isem glorju\u017c u g\u0127oli tieg\u0127ek.", "Int wa\u0127dek il-Mulej", "int g\u0127amilt is-smewwiet, is-smewwiet tas-smewwiet,", "u l-e\u017cer\u010bti kollha tag\u0127hom,", "u l-art u kulma fiha,", "l-ib\u0127ra u kulma fihom.", "Int i\u017c\u017commhom \u0127ajja,", "lilek iqimu l-e\u017cer\u010bti tas-smewwiet.", "Int il-Mulej Alla, li g\u0127a\u017cilt lil Abram,", "\u0127ri\u0121tu minn Ur tal-Kaldin, u bdiltlu ismu f'Abraham,", "Sibtu fidil lejk", "u g\u0127amilt patt mieg\u0127u,", "li tag\u0127ti lin-nisel tieg\u0127u,", "art il-Kang\u0127anin, il-\u0126ittin, l-Amurrin,", "il-Peri\u017c\u017cin, il-\u0120ebusin, u l-Girgasin.", "U Int \u017cammejt kelmtek g\u0127ax int \u0121ust.", "\"Int rajt il-mi\u017cerja ta' missirijietna fl-E\u0121ittu,", "u tajt widen g\u0127all-g\u0127ajta tag\u0127hom meta kienu \u0127dejn Ba\u0127ar il-Qasab.", "U g\u0127amilt sinjali u g\u0127e\u0121ubijiet kontra", "l-Farg\u0127un, il-qaddejja tieg\u0127u kollha, u nies artu,", "g\u0127ax int kont taf li kienu tkabbru ma' missirijietna,", "u dakinhar g\u0127amilt g\u0127alik isem li g\u0127adu jissemma sal-lum.", "U l-ba\u0127ar fraqt quddiemhom,", "u f'mog\u0127dija niexfa qasmu f'nofs ta' ba\u0127ar,", "imma lil dawk li kienu miexja wrajhom,", "fil-qieg\u0127 ni\u017c\u017cilthom,", "b\u0127allikieku \u0121ebla f'ilmiet qawwija.", "B'kolonna ta' s\u0127ab mexxejthom matul il-jum,", "u b'kolonna ta' nar matul il-lejl,", "biex idawlilhom it-triq li kellhom jg\u0127addu minnha.", "U int in\u017cilt fuq il-muntanja tas-Sinaj,", "u tkellimt mag\u0127hom mis-smewwiet,", "u tajthom digrieti \u0121usti, li\u0121ijiet ta' min jorbot fuqhom,", "u kmandamenti u pre\u010betti tajbin.", "Qaddist is-Sibt u g\u0127arrafthom bih,", "u permezz ta' Mos\u00e8 l-qaddej tieg\u0127ek tajthom", "pre\u010betti, kmandamenti, u li\u0121i.", "Tajthom \u0127ob\u017c mis-sema biex jaqtg\u0127u l-\u0121u\u0127,", "\u0127ri\u0121tilhom ilma mill-blata biex jaqtg\u0127u l-g\u0127atx,", "u g\u0127edtilhom biex imorru jirtu l-art,", "li b'idejk merfug\u0127a \u0127lift li tag\u0127tihom.", "\"Imma huma u missirijietna tkabbru u webbsu rashom,", "u ma tawx widen g\u0127all-pre\u010betti tieg\u0127ek.", "Ma riedu jisimg\u0127u b'xejn,", "u ma ftakrux fl-g\u0127e\u0121ubijiet li inti kont g\u0127amilt mag\u0127hom;", "u baqg\u0127u rashom iebsa.", "Anzi wa\u0127\u0127lu f'rashom li jer\u0121g\u0127u lura lejn il-jasar tag\u0127hom fl-E\u0121ittu.", "Imma int Alla ta\u0127fer, \u0127afif biex t\u0127enn,", "bil-mod biex tag\u0127dab, imma t\u0127enn \u0127afna,", "g\u0127alhekk int ma tlaqthomx we\u0127idhom.", "Sa\u0127ansitra meta g\u0127amlu g\u0127o\u0121ol tal-metall imdewweb, u qalu:", "'Dan hu Alla tag\u0127kom li \u0127ari\u0121kom mill-E\u0121ittu,'", "u g\u0127amlu dnubiet kbar.", "Int, fit-tjieba kbira tieg\u0127ek, ma tlaqthomx we\u0127idhom fid-de\u017cert;", "il-kolonna ta' s\u0127ab ma warrbitx minn mag\u0127hom matul il-jum,", "imma baqg\u0127et turihom it-triq,", "u l-kolonna tan-nar baqg\u0127et iddawlilhom billejl it-triq li kienu mexjin fiha.", "Biex jg\u0127allimhom tajthom l-ispirtu tajjeb tieg\u0127ek,", "ma \u010b\u0127adtilhomx li jieklu l-manna tieg\u0127ek,", "u tajthom ilma biex jaqtg\u0127u g\u0127atxhom.", "G\u0127al erbg\u0127in sena tajthom kulma kienu je\u0127tie\u0121u fid-de\u017cert,", "u ma kien jonqoshom xejn.", "L-ilbies tag\u0127hom ma therriex,", "u ri\u0121lejhom ma ntef\u0127ux.", "Tajthom ukoll saltniet u popli,", "u ffissajtilhom il-fruntieri tag\u0127hom.", "\u0126adu f'idejhom art Si\u0127on, sultan ta' \u0126esbon,", "u art G\u0127og, sultan ta' Basan.", "Kattart 'l uliedhom daqs il-kwiekeb tas-sema,", "u wassalthom sal-art li kont weg\u0127edt lil missirijiethom li g\u0127ad ji\u0121u fiha biex je\u0127duha f'idejhom.", "U wliedhom \u0121ew, u \u0127adu f'idejhom l-art; u baxxejt quddiemhom u tajthom f'idejhom lil dawk li kienu joqog\u0127du fil-pajji\u017c - il-Kang\u0127anin - is-slaten tal-art u n-nies tag\u0127ha, biex jag\u0127mlu bihom dak li kien jog\u0127\u0121obhom.", "\u0126adu f'idejhom bliet bis-swar u art g\u0127ammiela,", "u wirtu djar mimlija b'kull xorta ta' \u0127wejje\u0121 tajba,", "bjar im\u0127affra minn \u0127addie\u0127or, g\u0127elieqi tad-dwieli u \u017c-\u017cebbu\u0121,", "u si\u0121ar li jag\u0127mlu \u0127afna frott.", "U kielu u xebg\u0127u, simnu u thennew,", "g\u0127ax int kont tajjeb \u0127afna mag\u0127hom.", "\"Imma huma lilek iddisprezzaw, u qamu kontra tieg\u0127ek;", "il-li\u0121i tieg\u0127ek tefg\u0127uha wara spallejhom, u qatlu l-profeti tieg\u0127ek,", "g\u0127ax \u0127aduha mag\u0127hom, biex ire\u0121\u0121g\u0127uhom lura lejk.", "Huma baqg\u0127u jidinbu bl-ikrah.", "Tajthom f'idejn l-g\u0127edewwa tag\u0127hom u g\u0127akksuhom;", "imma fi \u017cmien id-dwejjaq tag\u0127hom sej\u0127u lilek,", "u int, mis-smewwiet, smajthom,", "u bg\u0127attilhom feddejja skont il-\u0127niena kbira tieg\u0127ek,", "u dawn fdewhom minn idejn l-g\u0127edewwa tag\u0127hom.", "Imma kif kienu jsibu l-mistrie\u0127, kienu jer\u0121g\u0127u b\u0127al qabel,", "u jag\u0127mlu dak li hu \u0127a\u017cin quddiemek.", "Int kont titlaqhom f'idejn l-g\u0127edewwa tag\u0127hom,", "u dawn kienu ja\u0127kmu fuqhom.", "Imma mbag\u0127ad kienu jer\u0121g\u0127u lura, u jsej\u0127u lilek,", "u int mis-smewwiet kont tismag\u0127hom.", "Kemm-il darba \u0127listhom skont il-\u0127niena tieg\u0127ek.", "U \u0127adtha mag\u0127hom biex tre\u0121\u0121ag\u0127hom lura g\u0127al-Li\u0121i tieg\u0127ek,", "imma huma tkabbru,", "u ma tawx widen g\u0127all-kmandamenti tieg\u0127ek, u dinbu meta ma qag\u0127dux g\u0127all-\u0121udizzju tieg\u0127ek.", "Jekk wie\u0127ed joqg\u0127od g\u0127all-\u0121udizzji tieg\u0127ek", "ikollu l-\u0127ajja permezz tag\u0127hom,", "imma huma ma ridux jerfg\u0127u l-pi\u017c tag\u0127hom,", "u webbsu rashom, u ma ridux jisimg\u0127u.", "Int stabart bihom g\u0127al \u0127afna snin,", "u \u0127adtha mag\u0127hom permezz tal-profeti tieg\u0127ek, li kellhom l-ispirtu tieg\u0127ek,", "imma huma ma tawx widen.", "Int g\u0127alhekk tlaqthom f'idejn il-\u0121nus barranin.", "Imma fil-\u0127niena kbira tieg\u0127ek,", "int ma \u0121ibthomx fix-xejn,", "u lanqas \u0127allejthom we\u0127idhom,", "g\u0127ax int Alla \u0127anin u twajjeb.", "\"U issa, o Alla tag\u0127na, int Alla kbir, qawwi, u tal-bi\u017ca',", "t\u0127ares il-patt u tag\u0127mel il-\u0121id,", "t\u0127arisx fuq it-tbatijiet tag\u0127na b\u0127allikieku kienu \u0127a\u0121a ta' xejn,", "it-tbatijiet li minn \u017cmien is-slaten tal-Assirja sal-lum \u0121ew fuqna,", "fuq is-slaten tag\u0127na, il-kapijiet tag\u0127na,", "il-qassisin tag\u0127na, il-profeti tag\u0127na,", "missirijietna, u l-poplu kollu.", "Madankollu, int kont \u0121ust f'dak kollu li \u0121ie fuqna,", "g\u0127ax int \u017cammejt kelmtek, filwaqt li a\u0127na g\u0127amilna dak li hu \u0127a\u017cin.", "Is-slaten tag\u0127na, il-kapijiet tag\u0127na,", "il-qassisin tag\u0127na, u missirijietna,", "ma qag\u0127dux g\u0127al-Li\u0121i tieg\u0127ek, u ma tawx widen g\u0127all-kmandamenti u l-pre\u010betti tieg\u0127ek,", "li kont widdibthom fuqhom.", "Huma gawdew is-saltna tag\u0127hom,", "il-\u0121id kbir li g\u0127amilt mag\u0127hom,", "l-art kbira u g\u0127ammiela li tajthom quddiemhom;", "imma lilek ma qdewkx,", "u ma re\u0121g\u0127ux lura mill-g\u0127emejjel \u0127\u017ciena tag\u0127hom.", "Ara, a\u0127na llum ilsiera;", "l-art, li tajt lil missirijietna biex jieklu mill-frott u mill-\u0121id tag\u0127ha, ara, a\u0127na qeg\u0127din ng\u0127ixu qisna lsiera fiha.", "L-art tkattar l-u\u010bu\u0127 tag\u0127ha g\u0127as-slaten,", "li qeg\u0127edtilna fuqna min\u0127abba dnubietna;", "u huma ja\u0127kmu fuq \u0121isimna u fuq il-bhejjem tag\u0127na kif jog\u0127\u0121obhom.", "Ninsabu mdejqin g\u0127all-a\u0127\u0127ar.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.10", "bookref": "NEH.10", "text": ["Ftehim bil-miktub g\u0127ar-riforma", "Min\u0127abba f'dan kollu g\u0127amilna ftehim bil-miktub, u qieg\u0127du s-si\u0121ill tag\u0127hom fuqu l-kapijiet tag\u0127na, il-Leviti tag\u0127na, u l-qassisin tag\u0127na.", "Dawk li ffirmawh kienu:", "Ne\u0127emija l-gvernatur, bin \u0126akalija, u Sedekija.", "Xeraja, G\u0127a\u017carija, \u0120eremija, Pas\u0127ur, Amarija, Malkija, \u0126attus, Sebanija, Malluk, \u0126arim, Meremot, G\u0127obadija, Danjel, Ginneton, B\u00e0ruk, Mesullam, Abija, Mijjamin, Mag\u0127\u017cija, Bilgaj u Semajja; dawn kienu l-qassisin.", "Il-Leviti kienu: \u0120o\u017cw\u00e8 bin A\u017canija, Binnuwi, wie\u0127ed minn ulied \u0126enadad, u Kadmijel; \u0127uthom Sebanija, \u0126odija, Kelita, Pelaja, \u0126anan, Mika, Re\u0127ob, \u0126asabija, \u017bakkur, Serebija, Sebanija, \u0126odija, Bani u Beninu.", "Il-kapijiet tal-poplu kienu: Parg\u0127os, Pa\u0127at-mowab, G\u0127elam, \u017battu, Bani, Bunni, G\u0127a\u017cgad, Bebaj, Adonija, Bigwaj, G\u0127adin, Ater, \u0126e\u017cekija, G\u0127a\u017c\u017cur, \u0126odija, \u0126assum, Besaj, \u0126arif, G\u0127anatot, Nebaj, Magfig\u0127as, Mesullam, \u0126e\u017cir, Mese\u017cabel, Sadok, Gaddug\u0127a, Pelatija, \u0126anan, G\u0127ananija, \u0126oseg\u0127a, \u0126ananija, \u0126asub, \u0126allo\u0127es, Pil\u0127a, Sobek, Re\u0127um, \u0126asabna, Mag\u0127xija, A\u0127ija, \u0126anan, G\u0127anan, Malluk, \u0126arim, u Bag\u0127na.", "Il-bqija tal-poplu, il-qassisin, il-Leviti, il-purtinara, il-kantanti, u l-ilsiera tat-tempju, kull min kien infired minn nies l-art biex joqg\u0127od g\u0127al-Li\u0121i ta' Alla, in-nisa tag\u0127hom u wliedhom, subien u bniet, dawk kollha li kellhom il-\u0127ila jag\u0127rfu u jifhmu, issie\u0127bu ma' \u0127uthom og\u0127la minnhom, u \u0127adu \u0121urament u \u0127alfu li jimxu skont il-Li\u0121i li Alla kien ta permezz ta' Mos\u00e8, il-qaddej ta' Alla, u li j\u0127arsu u josservaw il-kmandamenti kollha tal-Mulej, Sidna, u d-digrieti u l-pre\u010betti tieg\u0127u.", "\u0126alfu li ma nag\u0127tux il-bniet tag\u0127na lin-nies tal-art biex ji\u017c\u017cew\u0121uhom, u li ma ni\u0127dux il-bniet tag\u0127hom g\u0127as-subien tag\u0127na.", "U jekk in-nies tal-art i\u0121ibu xi affarijiet jew xi xorta ta' qam\u0127 biex ibig\u0127uhom nhar ta' Sibt, jew f'xi jum ie\u0127or qaddis, ma nixtruhomx ming\u0127andhom.", "Na\u0127fru wkoll dak li jmissna u dak li g\u0127andna nie\u0127du darba kull seba' snin.", "Intrabatna wkoll b'Li\u0121i li nag\u0127tu terz ta' xekel fis-sena g\u0127as-servizz fit-tempju ta' Alla tag\u0127na; \u0127ob\u017c tal-pre\u017cenza g\u0127al quddiem il-Mulej, g\u0127all-offerta ta' kuljum, g\u0127as-sagrifi\u010b\u010bju tal-\u0127ruq li ma kien jaqta' xejn, g\u0127as-Sibtijiet, g\u0127al jiem il-qamar \u0121did, g\u0127all-festi, g\u0127all-jiem qaddisa, g\u0127as-sagrifi\u010b\u010bji tal-purifikazzjoni ta' I\u017crael, u g\u0127al kull \u0127a\u0121a o\u0127ra li kienet issir fit-tempju ta' Alla tag\u0127na.", "U tellajna x-xorti, qassisin, Leviti, u poplu, g\u0127all-offerta tal-injam li sena wara sena g\u0127andha tin\u0121ieb fit-tempju ta' Alla tag\u0127na mill-familji ta' missirijietna fi \u017cminijiet fissi biex ti\u0121i ma\u0127ruqa fuq l-artal tal-Mulej, Alla tag\u0127na, kif inhu miktub fil-Li\u0121i.", "Intrabatna wkoll li kull sena n\u0121ibu l-u\u010bu\u0127 bikrija tar-raba' tag\u0127na u l-frott bikri tas-si\u0121ar tag\u0127na fit-tempju tal-Mulej, ukoll l-ewwel ulied ta' wliedna u tal-bhejjem tag\u0127na kif inhu miktub fil-Li\u0121i.", "In\u0121ibu wkoll fit-tempju ta' Alla tag\u0127na l-ewwel frie\u0127 tal-imrie\u0127el tal-bhejjem kbar u \u017cg\u0127ar tag\u0127na g\u0127and il-qassisin li jag\u0127tu s-servizz tag\u0127hom fit-tempju ta' Alla tag\u0127na.", "U l-ewwel g\u0127a\u0121na tag\u0127na, l-g\u0127otjiet tag\u0127na, il-frott tas-si\u0121ar tag\u0127na, u l-inbid u \u017c-\u017cejt tag\u0127na, in\u0121ibuhom lill-qassisin fil-kmamar tat-tempju ta' Alla tag\u0127na.", "L-g\u0127exur tal-art tag\u0127na nag\u0127tuhom lil-Leviti, g\u0127ax huma l-Leviti li ji\u0121bru l-g\u0127exur tal-ibliet tag\u0127na fejn na\u0127dmu a\u0127na.", "Meta l-Leviti ji\u0121bru l-g\u0127exur tag\u0127hom g\u0127andu jkun hemm mag\u0127hom qassis min-nisel ta' Aron.", "Il-Leviti, imbag\u0127ad, i\u0121ibu l-g\u0127exur tal-g\u0127exur tag\u0127hom fit-tempju ta' Alla tag\u0127na, fl-im\u0127a\u017cen tat-te\u017cor, g\u0127ax hu fil-kmamar tat-tempju li wlied I\u017crael u wlied il-Leviti j\u0121ibu l-offerti tal-qam\u0127, tal-inbid, u ta\u017c-\u017cejt.", "Hemm l-o\u0121\u0121etti sagri, u hemm joqog\u0127du l-qassisin li jag\u0127tu s-servizz tag\u0127hom fit-tempju, il-purtinara u l-kantanti.", "A\u0127na ma nitilqux it-tempju ta' Alla tag\u0127na."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.11", "bookref": "NEH.11", "text": ["I\u017cjed nies ji\u0121i joqog\u0127du \u0120erusalemm", "\u0120erusalemm kienu joqog\u0127du l-kapijiet tal-poplu; g\u0127alhekk il-poplu tella' x-xorti biex wie\u0127ed minn kull g\u0127axra minnhom i\u0121ibuh joqg\u0127od \u0120erusalemm, il-belt qaddisa, u d-disg\u0127a l-o\u0127ra jibqg\u0127u fl-ibliet.", "Il-poplu bierek l-ir\u0121iel li minn rajhom idde\u010bidew li joqog\u0127du \u0120erusalemm.", "Dawn huma l-kapijiet tal-provin\u010bja li kienu joqog\u0127du \u0120erusalemm.", "I\u017crael, il-qassisin, il-Leviti, l-ilsiera tat-tempju, u wlied il-qaddejja ta' Salamun, kienu joqog\u0127du fl-ibliet ta' \u0120uda, kul\u0127add fil-wirt tieg\u0127u, kul\u0127add fil-belt tieg\u0127u.", "Dawk li kienu joqog\u0127du \u0120erusalemm", "\u0120erusalemm kienu joqog\u0127du w\u0127ud minn ulied \u0120uda u o\u0127rajn minn ulied Benjamin.", "Minn ulied \u0120uda kien hemm: G\u0127atajja bin G\u0127u\u017c\u017cija, bin \u017bakkarija, bin Amarija, bin Sefatija, bin Me\u0127lalel, wie\u0127ed minn ulied Pere\u017c; u Mag\u0127xija bin B\u00e0ruk, bin Kol\u0127o\u017ci, bin \u0126a\u017cajah, bin G\u0127adaja, bin \u0120ojarib, bin \u017bakkarija, wie\u0127ed mis-Siloni.", "Ulied Pere\u017c li kienu joqog\u0127du \u0120erusalemm kienu b'kollox erba' mija u tmienja u sittin, ilkoll ir\u0121iel b'sa\u0127\u0127ithom.", "Dawn kienu wlied Benjamin: Sallu bin Mesullam, bin \u0120og\u0127ed, bin Pedajja, bin Kolaja, bin Mag\u0127xija, bin Itjel, bin Isaija, u warajh kien hemm Gabbaj, Sallaj, disa' mija u tmienja u g\u0127oxrin minn \u0127utu.", "\u0120oel bin \u017bikri kien il-kap tag\u0127hom, u \u0120uda bin \u0126assenuwa kien it-tieni wie\u0127ed fl-amministrazzjoni tal-belt.", "Mill-qassisin kien hemm: \u0120edajja bin \u0120ojarib, \u0120akin, Xeraja bin \u0126ilkija, bin Mesullam, bin Sadok, bin Merajot, bin A\u0127itub, il-kap tat-tempju ta' Alla, u \u0127uthom li jag\u0127mlu s-servizz fit-tempju, b'kollox tmien mija u tnejn u g\u0127oxrin; u G\u0127adajja bin \u0120ero\u0127am, bin Pelalija, bin Amsi, bin \u017bakkarija, bin Pas\u0127ur, bin Malkija, u \u0127utu, il-kapijiet tal-familji, li kienu jg\u0127oddu mitejn u tnejn u erbg\u0127in; u G\u0127amassaj bin G\u0127a\u017carel, bin A\u0127\u017caj, bin Mesillemot, bin Immer, u \u0127uthom li kienu jg\u0127oddu mija u tmienja u g\u0127oxrin, ilkoll ir\u0121iel b'sa\u0127\u0127ithom.", "Il-mexxej ta' dawn kien \u017babdijel, bin il-kbarat tal-belt.", "Mil-Leviti kien hemm: Samajja bin \u0126assub, bin G\u0127a\u017crikam, bin \u0126asabija, bin Bunni; u Sabtaj u \u0120o\u017cabad, tnejn mill-kapijiet tal-Leviti, li kienu jmexxu x-xog\u0127ol barra t-tempju ta' Alla; u Mattanija bin Mika, bin \u017babdi, bin Asaf, il-mexxej li kien jibda t-talb ta' radd il-\u0127ajr, u Bakbukija, it-tieni wie\u0127ed fost \u0127utu, u G\u0127abda bin Sammug\u0127a, bin Galal, bin \u0120edutun.", "Il-Leviti kollha li kienu joqog\u0127du fil-belt qaddisa kienu mitejn u erbg\u0127a u tmenin.", "U l-purtinara kienu: G\u0127akkub, Talmon, u \u0127uthom li kienu jie\u0127du \u0127sieb il-bibien, b'kollox mija u tnejn u sebg\u0127in.", "Gruppi o\u0127ra", "Il-bqija ta' I\u017crael, tal-qassisin, u tal-Leviti kienu joqog\u0127du fl-ibliet l-o\u0127ra ta' \u0120uda, kul\u0127add fil-wirt tieg\u0127u.", "Imma l-ilsiera tat-tempju kienu joqog\u0127du fl-G\u0127ofel; u Si\u0127a u Gisfa kienu l-kapijiet tag\u0127hom.", "Il-kap tal-Leviti f'\u0120erusalemm kienu G\u0127u\u017c\u017ci bin Bani, bin \u0126asabija, bin Mattanija, bin Mika, wie\u0127ed minn ulied Asaf, li kienu jkantaw fis-servizz fit-tempju ta' Alla.", "Dawn kienu marbutin b'ordni tas-sultan; kienet to\u0127ro\u0121 ordni g\u0127alihom b'dak li g\u0127andhom jag\u0127mlu minn jum g\u0127al ie\u0127or.", "Peta\u0127ija bin Mese\u017cabel, wie\u0127ed minn ulied \u017bera\u0127 bin \u0120uda, kien il-mibg\u0127ut tas-sultan g\u0127al dak kollu li g\u0127andu x'jaqsam mal-poplu.", "Dawk li kienu joqog\u0127du barra \u0120erusalemm", "U\u0127ud minn ulied \u0120uda kienu joqog\u0127du fl-ir\u0127ula bir-raba' tag\u0127hom: F'Kirjat-arba u l-ir\u0127ula tag\u0127ha, f'Dibon u l-ir\u0127ula tag\u0127ha, u f'\u0120ekabsel u l-ir\u0127ula tag\u0127ha, f'\u0120esug\u0127a, f'Molada, f'Bet-pelet, f'\u0126asar-sug\u0127al, f'Birsaba u l-ir\u0127ula tag\u0127ha, f'Siklag, f'Mekuna u l-ir\u0127ula tag\u0127ha, f'G\u0127ajn-rimmon, f'Sorg\u0127a, f'\u0120armut, f'\u017banu\u0127a, f'G\u0127adullam u l-ir\u0127ula tag\u0127ha, f'Lakis u l-in\u0127awi tag\u0127ha, f'G\u0127a\u017ceka u l-ir\u0127ula tag\u0127ha.", "Kienu jg\u0127ammru minn Birsaba sal-Wied ta' \u0126innom.", "Ulied Benjamin kienu jg\u0127ammru minn Geba 'l hemm, f'Mikmas, G\u0127aj, Betel u l-ir\u0127ula tag\u0127ha, G\u0127anatot, Nob, G\u0127ananija, \u0126asor, Rama, Gittajm, \u0126adid, Sebog\u0127im, Neballat, Lod, Onu, Ge-\u0127a\u0127arasim.", "Fost il-Leviti kien hemm bi\u010b\u010ba joqog\u0127du f'\u0120uda u bi\u010b\u010ba f'Benjamin."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.12", "bookref": "NEH.12", "text": ["Qassisin u Leviti li re\u0121g\u0127u lura ma' \u017berubbabel u \u0120o\u017cw\u00e8", "Dawn huma l-qassisin u l-Leviti li telg\u0127u mill-e\u017cilju ma' \u017berubbabel bin Sijaltijel, u \u0120o\u017cw\u00e8: Xeraja, \u0120eremija, Esdra, Amarija, Malluk, \u0126attus, Sekanija, Re\u0127um, Meremot, G\u0127iddu, Ginnetoj, Abija, Mijjamin, Mag\u0127dija, Bilga, Semajja, \u0120ojarib, \u0120edajja, Sallu, G\u0127amok, \u0126ilkija, u \u0120edajja.", "Dawn kienu l-kapijiet tal-qassisin u \u0127uthom fi \u017cmien \u0120o\u017cw\u00e8.", "Il-Leviti kienu: \u0120o\u017cw\u00e8, Binnuwi, Kadmijel, Serebija, \u0120uda, Mattanija li flimkien ma' \u0127utu kien imexxi l-kant tal-innijiet; \u0127uthom Bakbukija u G\u0127unni kienu joqog\u0127du f'taqsimiet biswit tag\u0127hom.", "\u0120o\u017cw\u00e8 wiled lil \u0120ojakim; \u0120ojakim wiled lil Eljasib; Eljasib wiled lil \u0120ojada; \u0120ojada wiled lil \u0120onatan; \u0120onatan wiled lil Gaddug\u0127a.", "Qassisin u Leviti fi \u017cmien \u0120ojakim", "Fi \u017cmien \u0120ojakim, il-qassisin kapijiet tal-familji kienu: Meraja, kien il-kap tal-familja ta' Xeraja; tal-familja ta' \u0120eremija kien \u0126ananija; tal-familja ta' Esdra, Mesullam; tal-familja ta' Aramija, \u0120e\u0127o\u0127anan; tal-familja ta' Meliki, \u0120onatan; tal-familja ta' Sebanija, \u0120u\u017ceppi; tal-familja ta' \u0126arim, G\u0127adna; tal-familja ta' Merajot, \u0126alkaj; tal-familja ta' G\u0127iddu, \u017bakkarija; tal-familja ta' Ginneton, Mesullam; tal-familja ta' Abija, \u017bikri; tal-familja ta' Mijjamin \u2026; tal-familja ta' Mog\u0127adija, Peltaj; tal-familja ta' Bilga, Sammug\u0127a; tal-familja ta' Semmajja, \u0120e\u0127onatan; tal-familja ta' \u0120e\u0127ojarib, Mattenaj; tal-familja ta' \u0120edajja, G\u0127u\u017c\u017ci; tal-familja ta' Sallaj, Kallaj; tal-familja ta' G\u0127amok, G\u0127eber; tal-familja ta' \u0126ilkija, \u0126asabija; tal-familja ta' \u0120edajja, Netanjel.", "Fi \u017cmien Eljasib, \u0120ojada, \u0120o\u0127anan, u Gaddug\u0127a, il-Leviti kienu \u0121ew irre\u0121istrati b\u0127ala kapijiet tal-familji, filwaqt li l-qassisin kienu \u0121ew irre\u0121istrati sa \u017cmien Darju, sultan tal-Persja.", "Il-Leviti, kapijiet tal-familji, kienu \u0121ew irre\u0121istrati fil-Ktieb tal-Kronaki sa \u017cmien \u0120o\u0127anan bin Eljasib.", "Il-kapijiet tal-Leviti kienu: \u0126asabija, Serebija, \u0120o\u017cw\u00e8, Binnuwi, Kadmijel, u \u0127uthom li kienu joqog\u0127du biswit tag\u0127hom, \u0121emg\u0127a daqs o\u0127ra, biex ifa\u0127\u0127ru u ji\u017c\u017cu \u0127ajr skont ma kien ordna David, il-qaddej ta' Alla.", "Mattanija, Bakbukija, G\u0127obadija, Mesullam, Talmon, G\u0127akkub, kienu joqog\u0127du mal-bibien g\u0127assa tal-im\u0127a\u017cen ta' \u0127dejn il-bibien.", "Dawn kienu jg\u0127ixu fi \u017cmien \u0120ojakim bin \u0120o\u017cw\u00e8, bin \u0120osadaj, u fi \u017cmien Ne\u0127emija, il-gvernatur, u Esdra, il-qassis u skriba.", "Id-dedikazzjoni ta' \u0120erusalemm", "G\u0127ad-dedikazzjoni tas-swar ta' \u0120erusalemm fittxew kullimkien g\u0127al-Leviti u \u0121abuhom \u0120erusalemm biex ji\u010b\u010belebraw id-dedikazzjoni bil-fer\u0127, b'tif\u0127ir, b'g\u0127ana, u b'daqq ta\u010b-\u010bimbali, tal-arpi u ta\u010b-\u010betri.", "In\u0121abru wkoll il-kantanti mill-in\u0127awi ta' madwar \u0120erusalemm, mill-ir\u0127ula tan-Netufin, minn Bet-gilgal, u mill-in\u0127awi ta' Geba u G\u0127a\u017cmawet, g\u0127ax il-kantanti kienu bnew g\u0127alihom g\u0127add ta' r\u0127ula madwar \u0120erusalemm.", "U l-qassisin u l-Leviti ppurifikaw irwie\u0127hom, u mbag\u0127ad ippurifikaw il-poplu, id-da\u0127liet, u s-swar.", "Imbag\u0127ad jien tellajt fuq is-swar il-kbarat ta' \u0120uda.", "Waqqaft ukoll \u017cew\u0121 korijiet kbar, u wie\u0127ed minnhom mexa lejn il-lemin fuq is-swar, lejn Bieb id-Demel.", "Warajhom imxew \u0126osajja u nofs il-kbarat ta' \u0120uda, G\u0127a\u017carija, Esdra, Mesullam, \u0120uda, Benjamin, Semajja, \u0120eremija, u w\u0127ud mill-qassisin bit-trumbetti.", "\u017bakkarija bin \u0120onatan, bin Semajja, bin Mattanija, bin Mikija, bin \u017bakkur, bin Asaf, u \u0127utu Semajja, G\u0127a\u017carel, Milalaj, Gilalaj, Mag\u0127aj, Netanjel, \u0120uda, u \u0126anani, imxew bl-istrumenti tad-daqq ta' David, il-bniedem ta' Alla.", "Quddiemhom mexa Esdra l-iskriba.", "F'Bieb il-G\u0127ajn telg\u0127u t-tara\u0121 ta' quddiemhom g\u0127all-belt ta' David fejn jog\u0127la l-\u0127ajt, g\u0127addew il-Palazz ta' David, u waslu f'Bieb l-Ilma n-na\u0127a tal-Lvant.", "It-tieni kor mexa lejn ix-xellug; jien kont fuq wara.", "Nofs il-poplu mexa fuq is-swar mit-Torri tal-Ifran lejn il-\u0126ajt il-Wiesa', g\u0127addew minn fuq Bieb Efrajm, Bieb \u0120esena, Bieb il-\u0126ut, it-Torri ta' \u0126ananel, it-Torri tal-Mija, sa Bieb in-Nag\u0127a\u0121, u waqfu f'Bieb il-G\u0127assa.", "Imbag\u0127ad i\u017c-\u017cew\u0121 korijiet waqfu fit-tempju ta' Alla; jien kont hemm ukoll flimkien ma' nofs l-uffi\u010bjali tal-poplu.", "Kienu hemm ukoll bit-trumbetti l-qassisin Eljakim, Mag\u0127xija, Minjamin, Mikija, Elijug\u0127enaj, \u017bakkarija, u \u0126ananija.", "Kien hemm ukoll Mag\u0127xija, Semajja, Elg\u0127a\u017car, G\u0127u\u017c\u017ci, \u0120e\u0127o\u0127anan, Malkija, G\u0127elam, u G\u0127e\u017cer.", "Il-kantanti kantaw b'le\u0127en sod ta\u0127t it-tmexxija ta' \u0120e\u017cra\u0127ija.", "Dakinhar il-poplu offra sagrifi\u010b\u010bji kbar, u kul\u0127add kien fer\u0127an g\u0127ax Alla kien imliehom b'fer\u0127 kbir.", "Fer\u0127u wkoll in-nisa tag\u0127hom u wliedhom, u l-g\u0127ajjat ta' fer\u0127 f'\u0120erusalemm kien jinstema' mill-bog\u0127od.", "Il-provi\u017cjon g\u0127all-ministri tal-kult", "Dakinhar \u0121ew ma\u0127tura xi w\u0127ud biex jie\u0127du \u0127sieb il-kmamar tat-te\u017cor, tal-offerti, tal-frott tal-bikri, u tal-g\u0127exur, u biex ji\u0121bru fihom mill-g\u0127elieqi ta' madwar l-ibliet is-sehem li kien imiss lill-qassisin u lil-Leviti skont il-Li\u0121i.", "G\u0127ax il-Lhud kienu fer\u0127anin li kien hemm mill-\u0121did qassisin u Leviti, li flimkien mal-kantanti u mal-purtinara kienu jie\u0127du \u0127sieb il-kult ta' Alla tag\u0127hom u r-riti tal-purifikazzjoni skont kif kienu ordnawlhom David u ibnu Salamun.", "Mill-qedem, minn \u017cmien David u Asaf, il-kantanti kellhom il-kapijiet tag\u0127hom, u kienu jkantaw g\u0127ana ta' tif\u0127ir u ta' radd il-\u0127ajr lil Alla.", "U fi \u017cmien \u017berubbabel u fi \u017cmien Ne\u0127emija I\u017crael kollu, jum wara ie\u0127or, kien jag\u0127ti sehem minn \u0121idu lill-kantanti u lill-purtinara.", "Kienu jag\u0127tu wkoll il-partijiet ikkonsagrati lil-Leviti, u l-Leviti kienu jag\u0127tuhom lil ulied Aron."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NEH.13", "bookref": "NEH.13", "text": ["It-tke\u010b\u010bija tal-barranin", "Dakinhar inqraw quddiem il-poplu siltiet mill-Ktieb ta' Mos\u00e8 u nstab miktub fih li l-G\u0127ammonin u l-Mowabin ma g\u0127andhom qatt jid\u0127lu fil-\u0121emg\u0127a tal-Mulej.", "G\u0127ax dawn ma laqg\u0127ux 'l ulied I\u017crael b'ikel u xorb, imma krew kontra tag\u0127hom lil Balg\u0127am biex jis\u0127ethom.", "Madankollu, Alla tag\u0127na dawwar is-sa\u0127ta f'barka.", "Meta semg\u0127u l-Li\u0121i, bag\u0127tu 'l barra minn I\u017crael il-barranin kollha.", "Ne\u0127emija jke\u010b\u010bi lil Tobija", "Qabel dan kien hemm Eljasib, il-qassis li kien jie\u0127u \u0127sieb il-kmamar tat-tempju, u dan kellu wie\u0127ed ji\u0121i minnu jismu Tobija.", "U Eljasib irran\u0121alu kamra kbira fejn qabel kienu jintrefg\u0127u l-offerti, l-in\u010bens, l-o\u0121\u0121etti sagri, l-g\u0127exur tal-qam\u0127, inbid u \u017cejt, li skont il-Li\u0121i kienu jmissu lil-Leviti, lill-kantanti, u lill-purtinara, u fejn qabel kienu jintrefg\u0127u l-offerti tal-qassisin.", "Meta kien qieg\u0127ed ji\u0121ri dan kollu jien ma kontx \u0120erusalemm, g\u0127ax kont mort lura g\u0127and is-sultan fit-tnejn u tletin sena ta' Artasersi, sultan ta' Babilonja, u kien wara xi \u017cmien li jien tlabt li n\u0127alli lis-sultan.", "Imbag\u0127ad \u0121ejt \u0120erusalemm , u fhimt li dak li Eljasib kien g\u0127amel g\u0127al Tobija kien \u0127a\u017cin, ji\u0121ifieri li rran\u0121alu kamra fit-tempju ta' Alla.", "Deherli li dan kien \u0127a\u017cin \u0127afna u tfajt 'il barra mill-kamra l-g\u0127amara kollha ta' Tobija, u ordnajt li ji\u0121u ppurifikati l-kmamar.", "Imbag\u0127ad \u0127adt lura hemm l-o\u0121\u0121etti tat-tempju ta' Alla, l-offerti, u l-in\u010bens.", "Jer\u0121g\u0127u jibdew jing\u0127ataw l-g\u0127exur lil-Leviti", "Sirt naf ukoll li ma kinux qed jing\u0127ataw offerti lil-Leviti, u g\u0127alhekk il-Leviti u l-kantanti, li soltu kienu jag\u0127mlu s-servizz fit-tempju, telqu kollha lejn l-g\u0127elieqi tag\u0127hom.", "\u0126adtha mal-uffi\u010bjali u g\u0127edtilhom: \"G\u0127ala \u0121ie mitluq it-tempju ta' Alla?\"", "Imbag\u0127ad \u0121barthom, u qeg\u0127edthom lura f'posthom.", "U l-Lhud kollha \u0121iebu l-g\u0127exur tal-qam\u0127, tal-inbid, u ta\u017c-\u017cejt fit-te\u017cor.", "Biex jie\u0127du \u0127sieb it-te\u017cor jien \u0127tart lil Selemija, il-qassis, lil Sadok, l-iskriba, lil Padajah, wie\u0127ed mil-Leviti, u biex jg\u0127inhom lil \u0126anan bin \u017bakkur, bin Mattanija.", "Dawn kienu mi\u017cmumin b\u0127ala nies onesti.", "Xog\u0127olhom kien li jqassmu lil \u0127uthom dak li kien imisshom.", "Min\u0127abba f'dan kollu, ftakar fija, o Alla tieg\u0127i, u la t\u0127assarx l-opra tajba li g\u0127amilt g\u0127at-tempju ta' Alla tieg\u0127i u g\u0127as-servizz tieg\u0127u.", "Regolamenti g\u0127as-Sibt", "F'dawk il-jiem rajt f'\u0120uda min jag\u0127sar l-inbid b'saqajh is-Sibt, min i\u0121orr il-qatet, min jg\u0127abbi l-\u0127mir, u sa\u0127ansitra min i\u0121ib \u0120erusalemm is-Sibt inbid, g\u0127eneb, tin, u kull tag\u0127bija o\u0127ra.", "Dakinhar li bieg\u0127u l-affarijiet tal-ikel jien widdibthom bl-a\u0127rax.", "Kien hemm xi nies minn Tir joqog\u0127du \u0120erusalemm, u kienu j\u0121ibu \u0127ut u kull xorta ta' o\u0121\u0121etti g\u0127all-bejg\u0127, u kienu jbig\u0127uhom nhar ta' Sibt lil-Lhud f'\u0120erusalemm.", "Jien g\u0127alhekk \u0127adtha mal-kbarat ta' \u0120uda, u g\u0127edtilhom; \"X'inhu dan il-\u0127a\u017cen li qeg\u0127din tag\u0127mlu li tipprofanaw is-Sibt?", "Jaqaw mhux hekk g\u0127amlu missirijietkom u Alla tag\u0127na \u0121ieb din il-\u0127sara kollha fuqna u fuq din il-belt?", "U intom issa qeg\u0127din i\u017c\u017cidu l-g\u0127adab tieg\u0127u g\u0127al I\u017crael billi tipprofanaw is-Sibt?\"", "\u0120ara mbag\u0127ad li, kif waqa' d-dlam fuq id-da\u0127liet ta' \u0120erusalemm qabel is-Sibt, jien tajt ordni li jissakkru l-bibien, u ordnajt li ma jinfet\u0127ux sa ma jkun g\u0127adda s-Sibt.", "Lil xi qaddejja tieg\u0127i jien qeg\u0127edthom fuq id-da\u0127liet biex ma jid\u0127lux tag\u0127bijiet nhar ta' Sibt.", "U n-neguzjanti u dawk li kienu jbig\u0127u kull xorta ta' o\u0121\u0121etti g\u0127addew il-lejl barra \u0120erusalemm g\u0127al darba tnejn.", "Jien imbag\u0127ad \u0127adtha mag\u0127hom u g\u0127edtilhom: \"G\u0127ala qeg\u0127din tg\u0127addu l-lejl ta\u0127t is-swar?", "Jekk ter\u0121g\u0127u darb'o\u0127ra, na\u0127bat g\u0127alikom!\"", "U minn dakinhar ma \u0121ewx iktar nhar ta' Sibt.", "Imbag\u0127ad g\u0127edt lil-Leviti biex jippurifikaw ru\u0127hom u jmorru jg\u0127assu l-bibien \u0127a jqaddsu jum is-Sibt.", "Dan ukoll, Alla tieg\u0127i, ibqa' ftakarhuli, u \u0127enn g\u0127alija skont il-\u0127niena kbira tieg\u0127ek.", "Ne\u0127emija j\u0127oll i\u017c-\u017cwi\u0121ijiet mal-barranin", "F'dawk il-jiem rajt ukoll li l-Lhud kienu \u017c\u017cew\u0121u nisa minn Asdod, minn G\u0127ammon, u minn Mowab, u li nofs uliedhom subien kienu jitkellmu bl-ilsien ta' Asdod, u ma kinux jafu jitkellmu bil-Lhudi.", "Kienu jitkellmu l-ilsien ta' xi poplu jew ie\u0127or.", "Jien g\u0127alhekk \u0127adtha mag\u0127hom u s\u0127etthom, \u0127batt g\u0127al xi w\u0127ud minnhom, u qlajtilhom xag\u0127arhom.", "Jien imbag\u0127ad \u0121ag\u0127althom ja\u0127ilfu quddiem Alla li ma j\u017cew\u0121ux il-bniet tag\u0127hom ma' subien barranin, u li ma ji\u0127dux nisa g\u0127alihom u g\u0127al uliedhom subien minn fost il-bniet tal-barranin, u g\u0127edtilhom: \"Ma kienx forsi min\u0127abba fihom li dineb Salamun, sultan ta' I\u017crael?", "G\u0127alkemm ma kienx hemm sultan b\u0127alu fost \u0127afna \u0121nus, kien ma\u0127bub minn Alla tieg\u0127u, u Alla kien qieg\u0127du sultan fuq I\u017crael kollu, in-nisa barranin \u0121ag\u0127luh jidneb.", "Ta\u0127sbu intom li a\u0127na se nisimg\u0127u minnkom, u nag\u0127mlu dan il-\u0127a\u017cen kbir kollu, u nidinbu kontra Alla tag\u0127na billi ni\u017c\u017cew\u0121u nisa barranin?\"", "Wie\u0127ed minn ulied \u0120ojada bin Eljasib, il-Qassis il-Kbir, kien i\u017c\u017cewwe\u0121 lil bint Sanballat il-\u0126oroni; jien g\u0127alhekk ke\u010b\u010bejtu minn mieg\u0127i.", "Ftakar fihom, Alla tieg\u0127i, talli pprofonaw is-sa\u010berdozju u l-platt tal-qassisin u l-Leviti.", "Jien g\u0127alhekk naddafthom mill-barranin kollha.", "U qassamt ix-xog\u0127ol lill-qassisin u l-Leviti; kull wie\u0127ed minnhom kellu x-xog\u0127ol tieg\u0127u x'jag\u0127mel.", "\u0126sibt ukoll g\u0127all-offerta tal-injam li ting\u0127ata fi \u017cminijiet fissi, u dwar il-frott tal-bikri.", "Ftakar fija, Alla tieg\u0127i, biex ikunli ta' \u0121id."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.intro", "bookref": "TOB.intro", "text": ["IL-KTIEB TA' TOBIT", "\u0126arsa \u0127afifa lejn il-ktieb", "Il-ktieb ta' Tobit hu meqjus fost il-kotba tal-g\u0127erf min\u0127abba l-kontenut tieg\u0127u li jin\u0121abar mill-istejjer patrijarkali tal-\u0120enesi, il-li\u0121ijiet ta' Mos\u00e8, u dettalji mill-kotba tas-Slaten u l-profeti.", "Il-Lhud u l-insara Protestanti ma jqisux dan il-ktieb b\u0127ala ispirat.", "Il-\u0121rajja prin\u010bipali hi dwar \u017cew\u0121 familji Lhud e\u017ciljati fost il-pagani imma li jibqg\u0127u leali lejn it-tradizzjonijiet ta' missirijiethom, minkejja kull xorta ta' tbatija.", "Hawnhekk, l-awtur mhux mag\u0127ruf ida\u0127\u0127al dik li tissejja\u0127 il-li\u0121i tar-retribuzzjoni.", "Il-Providenza Divina tinda\u0127al biex tpatti bil-\u0121id g\u0127all-provi li minnhom g\u0127addew il-protagonisti tal-ktieb.", "L-An\u0121lu Rafel hu r-rappre\u017centant ta' Alla li jid\u0127ol fil-qalba ta' dawn i\u017c-\u017cew\u0121 familji u jg\u0127inhom fil-mumenti l-aktar delikati tal-istorja tag\u0127hom.", "Jie\u0127u d-dehra ta' bniedem li jakkompanja lil Tobija matul il-vja\u0121\u0121 tieg\u0127u biex isib l-g\u0127arusa li kellha ssir martu, je\u0127les lil Sara mill-jasar tax-xitan; hu medjatur ta\u017c-\u017cwie\u0121, u jipprovdi g\u0127all-fejqan ta' Tobit.", "Meta kollox jg\u0127addi g\u0127all-a\u0127jar, Rafel ma jidhirx aktar.", "L-importanza tal-ktieb mhix daqstant f'kemm l-awtur ju\u017ca l-imma\u0121inazzjoni tieg\u0127u fid-deskrizzjoni tal-\u0127ajja tal-protagonisti, daqskemm fil-messa\u0121\u0121 li jrid jo\u0127ro\u0121.", "Alla ma j\u0127alli lil \u0127add ibati bla b\u017conn, anzi jinqeda b'din it-tbatija kkaw\u017cata minn sitwazzjonijiet realisti\u010bi fil-\u0127ajja ta' kuljum, u jibdilhom f'mezzi ta' tkabbir fil-fidi u t-tama.", "L-awtur jag\u0127fas \u0127afna, b'mod sottili, l-importanza u l-qawwa tat-talb.", "Tobija qal [lil Sara] \"O\u0127ti, qum, \u0127a nishru u nitolbu quddiem Sidna, li jag\u0127mel \u0127niena mag\u0127na u jsalvana.\"", "Sara qamet u bdew jitolbu bil-\u0127niena s-salvazzjoni u jg\u0127idu: \"Imbierek int, O Alla ta' missirijietna, u mbrierek ismek g\u0127al dejjem ta' dejjem.", "Iberkuk is-smewwiet u l-\u0127olqien kollu g\u0127al dejjem ta' dejjem\" ( , - ).", "It-taqsim tal-ktieb", "Tobit f'Ninw\u00e8 u Sara f'Medja jbatu u jitolbu ( , \u2014 , )", "It-talb tag\u0127hom jinstama' ( , \u2014 , )", "Il-Mulej jibg\u0127at lil Rafel bi twe\u0121iba g\u0127at-talb tag\u0127hom ( , - )", "Tobit jag\u0127ti pariri lil ibnu Tobija ( , - )", "Rafel jivvja\u0121\u0121a ma' Tobija lejn il-Medja ( , \u2014 , )", "Tobija ji\u017c\u017cewwe\u0121 lil Sara ( , \u2014 , )", "Rafel jer\u0121a' lura ma' Tobija u Sara u jfejjaq lil Tobit ( , \u2014 , )", "Rafel juri l-identit\u00e0 tieg\u0127u ( , - )", "Tobit ifa\u0127\u0127ar lil Alla u jkompli jag\u0127ti pariri lil Tobija ( , \u2014 , )"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.1", "bookref": "TOB.1", "text": ["Tobit", "Il-Ktieb tal-\u0121rajja ta' Tobit bin Tobijel, bin \u0126ananijel, bin G\u0127adwel, bin Gabajel, nisel G\u0127a\u017cijel, mit-trib\u00f9 ta' Naftali.", "Tobit kien me\u0127ud ilsir, fi \u017cmien Enemessar, sultan tal-Assiri, minn Kedes, li tinsab fuq in-na\u0127a tal-lemin ta' Kades ta' Naftali fil-Galilija ta' fuq, 'il fuq minn Aser, mat-triq ta' n\u017cul ix-xemx, fuq in-na\u0127a tax-xellug ta' Fogor.", "L-im\u0121iba ta' Tobit", "Jiena, Tobit, kont nimxi fit-triq tas-sewwa u l-\u0121ustizzja l-jiem kollha ta' \u0127ajti, u kont nag\u0127mel \u0127afna karit\u00e0 ma' \u0127uti u ma' \u0121ensi, li kienu \u0121ew mieg\u0127i fl-art tal-Assiri, f'Ninw\u00e8.", "Meta kont g\u0127adni ng\u0127ix f'pajji\u017ci, fl-art ta' I\u017crael, u kont g\u0127adni \u017cag\u0127\u017cug\u0127, it-trib\u00f9 kollha ta' Naftali, l-antenat tieg\u0127i, tbieg\u0127det mid-dar ta' David, l-antenat tieg\u0127i, u minn \u0120erusalemm, il-belt mag\u0127\u017cula minn fost it-tribujiet l-o\u0127ra ta' I\u017crael biex fiha t-tribujiet kollha joffru s-sagrifi\u010b\u010bju; hemm kien ikkonsagrat is-santwarju fejn kien jg\u0127ammar Alla l-G\u0127oli, mibni fiha g\u0127all-\u0121enerazzjonijiet kollha g\u0127al dejjem.", "\u0126uti kollha u d-dar ta' Naftali, l-antenat tieg\u0127i, kienu joffru s-sagrifi\u010b\u010bji lill-g\u0127o\u0121ol, li kien g\u0127amel f'Dan \u0120erobog\u0127am , is-sultan ta' I\u017crael, fuq l-g\u0127oljiet kollha tal-Galilija.", "Jien wa\u0127di kont immur sikwit \u0120erusalemm g\u0127all-festi, kif inhu miktub b'li\u0121i g\u0127al dejjem g\u0127al I\u017crael.", "Kont in\u0127affef lejn \u0120erusalemm u nie\u0127u mieg\u0127i l-bikri tal-u\u010bu\u0127, u l-ewwel frott tal-mer\u0127la u l-g\u0127exur mid-d\u0127ul, u l-ewwel \u0121e\u017c\u017ciet tan-nag\u0127a\u0121.", "Kont nag\u0127tihom lill-qassisin, ulied Aron, g\u0127as-servizz tal-artal; u l-g\u0127exur tal-qmu\u0127, u l-inbid, u \u017c-\u017cejt, u r-rummien, u t-tin, u tal-bqija tal-frott tar-raba' kont nag\u0127tihom lil ulied Levi, li kienu jservu f'\u0120erusalemm.", "G\u0127al sitt snin s\u0127a\u0127, it-tieni g\u0127exur kont insarrafhom fi flus, u mmur nonfoqhom f'\u0120erusalemm kull sena; u t-tielet g\u0127exur kont inwarrabhom g\u0127all-iltiema, ir-romol u l-pros\u00e8liti, li kienu ng\u0127aqdu ma' wlied I\u017crael.", "U kont nag\u0127tihomlhom kull tliet snin, u konna nikluhom skont ma tg\u0127id g\u0127alihom il-Li\u0121i ta' Mos\u00e8, u skont it-twissijiet li wissietni Debora, omm \u0126ananijel missieri, g\u0127aliex missieri kien miet u \u0127allieni ltim.", "Meta sirt ra\u0121el, i\u017c\u017cewwi\u0121t mara min-nisel tal-familja tag\u0127na, u minnha kelli tifel, u semmejtu Tobija.", "Meta kaxkruni lsir fl-Assirja u bqajt itturufnat hemmhekk, mort f'Ninw\u00e8.", "\u0126uti kollha u dawk ta' \u0121ensi kienu jieklu l-ikel tal-\u0120entili; i\u017cda jiena kont in\u017comm ru\u0127i 'l bog\u0127od li ma nikolx mill-ikel tal-\u0120entili.", "U billi kont dejjem niftakar f'Alla tieg\u0127i b'qalbi kollha, Alla l-G\u0127oli \u017cejjinni bil-\u0121miel u sibt grazzja quddiem Enemessar, u kont nixtrilu kulma kien je\u0127tie\u0121.", "G\u0127alhekk kont immur fl-art tal-Medja, u kont nixtrilu minn hemm sakemm miet.", "Darba minnhom \u0127allejt g\u0127axar talenti tal-fidda f'boro\u017c g\u0127al Gabajel bin Gabri, qarib tieg\u0127i, li kien joqg\u0127od fil-pajji\u017c tal-Medja.", "Meta miet Enemessar u kien isaltan floku ibnu San\u0127erib , ing\u0127alqu t-toroq tal-Medja, u ma stajtx immur iktar il-Medja.", "Fi \u017cmien Enemessar kont nag\u0127mel \u0127afna karit\u00e0 ma' \u0127uti li kienu minn \u0121ensi.", "\u0126ob\u017ci kont inqassmu lill-im\u0121ew\u0127in, u \u0127wej\u0121i lill-g\u0127arwenin; u jekk kont nara lil xi \u0127add minn \u0121ensi mejjet mix\u0127ut barra l-\u0127itan ta' Ninw\u00e8, kont nidfnu .", "Hekk ukoll kont nag\u0127mel meta s-sultan San\u0127erib, wara li kien ra\u0121a' lura ma\u0127rub mil-Lhudija, fi \u017cmien il-vendetta li g\u0127amel minnu s-sultan tas-sema u l-art g\u0127ad-dag\u0127a li kien dag\u0127a, kien joqtol lil xi \u0127add, kont nidfnu wkoll.", "G\u0127ax fil-korla tieg\u0127u qatel \u0127afna minn ulied I\u017crael.", "Jien kont nie\u0127u l-i\u0121sma tag\u0127hom bil-mo\u0127bi u nidfinhom; u meta kien ifittixhom San\u0127erib ma kienx isibhom.", "Imma wie\u0127ed minn Ninw\u00e8 mar u g\u0127arraf is-sultan bija, li jien kont nidfinhom, u kelli nin\u0127eba.", "Malli sirt naf li s-sultan kien jaf bija u li kont imfittex g\u0127all-mewt, b\u017cajt u \u0127rabt.", "Kulma kelli serquhuli, u ma kien baqag\u0127li xejn.", "Kollox \u0127aduli g\u0127at-te\u017cor tas-sultan, barra minn marti Anna u ibni Tobija.", "Ma la\u0127qux g\u0127addew erbg\u0127in jum li ma qatluhx i\u017c-\u017cew\u0121 uliedu u \u0127arbu lejn il-muntanja Ararat, u floku la\u0127aq sultan ibnu Sarkedon .", "Dan qieg\u0127ed lil A\u0127ikar, bin \u0127ija \u0126ananijel, te\u017corier tal-art kollha u telaq f'idejh l-amministrazzjoni kollha.", "A\u0127ikar bin \u0127ija \u0126ananijel kellu setg\u0127a fuq l-art kollha.", "Imbag\u0127ad A\u0127ikar inda\u0127al g\u0127alija, u n\u017cilt Ninw\u00e8.", "Fi \u017cmien San\u0127erib, sultan tal-Assiri, A\u0127ikar kien di\u0121\u00e0 kuppier, kellu s-si\u0121ill f'idejh, kien amministratur u j\u017comm il-kontijiet; u Sarkedon g\u0127amlu g\u0127at-tieni darba; kien bin \u0127ija u min-nisel tieg\u0127i."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.2", "bookref": "TOB.2", "text": ["Il-prova ta' Tobit", "Mela fi \u017cmien Sarkedon is-sultan, er\u0121ajt lura lejn dari, u re\u0121g\u0127u ng\u0127aqdu mieg\u0127i marti Anna u ibni Tobija.", "Kienet il-festa tag\u0127na ta' G\u0127id il-\u0126amsin , il-festa tal-\u0121img\u0127at; dak in-nhar g\u0127amluli pranzu kbir u jien inxt\u0127ett biex niekol.", "Il-mejda kienet lesta, u \u0127ejjewli \u0127afna ikel, u jien g\u0127edt lil ibni Tobija; \"Mur ibni, u ara ssibx lil xi \u0127add fqir minn \u0127utna l-itturufnati f'Ninw\u00e8, wie\u0127ed li jiftakar fil-Mulej b'qalbu kollu, u \u0121ibu hawn biex jiekol mag\u0127na .", "Nistennik, ibni, sa ma ter\u0121a' ti\u0121i.\"", "U Tobija mar ifittex lil xi \u0127add fqir minn \u0127utna.", "Meta ra\u0121a' lura Tobija qalli: \"Missier.\"", "\"Hawn jien, ibni,\" we\u0121ibtu; u hu wie\u0121eb u qalli: \"Ara, hemm wie\u0127ed minn niesna, qatluh u xe\u0127tuh fis-suq; g\u0127adhom kif fgawh.\"", "Qbi\u017ct minn fejn kont, \u0127allejt il-pranzu bla ma doqt xejn, u mort \u0121bartu mit-triq, u \u0127adtu fi dwejra sa ma tg\u0127ib ix-xemx biex imbag\u0127ad nidfnu.", "Imbag\u0127ad er\u0121ajt lura lejn id-dar, in\u0127silt u kilt bid-diqa f'qalbi.", "Ftakart fil-kelma tal-profeta G\u0127amos li kien qal g\u0127al Betel: \"Il-festi tag\u0127kom jinbidlu f'niket, u l-g\u0127ana tag\u0127kom kollu f'tinwi\u0127.\"", "U nfexxejt nibki.", "Malli ni\u017clet ix-xemx, mort \u0127affirt qabar u dfintu.", "Il-\u0121irien da\u0127ku bija u qalu: \"Ma jib\u017cax aktar?", "Darba kienu jfittxuh g\u0127all-mewt min\u0127abba f'hekk u kellu ja\u0127rab, u issa qieg\u0127ed jidfen mill-\u0121did!\"", "Dak il-lejl in\u0127silt u mort fil-bit\u0127a tad-dar u mteddejt ta\u0127t il-\u0127ajt b'wi\u010b\u010bi mikxuf min\u0127abba s-s\u0127ana.", "Ma \u0121inix f'rasi li kien hemm l-g\u0127asafar fil-\u0127ajt ta' fuqi, u l-\u0127mie\u0121 s\u0127un tag\u0127hom waqa' fuq g\u0127ajnejja, u \u0121iebli l-bjada fuqhom.", "U jien mort g\u0127and it-tobba biex ifejquni, i\u017cda aktar ma kienu jdewwuni, il-bjada aktar kienet tikber, sakemm g\u0127amejt g\u0127alkollox.", "U bqajt marid b'g\u0127ajnejja g\u0127al erba' snin.", "U \u0127uti kollha g\u0127elew g\u0127alija.", "A\u0127ikar dam idur bija g\u0127al sentejn sakemm ma telaqx g\u0127al Elimajs .", "L-onest\u00e0 ta' Tobit", "Dik il-\u0127abta Anna, marti, kienet ta\u0127dem xi xog\u0127lijiet tan-nisa, u kienet tibg\u0127athom g\u0127and sjiedhom, u huma kienu j\u0127allsuha.", "Darba minnhom fis-seba' tax-xahar ta' Distru , qatg\u0127et in-nis\u0121a u bag\u0127titha lis-sidien, u dawn tawha l-\u0127las kollu, u mieg\u0127u tawha wkoll gidi g\u0127all-mejda.", "Malli da\u0127let id-dar beda jg\u0127ajjat.", "Sejja\u0127tilha u staqsejtha: \"Dan il-gidi mnejn \u0121ie?", "Mhux misruq, hux?", "Er\u0121a' ag\u0127tih lil sjiedu.", "Ma nistg\u0127u nieklu xejn misruq.\"", "Imbag\u0127ad hi qaltli: \"Tawhuli rigal mal-\u0127las.\"", "Jien m'emminthiex u g\u0127edtilha tie\u0127du lura g\u0127and sjiedu, u jien st\u0127ajt flokha g\u0127ax g\u0127amlet dan.", "U hi wie\u0121bet: \"Fejn huma l-karitajiet tieg\u0127ek?", "Fejn huma l-opri tajba tieg\u0127ek?", "Jidher sew minn dak li \u0121ie fuqek.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.3", "bookref": "TOB.3", "text": ["It-talba ta' Tobit", "Qabditni b\u0127al diqa f'qalbi, u nfexxejt nolfoq u nibki; u bdejt nitlob u nitniehed: \"Int \u0121ust, Mulej, u kulma tag\u0127mel hu sewwa; im\u0121ibtek hi kollha \u0127niena u sewwa.", "Int tag\u0127mel \u0127aqq mid-dinja.", "\"Issa ftakar fija, Mulej, u \u0127ares lejja.", "Tit\u0127allasx minn dnubieti u n-nuqqasijiet tieg\u0127i, jew ta' missirijieti.", "Huma dinbu quddiemek u kisru l-kmandamenti tieg\u0127ek; g\u0127alhekk int er\u0127ejtna biex jisirquna, ijassruna, joqtluna u jwaqqg\u0127una g\u0127a\u017c-\u017cuffjett, u \u0121ibtna f'ilsien il-\u0121nus kollha, li fosthom int xerridtna.", "Il-\u0127afna \u0121udizzji tieg\u0127ek huma tassew \u0121usti fl-im\u0121iba tieg\u0127ek mieg\u0127i min\u0127abba dnubieti, g\u0127ax a\u0127na ma \u0127arisniex il-kmandamenti tieg\u0127ek u lanqas imxejna sewwa quddiemek.", "Ag\u0127mel mieg\u0127i kif jog\u0127\u0121bok, u ordna li jne\u0127\u0127uli \u0127ajti biex ninqered minn fuq wi\u010b\u010b l-art, u nsir trab.", "A\u0127jar immut milli ng\u0127ix; g\u0127ax smajt bi\u017c\u017cejjed tag\u0127jir u gideb, u g\u0127andi g\u0127ali u swied il-qalb kbir.", "Mulej, ag\u0127mel li ne\u0127les minn dawn id-dwejjaq, \u0127allini mmur fil-post ta' dejjem , iddawwarx wi\u010b\u010bek minni, Mulej.", "Jaqbilli mmut milli ng\u0127ix i\u017cjed f'dawn id-dwejjaq kollha, u nisma' aktar min jg\u0127ajjarni.\"", "Sara bint Rag\u0127wel", "Dakinhar stess \u0121ara li Sara bint Rag\u0127wel, li kien joqg\u0127od f'Ekbatana tal-Medja, semg\u0127et wa\u0127da mis-sefturi ta' missierha tg\u0127ajjarha li kienu \u017cew\u0121uha lil sebat ir\u0121iel, u Asmodew , l-ispirtu \u0127a\u017cin, qatilhom qabel ma la\u0127qu resqu lejha b\u0127alma hu soltu g\u0127an-nisa mi\u017c\u017cew\u0121a.", "Din is-seftura qaltilha: \"Int il-qattiela ta' \u017cwie\u0121ek.", "Ara, i\u017c\u017cewwi\u0121t sebat ir\u0121iel u isem \u0127add minnhom ma writt!", "G\u0127ala ssawwatna min\u0127abba \u017cwie\u0121ek, ladarba mietu?", "Mur mag\u0127hom.", "Jalla ma naraw qatt minnek u la tifel u la tifla .\"", "Meta semg\u0127et dan imtliet bi swied il-qalb, u nfexxet tibki.", "Telg\u0127et fuq il-bejt ta' missierha, u riedet titg\u0127allaq.", "I\u017cda re\u0121g\u0127et \u0127asbitha u qalet bejnha u bejn ru\u0127ha: \"Nib\u017ca' li jg\u0127ajru lil missieri u jg\u0127idulu: 'Kellek tifla wa\u0127da g\u0127a\u017ci\u017ca, u hi tg\u0127allqet min\u0127abba l-hemm tag\u0127ha.'", "G\u0127aliex g\u0127andi nwassal fil-qabar bl-g\u0127ali x-xju\u0127ija ta' missieri?", "A\u0127jar g\u0127alija ma nitg\u0127allaq xejn, imma nitlob lil Alla li mmut u ma nismax aktar dan it-tag\u0127jir f'\u0127ajti.\"", "Dak il-\u0127in stess fet\u0127et idejha lejn it-tieqa , u bdiet titlob u tg\u0127id:", "\"Imbierek int, Alla \u0127anin;", "Imbierek ismek g\u0127al dejjem ta' dejjem;", "Iberkuk dejjem l-opri tieg\u0127ek!", "\"Lejk illum indawwar wi\u010b\u010bi u g\u0127ajnejja; ag\u0127mel li ne\u0127les minn din id-dinja, u ma nismax tag\u0127jir aktar.", "Int taf, Sidi, li jien safja minn kull tin\u0121is ta' ra\u0121el, u qatt ma tebbajt ismi jew isem missieri fl-art tal-jasar tieg\u0127i.", "\"Jien il-bint wa\u0127danija ta' missieri, u ebda iben ma g\u0127andu biex ikun il-werriet tieg\u0127u; lil \u0127add ma g\u0127andu li ji\u0121i minnu mill-qrib jew mill-bog\u0127od, li jista' j\u017cewwi\u0121ni lilu.", "Di\u0121\u00e0 mituli sebg\u0127a.", "X'jiswieli li jien ng\u0127ix?", "Jekk int ma tibg\u0127atlix il-mewt, g\u0127allinqas ag\u0127ti kas tat-tag\u0127jir kontrija.\"", "Fl-istess \u0127in il-talba tal-wa\u0127da u tal-ie\u0127or instemg\u0127et quddiem il-maest\u00e0 ta' Alla, u ntbag\u0127at Rafel biex ifejjaqhom it-tnejn; lil Tobit je\u0127ilsu mit-tbajja' tal-bjada ta' g\u0127ajnejh, biex bihom jara d-dawl ta' Alla, u lil Sara bint Rag\u0127wel, jag\u0127tiha lil Tobija bin Tobit b'martu, u je\u0127lisha minn Asmodew, l-ispirtu \u0127a\u017cin, g\u0127ax Tobija kien imissu jiritha qabel dawk kollha li riedu ji\u017c\u017cew\u0121uha.", "Fl-istess \u0127in Tobit da\u0127al fil-bit\u0127a ta' daru; u Sara bint Rag\u0127wel ni\u017clet minn fuq."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.4", "bookref": "TOB.4", "text": ["It-twissijiet ta' Tobit", "Dakinhar Tobit ftakar fil-flus li kien \u0127alla g\u0127and Gabajel f'Rages tal-Medja, u qal bejnu u bejn ru\u0127u: \"Arani, jien tlabt il-mewt.", "G\u0127aliex ma nsejja\u0127x lil ibni Tobija u ng\u0127idlu b'dawk il-flus, qabel ma mmut?\"", "U sejja\u0127 lil ibnu Tobija u meta resaq \u0127dejh kellmu u qallu: \"Meta mmut idfinni kif jixraq.", "We\u0121\u0121a\u0127 lil ommok u tabbandunaha qatt sakemm iddum \u0127ajja.", "Ag\u0127mel kulma jog\u0127\u0121obha u ssewdilhiex qalbha bl-ebda \u0127a\u0121a.", "Ftakar, ibni, kemm perikli rat ma' wi\u010b\u010bha min\u0127abba fik meta kont g\u0127adek f'\u0121ufha.", "U meta tmut, idfinha \u0127dejja f'qabar wie\u0127ed.", "Kemm iddum \u0127aj, ibni, ftakar dejjem fil-Mulej u ara li ma jfettillekx tidneb jew tikser il-kmandamenti tieg\u0127u.", "Ag\u0127mel is-sewwa l-jiem kollha ta' \u0127ajtek, u taqbadx it-triq tal-\u0127a\u017cen.", "G\u0127aliex kull min jag\u0127mel is-sewwa, ikollu r-ri\u017cq f'g\u0127emilu .", "\"Mill-\u0121id li jkollok ag\u0127mel il-karit\u00e0, u qatt tag\u0127ti b'nofs qalb.", "Iddawwarx \u0127arstek mill-ebda fqir, biex ma titwarrabx minnek il-\u0127arsa ta' Alla.", "\u0120ib ru\u0127ek skont ma jkollok; jekk il-ftit, tib\u017cax tag\u0127ti l-karit\u00e0 mill-ftit li tista'.", "B'hekk tkun qieg\u0127ed ta\u0127\u017cen te\u017cor kbir g\u0127alik g\u0127al \u017cmien il-b\u017conn.", "Il-karit\u00e0 te\u0127les lil dak li jkun mill-mewt u ma t\u0127allihx jin\u017cel fid-dlam.", "Il-karit\u00e0 g\u0127al min jag\u0127milha hi offerta tog\u0127\u0121ob lil Alla l-G\u0127oli.", "\"\u0126ares lilek innifsek, ibni, minn kull \u017cina, u qabelxejn sib mara minn nisel missirijietek.", "Te\u0127ux b'martek xi wa\u0127da barranija, li ma tkunx mit-trib\u00f9 ta' missirijietek, g\u0127ax a\u0127na wlied il-profeti.", "Ftakar, ibni, li No\u00e8, Abraham, I\u017cakk, u \u0120akobb, missirijietna, sa minn dejjem i\u017c\u017cew\u0121u nisa minn nisilhom u sabu l-barka biex nisilhom jikseb l-art.", "Ibni, \u0127obb lil \u0127utek, u titkabbarx f'qalbek quddiem is-subien u l-bniet tal-poplu tieg\u0127ek hekk li ma te\u0127ux mara minn fosthom.", "Is-suppervja \u0121\u0121ib qerda u di\u017cordni kbira; u l-frug\u0127a \u0121\u0121ib telf u g\u0127aks bla tarf g\u0127ax il-frug\u0127a hi omm il-\u0121u\u0127.", "\"T\u0127allix lejl jg\u0127addi bla ma t\u0127allas lil min ikun \u0127adem g\u0127alik, imma \u0127allsu u ag\u0127tih il-paga minnufih.", "Hekk int tkun isservi lil Alla, u tkun im\u0127allas int ukoll.", "\"\u0126ares lilek innifsek, ibni, f'kulma tag\u0127mel, u \u0121ib ru\u0127ek b\u0127al wie\u0127ed imrobbi sewwa f'kull pass li tag\u0127mel.", "Dak li tobg\u0127od int, tag\u0127mlux lil \u0127addie\u0127or.", "Tixrobx inbid sa tisker, g\u0127aliex is-sokor jimxi mieg\u0127ek fi triqtek.", "Mill-\u0127ob\u017c tieg\u0127ek itma' lil min hu bil-\u0121u\u0127, u minn ilbiesek libbes lil min hu g\u0127arwien.", "Kulma jkollok \u017cejjed, ag\u0127tih karit\u00e0 u tag\u0127tix b'nofs qalb.", "Qassam \u0127ob\u017cok, u l-inbid tieg\u0127ek sawwab fuq il-qabar tal-\u0121usti , u tag\u0127tix minnhom lill-midinbin.", "Fittex il-parir ta' min hu g\u0127aref; tmaqdarx parir siewi.", "\"Bierek f'kull \u0127in lill-Mulej Alla, u itolbu li jitwittew triqatek u mog\u0127dijietek, u jirnexxu fehmietek.", "Ebda poplu ma g\u0127andu l-fehma tajba, imma hu l-Mulej li jag\u0127ti kull \u0121id lil min jog\u0127\u0121bu; u jbaxxi sal-qieg\u0127 nett lil min irid.", "Ibni, ftakar f'dawn it-twissijiet, u t\u0127assarhomx minn qalbek.", "\"U issa \u0127allini ng\u0127idlek bl-g\u0127axar talenti tal-fidda, li kont \u0127allejt g\u0127and Gabajel, \u0127u Gabri f'Rages tal-Medja.", "Tib\u017cax, ibni, li ftaqarna.", "Int g\u0127ad ikollok \u0127afna \u0121id jekk int tib\u017ca' minn Alla, ta\u0127rab id-dnub u tfittex tag\u0127mel it-tajjeb quddiem il-Mulej, Alla tieg\u0127ek.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.5", "bookref": "TOB.5", "text": ["L-an\u0121lu Rafel", "Tobija wie\u0121eb lil Tobit missieru u qallu: \"Missier, nag\u0127mel kulma g\u0127edtli.", "Imma kif nista' nie\u0127u ming\u0127andu l-flus meta la hu ma jaf lili, u lanqas jien ma naf lilu?", "X'sinjal nista' nag\u0127tih biex jag\u0127rafni, jemminni u jag\u0127tini l-flus?", "U lanqas naf it-toroq li jie\u0127du g\u0127all-Medja biex immur hemm.\"", "Tobit wie\u0121eb u qal lil ibnu Tobija: \"Hu tani kitba minn idu u jien tajtu o\u0127ra minn idi, imbag\u0127ad qsamtha f'bi\u010b\u010btejn , u \u0127adna wa\u0127da kull wie\u0127ed u tieg\u0127i qeg\u0127edtha mal-flus.", "Issa g\u0127addew g\u0127oxrin sena minn mindu jien \u0127allejt dawk il-flus.", "Issa, ibni, fittex bniedem tafdah, biex ji\u0121i mieg\u0127ek, u n\u0127allsuh sakemm ter\u0121a' lura; imbag\u0127ad mur u \u0121ib il-flus ming\u0127and Gabajel.\"", "Tobija \u0127are\u0121 ifittex ra\u0121el li jaf it-triq, biex imur mieg\u0127u l-Medja, u kif \u0127are\u0121 isib l-an\u0121lu Rafel wieqaf quddiemu, u ma g\u0127arafx li kien an\u0121lu ta' Alla.", "U qallu: \"Mnejn int, \u017cag\u0127\u017cug\u0127?\"", "U dak wie\u0121bu: \"Jien wie\u0127ed minn ulied I\u017crael, \u0127utek, u \u0121ejt infittex ix-xog\u0127ol.\"", "U staqsieh: \"Tafha t-triq li tie\u0127u g\u0127all-Medja?\"", "U dak wie\u0121eb: \"Iva, kemm-il darba kont hemm!", "Imdorri u naf it-toroq kollha.", "Bosta drabi mort il-Medja u qg\u0127adt g\u0127and Gabajel, \u0127una, li joqg\u0127od f'Rages tal-Medja, jumejn mixi 'l bog\u0127od minn Ekbatana.", "Rages tinsab fuq il-muntanji; u Ekbatana f'nofs il-wita.", "U Tobija qallu: \"Stennieni, \u017cag\u0127\u017cug\u0127, sakemm immur ng\u0127id lil missieri, g\u0127ax ne\u0127tie\u0121 li inti ti\u0121i mieg\u0127i, u mbag\u0127ad in\u0127allsek.\"", "U dak qallu: \"Ara, nistenniek, imma tiddawwarx.\"", "Tobija mar jg\u0127id lil missieru Tobit, u qallu: \"Ara, jien sibt ra\u0121el, wie\u0127ed minn \u0127utna l-I\u017craelin.\"", "Tobit wie\u0121bu: \"Sejja\u0127lu lil dan il-bniedem, biex nara minn liema familja u trib\u00f9 hu, u hux ta' min jafdah biex jivvja\u0121\u0121a mieg\u0127ek, ibni.\"", "Tobija \u0127are\u0121, sejja\u0127lu u qallu: \"\u017bag\u0127\u017cug\u0127, missieri qieg\u0127ed isejja\u0127lek.\"", "U dan da\u0127al g\u0127andu u Tobit sellimlu l-ewwel, u l-ie\u0127or qallu: \"Sliem g\u0127alik bil-kotra.\"", "U Tobit wie\u0121eb: \"Xi sliem jista' fadalli?", "Jiena bniedem g\u0127ajnejja ma jiswew g\u0127al xejn, u ma narax id-dawl tas-sema; ninsab fid-dlam b\u0127all-mejtin, li ma jaraw qatt id-dawl.", "Jien \u0127aj fost il-mejtin, nisma' le\u0127en in-nies, imma ma narahomx.\"", "U wie\u0121bu: \"Ag\u0127mel il-qalb!", "Alla wasal biex ifejqek, kura\u0121\u0121!\"", "U Tobit qallu: \"Tobija, ibni, irid imur il-Medja.", "Tista' tmur mieg\u0127u u twasslu int?", "Imbag\u0127ad nag\u0127tik \u0127lasek, \u0127ija.\"", "U Rafel wie\u0121eb: \"Nista' mmur mieg\u0127u; jien naf it-toroq kollha, u bosta drabi kont il-Medja, qsamt il-witat kollha tag\u0127ha, u naf il-muntanji u t-toroq kollha ta' hemm.\"", "U Tobit wie\u0121eb: \"\u0126ija, minn liema pajji\u017c, u minn liema trib\u00f9 int?", "G\u0127idli \u0127ija.\"", "U qallu: \"It-trib\u00f9 x'g\u0127andu x'jaqsam?\"", "U wie\u0121bu: \"Irrid naf is-sewwa kollu: ta' min int u x'jismek, \u0127ija.\"", "U wie\u0121bu: \"Jiena G\u0127a\u017carija bin \u0126ananija l-kbir, mir-razza tieg\u0127ek.\"", "Tobit imbag\u0127ad qallu: \"Mer\u0127ba bik, \u0127ija, u jalla r-ri\u017cq.", "Te\u0127odhiex mieg\u0127i, \u0127ija, jekk ridt naf is-sewwa u x'inhi l-familja tieg\u0127ek.", "\u0126abat sewwa li int qarib, \u0121ej minn familja sewwa u tajba.", "Jien naf lil \u0126ananija u 'l Natan, i\u017c-\u017cew\u0121 ulied ta' Xemajja l-kbir; kienu ji\u0121u mieg\u0127i \u0120erusalemm u hemm jaduraw mieg\u0127i, u qatt ma tilfu triqthom.", "\u0126utek nies sewwa.", "Int \u0127iere\u0121 minn si\u0121ra tajba, u mer\u0127ba bik.\"", "U ssokta jg\u0127idlu: \"Jien in\u0127allsek drakma kull jum u nag\u0127tik kulma je\u0127tie\u0121 g\u0127alik u g\u0127at-tifel tieg\u0127i.", "Mur ma' ibni, u meta ter\u0121g\u0127u lura n\u017cidlek xi \u0127a\u0121a o\u0127ra.\"", "U dak wie\u0121bu: \"Immur mieg\u0127u.", "Tib\u017cax, qawwijin u s\u0127a\u0127 nitilqu, u qawwijin u s\u0127a\u0127 ner\u0121g\u0127u lura g\u0127andek, g\u0127ax it-triq hija \u017cgura.\"", "Tobit wie\u0121eb: \"Tkun imbierek, \u0127ija.\"", "U sejja\u0127 lil ibnu u qallu: \"Ibni, lesti l-me\u0127tie\u0121 g\u0127at-triq, u mur ma' \u0127uk, u Alla li hu fis-sema jwassalkom hemmhekk bis-sliem, u jre\u0121\u0121ag\u0127kom lura g\u0127andi qawwijin u s\u0127a\u0127.", "L-an\u0121lu tieg\u0127u jkun mag\u0127kom u j\u0127ariskom, ibni.\"", "Tobija qam u \u0127are\u0121 biex jibda l-vja\u0121\u0121; bies lil missieru u lil ommu, u Tobit qallu: \"Mur bis-sliema.\"", "Imma ommu nfexxet tibki, u qalet lil Tobit; \"G\u0127aliex bg\u0127att lil ibni?", "Mhux forsi l-bastun ta' idejna, die\u0127el u \u0127iere\u0121 quddiemna?", "Flus bi flus a\u0127jar nitlifhom, u nsalvaw it-tifel.", "Bi\u017c\u017cejjed g\u0127alina ng\u0127ixu kif iridna l-Mulej.\"", "U Tobit wie\u0121eb: \"Ta\u0127seb xejn.", "Qawwi u s\u0127i\u0127 jitlaq, u qawwi u s\u0127i\u0127 jer\u0121a' lura t-tifel g\u0127andna, u int tarah b'g\u0127ajnejk qawwi u s\u0127i\u0127.", "Tit\u0127asseb xejn, tib\u017cax min\u0127abba fih, o\u0127ti .", "An\u0121lu tajjeb imur u jimxi mieg\u0127u, titwittielu t-triq u jer\u0121a' lura qawwi u s\u0127i\u0127.\"", "U ma bkietx aktar."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.6", "bookref": "TOB.6", "text": ["Rafel u Tobija fit-triq", "Telaq i\u017c-\u017cag\u0127\u017cug\u0127 u l-an\u0121lu mieg\u0127u; \u0127are\u0121 mieg\u0127u l-kelb ukoll u mar mag\u0127hom.", "Telqu t-tnejn flimkien, u meta la\u0127aqhom l-ewwel lejl, waqfu \u0127dejn ix-xmara Tigri.", "I\u017c-\u017cag\u0127\u017cug\u0127 ni\u017cel ja\u0127sel ri\u0121lejh fix-xmara, u qab\u017cet mill-ilma \u0127uta kbira u riedet ta\u0127taflu ri\u0121lu; u \u017c-\u017cag\u0127\u017cug\u0127 beda jg\u0127ajjat.", "\"Aqbadha,\" qallu l-an\u0121lu, \"u \u017commha sewwa.\"", "I\u017c-\u017cag\u0127\u017cug\u0127 qabad il-\u0127uta u tellag\u0127ha l-art.", "\"Ifta\u0127 il-\u0127uta,\" qallu l-an\u0121lu, \"u aqlag\u0127lha l-marrara, il-qalb u l-fwied, u erfag\u0127hom g\u0127andek; il-bqija tal-\u0121ewwieni armihom.", "Il-marrara, il-qalb u l-fwied ta' din il-\u0127uta jservuna ta' duwa tajba .\"", "I\u017c-\u017cag\u0127\u017cug\u0127 feta\u0127 il-\u0127uta, \u0127ar\u0121ilha l-marrara, il-qalb u l-fwied; u mbag\u0127ad xewa bi\u010b\u010ba minnha u kielha; l-bi\u010b\u010ba l-o\u0127ra mella\u0127ha u refag\u0127ha.", "Baqg\u0127u sejrin flimkien sakemm qorbu lejn il-Medja.", "U \u017c-\u017cag\u0127\u017cug\u0127 staqsa lill-an\u0121lu u qallu: \"\u0126ija G\u0127a\u017carija, x'inhi din id-duwa li fihom il-qalb, il-fwied u l-marrara tal-\u0127uta?\"", "\"Il-qalb u l-fwied tal-\u0127uta,\" wie\u0121bu l-an\u0121lu, \"ta\u0127raqhom quddiem xi \u0127add, ra\u0121el jew mara, im\u0127abbtin minn xi demonju jew spirtu \u0127a\u017cin u ja\u0127rab minnu kull mag\u0127mul: ma jkun qatt aktar fih.", "Bil-marrara mbag\u0127ad tog\u0127rok g\u0127ajnejn ta' bniedem li fihom tkun trabbiet il-bjada, jew tonfo\u0127 biha fuq il-bjada, u l-g\u0127ajnejn ifiqu.\"", "L-an\u0121lu jkellem lil Tobija fuq i\u017c-\u017cwie\u0121", "Da\u0127lu l-Medja u kienu qrib Ekbatana.", "Mela Rafel qal li\u017c-\u017cag\u0127\u017cug\u0127: \"\u0126ija Tobija.\"", "\"Hawn jien,\" wie\u0121bu.", "\"Jen\u0127tie\u0121,\" qallu l-an\u0121lu, \"li l-lejl ng\u0127adduh g\u0127and Rag\u0127wel, qarib tieg\u0127ek li g\u0127andu bintu jisimha Sara.", "Ebda tifel ma g\u0127andu, u anqas tifla o\u0127ra \u0127lief din Sara.", "Int l-eqreb lejha fost l-ir\u0121iel kollha bid-dritt li te\u0127odha, u g\u0127andek ukoll id-dritt li tiret kulma g\u0127andu missierha.", "It-tfajla g\u0127aqlija, qalbiena u sabi\u0127a \u0127afna; u missierha bniedem ta' unur.\"", "U ssokta jg\u0127idlu: \"Int g\u0127andek te\u0127odha b'martek.", "Isma' minni, \u0127ija, jien inkellem illejla stess lil missierha dwar it-tfajla biex te\u0127odha b'g\u0127arustek, u meta ner\u0121g\u0127u lura minn Rages nag\u0127mlu l-festa tat-tie\u0121.", "Jien naf \u017cgur li Rag\u0127wel ma jistax jg\u0127idlek le, g\u0127ax jaf li jekk i\u017cewwi\u0121ha lil \u0127addie\u0127or, ikun \u0127aqqu l-mewt skont il-li\u0121i tal-Ktieb ta' Mos\u00e8 ; jaf ukoll li bintu lilek tmiss bi dritt aktar milli lil \u0127addie\u0127or.", "Issa isma' minni, \u0127ija, illejla nitkellmu fuq it-tfajla u ng\u0127arrsuhielek, u meta ner\u0121g\u0127u lura minn Rages, ne\u0127duha u nwassluha mag\u0127na d-dar tieg\u0127ek.\"", "Imbag\u0127ad Tobija wie\u0121eb lil Rafel u qallu: \"\u0126ija G\u0127a\u017carija, jiena smajt li din di\u0121\u00e0 \u017cew\u0121uha lil sebat ir\u0121iel, u li mietu fil-kamra tal-g\u0127arajjes; dak il-lejl stess li kienu jersqu lejha, kienu jmutu.", "U smajthom ukoll jg\u0127idu li kien joqtolhom xi demonju.", "U issa jien nib\u017ca' - g\u0127ax id-demonju j\u0127obbha u lilha ma jag\u0127mlilha ebda deni, i\u017cda joqtol lil min jersaq lejha; u missieri ma g\u0127andux \u0127liefi - nib\u017ca' li mmut u nwassal il-\u0127ajja ta' missieri u ta' ommi fil-qabar bl-g\u0127ali tieg\u0127i.", "Ma g\u0127andhomx tifel ie\u0127or \u0127liefi biex jidfinhom.\"", "\"Ma tiftakarx it-twissija ta' missierek,\" wie\u0121bu Rafel, \"li ordnalek tie\u0127u mara mid-dar ta' missirijietek?", "Issa isma' minni, \u0127ija, ta\u0127seb xejn f'dan id-demonju, u \u0127udha.", "Jien naf li llejla stess jag\u0127tuhielek b'martek.", "Meta tid\u0127ol fil-kamra tal-g\u0127arajjes \u0127u mill-fwied u l-qalb tal-\u0127uta, u qeg\u0127edhom fuq il-\u0121amar tal-b\u0127ur ida\u0127\u0127an; imbag\u0127ad to\u0127ro\u0121 ri\u0127a li malli j\u0127ossha d-demonju, dan ja\u0127rab, u ma jidher qatt i\u017cjed \u0127dejha.", "U meta tkun se ting\u0127aqad mag\u0127ha, l-ewwel qumu t-tnejn u itolbu lil Sid is-smewwiet , biex jin\u017clu fuqkom il-\u0127niena u s-sa\u0127\u0127a.", "Tib\u017cax, g\u0127alik kienet ma\u0127luqa mill-bidu, u int issalvaha, u ti\u0121i mieg\u0127ek.", "Jien na\u0127seb li jkollok it-tfal minnha, li jkunu qishom \u0127utek; ta\u0127seb xejn.\"", "U malli Tobija sama' kliem Rafel, u li Sara kienet qariba tieg\u0127u minn nisel dar missirijietu, \u0127abbha, u qalbu ntrabtet mag\u0127ha."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.7", "bookref": "TOB.7", "text": ["Fid-dar ta' Rag\u0127wel", "Kif da\u0127lu f'Ekbatana, Tobija qal lil sie\u0127bu: \"\u0126ija G\u0127a\u017carija, \u0127udni dritt g\u0127and qaribna Rag\u0127wel!\"", "U \u0127adu g\u0127and Rag\u0127wel, u sabuh bilqieg\u0127da fil-bieb tal-bit\u0127a, u sellmulu huma l-ewwel, u hu qalilhom: \"Sliem s\u0127i\u0127 g\u0127alikom, \u0127uti, wasaltu sewwa, qawwijin u s\u0127a\u0127!\"", "U da\u0127\u0127alhom f'daru, u qal lil martu G\u0127edna: \"Ara kemm jixbah lil \u0127ija Tobit dan i\u017c-\u017cag\u0127\u017cug\u0127!\"", "G\u0127edna mbag\u0127ad bdiet tistaqsihom: \"Mnejn intom, \u0127uti?\"", "\"A\u0127na minn ulied Naftali,\" we\u0121buha, \"mill-itturufnati f'Ninw\u00e8.\"", "\"Tafu lil Tobit, qaribna?\" staqsiethom.", "U huma we\u0121buha: \"Nafuh.\"", "U staqsiethom: \"Hux tajjeb?\"", "\"\u0126aj,\" we\u0121buha, \"u qawwi u s\u0127i\u0127.\"", "\"Dak missieri!\" issokta Tobija.", "U mar Rag\u0127wel bil-\u0121irja fuqu, biesu u beka, kellmu u qallu: \"Il-barka fuqek, ibni, int bin ra\u0121el sewwa u tajjeb.", "X'\u0127asra u x'g\u0127ali li bniedem \u0121ust u ta' karit\u00e0 b\u0127al dak jag\u0127ma!\"", "U ntefa' fuq g\u0127onq Tobija, \u0127uh, u nfexx jibki.", "U bkiet mieg\u0127u G\u0127edna, u bkiet ukoll binthom Sara.", "U mbag\u0127ad qatel muntun mill-mer\u0127la u laqag\u0127hom minn qalbu.", "L-g\u0127erusija ta' Tobija", "Meta n\u0127aslu u ndafu u qag\u0127du g\u0127all-mejda, Tobija qal lil Rafel: \"\u0126ija G\u0127a\u017carija, g\u0127id lil Rag\u0127wel jag\u0127tini b'marti lil o\u0127ti Sara.\"", "Rag\u0127wel sama' dan il-kliem u qallu: \"Kul u ixrob u g\u0127addi l-lejl kuntent.", "M'hawnx bniedem \u0127liefek li g\u0127andu d-dritt li jie\u0127u 'l Sara binti, g\u0127a\u017ci\u017c \u0127ija; lanqas jien ma nista' nag\u0127tiha lil \u0127addie\u0127or \u0127lief lilek, g\u0127ax int l-eqreb lejja.", "Imma n\u0127oss li g\u0127andi ng\u0127idlek is-sewwa, ibni; di\u0121\u00e0 tajtha lil sebat ir\u0121iel o\u0127ra minn \u0127utna, u kollha mietu dak il-lejl stess li resqu lejha.", "U issa, ibni, kul u ixrob, u jag\u0127mel il-Mulej.\"", "\"Issa,\" wie\u0121eb Tobija, \"ma niekol u ma nixrob xejn hawn \u0121ew qabel ma tkun irran\u0121ajt din l-affari tieg\u0127i.\"", "U Rag\u0127wel wie\u0121bu: \"Hekk nag\u0127mel: nag\u0127tiha lilek skont il-li\u0121i tal-Ktieb ta' Mos\u00e8; is-sema stess qatag\u0127ha li nag\u0127tiha lilek.", "\u0126u lil o\u0127tok.", "Minn issa 'l quddiem int \u0127uha u hi o\u0127tok.", "Tieg\u0127ek hi mil-lum 'il quddiem g\u0127al dejjem.", "U Sid is-sema jag\u0127tikom ir-risq il-lejla, ibni; i\u0127enn g\u0127alikom u jag\u0127tikom is-sliem.\"", "Rag\u0127wel sejja\u0127 lil bintu Sara, u meta \u0121iet, \u0127adilha idha u taha lil Tobija, u qallu: \"\u0126udha kif g\u0127andi nag\u0127tihielek b'martek skont il-li\u0121i u l-ordni li hemm miktuba fil-Ktieb ta' Mos\u00e8.", "\u017bommha g\u0127alik, u \u0127udha g\u0127and missierek qawwija u s\u0127i\u0127a.", "Alla tas-smewwiet iwassalkom bis-sliema.\"", "U sejja\u0127 lil ommha, u qalilha biex i\u0121\u0121ib karta, u kiteb il-kitba ta\u017c-\u017cwie\u0121, u hekk tahielu b'martu, skont l-ordni tal-Li\u0121i ta' Mos\u00e8.", "U minn dak il-\u0127in bdew jieklu u jixorbu.", "\u0126elsien mid-demonju", "Rag\u0127wel sejja\u0127 lil martu G\u0127edna, u qalilha: \"O\u0127ti, lesti l-kamra l-o\u0127ra tar-rqad, u da\u0127\u0127al fiha lil Sara.\"", "G\u0127edna marret u lestiet il-kamra kif qalilha, u da\u0127\u0127let lil Sara fiha bid-dmug\u0127 f'g\u0127ajnejha min\u0127abba fiha.", "Imbag\u0127ad ixxuttat id-dmug\u0127 u qaltilha: \"Ag\u0127mel il-qalb binti, Sid is-smewwiet jag\u0127tik ir-risq wara dan l-g\u0127ali kollu tieg\u0127ek.", "Qawwi qalbek, binti.\"", "U \u0127ar\u0121et minn hemm."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.8", "bookref": "TOB.8", "text": ["Meta spi\u010b\u010baw jieklu u jixorbu, u riedu jmorru jorqdu, \u0127adu \u017c-\u017cag\u0127\u017cug\u0127 u da\u0127\u0127luh fil-kamra tar-rqad.", "Tobija ftakar fi kliem Rafel: \u0127are\u0121 il-fwied u l-qalb tal-\u0127uta mill-\u0127or\u0121a li kellu mieg\u0127u; u qeg\u0127edhom fuq il-\u0121amar tal-b\u0127ur, u bdew ida\u0127\u0127nu.", "Ir-ri\u0127a tal-\u0127uta \u017cammet 'il bog\u0127od id-demonju , u \u0127arrbitu lejn l-E\u0121ittu ta' Fuq .", "Minnufih Rafel mar hemm u rabtu sewwa.", "Meta l-o\u0127rajn \u0127ar\u0121u u g\u0127alqu l-bieb tal-kamra, Tobija qam mill-friex u qalilha: \"O\u0127ti, qum, \u0127a nishru u nitolbu quddiem Sidna, li jag\u0127mel \u0127niena mag\u0127na u jsalvana.\"", "Sara qamet u bdew jitolbu bil-\u0127niena s-salvazzjoni u jg\u0127idu: \"Imbierek int, o Alla ta' missirijietna, u mbierek ismek g\u0127al dejjem ta' dejjem.", "Iberkuk is-smewwiet u l-\u0127olqien kollu g\u0127al dejjem ta' dejjem.", "Int g\u0127amilt lil Adam, u tajtu b'martu lil Eva b\u0127ala g\u0127ajnuna u appo\u0121\u0121, u minnhom it-tnejn tnisslu l-bnedmin.", "U int g\u0127edt: 'Mhux sewwa li r-ra\u0121el jibqa' wa\u0127du, \u0127a nag\u0127mlu g\u0127ajnuna li tkun tixbhu.'", "U issa jien lil din o\u0127ti ma \u017c\u017cewwi\u0121thiex g\u0127all-passjoni tal-\u0121isem, imma fis-sewwa.", "Ag\u0127mel \u0127niena mieg\u0127i u mag\u0127ha \u0127a nixjie\u0127u flimkien.\"", "U qalu flimkien it-tnejn: \"Ammen.", "Ammen.\"", "U dak il-lejl raqdu.", "Rag\u0127wel qam u sejja\u0127 in-nies ta' daru li kienu mieg\u0127u u marru flimkien i\u0127affru l-qabar.", "G\u0127ax hu \u0127aseb: \"Li ma jmurx imut; g\u0127allinqas ma jid\u0127kux bina u jwaqqg\u0127una g\u0127a\u017c-\u017cuffjett.\"", "U meta \u0127affru l-qabar, Rag\u0127wel mar id-dar, u sejja\u0127 lil martu, u qalilha: \"Ibg\u0127at lil xi wa\u0127da mill-qaddejja \u0127a tid\u0127ol tara hux \u0127aj jew mejjet; fil-ka\u017c nidfnuh bla ma jkun jaf \u0127add.\"", "U bag\u0127tu l-qaddejja u xeg\u0127let il-musbie\u0127 u fet\u0127et il-bieb; da\u0127let u sabithom reqdin flimkien fil-fond.", "U l-qaddejja \u0127ar\u0121et tg\u0127idilhom li kien \u0127aj u ma kien \u0121ralu ebda \u0127sara.", "U bierku lil Alla tas-sema u qalu: \"Imbierek int, o Alla; inberkuk minn qalbna; iberkuk il-qaddisin g\u0127al dejjem ta' dejjem.", "Imbierek int li mlejtni bil-fer\u0127, u ma \u0121arax kif kont \u0127sibt jien; imma mxejt mag\u0127na skont il-kobor tal-\u0127niena tieg\u0127ek.", "Imbierek int, o Sid, li \u0127ennejt g\u0127al dawn i\u017c-\u017cew\u0121 ulied wa\u0127diena.", "\u0126enn g\u0127alihom, \u017commhom qawwijin u s\u0127a\u0127, u imlielhom \u0127ajjithom bl-hena u l-fara\u0121.\"", "Rag\u0127wel imbag\u0127ad ordna lin-nies tieg\u0127u jordmu l-qabar qabel ma jisba\u0127.", "U qal lil martu tlesti \u0127afna \u0127ob\u017c, u hu mar il-maqjel u \u0121ieb \u017cew\u0121 baqriet u erba' mtaten, u ordna li jsajruhom u bdew ilestu.", "Imbag\u0127ad sejja\u0127 lil Tobija, u qallu: \"Ma tit\u0127arrikx minn hawn qabel erbatax-il jum, imma tibqa' hawn tiekol u tixrob g\u0127andi u tferra\u0127 lil binti wara dan l-g\u0127ali kollu li g\u0127addiet minnu.", "Minn kulma g\u0127andi \u0127u nofsu issa stess, u mur qawwi u s\u0127i\u0127 g\u0127and missierek.", "In-nofs l-ie\u0127or \u0127udu meta mmut jien u marti; kollox tieg\u0127ek.", "Ag\u0127mel il-qalb, ibni, jiena missierek u G\u0127edna ommok; minn issa 'l quddiem a\u0127na mieg\u0127ek u ma' o\u0127tok g\u0127al dejjem.", "Qawwi qalbek ibni!\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.9", "bookref": "TOB.9", "text": ["Rafel imur g\u0127and Gabajel", "Imbag\u0127ad Tobija sejja\u0127 lil Rafel u qallu: \"\u0126ija G\u0127a\u017carija, \u0127u mieg\u0127ek erba' qaddejja u \u017cew\u0121 i\u0121mla, u itlaq lejn Rages, u mur g\u0127and Gabajel; ag\u0127tih il-kitba u i\u0121bor il-flus, u \u0121ibu mieg\u0127ek g\u0127at-tie\u0121.", "Inti taf bi\u017c\u017cejjed, li missieri qieg\u0127ed jg\u0127odd il-\u0121ranet, u jekk niddawwar imqar jum wie\u0127ed biss, isewwed qalbu bis-s\u0127i\u0127.", "Taf x'\u0127alfilna Rag\u0127wel, u jien ma nistax nikser il-\u0127alfa tieg\u0127u.\"", "Rafel telaq bl-erba' qaddejja mieg\u0127u u b'\u017cew\u0121 i\u0121mla lejn Rages tal-Medja, u g\u0127adda l-lejl g\u0127and Gabajel; tah il-kitba u g\u0127arrfu b'Tobija bin Tobit li kien i\u017c\u017cewwe\u0121 u li stiednu g\u0127at-tie\u0121.", "Imbag\u0127ad Gabajel qabad u g\u0127addlu l-boro\u017c issi\u0121illati, u \u0121abruhom flimkien.", "Bakkru flimkien u \u0121ew g\u0127at-tie\u0121.", "Meta da\u0127lu g\u0127and Rag\u0127wel sabu lil Tobija fuq il-mejda, u dan qam bil-\u0121irja u mar jg\u0127annqu; u Gabajel beda jbierku u jg\u0127idlu bid-dmug\u0127 f'g\u0127ajnejh: \"\u017bag\u0127\u017cug\u0127 sewwa u tajjeb!", "Bin ra\u0121el sewwa u tajjeb, bniedem \u0121ust u ta' karit\u00e0, jix\u0127et il-Mulej il-barka tas-sema fuqek, fuq martek, fuq missierek u fuq omm l-g\u0127arusa tieg\u0127ek.", "Imbierek Alla, li rajt il-ku\u0121in tieg\u0127i Tobija, jixbhu daqshekk.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.10", "bookref": "TOB.10", "text": ["L-inkwiet ta' omm Tobija u missieru", "Tobit minn jum g\u0127al ie\u0127or kien jg\u0127odd il-\u0121ranet; kemm kellu jdum ibnu biex imur u kemm biex jer\u0121a' lura.", "Meta g\u0127adda \u017cmien bi\u017c\u017cejjed, u ibnu ma deherx, beda jit\u0127asseb: \"Tg\u0127id \u017cammewh hemm?", "Tg\u0127id miet Gabajel, u ma kien hemm \u0127add biex jag\u0127tih il-flus?\"", "U beda jag\u0127mel f'qalbu.", "U martu Anna bdiet tg\u0127idlu: \"Ibni spi\u010b\u010ba!", "Ma g\u0127adux aktar fost il-\u0127ajjin.\"", "U nfexxet tibki u titniehed min\u0127abba binha, u tg\u0127id: \"Ja\u0127asra g\u0127alija, ibni, g\u0127ala \u0127allejtek tmur, id-dawl ta' g\u0127ajnejja.\"", "\"Iskot!\" beda jg\u0127idilha Tobit, \"ta\u0127seb xejn, o\u0127ti, it-tifel qawwi u s\u0127i\u0127.", "\u017bgur li nqalg\u0127etilhom xi \u0127a\u0121a li \u017cammithom hemm.", "Il-bniedem li mar mieg\u0127u hu bniedem ta' fidu\u010bja u wie\u0127ed minn qrabatna.", "Tag\u0127milx f'qalbek g\u0127alih, o\u0127ti, dalwaqt ikun hawn.\"", "\"Iskot u \u0127allini,\" qaltlu, \"u tid\u0127akx bija.", "Ibni spi\u010b\u010ba!\"", "Ta' kuljum kienet to\u0127ro\u0121 ti\u0121\u0121erra fit-triq li minnha kien telaq binha, t\u0127ares 'l hemm u 'l hawn, u ma kienet tisma' minn \u0127add; u meta kienet tin\u017cel ix-xemx, kienet tid\u0127ol u taqbad tibki, u titniehed il-lejl kollu bla ma torqod.", "Tobija lura d-dar", "U meta g\u0127addew l-erbatax-il \u0121urnata tal-festa tat-tie\u0121, li Rag\u0127wel kien \u0127alef li jag\u0127mel lil bintu, resaq fuqu Tobija u qallu: \"\u0126allini mmur, g\u0127ax naf li missieri u ommi jaqtg\u0127u qalbhom li g\u0127add qatt jarawni.", "G\u0127alhekk nitolbok, missier, \u0127allini nitlaq, u mmur g\u0127and missieri.", "Di\u0121\u00e0 g\u0127arraftek fiex \u0127allejtu.\"", "Rag\u0127wel wie\u0121eb lil Tobija: \"Ibqa' hawn, ibni, ibqa' mieg\u0127i, u jien nibg\u0127at messa\u0121\u0121ier g\u0127and missierek Tobit, u jg\u0127arrfu kif tinsab.\"", "\"Ma jkun qatt,\" wie\u0121bu Tobija, \"nitolbok, \u0127allini nitlaq minn hawn g\u0127al g\u0127and missieri.\"", "Rag\u0127wel qam u ta lil Tobija, lil martu Sara, nofs il-\u0121id li kellu: qaddejja, ir\u0121iel u nisa, baqar u nag\u0127a\u0121, \u0127mir u i\u0121mla, ilbies, flus u tag\u0127mir.", "Tahom il-vja\u0121\u0121 it-tajjeb, g\u0127annqu u qallu: \"Sa\u0127\u0127a ibni, mur qawwi u s\u0127i\u0127.", "Sid is-smewwiet iwassalkom bis-sliema, lilek u 'l martek Sara, u jalla nara lil uliedkom qabel ma mmut.\"", "Imbag\u0127ad lil bintu qalilha: \"Mur g\u0127and \u0127atnek, mil-lum 'il quddiem huma l-\u0121enituri tieg\u0127ek b\u0127allikieku nissluk huma.", "Mur bis-sliema, binti, jalla kemm indum \u0127aj ma nismax \u0127lief \u0121id fuqek!\"", "Rag\u0127wel g\u0127annaqhom, u tahom il-vja\u0121\u0121 it-tajjeb, u telaqhom.", "\"Ibni u g\u0127a\u017ci\u017c \u0127ija,\" qalet imbag\u0127ad G\u0127edna lil Tobija, \"jalla l-Mulej iwassalkom id-dar, lilek u lil binti Sara, u jalla nara 'l uliedek f'\u0127ajtek, u 'l ulied binti Sara qabel ma mmut.", "Quddiem il-Mulej f'idejk ner\u0127i 'l binti; \u0127u \u0127siebha u tiksrilha qatt qalbha kemm iddum \u0127aj.", "Mur bis-sliema, ibni.", "Minn issa 'l quddiem jien ommok, u Sara o\u0127tok.", "Jalla jkollna lkoll ir-risq il-jiem kollha ta' \u0127ajjitna.\"", "Imbag\u0127ad bisithom it-tnejn u tathom il-vja\u0121\u0121 it-tajjeb.", "U Tobija telaq ming\u0127and Rag\u0127wel, qawwi u s\u0127i\u0127, fer\u0127an u jbierek lis-Sid tas-smewwiet u l-art, is-sultan fuq kul\u0127add, li tah ir-risq fi triqtu.", "U Rag\u0127wel qallu: \"Jalla jkollok il-\u0121id biex tg\u0127in lill-\u0121enituri tieg\u0127ek il-jiem kollha ta' \u0127ajjithom.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.11", "bookref": "TOB.11", "text": ["Tobija jasal id-dar", "Meta kienu qorbu lejn Kasrin, biswit Ninw\u00e8, Rafel qal lil Tobija: \"Inti taf kif \u0127allejna lil missierek.", "\u0126a ng\u0127a\u0121\u0121lu qabel martek, u nlestu d-dar, huma u \u0121ejjin.\"", "U telqu t-tnejn flimkien u Rafel qallu: \"\u0126u f'idek il-marrara.\"", "U mal-an\u0121lu u Tobija mar il-kelb warajhom.", "Anna kienet toqg\u0127od bilqieg\u0127da tg\u0127arrex lejn it-triq mnejn kienet tistenna lil binha \u0121ej.", "Malli lem\u0127itu \u0121ej marret tg\u0127id lil missieru: \"Ara, ibnek \u0121ej, u mieg\u0127u hemm ir-ra\u0121el li mar mieg\u0127u.\"", "Rafel imbag\u0127ad qal lil Tobija qabel ma dan qorob lejn missieru: \"Naf li g\u0127ajnejn missierek se jinfet\u0127u.", "Og\u0127roklu g\u0127ajnejh bil-marrara tal-\u0127uta, u d-duwa tixrob il-bjada u din titqaxxar, u missierek jie\u0127u d-dawl u jibda jara.\"", "Anna marret ti\u0121ri u nxte\u0127tet fuq g\u0127onq binha u qaltlu: \"Fl-a\u0127\u0127ar rajtek, ibni; issa nista' mmut.\"", "U nfexxet tibki.", "Tobit qam, u tfixkel f'ri\u0121lejh hu u \u0127iere\u0121 mill-bieb tal-bit\u0127a.", "U Tobija mar jilqg\u0127u bil-marrara tal-\u0127uta f'idu, u nefa\u0127 f'g\u0127ajnejh u qabdu minn drieg\u0127u, u qallu: \"Ag\u0127mel il-qalb missier.\"", "G\u0127amillu d-duwa fuq g\u0127ajnejh u din bdiet ta\u0127arqu.", "Imbag\u0127ad b'idejh it-tnejn qaxxarlu l-bjada minn truf g\u0127ajnejh.", "Tobit inxte\u0127et fuq g\u0127onq ibnu u nfexx f'bikja: \"Qieg\u0127ed narak, ibni, id-dawl ta' g\u0127ajnejja.\"", "\"Imbierek Alla,\" issokta jg\u0127id, \"u mbierek l-isem kbir tieg\u0127u, u mberkin l-an\u0121li qaddisa tieg\u0127u.", "Kbir ismu fuqna, u mberkin l-an\u0121li tieg\u0127u g\u0127al dejjem ta' dejjem.", "Wara li kkastigani, issa, ara, jien qieg\u0127ed nara lil ibni Tobija.\"", "Tobija da\u0127al \u0121ewwa fer\u0127an ibierek lil Alla b'kemm kellu sa\u0127\u0127a, u g\u0127arraf lil missieru Tobit li Alla kien tah ir-risq fit-triq; \u0121abar il-flus; i\u017c\u017cewwe\u0121 lil Sara bint Rag\u0127wel, li di\u0121\u00e0 qieg\u0127da fil-bieb ta' Ninw\u00e8, u g\u0127oddha waslet.", "Kollu fer\u0127an Tobit \u0127are\u0121 jilqa' l-g\u0127arusa ta' ibnu fil-bieb ta' Ninw\u00e8.", "U n-nies ta' Ninw\u00e8 stag\u0127\u0121bu meta rawh miexi mg\u0127a\u0121\u0121el kemm jifla\u0127 bla ma j\u017commu \u0127add minn idu.", "Tobit stqarr quddiem kul\u0127add li Alla \u0127enn g\u0127alih, u feta\u0127lu g\u0127ajnejh.", "Imbag\u0127ad resaq lejn Sara, mart ibnu, berikha u qalilha:", "\"Mer\u0127ba bik, binti!", "Imbierek Alla tieg\u0127ek", "li \u0121iebek g\u0127andna, binti!", "Imbierek missierek!", "Imbierek ibni Tobija!", "Imbierka int, binti!", "Id\u0127ol f'darek, qawwija u s\u0127i\u0127a!", "Id\u0127ol imbierka u fer\u0127ana!", "Id\u0127ol, binti!\"", "Dakinhar kien hemm fer\u0127 kbir fost il-Lhud ta' Ninw\u00e8.", "A\u0127ikar u Nadab, ku\u0121ini ta' Tobit, \u0121ew jifir\u0127ulu; u g\u0127amlu l-festa tat-tie\u0121 li damet sejra sebat ijiem."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.12", "bookref": "TOB.12", "text": ["Rafel jurihom min kien u jg\u0127ib", "Malli g\u0127addiet il-festa tat-tie\u0121, Tobit sejja\u0127 lil Tobija ibnu u qallu: \"Ibni, qis li t\u0127allas skont ma \u0127aqqu lil dak ir-ra\u0121el li \u0121ie jwasslek, u ag\u0127tih xi \u0127a\u0121a aktar.\"", "\"Missier, kemm se naqbad nag\u0127tih?\" staqsieh, \"Jekk nag\u0127tih in-nofs ta' kulma \u0121ibna mag\u0127na, ma jien se nbati xejn.", "Lili wassalni qawwi u s\u0127i\u0127; fejjaq lil marti, \u0121iebli l-flus, u lilek fejqek.", "Xi \u0127las nista' nag\u0127tih i\u017cjed?\"", "\"Jist\u0127oqqlu jie\u0127u n-nofs,\" wie\u0121bu Tobit, \"ta' dak li \u0121ibilna mieg\u0127u.\"", "Imbag\u0127ad sejja\u0127lu u qallu: \"Nofs kulma \u0121ibtilna mieg\u0127ek hu tieg\u0127ek bi \u0127las.", "\u0126udu, u tista' tmur bis-sliem.\"", "Rafel imbag\u0127ad sej\u0127ilhom bil-mo\u0127bi u qalilhom: \"Bierku lil Alla u fa\u0127\u0127ruh quddiem il-\u0127ajjin kollha g\u0127all-\u0121id kollu li g\u0127amel mag\u0127kom, biex iberkuh u jg\u0127annu g\u0127ana ta' tif\u0127ir f'\u0121ie\u0127 ismu.", "Xandru mal-bnedmin kollha kulma g\u0127amel Alla u ag\u0127tuh \u0121ie\u0127 u titnikkrux biex tfa\u0127\u0127ruh.", "Tajjeb li wie\u0127ed i\u017comm mo\u0127bi s-sigriet tas-sultan, i\u017cda unur li wie\u0127ed ifa\u0127\u0127ar u jxandar l-opri ta' Alla.", "Ag\u0127mlu t-tajjeb u ma jil\u0127aqkom ebda deni.", "A\u0127jar it-talb bil-qalb, u l-karit\u00e0 bis-sewwa, mill-g\u0127ana bid-dnewwa.", "A\u0127jar tag\u0127ti l-karit\u00e0, milli ta\u0127\u017cen id-deheb.", "Il-karit\u00e0 te\u0127ilsek mill-mewt, u tnaddfek minn kull dnub.", "Dawk li jag\u0127mlu l-karit\u00e0 jimtlew bil-\u0127ajja.", "Dawk li jag\u0127mlu d-dnub u l-in\u0121ustizzja, huma l-g\u0127edewwa tag\u0127hom infushom.", "\"Irrid ng\u0127idilkom is-sewwa kollu, u ma na\u0127bilkom xejn.", "Di\u0121\u00e0 g\u0127arraftkom: Tajjeb li wie\u0127ed i\u017comm mo\u0127bi s-sigriet tas-sultan, i\u017cda unur li wie\u0127ed ixandar l-opri ta' Alla.", "U issa, meta int u Sara kontu titolbu, jien kont inwassal it-talb tag\u0127kom quddiem il-maest\u00e0 tal-Mulej u nfakkru fih; meta kont tidfen il-mejtin kont nag\u0127mel l-istess.", "Meta int ma qg\u0127adtx ta\u0127sibha darbtejn biex tqum, t\u0127alli l-ikel, u tmur tkeffen il-mejjet, jien kont mibg\u0127ut biex in\u0121arrbek .", "U issa Alla bl-istess mod bag\u0127atni biex infejjaq lilek u lil Sara, mart ibnek.", "Jien Rafel , wie\u0127ed mis-seba' an\u0121li, li qeg\u0127din quddiem il-maest\u00e0 tal-Mulej, u nistg\u0127u nersqu lejh.\"", "U baqg\u0127u mistag\u0127\u0121ba t-tnejn u nxte\u0127tu wi\u010b\u010bhom fl-art, g\u0127ax qabadhom il-bi\u017ca'.", "\"Tib\u017cg\u0127ux,\" qalilhom, \"is-sliem mag\u0127kom.", "Bierku lill-Mulej g\u0127al dejjem.", "Mhux minn rajja li kont mag\u0127kom, imma g\u0127ar-rieda tajba ta' Alla.", "Lilu bierku l-jiem kollha, u lilu fa\u0127\u0127ru bl-innijiet.", "Rajtuni intom, kif ma kilt xejn; kulma rajtu kien vi\u017cjoni.", "Issa bierku lill-Mulej fuq l-art; fa\u0127\u0127ru lil Alla.", "Jien tiela' g\u0127and min bag\u0127atni.", "Iktbu kulma \u0121ralkom.\"", "Kif qal hekk g\u0127ola 'l fuq, u meta qamu bilwieqfa, ma setg\u0127ux jarawh aktar.", "U bdew ibierku, u jg\u0127annu innijiet lil Alla, u jirringrazzjawh g\u0127al kulma g\u0127amel mag\u0127hom meta dehrilhom l-an\u0121lu ta' Alla."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.13", "bookref": "TOB.13", "text": ["Innu ta' ringrazzjament", "U Tobit qal :", "\"Imbierek Alla, li jg\u0127ix g\u0127al dejjem,", "u s-saltna tieg\u0127u!", "Jikkastiga u j\u0127enn;", "iwasslek sal-qabar f'qieg\u0127 l-art,", "u mbag\u0127ad jerfg\u0127ek mill-akbar qerda.", "M'hemm \u0127add li je\u0127les minn idejh.", "Fa\u0127\u0127ruh, ulied I\u017crael, quddiem il-\u0121nus!", "Hu xerridkom f'nofshom.", "U hemm uriekom il-kobor tieg\u0127u.", "G\u0127olluh quddiem il-\u0127ajjin kollha.", "Hu Sidna, u Alla tag\u0127na!", "Hu Missierna, u Alla tag\u0127na,", "g\u0127al dejjem ta' dejjem.", "Min\u0127abba dnubietkom jikkastigakom,", "imma j\u0127enn g\u0127alikom ilkoll;", "u g\u0127ad ji\u0121borkom minn fost il-\u0121nus kollha,", "li f'nofshom tinsabu mxerrda.", "Meta b'qalbkom s\u0127i\u0127a u ru\u0127kom kollha,", "ter\u0121g\u0127u lura g\u0127al g\u0127andu,", "imbag\u0127ad hu jdur lejkom,", "u ma ja\u0127bix i\u017cjed wi\u010b\u010bu minnkom.", "Ara x'g\u0127amel mag\u0127kom!", "Fa\u0127\u0127ruh b'kemm g\u0127andkom \u0127ila,", "u bierku l-Mulej il-\u0121ust,", "u fa\u0127\u0127ru s-sultan ta' dejjem.", "Infa\u0127\u0127ru jien f'art l-e\u017cilju tieg\u0127i,", "u nuri l-qawwa u l-kobor tieg\u0127u lill-\u0121ens midneb.", "Er\u0121g\u0127u lura g\u0127al g\u0127andu, midinbin,", "u g\u0127amlu l-\u0121ustizzja quddiemu.", "Min jaf jilqag\u0127komx u j\u0127ennx g\u0127alikom?", "Jiena nkabbar lil Alla tieg\u0127i", "u ru\u0127i tfa\u0127\u0127ar lis-sultan tas-sema,", "u tifra\u0127 bil-kobor tieg\u0127u.", "\u0126a jxandru lkoll il-maest\u00e0 tieg\u0127u,", "u jfa\u0127\u0127ruh f'\u0120erusalemm.", "\"\u0120erusalemm, il-belt qaddisa,", "g\u0127ad jikkastigak min\u0127abba g\u0127emil uliedek;", "u mbag\u0127ad jer\u0121a' j\u0127enn g\u0127al ulied il-\u0121usti.", "Fa\u0127\u0127ar kif jixraq lill-Mulej,", "u bierek is-sultan ta' dejjem;", "u hekk ter\u0121a' tinbnielek daru bil-fer\u0127,", "biex jifir\u0127u fik l-itturufnati,", "u juri fik im\u0127abbtu g\u0127all-imsejknin,", "g\u0127al dejjem ta' dejjem.", "\"Dawl kbir g\u0127ad jiddi,", "u jo\u0127ro\u0121 minnek sa truf l-art,", "kotra ta' \u0121nus g\u0127ad ji\u0121uk mill-bog\u0127od,", "u nies minn kull rokna tad-dinja,", "min\u0127abba l-isem qaddis tieg\u0127ek,", "i\u0121ibu r-rigali f'idejhom g\u0127as-sultan tas-sema.", "Nisel wara nisel jaqb\u017cu bil-fer\u0127 fik,", "u isem il-belt mag\u0127\u017cula jibqa' g\u0127al dejjem.", "\"Mis\u0127utin dawk kollha li jitkellmu iebes kontrik;", "dawk kollha li ja\u0127btu g\u0127alik;", "dawk kollha li j\u0127ottu lil \u0127itanek;", "li j\u0121arrfu t-torrijiet tieg\u0127ek,", "u jag\u0127tu n-nar lil djarek.", "U mbierka g\u0127al dejjem dawk li jirrispettawk!", "\"Ejja, ifra\u0127 b'ulied il-\u0121usti,", "g\u0127ax ilkoll g\u0127ad jin\u0121abru,", "u jbierku s-Sid ta' dejjem.", "Hienja dawk li j\u0127obbuk,", "u hienja dawk li jifir\u0127u bis-sliem tieg\u0127ek.", "Hienja n-nies kollha,", "li sewdu qalbhom g\u0127as-swat li qlajt,", "fik g\u0127ad jifir\u0127u u jaraw il-fer\u0127 tieg\u0127ek g\u0127al dejjem.", "Bierek, ru\u0127i, lill-Mulej, is-Sultan il-Kbir.", "\"\u0120erusalemm g\u0127ad jibnuha mill-\u0121did, belt fejn jg\u0127ammar Alla g\u0127al dejjem ta' dejjem.", "Kemm g\u0127ad nifra\u0127 meta l-fdal ta' nisli,", "jaraw is-seb\u0127 tieg\u0127ek,", "u jfa\u0127\u0127ru s-Sultan tas-sema!", "Il-bibien ta' \u0120erusalemm g\u0127ad jinbnew", "bi\u017c-\u017caffir u l-i\u017cmerald;", "tal-\u0127a\u0121ar prezzju\u017c ikunu \u0127itanek.", "Tad-deheb jinbnew it-torrijiet tieg\u0127ek;", "u l-fortizzi tad-deheb safi.", "Il-pjazez ta' \u0120erusalemm", "ji\u010b\u010bangawhom b'\u0127a\u0121ar prezzju\u017c u", "\u0121awhar ta' Ofir.", "Il-bwieb ta' \u0120erusalemm g\u0127ad ikantaw innijiet ta' fer\u0127;", "u djarha lkoll jg\u0127ajtu;", "'\u0126allelujah!", "Imbierek Alla ta' I\u017crael!'", "Hu jberikhom, u huma jbierku ismu,", "qaddis g\u0127al dejjem ta' dejjem.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/TOB.14", "bookref": "TOB.14", "text": ["Hekk Tobit temm l-innu ta' ringrazzjament.", "L-a\u0127\u0127ar snin ta' Tobit u Tobija", "Tobit miet fis-sliem fl-g\u0127omor ta' mija u tnax-il sena, u difnuh bl-unuri kollha fil-belt ta' Ninw\u00e8.", "Kellu tnejn u sittin sena meta marad b'g\u0127ajnejh; u wara li kien ra\u0121a' \u0127a d-dawl, g\u0127ex fir-ri\u017cq u baqa' jag\u0127mel il-karit\u00e0; qatt ma kien jehda milli jfa\u0127\u0127ar lil Alla u jxandar il-glorja tieg\u0127u.", "Meta kien se jmut sejja\u0127 lil ibnu Tobija u g\u0127amillu dawn it-twissijiet:", "\"Ibni, aqbad lil uliedek u itlaq lejn il-Medja, g\u0127ax jien nemmen li l-kelma ta' Alla li qal fuq Ninw\u00e8, permezz ta' Na\u0127um , g\u0127ad isse\u0127\u0127.", "Kollox g\u0127ad ji\u0121ri lil Assirja u Ninw\u00e8, kulma qalu l-profeti ta' I\u017crael li Alla bag\u0127at.", "Xejn, lanqas kelma wa\u0127da, ma jonqos milli qalu l-profeti; kollox g\u0127ad ise\u0127\u0127 f'waqtu.", "Fil-Medja tkun fi\u017c-\u017cgur aktar milli tkun fl-Assirja jew fil-Babilonja.", "Jien naf, anzi jien \u017cgur li kulma qal Alla, g\u0127ad ise\u0127\u0127 u jsir, u ma tintilef ebda kelma milli qal.", "\"\u0126utna li joqog\u0127du fl-art ta' I\u017crael ilkoll g\u0127ad iferrxuhom u jitturufnawhom minn dik l-art tajba; u l-art kollha ta' I\u017crael issir de\u017cert u Samarija u \u0120erusalemm isiru \u0127erba u d-dar ta' Alla jag\u0127tuha n-nar, u g\u0127al xi \u017cmien tibqa' fin-niket.", "Imbag\u0127ad il-Mulej jer\u0121a' j\u0127enn, u Alla jre\u0121\u0121ag\u0127hom lura fl-art ta' I\u017crael.", "Jer\u0121g\u0127u jibnu d-dar ta' Alla, mhux b\u0127alma kienet qabel, u tibqa' hekk sakemm jintemmu \u017c-\u017cminijiet u s-sekli.", "Wara dan kollu lkoll jer\u0121g\u0127u lura mill-e\u017cilju u jer\u0121g\u0127u jibnu 'l \u0120erusalemm fil-glorja, u fiha jibnu d-dar ta' Alla, skont ma \u0127abbru fuqha l-profeti ta' I\u017crael.", "Il-\u0121nus kollha tad-dinja g\u0127ad jikkonvertu u jib\u017cg\u0127u minn Alla fis-sewwa, u lkoll iwarrbu l-idoli li qarrquhom bil-gideb tag\u0127hom, u jibdew ibierku lil Alla ta' dejjem skont il-li\u0121i tieg\u0127u.", "\"Ulied I\u017crael kollha li jkunu salvaw f'dawk il-jiem jiftakru sewwa f'Alla; jin\u0121abru u ji\u0121u \u0120erusalemm u jg\u0127ammru g\u0127al dejjem fl-art ta' Abraham fi\u017c-\u017cgur, u din tkun mog\u0127tija lilhom.", "Jifir\u0127u dawk kollha li j\u0127obbu lil Alla fis-sewwa; u dawk li jag\u0127mlu d-dnub u l-in\u0121ustizzji jintemmu minn fuq wi\u010b\u010b l-art.", "Issa, uliedi, dan ng\u0127idilkom: 'Servu lil Alla fis-sewwa u ag\u0127mlu dak li jog\u0127\u0121ob lilu.'", "\"Lil uliedkom darruhom jag\u0127mlu s-sewwa u jag\u0127tu l-karit\u00e0; darruhom jiftakru f'Alla u jbierku ismu minn qalbhom, u b'kemm g\u0127andhom \u0127ila f'kull waqt.", "\"Int, ibni, itlaq minn Ninw\u00e8.", "Tibqax hawn.", "Dak in-nhar li int tidfen lil ommok \u0127dejja, dak in-nhar stess, toqg\u0127odx aktar fl-in\u0127awi ta' Ninw\u00e8, g\u0127ax, kif nara, hawn \u0127afna \u0127a\u017cen u qerq bla mist\u0127ija ta' xejn.", "\"Ara, ibni, x'g\u0127amel Nadab lil A\u0127ikar , li kien rabbieh: u ma fittixx li jidfnu \u0127aj ta\u0127t l-art?", "Imma Alla dawwar l-g\u0127ajb f'wi\u010b\u010bu.", "A\u0127ikar \u0127are\u0121 g\u0127ad-dawl, u Nadab mar fid-dlam ta' dejjem, g\u0127ax kien fittex li joqtol lil A\u0127ikar.", "I\u017cda g\u0127ax jien kont nag\u0127mel il-karit\u00e0, A\u0127ikar \u0127eles mix-xibka li kien nasablu Nadab, u Nadab inqabad fiha hu, u nqered.", "Mela uliedi, araw x'tag\u0127mel il-karit\u00e0, u x'tag\u0127mel l-in\u0121ustizzja li toqtol.", "Ara, se to\u0127ro\u0121li ru\u0127i.\"", "Qeg\u0127duh fuq il-friex, u miet; u difnuh bl-unuri kollha.", "Meta mietet ommu, Tobija difinha \u0127dejn missieru.", "U mbag\u0127ad mar il-Medja, hu u martu u g\u0127ammru f'Ekbatana g\u0127and \u0127atnu Rag\u0127wel.", "\u0126a \u0127sieb sewwa tal-kunjati tieg\u0127u fi xju\u0127ithom u difinhom f'Ekbatana tal-Medja; u wiret il-\u0121id kollu ta' Rag\u0127wel u ta' missieru Tobit, u miet ta' mija u sbatax-il sena rrispettat minn kul\u0127add.", "Qabel ma miet la\u0127aq ra u sama' bil-qerda ta' Ninw\u00e8 , u ra l-e\u017ciljati mi\u0121jubin fil-Medja minn Assweru, sultan tal-Medja.", "G\u0127alhekk radd \u0127ajr lil Alla g\u0127al kulma g\u0127amel lin-nies ta' Ninw\u00e8 u l-Assirja.", "Fera\u0127 qabel ma miet g\u0127al li \u0121ralha Ninw\u00e8 u fa\u0127\u0127ar lil Alla li jg\u0127ix g\u0127al dejjem ta' dejjem.", "Ammen."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.intro", "bookref": "JDT.intro", "text": ["IL-KTIEB TA' \u0120UDITTA", "\u0126arsa \u0127afifa lejn il-ktieb", "Il-ktieb jie\u0127u ismu minn isem il-protagonista tal-\u0121rajja li hi mara ta' qawwa erojka.", "F'mument ta' tensjoni u gwaj kbir g\u0127all-poplu Lhudi, \u0120uditta tkun kapa\u010bi ssalva lil \u0121ensha mill-g\u0127adu.", "Dan il-ktieb mhuwiex meqjus b\u0127ala ispirat mil-Lhud u mill-insara Protestanti.", "I\u017crael kien \u0121ie assedjat mill-Assiri ta\u0127t il-\u0121eneral kmandant Oloferne.", "Fil-belt ta' Betulja, il-poplu kien qieg\u0127ed ibati \u0127afna.", "L-e\u017cer\u010btu tal-Assiri kien dawwar il-belt minn kullimkien, kienet naqset il-\u0127a\u017cna tal-ikel, u prospetti ta' reb\u0127a fuq g\u0127adu hekk qawwi ma kinux je\u017cistu.", "In-nies qatg\u0127u qalbhom g\u0127alkollox u riedu j\u010bedu belthom.", "Il-kapijiet tal-belt g\u0127a\u017clu li jag\u0127tu \u010bans ta' \u0127amest ijiem u jekk ma ji\u0121ri xejn a\u0127jar, i\u010bedu l-armi.", "\u0120uditta, mara armla li kienet bniedma ta' Alla, meta semg\u0127et b'dan, idde\u010bidiet li tie\u0127u azzjoni.", "Tkellmet iebes mal-mexxejja tal-belt talli po\u0121\u0121ew lil Alla fil-prova u qaltilhom li kellha pjan f'rasha.", "Ma qalet lil \u0127add x'kien il-pjan tag\u0127ha.", "L-iskop prin\u010bipali ta' dan il-ktieb hu li jqawwi qalb il-poplu fid-diffikultajiet kbar li jista' jg\u0127addi minnhom.", "L-awtur, li jinse\u0121 storja ta' valur letterarju g\u0127oli \u0127afna, ipo\u0121\u0121i fuq fomm \u0120uditta talba mill-isba\u0127.", "Hekk il-messa\u0121\u0121 tal-g\u0127ajnuna dejjiema ta' Alla jo\u0127ro\u0121 \u010bar.", "Kien Alla li nqeda b'\u0120uditta biex i\u0121ib fix-xejn armata hekk qawwija.", "Mara li u\u017cat id-dehen tag\u0127ha kollu u sbu\u0127itha kienet kapa\u010bi, g\u0127ax talbet l-g\u0127ajnuna ta' Alla, tin\u017cel fil-kamp tal-battalja u taqta' ras Oloferne biex hekk l-armata tal-Assiri tisfaxxa.", "Iva.", "Iva, Alla ta' missieri!", "Alla tal-wirt ta' I\u017crael!", "Sid is-smewwiet u l-art!", "\u0126allieq tal-ib\u0127ra!", "Sultan tal-\u0127olqien tieg\u0127ek!", "Isma' inti t-talba tieg\u0127i.", "Ag\u0127mel li bil-kelma u l-qerq tieg\u0127i nidrobhom u nferihom, lil dawk li jridu jag\u0127mlu l-\u0127sara lill-patt tieg\u0127ek, lit-tempju tieg\u0127ek u 'l-qu\u010b\u010bata tal-muntanja Sijon, u d-dar tal-g\u0127amara ta' wliedek.", "Ag\u0127mel li l-poplu tieg\u0127ek kollu, u t-tribujiet kollha, jag\u0127rfu u jaraw, li int Alla, Alla fuq kull qawwa u fuq kull setg\u0127a, u \u0127add u \u0127add \u0127liefek mhu tarka g\u0127all-poplu ta' I\u017crael ( , - ).", "It-taqsim tal-ktieb", "Il-Lhud mheddin b'qerda totali ( , \u2014 , )", "\u0120uditta ssalva lil \u0121ensha ( , \u2014 , )", "Il-Lhud rebbie\u0127a ( , \u2014 , )"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.1", "bookref": "JDT.1", "text": ["Gwerra bejn l-Assirja u l-Medja", "Kienet is-sena tnax tas-saltna ta' Nabukodonosor sultan tal-Assiri , fil-belt kbira ta' Ninw\u00e8, fi \u017cmien Arfaksad , sultan tal-Medi, fil-belt ta' Ekbatana.", "Dan dawwar il-belt ta' Ekbatana b'\u0127ajt ta' \u0121ebel min\u0121ur, kull wa\u0127da g\u0127olja tlitt idrieg\u0127 u twila sitta, g\u0127oli sebg\u0127in drieg\u0127, fuq sisien ta' \u0127amsin drieg\u0127 wisa'.", "Ma\u0121enb il-bibien tal-belt tella' torrijiet g\u0127oljin mitt drieg\u0127, fuq sisien wiesg\u0127a sittin.", "Bena l-bibien tal-belt g\u0127oljin sebg\u0127in drieg\u0127 fuq wisa' ta' erbg\u0127in, biex minnhom jg\u0127addi l-e\u017cer\u010btu bl-a\u0127jar gwerriera, u l-qtajja' mqassma tal-fanterija.", "F'dak i\u017c-\u017cmien Nabukodonosor g\u0127amel gwerra kontra s-sultan Arfaksad fil-wita l-kbira li tinsab fl-in\u0127awi ta' Ragaw.", "Ma' dan ing\u0127aqdu n-nies kollha tal-muntanji u dawk kollha li kienu jg\u0127ammru max-xtut tal-Ewfrat, it-Tigri, il-\u0126idaspi , u l-witat ta' Arjok, sultan tal-G\u0127elamin.", "Hekk ing\u0127aqdu flimkien \u0127afna \u0121nus biex jg\u0127innu lil ulied Kelewd.", "Nabukodonosor, sultan tal-Assiri, bag\u0127at messa\u0121\u0121iera lill-popli li jg\u0127ammru fil-Persja u lil dawk li jg\u0127ammru fil-Punent: i\u010b-\u010aili\u010bja, Damasku, il-Libanu, u l-Antilibanu, u matul ix-xtut tal-ba\u0127ar; u lill-popli tal-Karmel u ta' Gilg\u0127ad, u tal-Galilija ta' fuq, u l-medda l-kbira ta' Esdrelon ; u n-nies kollha tas-Samarija, u l-ibliet tag\u0127ha, u l-in\u0127awi tan-na\u0127a l-o\u0127ra tal-\u0120ordan sa \u0120erusalemm, u Betani, u Kelus u Kades sax-xmara tal-E\u0121ittu, u Tafnes u Rag\u0127mses, u l-art kollha ta' Gosen, sa lil hinn minn Tani u Memfi, u n-nies kollha li jg\u0127ammru fl-E\u0121ittu, sal-fruntieri tal-Etjopja.", "I\u017cda n-nies ta' dawn l-artijiet, kollha kemm huma, ma tawx widen g\u0127all-kliem ta' Nabukodonosor, sultan tal-Assiri, u anqas ma marru jg\u0127inuh fil-gwerra, g\u0127ax ma kinux jib\u017cg\u0127u minnu.", "G\u0127alihom kien bniedem b\u0127al \u0127addie\u0127or u bag\u0127tu lura l-messa\u0121\u0121iera tieg\u0127u quddiemu bla \u0121ie\u0127 u b'idejhom vojta.", "Nabukodonosor sa\u0127an bis-s\u0127i\u0127 kontra dawn l-artijiet kollha, u \u0127alef fuq it-tron u s-saltna tieg\u0127u li jivvendika ru\u0127u mill-in\u0127awi kollha ta\u010b-\u010aili\u010bja, Damasku u s-Sirja, u jeqred bix-xabla tieg\u0127u n-nies ta' Mowab, u wlied G\u0127ammon, u n-nies li jg\u0127ammru fil-Lhudija, u 'l dawk kollha tal-E\u0121ittu, sa trufijiet i\u017c-\u017cew\u0121t ib\u0127ra .", "Fis-sena sbatax tas-saltna tieg\u0127u Nabukodonosor \u0127are\u0121 bl-e\u017cer\u010btu tieg\u0127u kontra s-sultan Arfaksad, u g\u0127elbu fil-battalja; u \u0127arbat l-e\u017cer\u010btu kollu ta' Arfaksad bil-kavallerija u l-karrijiet kollha tieg\u0127u.", "\u0126ataf f'idejh l-ibliet kollha tieg\u0127u, u wasal sa Ekbatana, \u0127att it-torrijiet tag\u0127ha, \u0127arbat il-pjazez tag\u0127ha, u biddel \u0121mielha f'g\u0127ajb.", "Imbag\u0127ad qabad lil Arfaksad fuq il-muntanji ta' Ragaw, u hemm nifdu bil-vle\u0121e\u0121, u qerdu darba g\u0127al dejjem.", "Imbag\u0127ad Nabukodonosor ra\u0121a' lura f'Ninw\u00e8, hu u l-e\u017cer\u010btu m\u0127allat tieg\u0127u, kotra kbira ta' gwerriera, u baqa' hemm g\u0127al mija u g\u0127oxrin jum, jistrie\u0127 u jixxala."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.2", "bookref": "JDT.2", "text": ["L-inva\u017cjoni tas-Sirja u l-in\u0127awi tag\u0127ha", "Fis-sena tmintax, fit-tnejn u g\u0127oxrin jum tal-ewwel xahar, fil-palazz ta' Nabukodonosor, sultan tal-Assiri, \u0127ar\u0121et il-kelma li s-sultan kien se jivvendika ru\u0127u mill-artijiet kollha, kif kien qal.", "Hu sejja\u0127 il-ministri u l-kbarat kollha tieg\u0127u, u wriehom il-pjan sigriet tieg\u0127u u g\u0127arrafhom bi kliemu stess bil-\u0127a\u017cen ta' dawk l-artijiet.", "U dde\u010bidew li jeqirdu kull bniedem li ma joqg\u0127odx g\u0127all-kelma li \u0127ar\u0121et minn fommu.", "U \u0121ara li malli wriehom il-\u0127sieb tieg\u0127u, Nabukodonosor, sultan tal-Assiri, sejja\u0127 lil Oloferne , il-\u0121eneral kmandant tal-e\u017cer\u010btu tieg\u0127u, u li kien ji\u0121i warajh, u qallu: \"Dan jg\u0127id is-Sultan il-Kbir, sid l-art kollha: 'Ara, o\u0127ro\u0121 minn quddiemi u \u0127u mieg\u0127ek nies, \u017cguri mill-\u0127ila tag\u0127hom stess, sa mija u g\u0127oxrin elf suldat u tnax-il elf kavallerija, bi\u017c-\u017cwiemel u r-rikkieba, u mur u a\u0127bat g\u0127all-artijiet kollha tal-Punent, g\u0127ax ma obdewx l-ordnijiet tieg\u0127i.", "G\u0127idilhom biex ilestu trab u ilma , g\u0127ax jien \u0127iere\u0121 g\u0127alihom bil-qilla kollha tieg\u0127i, niksi l-wi\u010b\u010b kollu ta' arthom b'ri\u0121lejn is-suldati tieg\u0127i, u ner\u0127ihom pri\u017ca f'idejhom.", "U l-midrubin tag\u0127hom jimlew il-widien, u kull nixxieg\u0127a u xmara timtela u tfur bil-mejtin tag\u0127hom; il-bqija n\u0121orrhom ilsiera sal-ibg\u0127ad trufijiet tal-art.", "Mur qabli u aqbad f'idejk il-medda tal-artijiet kollha qabel ma ni\u0121i jien.", "U 'l dawk li jintelqu f'idejk, \u017commhomli g\u0127al meta jasal il-jum li nag\u0127mel il-kontijiet mag\u0127hom.", "Imma lil dawk li ma jobdux, tqishom xejn, ta\u0127firha lil \u0127add minnhom, ag\u0127tihom il-mewt, u eqridhom mill-art kollha tieg\u0127ek.", "Daqs kemm jien \u0127aj, u bil-jedd kollu ta' saltnati, hekk g\u0127edt u hekk nag\u0127mel b'idi .", "Qis li int ma tiksirx anqas wie\u0127ed mill-ordnijiet ta' sidek; imma qis li tag\u0127mel kulma ordnajtlek, u la ddumx ma tag\u0127mel dan.\"", "Oloferne \u0127are\u0121 minn quddiem sidu, sejja\u0127 il-kmandanti kollha, il-\u0121enerali u l-kaptani tal-e\u017cer\u010btu tal-Assirja, u g\u0127a\u017cel l-a\u0127jar nies g\u0127all-battalja kif ordnalu sidu, mija u g\u0127oxrin elf suldat u tnax-il elf ar\u010bier fuq i\u017c-\u017cwiemel; u qassamhom kif jitqassam e\u017cer\u010btu g\u0127all-gwerra.", "\u0126a mbag\u0127ad kotra kbira ta' i\u0121mla, \u0127mir u bg\u0127ula g\u0127at-tag\u0127bija, u g\u0127add bla tarf ta' nag\u0127a\u0121, baqar u mog\u0127o\u017c g\u0127all-g\u0127ajxien tag\u0127hom; \u0127a wkoll ikel g\u0127al kull ra\u0121el, u kotra kbira ta' deheb u fidda mit-te\u017cor tas-sultan.", "Imbag\u0127ad \u0127are\u0121 bl-e\u017cer\u010btu kollu tieg\u0127u biex imur qabel is-sultan Nabukodonosor, bl-imriekeb u l-kavallerija u l-fanterija mag\u0127\u017cula tieg\u0127u, biex bihom jiksi wi\u010b\u010b l-art kollha tal-Punent.", "Mag\u0127hom telqet ukoll kotra kbira daqs it-trab tal-art ta' kull xorta ta' nies, qishom s\u0127aba ta' \u0121radijiet - kotra bla qjies.", "Telqu minn Ninw\u00e8, u wara tlitt ijiem mixi waslu fil-wita ta' Bektilet, u waqqfu l-kamp 'l hemm minn Bektilet, \u0127dejn il-muntanja li ta\u0127bat fuq ix-xellug ta\u010b-\u010aili\u010bja ta' fuq.", "Minn hemm imbag\u0127ad \u0127a l-forzi tieg\u0127u kollha - fanterija, kavallerija u karrijiet - u r\u0127ielha lejn il-muntanji; \u0127arbat l-art ta' Put u Lud , u \u0127ataf il-\u0121id tal-poplu ta' Rassis u tal-Ismag\u0127elin li jg\u0127ammru f'tarf id-de\u017cert in-na\u0127a tan-Nofsinhar ta' art il-Kellijin.", "U mbag\u0127ad g\u0127adda l-Ewfrat, u qassam il-Mesopotamja u qered l-ibliet kollha ffortifikati li kienu jinsabu matul il-wied Abron, u wasal sa \u0127dejn il-ba\u0127ar.", "\u0126a ta\u0127t idejh il-muntanji ta\u010b-\u010aili\u010bja, u qered lil dawk kollha li waqfulu, u wasal sa truf \u0120afet lejn in-Nofsinhar biswit l-G\u0127arabja.", "Dawwar il-Midjanin kollha, \u0127arqilhom l-g\u0127erejjex u \u0127atfilhom l-imrie\u0127el.", "U ni\u017cel fil-wita ta' Damasku fi \u017cmien il-\u0127sad tal-qam\u0127, \u0127arqilhom l-g\u0127elieqi, u \u0127arbtilhom l-imrie\u0127el tan-nag\u0127a\u0121 u l-baqar, u \u0127atfilhom kulma kien hemm fl-ibliet, \u0127arbtilhom ir-raba', u qatlilhom i\u017c-\u017cg\u0127a\u017cag\u0127 b'xifer ix-xabla.", "U qabadhom il-bi\u017ca' u t-treg\u0127id dawk kollha li kienu jg\u0127ammru fi xtut il-ba\u0127ar, dawk ta' Sidon u Tir, ta' Sur u Okina; u dawk ta' \u0120amnija, u ta' A\u017cotu u Askalon baqg\u0127u mwerwra bil-bi\u017ca'."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.3", "bookref": "JDT.3", "text": ["Il-\u0121nus tal-Punent i\u010bedu", "G\u0127alhekk dawn bag\u0127tu messa\u0121\u0121iera biex jitolbu l-pa\u010bi u jg\u0127idulu: \"Arana, a\u0127na l-ilsiera tas-Sultan il-Kbir Nabukodonosor, hawn mix\u0127utin quddiemek, ag\u0127mel minna kif jog\u0127\u0121ob lilek.", "Ara, l-g\u0127amajjar tag\u0127na, l-art tag\u0127na, ir-raba' bil-qam\u0127 u l-imrie\u0127el, il-baqar, l-imqawel kollha bl-g\u0127erejjex kollha tag\u0127hom f'idejk, ag\u0127mel bihom li trid.", "Ara, u l-ibliet ukoll u n-nies tag\u0127hom li joqog\u0127du fihom, kollha lsiera tieg\u0127ek, ejja u ag\u0127mel minnhom li jog\u0127\u0121bok.\"", "Kif waslu dawn il-messa\u0121\u0121iera g\u0127and Oloferne, \u0127abbrulu dan kollu.", "Imbag\u0127ad ni\u017cel lejn ix-xatt, hu u l-e\u017cer\u010btu tieg\u0127u, u qieg\u0127ed gwarni\u0121jun ta' suldati fl-ibliet iffortifikati tag\u0127hom, u minnhom \u0127a mieg\u0127u g\u0127all-\u0121lied ir\u0121iel mag\u0127\u017cula.", "U huma u l-\u0121irien tag\u0127hom laqg\u0127uh bil-kuruni, \u017cfin u timpani.", "U hu \u0127att it-tempji u \u0127asad l-imsa\u0121ar imqaddsa kollha tag\u0127hom, g\u0127ax hu kellu l-ordni li jeqred l-allat kollha ta' dawn l-artijiet tag\u0127hom biex il-\u0121nus kollha jaduraw lil Nabukodonosor wa\u0127du, u l-ilsna u r-razez kollha jsej\u0127ulu alla.", "L-inva\u017cjoni ta' art I\u017crael", "Minn hemm mar sa Esdrelon, qrib Dotajn, li tinsab biswit is-sinsla tal-g\u0127oljiet tal-Lhudija; hawn waqqaf il-kamp bejn Geba u Xitopoli , u g\u0127adda xahar s\u0127i\u0127 biex ji\u0121bor il-provvisti."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.4", "bookref": "JDT.4", "text": ["L-I\u017craelin i\u0127ejju ru\u0127hom", "Il-poplu kollu ta' I\u017crael, li kien jg\u0127ammar fil-Lhudija, sama' b'kulma kien g\u0127amel bil-\u0121nus Oloferne, il-\u0121eneral ta' Nabukodonosor, sultan tal-Assiri, u kif seraq is-santwarji kollha tag\u0127hom u \u0121arrafhom; u qabadhom bi\u017ca' kbir min\u0127abba fih, u bdew jinkwetaw \u0127afna min\u0127abba \u0120erusalemm u t-tempju tal-Mulej, Alla tag\u0127hom; g\u0127ax kienu g\u0127adhom kemm re\u0121g\u0127u lura mill-e\u017cilju , u ma kienx ilu \u0127afna li l-poplu n\u0121abar mil-Lhudija kollha u qaddsu mill-\u0121did it-tag\u0127mir, l-artal u t-tempju, li qabel kienu mni\u0121\u0121sa.", "U bag\u0127tu nies fl-in\u0127awi kollha tas-Samarija, f'Kona, Bet\u0127oron, Belmajn, \u0120eriko, \u0126oba, Esora, u Wied Salem, u qabdu malajr il-q\u010ba\u010bet tal-g\u0127oljiet u dawru bis-swar l-ir\u0127ula, u \u0127a\u017cnu l-ikel bi t\u0127ejjija g\u0127all-gwerra, g\u0127ax kienu g\u0127adhom kif \u0127asdu l-u\u010bu\u0127 tar-raba' tag\u0127hom.", "\u0120ojakim , il-qassis il-kbir, li dak i\u017c-\u017cmien kien \u0120erusalemm, kiteb lil dawk kollha li kienu joqog\u0127du f'Betulja u Betamajm, li hi biswit Esdrelon, quddiem il-pjanura qrib Dotajn, u ordnalhom li j\u017commu l-mog\u0127dijiet bejn il-muntanji, g\u0127ax minnhom wie\u0127ed kien jista' jid\u0127ol fil-Lhudija, u kienet \u0127a\u0121a \u0127afifa \u0127afna li j\u017commu lil min kien irid jid\u0127ol minnha, g\u0127ax il-mog\u0127dija kienet dejqa, u tnejn min-nies biss setg\u0127u jg\u0127addu spalla ma' spalla.", "Ulied I\u017crael g\u0127amlu kif ordnalhom \u0120ojakim , il-qassis il-kbir, u l-kunsill tal-poplu kollu ta' I\u017crael li kienu f'\u0120erusalemm.", "Kull bniedem f'I\u017crael g\u0127olla le\u0127nu lejn Alla b'\u0127e\u0121\u0121a kbira u g\u0127akksu ru\u0127hom b'\u0127afna sawm.", "Ilkoll kemm kienu, ir\u0121iel u nisa, it-tfal u l-bhejjem tag\u0127hom, il-barranin kollha, il-\u0127addiema u l-ilsiera tag\u0127hom, ilkoll kemm kienu, xe\u0127tu fuqhom ix-xkejjer.", "U kull ra\u0121el u mara f'I\u017crael, it-tfal u kull min kien joqg\u0127od \u0120erusalemm, inxte\u0127tu quddiem is-santwarju, u xe\u0127tu l-irmied fuq rashom u firxu l-ilbies tax-xkejjer quddiem il-Mulej.", "Ksew ukoll l-artal bix-xkejjer u kollhom \u0127e\u0121\u0121a g\u0127ajtu g\u0127alenija quddiem Alla ta' I\u017crael biex ma j\u0127allix li ja\u0127tfulhom it-tfal, je\u0127dulhom in-nisa lsiera, u j\u0127arbtulhom l-ibliet li kienu kisbu, u j\u017cebil\u0127ulhom is-santwarju, u jwaqqg\u0127uh g\u0127a\u010b-\u010bajt u t-tag\u0127jir tal-pagani.", "Il-Mulej sama' t-talb tag\u0127hom u \u0127ares lejn l-hemm tag\u0127hom.", "Il-poplu kien ilu jsum g\u0127al \u0127afna \u0121ranet fil-Lhudija kollha, u f'\u0120erusalemm quddiem is-santwarju tal-Mulej li jista' kollox.", "\u0120ojakim, il-qassis il-kbir, u l-qassisin kollha li kienu fit-tempju quddiem il-Mulej, u dawk li kienu jservu lill-Mulej, libsu u t\u0127a\u017c\u017cmu bix-xkejjer, u kienu joffru s-sagrifi\u010b\u010bju ta' kuljum, u jressqu l-weg\u0127di u l-offerti minn raj il-poplu.", "Xe\u0127tu l-irmied fuq it-turbanti tag\u0127hom u kienu jg\u0127ajtu b'kemm kellhom sa\u0127\u0127a quddiem il-Mulej, biex jie\u0127u \u0127sieb id-dar ta' I\u017crael u j\u0121ibilhom ir-risq."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.5", "bookref": "JDT.5", "text": ["Laqg\u0127a tal-kunsill tal-gwerra", "Oloferne, il-\u0121eneral kmandant tal-e\u017cer\u010btu tal-Assiri, \u0127abbrulu li wlied I\u017crael kienu qeg\u0127din jit\u0127ejjew g\u0127all-gwerra, u g\u0127alhekk \u0127atfu f'idejhom il-mog\u0127dijiet lejn il-muntanji, u dawru bil-\u0127itan il-q\u010ba\u010bet tal-og\u0127la muntanji, u mlew il-pjanuri bit-tfixkil.", "U g\u0127adab bis-s\u0127i\u0127, u sejja\u0127 il-kapijiet kollha ta' Mowab, u l-kmandanti ta' G\u0127ammon, u l-gvernaturi tax-xtut, u qalilhom: \"G\u0127iduli intom, nies ta' Kang\u0127an, x'inhu dan il-poplu li jg\u0127ammar fil-muntanji?", "Liema huma l-ibliet li joqog\u0127du fihom?", "X'inhu l-g\u0127add tal-e\u017cer\u010btu?", "Mnejn hi \u0121ejja l-forza u l-\u0127ila tag\u0127hom?", "Min hu s-sultan ta' fuqhom li jmexxi l-e\u017cer\u010btu tag\u0127hom?", "G\u0127ala ma ridux ji\u0121u jilqg\u0127uni b\u0127al ma g\u0127amlu n-nies kollha tal-Punent?\"", "Id-diskors ta' A\u0127jor", "U wie\u0121eb A\u0127jor , il-kap tal-G\u0127ammonin kollha: \"\u0126a jisma' sidi kelma wa\u0127da minn fomm il-qaddej tieg\u0127u, u jien ng\u0127idlek is-sewwa kollu dwar dan il-poplu, li jg\u0127ammar fuq dawn il-muntanji, li tinsab qribhom; ebda gidba ma to\u0127ro\u0121 minn fomm il-qaddej tieg\u0127ek.", "\"Dan il-poplu hu nisel il-Kaldin; g\u0127all-ewwel kien jg\u0127ammar fil-Mesopotamja, g\u0127aliex ma ridux jimxu wara l-allat ta' missirijiethom, li kien hemm fl-art tal-Kaldin; telqu d-drawwiet ta' missirijiethom u bdew jaduraw lil Alla tas-smewwiet, lil Alla li huma g\u0127arfu.", "Imbag\u0127ad ke\u010b\u010bewhom minn quddiem l-allat tag\u0127hom, \u0127arbu lejn il-Mesopotamja u qag\u0127du hemm g\u0127al \u0127afna \u017cmien.", "U Alla tag\u0127hom qalilhom biex jo\u0127or\u0121u minn fejn kienu joqog\u0127du u jmorru Kang\u0127an, fejn bdew jg\u0127ammru u stag\u0127new bid-deheb u l-fidda u b'kotra kbira ta' mrie\u0127el.", "Meta mbag\u0127ad waqa' l-\u0121u\u0127 fuq wi\u010b\u010b l-art ta' Kang\u0127an, huma ni\u017clu l-E\u0121ittu u qag\u0127du hemm sakemm setg\u0127u jsibu x'jieklu.", "Hemm saru kotra kbira u n-nisel tag\u0127hom kien bla qjies.", "I\u017cda qam kontrihom is-sultan tal-E\u0121ittu, u qarraq bihom u g\u0127abbiehom bix-xog\u0127ol tal-madum, g\u0127akkishom u \u0121iebhom ilsiera.", "Imbag\u0127ad g\u0127ajtu quddiem Alla tag\u0127hom, u dan darab l-art tal-E\u0121ittu b'kastigi li g\u0127alihom ma kienx hemm fejqan.", "U l-E\u0121izzjani ke\u010b\u010bewhom minn quddiemhom.", "Imbag\u0127ad Alla nixxef il-Ba\u0127ar l-A\u0127mar quddiemhom, u qabbadhom it-triq lejn is-Sinaj u Kades-barnig\u0127a, u gerrex lil dawk kollha li kienu jg\u0127ammru fid-de\u017cert.", "Imbag\u0127ad g\u0127ammru fl-art tal-Amurrin u farrku bil-forzi tag\u0127hom in-nies ta' \u0126esbon.", "Qasmu l-\u0120ordan, u \u0127adu f'idejhom il-muntanji; u ke\u010b\u010bew minn quddiemhom il-Kang\u0127anin, il-Peri\u017c\u017cin, il-\u0120ebusin, lil dawk li kienu f'Sikem, u lill-Girgasin kollha, u baqg\u0127u jg\u0127ammru fiha g\u0127al \u0127afna \u017cmien.", "U sakemm ma dinbux kontra Alla tag\u0127hom kellhom ir-risq, g\u0127ax g\u0127andhom mag\u0127hom Alla li jobg\u0127od il-\u0127a\u017cen.", "Imma meta tbieg\u0127du mit-triq li kienet mog\u0127tija lilhom, inqerdu bil-\u0127afna gwerer u karkruhom ilsiera f'art li ma kinitx tag\u0127hom, u \u0121arrfulhom it-tempju ta' Alla tag\u0127hom, u l-g\u0127edewwa tag\u0127hom \u0127atfulhom l-ibliet.", "I\u017cda issa li kkonvertew lejn Alla tag\u0127hom, re\u0121g\u0127u lura mill-artijiet fejn kienu mxerrda, re\u0121g\u0127u \u0127adu \u0120erusalemm, fejn g\u0127andhom is-santwarju, u bdew jg\u0127ammru fil-muntanji li kienu mitluqa.", "\"Issa, sidi, ara jekk hemmx xi \u0127tija f'dan il-poplu, u jekk dinbux kontra Alla tag\u0127hom; u jekk insibu dan it-tfixkil fihom, nitilg\u0127u u na\u0127btu g\u0127alihom.", "Jekk i\u017cda ma hemm ebda \u0127tija f'dan il-\u0121ens, sidi, ibqa' g\u0127addej; g\u0127ax il-Mulej, Alla tag\u0127hom, ikun tarka g\u0127alihom, u d-dinja kollha tid\u0127ak bina.\"", "Meta A\u0127jor qal dan u temm kliemu, qamet g\u0127ag\u0127a kbira fost in-nies li kienu madwar it-tinda, u bdew igergru.", "Il-kbarat ta' madwar Oloferne, u n-nies kollha li jg\u0127ammru fix-xtut, u fl-art ta' Mowab bdew jitolbuh li jqattg\u0127u b\u010bejje\u010b.", "\"Ma n\u0127allux,\" qalulu, \"il-bi\u017ca' jeg\u0127libna quddiem dan il-poplu ta' I\u017crael, poplu bla sa\u0127\u0127a u bla \u0127ila biex i\u017comm iebes quddiemna.", "\"G\u0127alhekk nitilg\u0127u g\u0127alihom, sidna Oloferne, u nag\u0127mlu minnhom ikel g\u0127all-e\u017cer\u010btu tieg\u0127ek.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.6", "bookref": "JDT.6", "text": ["Il-kundanna ta' A\u0127jor", "Kif spi\u010b\u010bat l-g\u0127ag\u0127a tan-nies mi\u0121bura madwaru, Oloferne, il-\u0121eneral kmandant tal-e\u017cer\u010btu tal-Assiri, dar fuq A\u0127jor, quddiem dawk in-nies kollha barranin, u quddiem in-nies ta' Mowab, u qallu: \"Min int, o A\u0127jor, u intom il-mixtrija ta' Efrajm, biex t\u0127abbrilna, kif g\u0127amilt illum, u tg\u0127idilna biex ma na\u0127btux g\u0127all-poplu ta' I\u017crael, g\u0127ax Alla tag\u0127hom ikun tarka g\u0127alihom?", "Min hu Alla, \u0127lief Nabukodonosor?", "Hu jibg\u0127at il-forzi tieg\u0127u u jeqridhom minn wi\u010b\u010b l-art, u anqas Alla tag\u0127hom ma je\u0127lishom.", "A\u0127na, il-qaddejja tieg\u0127u, na\u0127btu g\u0127alihom, b\u0127al bniedem wie\u0127ed, u huma ma jkunux jifil\u0127u g\u0127all-qawwa ta\u017c-\u017cwiemel tag\u0127na; neg\u0127lbuhom bihom.", "Il-muntanji tag\u0127hom jiskru f'demmhom, u l-pjanuri tag\u0127hom ji\u017ceg\u0127du bil-mejtin tag\u0127hom.", "Quddiemna ma jibqax sinjal ta' ri\u0121lejhom, g\u0127ax jinqerdu g\u0127alkollox.", "Dan jg\u0127id Nabukodonosor, sid l-art kollha.", "Hu tkellem, u ebda kelma milli qal ma ti\u0121i nieqsa.", "\"Int, A\u0127jor, bniedem mixtri ta' G\u0127ammon, li g\u0127edt dan il-kliem f'jum \u0127a\u017cin g\u0127alik, mil-lum 'il quddiem ma tarax wi\u010b\u010bi, qabel ma nkun t\u0127allast minn dan il-poplu \u0121ej mill-E\u0121ittu.", "Meta ner\u0121a' lura, is-sejf tal-e\u017cer\u010btu tieg\u0127i u l-lanez tal-qaddejja tieg\u0127i jinfdulek \u0121enbejk, u ti\u017cdied mal-vittmi tag\u0127hom.", "\"Il-qaddejja tieg\u0127i se je\u0127duk fuq il-muntanji u jqeg\u0127duk f'wa\u0127da mill-ibliet fil-mog\u0127dijiet, u ma tmutx qabel ma tkun meqrud mag\u0127hom.", "Jekk inti g\u0127andek qalbek qawwija li ma jinqabdux, ma g\u0127andekx g\u0127ax taqta' qalbek.", "Tkellimt, u ebda kelma ma tmur mar-ri\u0127.\"", "Oloferne, imbag\u0127ad, ordna lill-qaddejja tieg\u0127u, li kienu jaqduh fit-tinda, jaqbdu lil A\u0127jor u je\u0127duh \u0127dejn Betulja, u jitilquh f'idejn ulied I\u017crael.", "Il-qaddejja tieg\u0127u qabduh, \u0127ar\u0121uh mill-kamp g\u0127al \u0121ol-wita u mill-wita \u0127aduh fil-muntanji u \u0127allewh \u0127dejn l-g\u0127ejun ta\u0127t Betulja.", "Meta mbag\u0127ad rawhom in-nies tal-belt resqin lejn ras l-g\u0127olja, qabdu l-armi u \u0127ar\u0121u mill-belt g\u0127al fuq il-qu\u010b\u010bata tal-g\u0127olja.", "L-ir\u0121iel kollha armati bl-i\u017cbandoli bdew iwaddbulhom il-\u0121ebel, u ma \u0127allewhomx jitilg\u0127u.", "L-Assiri daru g\u0127al ta\u0127t l-g\u0127olja u rabtu lil A\u0127jor u \u0127allewh hemm ta\u0127t l-g\u0127olja, u re\u0121g\u0127u lura g\u0127al g\u0127and sidhom.", "Imbag\u0127ad l-I\u017craelin ni\u017clu mill-belt u resqu lejh, \u0127allewh, da\u0127\u0127luh f'Betulja, u \u0127aduh quddiem il-kapijiet tal-belt, li f'dawk il-jiem kienu G\u0127u\u017c\u017cija bin Mika, mit-trib\u00f9 ta' Simg\u0127on, Kabrin bin G\u0127otonjel, u Karmi bin Melkijel.", "Sej\u0127u x-xju\u0127 kollha tal-belt; u \u017c-\u017cg\u0127a\u017cag\u0127 kollha u n-nisa \u0121rew ilkoll g\u0127al-laqg\u0127a.", "\u0120iebu lil A\u0127jor f'nofs il-poplu kollu tag\u0127hom, u G\u0127u\u017c\u017cija staqsieh x'kien \u0121ara.", "A\u0127jor wie\u0121eb u g\u0127arrafhom b'kulma \u0121ara fil-kunsill ta' Oloferne u b'kulma kien qal hu lill-kapijiet tal-Assiri, u b'kemm tkabbar Oloferne kontra d-dar ta' I\u017crael.", "Imbag\u0127ad il-poplu nxte\u0127et wi\u010b\u010bu fl-art quddiem Alla, u beda jg\u0127ajjat u jg\u0127id: \"Mulej Alla tas-smewwiet , \u0127ares lejn is-suppervja tag\u0127hom; u \u0127enn g\u0127all-mi\u017cerja tal-poplu tag\u0127na; ix\u0127et \u0127arsa ta' \u0127niena llum fuq dawk li huma kkonsagrati lilek.\"", "Imbag\u0127ad g\u0127amlu l-qalb lil A\u0127jor u fa\u0127\u0127ruh \u0127afna.", "G\u0127u\u017c\u017cija \u0127adu mil-laqg\u0127a g\u0127al \u0121o daru, u g\u0127amel festa lix-xju\u0127 tal-belt, u g\u0127addew dak il-lejl s\u0127i\u0127 isej\u0127u lil Alla u jitolbuh jg\u0127inhom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.7", "bookref": "JDT.7", "text": ["L-assedju ta' Betulja", "L-g\u0127ada Oloferne ordna lill-e\u017cer\u010btu tieg\u0127u kollu u n-nies li kienu ng\u0127aqdu mieg\u0127u g\u0127all-gwerra biex jitilqu lejn Betulja, jaqbdu ta\u0127t idejhom il-mog\u0127dijiet lejn il-muntanji, u ja\u0127btu g\u0127all-I\u017craelin.", "Dak in-nhar stess telqu l-ir\u0121iel qalbiena tag\u0127hom.", "L-e\u017cer\u010btu tal-gwerriera kien ila\u0127\u0127aq mal-mija u sebg\u0127in elf fanterija u tnax-il elf kavallerija, barra dawk li kienu jie\u0127du \u0127sieb il-provvisti u o\u0127rajn li kienu miexja mag\u0127hom - kotra tassew kbira.", "Waqqfu l-kamp fil-wied qrib Betulja, \u0127dejn l-g\u0127ajn; il-kamp fil-wisa' tieg\u0127u kien jie\u0127u lejn Dotajn sa Belmajn, u fit-tul minn Betulja sa Kijamun biswit Esdrelon.", "Kif raw dik il-kotra kollha, l-I\u017craelin t\u0127awdu sewwa u bdew jg\u0127idu lil xulxin: \"Dawn in-nies se jibilg\u0127u l-art kollha, u la l-og\u0127la muntanji u la l-widien, u lanqas l-g\u0127oljiet, ma jifil\u0127u l-pi\u017c tag\u0127hom.\"", "Imbag\u0127ad kull wie\u0127ed qabad l-armi, qabbdu n-nar fuq it-torrijiet, u qag\u0127du g\u0127assa l-lejl kollu.", "L-g\u0127ada Oloferne \u0127are\u0121 il-kavallerija kontra l-I\u017craelin li kienu f'Betulja.", "Tkixxef il-mog\u0127dijiet li kienu jie\u0127du g\u0127all-belt tag\u0127hom, fittex l-g\u0127ejun tal-ilma u \u0127adhom f'idejh, u qieg\u0127ed \u0121emg\u0127at ta' g\u0127ases armati mag\u0127hom, u mbag\u0127ad ra\u0121a' lura lejn niesu.", "Imbag\u0127ad resqu lejh il-kapijiet kollha ta' wlied G\u0127esaw, il-kapijiet kollha tal-poplu ta' Mowab u l-kmandanti tax-xtajta, u qalulu: \"\u0126a jisma' kelma, is-sid tag\u0127na, biex ma tmurx ti\u0121ri xi \u0127sara fl-e\u017cer\u010btu tieg\u0127ek.", "G\u0127ax dan il-poplu ta' I\u017crael ma jemminx fil-lanez, imma fil-q\u010ba\u010bet tal-muntanji fejn jg\u0127ammar; u mhijiex \u0127a\u0121a \u0127afifa til\u0127aq il-q\u010ba\u010bet tal-g\u0127oljiet tag\u0127hom.", "Issa, mela, sidna, titqabadx mag\u0127hom b\u0127alma titqabad f'battalja bit-taqsim tas-soltu, biex ma jintilef lanqas ra\u0121el wie\u0127ed biss min-nies tieg\u0127ek.", "Int ibqa' g\u0127asses fil-kamp man-nies tal-e\u017cer\u010btu tieg\u0127ek.", "\u0126a jaqbdu f'idejhom il-qaddejja tieg\u0127ek l-g\u0127ajn tal-ilma li tnixxi minn ta\u0127t il-muntanja, g\u0127ax minn hemm imorru jimlew l-ilma n-nies kollha ta' Betulja; u meta je\u0127odhom u jtemmhom l-g\u0127atx ikollhom jer\u0127u l-belt f'idejk.", "Min-na\u0127a tag\u0127na, a\u0127na u n-nies tag\u0127na nitilg\u0127u u nwaqqfu l-kamp fuq il-muntanji ta' madwarhom, u ng\u0127assu biex lanqas wie\u0127ed minnhom biss ma jo\u0127ro\u0121 mill-belt.", "Meta mbag\u0127ad jintemmu bil-\u0121u\u0127, huma, in-nisa u t-tfal tag\u0127hom, qabel ma til\u0127aqhom ix-xabla, isibu ru\u0127hom minxura fl-imsiera\u0127 fejn jg\u0127ammru.", "Imbag\u0127ad int tkun tista' t\u0127allashom bid-deni talli qamu kontrik, u ma \u0121ewx jilqg\u0127uk bis-sliem.\"", "Dan il-kliem g\u0127o\u0121ob lil Oloferne u l-ministri kollha tieg\u0127u, u ordna li jsir kif qalu.", "Il-kamp tal-G\u0127ammonin i\u010b\u010baqlaq, u \u0127amest elef Assir \u0127adu posthom fil-wied, u \u0127adu f'idejhom il-\u0127a\u017cniet tal-ilma u l-g\u0127ejun tal-I\u017craelin.", "Imbag\u0127ad in-nies ta' G\u0127esaw u l-G\u0127ammonin telg\u0127u, u waqqfu l-kamp fuq l-g\u0127oljiet biswit Dotajn, bi\u010b\u010ba marru lejn in-Nofsinhar u o\u0127rajn lejn il-Lvant, biswit Ekrebel, li ta\u0127bat qrib Kus, fuq il-wied Mokmur.", "Il-bqija tal-e\u017cer\u010btu tal-Assiri waqqaf il-kamp fil-wita, u ksew wi\u010b\u010b l-art kollu; it-tined u l-provvisti tag\u0127hom kienu bla qjies, u kienu kotra tassew kbira.", "Ulied I\u017crael sej\u0127u lill-Mulej, Alla tag\u0127hom, g\u0127aliex bdew jaqtg\u0127u qalbhom billi l-g\u0127edewwa tag\u0127hom kienu dawruhom minn kullimkien, u \u0127add ma sata' ja\u0127rab minn \u0121o nofshom.", "L-e\u017cer\u010btu tal-Assiri, il-fanterija, il-kavallerija u l-karrijiet, \u017cammewhom mag\u0127luqa g\u0127al erbg\u0127a u tletin jum s\u0127a\u0127.", "In-nies ta' Betulja naqsitilhom il-\u0127a\u017cna kollha tal-ilma; il-\u0121wiebi xxuttaw u ma kienx fadlilhom g\u0127al jum wie\u0127ed biss, g\u0127alkemm l-ilma kien jing\u0127atalhom bil-qjies.", "It-tfal tag\u0127hom qatg\u0127u qalbhom, u n-nisa u \u017c-\u017cg\u0127a\u017cag\u0127 tag\u0127hom infnew bil-g\u0127atx, u kienu jaqg\u0127u fl-art fit-toroq tal-belt u d-da\u0127liet tal-bibien, u ma kien baqg\u0127alhom ebda sa\u0127\u0127a.", "Il-poplu kollu - \u017cg\u0127a\u017cag\u0127, nisa u tfal - in\u0121abru madwar G\u0127u\u017c\u017cija u l-kapijiet tal-belt, u bdew jg\u0127ajtu b'le\u0127en g\u0127oli u jg\u0127idu lix-xju\u0127; \"\u0126a ji\u0121\u0121udika Alla bejnna u bejnkom, intom g\u0127amiltulna \u0127sara kbira meta ma fittixtux il-pa\u010bi tal-Assiri.", "Issa ma g\u0127andna ebda g\u0127ajnuna; Alla bieg\u0127na f'idejhom biex nintemmu quddiemhom bil-g\u0127atx u b'telf kbir.", "Mela sej\u0127ulhom u itilqu l-belt bi pri\u017ca f'idejhom, f'idejn in-nies ta' Oloferne u l-e\u017cer\u010btu tieg\u0127u kollu; a\u0127jar g\u0127alina li je\u0127duna f'idejhom, naqg\u0127u lsiera u nibqg\u0127u \u0127ajjin; u ma narawx it-trabi tag\u0127na mejtin quddiemna, u lanqas in-nisa u wliedna ma jie\u0127du l-a\u0127\u0127ar nifs.", "\u0126a jkunu xhieda kontra tag\u0127kom is-sema u l-art, u Alla tag\u0127na u Sid missirijietna, Alla li qieg\u0127ed jikkastigana min\u0127abba dnubietna u d-dnubiet ta' missirijietna.", "Jalla ma jse\u0127\u0127x illum dan kollu.\"", "U lkoll flimkien fil-\u0121emg\u0127a nfexxew f'biki kbir, u bdew jitolbu u jg\u0127ajtu b'le\u0127en qawwi quddiem il-Mulej Alla.", "G\u0127u\u017c\u017cija qalilhom: \"Ag\u0127mlu l-qalb, \u0127uti, in\u017commu g\u0127al \u0127amest ijiem o\u0127ra; sakemm il-Mulej i\u0127enn g\u0127alina, g\u0127ax Hu ma jitlaqna qatt g\u0127alkollox.", "Jekk imbag\u0127ad jg\u0127addi dan i\u017c-\u017cmien, u ma taslilna ebda g\u0127ajnuna, nag\u0127mel kif qeg\u0127din tg\u0127idu.\"", "U bag\u0127at lil kul\u0127add f'postu; u marru fuq is-swar u t-torrijiet tal-belt.", "Lin-nisa u t-tfal bag\u0127athom fi djarhom.", "U fil-belt kien hemm qtig\u0127 il-qalb kbir."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.8", "bookref": "JDT.8", "text": ["\u0120uditta l-armla", "F'dak i\u017c-\u017cmien \u0120uditta semg\u0127et b'kulma \u0121ara.", "\u0120uditta kienet bint Merari bin G\u0127oks, bin \u0120u\u017ceppi, bin G\u0127u\u017c\u017cijel, bin \u0126ilkija, bin \u0126ananija, bin Gidg\u0127on, bin Rafajn, bin A\u0127itob, bin Elija, bin \u0126elkija, bin Elijab, bin Natanjel, bin Salamjel, bin Sarasadaj, bin I\u017crael.", "\u017bew\u0121ha kien Manassi mit-trib\u00f9 u r-razza tag\u0127ha, u miet fi \u017cmien il-\u0127sad tax-xg\u0127ir.", "Kien qieg\u0127ed fuq il-\u0127addiema jorbtu l-qatet fl-g\u0127alqa; \u0127a xemxata, inxte\u0127et fis-sodda, u miet f'Betulja, il-belt tieg\u0127u; difnuh ma' missirijietu f'g\u0127alqa bejn Dotajn u Bag\u0127lamon.", "\u0120uditta kienet ilha tg\u0127ix ta' armla f'darha g\u0127al tliet snin u erba' xhur; kienet tellg\u0127et tinda fuq is-seta\u0127 ta' darha, u kienet tilbes drapp tax-xkejjer, bl-ilbies ta' armla dejjem fuqha.", "Kienet issum il-jiem kollha minbarra lejlet is-Sibt, is-Sibtijiet, il-v\u0121ili tal-ewwel xahar, l-ewwel tax-xahar, u l-festi u l-jiem ta' fer\u0127 f'I\u017crael.", "Kienet mara sabi\u0127a \u0127afna fis-sura tag\u0127ha u l-\u0127lewwa ta' wi\u010b\u010bha.", "\u017bew\u0121ha Manassi \u0127allielha deheb u fidda, ilsiera r\u0121iel u nisa, imrie\u0127el u raba', u baqg\u0127et tie\u0127u \u0127sieb kollox hi.", "\u0126add ma seta' jg\u0127id xejn \u0127a\u017cin fiha, g\u0127ax kienet tib\u017ca' tassew minn Alla.", "\u0120uditta saret taf bil-kliem iebes tal-poplu kontra l-kap tal-belt, g\u0127ax kien naqashom l-ilma u kienu qatg\u0127u qalbhom; u semg\u0127et ukoll b'kulma kien qalilhom G\u0127u\u017c\u017cija, li \u0127alfilhom li j\u010bedi l-belt lill-Assiri malli jg\u0127addu l-\u0127amest ijiem.", "G\u0127alhekk bag\u0127tet lill-qaddejja tag\u0127ha li kienet te\u0127dilha \u0127sieb \u0127wejji\u0121ha, u sej\u0127et lil Kabri u lil Karmi, l-anzjani tal-belt.", "Id-diskors ta' \u0120uditta", "Malli waslu g\u0127andha qaltilhom: \"Isimg\u0127uni, intom il-kapijiet tan-nies ta' Betulja!", "Intom ma tkellimtux sewwa llum mal-poplu u lanqas ma hu sewwa l-\u0121urament li \u0127adtu bejnkom u bejn Alla, u weg\u0127edtu li \u010b\u010bedu l-belt lill-g\u0127edewwa tag\u0127kom, jekk il-Mulej ma jibag\u0127tilkomx l-g\u0127ajnuna fi \u017cmien iffissat.", "Min intom intom biex i\u0121\u0121arrbu lil Alla llum u tog\u0127lew 'il fuq minn Alla fost il-bnedmin?", "Tridu b'daqshekk tist\u0127arr\u0121u l-Mulej li jista' kollox?", "Imma intom qatt m'intom se tkunu tafu xejn fuqu.", "Intom li ma tistg\u0127ux til\u0127qu l-qieg\u0127 ta' qalb il-bniedem, u tifhmu l-\u0127sibijiet ta' mo\u0127\u0127u, kif tridu tist\u0127arr\u0121u lil Alla li g\u0127amel dan kollu?", "Kif tistg\u0127u tifhmu lil mo\u0127\u0127u u lil \u0127siebu?", "Ma jkun qatt, \u0127uti, li tg\u0127addbu lil Alla tag\u0127na.", "G\u0127aliex ukoll jekk ma jridx jg\u0127inna f'dawn il-\u0127amest ijiem, hu g\u0127andu s-setg\u0127a li jaqbe\u017c g\u0127alina meta jrid jew li jeqridna quddiem l-g\u0127edewwa tag\u0127na.", "Tfittxux tag\u0127mlu kondizzjonijiet fuq ir-rieda ta' Alla tag\u0127na, g\u0127ax Alla mhux xi bniedem biex i\u0127alli 'l min jheddu jew jag\u0127millu kondizzjonijiet.", "G\u0127alhekk a\u0127na g\u0127andna nistennew is-salvazzjoni tag\u0127na ming\u0127andu, u sadattant nitolbuh jg\u0127inna; u jekk dan jog\u0127\u0121bu, \u017cgur li jisma' le\u0127inna.", "\"G\u0127ax ma kienx hawn fi \u017cmienna, u lanqas hawn fostna llum, trib\u00f9 jew familja, poplu jew belt, li tadura l-allat mag\u0127mula bl-idejn tal-bniedem, b\u0127alma kien hemm fi\u017c-\u017cmien li g\u0127adda.", "Min\u0127abba f'hekk lil missirijietna Alla r\u0127iehom f'idejn l-g\u0127edewwa tag\u0127hom biex joqtluhom bis-sejf u jisirquhom, u kbira kienet il-qerda tag\u0127hom f'idejn l-g\u0127edewwa tag\u0127na.", "A\u0127na ma nag\u0127rfu ebda alla ie\u0127or \u0127liefu.", "G\u0127alhekk g\u0127andna tama s\u0127i\u0127a li mhux se jitlaqna g\u0127al ri\u0127na, la lilna u lanqas \u0127add min-nazzjon tag\u0127na.", "Jekk jaqbdu lilna, jaqbdu l-Lhudija kollha, i\u0121arrfu t-tempju tag\u0127na, u Alla jfittex li n\u0127allsu a\u0127na b'demmna g\u0127all-profanazzjoni tieg\u0127u.", "I\u017commna \u0127atja tal-qtil ta' \u0127utna, tal-jasar ta' artna, tal-\u0127erba ta' wirtna u jxerridna fost il-\u0121nus, fejn nisfaw ilsiera, u naqg\u0127u g\u0127a\u017c-\u017cebli\u0127 u t-tmaqdir tas-sidien tag\u0127na.", "Il-jasar ma jiswielna qatt xejn, imma l-Mulej, Alla tag\u0127na, jag\u0127milhulna g\u0127ajb g\u0127al dejjem.", "\"Mela issa, \u0127uti, nuru lil \u0127utna li \u0127ajjithom qieg\u0127da f'idejna, u li s-santwarju, it-tempju u l-artal jistrie\u0127u fuqna.", "G\u0127al dan kollu ni\u017c\u017cu \u0127ajr lill-Mulej Alla tag\u0127na, li qieg\u0127ed i\u0121arrabna, b\u0127alma g\u0127amel ma' missirijietna.", "Ftakru x'g\u0127amel ma' Abraham, u kemm \u0121arrab lil I\u017cakk, xi \u0121ralu \u0120akobb fil-Mesopotamja tas-Sirja, meta kien jirg\u0127a l-imrie\u0127el ta' Laban, \u0127u ommu.", "G\u0127ax b\u0127alma mhux b'vendetta lilhom g\u0127addiehom min-nar, imma biex jiflilhom qalbhom, hekk jag\u0127mel mag\u0127na, g\u0127ax il-Mulej isawwat lil min hu qrib lejh biex iwiddbu.\"", "It-twe\u0121iba ta' G\u0127u\u017c\u017cija", "G\u0127u\u017c\u017cija, imbag\u0127ad, we\u0121ibha: \"Kulma g\u0127edt, g\u0127edtu minn qalb sin\u010biera, u \u0127add ma jista' jmieri kliemek.", "L-g\u0127erf tieg\u0127ek ma deherx illum, imma sa minn \u017cg\u0127o\u017citek il-poplu g\u0127araf l-g\u0127aqal tieg\u0127ek u fejn hi qalbek.", "Imma l-poplu mejjet bil-g\u0127atx u \u0121ag\u0127alna nag\u0127tuh kelma li nag\u0127mlu li g\u0127ednielhom u nintrabtu b'\u0121urament li ma nistg\u0127ux niksruh.", "Int mara sewwa, itlob g\u0127alina, biex Alla jibag\u0127tilna x-xita \u0127a jimtlew il-bjar tag\u0127na, u ma ninfnewx aktar.\"", "U \u0120uditta wie\u0121bet: \"Isimg\u0127uni, jien se nag\u0127mel \u0127a\u0121a li jibqg\u0127u jiftakruha minn \u0121enerazzjoni g\u0127al o\u0127ra sal-a\u0127\u0127ar wa\u0127da tal-poplu tag\u0127na.", "Intom il-lejla oqog\u0127du \u0127dejn il-bieb u jien no\u0127ro\u0121 mal-qaddejja tieg\u0127i, u qabel i\u017c-\u017cmien li intom g\u0127edtu li ter\u0127u l-belt f'idejn l-g\u0127edewwa tag\u0127na, il-Mulej ikun \u0127eles lil I\u017crael permezz ta' idejja.", "Intom tfittxux li tkunu tafu x'se nag\u0127mel, g\u0127ax ma ng\u0127idilkomx qabel ma jse\u0127\u0127 dak li se nag\u0127mel.\"", "U G\u0127u\u017c\u017cija u l-kapijiet qalulha: \"Mur bis-sliem u Alla jimxi quddiemek biex jit\u0127allas mill-g\u0127edewwa tag\u0127na.\"", "U telqu mit-tinda u marru lkoll f'posthom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.9", "bookref": "JDT.9", "text": ["It-talba ta' \u0120uditta", "Imbag\u0127ad, fl-istess \u0127in li fih kienu qeg\u0127din joffru l-in\u010bens ta' filg\u0127axija fit-tempju ta' Alla f'\u0120erusalemm, \u0120uditta nxte\u0127tet wi\u010b\u010bha fl-art, xe\u0127tet l-irmied fuq rasha, kixfet il-libsa tax-xkejjer li kellha fuqha, u g\u0127olliet le\u0127inha, u g\u0127ajtet quddiem il-Mulej u qalet:", "\"Mulej Alla ta' missieri Simg\u0127on, li tajtu xabla f'idu biex jit\u0127allas mill-barranin li \u0127allew il-\u0127\u017ciem ta' xebba biex ikasbruha; kixfulha \u0121enbejha g\u0127a\u017c-\u017cebli\u0127, u kasbrulha \u0121ufha g\u0127all-g\u0127ajb.", "Int g\u0127edt: 'Ma jkunx hekk,' u huma hekk g\u0127amlu!", "\"G\u0127alhekk int ir\u0127ejt g\u0127all-qatla l-kapijiet tag\u0127hom u l-friex tag\u0127hom, li jaf bil-qerq li \u0121ara, g\u0127ad-dmija; ilqatt l-ilsiera u s-sidien, u l-\u0127akkiema fuq it-tron tag\u0127hom; ir\u0127ejt in-nisa tag\u0127hom g\u0127all-pri\u017ca, il-bniet tag\u0127hom g\u0127all-jasar, u l-\u0121id tag\u0127hom g\u0127at-tqassim fost l-ulied il-ma\u0127bubin tieg\u0127ek, g\u0127ax dawn, kollha \u0127e\u0121\u0121a g\u0127alik, stkerrhu t-tkasbir ta' demmhom, u sej\u0127u l-g\u0127ajnuna tieg\u0127ek.", "\"O Alla, Alla tieg\u0127i, isma' lili, li jien armla!", "Int g\u0127amilt dak li sar, dak li sar qablu u dak li sar warajh.", "Int taf il-\u0127wejje\u0121 ta' issa, u dawk li g\u0127ad iridu ji\u0121u, u dak li int ta\u0127seb ise\u0127\u0127.", "\"Il-\u0127wejje\u0121 li int fassalt minn qabel se\u0127\u0127ew u qalu: 'Hawn a\u0127na', it-toroq tieg\u0127ek kollha int t\u0127ejji minn qabel, u l-\u0121udizzju tieg\u0127ek \u0121ej mill-g\u0127erf minn qabel.", "\"Ara issa l-Assiri kotrana fl-e\u017cer\u010btu tag\u0127hom, imkabbra bi\u017c-\u017cwiemel u r-rikkieba, jifta\u0127ru bil-qawwa tal-fanterija, jittamaw fit-tarkiet u l-lanez tag\u0127hom, fil-qaws u l-i\u017cbandoli, ma jag\u0127rfux li int is-Sid, il-qerried tal-gwerer.", "\"Is-Sid hu ismek!", "Farrak il-qawwa tag\u0127hom bis-sa\u0127\u0127a tieg\u0127ek, xejjen il-qawwa tag\u0127hom bis-sa\u0127na tieg\u0127ek.", "Huma jridu j\u017cebil\u0127u t-tempju tieg\u0127ek, itebbg\u0127u fejn tg\u0127ammar int bl-isem glorju\u017c tieg\u0127ek, ikissru bil-\u0127adid il-qrun tal-artal tieg\u0127ek.", "\"\u0126ares lejn is-suppervja tag\u0127hom, ibg\u0127at il-korla tieg\u0127ek fuq rashom, ag\u0127ti lil din l-id ta' armla l-forza li tag\u0127mel li g\u0127andi f'rasi.", "\"Olqot bil-qerq ta' xufftejja l-ilsir mas-sid, u s-sid mal-qaddej, farrak il-kburija tag\u0127hom bl-id ta' mara.", "\"Il-qawwa tieg\u0127ek mhijiex fil-kotra tal-e\u017cer\u010bti, lanqas is-setg\u0127a tieg\u0127ek fil-qawwijin.", "I\u017cda int Alla tal-imsejknin, l-g\u0127ajnuna ta\u017c-\u017cg\u0127ar, \u0127ajt tal-kenn g\u0127ad-dg\u0127ajfin, protettur tal-mitluqin, salvatur tan-nies bla tama.", "\"Iva.", "Iva, Alla ta' missieri!", "Alla tal-wirt ta' I\u017crael!", "Sid is-smewwiet u l-art!", "\u0126allieq tal-ib\u0127ra!", "Sultan tal-\u0127olqien tieg\u0127ek!", "Isma' inti t-talba tieg\u0127i.", "\"Ag\u0127mel li bil-kelma u l-qerq tieg\u0127i nidrobhom u nferihom, lil dawk li jridu jag\u0127mlu l-\u0127sara lill-patt tieg\u0127ek, lit-tempju tieg\u0127ek u 'l-qu\u010b\u010bata tal-muntanja ta' Sijon, u d-dar tal-g\u0127amara ta' wliedek.", "\"Ag\u0127mel li l-poplu tieg\u0127ek kollu, u t-tribujiet kollha, jag\u0127rfu u jaraw, li int Alla, Alla fuq kull qawwa u fuq kull setg\u0127a, u \u0127add u \u0127add \u0127liefek mhu tarka g\u0127all-poplu ta' I\u017crael.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.10", "bookref": "JDT.10", "text": ["\u0120uditta fil-kamp tal-g\u0127adu", "Meta \u0120uditta temmet tg\u0127ajjat quddiem Alla ta' I\u017crael u qalet dan kollu, qamet mill-art, u sej\u0127et lill-qaddejja tag\u0127ha, u ni\u017clet fid-dar fejn kienet toqg\u0127od fis-Sibtijiet u fil-festi; ne\u0127\u0127iet il-libsa tax-xkejjer li kellha fuqha, ne\u017cg\u0127et l-ilbies tar-romol, in\u0127aslet bl-ilma, indilket bi fwie\u0127a qawwija, g\u0127amlet xag\u0127arha, dawret faxxa ma' rasha, u libset ilbies tal-fer\u0127, li kienet ti\u017c\u017cejjen bih meta kien g\u0127adu \u0127aj \u017cew\u0121ha Manassi.", "Xiddet is-sandli f'ri\u0121lejha u libset il-\u0127oloq mal-g\u0127ekiesi, il-brazzuletti, i\u010b-\u010brieket, l-imsielet u t-ti\u017cjin tag\u0127ha kollu.", "I\u017c\u017cejnet \u0127afna, b'mod li tolqot g\u0127ajnejn l-ir\u0121iel li setg\u0127u jarawha.", "Tat imbag\u0127ad lill-qaddejja tag\u0127ha \u017caqq bl-inbid u kus bi\u017c-\u017cejt; imlitilha \u0127or\u0121a bil-qam\u0127 inkaljat, tin imqadded u \u0127ob\u017c mill-a\u0127jar.", "G\u0127abbithulha, u dik \u0121arret kollox.", "U \u0127ar\u0121u, ir\u0127ewlha lejn il-bieb tal-belt ta' Betulja.", "Hemm sabu lil G\u0127u\u017c\u017cija jistennieha mal-anzjani tal-belt, Kabri u Karmi.", "Malli raw kif tbiddlet f'wi\u010b\u010bha u lbiesha, baqg\u0127u mistag\u0127\u0121ba g\u0127all-a\u0127\u0127ar bi \u0121mielha u qalulha: \"Jalla jag\u0127tik ir-risq Alla ta' missirijietna, u jwettaq \u0127sibijietek g\u0127all-glorja tal-poplu ta' I\u017crael, u l-fo\u0127rija ta' \u0120erusalemm.\"", "\u0120uditta ni\u017c\u017clet wi\u010b\u010bha mal-art u qiemet lil Alla u qaltilhom: \"Ordnaw li jift\u0127uli l-bibien u jien no\u0127ro\u0121 biex intemm dak li qeg\u0127din tg\u0127idu!\"", "U huma ordnaw lill-qaddejja biex jift\u0127ulha kif qaltilhom.", "Hekk g\u0127amlu, u \u0120uditta \u0127ar\u0121et, hi u l-qaddejja mag\u0127ha.", "U l-ir\u0121iel tal-belt baqg\u0127u j\u0127arsu lejha sa ma ni\u017clet l-g\u0127olja u sakemm qasmet il-wied, u ma rawhiex aktar.", "It-tnejn baqg\u0127u sejrin dritt lejn il-wied.", "Iltaqg\u0127u mag\u0127ha l-g\u0127ases ta' quddiem tal-Assiri; qabduha u staqsewha: \"Minn liema nies int?", "Mnejn \u0121ejja?", "Fejn sejra?\"", "U hi wie\u0121bet: \"Jien bint l-G\u0127ebrej , u \u0127rabt minn mag\u0127hom g\u0127ax waslu biex jintelqu f'idejkom biex tibilg\u0127uhom.", "Jien sejra quddiem Oloferne, il-kap kmandant tal-e\u017cer\u010btu tag\u0127kom, biex in\u0127abbarlu s-sewwa u nurih it-triq li minnha g\u0127andu jg\u0127addi, u ja\u0127taf l-g\u0127oljiet kollha, bla ma jindarab u lanqas jitlef \u0127ajtu wie\u0127ed min-nies tieg\u0127u.\"", "Huma u jisimg\u0127u kliemha kiluha bil-\u0127ars lejn wi\u010b\u010bha, u \u0127assew quddiemhom \u0121miel tal-g\u0127a\u0121eb, u qalulha: \"Int salvajt \u0127ajtek meta fittixt u \u0127affift tin\u017cel g\u0127al quddiem sidna.", "Issa ibqa' sejra lejn it-tinda tieg\u0127u u xi w\u0127ud minna jwassluk, sakemm jer\u0127uk f'idejh.", "Meta tkun quddiemu, tib\u017cax u taqtax qalbek, imma g\u0127idlu li g\u0127edt lilna, u huwa j\u0121ib ru\u0127u tajjeb mieg\u0127ek.\"", "Imbag\u0127ad g\u0127a\u017clu mitt ru\u0127 minn tag\u0127hom, qieg\u0127du lilha u lill-qaddejja tag\u0127ha f'nofshom, u \u0127aduhom sat-tinda ta' Oloferne.", "Kien hemm \u010baqliqa kbira mal-kamp kollu, g\u0127aliex l-a\u0127bar tal-wasla tag\u0127ha xterdet mat-tined.", "Ilkoll \u0121ew u qag\u0127du madwarha, hi u kienet tistenna \u0127dejn it-tinda ta' Oloferne, sakemm marru jg\u0127idulu biha.", "Baqg\u0127u mistag\u0127\u0121ba bi \u0121mielha, u b'ulied I\u017crael min\u0127abba fiha, u bdew jg\u0127idu lil xulxin: \"Min jista' jistmerr poplu b\u0127al dan, li g\u0127andu \u0121o nofsu nisa b\u0127al din?", "Mhux ta' min i\u0127alli \u0127ajja r\u0121iel b\u0127al dawn, g\u0127ax jekk in\u0127alluhom jistg\u0127u idawru ras id-dinja kollha.\"", "\u0120uditta fit-tinda ta' Oloferne", "Imbag\u0127ad l-g\u0127ases ta' Oloferne u l-qaddejja ta' madwaru \u0121ew u da\u0127\u0127luha fit-tinda.", "Oloferne kien mistrie\u0127 fuq divan b'kanopew fuqu ma\u0127dum mill-porpra u d-deheb, bl-i\u017cmerald u l-\u0127a\u0121ar prezzju\u017c minsu\u0121 fih.", "Meta qalulu biha \u0127are\u0121 fin-na\u0127a ta' quddiem fit-tinda, b'lampi tal-fidda quddiemu.", "Malli \u0120uditta resqet quddiem Oloferne u l-qaddejja tieg\u0127u, stag\u0127\u0121bu lkoll bil-\u0121miel ta' wi\u010b\u010bha.", "Hi nxte\u0127tet wi\u010b\u010bha fl-art tqimu, u qajmuha l-qaddejja tieg\u0127u."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.11", "bookref": "JDT.11", "text": ["Imbag\u0127ad Oloferne qalilha: \"Ag\u0127mel il-qalb, la tib\u017cax mara u la taqtax qalbek, g\u0127ax jien qatt ma g\u0127amilt deni lil min g\u0127a\u017cel li jservi lil Nabukodonosor, sultan tal-art kollha.", "Ma kontx nerfa' l-lanza tieg\u0127i kontrih, kieku ma stmerrnix il-poplu tieg\u0127ek fuq dawn il-muntanji.", "I\u017cda huma stess \u0121ibdu dan kollu fuqhom.", "Issa g\u0127idli g\u0127ala \u0127rabt minnhom u \u0121ejt g\u0127andna.", "Int \u0121ejt biex issalva.", "Ag\u0127mel il-qalb!", "Int tg\u0127ix illejla u g\u0127al li \u0121ej.", "\u0126add ma jag\u0127millek \u0127sara, imma j\u0121ibu ru\u0127hom tajjeb mieg\u0127ek, b\u0127alma jag\u0127mlu mal-qaddejja kollha ta' sidi, is-sultan Nabukodonosor.\"", "\u0120uditta we\u0121bitu: \"Ag\u0127ti widen g\u0127all-kliem tal-ilsira tieg\u0127ek, u \u0127alli l-qaddejja tieg\u0127ek titkellem quddiemek.", "Jien ma ng\u0127idx gidba lil sidi llejla .", "Jekk inti timxi fuq il-kelma tal-ilsira tieg\u0127ek, Alla jtemm xi \u0127a\u0121a kbira bik, u sidi ma jfallilu xejn milli g\u0127andu f'rasu.", "Daqs kemm hu \u0127aj Nabukodonosor, sultan tad-dinja kollha, u daqs kemm hi \u0127ajja l-qawwa tieg\u0127u, li bag\u0127tek biex tqieg\u0127ed lil kul\u0127add f'postu, mhux biss iservuh il-bnedmin min\u0127abba fik, imma l-bhejjem tax-xag\u0127ri, l-imrie\u0127el u l-g\u0127asafar tal-ajru jg\u0127ixu bis-sa\u0127\u0127a tieg\u0127ek g\u0127al Nabukodonosor u d-dar tieg\u0127u kollha.", "\"A\u0127na smajna bl-g\u0127erf, u bl-g\u0127aqal ta' mo\u0127\u0127ok, u d-dinja kollha \u0127abbrulha wkoll li int wa\u0127dek il-bniedem tajjeb fis-saltna kollha, ta' dehen kbir, u tal-g\u0127a\u0121eb fis-seng\u0127a tal-gwerra.", "A\u0127na smajna bid-diskors u l-kliem li qal A\u0127jor fil-kunsill tieg\u0127ek, g\u0127ax in-nies ta' Betulja \u0127elsuh u qalilhom kulma qal lilek.", "G\u0127alhekk, sidi u kap tieg\u0127i, twarrabx il-kliem tieg\u0127u, \u017commu sewwa f'mo\u0127\u0127ok, g\u0127ax kollu minnu.", "Il-poplu tag\u0127na ma jkun qatt ikkastigat, ix-xabla ma teg\u0127libhomx, jekk ma jidinbux kontra Alla tag\u0127hom.", "\"U biex sidi ma jfallilu xejn u xog\u0127lu ma jisfax fix-xejn, il-mewt fe\u0121\u0121et quddiemhom, g\u0127ax \u0127akimhom id-dnub li bih huma jinkurlaw lil Alla tag\u0127hom kull meta jag\u0127mlu l-\u0127a\u017cen.", "Naqashom l-ikel, l-ilma g\u0127oddu spi\u010b\u010ba; g\u0127alhekk qatg\u0127uha li jmiddu idejhom fuq il-bhejjem tag\u0127hom u jieklu dak kollu, li Alla bil-li\u0121ijiet tieg\u0127u ordnalhom li ma jiklux.", "Mhux biss, imma dde\u010bidew ukoll li jieklu l-bikri tal-qam\u0127, u l-g\u0127exur tal-inbid u ta\u017c-\u017cejt li huma kienu refg\u0127u b\u0127ala \u0127a\u0121a qaddisa g\u0127all-qassisin li joqog\u0127du f'\u0120erusalemm, u jservu quddiem Alla tag\u0127na - u dawn il-\u0127wejje\u0121 \u0127add mill-poplu ma jista' biss imisshom b'idejh.", "\"Bag\u0127tu nies \u0120erusalemm - g\u0127ax hekk g\u0127amlu wkoll in-nies li joqog\u0127du hemm - biex i\u0121ibu l-permess tal-kunsill.", "Malli taslilhom it-twe\u0121iba u jag\u0127mlu hekk, dak in-nhar stess isibu ru\u0127hom f'idejk biex teqridhom.", "\"Meta jien, il-qaddejja tieg\u0127ek, sirt naf b'dan, \u0127rabt minn quddiemhom.", "Alla bag\u0127atni biex nag\u0127mel \u0127wejje\u0121 kbar mieg\u0127ek - \u0127wejje\u0121 li g\u0127ad jg\u0127a\u0121\u0121bu d-dinja kollha, u lil kull min jisma' bihom.", "Il-qaddejja tieg\u0127ek hi mara sewwa, u taqdi lil Alla tas-smewwiet lejl u nhar, g\u0127alhekk, sidi, jien nibqa' mieg\u0127ek, u billejl il-qaddejja tieg\u0127ek to\u0127ro\u0121 fil-wied, u hemm nitlob lil Alla tieg\u0127i u hu jg\u0127idli meta huma jkunu waqg\u0127u fid-dnub.", "U jien ni\u0121i ng\u0127idlek, u int imbag\u0127ad to\u0127ro\u0121 bl-e\u017cer\u010btu tieg\u0127ek kollu, u ma ssib lil \u0127add minnhom li jiqaflek.", "U jien ng\u0127addik minn nofs il-Lhudija sakemm tasal biswit \u0120erusalemm u f'nofsha nqieg\u0127ed it-tron tieg\u0127ek; u int tkun tista' ssuqhom b\u0127al mer\u0127la nag\u0127a\u0121 bla rag\u0127aj, u ma jkunx hemm kelb wie\u0127ed li jissogra jifta\u0127 \u0127alqu.", "Dan kollu sirt nafu minn qabel; kien mg\u0127arraf lili u kont mibg\u0127uta biex in\u0127abbru lilek.\"", "Kliem \u0120uditta g\u0127o\u0121ob lil Oloferne u l-qaddejja kollha ta' madwaru, u stag\u0127\u0121bu bl-g\u0127erf tag\u0127ha u qalu: \"Ma hawnx mara o\u0127ra b\u0127al din minn tarf sa tarf id-dinja, g\u0127all-\u0121miel ta' wi\u010b\u010bha u g\u0127as-seng\u0127a ta' kliemha.\"", "U Oloferne qalilha: \"G\u0127amel sewwa Alla bag\u0127tek minn qabel il-poplu biex isa\u0127\u0127ilna idejna, u \u0121\u0121ib il-qerda lil dawk li stmerrew lil sidi.", "Issa mhux biss int sabi\u0127a fil-bixra tieg\u0127ek, imma wkoll g\u0127aqlija fi kliemek.", "Jekk tag\u0127mel kif g\u0127edtli, Alla tieg\u0127ek ikun Alla tieg\u0127i, u int tg\u0127ix f'dar is-sultan Nabukodonosor, u tkun mag\u0127rufa mad-dinja kollha.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.12", "bookref": "JDT.12", "text": ["L-im\u0121iba ta' \u0120uditta", "Imbag\u0127ad Oloferne ordnalhom ida\u0127\u0127luha fejn kellu l-fided u jlestulha mill-ikel u nbid tieg\u0127u.", "\u0120uditta qaltlu: \"Ma nikolx minn dan, li ma jkunlix ta' \u0127sara, imma niekol milli \u0121ibt mieg\u0127i.\"", "Oloferne we\u0121ibha: \"Jekk jispi\u010b\u010balek dak li g\u0127andek, mnejn se n\u0121ibulek b\u0127alu?", "\u0126add minn niesek ma hawn mag\u0127na.\"", "\u0120uditta wie\u0121bet: \"Daqs kemm int \u0127aj int, sidi, il-qaddejja tieg\u0127ek ma tkunx kielet dan li g\u0127andi qabel ma l-Mulej jag\u0127mel permezz ta' jdejja dak li g\u0127andu f'rasu.\"", "Imbag\u0127ad il-qaddejja ta' Oloferne da\u0127\u0127luha fit-tinda u baqg\u0127et rieqda sa nofs il-lejl.", "Qamet g\u0127all-\u0127abta tal-g\u0127assa ta' filg\u0127odu, u bag\u0127tet tg\u0127id lil Oloferne: \"\u0126alli sidi jordna li l-qaddejja tieg\u0127u tkun tista' to\u0127ro\u0121 titlob.\"", "Oloferne g\u0127alhekk ordna lill-g\u0127ases li ma j\u017commuhiex.", "Hi baqg\u0127et fil-kamp g\u0127al tlitt ijiem; billejl kienet tmur fil-wied ta' Betulja u kienet tin\u0127asel fl-g\u0127ajn tal-ilma, \u0127dejn il-kamp.", "Hi u tielg\u0127a mill-g\u0127ajn kienet titlob lill-Mulej, Alla ta' I\u017crael, imexxiha fit-triq li qabdet g\u0127all-qawmien ta' wlied il-poplu tieg\u0127u.", "U ter\u0121a' lura nadifa u tibqa' fil-kamp sal-ikel tag\u0127ha filg\u0127axija.", "Il-bankett fit-tinda ta' Oloferne", "Fir-raba' jum Oloferne stieden g\u0127all-ikel il-qaddejja tieg\u0127u we\u0127idhom, u ma stieden lil \u0127add mill-fizzjali.", "U qal lil Baguwa, l-uffi\u010bjal li kien je\u0127odlu \u0127sieb \u0127wej\u0121u: \"Mur u ara t\u0127ajjarx lil dik il-mara G\u0127ebrija, li qieg\u0127da g\u0127andek, biex ti\u0121i tiekol u tixrob mag\u0127na.", "Ikun g\u0127ajb g\u0127alina, jekk mara b\u0127al din in\u0127alluha g\u0127addejja ming\u0127ajr ma ngawdu l-kumpanija tag\u0127ha; anzi jekk ma ni\u0121bduhiex 'l hawn hi stess tiddie\u0127ak bina.\"", "Baguwa \u0127are\u0121 minn quddiem Oloferne u mar \u0127dejha u qalilha: \"O tfajla \u0127elwa, tist\u0127ix ti\u0121i g\u0127and sidi u jkollok l-unur tal-kumpanija tieg\u0127u; tixrob u tifra\u0127 mag\u0127na, u llum tkun qisek wa\u0127da mit-tfajliet tal-Assiri li qeg\u0127din fil-palazz ta' Nabukodonosor.\"", "U \u0120uditta wie\u0121bet: \"Min jien biex ng\u0127id: 'Le' lil sidi?", "Kulma jog\u0127\u0121ob lilu nfittex nag\u0127mlu; u nkun fer\u0127ana sa dak in-nhar li mmut.\"", "Qamet u \u017c\u017cejnet b'ilbiesha u bit-ti\u017cjin kollu tan-nisa.", "Il-qaddejja tag\u0127ha \u0127ar\u0121et qabilha, u marret tifirxilha fl-art quddiem Oloferne tapit tal-\u0121ild tal-muntun, li Baguwa kien taha g\u0127al kuljum, biex tiekol mimduda fuqu.", "\u0120uditta da\u0127let u mteddet.", "Qalb Oloferne qab\u017cet minn postha, u ru\u0127u xeg\u0127let g\u0127aliha; kien miklub bis-s\u0127i\u0127 biex ja\u0127tafha f'idejh; u minn mindu raha, kien ifittex il-waqt biex jorqod mag\u0127ha.", "Oloferne qalilha: \"Ixrob u ifra\u0127 mag\u0127na.\"", "\u0120uditta wie\u0121bet: \"Nixrob bil-qalb, sidi, g\u0127ax illum hu l-isba\u0127 jum ta' \u0127ajti minn mindu twelidt.\"", "U \u0127adet milli kienet lestitilha l-qaddejja tag\u0127ha, u kielet u xorbot quddiemu.", "Oloferne kien fer\u0127an biha, xorob \u0127afna nbid, b\u0127alma qatt qabel ma kien xorob f'jum wie\u0127ed f'g\u0127omru kollu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.13", "bookref": "JDT.13", "text": ["X\u0127in da\u0127al il-\u0127in sewwa, il-qaddejja telqu bl-g\u0127a\u0121la 'l barra.", "Baguwa g\u0127alaq it-tinda minn barra, u warrab minn quddiem sidu lil min kien hemm, u marru fis-sodda; g\u0127ax kollha kienu g\u0127ajjenin bix-xorb \u017cejjed li kienu xorbu.", "Fit-tinda baqg\u0127et \u0120uditta we\u0127idha ma' Oloferne mix\u0127ut fuq friexu, mitluf f'sakra mill-inbid li kien xorob.", "Imbag\u0127ad \u0120uditta qalet lill-qaddejja tag\u0127ha toqg\u0127od barra mill-kamra tar-rqad, u tistennieha to\u0127ro\u0121 b\u0127alma kienet tag\u0127mel kuljum, g\u0127ax, qaltilha, kellha to\u0127ro\u0121 titlob.", "Hekk ukoll qalet lil Baguwa.", "\u0120uditta toqtol lil Oloferne", "Meta kul\u0127add kien warrab minn hemm u \u0127add, la kbir u la \u017cg\u0127ir, ma kien baqa' fil-kamra tar-rqad, \u0120uditta, wieqfa \u0127dejn is-sodda tieg\u0127u, qalet f'qalbha:", "\"Mulej, Alla tal-e\u017cer\u010bti kollha, \u0127ares f'din is-sieg\u0127a fuq dak li se jag\u0127mlu jdejja g\u0127all-glorja ta' \u0120erusalemm.", "Issa huwa l-waqt li tg\u0127in il-wirt tieg\u0127ek u ttemm il-\u0127sieb tieg\u0127i g\u0127all-qerda tal-g\u0127edewwa li qamu kontrina.\"", "Imbag\u0127ad resqet lejn it-traversa tas-sodda, 'il fejn kien imidd rasu Oloferne, qalg\u0127et ix-xabla, resqet lejn is-sodda, \u0127atfitlu xag\u0127ru f'idha u qalet: \"Ag\u0127tini l-forza, Mulej, Alla ta' I\u017crael, f'din is-sieg\u0127a.\"", "U mbag\u0127ad tatu b'kemm kellha sa\u0127\u0127a daqqtejn sewwa f'g\u0127onqu, u qatg\u0127atlu rasu barra, gerbet \u0121ismu mejjet minn fuq is-sodda, u qalg\u0127et il-kurtina\u0121\u0121 minn postu.", "Wara ftit \u0127ar\u0121et u tat ras Oloferne lill-qaddejja tag\u0127ha, u din xe\u0127titha fil-\u0127or\u0121a tal-ikel.", "U \u0127ar\u0121u t-tnejn flimkien b\u0127as-soltu g\u0127at-talb; qasmu l-kamp, daru mal-wied, telg\u0127u l-g\u0127olja ta' Betulja, u waslu sal-bibien.", "\u0120uditta f'Betulja", "Kienu g\u0127adhom 'il bog\u0127od meta \u0120uditta sej\u0127et lill-g\u0127ases u qaltilhom: \"Ift\u0127u, ift\u0127u l-bibien!", "Alla mag\u0127na Alla tag\u0127na, biex juri l-qawwa tieg\u0127u f'I\u017crael, il-qawwa tieg\u0127u kontra l-g\u0127edewwa, kif g\u0127amel tabil\u0127aqq illum.\"", "\u0120ara li malli n-nies tal-belt semg\u0127u le\u0127inha, ni\u017clu mg\u0127a\u0121\u0121la \u0127dejn il-bieb tal-belt, u sej\u0127u wkoll ix-xju\u0127 tal-belt.", "Kul\u0127add, mill-kbir sa\u017c-\u017cg\u0127ir, mar ji\u0121ri, g\u0127ax qatt ma kienu jemmnu li kellha ter\u0121a' lura; fet\u0127ulhom il-bieb u tawhom il-mer\u0127ba, u kebbsu n-nar biex jaraw, u daru mag\u0127hom ilkoll.", "\u0120uditta qaltilhom b'le\u0127en g\u0127oli: \"Fa\u0127\u0127ru lil Alla, fa\u0127\u0127ruh!", "G\u0127ax ma warrabx il-\u0127niena tieg\u0127u minn dar I\u017crael; dal-lejl farrak l-g\u0127edewwa tag\u0127na bis-sa\u0127\u0127a ta' jdejja.\"", "Imbag\u0127ad \u0127ar\u0121et ras Oloferne mill-\u0127or\u0121a, u writhielhom u qaltilhom:", "\"Hawn hi ras Oloferne, il-\u0121eneral tal-e\u017cer\u010btu tal-Assirja, u hawn hu l-kurtina\u0121\u0121 li bih kien mg\u0127otti fis-sakra tieg\u0127u!", "Il-Mulej darbu b'id ta' mara!", "Iva, \u0127aj il-Mulej li \u0127arisni fi triqti, li minnha kelli ng\u0127addi.", "Wi\u010b\u010bi qarraq bih u wasslu g\u0127all-qerda, bla ma g\u0127amel xejn \u0127a\u017cin mieg\u0127i, li sata' jwaqqag\u0127ni fl-g\u0127ajb jew i\u0127ammarli wi\u010b\u010bi.\"", "Il-poplu kollu g\u0127al dan il-kliem baqa' miblug\u0127, u baxxew rashom u bdew jaduraw lil Alla, u g\u0127ollew le\u0127inhom g\u0127alenija u qalu: \"Imbierek int, o Alla tag\u0127na, li llum \u0121ibt fix-xejn l-g\u0127edewwa tal-poplu tieg\u0127ek.\"", "U G\u0127u\u017c\u017cija qalilha: \"Imbierka int, binti, minn Alla l-G\u0127oli, imbierka fost in-nisa kollha tad-dinja; u mbierek il-Mulej Alla, li g\u0127amel is-smewwiet u l-art, li wasslek biex qtajt ras il-kap tal-g\u0127edewwa tag\u0127na.", "It-tama li kellek ma tg\u0127ib qatt minn qalb il-bnedmin, huma u jiftakru fil-qawwa ta' Alla.", "Jalla l-Mulej jag\u0127mel li dan ikun ta' tif\u0127ir g\u0127alik g\u0127al dejjem u j\u017curek b' kull \u0121id, g\u0127ax int ma b\u017cajtx g\u0127al \u0127ajtek meta rajt lil pajji\u017cna batut, imma \u0127ri\u0121t tilqa' kontra r-rovina li kienet theddidna, u bqajt miexja dritta fit-triq ta' Alla tag\u0127na.\"", "U l-poplu kollu wie\u0121eb: \"Ammen!", "Ammen!\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.14", "bookref": "JDT.14", "text": ["Il-parir ta' \u0120uditta", "\u0120uditta mbag\u0127ad we\u0121bithom: \"Isimg\u0127uni, \u0127uti, \u0127udu din ir-ras u dendluha ma\u010b-\u010binta tas-swar tag\u0127kom.", "U g\u0127ada malli jfe\u0121\u0121 is-seb\u0127 u to\u0127ro\u0121 ix-xemx fuq id-dinja, kull wie\u0127ed minkom jaqbad l-armi tal-gwerra u jo\u0127or\u0121u mill-belt l-ir\u0121iel kollha b'sa\u0127\u0127ithom; g\u0127a\u017clu kmandant g\u0127alihom u ag\u0127mlu ta' birru\u0127kom se tin\u017clu fil-wita g\u0127al fuq l-g\u0127ases ta' quddiem tal-Assiri, i\u017cda tin\u017clux.", "Huma mbag\u0127ad jaqbdu l-armi tag\u0127hom u jmorru lejn il-kamp tag\u0127hom u jqajmu l-kmandanti tal-e\u017cer\u010btu tal-Assirja; u jmorru ji\u0121ru lejn it-tinda ta' Oloferne u ma jsibuhx.", "U hekk jaqbadhom il-bi\u017ca', u ja\u0127arbu minn quddiemkom.", "Malli dan, intom u l-poplu kollu tal-art kollha ta' I\u017crael morru g\u0127al warajhom, u \u0127arbtuhom fit-toroq li jkunu qabdu.", "\"I\u017cda qabel tag\u0127mlu dan, sej\u0127uli lil A\u0127jor ta' G\u0127ammon, biex jara u jag\u0127raf lil dak li \u017cebla\u0127 lid-dar ta' I\u017crael, u bag\u0127tu fostna b\u0127allikieku g\u0127all-mewt.\"", "A\u0127jor ji\u017c\u017ci \u0127ajr", "U sej\u0127u lil A\u0127jor mid-dar ta' G\u0127u\u017c\u017cija.", "Malli \u0121ie u ra r-ras ta' Oloferne f'id wie\u0127ed mill-\u0121emg\u0127a tal-poplu, waqa' wi\u010b\u010bu fl-art bla nifs.", "Malli refg\u0127uh, inxte\u0127et wi\u010b\u010bu fl-art f'ri\u0121lejn \u0120uditta u qiemha u qalilha: \"Imbierka inti fit-tined kollha ta' \u0120uda!", "Jitwerwer kull min g\u0127ad jisma' b'ismek minn fost kemm huma l-\u0121nus!", "Issa g\u0127idli: X'g\u0127amilt f'dawn il-jiem?\"", "\u0120uditta, bil-poplu kollu madwarha, g\u0127arrfitlu kulma kienet g\u0127amlet, minn dakinhar li \u0127ar\u0121et sa dak il-\u0127in li kienet qieg\u0127da tkellimhom.", "Kif temmet kliemha l-poplu g\u0127olla le\u0127nu u nfexx f'g\u0127ajjat ta' fer\u0127 mal-belt kollha.", "Kif ra A\u0127jor kulma g\u0127amel Alla ta' I\u017crael, emmen bis-s\u0127i\u0127 u bil-qawwa kollha f'Alla, u \u0127a \u010b-\u010birkon\u010bi\u017cjoni, u ng\u0127aqad mal-poplu ta' I\u017crael u baqa' hekk sal-lum.", "Konfu\u017cjoni fil-kamp tal-Assiri", "Malli seba\u0127, dendlu ras Oloferne mas-sur; u mbag\u0127ad l-I\u017craelin, kull wie\u0127ed bl-armi f'idejh, \u0127ar\u0121u qatg\u0127a qatg\u0127a u marru fil-mog\u0127dijiet mnejn titla' g\u0127all-belt.", "Malli l-Assiri rawhom, bag\u0127tu g\u0127all-kmandanti tag\u0127hom, u dawn \u0121abru l-kapijiet, il-kaptani, u l-fizzjali l-o\u0127ra kollha.", "\u0120rew ukoll lejn it-tinda ta' Oloferne u qalu lil dak li kien je\u0127odlu \u0127sieb \u0127wej\u0121u: \"Qajjem lil sidna, g\u0127ax dawk l-ilsiera kellhom il-wi\u010b\u010b jin\u017clu jitqabdu mag\u0127na, \u0127a neqirduhom darba g\u0127al dejjem.\"", "Baguwa da\u0127al u \u0127abbat mal-purtiera tat-tinda ta' \u0121ewwa g\u0127ax \u0127aseb li Oloferne kien g\u0127adu rieqed ma' \u0120uditta.", "Billi \u0127add ma wie\u0121eb, \u0121erra l-purtiera, da\u0127al fejn kien rieqed sidu u sabu mix\u0127ut fuq banketta, mejjet u bla ras!", "G\u0127ajjat g\u0127ajta kbira, jibki u jolfoq, jixher u j\u010barrat \u0127wej\u0121u.", "Imbag\u0127ad mar fit-tinda fejn kienet toqg\u0127od \u0120uditta, u ma sabhiex hemm.", "Minn hemm \u0127are\u0121 ji\u0121ri jg\u0127ajjat lejn in-nies tieg\u0127u: \"Dawk l-ilsiera da\u0127ku bina!", "Dik il-mara Lhudija we\u0127idha \u0121iebet l-g\u0127ajb fuq dar Nabukodonosor!", "Araw, Oloferne minxur mal-art bla ras!\"", "Kif il-kapijiet tal-e\u017cer\u010btu tal-Assiri semg\u0127u dal-kliem, \u010barrtu \u0127wejji\u0121hom u ma baqg\u0127etx ru\u0127 fihom; u f'nofs il-kamp ma kienx hemm \u0127lief g\u0127ajjat u twer\u017ciq."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.15", "bookref": "JDT.15", "text": ["Malli n-nies fit-tined semg\u0127u dan kollu, baqg\u0127u miblug\u0127a b'li \u0121ara.", "Qabdithom rog\u0127da, u waqa' fuqhom il-bi\u017ca'; u \u0127add ma baqa' \u0127dejn sie\u0127bu, infixlu, u b'\u0121irja wa\u0127da \u0127arbu lkoll minn kull triq tal-wita u l-g\u0127oljiet.", "U \u0127arbu wkoll dawk li kienu fil-kampijiet fuq l-g\u0127oljiet madwar Betulja.", "In-nies ta' I\u017crael, imbag\u0127ad, kull min fosthom kien kapa\u010bi j\u0121orr l-armi, intefg\u0127u g\u0127al fuqhom.", "G\u0127u\u017c\u017cija bag\u0127at f'Betomestajm f'Bebaj, \u0126oba u Kola u fl-art kollha ta' I\u017crael messa\u0121\u0121iera jg\u0127idulhom b'kulma \u0121ara biex ilkoll jo\u0127or\u0121u g\u0127al wara l-g\u0127edewwa u jeqirduhom.", "Malli semg\u0127u n-nies ta' I\u017crael, dawn inxte\u0127tu fuqhom ilkoll flimkien, u g\u0127amlu \u0127erba minnhom sa \u0126oba.", "Bl-istess \u0127sieb g\u0127amlu hekk ukoll in-nies ta' \u0120erusalemm u dawk tal-g\u0127oljiet g\u0127ax huma wkoll g\u0127arrfuhom b'kulma \u0121ara fil-kamp tal-g\u0127edewwa tag\u0127hom.", "In-nies ta' Gilg\u0127ad u dawk tal-Galilija \u0127abtu g\u0127alihom mill-\u0121nub u tawhom xebg\u0127a kbira sakemm qab\u017cu 'l Damasku u trufijietha.", "Il-bqija tan-nies ta' Betulja nxte\u0127tu g\u0127al fuq il-kamp tal-Assiri, ne\u017c\u017cg\u0127uh minn kollox u \u0127adu pri\u017ca kbira.", "X\u0127in re\u0121g\u0127u lura mit-taqtig\u0127a, in-nies ta' I\u017crael \u0127atfu f'idejhom dak li kien baqa', u l-ir\u0127ula u l-irziezet fl-g\u0127oljiet u fil-wita kisbu pri\u017ca kbira g\u0127ax kien hemm \u0127afna x'jie\u0127du.", "U \u0120ojakim, il-qassis il-kbir, u l-kunsill tal-anzjani tal-poplu ta' I\u017crael, li kien f'\u0120erusalemm, marru biex jaraw il-\u0121id li g\u0127amel il-Mulej ma' I\u017crael; jaraw lil \u0120uditta u jsellmulha.", "Malli resqu lejha, bdew ifa\u0127\u0127ruha lkoll b'le\u0127en wie\u0127ed u jg\u0127idulha:", "\"Bik titkabbar \u0120erusalemm!", "Bik jifta\u0127ar I\u017crael!", "Int il-fo\u0127rija tal-poplu tag\u0127na!", "G\u0127amilt dan kollu b'\u0127iltek!", "G\u0127amilt il-\u0121id lil I\u017crael,", "u dan g\u0127o\u0121bu lil Alla!", "Tkun imbierka mill-Mulej,", "li jista' kollox,", "g\u0127al dejjem ta' dejjem!\"", "U l-poplu kollu wie\u0121eb: \"Ammen!\"", "G\u0127al tletin jum s\u0127i\u0127 dam il-poplu j\u0121orr mill-kamp.", "U taw lil \u0120uditta t-tinda ta' Oloferne, il-fided u d-divani, il-buqari u l-g\u0127amara kollha li kellu.", "\u0126adithom u g\u0127abbiethom fuq il-bag\u0127la tag\u0127ha, armat il-karrettuni u g\u0127abbiet kollox fuqhom.", "Imbag\u0127ad \u0127ar\u0121u ji\u0121ru n-nisa kollha ta' I\u017crael biex jarawha u jfa\u0127\u0127ruha, u xi w\u0127ud minnhom bdew ji\u017cfnulha quddiemha.", "\u0120uditta \u0127adet il-frieg\u0127i tas-si\u0121ar f'idejha u qassmithom lin-nisa ta' madwarha.", "U dawru ma' rashom il-frieg\u0127i ta\u017c-\u017cebbu\u0121, hi u n-nisa li kienu mag\u0127ha; u hi \u0127ar\u0121et ti\u017cfen quddiem il-poplu kollu, bin-nisa kollha warajha; ing\u0127aqdu wkoll mag\u0127hom l-ir\u0121iel ta' I\u017crael bl-armi fuqhom, bil-girlandi f'rashom, u bl-g\u0127ana fuq fommhom.", "Innu ta' tif\u0127ir", "\u0120uditta intunat innu ta' tif\u0127ir f'nofs I\u017crael, u l-poplu kollu ng\u0127aqad mag\u0127ha b'le\u0127en g\u0127oli f'din l-g\u0127anja:"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JDT.16", "bookref": "JDT.16", "text": ["\"G\u0127annu bit-tnabar lil Alla;", "g\u0127annu bi\u010b-\u010bimbali lill-Mulej;", "ins\u0121ulu salmi u innijiet;", "fa\u0127\u0127ruh u sej\u0127u ismu.", "\"Il-Mulej hu Alla li jeqred il-gwerer; waqqaf il-kamp f'nofs il-poplu tieg\u0127u, \u0127elisni minn idejn dawk li kienu ji\u0121ru warajja.", "\"Ni\u017cel l-Assir mill-g\u0127oljiet", "tat-Tramuntana;", "Ni\u017cel bl-eluf tal-e\u017cer\u010bti tieg\u0127u;", "il-kotra tieg\u0127u mliet il-widien,", "u \u017c-\u017cwiemel ksew l-g\u0127oljiet.", "\"Qal li jrid ja\u0127raq l-art tieg\u0127i,", "jinfed i\u017c-\u017cg\u0127a\u017cag\u0127 bis-sejf,", "isabbat it-trabi mal-art,", "jitlaq it-tfal g\u0127all-pri\u017ca,", "u xbejbiet tieg\u0127i g\u0127a\u017c-\u017cebli\u0127.", "I\u017cda l-Mulej li jista' kollox,", "bi drieg\u0127 mara \u0121iebhom fix-xejn.", "Mhux bis-sa\u0127\u0127a ta\u017c-\u017cg\u0127a\u017cag\u0127", "waqa' l-qalbieni tag\u0127hom;", "ma g\u0127elbuhx il-\u0121ganti l-kbar,", "ma \u0127akmuhx ulied il-\u0121orfijiet;", "imma b'se\u0127er \u0121miel wi\u010b\u010bha qerditu", "\u0120uditta bint Merari.", "\"Ne\u0127\u0127iet minn fuqha lbies ir-romol,", "biex terfa' l-mag\u0127kusa ta' I\u017crael.", "Dilket wi\u010b\u010bha bil-fwie\u0127a qawwija;", "dawret xag\u0127rha b'faxxa ma' rasha;", "libset l-g\u0127a\u017cel biex tqarraq bih.", "\"Is-sandli tag\u0127ha seraqlu g\u0127ajnejh;", "il-\u0121miel tag\u0127ha jassarlu qalbu;", "ix-xabla \u0127anxritlu g\u0127onqu.", "\"Il-Persjani trieg\u0127du bis-sogru tag\u0127ha,", "u bi qlubitha tkexkxu l-Medi.", "\"G\u0127ajtu l-mag\u0127kusin u l-g\u0127adu be\u017ca';", "g\u0127ajtu d-dg\u0127ajfin, u l-g\u0127adu twerwer;", "g\u0127ollew le\u0127inhom, u l-g\u0127adu \u0127arab!", "\"Ulied l-ilsiera bniet nifduhom;", "u ferewhom qishom ilsiera ma\u0127rubin;", "intemmu fix-xejn quddiem l-e\u017cer\u010btu tal-Mulej.", "G\u0127anja \u0121dida jien ng\u0127anni lil Alla tieg\u0127i;", "Mulej, int kbir u glorju\u017c;", "tal-g\u0127a\u0121eb il-qawwa tieg\u0127ek", "ma jeg\u0127lbek \u0127add!", "\"\u0126a jaqduk il-\u0127lejjaq kollha,", "g\u0127ax int g\u0127edt kelma, u kollox sar.", "Int bg\u0127att l-ispirtu tieg\u0127ek u \u0127alaqhom;", "m'hemm xejn li jieqaf lill-kelma tieg\u0127ek.", "\"Il-muntanji u l-ib\u0127ra jithe\u017c\u017cu mis-sisien;", "u l-blat quddiemek jin\u0127all b\u0127ax-xama';", "i\u017cda g\u0127al dawk li jib\u017cg\u0127u minnek;", "m'g\u0127andekx \u0127lief \u0127niena.", "\"Ftit jiswa s-sagrifi\u010b\u010bju jfu\u0127 quddiemek;", "u ftit li xejn hu x-xa\u0127am tal-vittmi ma\u0127ruqa;", "imma kbir hu g\u0127al dejjem min jib\u017ca' mill-Mulej.", "\"\u0126a\u017cin g\u0127all-\u0121nus li jqumu g\u0127all-poplu tieg\u0127ek.", "I\u0127allashom il-Mulej setg\u0127ani f'jum il-\u0127aqq.", "Nar u dud jibg\u0127at f'la\u0127amhom,", "u bl-u\u0121ig\u0127 g\u0127al dejjem jibqg\u0127u jibku.\"", "Radd il-\u0127ajr", "Meta mbag\u0127ad waslu \u0120erusalemm, marru jaduraw lil Alla; u malli l-poplu tnaddaf, offrew is-sagrifi\u010b\u010bji, l-offerti u d-doni tag\u0127hom.", "\u0120uditta qabdet it-tinda s\u0127i\u0127a ta' Oloferne li kien taha l-poplu, u l-kurtina\u0121\u0121, li kienet \u0127adet mill-kamra tar-rqad tieg\u0127u, u offriet kollox lil Alla b\u0127ala \u0127a\u0121a qaddisa.", "Il-poplu g\u0127adda tliet xhur jifra\u0127 quddiem is-santwarju f'\u0120erusalemm; u \u0120uditta baqg\u0127et mag\u0127hom.", "L-a\u0127\u0127ar jiem ta' \u0120uditta", "Wara dan i\u017c-\u017cmien kul\u0127add ra\u0121a' lura g\u0127al daru; \u0120uditta marret Betulja, u hemm baqg\u0127et tie\u0127u \u0127sieb \u0127wejji\u0121ha; u kienet mag\u0127rufa mal-pajji\u017c kollu tul g\u0127omorha.", "\u0126afna kieku xtaqu ji\u017c\u017cew\u0121uha; i\u017cda \u0127add ma kellu x'jaqsam mag\u0127ha tul \u0127ajjitha minn mindu miet \u017cew\u0121ha Manassi u ng\u0127aqad mal-poplu tieg\u0127u.", "\u0120uditta kibret \u0127afna fil-\u0121ie\u0127 u xjie\u0127et f'dar \u017cew\u0121ha u la\u0127qet il-mija u \u0127ames snin; u tat il-\u0127elsien lill-qaddejja tag\u0127ha.", "Mietet f'Betulja u difnuha fl-g\u0127ar ta' \u017cew\u0121ha Manassi.", "Bkieha l-poplu kollu ta' I\u017crael g\u0127al sebat ijiem.", "Qabel ma mietet qassmet \u0121idha lil qrabat ta' \u017cew\u0121ha Manassi u lin-nies tal-familja tag\u0127ha.", "Fi \u017cmien \u0120uditta , u g\u0127al \u0127afna \u017cmien wara mewtha, ma kien hemm \u0127add li seta' jba\u017c\u017ca' lill-poplu ta' I\u017crael."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/ESG.intro", "bookref": "ESG.intro", "text": ["IL-KTIEB TA' ESTER BIL-GRIEG", "Da\u0127la g\u0127all-Ktieb ta' Ester bil-Grieg", "Il-Ktieb ta' Ester inkiteb bil-Lhudi x'aktarx fil-kuntest tal-festa tal-Purim x'imkien mil-Lhud li kienu jg\u0127ixu barra minn arthom.", "Ma nkitibx biex iwaqqaf il-festa imma l-aktar biex ifissirha.", "X'aktarx li fil-bidu din kienet festa pagana li l-Lhud g\u0127amluha tag\u0127hom billi tawha tifsira \u0121dida: il-Mulej \u0127eles il-poplu tieg\u0127u minn periklu kbir \u0127afna, u g\u0127alhekk g\u0127andna ni\u010b\u010belebraw bi\u017c-\u017cfin u d-daqq, u b'ikliet g\u0127and xulxin.", "Il-Ktieb bil-Lhudi jfisser x'seta' kien il-periklu kbir li l-poplu g\u0127adda minnu u li minnu Alla \u0127elsu bl-g\u0127aqal ta' Ester u Mordekaj.", "Dan il-ktieb beda ji\u0121i moqri matul din il-festa.", "Meta l-Lhud li kienu jg\u0127ixu 'l bog\u0127od minn arthom bdew jis\u0127qu li din il-festa ti\u0121i mi\u017cmuma mil-Lhud kollha, ukoll dawk tal-Palestina, x'aktarx intalab li l-ktieb isirulu xi \u017cjidiet biex jadattawh g\u0127al-litur\u0121ija u g\u0127all-mentalit\u00e0 Lhudija.", "Kienu l-Lhud li g\u0127amlu dawn i\u017c-\u017cjidiet, u g\u0127amluhom biex qabelxejn kull meta t-test jinqara fil-pubbliku, ikun jista' jinftiehem bla diffikultajiet (qabbel i\u017c-\u017cjieda A ma' Est - ); biex lill-persona\u0121\u0121i ewlenin, Mordekaj u Ester, jag\u0127tuhom bixra aktar reli\u0121ju\u017ca u twajba (ara \u017c-\u017cjieda \u010a); u biex jag\u0127tu lill-festa tal-Purim interpretazzjoni teolo\u0121ika aktar wiesg\u0127a: ma baqg\u0127etx festa ta' fer\u0127 sempli\u010bement g\u0127aliex Alla \u0127elisha lill-poplu Lhudi mill-isterminju f'jum li g\u0127alih intefg\u0127et ix-xorti mill-g\u0127edewwa tag\u0127hom (Est , - ), imma kellhom jifir\u0127u g\u0127ax-xorti li l-Mulej tahom, xorti differenti minn dik ta' popli o\u0127rajn (Est F, - ).", "Kien hemm Lhud li lanqas a\u010b\u010bettaw it-test Lhudi ta' Ester; o\u0127rajn a\u010b\u010bettawh ming\u0127ajr i\u017c-\u017cjidiet li sarulu wara, filwaqt li o\u0127rajn a\u010b\u010bettawh bi\u017c-\u017cjidiet.", "Il-ktieb \u0121ie a\u010b\u010bettat mill-Knisja bi\u017c-\u017cjidiet ukoll g\u0127aliex beda jinqara mill-insara bil-Grieg.", "San \u0120ilormu qaleb i\u017c-\u017cjidiet flimkien mat-test Lhudi imma g\u0127addhom fi tmiem it-test; huwa kien i\u017comm biss l-ori\u0121inal Lhudi g\u0127ax hekk kienu ja\u0127sbu l-Lhud.", "L-insara fit-tradizzjoni Protestanta jimxu fuq l-opinjoni ta' San \u0120ilormu u jqisu b\u0127ala kanoniku biss it-test Lhudi, it-test li ppubblikajna mat-Testment il-Qadim.", "L-insara tat-tradizzjoni Kattolika jimxu fuq il-passi tal-Knisja tal-bidu li kienet tqis anki \u017c-\u017cjidiet b\u0127ala ispirati u kanoni\u010bi.", "Dawn i\u017c-\u017cjidiet qed jitpo\u0121\u0121ew fejn soltu jitpo\u0121\u0121ew fil-kuntest letterarju tat-test Lhudi u mmarkati b'ittri tal-alfabett (A-F) biex nuru li dawn kienu \u017cjieda mat-test Lhudi li l-kapitli tieg\u0127u huma mmarkati bin-numri G\u0127arab.", "Dan il-ktieb jg\u0127allem il-fidu\u010bja f'Alla, l-im\u0127abba lejn il-poplu tag\u0127na wkoll meta dan ikun ifisser kultant li npo\u0121\u0121u \u0127ajjitna fil-periklu, l-im\u0127abba u r-rispett lejn kull poplu li g\u0127andu fil-\u0127sieb ta'Alla postu fl-istorja tas-salvazzjoni u li \u0127add m'g\u0127andu ja\u0127seb li jista' jkun i\u0121\u0121ustifikat iwettaq xi g\u0127amla ta' \u0121eno\u010bidju, il-b\u017conn tat-talb u tat-talb g\u0127al xulxin."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/ESG.1", "bookref": "ESG.1", "text": ["A", "Il-\u0127olma ta' Mordekaj", "Kienet it-tieni sena tas-saltna ta' Assweru l-Kbir, fl-ewwel jum ta' Nisan, meta Mordekaj bin \u0120ajir, bin Simg\u0127i, bin Kis, mit-trib\u00f9 ta' Benjamin, \u0127olom \u0127olma.", "Dan kien Lhudi joqg\u0127od fi\u010b-\u010bittadella ta' Susa, iservi fil-palazz tas-sultan, wie\u0127ed mill-e\u017ciljati, li Nabukodonosor, is-sultan ta' Babilonja, kien \u0127a fil-jasar minn \u0120erusalemm flimkien ma' \u0120ekonija, sultan ta' \u0120uda.", "Il-\u0127olma kienet din: Deherlu li kien qieg\u0127ed jisma' \u0127sejjes u storbju, rag\u0127ad u the\u017c\u017ci\u017c, taqliba s\u0127i\u0127a fuq l-art.", "Imbag\u0127ad tfa\u010b\u010baw \u017cew\u0121 draguni kbar, it-tnejn lesti biex jaqbdu f'xulxin.", "L-g\u0127ajta tag\u0127hom kienet twerwrek.", "Ma' din il-g\u0127ajta l-\u0121nus kollha lestew ru\u0127hom g\u0127all-gwerra kontra l-\u0121ens tal-\u0121usti.", "Kien jum id-dlam u s-swied, hemm u diqa, g\u0127aw\u0121 u ta\u0127wid kbir fuq l-art.", "Il-\u0121ens tal-\u0121usti t\u0127awwad, u \u0127akmu bi\u017ca' kbir min\u0127abba l-g\u0127aw\u0121 li kien hemm lest g\u0127alihom, u lestew ru\u0127hom g\u0127all-mewt.", "Sej\u0127u lil Alla, u mal-g\u0127ajta tag\u0127hom \u0127ar\u0121et b\u0127al minn nixxieg\u0127a \u017cg\u0127ira xmara kbira, kotra tal-ilma.", "Fe\u0121\u0121 is-seb\u0127 u telg\u0127et ix-xemx, u l-imsejknin qamu u belg\u0127u l-kbarat.", "Kif g\u0127addietlu l-\u0127olma u kien ra x'ried jag\u0127mel Alla, Mordekaj stenba\u0127.", "\u017bamm kollox f'mo\u0127\u0127u u sa billejl baqa' jfittex li, hekk jew hekk, jifhimha .", "Konfoffa kontra s-sultan", "Darba Mordekaj kien rieqed fil-palazz ma\u017c-\u017cew\u0121 uffi\u010bjali tas-sultan, Gabata u Tarra, g\u0127assiesa tal-bieb.", "Semag\u0127hom jitkellmu bejniethom, u fittex li jitkixxef x'kellhom f'rashom, u sar jaf li kienu qeg\u0127din ja\u0127sbu kif imiddu idejhom fuq is-sultan Assweru.", "Imbag\u0127ad mar jg\u0127arraf lis-sultan b'dan kollu.", "Is-sultan st\u0127arre\u0121 li\u017c-\u017cew\u0121 uffi\u010bjali, u dawn stqarrew dnubhom, u tawhom il-mewt.", "Is-sultan kiteb kollox b'tifkira; hekk ukoll Mordekaj ni\u017c\u017cel dawn il-\u0121rajja.", "Is-sultan imbag\u0127ad da\u0127\u0127lu jservi fil-palazz, u tah ir-rigali biex ipattilu g\u0127al din l-im\u0121iba.", "Imma kien hemm \u0126aman bin \u0126ammedata, l-Agagi , li kellu po\u017cizzjoni g\u0127olja quddiem is-sultan.", "Dan kien ifittex li jag\u0127mel id-deni lil Mordekaj u lill-poplu tieg\u0127u min\u0127abba \u017c-\u017cew\u0121 uffi\u010bjali tas-sultan.", "Il-festa tas-sultan Assweru", "[ ] Kien fi \u017cmien Assweru - dak Assweru li kien isaltan fuq mija u sebg\u0127a u g\u0127oxrin provin\u010bja mill-Indja sal-Etjopja . [ ] Dik il-\u0127abta s-sultan Assweru kien fuq it-tron tas-saltna tieg\u0127u fi\u010b-\u010bittadella ta' Susa . [ ] Fit-tielet sena tas-saltna g\u0127amel festa g\u0127all-kbarat u l-ministri, g\u0127all-fizzjali tal-Persja u l-Medja, g\u0127all-kbarat u gvernaturi tal-provin\u010bji li kienu madwaru. [ ] Uriehom il-\u0121id u l-kobor ta' saltnatu, il-lussu u l-glorja tal-maest\u00e0 tieg\u0127u.", "Il-festi damu mija u tmenin jum.", "[ ] Meta g\u0127addew dawn il-jiem is-sultan g\u0127amel pranzu g\u0127all-poplu kollu, mill-kbir sa\u017c-\u017cg\u0127ir, li kien joqg\u0127od fi\u010b-\u010bittadella ta' Susa; il-pranzu sar fil-bit\u0127a tal-\u0121nien tal-palazz tas-sultan, u dam sejjer sebat ijiem. [ ] Kien hemm purtieri bojod u vjola mdendla bi \u0127bula tal-g\u0127a\u017cel u l-porpra b'\u0127oloq tal-fidda ma' kolonni tar-r\u0127am.", "Po\u0121\u0121ew divani rrakkmati bid-deheb u l-fidda fuq paviment i\u010b\u010bangat bil-mu\u017cajk tal-porfir, ir\u0127am, madriperla, u \u0127a\u0121ar im\u017cewwaq.", "[ ] Bdew iservu x-xorb f'koppi tad-deheb ta' kull g\u0127amla.", "Is-sultan imbag\u0127ad, ta' sultan li kien, tahom inbid bix-xaba'. [ ] Kollox skont il-li\u0121i, u \u0127add ma kien i\u0121ieg\u0127el lil \u0127add; g\u0127ax is-sultan lis-servi tal-palazz ordnalhom li jag\u0127mlu ma' kull wie\u0127ed kif ikun jog\u0127\u0121bu.", "[ ] Is-sultana Vasti wkoll g\u0127amlet pranzu g\u0127an-nisa fil-palazz tas-sultan Assweru.", "Assweru jwarrab lil Vasti", "[ ] Fis-seba' jum, meta \u0127ass qalbu fer\u0127ana bl-inbid, is-sultan ordna lil Me\u0127uman, lil Bi\u017cta, lil \u0126arbuna, lil Bigta, lil Abgata, lil \u017betar, lil Karkas, is-seba' uffi\u010bjali li kienu jservu s-sultan Assweru, [ ] li j\u0121ibulu lis-sultana Vasti quddiemu bil-kuruna ta' sultana fuqha biex juri \u0121mielha lill-popli u lill-kbarat, g\u0127ax kienet tassew sabi\u0127a fl-g\u0127ajn. [ ] I\u017cda s-sultana Vasti ma riditx ti\u0121i u tobdi l-ordni tas-sultan, li wasslulha l-uffi\u010bjali.", "Is-sultan inkorla bis-s\u0127i\u0127 u nxteg\u0127el bil-qilla.", "[ ] Imbag\u0127ad sejja\u0127 lill-g\u0127orrief, dawk li kienu jag\u0127rfu \u017c-\u017cminijiet - g\u0127ax din kienet id-drawwa tas-sultan, li jie\u0127u l-parir ta' dawk li kienu jafu l-li\u0121i u l-\u0127aqq. [ ] L-eqreb lejh kienu Karsena, Setar, Admata, Tarsis, Meres, Marsena, Memukan, is-seba' prin\u010bpijiet tal-Persja u l-Medja, li kienu jaraw wi\u010b\u010b is-sultan u kellhom l-ewwel postijiet fis-saltna. [ ] Imbag\u0127ad staqsiehom: \"X'titlob il-li\u0121i li jsir mis-sultana Vasti talli ma g\u0127amlitx skont ma kkmanda s-sultan Assweru permezz tal-uffi\u010bjali?\"", "[ ] Wie\u0121eb Memukan quddiem is-sultan u l-prin\u010bpijiet: \"Is-sultana Vasti naqset u g\u0127amlet id-deni mhux biss lis-sultan, i\u017cda lill-prin\u010bpijiet kollha, u l-popli kollha li jinsabu fil-provin\u010bji tas-sultan Assweru. [ ] \u017bgur li to\u0127ro\u0121 l-a\u0127bar x'g\u0127amlet is-sultana, u tasal g\u0127and in-nisa, u issa lkoll kemm huma ma jistmawx aktar lil \u017cwie\u0121hom, u jg\u0127idu: 'Is-sultan Assweru ordna li j\u0121ibu lil Vasti quddiemu, u din ma \u0121ietx.' [ ] U llum stess in-nisa tal-kbarat tal-Persja u l-Medja, li semg\u0127u b'din l-im\u0121iba tas-sultana, imorru jg\u0127iduha lill-prin\u010bpijiet tas-sultan, u jkun hawn bi\u017c\u017cejjed stmerrija u \u0121lied. [ ] Mela, jekk jog\u0127\u0121ob lis-sultan, \u0127a jo\u0127ro\u0121 digriet tas-saltna ming\u0127andu, u jitni\u017c\u017cel fil-li\u0121ijiet tal-Persja u tal-Medja, digriet li ma jit\u0127assarx , li Vasti ma tersaqx aktar quddiem is-sultan Assweru, u postha ta' sultana s-sultan jag\u0127tih lil xi o\u0127ra a\u0127jar minnha. [ ] U meta dan id-digriet tas-sultan jisimg\u0127u bih mal-imperu kollu - imperu kbir tassew - in-nisa kollha, mill-kbira sa\u017c-\u017cg\u0127ira, jibdew jirrispettaw lil \u017cwie\u0121hom.\"", "[ ] Dan il-kliem g\u0127o\u0121ob lis-sultan u lill-prin\u010bpijiet, u s-sultan g\u0127amel dak li qallu Memukan. [ ] U bag\u0127at ittri lill-provin\u010bji kollha, kull provin\u010bja skont il-kitba tag\u0127ha, u lil kull poplu skont l-ilsien tieg\u0127u , li kull ra\u0121el g\u0127andu jkun kmand f'daru u jitkellem kif ji\u0121ih f'ilsienu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/ESG.2", "bookref": "ESG.2", "text": ["Tfittxija g\u0127al xebba sabi\u0127a", "[ ] Wara dawn il-\u0121rajja, x\u0127in g\u0127addietlu l-korla, is-sultan Assweru ftakar f'Vasti, x'kienet g\u0127amlet u x'kien idde\u010bieda kontriha hu. [ ] Il-ministri ta' madwaru qalulu: \"\u0126a jfittxu tfajliet ver\u0121ni u sbie\u0127 fl-g\u0127ajn. [ ] \u0126a jibg\u0127at is-sultan uffi\u010bjali mal-ibliet tal-imperu kollu, u j\u0121ibu lil kull tfajla ver\u0121ni u sabi\u0127a fl-g\u0127ajn; imbag\u0127ad ji\u0121bruhom fil-\u0127arem tan-nisa f'Susa, i\u010b-\u010bittadella, u j\u0127alluhom f'idejn \u0126egaj, l-uffi\u010bjal tas-sultan, l-inkarigat min-nisa, u jipprovdulhom il-fwejja\u0127. [ ] It-tfajla, imbag\u0127ad, li tkun tog\u0127\u0121ob lis-sultan, issaltan flok Vasti.\"", "Dan il-kliem g\u0127o\u0121ob lis-sultan, u g\u0127amel hekk.", "[ ] Fi\u010b-\u010bittadella ta' Susa kien hemm ra\u0121el Lhudi jismu Mordekaj bin \u0120ajir, bin Simg\u0127i, bin Kis, mit-trib\u00f9 ta' Benjamin. [ ] Dan kien me\u0127ud fl-e\u017cilju minn \u0120erusalemm, flimkien mas-sultan \u0120ekonija, sultan ta' \u0120uda, u ma' dawk kollha li kien \u0127a mieg\u0127u Nabukodonosor, sultan ta' Babilonja. [ ] Dan kien qieg\u0127ed irabbi lil \u0126adassa, li hi Ester , bint zijuh, g\u0127ax la kellha omm u lanqas missier.", "It-tfajla kienet sabi\u0127a fis-sura tag\u0127ha u \u0121mielha kien jolqot l-g\u0127ajn; meta mietu missierha u ommha, Mordekaj \u0127adha b'bintu.", "[ ] Meta nstemg\u0127et l-ordni tas-sultan u d-digriet kien imxandar, u \u0121iebu \u0127afna tfajliet fi\u010b-\u010bittadella ta' Susa, u r\u0127ewlhom f'idejn \u0126egaj, \u0127adu wkoll lil Ester f'dar is-sultan f'idejn \u0126egaj, l-inkarigat min-nisa. [ ] It-tfajla g\u0127o\u0121bitu u \u0127a grazzja mag\u0127ha.", "Fittex taha l-fwejja\u0127 u r-razzjon tal-ikel; u taha wkoll seba' tfajliet mag\u0127\u017cula mill-palazz tas-sultan, u qieg\u0127ed lilha u t-tfajliet tag\u0127ha fl-a\u0127jar taqsima tal-\u0127arem tan-nisa.", "[ ] Ester ma wrietx la \u0121ensha u lanqas il-familja tag\u0127ha, g\u0127ax Mordekaj wissieha biex ma turi xejn. [ ] U Mordekaj kuljum kien joqg\u0127od jitlajja biswit il-bit\u0127a tal-\u0127arem tan-nisa \u0127a jkun jaf kif kienet sejra Ester, u x'kien se jsir minnha.", "[ ] It-tfajliet kienu jid\u0127lu \u0127dejn is-sultan Assweru, kull wa\u0127da meta kien imissha, wara preparazzjoni ta' tnax-il xahar kif kien preskritt g\u0127an-nisa mqassam b'dan il-mod; sitt xhur kienu jindilku bi\u017c-\u017cejt tal-mirra u sitt xhur bil-fwejja\u0127 u bl-ingwent g\u0127an-nisa. [ ] U meta t-tfajla kienet ti\u0121i biex to\u0127ro\u0121 b'dan il-mod mill-\u0127arem tan-nisa g\u0127all-palazz tas-sultan kienet tista' tie\u0127u mag\u0127ha kulma kienet titlob. [ ] Kienet tid\u0127ol filg\u0127axija, u ter\u0121a' lura l-g\u0127ada filg\u0127odu lejn \u0127arem ie\u0127or tan-nisa, ta\u0127t il-\u0127arsien tal-uffi\u010bjal tas-sultan, Sag\u0127asga\u017c, l-inkarigat mill-konkubini; ma kinitx tmur i\u017cjed g\u0127and is-sultan jekk ma tkunx g\u0127o\u0121bitu u ma tkunx imsej\u0127a b'isimha.", "Ester sultana", "[ ] U meta mess lil Ester, bint Abi\u0127ajl, iz-ziju ta' Mordekaj, li \u0127adha b\u0127ala bintu, biex tmur g\u0127and is-sultan, ma fittxet xejn i\u017cjed \u0127lief dak li qalilha \u0126egaj, l-uffi\u010bjal tas-sultan, l-inkarigat min-nisa; u Ester sa\u0127\u0127ret g\u0127ajnejn kull min raha.", "[ ] Lil Ester \u0127aduha g\u0127and is-sultan Assweru, fil-palazz tas-sultan, fl-g\u0127axar xahar, fix-xahar ta' Tebet, fis-seba' sena ta' saltnatu. [ ] Is-sultan \u0127abb lil Ester fuq in-nisa l-o\u0127ra kollha; u hi sabet fih grazzja u m\u0127abba aktar mix-xebbiet l-o\u0127ra, u qeg\u0127dilha l-kuruna tas-saltna f'rasha, u g\u0127amilha sultana flok Vasti.", "[ ] Imbag\u0127ad is-sultan g\u0127amel pranzu lill-prin\u010bpijiet u l-ministri tieg\u0127u kollha, pranzu f'\u0121ie\u0127 Ester; ta wkoll festa lill-provin\u010bji kollha, u qassam rigali ta' sultan li kien.", "[ ] Meta kienu qeg\u0127din iressqu xebbiet o\u0127ra, Mordekaj kien joqg\u0127od \u0127dejn il-bieb tal-palazz. [ ] Ester ma wrietx, la l-familja u lanqas il-poplu tag\u0127ha, kif kien wissieha Mordekaj; g\u0127ax hi baqg\u0127et tag\u0127mel skont ma kien jordnalha Mordekaj, b\u0127al meta kienet mieg\u0127u.", "[ ] F'dawk il-jiem Mordekaj kien qieg\u0127ed \u0127dejn il-bieb tal-palazz; Bigtan u Teres, uffi\u010bjali tas-sultan u g\u0127assiesa tal-bieb, kienu inkurlati u riedu jmiddu idejhom fuq is-sultan Assweru. [ ] Mordekaj sar jaf b'din il-bi\u010b\u010ba u g\u0127arraf lis-sultana Ester, u Ester qalet lis-sultan f'isem Mordekaj. [ ] Meta tkixxfu din il-bi\u010b\u010ba u sabu li kien hekk, g\u0127allquhom ma' si\u0121ra, u ni\u017c\u017clu kollox fil-ktieb tal-\u0121rajja ta' \u017cmien is-sultan."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/ESG.3", "bookref": "ESG.3", "text": ["\u0126aman jikkonfoffa kontra l-Lhud", "[ ] Wara dawn il-\u0121rajja s-sultan Assweru g\u0127olla fid-dinjit\u00e0 lil \u0126aman bin \u0126ammedata, l-Agagi, g\u0127ollieh fil-grad u qieg\u0127ed is-si\u0121\u0121u tieg\u0127u 'l fuq mit-tronijiet tal-prin\u010bpijiet s\u0127abu kollha. [ ] U l-uffi\u010bjali kollha li kienu jservu fil-palazz tas-sultan kienu jin\u017clu g\u0127arkupptejhom u jbaxxu rashom fl-art quddiem \u0126aman, g\u0127ax din kienet l-ordni tas-sultan. [ ] Imma Mordekaj ma riedx jin\u017cel g\u0127arkupptejh u jbaxxi rasu fl-art quddiemu.", "U l-uffi\u010bjali tal-palazz tas-sultan, li kienu fil-bieb, qalu lil Mordekaj: \"G\u0127ala int ma tobdix il-kmand tas-sultan?\"", "[ ] U baqg\u0127u jg\u0127idulu hekk minn jum g\u0127al ie\u0127or, u hu ma samax minnhom; fl-a\u0127\u0127ar g\u0127arrfu lil \u0126aman \u0127a jaraw jekk din il-bi\u010b\u010ba ta' Mordekaj tistax tibqa' g\u0127addejja lixxa, billi hu kien qalilhom li hu Lhudi. [ ] U meta \u0126aman ra li Mordekaj la kien jin\u017cel g\u0127arkupptejh u lanqas ibaxxi rasu fl-art quddiemu, xeg\u0127el bil-korla.", "[ ] Deherlu li ma kienx bi\u017c\u017cejjed li jmidd idu fuq Mordekaj wa\u0127du; u billi qalulu li kien Lhudi, \u0126aman fittex li jeqred il-Lhud kollha, il-poplu kollu ta' Mordekaj, mill-imperu ta' Assweru.", "[ ] F'Nisan, l-ewwel xahar tas-sena, fit-tnax-il sena tas-saltna ta' Assweru, tefg\u0127u l-Pur , ji\u0121ifieri tefg\u0127u x-xorti, quddiem \u0126aman g\u0127all-jum u g\u0127ax-xahar, biex hekk jag\u0127\u017clu x-xahar u l-jum g\u0127all-qerda tal-Lhud, il-poplu ta' Mordekaj, f'jum wie\u0127ed, mis-saltna ta' Assweru; u x-xorti waqg\u0127et fuq il-jum tlittax ta' Adar, it-tnax-il xahar.", "[ ] \u0126aman imbag\u0127ad qal lis-sultan Assweru: \"Fost il-popli kollha tal-provin\u010bji tal-imperu tieg\u0127ek hemm imxerred u mferrex poplu; il-li\u0121i tag\u0127hom ma taqbel xejn ma' tal-popli l-o\u0127ra; u huma ma j\u0127arsux il-li\u0121i tas-sultan.", "Ma jaqbillux is-sultan li j\u0127allihom jg\u0127ixu. [ ] Jekk jog\u0127\u0121ob lis-sultan \u0127a jkun miktub digriet biex neqirduhom, u jien ng\u0127addi g\u0127axart elef talent tal-fidda f'idejn l-amministraturi biex iqeg\u0127duhom fit-te\u017cor tas-sultan.\" [ ] U s-sultan qala' \u010b-\u010burkett minn sebg\u0127u u tah lil \u0126aman bin \u0126ammedata, l-Agagi, l-g\u0127adu tal-Lhud, [ ] u qallu: \"Il-flus tajthomlok, u l-poplu wkoll, biex tag\u0127mel minnu kulma jog\u0127\u0121bok.\"", "[ ] Fit-tlittax tal-ewwel xahar kienu msej\u0127a l-kittieba tas-sultan, u kitbu kulma ordnalhom \u0126aman lis-satrapi tas-sultan u lill-gvernaturi ta' kull provin\u010bja u lill-prin\u010bpijiet ta' kull poplu, lil kull provin\u010bja bil-kitba tag\u0127ha, u lil kull poplu b'ilsienu.", "Kollox kien miktub f'isem is-sultan Assweru u ssi\u0121illat bi\u010b-\u010burkett tieg\u0127u.", "[ ] Imbag\u0127ad bag\u0127tu dawn l-ittri permezz tal-kurrieri lil kull provin\u010bja tas-sultan sabiex f'jum wie\u0127ed, fit-tlittax tat-tnax-il xahar, ix-xahar ta' Adar, jeqirdu, joqtlu u j\u0121ibu fix-xejn il-Lhud kollha, kbar u \u017cg\u0127ar, nisa u r\u0121iel, u je\u0127dulhom \u0127wejji\u0121hom.", "B", "Id-digriet kontra l-Lhud", "[ ] Din hi kopja tad-digriet: \"Assweru, is-sultan il-kbir, lill-gvernaturi tal-mija u sebg\u0127a u g\u0127oxrin provin\u010bja, mill-Indja sal-Etjopja, u lill-uffi\u010bjali ta' ta\u0127thom, jikteb dan li \u0121ej:", "[ ] \"Jiena, imperatur ta' \u0127afna popli u padrun tad-dinja kollha, irrid - bla ma nitkabbar bis-setg\u0127a tieg\u0127i, imma dejjem bi gvern moderat u \u0121ust - ni\u017cgura lis-sudditi tieg\u0127i \u0127ajja bla inkwiet, u filwaqt li ni\u017cgura l-kwiet fl-imperu u kul\u0127add ikun jista' jivvja\u0121\u0121a minn tarf g\u0127al ie\u0127or, ni\u017cgura s-sliem li l-bnedmin kollha jixtiequ.", "[ ] \"Jien st\u0127arri\u0121t lill-kunsillieri tieg\u0127i kif jista' jse\u0127\u0127 dan.", "We\u0121ibni \u0126aman - bniedem li jg\u0127addi 'l kul\u0127add fostna g\u0127al g\u0127erfu, li qatt ma jbiddel il-fehma tieg\u0127u, kif jaf kul\u0127add, u msemmi g\u0127all-fedelt\u00e0 tieg\u0127u, it-tieni fil-\u0121ie\u0127 fis-saltna tag\u0127na - [ ] g\u0127arrafna li fost il-popli kollha tad-dinja hemm poplu ta' intern \u0127a\u017cin, b'li\u0121ijiet kuntrarji g\u0127al dawk ta' popli o\u0127ra, u li ma jag\u0127tix kas tal-li\u0121ijiet tas-sultan, b'mod li qeg\u0127din ifixklu s-se\u0127\u0127 ta' dik l-g\u0127aqda li a\u0127na, bla ma jlumna \u0127add, qeg\u0127din in\u0127abirku g\u0127aliha.", "[ ] \"Billi fhimna li dan il-poplu biss baqa' u g\u0127adu dejjem kontra l-bnedmin kollha, billi jg\u0127ix \u0127ajja g\u0127alih wa\u0127du skont li\u0121ijiet strambi u g\u0127andu f'qalbu sentimenti kontra l-interessi tag\u0127na, u jag\u0127mel mill-ag\u0127ar kemm jista' biex ifixkel is-sa\u0127\u0127a tal-imperu;", "[ ] \"A\u0127na g\u0127alhekk nordnaw li dawk kollha li ssibuhom imni\u017c\u017cla fl-ittra ta' \u0126aman - it-tieni missier tag\u0127na u l-inkarigat mill-gvern tal-imperu - ilkoll kemm huma, bin-nisa u t-tfal b'kollox, bla \u0127niena u bla \u0127asra, jeqirduhom bix-xabla l-g\u0127edewwa tag\u0127hom, fl-erbatax ta' Adar , it-tnax-il xahar ta' din is-sena, [ ] hekk f'jum wie\u0127ed l-g\u0127edewwa tal-biera\u0127 u tal-lum jin\u017clu fid-dlam tal-abbissi, u l-imperu tag\u0127na jkun fis-sod u bla tfixkil ta' xejn g\u0127al li \u0121ej.\"", "[ ] Kopja ta' dan id-digriet, li kellu jitnieda fil-provin\u010bji kollha, kellha tintbag\u0127at lill-popli kollha biex ilestu ru\u0127hom g\u0127al dak il-jum. [ ] Il-kurriera telqu minnufih skont l-ordni tas-sultan.", "Id-digriet kien imniedi wkoll fi\u010b-\u010bittadella ta' Susa; il-belt ta' Susa nqalbet ta' ta\u0127t fuq, imma s-sultan u \u0126aman qag\u0127du jixorbu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/ESG.4", "bookref": "ESG.4", "text": ["Mordekaj jitlob l-g\u0127ajnuna ta' Ester", "[ ] Malli Mordekaj sar jaf b'dak li kien g\u0127addej, \u010barrat \u0127wej\u0121u u libes ilbies tax-xkejjer, xe\u0127et l-irmied fuq rasu, u \u0127are\u0121 f'nofs il-belt u beda jg\u0127ajjat g\u0127ajjat kbir ta' qsim il-qalb. [ ] Wasal sa quddiem il-bieb tal-palazz tas-sultan, g\u0127ax \u0127add ma kien jista' jg\u0127addi 'l \u0121ewwa mill-bieb tal-palazz b'ilbies tax-xkejjer.", "[ ] Fil-provin\u010bji kollha, kull fejn wasal id-digriet tas-sultan u l-li\u0121i tieg\u0127u, kien hemm vistu kbir, sawm u biki u tinwi\u0127 fost il-Lhud; \u0127afna kienu jorqdu fuq ix-xkejjer u l-irmied. [ ] It-tfajliet u l-uffi\u010bjali, li kienu jservu lil Ester, \u0121ew u qalulha; u s-sultana n\u0127asdet sewwa.", "Imbag\u0127ad bag\u0127tet \u0127wejje\u0121 lil Mordekaj biex jilbishom u jne\u0127\u0127i minn fuqu l-ilbies tax-xkejjer, i\u017cda huwa ma \u0127adhomx. [ ] Ester sej\u0127et lil \u0126atak, wie\u0127ed mill-uffi\u010bjali tas-sultan, li kien iserviha, u ordnatlu li jitkixxef fuq Mordekaj u jara x'\u0121ara, u g\u0127aliex dan. [ ] U \u0126atak mar \u0127dejn Mordekaj fil-pjazza tal-belt quddiem il-bieb tal-palazz tas-sultan. [ ] Mordekaj g\u0127arrfu b'kulma \u0121ralu, u bis-somma s\u0127i\u0127a ta' flus li \u0126aman wieg\u0127ed li jix\u0127et fit-te\u017cor tas-sultan biex ikun jista' jeqred il-Lhud. [ ] Tah ukoll kopja tal-li\u0121i li xxandret f'Susa biex jeqridhom, \u0127alli taqraha Ester, u jfehemha u jipperswadiha tid\u0127ol g\u0127and is-sultan, u titlob \u0127niena u taqbe\u017c g\u0127all-poplu tag\u0127ha: \"G\u0127idilha: 'Ftakar fi \u017cmien hemmek , meta kont nie\u0127u \u0127siebek jien, g\u0127ax \u0126aman, li ji\u0121i wara s-sultan, kellmu kontrina biex jeqridna.", "Itlob lill-Mulej, u id\u0127ol g\u0127alina u kellem lis-sultan u e\u0127lisna mill-mewt.' \"", "[ ] \u0126atak mar u g\u0127arraf lil Ester b'kulma qallu Mordekaj. [ ] Ester imbag\u0127ad wie\u0121bet lil \u0126atak u qaltlu x'g\u0127andu jg\u0127id lil Mordekaj: [ ] \"Il-qaddejja tas-sultan,\" qaltlu, \"u l-poplu kollu tal-provin\u010bji kollha tas-sultan jafu li kull mara jew ra\u0121el li jersaq lejn is-sultan fil-bit\u0127a ta' \u0121ewwa bla ma jkun imsejja\u0127, kastig wie\u0127ed hemm g\u0127alih: il-mewt, barra 'l min is-sultan imissu bix-xettru tad-deheb biex jibqa' \u0127aj.", "U jien g\u0127al dawn l-a\u0127\u0127ar tletin jum is-sultan ma sejja\u0127lix biex nersaq lejh.\"", "[ ] U g\u0127arrfu lil Mordekaj bil-kliem ta' Ester. [ ] U Mordekaj qalilhom biex iwasslu din it-twe\u0121iba lil Ester: \"La ta\u0127sibx li g\u0127ax qieg\u0127da fil-palazz tas-sultan int wa\u0127dek se tkun l-ixxurtjata minn fost il-Lhud l-o\u0127ra kollha, li se te\u0127lisha. [ ] Jekk int i\u017c\u017comm is-skiet f'waqt b\u0127al dan, il-Lhud g\u0127ajnuna u \u0127elsien ji\u0121uhom minn ximkien ie\u0127or, imma int u dar missierek tintemmu.", "Min jaf jekk hux g\u0127al mument b\u0127al dan li int il\u0127aqt sultana?\"", "[ ] U Ester qaltilhom iwasslu din it-twe\u0121iba lil Mordekaj: [ ] \"Mur u i\u0121bor il-Lhud kollha ta' Susa, u sumu g\u0127alija, la tiklux u la tixorbux g\u0127al tlitt ijiem, lejl u nhar, u hekk ukoll insumu jien u t-tfajliet ta' madwari.", "Imbag\u0127ad nid\u0127ol g\u0127and is-sultan, g\u0127alkemm mhux skont il-li\u0121i, u jekk immut, immut.\" [ ] Mordekaj mar u g\u0127amel b\u0127alma ordnatlu Ester.", "\u010a", "It-talba ta' Mordekaj", "[ ] Mordekaj ftakar fl-g\u0127emejjel kollha tal-Mulej u talab u qal: [ ] \"Mulej!", "Mulej!", "Sultan li tista' kollox, kollox fis-setg\u0127a tieg\u0127ek, u \u0127add ma hemm li jista' jiqaflek jekk int trid issalva lil I\u017crael.", "[ ] \"Int g\u0127amilt is-sema u l-art u l-\u0127wejje\u0121 kollha tal-g\u0127a\u0121eb li hawn ta\u0127t is-sema; [ ] u int Sid il-\u0127lejjaq kollha.", "\u0126add ma hemm li jista' jiqaflek, lilek, li inti s-Sid ta' kollox.", "[ ] \"Int kollox taf, Mulej.", "Int taf li jekk ma n\u017ciltx wi\u010b\u010bi fl-art quddiem \u0126aman, il-kburi, dan ma g\u0127amiltux b'insolenza, b'suppervja, jew b'xewqa ta' \u0121ie\u0127; [ ] anzi jien kont lest minn qalbi li nbuslu qieg\u0127 ri\u0121lejh biex insalva lil I\u017crael.", "[ ] \"Jien g\u0127amilt dan g\u0127aliex jien ma nqisx il-glorja tal-bniedem og\u0127la mill-glorja ta' Alla, u ma nin\u017cel qatt quddiem \u0127add \u0127liefek, li inti Sidi.", "Dan ma nag\u0127mlux b'suppervja.", "[ ] \"Issa, Mulej, Alla u Sultan, Alla ta' Abraham, e\u0127lisha lill-poplu tieg\u0127ek, g\u0127aliex l-g\u0127edewwa tag\u0127na xe\u0127tu g\u0127ajnejhom fuqna biex i\u0121ibuna fix-xejn, u jridu jeqirdu l-wirt li kien tieg\u0127ek minn dejjem. [ ] La tistmerrx il-poplu tieg\u0127ek, li int fdejt g\u0127alik stess mill-art tal-E\u0121ittu. [ ] Isma' t-talba tieg\u0127i, u \u0127enn g\u0127all-wirt tieg\u0127ek; biddel l-hemm tag\u0127na f'fer\u0127, biex ng\u0127ixu u nfa\u0127\u0127ru l-isem tieg\u0127ek.", "Mulej, issikkitx il-fomm ta' min ifa\u0127\u0127rek.\"", "[ ] U I\u017crael ilkoll g\u0127ajtu b'kemm kellhom sa\u0127\u0127a, g\u0127ax kellhom il-mewt quddiem g\u0127ajnejhom.", "It-talba ta' Ester", "[ ] U s-sultana Ester ukoll, qabadha bi\u017ca' g\u0127all-mewt, u fittxet il-kenn tal-Mulej. [ ] Ne\u017cg\u0127et il-\u0121miel ta' lbiesha u libset l-ilbies tan-niket u l-hemm; flok b'ungwenti prezzju\u017ci ksiet rasha bl-irmied u l-\u0127mie\u0121; g\u0127akkset kemm fel\u0127et lil \u0121isimha, u fejn qabel kienet t\u0127obb i\u017c\u017cejnu, issa g\u0127attietu bid-dliel ta' xag\u0127arha m\u0127abbel.", "[ ] Imbag\u0127ad talbet lill-Mulej, Alla ta' I\u017crael, u qaltlu: \"Mulejja, int wa\u0127dek is-Sultan tag\u0127na.", "G\u0127inni g\u0127ax jien wa\u0127di, u m'g\u0127andi ebda kenn ie\u0127or \u0127liefek, [ ] u b\u0127alissa g\u0127addejja minn periklu kbir.", "[ ] \"Sa minn \u010bkuniti, fi \u0127dan il-familja ta' missirijieti, jien kont nisma' li int, Mulej, g\u0127a\u017cilt lil I\u017crael minn fost il-\u0121nus kollha, u 'l missirijietna minn fost l-antenati tag\u0127hom biex ikunu l-wirt tieg\u0127ek g\u0127al dejjem, u g\u0127amilt mag\u0127hom skont ma weg\u0127edthom.", "[ ] \"U a\u0127na issa dnibna quddiemek, u int tlaqtna f'idejn l-g\u0127edewwa tag\u0127na, [ ] g\u0127ax a\u0127na tajna l-glorja lill-allat tag\u0127hom.", "Int \u0121ust, Mulej!", "[ ] \"I\u017cda huma issa mhumiex kuntenti bl-imrar tal-jasar tag\u0127na, ftiehmu mal-allat tag\u0127hom [ ] li j\u0127assru s-sentenza li int lissint b'fommok biex jeqirdu l-wirt tieg\u0127ek, u jag\u0127lqu fomm dawk li jfa\u0127\u0127ruk, jeqirdu l-\u0121miel tat-tempju u l-artal tieg\u0127ek, [ ] u jift\u0127u fomm il-\u0121nus biex ifa\u0127\u0127ru l-frug\u0127at tal-allat tag\u0127hom, u jqimu g\u0127al dejjem sultan tad-demm u l-la\u0127am.", "[ ] \"Titlaqx, Mulej, ix-xettru tieg\u0127ek f'idejn ix-xejn; t\u0127allihomx jifir\u0127u bil-qerda tag\u0127na, imma dawwar il-fehma tag\u0127hom kontra tag\u0127hom stess, u ag\u0127mel e\u017cempju minn dak li beda l-ewwel je\u0127odha kontra tag\u0127na.", "[ ] \"Ftakar fina Mulej, uri ru\u0127ek fi \u017cmien l-hemm tag\u0127na u qawwili qalbi, Sultan fuq l-allat, u setg\u0127an fuq kull setg\u0127a. [ ] Qeg\u0127edli kliem f'waqtu fuq fommi g\u0127al quddiem l-iljun, u dawwarlu qalbu u mlihielu b'mibeg\u0127da g\u0127al dak li \u0127adha kontra tag\u0127na biex isib tmiemu, hu u kull min ja\u0127sibha b\u0127alu.", "[ ] \"I\u017cda lilna e\u0127lisna bil-qawwa ta' jdejk u g\u0127inni, lili, li jiena wa\u0127di u ma g\u0127andi lil \u0127add \u0127liefek, Mulej.", "[ ] \"Int kollox taf, u taf tajjeb li jien nistmell il-glorja tal-\u0127\u017ciena, nistkerrah il-friex ta' min mhux Lhudi u kull barrani.", "[ ] \"Int taf kif jien sfurzata; kemm nobg\u0127od is-simbolu tal-kobor tieg\u0127i li jkolli nilbes f'rasi kull meta nidher quddiem in-nies.", "Stkerrahtha b\u0127al bi\u010b\u010ba \u010barruta ma\u0127mu\u0121a, u ma nilbishiex meta nkun wa\u0127di.", "[ ] \"Il-qaddejja tieg\u0127ek qatt ma kielet mill-mejda ta' \u0126aman, u qatt ma stmajt il-pranzijiet tas-sultan, u qatt ma xrobt mill-inbid offrut lill-allat. [ ] U minn mindu sibt ru\u0127i hawn sal-lum, qatt ma fer\u0127et il-qaddejja tieg\u0127ek \u0127lief bik, Mulej, Alla ta' Abraham.", "[ ] \"Alla li g\u0127andek setg\u0127a fuq kollox, isma' l-g\u0127ajta ta' dawk li qatg\u0127u jieshom, u e\u0127lisna minn idejn il-\u0127\u017ciena.", "E\u0127lisni mill-bi\u017ca' tieg\u0127i.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/ESG.5", "bookref": "ESG.5", "text": ["D", "Ester quddiem Assweru", "Fit-tielet jum , meta Ester temmet it-talb tag\u0127ha, ne\u0127\u0127iet minn fuqha l-ilbies tal-penitenza u libset l-ilbies tal-glorja tag\u0127ha.", "Kif i\u017c\u017cejnet bl-ilbies ta' sultana sej\u0127et l-g\u0127ajnuna ta' Alla, Salvatur, li jara kollox, u \u0127adet \u017cew\u0121 qaddejja minn tag\u0127ha.", "Fuq wa\u0127da kienet titwie\u017cen kif jixraq lil mara b\u0127alha; l-o\u0127ra kienet timxi warajha, i\u017c\u017commilha l-kuda.", "Kienet fl-aqwa tal-\u0121miel tag\u0127ha: wi\u010b\u010bha a\u0127mar nar, hieni u \u0127elu, i\u017cda qalbha t\u0127abbat bil-bi\u017ca'.", "G\u0127addiet mill-bibien kollha u waslet quddiem is-sultan.", "Hu kien fuq it-tron tieg\u0127u, liebes l-ilbies kollu tal-glorja tieg\u0127u, miksi kollu bid-deheb u l-\u0127a\u0121ar prezzju\u017c, ikexkxek bil-bi\u017ca'.", "\u0126ares 'il fuq - wi\u010b\u010bu kien itajjar in-nar bil-glorja tieg\u0127u - u xe\u0127et \u0127arsa qalila fuqha, u s-sultana taha \u0127ass \u0127a\u017cin, biddlet kulurha, u ntelqet fuq ras il-qaddejja miexja quddiemha.", "Alla biddel qalb is-sultan u mlieha bil-\u0127lewwa, u bi tkexkixa fuqu qabe\u017c minn fuq it-tron, refag\u0127ha fuq dirg\u0127ajh, sakemm \u0121iet f'tag\u0127ha; u beda jag\u0127mlilha l-qalb bi kliem \u0127elu, u qalilha: \"Xi \u0121ralek, Ester?", "Jien \u0127uk, ag\u0127mel il-qalb!", "M'intix se tmut, g\u0127ax il-li\u0121i tag\u0127na qieg\u0127da g\u0127all-poplu; ersaq 'l hawn.\"", "U qabad ix-xettru tad-deheb, qieg\u0127du fuq g\u0127onqha, biesha u qalilha: \"Tkellem!\"", "Ester wie\u0121bet: \"Jien rajtek, sidi, b\u0127allikieku kont an\u0121lu ta' Alla, u qalbi tkexkxet bil-bi\u017ca' tal-glorja tieg\u0127ek. - G\u0127ax int tal-g\u0127a\u0121eb, sidi, u \u0127arstek kollha grazzja.\"", "Kif qalet hekk, re\u0121g\u0127et intilfet u waqg\u0127et fl-art.", "Is-sultan in\u0127asad, u l-qaddejja ta' madwaru fittxew jag\u0127mlulha l-qalb.", "L-ewwel pranzu ta' Ester", "[ ] Fit-tielet jum Ester, libset ta' sultana, u marret fil-bit\u0127a ta' \u0121ewwa tal-palazz tas-sultan, u waqfet biswit id-dar tas-sultan, li kien bilqieg\u0127da fuq it-tron fis-sala tieg\u0127u quddiem id-d\u0127ul tal-palazz. [ ] Malli s-sultan ra lis-sultana Ester wieqfa fil-bit\u0127a messitlu qalbu, u medd ix-xettru tad-deheb li kellu f'idu lejha, u Ester resqet u messet ras ix-xettru. [ ] Imbag\u0127ad is-sultan staqsieha: \"X'g\u0127andek sultana Ester, x'inti titlob, imqar nofs is-saltna tieg\u0127i, nag\u0127tihulek.\"", "[ ] Ester wie\u0121bet: \"Jekk jog\u0127\u0121ob lis-sultan, \u0127a ji\u0121i s-sultan u \u0126aman illum g\u0127all-pranzu li jien \u0127ejjejt g\u0127alih.\" [ ] Is-sultan ordna: \"Fittxu malajr lil \u0126aman biex isir kif qalet Ester.", "U s-sultan u \u0126aman marru g\u0127all-pranzu ta' Ester. [ ] Huma u jixorbu l-inbid, is-sultan staqsa lil Ester: \"X'inhu li qieg\u0127da titlob, \u0127a nag\u0127tihulek?", "X'tixtieq?", "Imqar nofs saltnati, nag\u0127tihielek.\"", "[ ] Ester wie\u0121bet: \"Dan hu li qieg\u0127da nitlob, u dan li nixtieq: [ ] jekk sibt grazzja f'g\u0127ajnejn is-sultan u jekk jog\u0127\u0121bu, \u0127a jag\u0127tini li qieg\u0127da nitlob, u jag\u0127mel li nixtieq; \u0127a ji\u0121i g\u0127ada s-sultan flimkien ma' \u0126aman g\u0127all-pranzu li se nag\u0127mel g\u0127alihom, u g\u0127ada nag\u0127mel skont ma jg\u0127id is-sultan.\"", "\u0126aman jidde\u010biedi li joqtol lil Mordekaj", "[ ] Dakinhar \u0126aman \u0127are\u0121 hieni u b'qalbu fer\u0127ana; kif lema\u0127 lil Mordekaj f'bieb il-palazz bla ma qam u lanqas biss i\u010b\u010baqlaq minn postu, \u0126aman imtela bl-g\u0127adab g\u0127alih. [ ] Imma ra\u017c\u017can lilu nnifsu u baqa' sejjer dritt id-dar; u bag\u0127at g\u0127al \u0127biebu u \u0121iebhom flimkien ma' martu \u017beres. [ ] Qalilhom \u0126aman bil-kobor ta' \u0121idu, il-kotra ta' wliedu, u kif onorah is-sultan u g\u0127ollieh 'il fuq mill-prin\u010bpijiet l-o\u0127ra kollha u l-qaddejja tieg\u0127u. [ ] U kompla: \"Sa\u0127ansitra s-sultana Ester lil \u0127add \u0127liefi ma sej\u0127et g\u0127all-pranzu li \u0127ejjiet g\u0127as-sultan; u g\u0127ada wkoll stednitni mas-sultan. [ ] I\u017cda dan xejn ma jiswa g\u0127alija, sakemm nibqa' nara lil Mordekaj, il-Lhudi, bilqieg\u0127da fil-bieb tas-sultan.\"", "[ ] U we\u0121buh, martu \u017beres u \u0127biebu lkoll: \"\u0126a jtellg\u0127u forka g\u0127olja \u0127amsin drieg\u0127, u g\u0127ada filg\u0127odu g\u0127id lis-sultan biex idendel lil Mordekaj mag\u0127ha; u mbag\u0127ad mur kuntent g\u0127all-pranzu.\"", "\u0126aman dan il-parir g\u0127o\u0121bu u \u0127aseb biex i\u0127ejji l-forka."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/ESG.6", "bookref": "ESG.6", "text": ["Is-sultan i\u0127allas lil Mordekaj", "[ ] Dak il-lejl is-sultan ma setax jorqod; g\u0127alhekk ordna li j\u0121ibulu l-ktieb tal-annali, u qag\u0127du jaqrawhomlu quddiemu. [ ] U sabu miktub kif Mordekaj kien kixef lil Bigtan u Teres, i\u017c-\u017cew\u0121 uffi\u010bjali tas-sultan u g\u0127assiesa tal-bieb, li kienu riedu jmiddu idejhom fuq is-sultan Assweru. [ ] U s-sultan staqsa: \"X'unur jew glorja kellu Mordekaj g\u0127al dan?\"", "U l-qaddejja u l-g\u0127ases ta' madwaru we\u0121buh: \"Xejn ma sar!\"", "[ ] U staqsiehom: \"Min hemm fil-bit\u0127a?\"", "Dak il-\u0127in da\u0127al \u0126aman fil-bit\u0127a ta' barra tal-palazz tas-sultan, biex ikellmu \u0127alli jg\u0127allaq lil Mordekaj mal-forka li kien \u0127ejjielu. [ ] U l-qaddejja tas-sultan we\u0121buh: \"Hemm \u0126aman fil-bit\u0127a.\"", "U s-sultan ordna li jda\u0127\u0127luh. [ ] Kif da\u0127al \u0126aman, is-sultan staqsieh: \"X'g\u0127andhom jag\u0127mlulu lill-bniedem li s-sultan ikun irid jonorah?\"", "\u0126aman beda jg\u0127id f'qalbu: \"Lil min jista' s-sultan irid junura l-aktar \u0127lief lili?\" [ ] U \u0126aman wie\u0121eb: \"Bniedem li s-sultan ikun jixtieq jonorah, [ ] g\u0127andhom i\u0121ibulu libsa li jkun libes is-sultan, u \u017ciemel li jkun rikeb fuqu s-sultan, li tqieg\u0127det fuq rasu l-kuruna tas-saltna. [ ] Imbag\u0127ad il-libsa u \u017c-\u017ciemel jag\u0127tuhom lil wie\u0127ed mill-og\u0127la prin\u010bpijiet tas-sultan u dan ilibbes il-bniedem li s-sultan ikun irid jag\u0127tih il-\u0121ie\u0127, u jrikkbu fuq i\u017c-\u017ciemel, u jg\u0127addih mill-pjazza tal-belt, u jibdew jg\u0127ajtu quddiemu: \"Hekk jag\u0127mlulu l-bniedem li s-sultan ikun irid jonorah.\"", "[ ] U s-sultan wie\u0121eb lil \u0126aman: \"Isa, mela \u0127u malajr il-libsa u \u017c-\u017ciemel kif g\u0127edt u ag\u0127mel hekk lil Mordekaj il-Lhudi li soltu joqg\u0127od fil-bieb tal-palazz.", "Qis li ma t\u0127alli xejn milli g\u0127edt. [ ] U \u0126aman \u0127a l-libsa u \u017c-\u017ciemel, u libbes lil Mordekaj, u rikkbu, u g\u0127addieh mill-pjazza tal-belt, u beda jg\u0127ajjat quddiemu: \"Hekk jag\u0127mlulu lill-bniedem li s-sultan ikun irid jonorah.\"", "[ ] U Mordekaj ra\u0121a' lura lejn il-bieb tal-palazz u \u0126aman mar ji\u0121ri lejn id-dar b'qalbu sewda u rasu mg\u0127ottija. [ ] U qal kulma \u0121ralu lil \u017beres, martu, u lil \u0127biebu kollha.", "U l-g\u0127orrief tieg\u0127u u martu \u017beres qalulu: \"Jekk Mordekaj, li int bdejt i\u010b\u010bedi quddiemu, hu ta' nisel Lhudi, int ma tista' tag\u0127mel xejn mieg\u0127u; ibqa' \u017cgur li g\u0127ad titlef.\"", "[ ] Huma u jkellmuh waslu l-uffi\u010bjali tas-sultan, u \u0127aduh malajr g\u0127all-pranzu li \u0127ejjiet Ester."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/ESG.7", "bookref": "ESG.7", "text": ["Il-kundanna ta' \u0126aman", "[ ] Is-sultan u \u0126aman marru jieklu g\u0127and Ester, is-sultana. [ ] Din it-tieni darba wkoll, huma u jixorbu l-inbid, is-sultan staqsa lil Ester u qalilha: \"X'inhu li qieg\u0127da titlob, sultana Ester, biex nag\u0127tihulek?", "X'tixtieq?", "Imqar jekk tixtieq nofs is-saltna tieg\u0127i, nag\u0127tihielek.\" [ ] U Ester, is-sultana, wie\u0121bet u qalet: \"Jekk jien sibt grazzja quddiemek u jog\u0127\u0121ob lis-sultan, nixtieq u nitlob li ssalvali \u0127ajti, u x-xewqa tieg\u0127i hi l-\u0127ajja tal-poplu tieg\u0127i. [ ] G\u0127ax jien u l-poplu tieg\u0127i ninsabu mibjug\u0127a biex i\u0121ibuna fix-xejn, joqtluna u jeqirduna.", "Ma kontx nitkellem li kieku biss ibig\u0127una, ir\u0121iel u nisa, b'ilsiera, imma dan ma joqg\u0127odx \u0127dejn il-\u0127sara li se jag\u0127mel l-g\u0127adu lis-sultan.\"", "[ ] U s-sultan Assweru wie\u0121eb lil Ester, is-sultana: \"Min hu, u fejn hu dan, li g\u0127andu l-\u0127ila jag\u0127mel dan?\" [ ] Ester wie\u0121bet: \"In-nassies u l-g\u0127adu tag\u0127na, dan hu, dan il-bniedem \u0127a\u017cin ta' \u0126aman.\"", "\u0126aman baqa' mwerwer quddiem is-sultan u s-sultana.", "[ ] Is-sultan qam b'sa\u0127na minn fuq il-mejda, u mar fil-\u0121nien tal-palazz; imma \u0126aman baqa' hemm jitlob \u0127ajtu lis-sultana Ester g\u0127ax ra li s-sultan qatag\u0127ha li jeqirdu. [ ] U s-sultan ra\u0121a' lura mill-\u0121nien g\u0127all-kamra fejn kienu jixorbu l-inbid, u \u0126aman kien mix\u0127ut fuq id-divan fejn kienet qieg\u0127da Ester, u s-sultan qal: \"Jaqaw issa se jkasbar is-sultana wkoll, quddiemi u f'dari?\"", "Malli l-kelma \u0127ar\u0121et minn fomm is-sultan, g\u0127attew wi\u010b\u010b \u0126aman.", "[ ] Imbag\u0127ad \u0126arbuna, wie\u0127ed mill-uffi\u010bjali ta' madwar is-sultan, qallu: \"Hemm hi l-forka wkoll li \u0126aman \u0127ejja g\u0127al Mordekaj, li tkellem g\u0127all-\u0121id tas-sultan, wieqfa f'dar \u0126aman, g\u0127olja \u0127amsin drieg\u0127!\"", "U s-sultan qal: \"Dendluh mag\u0127ha.\"", "[ ] U dendlu lil \u0126aman mal-forka li hu stess kien \u0127ejja g\u0127al Mordekaj; u s-sultan g\u0127addietlu s-sa\u0127na."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/ESG.8", "bookref": "ESG.8", "text": ["Dakinhar is-sultan Assweru g\u0127adda lis-sultana Ester il-\u0121id kollu ta' \u0126aman, l-g\u0127adu tal-Lhud, u Mordekaj resaq quddiem is-sultan g\u0127ax Ester g\u0127arrfitu li ji\u0121i minnha.", "Is-sultan imbag\u0127ad ne\u0127\u0127a \u010b-\u010burkett li kien \u0127a minn \u0126aman, u tah lil Mordekaj, u Ester qieg\u0127det lil Mordekaj fuq il-\u0121id ta' \u0126aman.", "It-tieni digriet ta' Assweru", "Ester re\u0121g\u0127et kellmet lis-sultan, u nxte\u0127tet f'ri\u0121lejh, bkiet u talbitu bil-\u0127niena biex isewwi l-\u0127sara li kien g\u0127amel \u0126aman, l-Agagi, u j\u0127assar il-pjan li kien fassal kontra l-Lhud.", "U s-sultan medd ix-xettru tad-deheb lejn Ester, u qamet u baqg\u0127et bilwieqfa quddiem is-sultan u qaltlu: \"Jekk jog\u0127\u0121ob lis-sultan, u jien sibt grazzja quddiemu, u jekk jidhirlu li hi \u0127a\u0121a xierqa, u jien g\u0127o\u0121obtu, \u0127a to\u0127ro\u0121 ordni biex jitre\u0121\u0121g\u0127u lura l-ittri miktuba minnu bit-tnassis ta' \u0126aman bin \u0126ammedata, l-Agagi, g\u0127all-qerda tal-Lhud, li joqog\u0127du f'kemm hemm provin\u010bji tas-sultan.", "G\u0127aliex kif nista' nibqa' n\u0127ares bi kwieti fuq il-\u0127sara li waqg\u0127et fuq il-poplu tieg\u0127i u kif nista' nibqa' n\u0127ares bi kwieti fuq il-qerda ta' niesi?\"", "U s-sultan Assweru wie\u0121eb lis-sultana Ester u lil Mordekaj, il-Lhudi: \"Ara, jien tajt il-\u0121id ta' \u0126aman lil Ester, u lilu g\u0127allquh mal-forka g\u0127ax medd idejh fuq il-Lhud.", "Issa iktbu intom f'isem is-sultan favur il-Lhud u ssi\u0121illaw l-ittri bis-si\u0121ill tas-sultan, g\u0127ax la darba ittra tkun \u0127ar\u0121et f'isem is-sultan bis-si\u0121ill tas-sultan, din ma tkunx tista' titre\u0121\u0121a' lura.\"", "U sej\u0127u lill-iskribi tas-sultan dak il-\u0127in stess, fit-tielet xahar, ix-xahar ta' Siwan, fit-tlieta u g\u0127oxrin tax-xahar, u kitbu kulma ordna Mordekaj lil-Lhud, lis-satrapi, u lill-gvernaturi u lill-uffi\u010bjali ta' kull provin\u010bja mill-Indja sa Kus , il-mija u sebg\u0127a u g\u0127oxrin li huma, lil kull provin\u010bja bil-kitba tag\u0127ha, u lil kull poplu b'ilsienu, u lil-Lhud bil-kitba u l-ilsien tag\u0127hom.", "U l-kitba saret f'isem is-sultan Assweru, u kienet issi\u0121illata bis-si\u0121ill tas-sultan; u l-ittri ntbag\u0127tu permezz ta' kurrieri bi\u017c-\u017cwiemel tal-\u0121iri mrobbija fl-istalel tas-sultan, \u017cwiemel tar-razza.", "Permezz ta' dawn l-ittri s-sultan ta l-permess lil-Lhud li jinsabu f'kull belt biex jin\u0121abru u jiddefendu \u0127ajjithom billi jeqirdu, joqtlu u j\u0121ibu fix-xejn l-ir\u0121iel armati, bit-tfal u n-nisa tag\u0127hom, ta' kull poplu u provin\u010bja li ja\u0127btu g\u0127alihom, u jaqbdulhom \u0121idhom bi pri\u017ca; u dan f'jum wie\u0127ed mill-provin\u010bji kollha tas-sultan Assweru, fit-tlettax tat-tnax-il xahar, ix-xahar ta' Adar.", "[ ] U kopja tal-ittri li kellha tkun ipproklamata b\u0127ala li\u0121i f'kull provin\u010bja, wa\u0127da wa\u0127da, kienet imxandra fost il-\u0121nus kollha, biex il-Lhud ilestu ru\u0127hom g\u0127al dak in-nhar li jit\u0127allsu mill-g\u0127edewwa tag\u0127hom . [ ] Il-kurrieri telqu mg\u0127a\u0121\u0121la b'\u0127effa kbira, skont l-ordni tas-sultan, riekba fuq i\u017c-\u017cwiemel tal-\u0121iri, \u017cwiemel tas-sultan.", "Id-digriet kien imxandar ukoll fi\u010b-\u010bittadella ta' Susa.", "[ ] Mordekaj \u0127are\u0121 minn quddiem is-sultan liebes l-ilbies ta' sultan, kulur vjola u abjad, u b'kuruna kbira tad-deheb u mantell tal-g\u0127a\u017cel fin u l-porpra; il-belt ta' Susa kienet kollha g\u0127ajjat u fer\u0127. [ ] U fuq il-Lhud fe\u0121\u0121 dawl u fer\u0127, hena u \u0121ie\u0127. [ ] U f'kull provin\u010bja u f'kull belt, kull fejn ixxandar id-digriet u l-ordni tas-sultan, il-Lhud fer\u0127u u thennew, kielu u g\u0127amlu festa.", "U \u0127afna mill-\u0121nus saru Lhud, g\u0127ax be\u017cg\u0127u minnhom.", "E", "[ ] Din hi l-kopja tal-ittra: \"Assweru, is-sultan il-kbir, lill-gvernaturi tal-mija u sebg\u0127a u g\u0127oxrin provin\u010bja mill-Indja sal-Etjopja, u lil dawk li huma \u0127bieb tag\u0127na, sliem.", "[ ] \"\u0126afna nies, aktar ma jkollhom unuri, \u0127afna drabi mog\u0127tija bl-aqwa \u0121enero\u017cit\u00e0 mill-benefatturi tag\u0127hom, aktar jitkabbru; [ ] u mhux biss ifittxu li jag\u0127mlu l-\u0127sara lis-sudditi tag\u0127na, i\u017cda, bla ma jkollhom il-\u0127ila jrie\u0121u ta\u0127t l-abbundanza tal-\u0121id, imiddu jdejhom biex ja\u0127dmu kontra dawk stess li jkunu g\u0127amlulhom il-\u0121id. [ ] Mhux bi\u017c\u017cejjed jeqirdu l-gratitudni minn fost il-bnedmin, imma wkoll li jitkabbru bil-fta\u0127ir, b\u0127allikieku qatt ma qalg\u0127u xejn, u ja\u0127sbu li se je\u0127ilsu mill-\u0121ustizzja ta' Alla, li jobg\u0127od il-\u0127a\u017cen u jara dejjem kollox.", "[ ] \"Bosta drabi l-kliem sabi\u0127 ta' dawk li kienu fdati biex jie\u0127du \u0127sieb \u0127wejje\u0121 \u0127biebhom, wasslu lil \u0127afna nies ta' awtorit\u00e0 li jkollhom sehem mill-\u0127tija g\u0127at-tixrid ta' demm ta' nies bla \u0127tija, u kienu ka\u0121un ta' \u0127sara li ma tissewwiex. [ ] Qarrqu bil-gideb u \u017c-\u017ceg\u0127il ta' \u0127\u017cunithom ir-rieda tajba ta' kapijiet bla \u0127a\u017cen.", "[ ] \"Intom tistg\u0127u taraw dan mhux biss mill-istorja tal-qedem li waslet sa \u017cminijietna, i\u017cda wkoll jekk tfittxu u t\u0127arsu lejn id-delitti li saru f'dan i\u017c-\u017cmien bl-g\u0127emil qarrieq ta' dawk li g\u0127andhom il-poter bla ma jixirqilhom.", "[ ] \"A\u0127na g\u0127andna na\u0127sbu biex g\u0127al li \u0121ej in\u017commu l-ordni fis-saltna u s-sliem g\u0127al kul\u0127add; [ ] inda\u0127\u0127lu t-tibdil me\u0127tie\u0121 u ni\u017cnu dejjem bl-akbar reqqa dak li ji\u0121i ta\u0127t g\u0127ajnejna.", "[ ] \"\u0126aman bin \u0126ammedata, il-Ma\u010bedoni , tabil\u0127aqq barrani fid-demm g\u0127alina l-Persjani u 'l bog\u0127od \u0127afna mit-tjieba tag\u0127na, [ ] konna lqajnieh fostna b\u0127ala frustier, u \u0121arrab il-\u0127biberija li g\u0127andna g\u0127al kull \u0121ens, tant li sejja\u0127nielu missierna, u kien stmat minn kul\u0127add b\u0127ala l-bniedem l-eqreb lejn it-tron tas-sultan. [ ] I\u017cda hu ma kellux il-\u0127ila jrie\u0121i ta\u0127t il-pi\u017c tad-dinjit\u00e0 tieg\u0127u u pprova je\u0127dilna s-saltna u jne\u0127\u0127ilna \u0127ajjitna; [ ] u b'\u0127afna tidwir u qerq talab li jeqred is-salvatur tag\u0127na Mordekaj, li dejjem g\u0127amlilna l-\u0121id, u lil Ester, is-sie\u0127ba bla \u0127a\u017cen tas-sultan tag\u0127na, flimkien mal-poplu tag\u0127hom kollu. [ ] B'dan il-mod hu \u0127aseb li se je\u0127odna g\u0127al g\u0127arrieda, u jg\u0127addi s-saltna tal-Persjani lill-Ma\u010bedonin.", "[ ] \"Issa a\u0127na sibna li l-Lhud, li dan il-bniedem fost l-ag\u0127ar nies qatag\u0127hielhom g\u0127all-mewt, mhumiex nies li jag\u0127mlu l-\u0127a\u017cen, imma jg\u0127ixu ta' \u010bittadini skont li\u0121ijiet mill-a\u0127jar; [ ] huma wlied Alla l-g\u0127oli, is-setg\u0127an u l-\u0127aj li \u017camm is-saltna g\u0127alina u g\u0127all-antenati tag\u0127na fl-a\u0127jar ordni.", "[ ] \"G\u0127alhekk tag\u0127mlu sewwa jekk ma toqog\u0127dux g\u0127all-ittri li bag\u0127tilkom \u0126aman bin \u0126ammedata. [ ] G\u0127aliex dak li kien g\u0127amel dawn il-\u0127wejje\u0121, g\u0127allquh, lilu u l-familja tieg\u0127u, fil-bieb ta' Susa.", "Alla li jmexxi kollox \u0127allsu malajr kif kien jixraqlu.", "[ ] \"Mela intom g\u0127andkom ixxandru fil-bera\u0127 ma' kullimkien il-kopja ta' din l-ittra, u \u0127allu lil-Lhud jg\u0127ixu skont il-li\u0121ijiet tag\u0127hom. [ ] U g\u0127inuhom biex dak in-nhar, it-tlettax tax-xahar tnax, li huwa Adar, jiddefendu ru\u0127hom kontra dawk li ja\u0127btu g\u0127alihom f'jum l-hemm tag\u0127hom.", "[ ] \"G\u0127ax Alla li jista' kollox bidlilhom dan il-jum; minn jum ta' qerda tal-poplu mag\u0127\u017cul, g\u0127amilhulhom jum ta' fer\u0127.", "[ ] \"Intom g\u0127andkom t\u0127arsu bl-ikbar fer\u0127 dan il-jum b'jum ta' tifkira, l-aqwa fost il-festi kollha kbar tag\u0127kom, [ ] biex issa u g\u0127al li \u0121ej ikollna s-sliem, a\u0127na u l-Persjani \u0127bieb tag\u0127na, i\u017cda g\u0127al dawk li jnassu kontrina, ikun tifkira ta' qerda.", "[ ] \"Kull belt jew provin\u010bja, li ma tag\u0127milx dan li qeg\u0127din ng\u0127idu, tkun meqruda bla \u0127niena bix-xabla u n-nar.", "Mhux biss ebda bniedem ma joqg\u0127od fiha, imma sa\u0127ansitra jistkerrhuha l-bhejjem selva\u0121\u0121i u t-tjur tal-ajru.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/ESG.9", "bookref": "ESG.9", "text": ["Ir-reb\u0127a tal-Lhud", "[ ] Fit-tlittax ta' Adar, ix-xahar tnax, il-jum li fih kellhom ise\u0127\u0127u l-ordni u l-li\u0121i tas-sultan, u l-g\u0127edewwa tal-Lhud kienu jittamaw li fih i\u0121ibuhom ta\u0127t idejhom, dak il-jum stess \u0121ara l-maqlub, g\u0127ax il-Lhud \u0121iebu ta\u0127t idejhom l-g\u0127edewwa tag\u0127hom.", "[ ] Il-Lhud in\u0121abru fl-ibliet kollha tag\u0127hom fil-provin\u010bji tas-sultan Assweru, biex imiddu idejhom fuq dawk li kienu jfittxu jag\u0127mlulhom id-deni; u \u0127add ma sata' jeqfilhom, g\u0127ax il-bi\u017ca' tag\u0127hom waqa' fuq il-popli kollha. [ ] Il-prin\u010bpijiet tal-provin\u010bji, is-satrapi u l-gvernaturi, u dawk kollha li kienu jie\u0127du \u0127sieb l-affarijiet tas-sultan, g\u0127enu lil-Lhud g\u0127ax bdew jib\u017cg\u0127u minn Mordekaj. [ ] G\u0127ax Mordekaj kellu setg\u0127a kbira fil-palazz tas-sultan, u l-fama tieg\u0127u xterdet mal-provin\u010bji kollha u kulma jmur kien jitqawwa.", "[ ] U l-Lhud qabdu x-xabla u g\u0127amlu \u0127erba mill-g\u0127edewwa tag\u0127hom, qatluhom u qerduhom; g\u0127amlu minnhom dak li g\u0127o\u0121obhom.", "[ ] Fi\u010b-\u010bittadella ta' Susa qatlu u qerdu \u0127ames mitt ra\u0121el: [ ] u qatlu 'l Parsandata, u 'l Dalfon, 'l Asfata, [ ] 'l Porata, 'l Adalija, u 'l Aridata, [ ] 'l Parmasta, 'l Arisaj, 'l Aridaj, 'l Vaj\u017cata, [ ] u lill-g\u0127axar ulied ta' \u0126aman bin \u0126ammedata, l-g\u0127adu tal-Lhud.", "I\u017cda ma meddewx idejhom fuq il-pri\u017ca.", "[ ] Dakinhar waslet quddiem is-sultan l-a\u0127bar tal-maqtulin fi\u010b-\u010bittadella ta' Susa, [ ] u s-sultan qal lis-sultana Ester: \"Fi\u010b-\u010bittadella ta' Susa l-Lhud qatlu u qerdu \u0127ames mitt ru\u0127, u l-g\u0127axar ulied ta' \u0126aman; x'g\u0127amlu fil-bqija tal-provin\u010bji tal-imperu tas-sultan?", "U issa xi trid i\u017cjed biex nag\u0127tihulek?", "X'int tfittex aktar biex ise\u0127\u0127lek?\"", "[ ] U Ester wie\u0121bet: \"Jekk jog\u0127\u0121ob lis-sultan, \u0127alli l-Lhud li hawn f'Susa jing\u0127atalhom g\u0127ada wkoll biex jag\u0127mlu skont il-li\u0121i tal-lum, u \u0127alli l-g\u0127axar ulied ta' \u0126aman jiddendlu ma' forka.\" [ ] U s-sultan ordna li jsir hekk: u \u0127are\u0121 digriet f'Susa.", "U l-g\u0127axar ulied ta' \u0126aman dendluhom ma' forka.", "[ ] U l-Lhud li kienu f'Susa n\u0121abru wkoll fl-erbatax-il jum tax-xahar ta' Adar u qatlu f'Susa tliet mitt ru\u0127, i\u017cda ma meddewx idejhom fuq il-pri\u017ca. [ ] U l-bqija tal-Lhud li kienu fil-provin\u010bji tas-sultan in\u0121abru, u qamu jiddefendu \u0127ajjithom u strie\u0127u mill-g\u0127edewwa tag\u0127hom, u qatlu minn dawk li kienu jobog\u0127duhom \u0127amsa u sebg\u0127in elf; i\u017cda ma meddewx idejhom fuq il-pri\u017ca. [ ] Dan \u0121ara fit-tlittax tax-xahar ta' Adar.", "L-erbatax g\u0127amlu minnu jum il-festa u l-fer\u0127.", "[ ] Imma l-Lhud li kienu f'Susa n\u0121abru fit-tlittax u fl-erbatax tax-xahar; u strie\u0127u fil-\u0127mistax u g\u0127amlu minnu jum il-festa u l-fer\u0127. [ ] G\u0127alhekk il-Lhud, li jg\u0127ammru fil-kampanja, fi bliet bla swar, jag\u0127mlu mill-erbatax tax-xahar ta' Adar jum ta' fer\u0127 u festa, u jum ta' btala u dak in-nhar jibag\u0127tu porzjonijiet ta' ikel lil xulxin.", "Il-festa tal-Purim", "[ ] Mordekaj kiteb dawn il-\u0121rajjiet kollha u bag\u0127at ittri lil-Lhud li jinsabu fil-provin\u010bji kollha tas-sultan Assweru tal-qrib u tal-bog\u0127od, [ ] biex jordnalhom li ta' kull sena j\u017commu b'jiem ta' btala l-erbatax u l-\u0127mistax tax-xahar ta' Adar, [ ] b\u0127alma kienu g\u0127amlu b'dawk il-jiem li fihom il-Lhud strie\u0127u mill-g\u0127edewwa tag\u0127hom, ix-xahar li nbidlilhom mill-g\u0127ali g\u0127all-fer\u0127, u minn jum in-niket g\u0127al jum ta' btala.", "F'dawn il-jiem g\u0127andhom jag\u0127mlu festa u jifir\u0127u; jaqsmu l-ikel bejniethom u jag\u0127tu sehem lill-fqar. [ ] Il-Lhud imbag\u0127ad \u0127aduha drawwa li jag\u0127mlu dak li g\u0127amlu dak in-nhar, kif kitbilhom Mordekaj.", "[ ] \u0126aman bin \u0126ammedata, l-Agagi, u l-g\u0127adu tal-Lhud kollha kien g\u0127amel il-fehma li jeqridhom u tafa' l-Pur, ji\u0121ifieri x-xorti, biex jifnihom u jeqridhom. [ ] I\u017cda meta Ester da\u0127let quddiem is-sultan u dan sar jaf bil-bi\u010b\u010ba, is-sultan ordna bil-miktub biex jaqilbu g\u0127al fuq rasu d-deni kollu li kien \u0127aseb g\u0127al-Lhud; u dendlu lilu u lil uliedu mal-forka. [ ] G\u0127alhekk sej\u0127u lil dawk il-jiem Purim mill-kelma Pur, skont ma kienet tg\u0127id l-ittra, u skont ma raw u kulma \u0121ralhom dik il-\u0127abta. [ ] Il-Lhud g\u0127amluha li\u0121i, li ma tistax tit\u0127assar, g\u0127alihom u g\u0127al nisilhom u g\u0127al kull min jing\u0127aqad mag\u0127hom, li\u0121i li jibqg\u0127u j\u017commu dawn il-jumejn fi\u017c-\u017cmien u l-mod preskritt. [ ] Dawn il-jumejn g\u0127andhom jiftakruhom u ji\u010b\u010belebrawhom minn \u0121enerazzjoni g\u0127al \u0121enerazzjoni, kull familja, kull provin\u010bja u kull belt.", "Dawn il-jiem tal-Purim ma g\u0127andhomx jonqsu minn fost il-Lhud u t-tifkira tag\u0127hom ma tit\u0127assarx minn fost il-\u0121enerazzjonijiet tag\u0127hom.", "[ ] Is-sultana Ester, bint Abi\u0127ajil, flimkien ma' Mordekaj, il-Lhudi, kitbet bil-qawwa kollha biex twettaq din it-tieni ittra tal-Purim. [ ] U ntbag\u0127tu ittri lil-Lhud kollha li kienu jg\u0127ammru fil-mija u sebg\u0127a u g\u0127oxrin provin\u010bja tal-imperu ta' Assweru bi kliem ta' sliem u s-sewwa, [ ] biex i\u017commu dawn il-jiem tal-Purim fi \u017cmienhom, b\u0127alma ordnalhom Mordekaj il-Lhudi u s-sultana Ester, kif stabbilew g\u0127alihom infushom u g\u0127an-nisel tag\u0127hom, b'tifkira tas-sawm u tal-krib tag\u0127hom. [ ] Il-kmand ta' Ester wettaq il-li\u0121i tal-Purim u kien miktub fi ktieb."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/ESG.10", "bookref": "ESG.10", "text": ["[ ] Is-sultan Assweru mbag\u0127ad g\u0127amel taxxa fuq il-pajji\u017ci tal-art u l-g\u017cejjer tal-ba\u0127ar. [ ] U l-opri kollha l-o\u0127ra tal-\u0127ila u l-qawwa tieg\u0127u, u t-tag\u0127rif kollu tal-kobor ta' Mordekaj li bih kabbru s-sultan, jinsabu miktuba fil-kotba tal-\u0121rajja tas-slaten tal-Medja u l-Persja. [ ] G\u0127ax Mordekaj, il-Lhudi, kellu t-tieni post wara Assweru, u l-Lhud kienu jirrispettawh u l-kotra ta' \u0127utu j\u0127obbuh, g\u0127ax kien ifittex il-\u0121id tal-poplu tieg\u0127u u s-sliem lin-nisel tieg\u0127u kollu.", "F", "[ ] Imbag\u0127ad Mordekaj qal: \"Dan kollu \u0121ej minn Alla. [ ] Niftakar fil-\u0127olma li kelli dwar dawn il-\u0121rajja; kollox se\u0127\u0127 sal-inqas naqra; [ ] in-nixxieg\u0127a \u017cg\u0127ira li saret xmara kbira u d-dawl li fe\u0121\u0121, ix-xemx, u l-gliegel tal-ilma.", "\"Ix-xmara hi Ester, li \u017c\u017cewwi\u0121ha s-sultan u g\u0127amilha sultana. [ ] I\u017c-\u017cew\u0121 draguni huma jien u \u0126aman. [ ] Il-\u0121nus huma dawk li ng\u0127aqdu flimkien biex jeqirdu isem il-Lhud. [ ] Il-poplu tieg\u0127i hu l-poplu ta' I\u017crael, li sej\u0127u l-isem ta' Alla u kienu salvi.", "Il-Mulej salva lill-poplu tieg\u0127u, u \u0127elisna minn dan l-g\u0127aw\u0121 kollu, u Alla g\u0127amel sinjali u mirakli kbar, li qatt ma saru fost il-\u0121nus.", "[ ] \"G\u0127alhekk hu g\u0127amel \u017cew\u0121 xorti ; wa\u0127da g\u0127all-poplu ta' Alla u l-o\u0127ra g\u0127all-bqija tal-\u0121nus. [ ] U dawn i\u017c-\u017cew\u0121 xorti \u0121ew fis-sieg\u0127a u l-\u0127in fil-jum li Alla g\u0127a\u017cel g\u0127all-\u0127aqq tal-\u0121nus kollha. [ ] Alla ftakar fil-poplu tieg\u0127u, g\u0127amel \u0121ustizzja mal-wirt tieg\u0127u, [ ] g\u0127alhekk dawn il-jiem, l-erbatax u l-\u0127mistax tax-xahar ta' Adar, ji\u010b\u010belebrawhom b'laqg\u0127at ta' fer\u0127 u hena quddiem Alla, g\u0127al dejjem, minn nisel g\u0127al nisel tal-poplu ta' I\u017crael.\"", "G\u0127eluq", "[ ] Fir-raba' sena tas-saltna ta' Tolemew u Kleopatra, Dositew, li kien jg\u0127id li kien qassis u Levita, u Tolemew, ibnu, \u0121iebu din l-ittra tal-Purim, u ddikjaraw li hi \u0121enwina u li kien ittradu\u010bieha Lisimaku bin Tolemew, li kien joqg\u0127od \u0120erusalemm."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.intro", "bookref": "JOB.intro", "text": ["IL-KTIEB TA' \u0120OB", "\u0126arsa \u0127afifa lejn il-ktieb", "\u0120ob kien ra\u0121el sinjur, li g\u0127alkemm mhux Lhudi, kien iqim lil Alla, u kien ra\u0121el tajjeb tassew.", "Fil-bidu tal-ktieb nisimg\u0127u lil Satana jg\u0127id lil Alla li ma kellux g\u0127alfejn jifta\u0127ar b'\u0120ob g\u0127ax dan kien iqimu biss g\u0127ax sab ru\u0127u dejjem igawdi.", "Ipo\u0121\u0121ilu sfida li jekk lil \u0120ob tmissu xorti \u0127a\u017cina, dan malajr iwarrbu lil Alla.", "Alla jippermetti lil Satana jilg\u0127ab b'din l-isfida, li fl-a\u0127\u0127ar mill-a\u0127\u0127ar, jitlifha g\u0127ax \u0120ob jibqa' fidil lejn Alla minkejja kollox.", "Jid\u0127lu fix-xena tlett i\u0127bieb ta' \u0120ob.", "Xog\u0127olhom kien li jfakkru lil \u0120ob li l-\u0121id u s-sa\u0127\u0127a huma sinjal tal-grazzja ta' Alla.", "Mela, ladarba \u0120ob tilifhom it-tnejn, \u017cgur li hu kien naqas lil Alla.", "Konsegwenza ta' dan, kellu jkun ikkastigat.", "Matul il-ktieb g\u0127andna dibattitu kontinwu bejn \u0120ob u kull wie\u0127ed minn \u0127biebu fejn \u0120ob ji\u010b\u0127ad l-akku\u017ci ta' \u0127biebu filwaqt li dawn jinsistu li hu g\u0127andu jammetti \u0127tijietu.", "Fl-a\u0127\u0127ar il-\u0127bieb i\u010bedu, g\u0127alkemm l-ebda na\u0127a ma toffri provi \u010bari g\u0127all-argumenti ppre\u017centati.", "\u0120ob kien qed isofri \u0127afna u spiss beda jitlob lil Alla jurih xaqq ta' dawl.", "Fehem li l-ebda bniedem m'g\u0127andu l-g\u0127erf me\u0127tie\u0121 biex jispjega l-esperjenzi tat-tbatija li bniedem jag\u0127ddi minnhom.", "Alla biss jista' jag\u0127ti t-twe\u0121iba.", "Jitfa\u010b\u010ba persona\u0121\u0121 ie\u0127or, Eli\u0127u, li donnu li kien qieg\u0127ed isegwi d-dibattitu, g\u0127ax fid-diskorsi tieg\u0127u jikkwota xi argumenti milli ssemmew.", "Jikkritika li\u017c-\u017cew\u0121 na\u0127at dwar l-argumenti tag\u0127hom, u jispi\u010b\u010ba b'poe\u017cija ta' tif\u0127ir lil Alla li tant jie\u0127u \u0127sieb in-natura.", "Fl-a\u0127\u0127ar jidher Alla, i\u017cda lil \u0120ob ma jispjegalux it-tbatijiet tieg\u0127u.", "Minflok jurih li l-bniedem ma jista' qatt jifhem dak li Alla jippermetti, jew jag\u0127mlu dak li jista' jag\u0127mel hu.", "Alla jikkritika lil \u0120ob li tkellem \u0127afna, meta kien jaf ftit wisq, imma jfa\u0127\u0127ru li baqa' leali lejh.", "Il-ktieb jag\u0127laq bir-rakkont li Alla ppremja lill-qaddej fidil tieg\u0127u \u0120ob b'g\u0127ana darbtejn aktar milli kellu qabel bdiet l-istorja, u bierku.", "Minkejja dak kollu li g\u0127adda minnu li wasslu wkoll biex i\u0127ossu tassew imkisser, \u0120ob baqa' konvint li Alla kellu xi darba je\u0127ilsu.", "Jien naf li d-Difensur tieg\u0127i \u0127aj, u fl-a\u0127\u0127ar fuq it-trab iqum, u wara li jintemm \u0121ildi, g\u0127oddni bla la\u0127am, nara 'l Alla.", "Lilu narah b'\u0127abib tieg\u0127i, Dak li jilm\u0127u g\u0127ajnejja ma jkunlix barrani!", "Qed iddub qalbi \u0121o fija\u2026 ( , - ).", "It-taqsim tal-ktieb", "Da\u0127la ( , \u2014 , )", "\u0120ob u \u0127biebu ( , \u2014 , )", "It-tnehid ta' \u0120ob ( , - )", "L-ewwel djalogu ( , \u2014 , )", "It-tieni djalogu ( , \u2014 , )", "It-tielet djalogu ( , \u2014 , )", "Tif\u0127ir lill-G\u0127erf ( , - )", "Id-dikjarazzjoni finali ta' \u0120ob ( , \u2014 , )", "Id-diskorsi ta' Eli\u0127u ( , \u2014 , )", "Alla jwie\u0121eb lil \u0120ob ( , \u2014 , )", "G\u0127eluq ( , - )"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.1", "bookref": "JOB.1", "text": ["Da\u0127la", "It-tjieba u l-hena ta' \u0120ob", "Kien hemm ra\u0121el fl-art ta' G\u0127us jismu \u0120ob , ra\u0121el perfett u tajjeb, jib\u017ca' minn Alla u mbieg\u0127ed mill-\u0127a\u017cen.", "Tweldulu seba' subien u tlitt ibniet.", "L-imrie\u0127el tieg\u0127u kienu jg\u0127oddu sebat elef nag\u0127\u0121a, tlitt elef \u0121emel, \u0127ames mitt \u017cew\u0121 barrin, \u0127ames mitt \u0127mara u kotra kbira ta' qaddejja.", "Dar-ra\u0121el kien l-aqwa wie\u0127ed fost il-popli kollha tal-Lvant .", "Uliedu s-subien kienu jmorru g\u0127al ikla li kull wie\u0127ed, fil-jum li jmissu, kien jag\u0127mel f'daru.", "Kienu jistiednu wkoll lit-tliet \u0127uthom bniet biex jieklu u jixorbu mag\u0127hom.", "U kull meta kienet tg\u0127addi dawra s\u0127i\u0127a ta' festi, \u0120ob kien jibg\u0127at g\u0127alihom biex jag\u0127mlilhom ir-rit tal-purifikazzjoni tag\u0127hom.", "L-g\u0127ada kien iqum kmieni u joffri sagrifi\u010b\u010bju ta' vittmi ma\u0127ruqa g\u0127al kull wie\u0127ed minnhom, g\u0127ax \u0120ob kien jg\u0127id: \"G\u0127andu mnejn dinbu wliedi u se\u0127tu lil Alla f'qalbhom.\"", "Hekk kien soltu jag\u0127mel \u0120ob.", "Ti\u0121rib u sabar ta' \u0120ob", "\u0120ara darba li wlied Alla resqu quddiem il-Mulej, u fosthom \u0121ie wkoll ix-Xitan .", "U l-Mulej staqsa lix-Xitan: \"Mnejn inti \u0121ej?\"", "Ix-Xitan wie\u0121eb lill-Mulej u qallu: \"Minn dawra mad-dinja, kont nitlajja 'l hawn u 'l hemm.\"", "Il-Mulej ra\u0121a' staqsa lix-Xitan: \"Il-qaddej tieg\u0127i \u0120ob \u0127sibt fih?", "Ma hawnx ie\u0127or b\u0127alu fid-dinja, ra\u0121el perfett u tajjeb, jib\u017ca' minn Alla u mbieg\u0127ed mill-\u0127a\u017cen.\"", "Ix-Xitan wie\u0121eb u qal: \"Tg\u0127id g\u0127al xejn \u0120ob jib\u017ca' minn Alla?", "Forsi int ma bnejtx \u0127ajt madwaru u madwar daru, u madwar kulma g\u0127andu kif iddur?", "Berikt kulma g\u0127amlu idejh, u \u0121idu kotor mal-art kollha kemm hi.", "Imma midd idek u olqot kulma g\u0127andu, u tara jekk jis\u0127tekx f'wi\u010b\u010bek.\"", "U l-Mulej wie\u0121eb lix-Xitan: \"Ara, kulma g\u0127andu f'idejk.", "Biss terfax idek fuqu.\"", "U x-Xitan telaq minn quddiem il-Mulej.", "Mela darba wlied \u0120ob, subien u bniet, kienu qeg\u0127din jieklu u jixorbu l-inbid g\u0127and \u0127uhom il-kbir.", "U \u0121ie g\u0127and \u0120ob messa\u0121\u0121ier jg\u0127idlu: \"Il-gniedes kienu ja\u0127artu, bil-\u0127mir jirg\u0127u \u0127dejhom: qab\u017cu fuqhom is-Sabijin u \u0127atfuhom, u lill-qaddejja darbuhom b'xifer is-sejf.", "Bqajt jien wa\u0127di biex ng\u0127arrfek b'dan.\"", "Kien g\u0127adu ma waqafx jitkellem dan, meta \u0121ie ie\u0127or jg\u0127idlu: \"Ni\u017cel nar ta' Alla mis-sema, \u0127araq l-imrie\u0127el u l-qaddejja, u belag\u0127hom.", "Bqajt jien wa\u0127di biex ng\u0127arrfek b'dan.\"", "Kif kien g\u0127adu jitkellem, \u0121ie ie\u0127or jg\u0127idlu: \"Il-Kaldin ni\u017clu fi tliet \u0121emg\u0127at, u nxte\u0127tu fuq l-i\u0121mla u \u0127atfuhom, u lill-qaddejja darbuhom b'xifer is-sejf.", "Bqajt jien wa\u0127di biex ng\u0127arrfek b'dan.\"", "Kif kien g\u0127adu jitkellem, \u0121ie ie\u0127or jg\u0127idlu: \"Uliedek, subien u bniet, kienu qeg\u0127din jieklu u jixorbu l-inbid g\u0127and \u0127uhom il-kbir, u dlonk qam ri\u0127 qawwi min-na\u0127a tad-de\u017cert, u \u0127abat g\u0127ad-dar min-na\u0127a tal-erba' kantunieri tag\u0127ha u waqg\u0127et fuq i\u017c-\u017cg\u0127a\u017cag\u0127 u mietu.", "Bqajt jien wa\u0127di biex ng\u0127arrfek b'dan.\"", "Imbag\u0127ad \u0120ob qam, \u010barrat \u0127wej\u0121u, qaxxar rasu, ni\u017cel wi\u010b\u010bu fl-art u beda jsalli u jg\u0127id: \"G\u0127eri \u0127ri\u0121t minn \u0121uf ommi, g\u0127eri ner\u0121a' mmur hemm.", "Il-Mulej tani, il-Mulej \u0127adli: ikun imbierek isem il-Mulej.\"", "F'dan kollu \u0120ob ma dinibx u xejn ma \u0127adha kontra Alla."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.2", "bookref": "JOB.2", "text": ["Ti\u0121rib e\u0127rex", "Darb'o\u0127ra wlied Alla resqu quddiem il-Mulej; fosthom kien hemm ix-Xitan ukoll.", "Il-Mulej staqsa lix-Xitan: \"Mnejn \u0121ej?\"", "U x-Xitan wie\u0121bu: \"Minn dawra mad-dinja, kont nitlajja 'l hemm u 'l hawn.\"", "Il-Mulej ra\u0121a' staqsa lix-Xitan: \"Il-qaddej tieg\u0127i \u0120ob \u0127sibt fih?", "M'hawnx ie\u0127or b\u0127alu fid-dinja, ra\u0121el perfett u tajjeb, jib\u017ca' minn Alla u mbieg\u0127ed mill-\u0127a\u017cen.", "U g\u0127adu j\u017comm s\u0127i\u0127 fil-perfezzjoni tieg\u0127u, g\u0127ad li int xewwixtni biex neqirdu g\u0127al xejn b'xejn.\"", "U x-Xitan wie\u0121eb lill-Mulej u qallu: \"\u0120ild b'\u0121ild, u l-bniedem jag\u0127ti kulma jkollu g\u0127al \u0127ajtu!", "Issa midd idek u olqtu f'g\u0127admu u la\u0127mu, u ara jis\u0127tekx f'wi\u010b\u010bek.\"", "U l-Mulej wie\u0121eb lix-Xitan: \"Ara, in\u0127alli f'idejk.", "Biss, ib\u017ca' g\u0127al \u0127ajtu.\"", "U x-Xitan telaq minn quddiem il-Mulej, u mela lil \u0120ob bi nfafet qalila minn qieg\u0127 ri\u0121lejh sal-qorrieg\u0127a ta' rasu.", "U dan \u0127a xaqqufa biex jin\u0127akk biha u mar intasab fl-irmied.", "U qaltlu martu: \"G\u0127adek i\u017c\u017comm s\u0127i\u0127 fil-perfezzjoni tieg\u0127ek?", "Is\u0127et 'l Alla u mut!\"", "U hu wie\u0121eb: \"Qieg\u0127da titkellem ta' wa\u0127da belha.", "Nilqg\u0127u t-tajjeb ming\u0127and Alla, u l-\u0127a\u017cin ma nilqg\u0127uhx?\"", "F'dan kollu \u0120ob ma dinibx b'xufftejh.", "Tlitt i\u0127bieb i\u017curu 'l \u0120ob", "Mela tlitt i\u0127bieb ta' \u0120ob semg\u0127u b'dan l-hemm kollu li waqa' fuqu u \u0121ew kull wie\u0127ed minnhom minn pajji\u017cu, Elifa\u017c minn Teman, Bildad minn Su\u0127a u Sofar minn Nag\u0127ma.", "U ftiehmu li jmorru flimkien biex juruh is-sog\u0127ba tag\u0127hom u jfarr\u0121uh.", "I\u017cda kif lem\u0127uh minn ftit 'il bog\u0127od ma g\u0127arfuhx u nfexxu f'g\u0127ajjat ta' biki, \u010barrtu kull wie\u0127ed il-mantar tieg\u0127u u tefg\u0127u t-trab fl-g\u0127oli g\u0127al fuq rashom.", "U qag\u0127du fl-art ma\u0121enbu g\u0127al sebat ijiem u sebat iljieli, i\u017cda \u0127add minnhom ma qallu kelma, g\u0127ax raw li kien kbir wisq in-niket tieg\u0127u."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.3", "bookref": "JOB.3", "text": ["\u0120ob jis\u0127et xortih", "Wara dan \u0120ob feta\u0127 fommu,", "se\u0127et jum twelidu,", "u qabad jg\u0127id:", "\"Qerda g\u0127al jum twelidi,", "g\u0127al-lejl li qal 'Tnissel ra\u0121el.'", "\u0126a jinbidel fi dlam dak il-jum,", "ma jfittxux Alla mill-g\u0127oli,", "u ma jfi\u0121\u0121 qatt id-dawl fuqu!", "Jag\u0127mluh tag\u0127hom id-dlam u s-swied,", "\u0127a jiksih is-s\u0127ab o\u0127xon,", "u twa\u0127\u0127xu l-eklissi.", "Dak il-lejl \u0127a tkeffnu dalma,", "ma jidhirx mal-jiem tas-sena,", "u ma jid\u0127olx fl-g\u0127add tax-xhur.", "\u0126a jkun, iva, dak il-lejl bla \u0127ajja,", "u ma jidwix fih g\u0127ajjat ta' fer\u0127.", "\u0126a jis\u0127tuh dawk li jis\u0127tu l-jum,", "l-im\u0127arr\u0121in biex iqajmu l-Levjatan .", "Jiddallmu l-kwiekeb ta\u017c-\u017cerniq tieg\u0127u,", "jistenna g\u0127al xejn li jfi\u0121\u0121 id-dawl,", "u ma jarax tbexbix is-seb\u0127,", "talli ma \u017cammlix mag\u0127luqa bwieb il-\u0121uf,", "u t-ta\u0127bit minn g\u0127ajnejja ma \u0127ebiex.", "G\u0127aliex ma mittx fi \u0127dan ommi?", "G\u0127aliex ma bqajtx fil-\u0121uf u mitt?", "G\u0127aliex laqg\u0127uni l-irkupptejn?", "G\u0127aliex sidrejn biex nerda'?", "Kieku issa jien mimdud u sieket,", "kont inkun rieqed u mistrie\u0127", "mas-slaten u l-kunsillieri tal-art,", "jew mal-kbarat li bnew mill-\u0121did il-\u0127erbiet;", "u mal-prin\u010bpijiet li kellhom id-deheb,", "li mlew djarhom bil-fidda.", "G\u0127aliex ma kontx b\u0127al rimi mo\u0127bi,", "b\u0127at-trabi li qatt ma raw id-dawl?", "Hemm il-\u0127\u017ciena jehdew mill-inkwiet,", "u l-g\u0127ajjenin isibu l-mistrie\u0127.", "Hemm il-pri\u0121unieri lkoll fil-kwiet,", "bla ma jisimg\u0127u le\u0127en l-argu\u017cin.", "I\u017c-\u017cg\u0127ir u l-kbir hemmhekk qeg\u0127din,", "u l-ilsir \u0127ieles minn sidu.", "G\u0127aliex jing\u0127ata d-dawl lill-imsejken,", "u l-\u0127ajja lil min qalbu kollha mrar?", "Lil dawk li jixxennqu g\u0127all-mewt bla ma ti\u0121ihom,", "u j\u0127affru g\u0127aliha aktar milli g\u0127al te\u017cor;", "li jifir\u0127u u jaqb\u017cu bil-fer\u0127,", "jog\u0127xew meta jsibu l-qabar?", "G\u0127aliex il-\u0127ajja lil min triqtu mag\u0127luqa,", "li Alla g\u0127alaq minn kull na\u0127a?", "G\u0127alhekk sar il-krib l-ikel tieg\u0127i,", "u jgelgel b\u0127all-ilma t-tnehid tieg\u0127i.", "G\u0127ax dak li nib\u017ca' minnu ji\u0121i fuqi,", "u dak li jwerwirni jil\u0127aqni.", "M'hemmx kwiet g\u0127alija, lanqas sliem,", "dejjem bl-inkwiet, ma nistrie\u0127 qatt.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.4", "bookref": "JOB.4", "text": ["Diskors ta' Elifa\u017c", "Wie\u0121eb Elifa\u017c it-Temani u qal:", "Jekk ng\u0127idulek kelma tifla\u0127 g\u0127aliha?", "Imma min jista' j\u017comm fommu sieket?", "Ara, lix-xju\u0127 int kont tg\u0127allimhom,", "u l-idejn mer\u0127ija kont issa\u0127\u0127a\u0127.", "Min kien jog\u0127tor kien iqajmu kliemek,", "u l-irkupptejn mitru\u0127a jsa\u0127\u0127a\u0127lu.", "Issa li \u0121ie dan fuqek, tisbel,", "g\u0127ax l-g\u0127aw\u0121 laqat lilek, tinstaram.", "Ma jag\u0127millekx i\u017cjed il-qalb twemminek?", "Ma tnissillekx tama \u0127ajtek bla tebg\u0127a?", "Ftakar: liema bniedem bla \u0127tija ntilef?", "Fejn qatt rajt in-nies sewwa meqruda?", "Milli rajt jien, dawk li ja\u0127dmu l-\u0127a\u017cen", "u l-g\u0127aw\u0121 ji\u017cirg\u0127u, \u0127a\u017cen u g\u0127aw\u0121 ja\u0127sdu;", "b'nifs ta' Alla jinqerdu,", "b'riefnu tal-korla tieg\u0127u jintemmu.", "Jiskot g\u0127ajjat l-iljun u tgargir l-iljuna,", "u l-frie\u0127 tal-ljun jitfarrkulhom snienhom.", "Imut l-iljun g\u0127ax tonqsu l-pri\u017ca,", "u l-frie\u0127 tal-ljuna jixterdu.", "Issa lili waslet kelma bil-\u0127atfa,", "u \u0127akmet widinti d-diwi tag\u0127ha;", "fit-t\u0127assib dwar fanta\u017cmi billejl,", "meta jaqa' n-ng\u0127as tqil fuq il-bnedmin,", "qabadni bi\u017ca' u tkexkix,", "li reg\u0127edli g\u0127admi kollu.", "G\u0127adda ri\u0127 minn fuq wi\u010b\u010bi,", "riefnu qajjem xewk xewk lil \u0121ismi.", "Xi \u0127add kien wieqaf, ma stajtx nag\u0127raf wi\u010b\u010bu,", "tfa\u010b\u010bat xbieha quddiem g\u0127ajnejja,", "skiet \u2026 u mbag\u0127ad smajt le\u0127en:", "\"Jista' l-bniedem ikun \u0121ust quddiem Alla ,", "il-ma\u0127luq ikun safi f'g\u0127ajnejn Dak li \u0127alqu?", "Jekk lanqas il-qaddejja tieg\u0127u Alla ma jafda,", "u sal-an\u0121li tieg\u0127u jsib xi jg\u0127id fihom,", "kif jistg\u0127u dawk li jg\u0127ammru fi djar tat-tafal,", "li s-sisien tag\u0127hom imwaqqfa fit-trab,", "ikunu safja f'g\u0127ajnejn min g\u0127amilhom?", "Bejn tlug\u0127 ix-xemx u n\u017culha jitfarrku,", "u jg\u0127ibu g\u0127al dejjem bla isem.", "Iva, jinqata' l-\u0127abel tat-tinda tag\u0127hom,", "u jmutu nieqsa mill-g\u0127erf.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.5", "bookref": "JOB.5", "text": ["\"G\u0127ajjat issa!", "Min se jwie\u0121bek?", "Lejn liema qaddis tista' ddur int?", "Iva, il-korla tifni lill-iblah,", "l-g\u0127ira teqred lill-bniedem bla g\u0127aqal.", "Jien rajt lill-iblah ixenxel g\u0127eruqu,", "u malajr jinste\u0127et ix-xitel tieg\u0127u;", "mitluqa wliedu bla m'g\u0127andhom min jg\u0127inhom,", "mis\u0127uqa f'bieb il-belt bla min jaqbe\u017c g\u0127alihom.", "Il-\u0127sad tieg\u0127u jikluh l-im\u0121ew\u0127in,", "ilaqqtuh sa minn qalb ix-xewk,", "u l-g\u0127atxana jag\u0127mlu g\u0127al \u0121idu.", "Le, ma jitnissilx mill-art in-niket,", "lanqas ma jinbet mill-art il-hemm.", "Huwa l-bniedem li jiled l-g\u0127aw\u0121,", "b\u0127alma 'l fuq ix-xrar jittajjar.", "Li kont minnek 'l Alla kont infittex,", "u l-kaw\u017ca tieg\u0127i quddiemu nqieg\u0127ed.", "Hu jag\u0127mel \u0127wejje\u0121 kbar ma nifhmuhomx,", "g\u0127e\u0121ubijiet li ma jing\u0127addux.", "Hu jag\u0127ti x-xita lill-art,", "u jibg\u0127at l-ilma fuq wi\u010b\u010b ir-raba'.", "Hu jtalla' fil-g\u0127oli lill-umli,", "u jqieg\u0127ed fis-sod lill-imsejknin.", "Huwa j\u0127arbat il-pjanijiet ta' dawk li mo\u0127\u0127hom jil\u0127qilhom,", "biex ma jirnexxix g\u0127emil idejhom.", "Hu jaqbad l-g\u0127orrief fil-\u0127a\u017cen ta' mo\u0127\u0127hom,", "u l-\u0127sieb tal-qarrieqa ji\u0121i fix-xejn;", "binhar isibu d-dlam ma' wi\u010b\u010bhom,", "u fl-aqwa tax-xemx iteftfu qisu billejl.", "Hu je\u0127les il-fallut minn \u0127alqhom,", "u l-miskin minn id il-kefrin.", "Hekk il-miskin jer\u0121a' jittama,", "u l-\u0127a\u017cen ikollu jsodd \u0127alqu.", "Hieni tassew il-bniedem li Alla jwiddbu;", "tistmerrx, mela, il-kastig ming\u0127and Xaddaj .", "G\u0127ax Hu jidrob u jdewwi,", "Hu jolqot, u jdejh ifejqu.", "Sitt darbiet je\u0127ilsek mill-\u0127sara,", "u fis-seba' ma jmissekx id-deni.", "Je\u0127ilsek mill-mewt fi \u017cmien il-\u0121u\u0127,", "u fil-gwerra mid-daqqa tas-sejf.", "Tkun imkennen minn swat l-ilsien,", "ma tib\u017cax mill-qerda meta ti\u0121i.", "\u0126erba u g\u0127aks tiddie\u0127ak bihom,", "u l-bhejjem selva\u0121\u0121i ma tib\u017cax minnhom.", "Mal-\u0121ebel tar-raba' jkollok ftehima,", "u l-bhejjem selva\u0121\u0121i jkunu fis-sliem mieg\u0127ek.", "Ikollok is-sliem fl-g\u0127arix tieg\u0127ek,", "kull x\u0127in i\u017c\u017curu ssibu bla mittiefes.", "Tara wkoll li bosta jkunu wliedek,", "u n-nisel tieg\u0127ek b\u0127al \u0127axix tar-raba'.", "Tasal g\u0127all-qabar misjur bl-g\u0127omor,", "b\u0127alma jin\u0121abar fi \u017cmienu l-qam\u0127.", "Ara, \u0120ob, dan flejnieh u hu minnu;", "ag\u0127tih widen u tg\u0127allmu sewwa.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.6", "bookref": "JOB.6", "text": ["\u0120ob jilminta mill-kobor ta' tbatijietu", "\u0120ob wie\u0121eb u qal:", "\"Li kellu jinti\u017cen l-g\u0127ali tieg\u0127i,", "u f'mi\u017cien titqieg\u0127ed il-\u0127sara kollha tieg\u0127i,", "itqal tkun din minn ramel il-ba\u0127ar;", "g\u0127alhekk kliem addo\u010b\u010b jitlaq fommi.", "G\u0127ax we\u0127lu fija l-vle\u0121e\u0121 ta' Xaddaj,", "u qed tixrob ru\u0127i l-velenu tag\u0127hom;", "it-twerwir ta' Alla tkeskes g\u0127al fuqi.", "Jaqaw jin\u0127aq il-\u0127mar bil-\u0127axix quddiemu?", "Se jg\u0127ajjat il-gendus bl-g\u0127alf ta\u0127t geddumu?", "Jittiekel forsi bla mel\u0127 it-tisjir \u0127elu?", "Fih xi tog\u0127ma l-abjad tal-bajd?", "Ikel b\u0127al dan ma jduqux \u0127alqi;", "jitqa\u017c\u017cu b\u0127al ikel im\u0127assar.", "Kemm nixtieq li Alla jisma' talbi!", "Kemm nixtieq jaqtag\u0127li xewqti!", "Mhux li kien jaqtag\u0127ha li jtemmni,", "jitlaq idu u jqa\u010b\u010batni mid-dinja!", "Imqar hekk, jibqa' g\u0127alija xi fara\u0121,", "u nifra\u0127 ukoll fl-eqqel tbatija,", "g\u0127ax ma \u010b\u0127adtx kliem il-Qaddis.", "Imma x'sa\u0127\u0127a g\u0127andi biex in\u017comm iebes?", "X'tamiet g\u0127andi li ntawwal g\u0127omri?", "Hija sa\u0127\u0127ti sa\u0127\u0127a ta\u017c-\u017conqor,", "u \u0121ismi jewwilla bron\u017c?", "Mhux xejn hi l-qawwa li ng\u0127in ru\u0127i?", "Mhux kull rifda twarrbet minni?", "\u0120ob jaqta' jiesu minn \u0127biebu", "\"Il-mag\u0127kus jist\u0127oqqlu \u0127niena ming\u0127and \u0127biebu,", "imqar ikun warrab il-bi\u017ca' ta' Xaddaj.", "I\u017cda \u0127uti b\u0127al wied qarrqu bija,", "g\u0127abu b\u0127al qieg\u0127 il-widien", "li jkunu mqallg\u0127in bil-\u0127alla tas-sil\u0121,", "x\u0127in tog\u0127dos fihom il-borra;", "fl-ista\u0121un tan-nixfa jixxuttaw,", "bil-qilla tas-s\u0127ana jitqaxqxu.", "Lejhom idawru l-karwani r-rotta tag\u0127hom,", "jid\u0127lu fl-inxif u jinqerdu.", "Jg\u0127arrxu g\u0127alihom il-karwani ta' Tema,", "il-merkanti ta' Saba jittamaw fihom.", "Imma jireg\u0127xu talli ttamaw,", "x\u0127in jaslu \u0127dejhom jinstarmu.", "Issa tabil\u0127aqq sirtu xejn g\u0127alija,", "rajtu l-\u0127sara u qabadkom saram.", "Qatt g\u0127edtilkom tag\u0127tuni xi \u0127a\u0121a,", "jew g\u0127alija t\u0127allsu minn \u0121idkom?", "Te\u0127ilsuni minn dwiefer l-g\u0127adu,", "jew tifduni minn idejn il-kiefra?", "G\u0127allmuni, mela, u jiena niskot,", "fehmuni fejn stajt mort \u017cball.", "X'qawwa fih il-kliem sin\u010bier!", "Imma x'jiswa t-tmeg\u0127ir tag\u0127kom!", "Jaqaw intom il-kliem tridu tlumu,", "u tqisu ri\u0127 kliem min qata' qalbu?", "Intom sa fuq iltim titfg\u0127u x-xorti,", "u mqar \u0127abib tag\u0127kom tinneguzjawh.", "Imma issa, nitlobkom, \u0127arsu lejja,", "f'wi\u010b\u010bkom \u017cgur li ma nigdibx.", "Er\u0121g\u0127u a\u0127sbuha li ma ssirx in\u0121ustizzja.", "A\u0127sbuha, hawn fin-nofs il-kaw\u017ca tieg\u0127i.", "Jinsab forsi xi qerq fuq ilsieni?", "Tg\u0127id ma jtig\u0127emx \u0127alqi l-\u0127wejje\u0121 \u0127\u017ciena?"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.7", "bookref": "JOB.7", "text": ["\u0120ob jipprotesta quddiem Alla", "\"\u0126ajjet il-bniedem mhix forsi", "xog\u0127ol bilfors fuq l-art?", "u g\u0127omru mhux b\u0127al jiem il-\u0127addiem mikri?", "B\u0127alma lsir jixxennaq g\u0127ad-dell,", "u b\u0127alma l-mikri jistenna l-\u0127las,", "hekk xhur fierg\u0127a kienu sehmi,", "u ljieli dwejjaq messew lili.", "Jekk nimtedd, ng\u0127id: \"Meta se nqum?\"", "u meta nqum, ng\u0127id: \"Meta se jidlam?\"", "u hekk nixba' nhewden sa ma jidlam.", "La\u0127mi ddewwed u mtela qxur,", "\u0121ildi nqasmet u tnixxi l-mar\u010ba.", "E\u0127fef minn mekkuk g\u0127addew jiemi,", "u bla tama ntemmu.", "Ftakar li \u0127ajti buffura ri\u0127,", "u g\u0127ajnejja ma jer\u0121g\u0127ux jaraw ir-risq.", "L-g\u0127ajn li kienet tarani ma tilma\u0127nix i\u017cjed,", "int twa\u0127\u0127al g\u0127ajnejk fuqi u jien nispi\u010b\u010ba.", "B\u0127alma ddub s\u0127aba u ma tidhirx aktar,", "hekk min jin\u017cel fil-qabar ma jer\u0121ax jitla';", "qatt i\u017cjed ma jer\u0121a' lejn daru,", "u daru ma tafux aktar.", "G\u0127alhekk m'iniex se n\u017comm fommi sieket,", "irrid ni\u017cfoga mid-diqa ta' ru\u0127i,", "ninfexx fit-tgemgim fl-imrar ta' \u0127ajti.", "Jaqaw jien il-ba\u0127ar jew il-mostru tal-qieg\u0127 ,", "biex int tqieg\u0127ed g\u0127assa fuqi?", "Jekk ng\u0127id: 'Issa jserra\u0127ni friexi,", "is-sodda tnaqqasli l-krib tieg\u0127i,'", "hemm int bil-\u0127olm ti\u0121i taqtag\u0127ni", "u twa\u0127\u0127axni bil-fanta\u017cmi.", "G\u0127alhekk jag\u0127\u017cel it-tag\u0127liq g\u0127onqi,", "nippreferi l-mewt g\u0127al g\u0127admi.", "M'iniex se ng\u0127ix g\u0127al dejjem,", "\u0127allini, mela, g\u0127ax jiemi buffura ri\u0127.", "X'inhu l-bniedem biex int tag\u0127ti daqshekk kasu,", "twaqqaf \u0127siebek fuqu,", "i\u017c\u017curu kull filg\u0127odu,", "u toqg\u0127od tiflih kull waqt?", "Se twarrab \u0127arstek minn fuqi,", "g\u0127allinqas sakemm nibla' r-riq tieg\u0127i?", "Jekk jiena dnibt, x'g\u0127amiltlek lilek,", "int li tg\u0127arrex b'g\u0127ajn miftu\u0127a fuq il-bniedem?", "L-g\u0127ala \u0127adtni b'mira tad-daqqiet tieg\u0127ek,", "l-g\u0127ala jien ta' pi\u017c g\u0127alik?", "Ma tistax tag\u0127der in-nuqqas tieg\u0127i", "u t\u0127alli g\u0127addejja l-\u0127tija tieg\u0127i?", "G\u0127ax jien ma ndumx ma nkun mimdud ta\u0127t l-art;", "Int tfittixni u jiena ma nkunx i\u017cjed.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.8", "bookref": "JOB.8", "text": ["Diskors ta' Bildad: Alla \u0121ust", "Qabe\u017c jitkellem Bildad is-Su\u0127i u qal:", "\"Kemm se ddum titkellem hekk,", "tvenven b\u0127al ri\u0127 qawwi kliem fommok?", "Jista' Alla jg\u0127awwe\u0121 is-sewwa?", "Jista' Xaddaj imur kontra l-\u0121ustizzja?", "Bilfors li dinbu kontrih uliedek,", "biex hu raddilhom il-\u0127las ta' \u0127tijiethom.", "Issa jekk inti tfittex lil Alla", "u tittallab il-\u0127niena ta' Xaddaj,", "jekk safi int u sewwa g\u0127emilek", "minn issa jdur favur tieg\u0127ek", "u jroddlok id-dar li tist\u0127oqq lilek.", "\u0126a\u0121a \u017cg\u0127ira jkun il-\u0121id ta' qabel", "\u0127dejn il-kobor li g\u0127ad ikollok.", "Staqsi biex tara lin-nisel ta' qabilna,", "u seddqu billi tist\u0127arre\u0121 g\u0127ajdut ix-xju\u0127.", "G\u0127ax a\u0127na \u0121ejna lbiera\u0127 u xejn ma nafu,", "b\u0127al dell li jg\u0127addi \u0127ajjitna fuq l-art.", "Mhux huma li jg\u0127allmuk u jg\u0127idulek", "dan il-kliem \u0127iere\u0121 minn qalbhom?", "'Ma jikbirx il-papir barra mill-g\u0127adira,", "lanqas jag\u0127mel is-simar ming\u0127ajr l-ilma,", "ikun g\u0127adu jtalla', mhux tal-qtug\u0127,", "u jinxef qabel il-\u0127xejjex kollha.", "Hekk ji\u0121rilu kull min jinsa 'l Alla,", "it-tama ta' min iwarrbu tinqered.", "G\u0127ax irqiqa sifja t-tama tieg\u0127u,", "g\u0127anqbuta l-fidu\u010bja tieg\u0127u.", "Iserra\u0127 fuq daru i\u017cda ma tifla\u0127x,", "jaqbad mag\u0127ha i\u017cda ma \u017c\u017commx.", "I\u0127addar \u0121mielu g\u0127al g\u0127ajn ix-xemx,", "jifrex i\u017c-\u017cra\u0121en mal-\u0121nien tieg\u0127u,", "ixeblek ma' munzell \u0121ebel g\u0127eruqu,", "u jie\u0127u t-tira mill-blat.", "X\u0127in, imbag\u0127ad, jinqala' minn postu", "ji\u010b\u0127du dan u jg\u0127id: 'Ma nafikx'.", "Dan hu, mela, it-tmiem ta' \u0127ajtu,", "u mit-trab jinbtu o\u0127rajn.'", "Le, Alla ma jwarrabx il-bniedem sewwa,", "lanqas ma jwie\u017cen lil min jag\u0127mel id-dnewwa.", "Hu jer\u0121a' jimla bit-tbissima lil fommok,", "u 'l xufftejk b'g\u0127ajjat ta' fer\u0127.", "Imbag\u0127ad jinksew bil-mist\u0127ija l-g\u0127edewwa tieg\u0127ek,", "u l-g\u0127arix tal-\u0127\u017ciena ma jkunx i\u017cjed.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.9", "bookref": "JOB.9", "text": ["\u0120ob jammetti l-\u0121ustizzja ta' Alla", "\u0120ob wie\u0121eb u qal:", "\"Hekk hu, tassew, u hekk in\u017comm jien:", "Kif jista' l-bniedem jie\u0127u ra\u0121un ma' Alla?", "Jekk jog\u0127\u0121bu jid\u0127ol f'qorti mieg\u0127u,", "lanqas iwie\u0121bu wa\u0127da minn elf.", "Hu g\u0127aref minn mo\u0127\u0127u u ta' \u0127ila kbira;", "min qatt \u0127arraxha mieg\u0127u u \u0127are\u0121 bis-sliem?", "Hu jhe\u017c\u017ce\u017c il-muntanji bla ma jinteb\u0127u,", "u jaqlibhom ta' ta\u0127t fuq fil-korla tieg\u0127u.", "Hu j\u010baqlaq l-art mis-sisien tag\u0127ha,", "u l-kolonni tag\u0127ha jitrieg\u0127du.", "Jikkmanda x-xemx u ma titlax,", "jaqfel il-kwiekeb u ma jfi\u0121\u0121ux.", "Hu wa\u0127du firex is-smewwiet,", "u sa\u0127aq dahar il-mostru tal-ba\u0127ar.", "Hu \u0127alaq l-Orsa u l-\u0120gant,", "it-Trajja u l-Kmamar ta' Nofsinhar .", "Hu jag\u0127mel \u0127wejje\u0121 kbar ma nifhmuhomx,", "g\u0127e\u0121ubijiet bla g\u0127add.", "Jekk jg\u0127addi minn \u0127dejja ma narahx,", "iwarrab minni bla nittendi bih.", "Jekk ji\u0121i ja\u0127taf min se j\u017commu?", "Min se jg\u0127idlu: 'X'int tag\u0127mel hemm?'", "Alla ma jre\u0121\u0121ax lura l-korla tieg\u0127u.", "Dawk li g\u0127enu lil Ra\u0127ab g\u0127otru ta\u0127tu.", "Kif nista' mela nwie\u0121eb jiena?", "Xi kliem nag\u0127\u017cel g\u0127al quddiemu?", "G\u0127ad li jien \u0121ust ma nistax inwie\u0121eb,", "u flok id-dritt ikolli nitlob il-\u0127niena.", "Jekk in\u0127arrku ma jwe\u0121ibni xejn,", "g\u0127ad li nemmen li le\u0127ni jisimg\u0127u.", "Hu jg\u0127affi\u0121ni mqar g\u0127al xag\u0127ra,", "u jkattarli l-\u0121rie\u0127i g\u0127al xejn b'xejn.", "Lanqas nifs ma j\u0127allini nie\u0127u,", "g\u0127ax sax-xaba' bl-imrar jimlieni.", "Jekk ni\u0121u g\u0127all-qawwa, min aqwa minnu?", "Jekk ni\u0121u g\u0127all-\u0127aqq, min se j\u0127arrku?", "G\u0127alkemm inno\u010benti fommi, jikkundannani,", "g\u0127alkemm bla \u0127tija, Hu jo\u0127ro\u0121ni b'\u0127ati.", "Bla \u0127tija jien;", "ma rridx naf bija nnifsi,", "\u0127ajti sirt nistmellha.", "Hu kollu wie\u0127ed, g\u0127alhekk ng\u0127id,", "'L-inno\u010benti u l-\u0127atja Hu jeqred xorta wa\u0127da.'", "Jekk jaqa' g\u0127al g\u0127arrieda fla\u0121ell tal-mewt,", "Hu jid\u0127ak bit-tweg\u0127ir tal-inno\u010benti.", "Jekk taqa' xi art f'idejn wie\u0127ed kiefer,", "Hu li jg\u0127ammad g\u0127ajnejn l-im\u0127allfin tag\u0127ha.", "Jekk mhux Hu, min jista' jkun?", "Jiemi g\u0127addejja e\u0127fef minn \u0121errej,", "igerbu malajr bla ma jaraw ri\u017cq,", "ji\u017cgi\u010b\u010baw qishom dg\u0127ajjes bil-qasab,", "b\u0127al ajkla nie\u017cla b'salt g\u0127all-pri\u017ca.", "G\u0127alkemm ng\u0127id: 'Irrid ninsa l-g\u0127ali tieg\u0127i,", "\u0127a nibdel wi\u010b\u010bi u nidher ferrie\u0127i,'", "naqta' qalbi bit-tbatija kollha tieg\u0127i,", "g\u0127ax naf li int ma \u017c\u017commnix bla \u0127tija.", "Ladarba tqisni \u0127ati,", "g\u0127alfejn noqg\u0127od nit\u0127abat g\u0127al xejn?", "Imqar jekk nin\u0127asel bis-soder,", "u nnaddaf idejja bil-lissija,", "fil-\u0127ama ter\u0121a' tg\u0127addasni,", "u \u0127wej\u0121i stess jitqa\u017c\u017cuni.", "Alla mhux bniedem b\u0127ali biex nisfidah,", "jew immorru flimkien g\u0127all-qorti.", "M'hawn \u0127add li jaqta' l-\u0127aqq bejnietna,", "u ju\u017ca s-setg\u0127a fuqna t-tnejn,", "biex ibieg\u0127ed minn fuqi l-virga tieg\u0127u,", "u ma jwerwirnix id-drieg\u0127 tieg\u0127u.", "Kieku \u017cgur nitkellem u ma nib\u017cax minnu;", "imma mhux hekk il-ka\u017c tieg\u0127i mieg\u0127u.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.10", "bookref": "JOB.10", "text": ["\"Ladarba \u0127ajti nistmellha,", "irrid nifta\u0127 il-bieb g\u0127at-tgemgim tieg\u0127i,", "inferrag\u0127 l-imrar ta' ru\u0127i.", "Ng\u0127id lil Alla: \"Tikkundannanix,", "urini l-g\u0127ala g\u0127andek g\u0127alija.", "Hu sewwa g\u0127alik li tag\u0127sarni,", "li tmaqdar xog\u0127ol idejk,", "u tg\u0127in il-\u0127sibijiet tal-\u0127\u017ciena?", "G\u0127andek int g\u0127ajnejn tal-la\u0127am,", "jew t\u0127ares kif i\u0127arsu l-bnedmin?", "Hu g\u0127omrok qasir b\u0127al g\u0127omor il-bniedem,", "u jg\u0127addu b\u0127al jiemu sninek?", "Int, li tg\u0127arrex g\u0127an-nuqqas tieg\u0127i", "u tfittixli d-dnub tieg\u0127i,", "int taf tajjeb li jien bla \u0127tija,", "u li \u0127add minn ta\u0127t idejk ma je\u0127lisni.", "Kienu jdejk li sawruni u g\u0127amluni;", "issa bdielek u trid teqridni?", "Ftakar li g\u0127amiltni b\u0127al mit-tafal,", "u li lejn it-trab g\u0127ad tre\u0121\u0121ag\u0127ni.", "Mhux b\u0127all-\u0127alib sawwabtni", "u b\u0127all-baqta g\u0127aqqadtni,", "bil-\u0121ilda u l-la\u0127am libbistni,", "u nsi\u0121tni bl-g\u0127adam u bl-g\u0127eruq?", "\u0126ajja tajtni u favuri g\u0127amilt mieg\u0127i,", "u l-providenza tieg\u0127ek \u0127arsitli ru\u0127i.", "I\u017cda \u0127bejt xi \u0127a\u0121a f'qalbek;", "issa naf li din kellek f'mo\u0127\u0127ok.", "Jekk nidneb, int tkun g\u0127assa tieg\u0127i", "biex ma t\u0127allix g\u0127addejja l-\u0127tija tieg\u0127i.", "Jekk ninstab \u0127ati, \u0127a\u017cin g\u0127alija,", "jekk bla \u0127tija, lanqas nerfa' rasi,", "miksi bl-g\u0127ajb u mg\u0127arg\u0127ar fin-niket.", "Jekk nerfa' rasi, qisek iljun to\u0127ro\u0121 g\u0127alija", "u qawwietek ter\u0121a' turi fuqi.", "I\u0121\u0121edded kontrija l-\u0121lied tieg\u0127ek,", "u l-g\u0127adab i\u017c\u017cid kontrija,", "bi qtajja' \u0121odda jitqabdu mieg\u0127i.", "G\u0127alfejn mela \u0127ri\u0121tni mill-\u0121uf?", "Messni mitt bla ma g\u0127ajn qatt ratni;", "messni kont qisni qatt ma kont;", "me\u0127ud dritt mill-\u0121uf g\u0127all-qabar.", "Mhux \u0127a\u0121a \u017cg\u0127ira huma jiem \u0127ajti?", "Er\u0127ini, mela, \u0127a nduq ftit l-hena,", "qabel ma mmur u ma ni\u0121ix lura,", "lejn art id-dlam u d-dellijiet,", "art img\u0127arg\u0127ra fis-swied u t-ta\u0127wid,", "fejn id-dawl hu nnifsu dlam.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.11", "bookref": "JOB.11", "text": ["Diskors ta' Sofar: Alla hu g\u0127aref", "Imbag\u0127ad wie\u0121eb Sofar in-Nag\u0127mi u qal:", "\"Se jit\u0127alla bla twe\u0121iba dan il-lablabi?", "Jaqaw min jg\u0127id \u0127afna jie\u0127u ra\u0121un?", "Ta\u0127seb int li se jsikket in-nies tpa\u010bpi\u010bek?", "Se tibqa' \u017c\u017cebla\u0127 u ma j\u010banfrek \u0127add?", "Int tg\u0127id: 'Safi t-tag\u0127lim tieg\u0127i,", "bla \u0127tija jien quddiem Alla.'", "Mhux li kien jitkellem Alla", "u jifta\u0127 mieg\u0127ek fommu!", "Li kien jurik il-misteri ta' g\u0127erfu,", "li huma tqal biex tifhimhom,", "kont tag\u0127raf kemm i\u0127allsek inqas milli \u0127aqqu dnubek!", "Ta\u0127seb inti li se tikxef il-misteru ta' Alla,", "jew til\u0127aq it-tarf ta' Xaddaj?", "Hu og\u0127la mis-smewwiet: kif se til\u0127qu?", "Hu aktar fond mill-Qieg\u0127: x'taf int b\u0127alek?", "Jg\u0127addiha l-art minn tulu,", "u l-ba\u0127ar mill-wisa' tieg\u0127u.", "Jekk ji\u0121i jaqbad u jarresta 'l xi \u0127add", "u g\u0127all-\u0127aqq isejja\u0127lu, min i\u017commu?", "Hu jaf min huma l-bnedmin qarrieqa,", "jara l-\u0127a\u017cen u ji\u017cnu sewwa.", "I\u017cda l-iblah ida\u0127\u0127al f'mo\u0127\u0127u", "meta l-\u0127mar selva\u0121\u0121 jitwieled mans.", "Jekk iddawwar lejn Alla qalbek,", "u tifta\u0127 lejh idejk;", "jekk tbieg\u0127ed minn idejk il-\u0127a\u017cen,", "u ma t\u0127allix jg\u0127ammar id-dnewwa f'darek,", "tkun tista' terfa' wi\u010b\u010bek bla mist\u0127ija,", "tkun fis-sod u ma jkollokx mniex tib\u017ca'.", "G\u0127ax int tinsieh in-niket tieg\u0127ek,", "jew tiftakru b\u0127al ilma li g\u0127adda.", "Aktar mid-dawl ta' nofsinhar tkun tiddi \u0127ajtek;", "g\u0127alik id-dlam ikun b\u0127as-seb\u0127.", "Mo\u0127\u0127ok mistrie\u0127 g\u0127all-\u0121ejjieni tieg\u0127ek,", "hemm x'jag\u0127millek tajjeb u torqod fil-kwiet.", "Timtedd u \u0127add ma jqajmek,", "u \u0127afna j\u017cieg\u0127lu bik.", "I\u017cda l-\u0127\u017ciena jinfnewlhom g\u0127ajnejhom,", "ma jkollhomx aktar fejn jag\u0127tu rashom,", "il-mewt biss it-tama tag\u0127hom.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.12", "bookref": "JOB.12", "text": ["\u0120ob iwie\u0121eb lil Sofar", "\u0120ob wie\u0121eb u qal:", "\"Tassew li intom biss il-bravi,", "u l-g\u0127erf jispi\u010b\u010ba x\u0127in tmutu intom!", "Imma jien g\u0127andi mo\u0127\u0127 b\u0127al tag\u0127kom,", "xejn ma jiena inqas minnkom.", "U min ma jafx \u0127wejje\u0121 b\u0127al dawn?", "I\u017cda sirt jien tad-da\u0127k g\u0127al \u0127biebi:", "'Arawh, sejja\u0127 'l Alla u wie\u0121bu!'", "Tad-da\u0127k il-\u0121ust, il-bniedem sewwa!", "'Ag\u0127ar g\u0127alih il-mag\u0127kus,' jg\u0127id il-paxxut,", "'gambetta g\u0127al min ri\u0121lu mrieg\u0127ed.'", "I\u017cda hemm ir-risq fl-g\u0127erejjex tal-\u0127allelin,", "u \u0127adu r-ri\u0127 dawk li jinbxu 'l Alla,", "donnhom g\u0127andhom 'l Alla f'idhom.", "Issa staqsi 'l-bhejjem u jg\u0127allmuk;", "lit-tjur tal-ajru u jg\u0127idulek;", "staqsi lill-\u0127niex tal-art u jg\u0127allmuk;", "u l-\u0127ut tal-ba\u0127ar ukoll jg\u0127idlek.", "Min fost dawn kollha ma jafx", "li id il-Mulej g\u0127amlet kollox?", "F'idejh hi \u0127ajjet kulma jg\u0127ix,", "f'idejh nifs il-\u0127ajjin kollha.", "Forsi l-widna ma \u0121\u0121arrabx il-kliem", "b\u0127alma l-\u0127alq itieg\u0127em l-ikel?", "Mhux fix-xju\u0127ija ssibu l-g\u0127erf?", "M'hux il-\u0127ajja twila li \u0121\u0121ib d-dehen?", "I\u017cda g\u0127and Alla hemm l-g\u0127erf u l-qawwa,", "tieg\u0127u l-parir u tieg\u0127u d-dehen.", "Dak li j\u0121arraf hu, ma jer\u0121ax jinbena;", "lil min isakkar hu, \u0127add ma jista' jifta\u0127lu.", "Hu j\u017comm l-ilmijiet, u taqa' n-nixfa;", "hu jer\u0127ilhom, u jifqg\u0127u l-art.", "Fih hemm il-qawwa u l-g\u0127aqal,", "tieg\u0127u hu min jitqarraq u min iqarraq.", "Hu jibg\u0127at \u0127afjin lill-kunsillieri,", "u jbellah lill-im\u0127allfin.", "Hu j\u0127oll il-\u0127\u017ciem tas-slaten,", "u jdawrilhom \u0127abel ma' qaddhom.", "Hu jibg\u0127at \u0127afja lill-qassisin,", "u jni\u017c\u017cel minn posthom lis-setg\u0127anin.", "Hu jbikkem lil dawk li jafu jitkellmu,", "u lix-xju\u0127 je\u0127dilhom mo\u0127\u0127hom.", "Jix\u0127et it-tmaqdir fuq il-kbarat,", "u jdg\u0127ajjef \u0127\u017ciem il-qawwijin.", "Hu jo\u0127ro\u0121 mid-dlam \u0127wejje\u0121 mistura,", "u fuq id-dlam jix\u0127et id-dawl.", "Jibni l-\u0121nus u j\u0121arrafhom,", "jifrex il-popli u jeqridhom.", "Il-mexxejja tal-pajji\u017c je\u0127dilhom id-dehen,", "u jitlaqhom ji\u0121\u0121errew f'de\u017cert bla triq;", "iteftfu fid-dlam ming\u0127ajr dawl,", "u jixxenglu qishom fis-sakra."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.13", "bookref": "JOB.13", "text": ["\"Iva, dan kollu rawh g\u0127ajnejja;", "semg\u0127uh widnejja u fehmuh sewwa.", "Dak li tafu intom nafu jiena wkoll,", "xejn ma jiena inqas minnkom.", "I\u017cda ma' Xaddaj ridt kieku nitkellem,", "ma' Alla nixtieq niddiskuti.", "G\u0127ax intom qerq tafu tins\u0121u,", "tobba ta' \u0127abba lkoll intom.", "Mhux li kontu tisktu g\u0127alkollox!", "Hekk, iva, turu g\u0127erfkom.", "Isimg\u0127u, nitlobkom, l-argument tieg\u0127i,", "ift\u0127u widnejkom g\u0127ad-difi\u017ca ta' fommi.", "Tridu intom titkellmu g\u0127al Alla bil-gideb,", "taqb\u017cu g\u0127alih bit-tag\u0127wi\u0121?", "U tassew li intom i\u017c\u017commu mieg\u0127u,", "u qed tiddefendu l-kaw\u017ca tieg\u0127u?", "Se tg\u0127adduha lixxa jekk ji\u0121i jg\u0127arbilkom?", "Jew tqarrqu bih kif jitqarraq bniedem?", "Oqog\u0127du \u017cguri li bl-a\u0127rax je\u0127odkom,", "jekk bil-mo\u0127bi timxu bil-partit.", "Ma jwerwirkomx forsi l-kobor tieg\u0127u,", "u jkexkixkom il-bi\u017ca' li j\u0121ibilkom?", "Iva, il-qwiel tag\u0127kom huma qwiel tat-trab,", "u t-twe\u0121ib tag\u0127kom twe\u0121ib tat-tafal.", "Isktu, mela, \u0127alluni ng\u0127id tieg\u0127i,", "\u0127a ji\u0121rili mbag\u0127ad li jrid.", "\u0126a nie\u0127du jiena la\u0127mi bejn snieni,", "u \u0127ajti nqeg\u0127edha f'idejja .", "\u0126a joqtolni 'k irid, m'iniex se nitkexkex,", "imma niddefendi l-kaw\u017ca tieg\u0127i quddiemu.", "U dan ikunli r-rahan tar-reb\u0127a,", "li wie\u0127ed \u0127a\u017cin anqas jersaq quddiemu.", "Isimg\u0127u sewwa x'irrid ng\u0127id,", "ag\u0127tu widen g\u0127all-istqarrija tieg\u0127i.", "Araw, \u0127ejjejt il-kaw\u017ca tieg\u0127i,", "naf li no\u0127ro\u0121 \u0127ieles.", "Min hu li se ji\u0121i jmerini?", "Kieku niskot u nistenna l-mewt.", "Biss nitlob, O Alla, \u017cew\u0121 favuri,", "biex minn quddiemek ma nin\u0127ebiex:", "Warrab minn fuqi idek,", "u bi drieg\u0127ek twerwirnix.", "Sejja\u0127li mbag\u0127ad u jiena nwie\u0121eb,", "jew nitkellem jien u int we\u0121ibni.", "Kemm huma dnubieti u \u0127tijieti?", "Urini fejn dnibt u x'g\u0127amilt \u0127a\u017cin?", "G\u0127aliex ta\u0127bi wi\u010b\u010bek minni,", "u tqisni g\u0127adu tieg\u0127ek?", "Trid int tba\u017c\u017ca' werqa niexfa,", "u tag\u0127mel g\u0127al wara sifja?", "G\u0127ax \u0127wejje\u0121 ta' mrar tikteb fuq ismi,", "u twa\u0127\u0127alni bid-dnubiet ta' \u017cg\u0127o\u017citi;", "tqeg\u0127edli fi\u010b-\u010bipp ri\u0121lejja,", "titkixxef il-passi kollha tieg\u0127i", "u tqis il-marki li j\u0127allu saqajja!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.14", "bookref": "JOB.14", "text": ["Qosor \u0127ajjet il-bniedem", "\"Il-bniedem imwieled minn mara g\u0127andu \u0127ajja qasira,", "imma tbatija g\u0127andu bi\u017c\u017cejjed.", "a B\u0127al warda, jifta\u0127 u mbag\u0127ad jidbiel,", "u ja\u0127rab b\u0127al dell li ma jiqafx.", "b Jintemm b\u0127al g\u0127uda msewsa,", "b\u0127al ilbies mikul mill-kamla.", "U fuq dan jixraqlek i\u017c\u017comm g\u0127ajnejk miftu\u0127a", "u ssejja\u0127lu quddiemek g\u0127all-\u0127aqq?", "Xi \u0127add, mela, jista' jislet is-safi mill-imni\u0121\u0121es?", "\u0126add!", "La darba jiemu mag\u0127dudin,", "la darba l-g\u0127add tax-xhur qieg\u0127ed f'idejk,", "u \u0127a\u017c\u017ci\u017ctlu tarf li ma jistax jaqb\u017cu,", "warrab g\u0127ajnejk minn fuqu,", "u \u0127allih itemm il-jum tieg\u0127u b\u0127al \u0127addiem mikri.", "Si\u0121ra g\u0127allinqas g\u0127andha tama,", "li jekk tinqata' ter\u0121a' ttella',", "u ma ji\u0121ux nieqsa \u017c-\u017cra\u0121en tag\u0127ha.", "Imqar jixjie\u0127u fl-art g\u0127eruqha,", "u jinxef fit-trab iz-zokk tag\u0127ha,", "kif t\u0127oss l-ilma ter\u0121a' tarmi,", "u tag\u0127mel il-frieg\u0127i b\u0127al xitla \u0121dida.", "I\u017cda l-bniedem imut u jispi\u010b\u010ba;", "x\u0127in to\u0127ro\u0121 ru\u0127u fejn ikun?", "B\u0127alma jinxtorob l-ilma mill-ba\u0127ar,", "jew tinxef xmara u titqaxqax,", "hekk il-bniedem li jmut, ma jqumx aktar,", "sa ma jintemmu s-smewwiet ma jistenba\u0127x,", "le, ma jqumx mir-raqda tieg\u0127u.", "Mhux li kont ta\u0127bini f'Art l-Imwiet", "fejn nistkenn sa ma tibred il-korla tieg\u0127ek", "u tiffissali \u017cmien li tiftakar fija.", "Li kien jista' bniedem imut u jer\u0121a' g\u0127all-\u0127ajja,", "i\u017c-\u017cmien kollu tas-servizz tieg\u0127i kont nissaporti", "sa ma jasal il-waqt tal-bidla tieg\u0127i.", "Kont tg\u0127ajjatli u jiena nwie\u0121bek,", "kont titg\u0127axxaq bl-opra ta' jdejk.", "Ma kontx tg\u0127oddli l-passi tieg\u0127i,", "lanqas tg\u0127assisli g\u0127al dnubieti,", "kont tissi\u0121illa f'sorra l-\u0127tija tieg\u0127i ,", "u tiksi bil-\u0121ir il-\u0127\u017cunija tieg\u0127i.", "B\u0127alma tittiekel muntanja u ti\u0121\u0121arraf", "u jitqanqal minn postu l-blat,", "b\u0127alma jiekol l-ilma l-\u0121ebel,", "u jiknes l-g\u0127arg\u0127ar il-\u0127amrija,", "hekk int ixxejjen it-tama tal-bniedem.", "Int i\u017c\u017carmah u hu jitlaq g\u0127alkollox,", "t\u0127assarlu surtu u tibag\u0127tu.", "Jekk jiksbu \u0121ie\u0127 uliedu, hu ma jkunx jaf,", "jekk jaqg\u0127u fl-g\u0127ajb, lanqas jinteba\u0127.", "G\u0127alih biss ibati \u0121ismu,", "g\u0127alih wa\u0127du titniehed ru\u0127u.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.15", "bookref": "JOB.15", "text": ["It-tieni diskors ta' Elifa\u017c", "Wie\u0121eb Elifa\u017c it-Temani u qal:", "\"Huwa l-g\u0127aref iwie\u0121eb b'argumenti fierg\u0127a,", "u joqg\u0127od jimra\u0127 fuq ir-ri\u0127 Xlokk?", "Se jie\u0127u ra\u0121un b'diskors bla fejda,", "u bi kliem li ma jiswa g\u0127al xejn?", "Int qed t\u0127assar il-bi\u017ca' ta' Alla,", "u \u0121\u0121ib fix-xejn ir-reli\u0121jon.", "Billi dnubek inebba\u0127 lil fommok", "u g\u0127o\u0121bok t\u0127addem ilsien il-\u0127\u017cunija,", "fommok stess jg\u0127addik b'\u0127ati, mhux jiena,", "huma xufftejk li jixhdu kontrik.", "Twelidt int qabel il-bnedmin?", "Tnissilt inti qabel l-g\u0127oljiet?", "Jaqaw kont tisma' fil-kunsill ta' Alla,", "u \u017cammejt g\u0127alik wa\u0127dek l-g\u0127erf?", "X'taf int li ma nafuhx a\u0127na?", "X'tag\u0127rif g\u0127andek li qab\u017cilna?", "G\u0127andna fostna xju\u0127 meqjuma", "ikbar fi\u017c-\u017cmien minn missierek.", "Mhu xejn g\u0127alik il-fara\u0121 ta'Alla,", "u l-kliem tag\u0127na li jie\u0127dok bil-\u0127lewwa?", "G\u0127aliex t\u0127alli l-passjoni teg\u0127lbek?", "L-g\u0127ala tberraq l-g\u0127ajnejn tieg\u0127ek?", "G\u0127ala ddawwar fuq Alla l-qilla tieg\u0127ek,", "u titlaq minn fommok kliem b\u0127al dan?", "X'inhu l-bniedem biex ikun safi,", "bin il-mara biex ikun bla \u0127tija?", "Jekk anqas fl-an\u0121li tieg\u0127u Alla ma jafda,", "u s-smewwiet mhumiex safja quddiemu,", "kemm inqas dil-\u0127lejqa moq\u017cie\u017ca u m\u0127assra,", "il-bniedem li jixrob b\u0127all-ilma l-\u0127a\u017cen?", "Ismag\u0127ni, \u0120ob, \u0127alli nurik,", "u l-\u0127wejje\u0121 li rajt jien \u017cgur nistqarrlek,", "dak li jg\u0127idu l-g\u0127orrief tag\u0127na,", "u ma \u0127bewlhomx missirijiethom;", "dawk li lilhom we\u0127idhom kienet l-art mog\u0127tija,", "u ebda barrani ma t\u0127allat mag\u0127hom.", "Il-\u0127a\u017cin \u0127ajtu kollha jie\u0127u \u0121o qalbu,", "mag\u0127dudin is-snin merfug\u0127a g\u0127al bin id-dnewwa.", "Jidwu f'widnejh \u0127sejjes ta' bi\u017ca',", "fis-sliem jist\u0127ajjel \u0121ej g\u0127alih xi qerried.", "M'g\u0127andux tama li mid-dlam se je\u0127lisha,", "hu li jqis ru\u0127u mmarkat g\u0127as-sejf;", "mitfug\u0127 b\u0127ala ikel g\u0127all-isqra,", "jaf li maqtug\u0127a l-qerda tieg\u0127u.", "Ibe\u017c\u017cg\u0127u jum id-dlam,", "ja\u0127kmuh in-niket u d-dwejjaq", "b\u0127al sultan lest g\u0127at-taqbida.", "G\u0127ax rafa' idu kontra Alla,", "ried jisfida lil Xaddaj.", "\u0120era g\u0127alih kollu m\u017car\u0121an,", "bil-\u0127xuna tat-tarki bbuzzati tieg\u0127u.", "G\u0127ax mela bis-simna wi\u010b\u010bu,", "u taqqal \u0121enbejh bis-son\u017ca.", "Imur jg\u0127ammar fi bliet meqruda", "u fi djar mitluqa min-nies,", "u g\u0127oddhom se ji\u0121\u0121arrfu.", "Ma jistag\u0127niex, lanqas idum ri\u017cqu,", "ma jifrixx \u0121idu 'l hemm mill-qabar.", "Mid-dlam \u017cgur ma je\u0127lishiex;", "inixxef in-nar i\u017c-\u017cra\u0121en tieg\u0127u,", "u r-rimi tieg\u0127u jtajru r-ri\u0127.", "Qis li \u0127add ma jafda fil-frug\u0127a u jitqarraq,", "g\u0127ax frug\u0127a jkun il-\u0127las li jie\u0127u.", "Jinxfu qabel i\u017c-\u017cmien i\u017c-\u017cra\u0121en tieg\u0127u,", "il-frieg\u0127i tieg\u0127u ma j\u0127addrux aktar.", "Iwaqqa' b\u0127ad-dielja l-g\u0127eneb nej,", "job\u017coq b\u0127a\u017c-\u017cebbu\u0121a n-nwar tieg\u0127u.", "Le, ma jkollhiex nisel ir-razza tal-\u0127\u017ciena,", "id-djar tal-qarrieqa jeqridhom in-nar.", "Inisslu l-inkwiet u jildu l-\u0127sara,", "u \u0121ufhom bit-tqala tal-qerq.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.16", "bookref": "JOB.16", "text": ["Il-fara\u0121 fierag\u0127 ta' \u0127bieb \u0120ob", "\u0120ob wie\u0121eb u qal:", "\"\u0126wejje\u0121 b\u0127al dawn ili \u0127afna nisma',", "farra\u0121a msejkna intom ilkoll.", "M'hemmx li jintemm dan il-kliem fierag\u0127?", "U int x'inhu j\u0121ag\u0127lek tibqa' tg\u0127id tieg\u0127ek?", "Jien kont naf nitkellem b\u0127alkom,", "kieku intom kontu minfloki;", "bi kliemi kont nordomkom,", "u n\u0127arrek g\u0127alikom rasi;", "b'li ng\u0127idilkom kont nirfidkom,", "u ma nehdiex in\u0127arrek xufftejja.", "Ukoll jekk nitkellem ma jittaffiex hemmi,", "u jekk niskot mhux se jg\u0127addili.", "G\u0127ax issa fnieni dak li g\u0127andu g\u0127alija,", "il-\u0121emg\u0127a tieg\u0127u kollha qabdet fija.", "Sar xhud u qam kontrija,", "dak li infamani jixlini f'wi\u010b\u010bi,", "I\u0127ebb g\u0127alija l-g\u0127adab ta'Alla u jbi\u010b\u010birni,", "jg\u0127a\u017cg\u0127a\u017c g\u0127alija snienu,", "u j\u0127ares lejja bi\u010b-\u010biera.", "Fet\u0127u mbag\u0127ad \u0127alqhom kontrija,", "bi tkasbir tawni bil-\u0127arta,", "ng\u0127aqdu g\u0127alenija kontra tieg\u0127i.", "Alla telaqni f'idejn min jag\u0127mel il-\u0127a\u017cen,", "iva f'idejn il-\u0127\u017ciena r\u0127ieni.", "Kont ng\u0127ix bi kwieti u g\u0127arraqni,", "qabadni minn g\u0127onqi u g\u0127afasni,", "\u0127adni b'mira tal-wadab tieg\u0127u.", "Dawwarni minn kull na\u0127a bil-vle\u0121e\u0121 tieg\u0127u,", "qattag\u0127li bla \u0127niena l-\u0121ewwieni tieg\u0127i,", "u \u0127ari\u0121li g\u0127al fuq l-art imsarni.", "B'xaqq fuq ie\u0127or qasamni,", "b\u0127al gwerrier intafa' fuqi.", "\u0126itt xkora madwar \u0121ildi,", "u g\u0127addast rasi fit-trab.", "Minfu\u0127 wi\u010b\u010bi bid-dmug\u0127,", "mg\u0127ammxin il-\u0127bub t'g\u0127ajnejja,", "g\u0127alkemm bl-ebda dnewwa ma \u010b\u010bappsu jdejja,", "u t-talba tieg\u0127i hi sin\u010biera.", "O art, la tg\u0127attix id-demm tieg\u0127i ,", "biex ma tindifinx l-g\u0127atja tieg\u0127i.", "\u0120ob jappella lil Alla", "\"Iva, imqar issa g\u0127andi xhud fis-sema ,", "hemm fil-g\u0127oli min jaqbe\u017c g\u0127alija.", "Ifisser hu \u0127sibijieti quddiem Alla", "li lejh nerfa' g\u0127ajnejja bil-biki", "u jkun l-im\u0127allef bejn bniedem u Alla", "b\u0127alma jsir bejn bniedem u g\u0127ajru.", "Krib ie\u0127or ta' \u0120ob", "\"Jg\u0127addu s-snin mag\u0127duda ta' \u0127ajti,", "u naqbad it-triq li ma ner\u0121ax lura minnha."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.17", "bookref": "JOB.17", "text": ["Ru\u0127i mifnija,", "\u0127ajti fix-xifer,", "u l-qabar jistennieni.", "M'g\u0127andix \u0127dejja \u0127lief \u017ceblie\u0127a,", "u g\u0127ajni tishar qalb it-tinbix tag\u0127hom.", "\u017bommli g\u0127andek ir-rahan tieg\u0127i,", "g\u0127ax min inkella se jag\u0127tini idu?", "Lil \u0127biebi int qtajtilhom il-fehma,", "g\u0127alhekk ma t\u0127allihomx jittrijunfaw.", "Jistiednu l-\u0127bieb biex jaqsmu l-wirt mag\u0127hom,", "waqt li g\u0127ajnejn uliedhom mifnija jixxennqu.", "I\u017cda Hu \u0121iebni fi lsien in-nies,", "jien hu dak li job\u017cqulu f'wi\u010b\u010bu.", "Tg\u0127ammxuli bin-niket g\u0127ajnejja,", "saru b\u0127al dell idejja u ri\u0121lejja.", "Jistag\u0127\u0121bu b'dan it-tajbin,", "jitmas\u0127an il-\u0121ust g\u0127all-\u0127a\u017cin.", "I\u017cda l-\u0121ust i\u017comm s\u0127i\u0127 fl-im\u0121iba tieg\u0127u,", "jissokta jitqawwa dak ta' jdejh safja.", "Er\u0121g\u0127ulha, mela, ejjew ilkoll,", "\u017cgur ma nsibx fostkom wie\u0127ed g\u0127aref.", "G\u0127osfru jiemi bil-pro\u0121etti tieg\u0127i,", "\u0121ew fix-xejn ix-xewqat ta' qalbi.", "Il-lejl \u0127biebi jag\u0127mluh nhar,", "jg\u0127idu 'Qrib id-dawl' \u0121o wi\u010b\u010b id-dlam.", "Jekk nistenna l-Imwiet b'g\u0127amara tieg\u0127i,", "u fid-dlam ta' ta\u0127t l-art nifrex soddti,", "jekk ng\u0127id lill-qabar 'missieri int',", "u lid-dud 'ommi jew o\u0127ti',", "fejn hi, mela, it-tama tieg\u0127i?", "U t-tama tieg\u0127i min se jaraha?", "Lejn bwieb l-Imwiet hi tin\u017cel,", "x\u0127in flimkien nindifnu fit-trab.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.18", "bookref": "JOB.18", "text": ["It-tieni diskors ta' Bildad", "Wie\u0121eb imbag\u0127ad Bildad is-Su\u0127i u qal:", "\"Kemm se ddum b\u0127alek taqla' kawtieli?", "Ag\u0127ti ftit widen, \u0127allina nkellmuk.", "L-g\u0127ala nitqiesu minnek b\u0127ala bhejjem,", "u fil-fehma tieg\u0127ek ma niswew xejn?", "Int li tifni ru\u0127ek bil-korla tieg\u0127ek,", "ta\u0127seb li g\u0127andha tintelaq min\u0127abba fik id-dinja", "jew jitqanqal minn postu l-blat?", "Imma \u017cgur jintefa d-dawl tal-\u0127a\u017cin,", "u l-fjamma tan-nar tieg\u0127u ma tiddix aktar.", "Inin id-dawl fl-g\u0127arix tieg\u0127u,", "u l-lampa ta' fuq rasu tintefa.", "Jiqsaru l-passi qawwija tieg\u0127u,", "u l-fehma tieg\u0127u stess i\u0121\u0121arrfu.", "B'ri\u0121lejh stess jid\u0127ol fix-xibka,", "fuq il-mansab imidd passih.", "Taqbdu ingassa minn g\u0127arqubu,", "u n-nassa ting\u0127alaq fuqu.", "Mo\u0127bi fl-art g\u0127alih il-\u0127abel,", "u t-trabokk fil-mog\u0127dija.", "Minn kull na\u0127a j\u0127ebb g\u0127alih il-bi\u017ca',", "u jibqa' jsus wara ri\u0121lejh.", "Jg\u0127um fil-\u0121id imma bil-\u0121u\u0127,", "u l-qerda tieg\u0127u tistennieh ma\u0121enbu.", "Tikollu \u0121ildu marda kerha,", "l-iben il-kbir tal-Mewt jirg\u0127a fuq \u0121ismu.", "Jin\u0127ataf mill-g\u0127arix komdu tieg\u0127u,", "u j\u0121orruh g\u0127and Sultan il-wa\u0127xijiet .", "L-g\u0127arix tieg\u0127u jag\u0127tuh in-nar,", "fejn kien joqg\u0127od iferrxu l-kubrit.", "Minn ta\u0127t jinxfulu g\u0127eruqu,", "u minn fuq jinxfulu l-frieg\u0127i.", "Tg\u0127ib mid-dinja tifkirtu,", "u fit-toroq ma jkollux isem.", "Iwaddbuh mid-dawl g\u0127al \u0121od-dlam,", "u jqa\u010b\u010btuh minn wi\u010b\u010b did-dinja.", "Ma jkollux nisel fost il-poplu tieg\u0127u,", "lanqas \u0127add ma jibqag\u0127lu f'g\u0127amartu.", "G\u0127al li \u0121ralu jistag\u0127\u0121bu n-nies tal-Punent,", "u dawk tal-Lvant jitkexkxu.", "Iva, dan hu tmiem l-g\u0127amara tal-\u0127a\u017cin,", "dan imissu min ma jridx jaf b'Alla.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.19", "bookref": "JOB.19", "text": ["\u0120ob ifittex jistkenn fi twemminu", "\u0120ob wie\u0121eb u qal:", "\"Kemm se ddumu tkidduni,", "u bi kliemkom tag\u0127sruni?", "G\u0127axar darbiet s'issa \u017cebla\u0127tuni,", "u xejn ma st\u0127ajtu tkag\u0127bruni.", "Nag\u0127mluha li tassew g\u0127awwi\u0121t triqti,", "se jbejjet b'daqshekk l-i\u017cball fija?", "Intom tie\u0127du r-ri\u0127 fuqi,", "g\u0127ax twikkuli bi \u0127tija l-g\u0127ajb li g\u0127andi.", "Kunu afu li Alla hu li qalibhieli,", "hu li xe\u0127et madwari x-xibka tieg\u0127u.", "Ng\u0127ajjat: 'Mo\u0127qrija!' u \u0127add ma jwe\u0121ibni,", "nittallab l-g\u0127ajnuna u ma ssirlix \u0121ustizzja.", "Alla g\u0127alaqli t-triq biex ma ng\u0127addix,", "firixli d-dlam fuq il-mog\u0127dija.", "Ne\u017c\u017cag\u0127li l-\u0121ie\u0127 tieg\u0127i,", "ne\u0127\u0127ieli l-kuruna minn fuq rasi.", "\u0120arrafni g\u0127alkollox u \u0121ejt fix-xejn,", "qalag\u0127li b\u0127al si\u0121ra t-tama tieg\u0127i.", "Kebbes g\u0127alija l-korla tieg\u0127u,", "u \u017cammni b'g\u0127adu tieg\u0127u.", "Ing\u0127aqdu flimkien il-qtajja' tieg\u0127u,", "qabdu g\u0127al fuqi triqthom u waqqfu l-kamp madwari.", "\u0126adli 'l \u0127uti 'l bog\u0127od minni.", "\u0126biebi saruli barranin.", "G\u0127ebu qrabati u l-\u0127bieb tal-qalba,", "dawk li kont nilqa' f'dari nsewni.", "San-nisa li jaqduni j\u017communi bi frustier,", "sirt g\u0127alihom b\u0127al wie\u0127ed barrani.", "Insejja\u0127 lill-qaddej tieg\u0127i u ma jwe\u0121ibx,", "g\u0127alkemm jiena nitolbu b'fomm il-\u0127niena.", "Nifsi jqa\u017c\u017ce\u017c lil marti,", "sirt ninten g\u0127al nies dari.", "I\u017c-\u017cg\u0127ar imqarq\u010bin ukoll jistmerruni,", "jg\u0127adduni bi\u017c-\u017cmien kif nidher quddiemhom.", "Il-\u0127bieb tal-qalb ilkoll jistkerrhuni,", "dawk li \u0127abbejt daru kontrija.", "Le\u0127ni dab, sirt g\u0127adma u \u0121ilda,", "bilkemm baqag\u0127li \u0121ilda ma' \u0127nieki.", "\u0126ennu g\u0127alija, \u0127ennu g\u0127alija intom, \u0127biebi", "g\u0127ax id Alla laqtitni.", "G\u0127aliex tag\u0127mlu g\u0127alija b\u0127al Alla,", "u minn la\u0127mi ma tixbg\u0127u qatt?", "Kemm nixtieq li kliemi jinkiteb,", "kemm nixtieq li jitnaqqax fil-bron\u017c,", "jew b'xafra tal-\u0127adid u b'mili ta\u010b-\u010bomb", "jitni\u017c\u017cel g\u0127al dejjem fil-blat!", "Jien naf li d-Difensur tieg\u0127i \u0127aj", "u fl-a\u0127\u0127ar fuq it-trab iqum,", "u wara li jintemm \u0121ildi,", "g\u0127oddni bla la\u0127am, nara 'l Alla .", "Lilu narah b'\u0127abib tieg\u0127i,", "Dak li jilm\u0127u g\u0127ajnejja ma jkunlix barrani!", "Qed iddub qalbi \u0121o fija \u2026", "La qed tg\u0127idu: 'Kif se nag\u0127mlu g\u0127alih?',", "u 'Fih tinsab il-kaw\u017ca ta' li \u0121ralu',", "ng\u0127idilkom: 'Ib\u017cg\u0127u mis-sejf lest g\u0127alikom", "g\u0127ax b'korla g\u0127all-\u0127tijiet is-sejf ji\u0121i,", "u tkunu tafu li hemm Im\u0127allef.' \""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.20", "bookref": "JOB.20", "text": ["It-tieni diskors ta' Sofar", "Qabe\u017c jitkellem Sofar in-Nag\u0127mi, u qal:", "\"Ara, qabb\u017cuni mill-\u0121did \u0127sibijieti,", "u t-tqanqil ta' ru\u0127i \u0121o fija.", "G\u0127ax kif nisma' \u010banfirek ireg\u0127exni,", "l-ispirtu \u0121o fija j\u0121ag\u0127alni nwie\u0121bek.", "Taf xejn int li minn dejjem,", "mindu deher fid-dinja l-bniedem,", "it-trijonf tal-\u0127\u017ciena \u0127ajtu qasira,", "u l-fer\u0127 ta' bin id-dnewwa jdum waqt wie\u0127ed?", "Imqar til\u0127aq sas-sema kburitu,", "u rasu tmiss is-s\u0127ab,", "b\u0127all-\u0127mie\u0121 ta' \u0121o msarnu jintrema g\u0127al dejjem,", "u jg\u0127id min kien jafu: 'Fejn hu?'", "Jg\u0127ib b\u0127al \u0127olma u \u0127add ma jsibu,", "b\u0127all-fanta\u017cmi tal-lejl jit\u0127arrab.", "L-g\u0127ajn li kienet tarah ma tilm\u0127ux aktar,", "lanqas ma tibqa' tafu daru.", "Uliedu jittallbu b\u0127al foqra", "g\u0127ax kellu jrodd il-\u0121id tieg\u0127u.", "G\u0127admu mimli bi\u017c-\u017cg\u0127o\u017cija,", "mieg\u0127u fit-trab jimtedd.", "G\u0127alkemm ji\u0121ih \u0127elu l-\u0127a\u017cen f'\u0127alqu,", "u joqg\u0127od ilebbtu bi lsienu;", "g\u0127alkemm idewmu u ma j\u0127allihx jin\u017cel,", "u f'nofs \u0127alqu j\u017commu tajjeb,", "dak l-ikel jit\u0127assar fl-istonku tieg\u0127u,", "isir velenu ta' lifg\u0127a f'imsarnu.", "Il-\u0121id li bala' jkollu jaqilg\u0127u,", "iqallag\u0127hulu Alla mill-istonku.", "Velenu tas-sriep hu reda',", "u lsien il-lifg\u0127a joqtlu.", "Ma jarax aktar il-gliegel ta\u017c-\u017cejt ,", "lanqas in-nixxig\u0127at tal-g\u0127asel u l-\u0127alib.", "Irodd kulma kiseb bla ma jistg\u0127allu,", "mill-\u0121id li \u0127a\u017cen ma jgawdi xejn,", "talli g\u0127affe\u0121 il-fqir flok \u0127a \u0127siebu,", "u seraq djar \u0127addie\u0127or flok bena tieg\u0127u.", "Billi qatt ma kienet xebg\u0127ana \u017caqqu,", "ma je\u0127ilsux il-\u0121id li rekken.", "Billi xejn ma \u0127arab il-kilba tieg\u0127u,", "ma jdum xejn ir-risq tieg\u0127u.", "Fl-aqwa tal-\u0121id ja\u0127kmuh id-dwejjaq,", "kull xorta ta' \u0127sara ti\u0121i fuqu.", "Hu u ja\u0127seb biex jimla \u017caqqu,", "Alla jimlihielu bin-nar tal-korla tieg\u0127u,", "u jsawwabhulu sa \u0121o msarnu.", "Jekk ja\u0127rab mis-sejf tal-\u0127adid,", "jil\u0127qu l-qaws tal-bron\u017c.", "Il-vle\u0121\u0121a tinfidlu dahru,", "il-ponta tleqq to\u0127ro\u0121 minn fwiedu,", "u t-twerwir ja\u0127kimlu qalbu.", "Merfug\u0127in g\u0127alih id-dlamijiet kollha,", "nar li \u0127add ma qabbdu ja\u0127arqu", "u jtemm kulma baqa' fl-g\u0127arix tieg\u0127u.", "Is-smewwiet jikxfulu \u0127\u017cunitu", "u l-art tqum kontrih.", "Daru jkaxkarha l-g\u0127arg\u0127ar,", "l-ilma qawwi li jin\u017cel f'jum il-korla.", "Dan sehem il-\u0127a\u017cin ming\u0127and Alla,", "dan hu l-wirt li refag\u0127lu Alla.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.21", "bookref": "JOB.21", "text": ["Twe\u0121iba ta' \u0120ob", "\u0120ob wie\u0121eb u qal:", "\"Isimg\u0127uni, isimg\u0127uni kelma,", "u jkunli dan il-fara\u0121 tag\u0127kom.", "Stabru bija, \u0127alluni nitkellem,", "u x\u0127in nispi\u010b\u010ba ddie\u0127ku kemm tridu.", "Jewwilla ma' bniedem li g\u0127andi xi ng\u0127id jien?", "M'g\u0127andix forsi g\u0127ax nitlef sabri?", "Araw xi \u0121rali u g\u0127andkom titbikkmu,", "u tqieg\u0127du jdejkom fuq fommkom.", "G\u0127ax jien imqar na\u0127seb biss nibqa' mnixxef,", "u taqbadni tkexkixa ma' \u0121ismi kollu.", "L-g\u0127ala l-\u0127\u017ciena \u0127ajjithom twila,", "u kulma jmorru jikbru fis-setg\u0127a?", "Imqabbda fis-sod il-familja tag\u0127hom:", "missirijiethom g\u0127adhom mag\u0127hom,", "u wliedhom ta\u0127t g\u0127ajnejhom.", "Djarhom fi\u017c-\u017cgur, m'g\u0127andhomx minn xiex jib\u017cg\u0127u,", "mhuwiex fuqhom il-bastun ta' Alla.", "Inissel il-barri tag\u0127hom u ma jfallix,", "tferrag\u0127 il-baqra tag\u0127hom u ma tkorrix.", "Jer\u0127u \u017c-\u017cg\u0127ar tag\u0127hom jimir\u0127u b\u0127all-\u0127rief,", "u lit-tfal tag\u0127hom jog\u0127xew fi\u017c-\u017cfin.", "Jg\u0127annu bi\u010b-\u010betra u t-tanburlin,", "u jixxalaw bid-daqq tal-flawt.", "Jg\u0127adduha tajjeb \u0127ajjithom kollha,", "u jin\u017clu bis-sliem fl-Imwiet.", "U dawn qalu 'l Alla: '\u0126allina bi kwietna,", "minn triqatek ma jimpurtaniex.", "X'inhu Xaddaj biex a\u0127na nobduh?", "X'se nda\u0127\u0127lu jekk nitolbuh?'", "M'g\u0127andhomx forsi l-\u0127\u017ciena xortihom f'idejhom", "g\u0127alkemm \u0127siebhom imbieg\u0127ed minn Alla?", "Kemm-il darba ntfiet il-lampa tal-\u0127\u017ciena,", "jew messithom il-\u0127sara li \u0127aqqhom,", "jew qassmitilhom u\u0121ig\u0127 il-korla ta' Alla?", "Kemm minnhom saru b\u0127at-tiben mar-ri\u0127,", "jew b\u0127al sifja ma\u0127tufa mir-riefnu?", "Tg\u0127idu: 'Alla jerfa' l-kastig tag\u0127hom g\u0127al uliedhom';", "le, ng\u0127idilkom, lill-\u0127ati jmissu jag\u0127tih \u0127alli jitg\u0127allem,", "\u0127a jaraw g\u0127ajnejh stess il-kal\u010bi tieg\u0127u,", "u jixrob huwa nnifsu mill-korla ta' Xaddaj.", "G\u0127ax x'jimpurtah minn daru wara mewtu,", "meta jkun g\u0127alaq l-g\u0127add ta' xhuru?", "Tg\u0127iduli: 'Se jg\u0127allem xi \u0127add l-g\u0127erf lil Alla,", "Hu li jag\u0127mel \u0127aqq mill-og\u0127la \u0127lejjaq ?'", "Araw: wie\u0127ed imut fl-a\u0127jar ta' sa\u0127\u0127tu", "kollu hieni u kuntent,", "\u0121enbejh mimlija bis-simna", "u l-mudullun ta' g\u0127admu tari.", "Ie\u0127or imut bl-imrar \u0121o qalbu,", "ming\u0127ajr qatt ma daq xi hena.", "U lkoll xorta fit-trab jimteddu,", "'il wie\u0127ed u 'l ie\u0127or jiksi d-dud.", "Ara: jiena naf tajjeb \u0127sibijietkom,", "x'qeg\u0127din tfasslu biex tonsbuni.", "Se tg\u0127iduli: 'Fejn hi issa dar il-prin\u010bep?", "Fejnhom issa l-g\u0127amajjar tal-\u0127\u017ciena?'", "Ng\u0127idilkom: 'Staqsu 'l dawk li siefru,", "u tirruftawx it-tag\u0127rif li \u0121abru.", "Il-\u0127a\u017cin ma jintmessx minn jum il-\u0127sara,", "ikun me\u0127lus x\u0127in ti\u0121i l-korla.", "\u0126add ma j\u010banfru f'wi\u010b\u010bu g\u0127al im\u0121ibtu,", "\u0127add ma j\u0127allsu talli g\u0127amel.", "U x\u0127in imorru bih g\u0127ad-difna,", "tmur warajh in-nies bi \u0127\u0121arha,", "u timxi quddiemu folla kbira;", "tag\u0127millu fuq qabru sahra,", "u jkunlu \u0127elu t-trab tal-wied.'", "Kif tridu, mela, tfarr\u0121uni?", "Bil-frug\u0127a?", "Mhux gideb biss baqa' fi twe\u0121ibkom?\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.22", "bookref": "JOB.22", "text": ["It-tielet diskors ta' Elifa\u017c", "Wie\u0121bu Elifa\u017c it-Temani:", "\"Jista' l-bniedem jiswa lil Alla?", "Jiswielu g\u0127allinqas l-g\u0127aref?", "X'se \u017c\u017cidlu 'l Xaddaj bil-\u0127ajja tajba tieg\u0127ek?", "X'se jda\u0127\u0127al Alla minn im\u0121ibtek bla tebg\u0127a?", "Jewwilla g\u0127at-tjieba tieg\u0127ek li Hu j\u010banfrek", "u j\u0121ibek g\u0127all-\u0127aqq tieg\u0127u?", "Mhux g\u0127ax kbira hi \u0127\u017cunitek,", "u \u0127tijietek ma ssibx tarfhom?", "Int \u0127adt ir-rahan lil \u0127utek g\u0127al xejn b'xejn,", "u ne\u017c\u017cajt g\u0127erja lill-im\u010ber\u010brin.", "Int \u010b\u0127adt l-ilma lill-g\u0127ajjenin", "u ma tmajtx lill-im\u0121ew\u0127in.", "Int g\u0127ax tifla\u0127 ksibt l-art,", "u tg\u0127ammar fiha b'rasek merfug\u0127a.", "Int bg\u0127att ir-romol b'idejhom vojta,", "u s\u0127aqt dirg\u0127ajn l-iltiema.", "G\u0127alhekk tara nases madwarek,", "u bi\u017ca' li ja\u0127kmek g\u0127al g\u0127arrieda.", "Jew kont ta\u0127seb li ma tarax id-dlam,", "u li ma jg\u0127errqikx l-g\u0127arg\u0127ar?", "Mhuwiex Alla l-Og\u0127la tas-sema,", "u jara ras il-kwiekeb li huma fl-g\u0127oli?", "U int ti\u0121i tg\u0127id: 'X'jaf Alla?", "Kif jista' ji\u0121\u0121udika b'dak is-s\u0127ab iswed?", "Jg\u0127attih is-s\u0127ab u ma j\u0127allihx jara,", "fuq il-\u0127nejja tas-sema Hu jimxi.'", "Trid int taqbad it-triq il-mudlama,", "li g\u0127addew minnha n-nies il-\u0127\u017ciena,", "nies li n\u0127atfu qabel \u017cmienhom,", "meta xmara \u0121arrfet is-sisien tag\u0127hom?", "Dawn qalu 'l Alla: '\u0126allina bi kwietna;", "x'jista' jag\u0127mel Xaddaj g\u0127alina?'", "I\u017cda kien Hu li mela bil-\u0121id lil djarhom,", "g\u0127ad li \u0127sieb il-\u0127\u017ciena mbieg\u0127ed minnu.", "Jaraw dan il-\u0121usti u jifir\u0127u,", "dawk ta' bla \u0127tija jiddie\u0127ku u jg\u0127idu:", "'\u0120ie fix-xejn il-kobor tag\u0127hom,", "u l-\u0121id tag\u0127hom belg\u0127u n-nar.'", "Er\u0121a' lejn Alla, ag\u0127mel \u0127bieb mieg\u0127u,", "u mbag\u0127ad ikollok ri\u017cq tajjeb.", "Ilqa' t-tag\u0127lim \u0127iere\u0121 minn fommu,", "u a\u0127\u017cen \u0121o qalbek kliemu.", "Jekk iddur lejn Xaddaj ter\u0121a' tintrafa';", "jekk tbieg\u0127ed minn darek id-dnewwa,", "jekk tarmi fit-trab id-deheb tieg\u0127ek,", "u qalb i\u010b-\u010bag\u0127ak tal-wied id-deheb fin tieg\u0127ek,", "ikun Xaddaj id-deheb tieg\u0127ek,", "u l-\u0127a\u017cniet tal-fidda tieg\u0127ek.", "Issib f'Xaddaj l-g\u0127axqa tieg\u0127ek", "u lejn Alla int terfa' wi\u010b\u010bek.", "X\u0127in titolbu Hu jag\u0127tik widen,", "u int troddlu l-weg\u0127diet tieg\u0127ek.", "Kulma trid tag\u0127mel jirnexxilek,", "g\u0127ax jiddi d-dawl fuq mog\u0127dijietek.", "Jekk ibaxxuk, g\u0127id: 'Ji\u0121i l-qawmien,'", "g\u0127ax jing\u0127ata l-g\u0127ajnuna min ibaxxi rasu.", "Alla je\u0127les lil kull min hu bla \u0127tija,", "u int tin\u0127eles g\u0127as-safa ta' jdejk.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.23", "bookref": "JOB.23", "text": ["Twe\u0121iba ta' \u0120ob", "\u0120ob wie\u0121eb u qal:", "\"Illum ukoll bi rvell se jkun twe\u0121ibi,", "g\u0127ax idu t\u0127arrax it-tnehid tieg\u0127i.", "Mhux li kont naf fejn insibu,", "jew xi triq nie\u0127u lejn it-tron tieg\u0127u!", "Kont irressaq quddiemu l-kaw\u017ca tieg\u0127i", "b'kotra ta' ra\u0121unijiet lesti fuq fommi,", "u nkun naf xi twe\u0121ib g\u0127andu g\u0127alija,", "u nifhem dak li jrid jg\u0127idli.", "Jaqaw b'wiri ta' sa\u0127\u0127a jitlewem mieg\u0127i?", "Le!", "Imma aktar na\u0127seb li joqg\u0127od jismag\u0127ni.", "Hemm jista' l-\u0121ust jirra\u0121una mieg\u0127u,", "u jien nirba\u0127 \u017cgur il-kaw\u017ca tieg\u0127i.", "Jekk immur lejn il-Lvant Hu mhux hemm,", "jekk lejn il-Punent anqas ma nilm\u0127u.", "Indur lejn it-Tramuntana u ma nsibux,", "nilwi lejn in-Nofsinhar u lanqas ma narah hemm.", "G\u0127ax Hu jaf sewwa l-mixi ta' ri\u0121lejja,", "jekk jg\u0127arbilni niddi b\u0127ad-deheb.", "Ri\u0121li \u017camm s\u0127i\u0127 fuq il-passi tieg\u0127u,", "\u0127arist triqtu u ma \u0121\u0121ennibtx minnha.", "Ma warrabtx il-kmandamenti ta' xufftejh,", "g\u0127o\u017c\u017cejt f'qalbi d-digrieti ta' fommu.", "I\u017cda Hu qatag\u0127ha, min se jre\u0121\u0121g\u0127u lura?", "Dak li jrid jag\u0127mlu.", "Hu jtemm is-sentenza li qatag\u0127li,", "u \u0127afna o\u0127rajn li g\u0127andu f'mo\u0127\u0127u.", "G\u0127alhekk nitkexkex quddiemu,", "u mqar na\u0127seb biss nib\u017ca' minnu.", "Alla mewwitli qalbi,", "Xaddaj werwirni.", "G\u0127ax ninsab imxekkel mid-dlam,", "u miksi kollni mi\u010b-\u010bpar."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.24", "bookref": "JOB.24", "text": ["Il-mo\u0127qrija tal-imsejkna", "\"L-g\u0127ala Xaddaj i\u017comm mo\u0127bija \u017c-\u017cminijiet ,", "u dawk li j\u0127obbuh ma jarawx jiem il-\u0127aqq?", "Il-\u0127\u017ciena jne\u0127\u0127u s-sinjali ta' qsim l-g\u0127elieqi,", "jisirqu l-imrie\u0127el u jirg\u0127uhom huma.", "Jie\u0127du l-\u0127mar tal-iltim,", "u j\u017commu b'rahan il-barri tal-armla.", "Ja\u0127tfu l-iltim minn sider ommu", "u j\u017commu b'rahan it-tifel tal-fqir.", "Ike\u010b\u010bu mit-triq tag\u0127hom l-imsejkna,", "u l-fqar tal-pajji\u017c ikollhom jin\u0127bew.", "B\u0127al \u0127mir fix-xag\u0127ri jo\u0127or\u0121u", "jit\u0127abtu \u0127a jsibu l-ikel tag\u0127hom,", "ix-xag\u0127ri jitmg\u0127alhom 'l uliedhom.", "Ja\u0127sdu g\u0127elieqi li mhumiex tag\u0127hom,", "ilaqqtu mid-dwieli tal-g\u0127onja.", "Jg\u0127addu l-lejl g\u0127erja ming\u0127ajr g\u0127ata,", "m'g\u0127andhomx ilbies x'jilqg\u0127alhom il-ksie\u0127.", "Jixxarrbu g\u0127asra bix-xita tal-muntanji,", "jitrekknu mal-blat g\u0127ax m'hemmx fejn jistkennu.", "Ji\u0121\u0121errew g\u0127erja ming\u0127ajr ilbies,", "imorru bil-\u0121u\u0127 bil-qatet f'idejhom.", "Jis\u0127qu fil-mag\u0127sar i\u017c-\u017cebbu\u0121,", "jag\u0127sru l-g\u0127eneb, u mejta bil-g\u0127atx.", "Fil-belt jokorbu dawk li qed imutu,", "gri\u017cmejn il-feruti jg\u0127ajtu g\u0127all-g\u0127ajnuna,", "u Alla ma jag\u0127tix kas tat-talba tag\u0127hom.", "Hemm u\u0127ud li rvillaw g\u0127ad-dawl,", "li ma jridux jafu bi triqatu", "u f'mog\u0127dijietu ma j\u017commux.", "Iqum qabel jisba\u0127 l-assassin,", "biex joqtol il-fqir u l-imsejken.", "Billejl i\u0127uf il-\u0127alliel,", "aji\u017cgassa d-djar fis-satra tad-dlam.", "I\u017c-\u017cieni wkoll jistenna d-dlam,", "jg\u0127id lilu nnifsu: \"\u0126add ma jarani\",", "u jqieg\u0127ed maskra ma' wi\u010b\u010bu.", "bBinhar jinqaflu \u0121ewwa", "dawn li ma jridux jafu bid-dawl.", "G\u0127alihom ilkoll dlam hi l-g\u0127odwa,", "malli jisba\u0127 jaqbadhom il-bi\u017ca'.", "Jekk mhux hekk min \u0121ej igiddibni,", "u j\u0121ib fix-xejn l-argument tieg\u0127i?\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.25", "bookref": "JOB.25", "text": ["Twe\u0121iba ta' Bildad", "U Bildad minn Su\u0127a wie\u0121eb:", "\"X'kobor ta' setg\u0127a g\u0127andu", "u x'bi\u017ca' jnissel Alla", "li j\u017comm l-ordni fl-og\u0127la smewwiet tieg\u0127u!", "Min jista' jg\u0127oddhom l-e\u017cer\u010bti tieg\u0127u ?", "U 'l min ma til\u0127aqx l-g\u0127assa tieg\u0127u?", "Kif jista' l-bniedem jo\u0127ro\u0121 \u0121ust quddiem Alla?", "Kif jista' jkun safi l-imwieled minn mara?", "Anqas il-qamar ma jiddi g\u0127alih,", "u f'g\u0127ajnejh il-kwiekeb mhumiex safja;", "wisq inqas il-bniedem li hu \u0127anex,", "bin il-bniedem, li mhux g\u0127ajr dudu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.26", "bookref": "JOB.26", "text": ["\"Jirtog\u0127du fil-qieg\u0127 l-erwie\u0127 tal-mejtin,", "il-ba\u0127ar u kulma jg\u0127ammar fih.", "Mikxuf quddiemu l-Imwiet,", "xejn ma jistorlu Art it-Telfien.", "Hu jifrex fuq il-vojt tas-smewwiet,", "i\u017comm l-art imdendla fuq ix-xejn.", "Jag\u0127laq l-ilma fis-s\u0127ab tieg\u0127u,", "u ma jinfaqax is-s\u0127ab bit-toqol tieg\u0127u.", "Hu jg\u0127atti wi\u010b\u010b il-qamar mimli,", "jifrex fuqu s-s\u0127aba tieg\u0127u.", "\u0126a\u017c\u017ce\u017c \u010birku fuq wi\u010b\u010b il-ba\u0127ar,", "fejn jinferaq id-dawl mid-dlam.", "Il-kolonni tas-sema jirtog\u0127du,", "jitwerwru bi\u010b-\u010banfir tieg\u0127u.", "Bil-qawwa ta' drieg\u0127u sikket il-Ba\u0127ar,", "bil-\u0127ila ta' mo\u0127\u0127u sa\u0127aq lil Ra\u0127ab .", "B'nifsu ji\u010b\u010baraw is-smewwiet,", "idu tinfed is-serp \u0127afif.", "Dawn biss intietef ta' qawwietu,", "tfesfisa dg\u0127ajfa li nisimg\u0127u fuqu!", "Min jifhmu, mela, r-rag\u0127ad ta' seteg\u0127tu?\"", "Kliem Bildad bla sugu", "Wie\u0121eb \u0120ob u qal:", "\"M'hawnx g\u0127alik kemm tg\u0127inu lid-dg\u0127ajjef,", "kemm taf issa\u0127\u0127u d-drieg\u0127 mitru\u0127!", "Kemm tag\u0127tih parir lill-injurant,", "u hekk turi kemm tinqala'!", "I\u017cda g\u0127al min fhimt tg\u0127idu kliemek?", "Ta' min hu l-ispirtu li webblek?\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.27", "bookref": "JOB.27", "text": ["\u0120ob isostni sal-a\u0127\u0127ar l-inno\u010benza tieg\u0127u", "\u0120ob issokta jitkellem u qal:", "\"Na\u0127lef b'Alla l-\u0127aj, li \u010ba\u0127\u0127adni mid-dritt tieg\u0127i,", "b'Xaddaj li mela bl-imrar lil ru\u0127i,", "li sakemm iddum il-\u0127ajja fija,", "u nifs Alla f'imnifsejja,", "l-ebda \u0127a\u017cen ma jlissnu xufftejja,", "anqas gidba ma jg\u0127id ilsieni.", "Ma jkun qatt li nag\u0127tikom ra\u0121un,", "insostni sa ma mmut is-sewwa tieg\u0127i.", "In\u017comm s\u0127i\u0127 mas-sewwa tieg\u0127i u ma n\u010bedix,", "ma \u010b\u010banfarnix il-kuxjenza dwar \u0127ajti.", "\u0126a jkun mag\u0127dud mal-\u0127\u017ciena l-g\u0127adu tieg\u0127i,", "u ma' wlied id-dnewwa dak li jmerini.", "G\u0127ax, x'tama g\u0127andu l-\u0127a\u017cin x\u0127in jitqa\u010b\u010bat,", "meta Alla je\u0127odlu \u0127ajtu?", "Jaqaw jisma' Alla l-g\u0127ajjat tieg\u0127u,", "meta taqa' fuqu l-\u0127sara?", "Isib forsi f'Xaddaj l-g\u0127axqa tieg\u0127u?", "Isejja\u0127 hu lil Alla f'kull \u017cmien?", "Ng\u0127allimkom jien dwar il-qawwa ta' Alla,", "il-\u0127sieb li g\u0127andu Xaddaj ma na\u0127bihx.", "Imma g\u0127alfejn?", "Ilkoll rajtuh dan;", "l-g\u0127aliex, mela, tintilfu fi kliem fierag\u0127?\"", "Twe\u0121iba ta' Sofar", "\"Ara kif i\u0127allas Alla lill-\u0127a\u017cin,", "x'wirt jerfa' Xaddaj g\u0127al min ja\u0127qar.", "Jekk joktor nislu g\u0127as-sejf ikun dan,", "uliedu ma jkollhomx x'jieklu.", "Dawk li j\u0127alli warajh tidfinhom il-pesta,", "u r-romol tieg\u0127u ma jibkuhx.", "Jekk ja\u0127\u017cen b\u0127at-trab il-fidda,", "u jross b\u0127at-tafal balal ta' \u0127wejje\u0121,", "il-\u0127wejje\u0121 li rafa' jilbishom wie\u0127ed \u0121ust,", "u l-fidda jiritha bniedem bla \u0127tija.", "Ikun bena daru b\u0127al g\u0127anqbuta,", "b\u0127ala g\u0127arix li talla' g\u0127assies.", "Jimtedd g\u0127ani i\u017cda ma jer\u0121ax,", "x\u0127in jistenba\u0127 \u0121idu jkun g\u0127osfor.", "It-twerwir ikaxkru b\u0127al g\u0127arg\u0127ar,", "il-lejl ikaxkru b\u0127al riefnu.", "Ri\u0127 mil-Lvant jobormu u j\u0121orru,", "jikinsu mill-g\u0127amara tieg\u0127u.", "Bla \u0127niena jonfo\u0127 fuqu,", "hu u ja\u0127rab mill-qabda tieg\u0127u.", "I\u010bap\u010bap g\u0127alih idu,", "u bi tvenvina jkaxkru minn postu.\"", "Bil-\u0127effa jin\u0121arr il-\u0127a\u017cin fuq wi\u010b\u010b l-ilma,", "mis\u0127ut ikun wirtu fuq l-art,", "ma jaqbadx aktar it-triq lejn id-dwieli.", "B\u0127alma n-nixfa u s-s\u0127ana jixorbu l-ilma tas-sil\u0121,", "hekk jag\u0127mel l-Imwiet lill-midneb.", "Jinsieh il-\u0121uf li \u0121iebu,", "u ismu ma jiftakrux i\u017cjed;", "hekk, b\u0127al si\u0121ra, jitkisser il-\u0127a\u017cin.", "Hu \u0127aqar il-mara \u0127awlija bla nisel,", "u lill-armla ma tahiex g\u0127ajnuna.", "I\u017cda jqum Dak li jaqbad is-setg\u0127ana bil-\u0127ila tieg\u0127u,", "u l-\u0127a\u017cin ma jkunx aktar \u017cgur minn \u0127ajtu.", "R\u0127ielu Alla jixxettel b'tama qarrieqa,", "i\u017cda g\u0127ajnejh kienu fuq triqtu.", "G\u0127ola g\u0127al ftit u m'g\u0127adux aktar,", "intelaq b\u0127al \u0127axix miela\u0127 kif jinqata',", "in\u0127asad b\u0127al ras ta' sbula."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.28", "bookref": "JOB.28", "text": ["Innu ta' tif\u0127ir lill-G\u0127erf ta' Alla", "Iva, g\u0127andha l-fidda l-minjiera tag\u0127ha", "u d-deheb il-post fejn jissaffa.", "Jittie\u0127ed mit-trab il-\u0127adid,", "u r-ram mill-\u0127a\u0121ar imdewweb.", "Jag\u0127mel il-bniedem tarf g\u0127ad-dlam,", "sal-qieg\u0127 nett hu jist\u0127arre\u0121.", "Fil-blat sewdieni u mdallam", "jaqta' mina 'l bog\u0127od mid-djar.", "Fi mkejjen minsija mir-ri\u0121el jiddendel,", "imbieg\u0127ed min-nies jitbandal.", "Dik l-art li minnha jo\u0127ro\u0121 il-\u0127ob\u017c,", "minn ta\u0127t imqallba bin-nar.", "Minjiera ta\u017c-\u017caffir il-\u0127a\u0121ar tag\u0127ha,", "it-trab tag\u0127ha fih id-deheb.", "It-triq g\u0127al hemm l-ebda g\u0127asfur tal-\u0127tif ma jafha,", "anqas g\u0127ajn il-bies ma tilma\u0127ha.", "Ma jirfsux fuqha l-bhejjem selva\u0121\u0121i,", "anqas ma jg\u0127addi minnha l-iljun.", "Il-bniedem imidd idu g\u0127all-blata ta\u017c-\u017cnied,", "iqalleb mill-qieg\u0127 il-muntanji.", "Minn \u0121ol-blat jaqta' mini,", "u jaraw g\u0127ajnejh minn kull \u0127a\u0121ar prezzju\u017c.", "I\u0127ammel ir-ramel tal-widien,", "u jo\u0127ro\u0121 g\u0127ad-dawl \u0127wejje\u0121 mo\u0127bija.", "Imma l-g\u0127erf minn fejn ji\u0121i,", "u fejn hu postu d-dehen?", "Fejn qieg\u0127ed l-g\u0127erf ma jafx il-bniedem,", "l-g\u0127erf ma jinstabx f'art il-\u0127ajjin.", "Il-Qieg\u0127 jistqarr: 'Mhux fija';", "il-Ba\u0127ar jg\u0127id: 'Mhux g\u0127andi'.", "Bl-ifjen deheb ma jinxtarax,", "anqas ma jit\u0127allas b'mitqlu fidda.", "Ma jinti\u017cinx mad-deheb ta' Ofir,", "anqas mal-a\u0127jar oni\u010bi jew ma\u017c-\u017caffir.", "Ma jiswiex daqsu d-deheb u l-\u0127\u0121ie\u0121,", "ma jinbidilx ma' va\u017cun tad-deheb fin.", "Il-qroll u l-kristall anqas ma nsemmuhom;", "tikseb l-g\u0127erf aqwa mill-\u0121awhar.", "It-topaz tal-Etjopja ma jiswiex daqsu,", "anqas joqg\u0127od \u0127dejh id-deheb l-aktar fin.", "L-G\u0127erf, mela, minn fejn ji\u0121i?", "U fejn hu postu d-dehen?", "Hu mo\u0127bi minn g\u0127ajnejn il-\u0127ajjin kollha,", "hu mistur imqar g\u0127at-tjur tal-ajru.", "It-Telfien u l-Imwiet jg\u0127idu:", "'B'widnejna \u0127adna \u0127baru.'", "Triq l-G\u0127erf Alla biss jag\u0127rafha,", "Hu biss jafu postu.", "G\u0127ax hu j\u0127ares lejn truf l-art,", "u jara ta\u0127t is-sema kollu.", "Meta ffissa lir-ri\u0127 il-qawwa tieg\u0127u,", "u qassam bil-qjies l-ilmijiet;", "meta g\u0127amel sieqja g\u0127ax-xita,", "u triq g\u0127all-beraq tar-rag\u0127ad,", "dak il-\u0127in rah u qiesu,", "st\u0127arr\u0121u g\u0127alkollox u wettqu.", "U qal lill-bniedem:", "'Ara, li tib\u017ca' mill-Mulej hu l-g\u0127erf,", "li titbieg\u0127ed mill-\u0127a\u017cen, l-g\u0127aqal.'"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.29", "bookref": "JOB.29", "text": ["\u0120ob jibki l-img\u0127oddi", "\u0120ob ra\u0121a' qabad jitkellem u qal:", "\"M'hemmx li ner\u0121a' g\u0127a\u017c-\u017cmien ta' dari,", "g\u0127all-jiem meta Alla kien i\u0127arisni,", "meta kienet tiddi fuq rasi l-imnara tieg\u0127u,", "u fid-dawl tieg\u0127u kont nofroq id-dlam!", "M'hemmx li ner\u0121a' g\u0127all-a\u0127jar ta' \u017cmieni,", "meta Alla l-G\u0127oli waqqaf l-g\u0127arix tieg\u0127i,", "u Xaddaj kien g\u0127adu j\u0121ibni", "u madwari kelli \u017c-\u017cg\u0127a\u017cag\u0127 tieg\u0127i!", "Meta kont na\u0127sel saqajja fil-\u0127alib u l-balzmu,", "u nferrag\u0127 fuq ri\u0121lejja gliegel ta' \u017cejt!", "Meta kont no\u0127ro\u0121 lejn bieb il-belt", "biex nie\u0127u posti fil-misra\u0127", "i\u017c-\u017cg\u0127a\u017cag\u0127 kif jarawni kienu jin\u0127bew,", "u x-xju\u0127 iqumu bilwieqfa.", "Il-kapijiet kien jaqtg\u0127u kliemhom,", "u jqieg\u0127du subg\u0127ajhom fuq fommhom.", "Le\u0127en il-kbarat kien jieqaf,", "u lsienhom je\u0127el mas-saqaf ta' \u0127alqhom.", "Min kien jismag\u0127ni kien iberikni,", "min kien jarani kien ifa\u0127\u0127arni.", "G\u0127ax kont ne\u0127les il-fqir li jittallab l-g\u0127ajnuna,", "u l-iltim li ma kellux min jaqbe\u017c g\u0127alih.", "Fuqi kienet tin\u017cel il-barka tal-mag\u0127kus,", "u l-qalb tal-armla kont inferra\u0127.", "Ilbist il-\u0121ustizzja u hi libbset lili,", "b\u0127al mantar u turbant sarli s-sewwa tieg\u0127i.", "Kont g\u0127ajn g\u0127all-ag\u0127ma,", "u ri\u0121el g\u0127all-mag\u0127tub.", "Kont missier g\u0127all-foqra,", "u l-kaw\u017ca ta' wie\u0127ed ma nafux kont nist\u0127arre\u0121.", "Kont inkisser ix-xedaq tal-kiefer,", "u n\u0121ag\u0127lu jer\u0127i l-pri\u017ca minn \u0127alqu.", "Jien g\u0127edt: 'Fil-bejta tieg\u0127i mmut", "wara jiem kotrana daqs ir-ramel.", "G\u0127eruqi nfirxu sa \u0127dejn l-ilma,", "u billejl kelli n-nida fuq il-frieg\u0127i.", "Seb\u0127i baqa' ji\u0121\u0121edded mieg\u0127i,", "dejjem \u0121did il-qaws f'idejja.'", "In-nies kienet tismag\u0127ni siekta,", "tistenna l-parir ming\u0127andi.", "Wara li nitkellem jien ma kinux jer\u0121g\u0127u huma,", "kliemi kien jin\u017cel fuqhom qatra fuq qatra.", "B\u0127ax-xita bikrija kienu jistennew kliemi,", "u jixorbuh b\u0127ax-xita tar-rebbieg\u0127a.", "Jekk kont nitbissmilhom, ma kinux jemmnu lil g\u0127ajnejhom,", "u l-fer\u0127 ta' wi\u010b\u010bi xejn ma kienu jitilfu minnu.", "Kont nurihom it-triq qisni rajjes,", "kont b\u0127al sultan qalb is-suldati,", "fejn immexxihom jien kienu jimxu huma."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.30", "bookref": "JOB.30", "text": ["\"Imma issa jwaqqg\u0127uni g\u0127a\u017c-\u017cufjett", "dawk li huma i\u017cg\u0127ar minni,", "u li missirijiethom mank kont irridhom", "joqog\u0127duli mal-klieb tal-mer\u0127la tieg\u0127i.", "G\u0127ax x'kienet tiswieli l-qawwa ta' jdejhom,", "dawk li telqithom sa\u0127\u0127ithom kollha?", "Mifnija bil-g\u0127aks u bil-\u0121u\u0127,", "kienu ji\u0121\u0121errew fix-xag\u0127ri,", "f'art il-wa\u0127x u l-\u0127rieb;", "ilaqqtu minn qalb l-g\u0127ollieq il-\u0127axix miela\u0127,", "u jie\u0127du b'ikilhom g\u0127eruq il-\u0121ummar.", "Imke\u010b\u010bijin minn fost in-nies,", "jg\u0127ajtu warajhom qishom g\u0127al \u0127alliel,", "marru joqog\u0127du f'xi \u0127andaq,", "fil-gandotti jew fi xquq il-blat;", "jokorbu qalb l-imsa\u0121ar,", "u jitgeddsu ta\u0127t l-g\u0127ollieq.", "Razza tal-boloh u nies bla isem,", "imwarrbin bil-frosta mill-pajji\u017c.", "U issa jien sirt i\u017c-\u017cufjett tag\u0127hom,", "il-bniedem li \u0121ejt f'ilsienhom.", "Jistmerruni u jwarrbu minni,", "xejn ma j\u017commhom milli job\u017cquli f'wi\u010b\u010bi.", "Jitkixxfu g\u0127al biebi b'g\u0127ajnejhom fuqi,", "kull ra\u017can irmew quddiemi.", "Qam l-irmixk fuq il-lemin tieg\u0127i,", "xe\u0127tuli xkiel ma' saqajja,", "\u0127ejjew it-triq g\u0127at-telfien tieg\u0127i.", "\u0126assruli l-mog\u0127dijiet tieg\u0127i,", "\u0127siebhom biss kif jeqirduni,", "m'hemmx min je\u0127lisni minnhom.", "B\u0127al minn sel\u0127a wiesg\u0127a jid\u0127lu g\u0127alija,", "jg\u0127addu jitgerbu qalb it-ti\u0121rif.", "Twerwir fuq ie\u0127or waqa' fuqi,", "inkines b\u0127ar-ri\u0127 il-kobor tieg\u0127i,", "u l-hena tieg\u0127i g\u0127adda b\u0127al s\u0127aba.", "Issa qed iddub \u0121o fija ru\u0127i,", "u \u0127akmuni jiem ta' dwejjaq.", "Billejl g\u0127admi ja\u0127raq aktar minn kaldarun,", "u n-nervi ta' \u0121ismi ma jistri\u0127ux.", "B'sa\u0127\u0127a kbira qabadni minn \u0127wej\u0121i,", "rassni mill-g\u0127onq tal-qmis;", "Alla tefag\u0127ni fil-\u0127ama,", "u sirt b\u0127at-trab u r-rmied.", "Jien ng\u0127ajjatlek u ma twe\u0121ibnix", "nibqa' nsejja\u0127 u ma tag\u0127tix kasi!", "M'g\u0127adekx li kont, sirt krudil mieg\u0127i,", "bil-qawwa kollha ta' drieg\u0127ek tag\u0127mel g\u0127alija,", "taqtag\u0127ni mill-art, trikkibni fuq ir-ri\u0127,", "u titlaqni nitkaxkar mat-tempesta.", "Jien naf li lejn l-Imwiet qed tre\u0121\u0121ag\u0127ni,", "lejn dar il-laqg\u0127a g\u0127all-\u0127ajjin kollha.", "Se jerfa' xi \u0127add idu fuq l-img\u0127arraq", "meta fl-hemm tieg\u0127u jitolbu l-g\u0127ajnuna?", "U ma bkejtx jien g\u0127al min kienet iebsa g\u0127alih il-\u0127ajja?", "Ma g\u0127alejtx jien g\u0127all-bniedem fil-b\u017conn?", "Stennejt ir-risq u \u0121ieni d-deni;", "ittamajt id-dawl u \u0121ieni d-dlam.", "Imsarni jbaqbqu bla mistrie\u0127,", "\u0121ew g\u0127al wi\u010b\u010bi jiem ta' niket.", "B'qalbi sewda ni\u0121\u0121erra bla fara\u0121,", "inqum fil-\u0121emg\u0127a u ng\u0127ajjat:", "Sirt jiena \u0127u x-xakalli,", "g\u0127andi bi s\u0127abi n-ng\u0127am.", "Swiditli l-\u0121ilda aktar minn kaldarun,", "g\u0127admi ja\u0127raq aktar minn ri\u0127 jikwi.", "Qalbet i\u010b-\u010betra tieg\u0127i g\u0127al daqq in-niket,", "u g\u0127all-g\u0127anja tal-bekkejja l-flawt tieg\u0127i."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.31", "bookref": "JOB.31", "text": ["\"G\u0127amilt patt ma' g\u0127ajnejja", "li fuq xebba ma nix\u0127ethomx.", "U x'inhu s-sehem li qassam Alla mill-g\u0127oli?", "X'wirt \u0127ejja Xaddaj mis-smewwiet?", "Mhux il-\u0127sara g\u0127all-midneb", "u l-i\u017cventura g\u0127all-\u0127\u017ciena?", "I\u017cda ma jarax Alla l-im\u0121iba tieg\u0127i?", "Ma jg\u0127oddlix il-passi kollha tieg\u0127i?", "Qatt imxejt jien bil-gideb?", "Qatt \u0127affift il-pass lejn il-qerq?", "\u0126a ji\u017cinni Alla b'mi\u017cien tajjeb,", "u jag\u0127raf il-\u0127ajja bla tebg\u0127a tieg\u0127i.", "Jekk ilwejt mit-triq id-dritta,", "u qalbi strie\u0127et wara t-t\u0127ajjir t'g\u0127ajnejja,", "jew we\u0127let xi tebg\u0127a ma' jdejja,", "\u0127a ni\u017cra' jien u l-frott jie\u0127du \u0127addie\u0127or,", "u dak li jinbitli jinqala' mill-g\u0127eruq.", "Jekk issa\u0127\u0127ret qalbi wara mara o\u0127ra,", "u ssajjajt g\u0127aliha wara bieb g\u0127ajri,", "\u0127a tit\u0127an marti g\u0127al \u0127addie\u0127or,", "u jmilu fuqha r\u0121iel o\u0127rajn.", "G\u0127ax dan hu g\u0127amil fa\u0127xi,", "dnub li ji\u0121\u0121udikawh l-im\u0127allfin.", "Hu nar li ja\u0127raq sat-Telfien,", "u jeqridli \u0121idi kollu.", "Qatt \u010b\u0127adt il-jedd lill-qaddej tieg\u0127i,", "jew lill-qaddejja x\u0127in tlewmu mieg\u0127i?", "Le, g\u0127ax x'kont nag\u0127mel li kellu jqum Alla?", "X'kont inwie\u0121eb li kien ji\u0121i jist\u0127arri\u0121ni?", "Min g\u0127amel lili fil-\u0121uf, ma g\u0127amilx ukoll lilu?", "Mhux l-istess wie\u0127ed sawwarna fi \u0127dan ommijietna?", "Qatt \u010b\u0127adt jien lill-foqra dak li xtaqu?", "\u0126allejt jien g\u0127ajnejn armla jinfnew?", "Qatt kiltu wa\u0127di l-bukkun tieg\u0127i?", "Ma kielx ukoll minnu l-iltim,", "li minn \u010bkunitu rabbejt b\u0127al missier,", "u mexxejtu sa minn \u0121uf ommu?", "Jekk rajt xi msejken mifni bl-g\u0127era,", "jew xi fqir li ma kellux g\u0127ata,", "u ma berkunix \u0121enbejh,", "jew ma ssa\u0127\u0127anx bis-suf tan-nag\u0127a\u0121 tieg\u0127i;", "jekk erfajt idi kontra l-inno\u010benti,", "g\u0127ax kelli fil-qorti min jaqbe\u017c g\u0127alija ,", "\u0127a tinqala' spallti minn \u0121o g\u0127onqi,", "u drieg\u0127i jinkiser mill-minkeb.", "G\u0127ax kont nib\u017ca' mill-kastig ta' Alla,", "u ma nifla\u0127x g\u0127all-kobor ta' seb\u0127u.", "Qatt g\u0127edt lid-deheb: 'Inti t-tama tieg\u0127i,'", "jew lid-deheb fin: 'Bik mistrie\u0127a rasi'?", "Fra\u0127t xi darba bil-kotra ta' \u0121idi,", "jew bil-qlig\u0127 kbir li kisbuli jdejja?", "Jekk rajt ix-xemx tiddi ,", "u l-qamar tiela' bi \u0121mielu,", "tg\u0127awwiet forsi qalbi bis-serqa,", "u tajthom bewsa b'idi ma' fommi?", "Mhuwiex delitt li ji\u0121\u0121udikawh l-im\u0127allfin,", "talli nkun \u010b\u0127adt 'l Alla li jsaltan fl-g\u0127oli?", "\u0126adt xi gost bid-deni tal-g\u0127adu tieg\u0127i,", "inkella fra\u0127t meta laqtitu l-\u0127sara?", "Le, anqas ilsieni ma \u0127allejt jidneb", "b'xi talba ta' sa\u0127ta fuq \u0127ajtu.", "Qatt qalu n-nies ta' dari:", "'Mhux li konna nixbg\u0127u mill-mejda tieg\u0127u?'", "L-ebda frustier ma \u0127allejt jg\u0127addi l-lejl barra,", "dari fta\u0127tha lill-vja\u0121\u0121atur.", "Qatt \u0127bejt b\u0127al Adam dnubi,", "jew sarrejt fi \u0127dani \u0127tijieti,", "jew bqajt sieket mag\u0127luq \u0121ewwa dari,", "g\u0127alkemm l-g\u0127ag\u0127a tal-kotra kienet tbe\u017c\u017cag\u0127ni,", "u jkexkixni t-tmaqdir tat-trib\u00f9?", "Mhux li kien jisma' xi \u0127add il-kaw\u017ca tieg\u0127i!", "Hawn hi l-firma tieg\u0127i!", "\u0126a jwe\u0121ibni Xaddaj!", "M'hux li kelli l-att tal-akku\u017ca ta' min xlieni!", "Fuq spallti kont in\u0121orru,", "jew ma' rasi ndawru b\u0127al kuruna.", "Kont ng\u0127oddlu wie\u0127ed wie\u0127ed il-passi tieg\u0127i,", "kont nersaq lejh b\u0127al wie\u0127ed kbir.", "Jekk g\u0127ajjat kontrija r-raba' tieg\u0127i,", "u bkew flimkien ir-raddi tieg\u0127u,", "g\u0127ax kilt bla \u0127las mill-frott tieg\u0127u,", "u dawk li \u0127admuh fnejtilhom ru\u0127hom,", "flok qam\u0127 jinbitli x-xewk,", "flok xg\u0127ir \u0127axix \u0127a\u017cin.\"", "Tmiem id-diskors ta' \u0120ob."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.32", "bookref": "JOB.32", "text": ["Jinda\u0127al Eli\u0127u bejn \u0120ob u \u0127biebu", "Imbag\u0127ad dawk it-tlitt ir\u0121iel ma we\u0121buhx i\u017cjed g\u0127ax hu baqa' j\u017comm ru\u0127u b'\u0121ust.", "Hawn xeg\u0127let il-korla ta' Eli\u0127u bin Barakel, il-Bu\u017ci, mill-familja ta' Ram.", "Inkorla g\u0127al \u0120ob g\u0127ax baqa' j\u017comm li g\u0127andu ra\u0121un fil-kaw\u017ca tieg\u0127u ma' Alla; inkorla wkoll g\u0127al tlitt i\u0127bieb tieg\u0127u g\u0127ax ma sabux xi jwe\u0121buh u hekk ji\u0121i li taw tort lil Alla.", "Eli\u0127u kien baqa' sieket waqt li kienu jitkellmu huma ma' \u0120ob g\u0127ax kienu akbar minnu fi\u017c-\u017cmien.", "I\u017cda kif ra li dawn it-tlitt ir\u0121iel ma kienx baqg\u0127alhom twe\u0121iba fuq fommhom, Eli\u0127u ried ji\u017cfoga l-korla tieg\u0127u.", "Mela qabad iwie\u0121eb Eli\u0127u bin Barakel, il-Bu\u017ci, u qal:", "\"Jien \u017cg\u0127ir fi\u017c-\u017cmien", "u intom mg\u0127obbija bis-snin;", "g\u0127alhekk qg\u0127adt lura,", "u b\u017cajt quddiemkom inperre\u010b g\u0127erfi.", "Kont in\u017comm li l-jiem jitkellmu,", "u l-\u0127afna snin jg\u0127allmu l-g\u0127erf.", "I\u017cda hu l-ispirtu fil-bniedem,", "nifs Xaddaj li jag\u0127ti d-dehen,", "u mhux g\u0127ax xju\u0127 il-bnedmin jifhmu,", "lanqas g\u0127ax anzjani ma jafu x'inhu s-sewwa.", "G\u0127alhekk ng\u0127id: 'Isimg\u0127u lili,", "jien ukoll irrid nuri fehemti.'", "Ara qg\u0127adt b'sabri nismag\u0127kom titkellmu,", "u ni\u017cen ir-ra\u0121unijiet li \u0121\u0121ibu;", "intom u tag\u0127\u017clu l-argumenti tag\u0127kom", "\u0127siebi kien wieqaf fuqkom.", "I\u017cda ma sibtx wie\u0127ed li jmeri 'l \u0120ob sewwa,", "\u0127add minnkom ma g\u0127araf iwaqqag\u0127lu kliemu.", "Ti\u0121ux tg\u0127idu: 'Sibna l-G\u0127erf ma' wi\u010b\u010bna;", "li Alla biss jista' jeg\u0127lbu u mhux il-bniedem.'", "G\u0127alhekk mhux b'dal-mod infassalhom l-argumenti,", "mhux bi kliemkom se nwie\u0121bu 'l \u0120ob.", "Arahom! tbikkmu, ma ssuktawx iwie\u0121bu,", "il-kliem naqashom.", "Se nibqa' nistenna meta huma siktu,", "meta waqfu u ma we\u0121bux aktar?", "Le!", "Inwie\u0121eb jien ukoll kif imissni,", "jien ukoll irrid nuri fehemti!", "Imfawwar jien bil-kliem li g\u0127andi,", "u jrossni l-ispirtu ta' \u0121o fija.", "\u0126dani qisu mimli b'inbid jiffermenta,", "irid jinfaqa' b\u0127al \u0121arar b'inbid \u0121did.", "Ikolli nitkellem \u0127a nsib mistrie\u0127,", "nifta\u0127 fommi u nwie\u0121eb,", "bla ma n\u017comm ma' xi \u0127add,", "bla ma mmelles 'l ebda bniedem.", "U tabil\u0127aqq anqas naf immelles,", "u g\u0127ax kieku dlonk ja\u0127tafni l-\u0126allieq tieg\u0127i."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.33", "bookref": "JOB.33", "text": ["Eli\u0127u jitkellem fuq il-misteru ta' Alla", "\"Issa, \u0120ob, qis li tisma' kliemi, u tag\u0127ti widen g\u0127al kulma ng\u0127idlek.", "Ara, se nifta\u0127 fommi,", "kliemi qieg\u0127ed fil-ponta ta' lsieni.", "Se ng\u0127id g\u0127ad-dritt dak li g\u0127andi f'mo\u0127\u0127i,", "u xufftejja jitkellmu s-sewwa,", "g\u0127ax l-ispirtu ta' Alla g\u0127amilni,", "u n-nifs ta' Xaddaj jag\u0127tini l-\u0127ajja.", "Isa, we\u0121ibni jekk g\u0127andek \u0127ila,", "\u0127ejji ru\u0127ek \u0127a te\u0127odha mieg\u0127i.", "Ara, jien b\u0127alek quddiem Alla,", "jiena wkoll imsawwar mit-tajn;", "xejn ma g\u0127andek g\u0127ax tib\u017ca' minni,", "mhux se tkun tqila idi fuqek.", "\u017bgur li g\u0127edt int quddiemi g\u0127edtu,", "u le\u0127en kliemek smajtu.", "Int g\u0127edt: 'Jien safi, f'xejn ma nqast;", "safi jien, nadif jien.", "I\u017cda Hu jfittex fiex jaqbad mieg\u0127i,", "u j\u017commni b'g\u0127adu tieg\u0127u.", "Iqeg\u0127edli fi\u010b-\u010bipp ri\u0121lejja,", "u jg\u0127assisli triqati kollha.'", "Ara, g\u0127al dan inwie\u0121bek: 'Sejjer \u017cball',", "g\u0127ax Alla hu akbar mill-bniedem.", "G\u0127aliex trid te\u0127odha mieg\u0127u", "jekk ma jwe\u0121ibx g\u0127al kull kelma tieg\u0127ek?", "Alla jitkellem darba,", "u kelmtu ma jtennihiex.", "Fil-\u0127olm, f'xi dehra billejl,", "x\u0127in jaqa' n-ng\u0127as fuq il-bnedmin,", "u jkunu reqdin fuq friexhom,", "dak il-\u0127in Alla jnebba\u0127hom,", "u bit-twiddib ibe\u017c\u017cag\u0127hom,", "biex idawwar il-bniedem minn triq il-\u0127a\u017cin", "u j\u0127arsu mill-kburija;", "biex i\u0127arislu ru\u0127u mill-qabar,", "u 'l \u0127ajtu milli taqsam il-\u0127ondoq .", "Iwiddbu wkoll bl-u\u0121ig\u0127 fuq is-sodda tieg\u0127u,", "u bit-torturi bla heda f'g\u0127admu;", "meta titme\u017cme\u017c ger\u017cumtu mill-\u0127ob\u017c,", "u ma jit\u0127ajjarx aptitu mill-ikel bnin;", "meta jdub la\u0127mu u ma jidhirx i\u017cjed,", "u l-g\u0127adam li ma kienx jidher jaqbe\u017c 'il barra;", "meta toqrob ru\u0127u lejn il-qabar,", "u \u0127ajtu lejn dar il-mejtin,", "imma jekk ikollu \u0127dejh an\u0121lu,", "wie\u0127ed minn elf, medjatur ,", "li juri bniedem kif g\u0127andu j\u0121ib ru\u0127u,", "u jre\u0121\u0121g\u0127u lejn is-sewwa tieg\u0127u,", "u j\u0127enn g\u0127alih u jg\u0127id 'l Alla:", "'A\u0127firhielu, tibag\u0127tux il-qabar,", "sibt rahan g\u0127all-fidwa ta' \u0127ajtu,'", "jixxettel \u0121ismu b\u0127al meta kien tfajjel", "u jer\u0121a' g\u0127a\u017c-\u017cmien ta' \u017cg\u0127o\u017citu.", "Jitlob 'l Alla u jkun milqug\u0127 tajjeb,", "u jara bil-fer\u0127a wi\u010b\u010b Alla", "li jre\u0121\u0121g\u0127u g\u0127al li kien.", "U jmur itenni lin-nies u jg\u0127id:", "'Kont dnibt u g\u0127awwi\u0121t is-sewwa,", "imma Alla ma \u0127allasnix kif imiss;", "\u0127elisli 'l ru\u0127i milli tmur fil-qabar,", "u qed tgawdi \u0127ajti d-dawl.'", "Ara: dan kollu jag\u0127mel Alla,", "darbtejn tlieta, b'risq il-bniedem,", "biex ire\u0121\u0121ag\u0127lu \u0127ajtu mill-fossa", "lejn id-dawl f'art il-\u0127ajjin.", "\u0126siebek hawn, \u0120ob, ismag\u0127ni!", "Stabar sa ma nitkellem.", "Jekk g\u0127andek xi tg\u0127id, we\u0121ibni,", "tkellem, g\u0127ax nixtieq li jidher is-sewwa tieg\u0127ek.", "Jekk m'g\u0127andekx, ag\u0127tini widen,", "iskot u ng\u0127allmek l-g\u0127erf.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.34", "bookref": "JOB.34", "text": ["Alla ma jg\u0127awwi\u0121x is-sewwa", "Eli\u0127u ssokta jg\u0127id:", "\"Isimg\u0127u, g\u0127orrief, kliemi,", "intom li tifhmu, ift\u0127u widnejkom;", "g\u0127ax il-widna ti\u017cen il-kliem", "b\u0127alma l-\u0127alq itieg\u0127em l-ikel.", "\u0126a nist\u0127arr\u0121u g\u0127alina x'inhu s-sewwa,", "u naqtg\u0127uha bejnietna x'inhu t-tajjeb.", "\u0120ob qal: '\u0120ust jien,", "i\u017cda Alla \u010ba\u0127\u0127adni mid-dritt tieg\u0127i.", "Kontra l-\u0121ustizzja jien \u0127adt it-tort,", "midrub jien bil-vle\u0121e\u0121 tieg\u0127u g\u0127alkemm bla \u0127tija.'", "Hawnx bniedem b\u0127al \u0120ob", "jixrob b\u0127all-ilma \u017c-\u017cebli\u0127?", "Hu ssie\u0127eb man-nies il-\u0127\u017ciena,", "u jaqbel ma' dawk ta' fehmiet mg\u0127aw\u0121a.", "Hu stqarr: 'Xejn ma jiswielu l-bniedem", "li jfittex jimxi sewwa ma' Alla.'", "Imma intom, nies bil-g\u0127aqal, isimg\u0127uni:", "Ma jistax ikun li Alla jag\u0127mel id-deni,", "li Xaddaj jag\u0127mel dak li hu \u0127a\u017cin.", "G\u0127ax Hu j\u0127allas il-bniedem skont g\u0127emilu,", "lil kull wie\u0127ed skont ma j\u0121ib ru\u0127u.", "Le, Alla qatt ma ja\u0127dem id-dnewwa,", "Xaddaj qatt ma jmur kontra l-\u0121ustizzja.", "Min tahielu l-\u0127akma fuq l-art tieg\u0127u?", "Min ir\u0127ieha fi \u0127siebu t-tmexxija tad-dinja?", "Jekk ira\u0121\u0121a' g\u0127al g\u0127andu l-ispirtu tieg\u0127u,", "u jie\u0127u lura nifs il-\u0127ajja,", "jinqered kull \u0127aj f'salt wie\u0127ed,", "u jer\u0121a' l-bniedem lejn it-trab.", "Issa, jekk g\u0127andek g\u0127aqal isma' x'se ng\u0127idlek,", "ifta\u0127 widnejk g\u0127as-sens ta' kliemi.", "Jista' jiggverna min jobg\u0127od is-sewwa?", "Trid int tikkundanna l-\u0120ust innifsu?", "Lil Dak li jg\u0127id lis-sultan: 'Ja vili',", "u 'Ja nies \u0127\u017ciena' lill-prin\u010bpijiet?", "Hu ma jimxix bil-favuri mal-kbarat,", "lanqas jistma l-g\u0127ani aktar mill-fqir,", "g\u0127ax kollha huma xog\u0127ol idejh.", "F'sabta jmutu mqar f'nofs ta' lejl,", "g\u0127ad-daqqa t'idu jispi\u010b\u010baw l-g\u0127onja,", "u jg\u0127ibu t-tiranni bla ta\u0127bit.", "G\u0127ax Alla g\u0127ajnejh fuq l-im\u0121iba tal-bniedem,", "u jiflilu passih kollha.", "M'hemmx dlam lanqas swied,", "fejn jista' jin\u0127eba min jag\u0127mel id-dnewwa.", "Lil \u0127add ma jag\u0127ti \u017cmien fiss,", "biex jersaq quddiemu g\u0127all-\u0127aqq.", "I\u0121arraf, bla ma jistaqsi, lill-qawwijin,", "u jqieg\u0127ed o\u0127rajn minflokhom.", "U billi jaf tajjeb g\u0127emilhom,", "jaqlibhom billejl u ji\u0121\u0121arrfu.", "Ta' \u0127\u017ciena li huma ja\u0127bathom,", "f'post fejn jistg\u0127u jarawhom,", "talli tbieg\u0127du minnu,", "u warrbu kull twissija tieg\u0127u,", "hekk li \u0121ag\u0127lu l-g\u0127ajjat tal-fqir jitla' quddiemu,", "u Hu sama' l-krib tal-ma\u0127qurin.", "U jekk jibqa' \u0127iemed, min jista' jag\u0127tih tort?", "U min sa jilm\u0127u jekk ja\u0127bi wi\u010b\u010bu?", "I\u017cda fuq \u0121nus u bnedmin Hu jishar,", "biex la jsaltan wie\u0127ed \u0127a\u017cin,", "lanqas ma jinstaram il-poplu.", "Issa nag\u0127mluha li wie\u0127ed jg\u0127id lil Alla:", "'Tqarraqt, i\u017cda ma n\u017cidx nidneb,", "sa ma nag\u0127raf dan g\u0127allimni int,", "jekk g\u0127amilt id-deni ma nissuktax,'", "ta\u0127seb li g\u0127andu j\u0127allsu kif jidher lilek,", "g\u0127ax inkella ma toqg\u0127odx g\u0127alih?", "G\u0127andu jg\u0127id lilek: 'Int tag\u0127\u017cel, mhux jien'?", "G\u0127idli, mela, x'jidhirlek!", "Jg\u0127iduli n-nies bil-g\u0127aqal,", "u b\u0127alhom jg\u0127id l-g\u0127aref li jismag\u0127ni:", "'\u0120ob ma tkellimx ta' g\u0127aref,", "dak li qal kien bla g\u0127aqal.", "I\u017cda \u0120ob sal-a\u0127\u0127ar g\u0127andu ji\u0121\u0121arrab", "g\u0127at-twe\u0121ib tieg\u0127u ta' midg\u0127i.", "Hu j\u017cid dan ma' dnubietu,", "li ji\u010b\u0127ad f'wi\u010b\u010bna stess it-tort tieg\u0127u,", "u ma jehdiex imaqdar lil Alla.' \""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.35", "bookref": "JOB.35", "text": ["Alla mhuwiex indifferenti g\u0127al \u0121rajjiet il-bniedem", "Eli\u0127u ssokta jg\u0127id:", "\"Ta\u0127seb int li dan huwa sewwa,", "tg\u0127id: 'Jien g\u0127andi ra\u0121un, mhux Alla',", "jew x\u0127in tg\u0127id: 'X'jiswieli?", "Fiex jien a\u0127jar jekk ma nidnibx?'", "G\u0127al dan jien hekk inwie\u0121eb,", "lilek u 'l \u0127biebek f'daqqa:", "'Erfa' g\u0127ajnejk lejn is-sema, \u0127ares,", "qis is-s\u0127ab kemm hu og\u0127la minnek!", "Jekk tidneb x'deni tag\u0127mel lil Alla?", "U mqar tkattar \u0127tijietek, x'tag\u0127millu?", "Jekk tag\u0127mel is-sewwa x'tag\u0127tih?", "X'se jie\u0127u b'daqshekk ming\u0127andek?", "Lil bniedem b\u0127alek tolqot \u0127\u017cunitek,", "lill-bnedmin \u0127utek jiswa s-sewwa tieg\u0127ek.", "Ta\u0127t it-toqol tal-mo\u0127qrija n-nies tg\u0127ajjat,", "u kontra drieg\u0127 il-qawwijin titlob l-g\u0127ajnuna.", "I\u017cda \u0127add minnhom ma jg\u0127id:", "'Fejn hu Alla li \u0127alaqni,", "li jag\u0127ti l-wens billejl,", "li jg\u0127allimna aktar mill-bhejjem tal-art,", "u jag\u0127milna eg\u0127ref mit-tajr tal-ajru.'", "U\u0127ud jg\u0127ajtu i\u017cda Hu ma jwe\u0121ibx,", "min\u0127abba kburithom ta' nies \u0127\u017ciena.", "Kollu ta' xejn , Alla ma jag\u0127tix widen g\u0127all-kliem fierag\u0127,", "Xaddaj ma jag\u0127tix kasu.", "Kemm inqas, mela, x\u0127in int tg\u0127id li ma tilm\u0127ux,", "li ressaqt kaw\u017ca quddiemu u qed tistennieh,", "jew x\u0127in tg\u0127id li xejn ma tikkastiga l-korla tieg\u0127u,", "u li Hu ma jag\u0127rafx sewwa l-\u0127tija?", "Tassew, fil-vojt \u0120ob jifta\u0127 \u0127alqu,", "ipa\u010bpa\u010b \u0127afna u bla sens.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.36", "bookref": "JOB.36", "text": ["Ir-ra\u0121uni vera ta' tbatijiet \u0120ob", "Eli\u0127u ssokta jg\u0127id:", "\"Stenna, \u0120ob, ftit ie\u0127or \u0127alli nurik ra\u0121unijiet o\u0127ra favur Alla.", "Naqla' mill-qieg\u0127 tal-\u0127a\u017cna t'g\u0127erfi", "\u0127a nag\u0127ti ra\u0121un lill-\u0126allieq tieg\u0127i.", "Emminni ng\u0127idlek: 'M'hemmx tag\u0127wi\u0121 fi kliemi;", "g\u0127aref kif imiss g\u0127andek quddiemek.'", "Ara, Alla hu ta' qawwa liema b\u0127alha,", "i\u017cda ma jistmellx lis-sin\u010biera.", "Ma j\u0127allix lill-\u0127\u017ciena jg\u0127ixu,", "u jag\u0127mel \u0127aqq mal-ma\u0127qurin.", "Ma jwarrabx g\u0127ajnejh minn fuq il-\u0121usti;", "fuq tron iqeg\u0127edhom mas-slaten;", "g\u0127al dejjem ikunu merfug\u0127a.", "I\u017cda jekk ji\u0121u marbuta bil-ktajjen,", "u mi\u017cmuma fil-\u0127bula tan-niket,", "Hu jurihom dak li g\u0127amlu,", "li dinbu g\u0127ax refg\u0127u rashom.", "Jift\u0127ilhom widnejhom g\u0127at-twissija,", "u jordnalhom iduru mill-\u0127a\u017cen.", "Jekk jisimg\u0127u u joqog\u0127du", "jg\u0127addu jiemhom fil-\u0121id,", "u sninhom fit-tgawdija.", "Jekk ma jobdux jg\u0127addu g\u0127al Art l-Imwiet,", "imutu bla ma jinteb\u0127u.", "Dawk ta' ras iebsa jsorru l-korla,", "u ma jitolbuhx g\u0127ajnuna x\u0127in jg\u0127akkishom,", "imutu fil-fjur ta' \u017cg\u0127o\u017cithom,", "itemmu \u0127ajjithom b\u0127a\u017c-\u017cienja.", "Hu jifdi l-mag\u0127kus bit-tag\u0127kis tieg\u0127u,", "jifta\u0127lu g\u0127ajnejh bin-niket tieg\u0127u.", "Lilek ukoll mill-g\u0127aw\u0121 jaqilg\u0127ek", "f'post komdu jqieg\u0127dek u bla xkiel,", "u jkollok mejda mimlija bl-a\u0127jar ikel.", "I\u017cda int tiddefendix il-kaw\u017ca tal-\u0127\u017ciena", "u \u017comm im\u0127arsa d-digrieti tieg\u0127u.", "La t\u0127allix l-g\u0127ana j\u0127assrek,", "tixxa\u0127\u0127amx b'xi rigal kbir.", "Se jiswa quddiemu fil-hemm \u0121idek,", "u s-setg\u0127a kollha li ksibt minnu?", "Tixxennaqx g\u0127al dak il-lejl,", "meta jg\u0127ibu l-popli mnejn ikunu.", "Qis li ma ddurx lejn il-\u0127a\u017cen,", "g\u0127ax g\u0127alhekk \u0121ejt im\u0121arrab mill-hemm.", "Tif\u0127ir lill-G\u0127erf u s-Setg\u0127a bla qjies ta' Alla", "Ara, Alla jg\u0127addi 'l kul\u0127add fil-qawwa tieg\u0127u;", "u liema mg\u0127allem i\u0127abbatha mieg\u0127u?", "Min urieh kif g\u0127andu jimxi?", "Min jista' jg\u0127idlu 'g\u0127amilt \u0127a\u017cin'?", "Qis li tfa\u0127\u0127ar il-kobor t'g\u0127emilu,", "il-\u0127olqien li g\u0127annewh il-bnedmin.", "I\u0127ares lejh kull bniedem,", "jarawh mill-bog\u0127od il-bnedmin.", "Alla hu hekk kbir li anqas nifhmuh,", "u l-g\u0127add ta' sninu ma nsibux tarfu.", "Hu ji\u0121bed il-qtari tal-ilma,", "li jqattru x-xita mill-\u0121ibjun tieg\u0127u,", "sa ma jimtela s-s\u0127ab bihom", "u jsawbuhom fuq l-art f'\u0127albiet.", "Bihom Hu jitma' l-popli,", "jag\u0127tihom ikel bil-kotra.", "Min jista' jifhem kif jinfirex is-s\u0127ab", "u jkarwat ir-rag\u0127ad fit-tinda tieg\u0127u?", "Hu jifrex madwaru d-dawl tieg\u0127u,", "iwaqqaf fuq g\u0127ejun il-ba\u0127ar it-tron tieg\u0127u.", "Fuq kefef idejh tle\u0127\u0127 il-berqa,", "u jwaddabha fejn irid jolqot.", "L-G\u0127oli jitkellem bir-rag\u0127ad tieg\u0127u,", "ji\u017cfoga fuq il-\u0127a\u017cen il-qilla tieg\u0127u!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.37", "bookref": "JOB.37", "text": ["Min\u0127abba f'hekk t\u0127abbat qalbi,", "trid taqbe\u017c barra minn postha.", "Isimg\u0127u sewwa 'l le\u0127nu jrieg\u0127ed,", "it-tkarwit \u0127iere\u0121 minn fommu.", "Ile\u0127\u0127 ta\u0127t is-sema kollu l-beraq tieg\u0127u,", "u jil\u0127aq l-art minn tarf g\u0127al ie\u0127or.", "Wara dan iddamdam ir-rag\u0127da,", "il-le\u0127en tal-kobor tieg\u0127u,", "u \u0127add ma jifla\u0127 g\u0127all-\u0127sejjes tag\u0127ha.", "Irieg\u0127ed Alla b'le\u0127nu tal-g\u0127a\u0121eb,", "jag\u0127mel \u0127wejje\u0121 kbar ma nifhmuhomx.", "Hu jg\u0127id lis-sil\u0121: 'In\u017cel fuq l-art',", "u lill-ilma tax-xita: 'Ag\u0127mel bil-qliel'.", "Hu jaqfel \u0121ewwa l-bnedmin kollha", "biex jag\u0127raf kul\u0127add li Hu g\u0127amel dan.", "U jid\u0127lu l-bhejjem fl-g\u0127erien tag\u0127hom,", "joqog\u0127du g\u0127all-kenn fil-bejta tag\u0127hom.", "Mill-kamra tan-Nofsinhar jo\u0127ro\u0121 ir-riefnu ,", "u l-ksie\u0127 mir-ri\u0127 tat-Tramuntana.", "Bin-nifs ta' Alla jing\u0127ata s-sil\u0121,", "u l-firxiet tal-ilma bl-infi\u0127 ta' mnifsejh.", "Ix-xemx tieg\u0127u tiknes i\u010b-\u010bpar,", "id-dawwala tieg\u0127u tferrex is-s\u0127ab.", "U jdur is-s\u0127ab 'l hawn u 'l hemm,", "ibiddel ir-rotta skont it-tmexxija tieg\u0127u,", "u jag\u0127mel kulma jordnalu", "fuq wi\u010b\u010b id-dinja kollha tieg\u0127u.", "Sew b'kastig, jekk ma jobdix,", "sew bi \u0127niena, li jrid hu jsir.", "Isa, \u0120ob, ag\u0127ti widen g\u0127al dan,", "a\u0127seb fuq l-g\u0127e\u0121ubijiet ta' Alla!", "Taf xejn kif Alla jrie\u0121i l-\u0127lejjaq,", "kif i\u0121ieg\u0127el tberraq is-s\u0127aba tieg\u0127u?", "Taf int kif i\u017comm fl-ajru s-s\u0127ab,", "g\u0127a\u0121eb ta' Dak li g\u0127erfu perfett?", "Int, li \u0127wej\u0121ek jis\u0127nu fuqek", "x\u0127in taqa' l-kalma bir-ri\u0127 isfel,", "frixtha int mieg\u0127u l-\u0127nejja tas-sema,", "iebsa daqs mera tal-bron\u017c imdewweb?", "G\u0127arrafna int x'g\u0127andna ng\u0127idulu,", "g\u0127ax a\u0127na fid-dlam u ma nsibux kliem.", "Jista' bniedem jg\u0127id 'l Alla x\u0127in g\u0127andu jitkellem", "jew i\u0121ag\u0127lu jag\u0127mel xi stqarrija?", "Ji\u0121i \u0127in li d-dawl ma narawhx,", "ikun imdallam mis-s\u0127ab o\u0127xon.", "I\u017cda mbag\u0127ad jonfo\u0127 ri\u0127 li jiknishom,", "u tfi\u0121\u0121 dija tad-deheb mit-Tramuntana ,", "Alla mdawwar b'seb\u0127u tal-bi\u017ca'.", "Xaddaj li jista' kollox a\u0127na ma nil\u0127quhx;", "Hu g\u0127oli fil-qawwa u l-\u0127aqq,", "Hu sid il-\u0121ustizzja, m'g\u0127andux iwie\u0121eb.", "G\u0127alhekk g\u0127andu kul\u0127add jib\u017ca' minnu,", "u jag\u0127tih qima kull min hu g\u0127aref.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.38", "bookref": "JOB.38", "text": ["Alla j\u0127awwad lil \u0120ob", "Il-Mulej wie\u0121eb lil \u0120ob minn \u0121ot-tempesta", "u qallu:", "\"Min hu dan li jrid joskura l-pjan ta' Alla", "bi kliem bla g\u0127aqal?", "Isa, \u0127a\u017c\u017cem b\u0127al qalbieni \u0121enbejk ,", "\u0127a nsaqsik u inti we\u0121ibni.", "Fejn kont int jien u nqieg\u0127ed sisien l-art?", "G\u0127idli, jekk g\u0127andek id-dehen.", "Min \u0127a\u017c\u017ci\u017chom il-qisien tag\u0127ha?", "Min \u0127adulha l-qjies?", "\u017bgur taf int!", "Fuqiex qed i\u017commu l-kolonni tag\u0127ha?", "Min qieg\u0127ed ras il-g\u0127areb tag\u0127ha,", "hi u tg\u0127anni l-\u0121emg\u0127a tal-kwiekeb ta' filg\u0127odu,", "u tg\u0127ajjat bil-fer\u0127 ix-xirka ta' wlied Alla ?", "Min kien dak li g\u0127alaq il-ba\u0127ar b'bibien,", "meta dan b'qawwa \u0127are\u0121 mill-\u0121uf,", "meta bis-s\u0127ab libbistu,", "u bid-dlam fisqejtu,", "meta t-truf tieg\u0127u qeg\u0127edtlu b\u0127al xatbiet,", "u bibien li bihom g\u0127alaqtu", "u g\u0127edtlu: 'Sa hawn biss tasal u mhux aktar,", "ma taqbi\u017cx minn hawn il-qawwa ta' mwie\u0121ek'?", "Qatt kemm ilek fid-dinja kkmandajt is-seb\u0127,", "jew urejt li\u017c-\u017cerniq postu,", "biex jaqbad l-art mit-truf tag\u0127ha,", "u jfarfar minnha l-\u0127\u017ciena?", "Bih tinbidel b\u0127al tafal ta\u0127t is-si\u0121ill,", "u ti\u0121i m\u017cewqa b\u0127al libsa.", "Jinqata' lill-\u0127\u017ciena d-dawl tag\u0127hom,", "u d-drieg\u0127 merfug\u0127 jitkisser.", "Qatt wasalt sa g\u0127ejun il-ba\u0127ar,", "u mxejt fuq il-qieg\u0127 tieg\u0127u?", "Qatt urewk bibien l-Imwiet?", "Qatt rajt b'g\u0127ajnejk bibien id-Dlam?", "Qatt \u0127addant b'\u0127arstek il-medda s\u0127i\u0127a tal-art?", "Taf tg\u0127idli l-wisa' kollu tag\u0127ha?", "Minn fejn tg\u0127addi g\u0127al \u0127dejn id-dawl,", "u fejn joqog\u0127du d-dlamijiet,", "biex tmexxihom sas-saltna tag\u0127hom,", "jew tqabbadhom it-triq lejn darhom?", "Int tafu dan la di\u0121\u00e0 kont imwieled,", "u l-g\u0127add ta' sninek kbir tassew!", "Qatt wasalt sal-im\u0127a\u017cen tal-borra?", "Rajthom xejn il-\u0127a\u017cniet tas-sil\u0121,", "li g\u0127andi merfug\u0127a g\u0127al \u017cmien il-\u0127sara,", "g\u0127al jiem it-taqbid u l-gwerra ?", "Kif tinfirex is-s\u0127ana,", "u jixtered fuq l-art ir-ri\u0127 isfel?", "Min feta\u0127 g\u0127all-g\u0127arg\u0127ar is-swieqi,", "u t-triq g\u0127all-beraq tar-rag\u0127ad,", "biex jag\u0127mel ix-xita fuq art bla nies,", "fuq de\u017cert li \u0127add ma jg\u0127ix fih,", "biex isaqqi art \u017cdingata u mitluqa,", "u jnibbet \u0127xejjex minn art ma\u0127ruqa?", "Jaqaw g\u0127andha xi missier ix-xita?", "U l-qtar tax-xita min nisslu?", "Minn \u0127dan min \u0127are\u0121 is-sil\u0121?", "Min ta t-twelid lill-\u0121lata tas-sema,", "li biha jibbies daqs il-\u0121ebel l-ilma,", "u jag\u0127qad wi\u010b\u010b il-ba\u0127ar bla qieg\u0127?", "G\u0127andek il-\u0127ila tg\u0127aqqad il-kwiekeb tat-Trajja ,", "jew t\u0127oll minn xulxin l-istilel tal-\u0120gant?", "To\u0127ro\u0121 inti f'waqtha l-kewkba Ma\u017carot,", "jew tmexxi l-Orsa bi\u017c-\u017cg\u0127ar tag\u0127ha?", "Taf hekk sewwa l-li\u0121ijiet tas-sema,", "li tikteb g\u0127all-art l-ordni tag\u0127hom?", "Tista' tg\u0127olli sas-s\u0127ab le\u0127nek,", "u tni\u017c\u017cel fuqek \u0127alba xita?", "Tibg\u0127at int il-beraq u jmorrulek?", "Se jg\u0127idulek: 'Arana, sejrin'?", "Min nissel f'Thot l-g\u0127erf?", "Min \u017cejjen bid-dehen lil Sekwi?", "Min jista' b'g\u0127erfu jg\u0127odd is-s\u0127ab,", "jew jaqleb il-qliel tal-ilma tas-sema,", "meta tkun g\u0127aqdet \u0121ebla l-\u0127amrija", "u t-tub imwa\u0127\u0127al flimkien?", "Taqbad int il-pri\u017ca g\u0127all-iljuna,", "u ttaffi l-\u0121u\u0127 tal-frie\u0127 tag\u0127ha,", "x\u0127in ikunu mix\u0127uta fl-g\u0127ar tag\u0127hom", "jew jissajjaw fil-mo\u0127bi g\u0127all-\u0127atfa?", "Min i\u0127ejji li\u010b-\u010bawlun l-ikla tieg\u0127u", "x\u0127in jg\u0127ajtu 'l Alla \u017c-\u017cg\u0127ar tieg\u0127u,", "u jkunu jwer\u017cqu bil-\u0121u\u0127?"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.39", "bookref": "JOB.39", "text": ["\"Taf int meta jferrg\u0127u l-mog\u0127o\u017c tal-muntanji?", "Qatt rajt i\u010b-\u010briev waqt il-\u0127las tag\u0127hom?", "Tg\u0127odd int ix-xhur tat-tqala tag\u0127hom,", "u tkun taf x\u0127in g\u0127andhom je\u0127ilsu?", "Huma jin\u017clu kokka u jferrg\u0127u l-boton,", "u jer\u0127u fix-xag\u0127ri l-frie\u0127 tag\u0127hom.", "Meta jissa\u0127\u0127u l-frie\u0127 u jikbru,", "jitilqu u ma ji\u0121ux lura lejhom.", "Min telaq \u0127ieles lill-\u0127mar selva\u0121\u0121?", "Min qatag\u0127lu l-irbit tieg\u0127u?", "Kont jien li tajtu d-de\u017cert b'daru,", "u l-art selva\u0121\u0121a b'g\u0127amara tieg\u0127u.", "Hu jistmerr il-\u0127sejjes tal-belt,", "u ma jridx jisma' ordnijiet tas-sewwieq.", "Idur fuq l-g\u0127oljiet g\u0127all-merg\u0127a tieg\u0127u,", "ifittex kull roqg\u0127a ta' \u0127dura.", "Irid jewwilla l-gendus selva\u0121\u0121 ja\u0127dimlek,", "jew jg\u0127addi l-lejl \u0127dejn il-maxtura tieg\u0127ek?", "Torbotlu inti \u0127abel m'g\u0127onqu,", "u \u017c\u017commu jxattab ir-raddi warajk?", "Tafdah int g\u0127ax b'sa\u0127\u0127tu \u0127afna,", "u ter\u0127i lilu x-xog\u0127ol iebes tieg\u0127ek?", "Temmen int li ji\u0121ik lura", "biex jidres il-qam\u0127 fuq il-qieg\u0127a tieg\u0127ek?", "\u0120ewna\u0127 in-nag\u0127ma j\u0127abbat bil-qawwa,", "i\u017cda n-nag\u0127ma b\u0127all-g\u0127arnuq ma ttirx.", "Meta titlaq fuq l-art il-bajd tag\u0127ha,", "u t\u0127allihom jis\u0127nu fit-trab,", "ma ji\u0121ix f'mo\u0127\u0127ha li xi ri\u0121el jista' jg\u0127affi\u0121hom,", "jew tirfishom xi bhima selva\u0121\u0121a.", "Twebbes qalbha g\u0127al frie\u0127ha, qishom mhumiex tag\u0127ha,", "ma tinkeddx jekk jisfa fix-xejn ix-xog\u0127ol tag\u0127ha.", "Dan g\u0127ax Alla \u010ba\u0127\u0127adha mill-g\u0127erf,", "u ma taha l-ebda sehem fid-dehen.", "I\u017cda x\u0127in tag\u0127ti s-salt u tirranka,", "tisfida li\u017c-\u017ciemel u r-rikkieb.", "Tag\u0127ti int li\u017c-\u017ciemel is-sa\u0127\u0127a,", "jew tlibbislu g\u0127onqu bix-xuxa?", "I\u0121\u0121ag\u0127lu inti jaqbe\u017c b\u0127all-\u0121rad,", "hu li jbe\u017c\u017cg\u0127ek x\u0127in ji\u017cher u jonfor?", "Kollu fer\u0127an i\u0127abbat bil-qawwa nag\u0127lu,", "u jo\u0127ro\u0121 b'sa\u0127\u0127a g\u0127al quddiem l-armi.", "Jisfida l-periklu, ma jitwerwirx,", "lanqas jinqata' quddiem is-sejf.", "Fuq dahru \u010b\u010bek\u010bek il-bar\u017cakka,", "tleqq il-lanza u x-xabla mag\u0127ha.", "Bil-\u0127e\u0121\u0121a u l-leblieba t-triq jiblag\u0127ha,", "ma jibqax sabar fih kif jisma' t-tromba.", "G\u0127al kull \u017car\u017cira ji\u017cher wa\u0127da,", "ixomm mill-bog\u0127od it-taqbida,", "it-t\u0127ambiq tal-fizzjali u l-g\u0127ajjat ta' gwerra.", "Jaqaw g\u0127allimtu int jittajjar is-seqer,", "u jifrex \u0121wen\u0127ajh lejn in-Nofsinhar?", "U l-ajkla b'ordni tieg\u0127ek li titla' fl-g\u0127oli,", "u tag\u0127mel hemm fuq nett il-bejta tag\u0127ha?", "Fuq l-irdum hi toqg\u0127od u tg\u0127addi l-lejl,", "fuq il-q\u010ba\u010bet il-fortizza tag\u0127ha.", "Minn hemm fuq tg\u0127arrex g\u0127all-pri\u017ca,", "jarawha mill-bog\u0127od g\u0127ajnejha.", "Il-frie\u0127 tag\u0127ha jsoffu d-demm,", "fejn ikunu l-maqtulin hemm tkun hi.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.40", "bookref": "JOB.40", "text": ["\u0120ob ibaxxi rasu quddiem il-kobor ta' Alla", "Il-Mulej kellem lil \u0120ob u qallu:", "\"Bi \u0127siebu j\u010bediha min qabad kaw\u017ca ma' Xaddaj?", "\u0126a jwie\u0121eb, mela, dak li g\u0127andu xi jg\u0127id f'Alla!\"", "\u0120ob wie\u0121eb lill-Mulej u qallu:", "\"X'nista' nwie\u0121eb jien li ma niswiex karfa?", "Ikolli nqieg\u0127ed idi fuq \u0127alqi!", "Darba tkellimt u ma ner\u0121ax;", "darbtejn, u ma nissuktax.\"", "U l-Mulej wie\u0121eb lil \u0120ob minn \u0121ot-tempesta:", "\"\u0126a\u017c\u017cem \u0121enbejk b\u0127al wie\u0127ed qawwi,", "\u0127a nsaqsik u int g\u0127allimni.", "Trid int twaqqa' s-sentenza tieg\u0127i,", "tag\u0127ti tort lili biex tie\u0127u ra\u0121un int?", "G\u0127andek inti drieg\u0127 b\u0127al ta' Alla?", "Tista' the\u017c\u017ce\u017c b'le\u0127en b\u0127al tieg\u0127u?", "I\u017c\u017cejjen, mela, bil-kobor u l-fo\u0127rija,", "ilbes is-seb\u0127 u l-\u0121miel;", "sawwab il-fawra tal-qilla tieg\u0127ek,", "\u0127ares lejn kull kburi u waqqg\u0127u,", "\u0127ares lejn kull kburi u baxxih,", "kexkex bid-dija tieg\u0127ek il-\u0127\u017ciena,", "idfinhom fit-trab flimkien,", "g\u0127ammdilhom wi\u010b\u010bhom fil-qabar,", "imbag\u0127ad jiena stess infa\u0127\u0127rek,", "talli rebb\u0127itek il-leminija tieg\u0127ek.", "\u0126ares issa lejn l-ippopotamu", "li jien \u0127laqt b\u0127alma \u0127laqt lilek;", "\u0127axix jiekol dak b\u0127all-baqar.", "I\u017cda x'sa\u0127\u0127a g\u0127andu f'\u0121enbejh!", "Fil-muskoli ta' \u017caqqu l-qawwa tieg\u0127u.", "Denbu iebes daqs i\u010b-\u010bedru,", "l-g\u0127eruq ta' kuxxtejh mibruma.", "G\u0127admu kanen tal-bron\u017c,", "u l-kustilji vireg tal-\u0127adid.", "Hu l-aqwa fost l-opri ta' Alla,", "min g\u0127amlu biss jista' g\u0127alih;", "l-g\u0127oljiet i\u0121ibulu l-g\u0127elejjel tag\u0127hom,", "hemm jitlieg\u0127bu l-bhejjem selva\u0121\u0121i.", "Hu jimtedd ta\u0127t is-si\u0121ar tas-seder ,", "jin\u0127eba qalb il-qasab u fl-g\u0127adajjar.", "Ikollu d-dell mill-weraq tas-seder,", "u \u017c-\u017caf\u017c\u00e2f tal-wied idur mieg\u0127u.", "Jekk tfur ix-xmara ma jinstaramx,", "lanqas jekk jog\u0127la sax-xifer il-\u0120ordan.", "Min sa jaqbdu minn g\u0127ajnejh,", "u min jiggan\u0121ah minn imnie\u0127ru?", "Xi ng\u0127idu mbag\u0127ad g\u0127all-kukkudrill?", "Se taqbdu inti b'sunnara,", "jew torbotlu b'\u0127abel ilsienu?", "Se tg\u0127addilu lenza minn imnie\u0127ru,", "jew tinfidlu b'\u0121an\u010b ix-xedaq?", "Se joqg\u0127od jittallab \u0127niena ming\u0127andek,", "jew ifissdek bi kliem mieles?", "Ta\u0127seb int li jintrabat mieg\u0127ek,", "biex joqg\u0127odlok b'qaddej g\u0127al dejjem?", "Se tilg\u0127ab bih b\u0127al g\u0127asfur,", "u torbtu g\u0127all-bniet i\u017c-\u017cg\u0127ar tieg\u0127ek.", "Se jiftiehmu fuq prezzu s-sajjieda,", "u jitqassam lill-bejjieg\u0127a?", "Timlielu int bil-vle\u0121e\u0121 \u0121ildu,", "jew rasu bil-foxxni?", "Ipprova midd idek fuqu;", "tibqa' tiftakar it-taqtig\u0127a,", "u darb'o\u0127ra ma ter\u0121ax."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.41", "bookref": "JOB.41", "text": ["Ara, \u0121iet fix-xejn it-tama ta' min ipprova,", "sa l-allat marru g\u0127al tulhom g\u0127ad-dehra tieg\u0127u.", "Ma ji\u0127raxx jewwilla x\u0127in wie\u0127ed iqajmu?", "Min g\u0127andu l-\u0127ila jieqaf quddiemu?", "Min tqabad mieg\u0127u u \u0127are\u0121 bis-sliema?", "Anqas wie\u0127ed mis-sema 'l isfel.", "G\u0127alhekk ma noqg\u0127odx sieket dwar \u0121ismu,", "irrid nitkellem fuq sa\u0127\u0127tu liema b\u0127alha.", "Min jista' j\u010barrat il-libsa ta' fuqu?", "Min ixoqqha l-kurazza doppja tieg\u0127u?", "Min jista' jifta\u0127 dawk ix-xatbiet ta' \u0127alqu,", "imdawrin bi snien li jwerwru?", "Dahru ringieli ta' tarki,", "is-sinsla si\u0121ill mag\u0127luq.", "Marbutin it-tarki wa\u0127da mal-o\u0127ra", "u ma tg\u0127addix arja bejniethom.", "Kull wa\u0127da mqabbda ma' se\u0127bitha,", "marbuta sew u ma tinqalax.", "L-g\u0127atis tieg\u0127u jag\u0127ti d-dawl,", "g\u0127ajnejh b\u0127at-tbexbix tal-g\u0127odwa.", "Minn \u0127alqu jo\u0127or\u0121u fjammi,", "u jittajjar xrar tan-nar.", "Minn imnifsejh jo\u0127ro\u0121 il-fwar", "b\u0127al minn borma tag\u0127li kemm tifla\u0127.", "In-nifs tieg\u0127u jqabbad il-\u0121amar", "u jtajjar minnu x-xrar.", "F'g\u0127onqu tbejjet is-sa\u0127\u0127a,", "id-dg\u0127ufija ta\u0127rab minn quddiemu.", "Il-faldi ta' la\u0127mu mag\u0127quda \u0127a\u0121a wa\u0127da,", "marsusa mieg\u0127u bla ma jit\u0127arrku.", "S\u0127i\u0127a daqs blata qalbu,", "iebsa daqs mola ta' mit\u0127na.", "Bil-bi\u017ca' li jnissel jitkexkxu l-qawwijin,", "jintelqu fl-art imwerwrin.", "Is-sejf li jolqtu xejn ma jag\u0127millu,", "lanqas il-lanza, il-vle\u0121\u0121a u l-\u0121avellott.", "Il-\u0127adid jistmah tiben,", "u l-bron\u017c g\u0127uda mherrija.", "L-ebda vle\u0121\u0121a ma \u0121\u0121ag\u0127lu ja\u0127rab,", "il-\u0127a\u0121ar li jwaddbulu jsir fuqu tiben.", "G\u0127alih il-mazza mhix g\u0127ajr qasba,", "hu jiddie\u0127ak b'min ixejjirlu l-lanza.", "\u017baqqu bil-ponot b\u0127al xaqquf jaqta',", "jifrex it-tajn qisu xatba.", "Iqalla' l-qieg\u0127 b\u0127al borma tag\u0127li,", "jixkuma l-ba\u0127ar b\u0127al gri\u0121jol.", "I\u0127alli mnejn jg\u0127addi tranja bajda,", "il-qieg\u0127 tist\u0127ajlu talla' x-xag\u0127ar qotni.", "M'hawnx fid-dinja ie\u0127or b\u0127alu", "ma\u0127luq ma jib\u017ca' minn \u0127add.", "I\u0127ares f'wi\u010b\u010b kull min hu kburi;", "hu sultan fuq il-bhejjem selva\u0121\u0121i kollha.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOB.42", "bookref": "JOB.42", "text": ["\u0120ob ira\u0121\u0121a' lura kliemu", "\u0120ob wie\u0121eb lill-Mulej u qallu", "\"Jien naf li inti tista' kollox,", "u ebda \u0127sieb minn tieg\u0127ek ma jfixkluh.", "Int g\u0127edt, 'Min hu dan li jrid", "joskura fehemti bla ma jifhem?'", "U tassew jien tkellimt fuq \u0127wejje\u0121 ma nifhimhomx,", "\u0127wejje\u0121 kbar wisq g\u0127alija, ma nafhomx.", "Int g\u0127edt: 'Ismag\u0127ni, u jien nitkellem;", "nistaqsik, u int g\u0127allimni.'", "Fuqek jien b'widnejja smajt;", "imma issa b'g\u0127ajnejja rajtek.", "G\u0127alhekk in\u010bedi u nindem", "fit-trab u r-rmied.\"", "G\u0127eluq", "Alla ji\u0121\u0121ustifika lil \u0120ob", "Wara li l-Mulej temm jg\u0127id dan il-kliem lil \u0120ob, qal lil Elifa\u017c it-Temani: \"Jiena inkurlat g\u0127alik u g\u0127a\u017c-\u017cew\u0121t i\u0127bieb tieg\u0127ek.", "G\u0127ax intom ma g\u0127edtux is-sewwa fuqi b\u0127alma g\u0127amel il-qaddej tieg\u0127i \u0120ob.", "\u0126udu, mela, seba' g\u0127o\u0121iela u seba' mtaten u morru g\u0127and il-qaddej tieg\u0127i \u0120ob u offruhom b'sagrifi\u010b\u010bji ma\u0127ruqa g\u0127alikom.", "\u0120ob, il-qaddej tieg\u0127i, jitlob g\u0127alikom u jiena min\u0127abba fih ma nikkastigakomx g\u0127all-bluha li wrejtu meta ma tkellimtux is-sewwa fuqi b\u0127al \u0120ob il-qaddej tieg\u0127i.\"", "Elifa\u017c it-Temani, Bildad is-Su\u0127i, u Sofar in-Nag\u0127mi marru u g\u0127amlu kif qalilhom il-Mulej.", "U l-Mulej ta wi\u010b\u010b lil \u0120ob.", "Lilu, g\u0127ax talab g\u0127al \u0127biebu, re\u0121\u0121g\u0127u g\u0127al li kien qabel u kattarlu g\u0127al darbtejn il-\u0121id kollu li kellu.", "Imbag\u0127ad \u0127utu kollha, subien u bniet, u dawk li kienu jafuh qabel, \u0121ew g\u0127andu jarawh u kielu mieg\u0127u f'daru.", "Huma wrewh is-sog\u0127ba tag\u0127hom u farr\u0121uh g\u0127ad-di\u017cgrazzji kollha li l-Mulej bag\u0127at fuqu, u tawh kull wie\u0127ed minnhom munita u \u010burkett tad-deheb.", "U l-Mulej bierek il-\u0127ajja l-\u0121dida ta' \u0120ob aktar minn dik ta' qabel, u kellu \u0120ob erbatax-il elf nag\u0127\u0121a u sitt elef \u0121emel, elf \u017cew\u0121 barrin u elf \u0127mara.", "Kellu wkoll seba' subien u tlitt ibniet.", "Bintu l-kbira semmieha \u0120emima, lil ta' warajha Kesig\u0127a, u li\u017c-\u017cg\u0127ira Keren\u0127appuk.", "U ma kienx hemm fil-pajji\u017c kollu nisa li fil-\u0121miel i\u0127abbtuha mal-bniet ta' \u0120ob.", "Missierhom tahom qasma mill-wirt ma' \u0127uthom is-subien.", "Wara dan kollu \u0120ob g\u0127ex mija u erbg\u0127in sena u ra 'l uliedu u wlied uliedu sar-raba' nisel, u miet xi\u0127 u mimli bl-g\u0127omor."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.intro", "bookref": "PSA.intro", "text": ["IL-KTIEB TAS-SALMI", "\u0126arsa \u0127afifa lejn il-ktieb", "Il-ktieb tas-Salmi hu l-itwal ktieb fil-librerija biblika li g\u0127andna f'idejna.", "Is-Salmi huma g\u0127anjiet li jistg\u0127u jitkantaw jew jing\u0127adu b\u0127ala talba fi gruppi jew individwalment.", "Hemm salm fl-antolo\u0121ija, li l-bi\u010b\u010ba l-kbira minnhom huma attribwiti lis-Sultan David.", "Fil-fatt, is-salmi n\u0121abru matul medda twila ta' \u017cmien u jindikaw mumenti fil-\u0127ajja tal-poplu Lhudi li se\u0127\u0127ew wara \u0127ajjet David.", "Is-salmi kellhom post importanti fil-litur\u0121ija ta' qima tal-poplu.", "Insibu li f'xi salmi, il-mexxej tar-rit g\u0127andu indikazzjonijiet spe\u010bifi\u010bi dwar xi strumenti u melodiji g\u0127andhom jintu\u017caw waqt ir-re\u010bitar tag\u0127hom.", "Il-kittieba tas-salmi kienu dejjem sin\u010biera fl-espressjoni tal-emozzjonijiet tag\u0127hom.", "Insibuhom ifa\u0127\u0127ru lil Alla f'mumenti ta' \u0121id; jitolbu ma\u0127fra fl-g\u0127arfien tan-nuqqasijiet tag\u0127hom jew tal-poplu; jirringrazzjawh tal-g\u0127e\u0121ubijiet li \u0127adem mag\u0127hom; igergru u jirrabjaw waqt l-inkwiet; jitolbu l-g\u0127ajnuna fid-diffikultajiet.", "Il-qalba tas-salmi tinbena madwar l-esperjenzi emozzjonali tal-bniedem ta' kull \u017cmien.", "Xi e\u017cempji tal-esperjenzi espressi fis-salmi huma: tif\u0127ir lil Alla ( ); tnehid fit-ti\u0121rib ( ); mezz ta' tag\u0127lim ( ); talb g\u0127all-protezzjoni tas-sultan ( ); stqarrija ta' m\u0127abba g\u0127al \u0120erusalemm ( ); proklamazzjoni tal-qawwa ta' Alla fil-\u0127olqien ( ); rakkont tal-\u0127elsien mill-jasar bl-id ta' Alla ( ); \u010belebrazzjonijiet ( ).", "Naturalment, \u0127afna mis-salmi g\u0127andhom aktar minn \u0127sieb wie\u0127ed.", "Fit-Testment il-\u0120did, insibu li \u0127afna mill-kittieba tal-ittri jikkwotaw is-salmi biex isa\u0127\u0127u l-argumenti tag\u0127hom.", "Fl-Evan\u0121elji, siltiet mis-salmi huma kkwotati biex juru li f'\u0120es\u00f9 hemm il-milja tal-Weg\u0127da.", "\u0120es\u00f9 nnifsu ju\u017ca s-salmi fit-tag\u0127lim tieg\u0127u lill-folla.", "Fl-Atti tal-Appostli nsibu s-salmi u\u017cati f'diversi okka\u017cjonijiet fil-\u0127idma u l-qima tal-ewwel insara.", "Matul it-Testment il-\u0120did, insibu referenza g\u0127all-vers minn Salm sitt darbiet:", "Il-\u0121ebla li warrbu l-bennejja", "saret il-\u0121ebla tax-xewka, ( , ).", "It-taqsim tal-ktieb", "Il- salm huma mqassma f'\u0127ames antolo\u0121iji msej\u0127in kotba:", "Antolo\u0121ija : Salmi \u2014", "Antolo\u0121ija : Salmi \u2014", "Antolo\u0121ija : Salmi \u2014", "Antolo\u0121ija : Salmi \u2014", "Antolo\u0121ija : Salmi \u2014"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.1", "bookref": "PSA.1", "text": ["L-EWWEL KTIEB", "Salmi \u2014", "L-hena veru tal-bniedem", "Hieni l-bniedem", "li ma jimxix fuq il-pariri tal-\u0127\u017ciena,", "li ma jiqafx fi triq il-\u0127atjin,", "li ma joqg\u0127odx fil-laqg\u0127at ta\u017c-\u017ceblie\u0127a;", "imma fil-li\u0121i tal-Mulej hi l-g\u0127axqa tieg\u0127u,", "lejl u nhar ja\u0127seb fil-li\u0121i tieg\u0127u.", "Hu b\u0127al si\u0121ra m\u0127awla \u0127dejn nixxig\u0127at tal-ilma", "li tag\u0127mel il-frott fi \u017cmienha,", "u l-weraq tag\u0127ha ma jidbielx;", "hu jirnexxi f'kulma jag\u0127mel.", "Mhux hekk il-\u0127\u017ciena, mhux hekk;", "i\u017cda huma b\u0127al tibna li jtajjarha r-ri\u0127.", "G\u0127alhekk il-\u0127\u017ciena ma jifil\u0127ux g\u0127all-\u0127aqq,", "ma joqog\u0127dux il-\u0127atja fil-\u0121emg\u0127at tat-tajbin.", "G\u0127ax triq it-tajbin il-Mulej jafha;", "imma triq il-\u0127\u017ciena tintemm fix-xejn."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.2", "bookref": "PSA.2", "text": ["Is-saltna universali tal-Messija", "G\u0127aliex jixxewxu l-\u0121nus,", "u l-popli jreddnu g\u0127al xejn?", "Is-slaten tal-art iqumu,", "u l-kbarat jiftiehmu bejniethom", "kontra l-Mulej u l-Midluk tieg\u0127u :", "\"\u0126a nkissru l-ktajjen tag\u0127hom,", "u ntajru minn fuqna l-irbit tag\u0127hom!\"", "Dak li hu fis-smewwiet jid\u0127ak bihom,", "il-Mulej bi\u010b-\u010bajt je\u0127odhom.", "Imbag\u0127ad ikellimhom bil-herra,", "bil-qilla tieg\u0127u jkexkixhom:", "\"G\u0127ax jien g\u0127amiltu s-sultan tieg\u0127i,", "fuq Sijon, l-g\u0127olja mqaddsa tieg\u0127i!\"", "Irrid inxandar id-digriet tal-Mulej;", "hu qalli: \"Ibni int, jien illum nissiltek.", "Itlobni, u l-\u0121nus nag\u0127tik b'wirtek,", "u truf l-art bi pri\u017ca tieg\u0127ek.", "B'virga tal-\u0127adid int tkissirhom,", "b\u0127al \u0121arra tal-fu\u0127\u0127ar frak tag\u0127milhom.\"", "U issa, slaten, ifhmu sewwa;", "twiddbu, intom li ta\u0127kmu l-art.", "Aqdu lill-Mulej bil-bi\u017ca',", "u bir-rog\u0127da ri\u0121lejh busu,", "li ma jag\u0127dabx u intom tinqerdu,", "g\u0127ax malajr tixg\u0127el il-qilla tieg\u0127u.", "Hienja dawk kollha li jistkennu fih!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.3", "bookref": "PSA.3", "text": ["Tama fit-ti\u0121rib", "Salm ta' David, meta \u0127arab minn quddiem ibnu Absalom.", "Kemm kotru, Mulej, l-g\u0127edewwa tieg\u0127i!", "\u0126afna huma dawk li qamu g\u0127alija;", "\u0127afna huma dawk li jg\u0127idu fuqi:", "\"M'hemmx salvazzjoni g\u0127alih f'Alla!\"", "Imm'int, Mulej, tarka madwari,", "inti l-\u0121ie\u0127 tieg\u0127i, int terfag\u0127li rasi.", "Jien b'le\u0127en g\u0127oli l-Mulej insejja\u0127;", "hu jwe\u0121ibni mill-g\u0127olja mqaddsa tieg\u0127u.", "Immur nimtedd u norqod,", "u nqum, g\u0127ax il-Mulej i\u017commni.", "Ma nib\u017cax minn poplu s\u0127i\u0127", "li jin\u0121ema' madwari kontrija.", "Qum, Mulej, salvani, Alla tieg\u0127i!", "Int tajt bil-\u0127arta lill-g\u0127edewwa tieg\u0127i kollha,", "lill-\u0127\u017ciena kissirtilhom snienhom.", "Tieg\u0127ek, Mulej, ir-reb\u0127a;", "il-barka tieg\u0127ek fuq il-poplu tieg\u0127ek."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.4", "bookref": "PSA.4", "text": ["L-hena tat-tama f'Alla", "G\u0127all-mexxej tal-kor.", "Fuq l-istrumenti tal-korda.", "Salm ta' David.", "We\u0121ibni, meta nsejja\u0127lek,", "Alla tal-\u0121ustizzja tieg\u0127i;", "o\u0127ro\u0121ni fil-wisa' meta nkun imdejjaq,", "\u0127enn g\u0127alija u isma' talbi.", "Intom, bnedmin, kemm se ddumu twebbsu qalbkom?", "G\u0127ax t\u0127obbu l-frug\u0127a u tfittxu l-gideb?", "Kunu afu li l-Mulej wera tjieba kbira mieg\u0127i;", "jismag\u0127ni l-Mulej meta nsejja\u0127lu.", "Trieg\u0127du bil-bi\u017ca' , u la tidinbux;", "a\u0127sbu f'qalbkom billejl, u isktu!", "Offru s-sagrifi\u010b\u010bji li g\u0127andkom tag\u0127mlu,", "u ittamaw fil-Mulej.", "\u0126afna jg\u0127idu: \"Min jurina r-ri\u017cq?\"", "Ix\u0127et fuqna, Mulej, id-dawl ta' wi\u010b\u010bek.", "Int nissilt l-hena f'qalbi,", "aktar mill-kotra tal-qam\u0127 u l-inbid tag\u0127hom.", "Nimtedd u norqod minnufih fis-sliem,", "g\u0127ax int wa\u0127dek, Mulej, fis-sod tqeg\u0127edni."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.5", "bookref": "PSA.5", "text": ["Talba g\u0127all-g\u0127ajnuna kontra l-\u0127a\u017cen", "G\u0127all-mexxej tal-kor.", "Fuq il-flawti.", "Salm ta' David.", "Mulej, ag\u0127ti widen g\u0127al kliemi;", "ag\u0127ti kas tat-tnehid tieg\u0127i.", "Isma' l-g\u0127ajjat tat-talb tieg\u0127i,", "Sultan tieg\u0127i u Alla tieg\u0127i,", "g\u0127ax lilek jiena nitlob.", "Mulej, filg\u0127odu int tisma' le\u0127ni,", "filg\u0127odu rressaqlek talbi, u nistenna.", "G\u0127ax int m'intix Alla li t\u0127obb il-\u0127a\u017cen;", "il-\u0127a\u017cin ma jsibx postu g\u0127andek.", "Ma jiqfux il-kburin quddiem g\u0127ajnejk;", "int tobg\u0127od kull min jag\u0127mel id-deni.", "Int teqred min jitkellem bil-gideb.", "Nies qattiela u qarrieqa jistmellhom il-Mulej.", "Imma jien g\u0127at-tjieba kbira tieg\u0127ek", "nista' nid\u0127ol \u0121ewwa darek;", "ninxte\u0127et quddiem is-santwarju mqaddes tieg\u0127ek,", "mimli bil-bi\u017ca' tieg\u0127ek.", "Mexxini, Mulej, fis-sewwa tieg\u0127ek", "min\u0127abba l-g\u0127edewwa tieg\u0127i;", "wittili t-triq tieg\u0127ek quddiemi.", "Is-sewwa mhuwiex fuq fommhom,", "qalbhom bil-\u0127a\u017cen mimlija;", "\u0127alqhom b\u0127al qabar miftu\u0127 ,", "imellsu biss bi lsienhom.", "\u0126a jie\u0127du, o Alla, il-\u0127las li \u0127aqqhom;", "\u0127a jaqg\u0127u bit-tnassis tag\u0127hom.", "Warrabhom g\u0127all-\u0127afna \u0127tijiet tag\u0127hom, g\u0127ax kontrik \u0127aduha.", "\u0126a jifir\u0127u dawk li jafdaw fik, u jithennew g\u0127al dejjem;", "\u0127arishom, u bik jithennew dawk li j\u0127obbu 'l ismek.", "G\u0127ax int tbierek il-\u0121ust, Mulej;", "int t\u0127addnu b\u0127al tarka bi tjubitek."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.6", "bookref": "PSA.6", "text": ["Talba fil-periklu tal-mewt", "G\u0127all-mexxej tal-kor.", "Fuq l-istrumenti tal-korda.", "Fuq \"Is-Seminit\".", "Salm ta' David.", "Mulej, la \u010b\u010banfarnix fil-korla tieg\u0127ek;", "la twiddibnix fis-sa\u0127na tieg\u0127ek.", "\u0126enn g\u0127alija, Mulej, g\u0127aliex in\u0127ossni mifni;", "fejjaqni, Mulej, g\u0127aliex g\u0127admi mfarrak;", "ru\u0127i m\u0127awda g\u0127all-a\u0127\u0127ar.", "Mulej, int kemm se ddum ma tismag\u0127ni?", "Dur lejja, Mulej, u e\u0127lisni;", "salvani f'\u0121ie\u0127 it-tjieba tieg\u0127ek.", "G\u0127ax \u0127add mill-mejtin ma jiftakar fik;", "min ifa\u0127\u0127rek f'art l-imwiet ?", "Infnejt bit-tnehid tieg\u0127i,", "kull lejl nibki fuq friexi,", "bid-dmug\u0127 inxarrab soddti.", "G\u0127ajnejja bil-biki tg\u0127arrqu,", "u nfnew min\u0127abba l-g\u0127edewwa tieg\u0127i.", "Tbieg\u0127du minni, intom li tag\u0127mlu l-\u0127a\u017cen,", "g\u0127ax sama' l-Mulej il-biki tieg\u0127i.", "Sama' l-Mulej it-t\u0127annin tieg\u0127i;", "jilqa' l-Mulej it-talba tieg\u0127i.", "Jist\u0127u u jinfixlu g\u0127all-a\u0127\u0127ar l-g\u0127edewwa tieg\u0127i kollha,", "u minnufih jer\u0121g\u0127u lura m\u0127awda."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.7", "bookref": "PSA.7", "text": ["Sej\u0127a tal-\u0121usti lill-Im\u0127allef Divin", "G\u0127anja ta' David, li g\u0127anna lill-Mulej min\u0127abba f'Kus ta' Benjamin.", "Mulej, Alla tieg\u0127i , fik il-kenn tieg\u0127i;", "salvani minn kull min i\u0127abbatni, u e\u0127lisni,", "li ma ja\u0127tfunix b\u0127al iljun u jqattg\u0127uni,", "u ma jkunx hemm min je\u0127lisni.", "Mulej, Alla tieg\u0127i, jekk dan jien g\u0127amilt ,", "jekk \u0127atja ta' xi \u0127a\u017cen huma idejja,", "jekk b'deni g\u0127all-\u0121id \u0127allast lil \u0127abibi ,", "jew g\u0127al xejn b'xejn \u0127arbatt l-g\u0127adu tieg\u0127i,", "\u0127a jqum l-g\u0127adu kontrija u jirba\u0127ni,", "mal-art ta\u0127t ri\u0121lejh jitfag\u0127ni,", "u \u0121ie\u0127i fit-trab ikasbarli.", "Qum, Mulej, bil-qilla tieg\u0127ek,", "ieqaf kontra s-sa\u0127na tal-g\u0127edewwa tieg\u0127i;", "stenba\u0127, u ag\u0127milli l-\u0127aqq li int ordnajt.", "\u0126a jin\u0121emg\u0127u l-\u0121nus madwarek;", "fuqhom int toqg\u0127od fil-g\u0127oli.", "Mulej, int li tag\u0127mel \u0127aqq mill-popli,", "ag\u0127mel \u0127aqq minni, Mulej, skont is-sewwa tieg\u0127i", "u skont it-tjubija li hemm fija.", "\u0126a jintemm il-\u0127a\u017cen tal-\u0127\u017ciena,", "u jitwettaq il-bniedem sewwa.", "Int li tg\u0127arbel il-mo\u0127\u0127 u l-qalb, int Alla \u0121ust.", "It-tarka tieg\u0127i hu Alla,", "li jsalva 'l min hu qalbu safja.", "Alla hu m\u0127allef \u0121ust,", "Alla li dejjem jit\u0127allas mill-\u0127a\u017cen.", "Tassew li l-g\u0127adu ji\u0121i u jsinn is-sejf,", "l-ark jissikka u jimmirah.", "Di\u0121\u00e0 \u0127ejja l-armi tal-mewt,", "il-vle\u0121e\u0121 g\u0127amilhom g\u0127odda mikwija.", "Arah, l-g\u0127adu jnissel il-\u0127a\u017cen,", "jitqal bil-qerq u jiled il-gideb.", "Feta\u0127 bir u \u0127affru sewwa;", "i\u017cda jaqa' fil-\u0127ofra li g\u0127amel hu.", "Fuq rasu taqa' l-\u0127sara li g\u0127amel;", "fuqu tin\u017cel id-dnewwa tieg\u0127u.", "Inrodd \u0127ajr lill-Mulej g\u0127all-\u0121ustizzja tieg\u0127u;", "ng\u0127anni isem il-Mulej, isem l-G\u0127oli."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.8", "bookref": "PSA.8", "text": ["Il-kobor ta' Alla u d-dinjit\u00e0 tal-bniedem", "G\u0127all-mexxej tal-kor.", "Fuq \"Il-Gittit\".", "Salm ta' David.", "Mulej, Sid tag\u0127na,", "kemm hu kbir ismek fl-art kollha!", "Int qeg\u0127edt is-seb\u0127 tieg\u0127ek 'il fuq mis-smewwiet.", "Int, li s-seb\u0127 tieg\u0127ek jg\u0127annih", "fomm it-tfal u t-trabi tal-\u0127alib;", "int, li bnejt sur kontra l-g\u0127edewwa,", "biex i\u0121\u0121ib fix-xejn l-g\u0127adu u 'l min iqum kontrik.", "In\u0127ares lejn is-smewwiet, g\u0127emil subg\u0127ajk,", "il-qamar u l-kwiekeb li int qeg\u0127edt fihom!", "X'inhu l-bniedem biex tiftakar fih,", "bin il-bniedem, biex ta\u0127seb fih?", "Ftit inqas mill-allat g\u0127amiltu ,", "bis-seb\u0127 u l-\u0121miel \u017cejjintu,", "qeg\u0127edtu fuq l-g\u0127emejjel kollha ta' idejk!", "Kollox ta\u0127t ri\u0121lejh qeg\u0127edtlu:", "in-nag\u0127a\u0121 u l-baqar kollha, sal-bhejjem tax-xag\u0127ri;", "l-g\u0127asafar tal-ajru u l-\u0127ut tal-ba\u0127ar,", "dak kollu li jterraq fil-ba\u0127ar.", "Mulej, Sid tag\u0127na,", "kemm hu kbir ismek fl-art kollha!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.9", "bookref": "PSA.9", "text": ["Radd il-\u0127ajr g\u0127ar-reb\u0127a fuq l-g\u0127edewwa", "G\u0127all-mexxej tal-kor .", "Fuq l-g\u0127anja \"Mut-labben\".", "Salm ta' David.", "Infa\u0127\u0127rek, Mulej, b'qalbi kollha;", "inxandar g\u0127e\u0121ubijietek kollha!", "Nifra\u0127 u nithenna bik;", "ng\u0127anni lil ismek, int Alla l-g\u0127oli.", "X\u0127in ji\u0121u lura l-g\u0127edewwa tieg\u0127i,", "jitfixklu u jg\u0127ibu quddiemek.", "G\u0127ax int \u0127adt f'idejk id-dritt u l-kaw\u017ca tieg\u0127i,", "ta' m\u0127allef \u0121ust qg\u0127adt fuq it-tron tieg\u0127ek.", "\u010aanfart il-\u0121nus u qridt il-\u0127\u017ciena;", "\u0127assart isimhom g\u0127al dejjem ta' dejjem.", "Intemmu l-g\u0127edewwa m\u0127arbtin g\u0127al dejjem;", "bliethom qridtilhom, u tifkirithom intilfet mag\u0127hom.", "Imma l-Mulej isaltan g\u0127al dejjem,", "iwaqqaf g\u0127all-\u0127aqq it-tron tieg\u0127u.", "Hu jag\u0127mel \u0127aqq mid-dinja bil-\u0121ustizzja,", "ji\u0121\u0121udika l-popli bis-sewwa.", "Ikun il-Mulej kenn g\u0127al min hu mg\u0127akkes,", "kenn g\u0127alih fi \u017cmien id-dwejjaq.", "Fik jittama min jag\u0127raf lil ismek,", "g\u0127ax int, Mulej, ma titlaqx 'il min ifittxek.", "G\u0127annu lill-Mulej li joqg\u0127od f'Sijon,", "xandru fost il-popli l-g\u0127emejjel tieg\u0127u.", "Hu, li jit\u0127allas mid-demm, jiftakar fihom,", "ma jinsiex g\u0127ajjat l-imsejknin.", "\u0126enn g\u0127alija, Mulej; ara n-niket tieg\u0127i;", "inti rfajtni u \u0127ri\u0121tni minn bibien il-mewt;", "biex inxandar tif\u0127irek kollu", "f'bibien il-belt ta' Sijon ;", "biex nifra\u0127 min\u0127abba l-\u0127elsien tieg\u0127ek.", "Waqg\u0127u l-\u0121nus fil-\u0127ofra li \u0127affru;", "fix-xibka li \u0127bew inqabad ri\u0121ilhom.", "G\u0127arraf il-Mulej lilu nnifsu u g\u0127amel il-\u0127aqq,", "b'g\u0127emil idejh inqabad il-\u0127a\u017cin.", "Jin\u017clu l-\u0127\u017ciena f'qieg\u0127 l-art,", "il-\u0121nus kollha li jinsew 'l Alla.", "G\u0127ax l-imsejken ma jintesiex g\u0127al dejjem,", "it-tama tal-fqajrin ma tkunx g\u0127al dejjem fierg\u0127a.", "Qum, Mulej!", "Ma jirba\u0127x il-bniedem!", "\u0126a jidhru l-\u0121nus g\u0127all-\u0127aqq quddiemek.", "Itfa', Mulej, it-twerwir fuqhom,", "\u0127a jag\u0127rfu l-\u0121nus li bnedmin huma."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.10", "bookref": "PSA.10", "text": ["Talba g\u0127all-g\u0127ajnuna kontra l-g\u0127adu", "G\u0127aliex, Mulej, int hekk imbieg\u0127ed?", "G\u0127aliex tin\u0127eba waqt il-b\u017conn?", "Fi kburitu l-\u0127a\u017cin lill-fqir ja\u0127qar,", "jaqbdu fin-nases li nasablu.", "Il-\u0127a\u017cin jifta\u0127ar bix-xewqat ta' qalbu,", "fir-reg\u0127ba tieg\u0127u jis\u0127et u j\u017cebla\u0127 lill-Mulej.", "Fi kburitu jkasbar lill-Mulej, u f'xejn ma jfittxu;", "u Alla ma jid\u0127olx fi \u0127sibijietu.", "Jirnexxi dejjem fi triqtu,", "xejn ma jil\u0127quh il-\u0121udizzji tieg\u0127ek,", "bl-g\u0127edewwa tieg\u0127u jiddie\u0127ak.", "Jg\u0127id f'qalbu: \"Ma ni\u010b\u010baqlaqx!", "Minn nisel g\u0127al nisel ebda \u0127sara ma til\u0127aqni!\"", "Sa\u0127ta, qerq u dnewwa fuq fommu;", "g\u0127aw\u0121 u \u0127sara fuq ilsienu.", "Wara l-\u0127itan tas-sejjie\u0127 jissajja,", "fil-mo\u0127bi joqtol nies bla \u0127tija;", "g\u0127ajnejh ifittxu lill-imsejken.", "Jg\u0127asses fil-mo\u0127bi b\u0127al iljun fil-bejta;", "jg\u0127asses biex lill-fqajjar ja\u0127taf,", "jaqbdu u jkaxkru fix-xibka.", "Jitbaxxa, mal-art jinxte\u0127et;", "l-imsejkna jaqg\u0127u ta\u0127t il-qilla tieg\u0127u.", "Jg\u0127id bejnu u bejn ru\u0127u: \"Alla nesa;", "\u0127eba wi\u010b\u010bu, ma j\u0127arisx i\u017cjed.\"", "Qum, Mulej!", "Erfa' idek, o Alla!", "La tinsihomx lill-imsejknin.", "G\u0127ax g\u0127andu l-\u0127a\u017cin ikasbrek, o Alla,", "u ja\u0127seb li int ma tfittxux?", "Int tara, tabil\u0127aqq, l-g\u0127aw\u0121 u l-\u0127sara,", "u ta\u0127seb biex f'idejk te\u0127odhom.", "F'idejk jintelaq l-imsejken;", "tal-iltim int sirt l-g\u0127ajnuna.", "Kisser int drieg\u0127 il-\u0127a\u017cin u l-midneb,", "il\u0127aqlu \u0127\u017cunitu sakemm ma ssiblux i\u017cjed.", "Sultan hu l-Mulej g\u0127al dejjem ta' dejjem;", "inqerdu l-\u0121nus minn artu.", "It-talba tal-imsejknin smajtha, Mulej;", "int taqtg\u0127alhom ix-xewqa ta' qalbhom,", "biex tag\u0127ti ra\u0121un lill-iltim u l-ma\u0127qur;", "u bniedem tal-art ma jbe\u017c\u017cax aktar."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.11", "bookref": "PSA.11", "text": ["Tama s\u0127i\u0127a f'Alla", "G\u0127all-mexxej tal-kor.", "Ta' David.", "Fil-Mulej hu l-kenn tieg\u0127i;", "mela kif tg\u0127iduli: \"A\u0127rab b\u0127al g\u0127asfur lejn l-g\u0127olja;", "g\u0127ax, ara, il-midinbin qed ji\u0121bdu l-qaws,", "u jqabbdu mal-watar il-vle\u0121\u0121a,", "biex jolqtu fid-dlam lin-nies ta' qalb safja.", "Jekk is-sisien jinqalbu ,", "il-bniedem \u0121ust x'jista' jag\u0127mel?\"", "Il-Mulej hu fit-tempju mqaddes tieg\u0127u,", "il-Mulej fis-sema g\u0127andu t-tron tieg\u0127u;", "g\u0127ajnejh fuq il-bnedmin jitfa',", "bi xfar g\u0127ajnejh jiflihom.", "Jg\u0127arbel il-Mulej il-\u0121ust u l-\u0127a\u017cin;", "hu jobg\u0127od 'il min i\u0127obb id-dnewwa.", "Xita ta' \u0121amar u kubrit jitfa' fuq il-\u0127\u017ciena;", "ri\u0127 jikwi jkun is-sehem li \u0127aqqhom.", "G\u0127ax \u0121ust hu l-Mulej, u j\u0127obb il-\u0121ustizzja;", "wi\u010b\u010bu jdawwar lejn min hu sewwa."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.12", "bookref": "PSA.12", "text": ["Kontra l-ilsna \u0127\u017ciena", "G\u0127all-mexxej tal-kor.", "Fuq \"Is-Seminit\".", "Salm ta' David.", "G\u0127ajnuna, Mulej, g\u0127ax m'hawnx aktar twajbin;", "g\u0127abu s-sin\u010biera minn fost il-bnedmin.", "Wie\u0127ed lil ie\u0127or bil-gideb ikellem;", "b'xufftejn qarrieqa, b'\u017cew\u0121t iqlub jitkellmu.", "Jaqta' l-Mulej ix-xufftejn qarrieqa,", "kull ilsien li jitkellem bil-kburija,", "dawk li jg\u0127idu: \"Sa\u0127\u0127itna fi lsienna,", "kliem xufftejna mag\u0127na; min hu sidna?\"", "\"Min\u0127abba t-tg\u0127akkis tal-fqajrin", "u l-krib tal-imsejknin,", "jien issa se nqum,\" jg\u0127id il-Mulej,", "\"inqum biex ne\u0127ilsu, kif hu jixtieq.\"", "Kliem il-Mulej kliem safi,", "fidda mg\u0127oddija min-nar,", "seba' darbiet imsoffija mit-trab.", "Int, Mulej, tie\u0127u \u0127siebna", "t\u0127arisna minn dan in-nisel g\u0127al dejjem.", "G\u0127ax il-\u0127\u017ciena ma' kullimkien juru ru\u0127hom,", "aktar ma titg\u0127olla d-dnewwa fost il-bnedmin."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.13", "bookref": "PSA.13", "text": ["Talba fin-niket min\u0127abba l-g\u0127adu", "G\u0127all-mexxej tal-kor.", "Salm ta' David.", "Mulej, g\u0127al dejjem se tinsieni?", "Kemm se ddum ta\u0127bi wi\u010b\u010bek minni?", "Kemm se ndum b'qalbi ttaqtaq,", "bl-imrar kuljum f'qalbi?", "Kemm se jdum jintrefa' l-g\u0127adu fuqi?", "\u0126ares u we\u0121ibni, Mulej, Alla tieg\u0127i,", "ag\u0127ti d-dawl lil g\u0127ajnejja,", "li ma naqax fir-raqda tal-mewt;", "li ma jg\u0127idx l-g\u0127adu tieg\u0127i: \"G\u0127elibtu!\",", "li ma jifir\u0127ux l-g\u0127edewwa g\u0127ax jarawni nog\u0127tor.", "Imma jien fit-tjieba tieg\u0127ek nitma,", "tifra\u0127 qalbi g\u0127all-g\u0127ajnuna tieg\u0127ek.", "Ng\u0127anni lill-Mulej g\u0127all-\u0121id li g\u0127amilli."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.14", "bookref": "PSA.14", "text": ["Ilment min\u0127abba l-\u0127a\u017cen", "G\u0127all-mexxej tal-kor.", "Ta' David.", "Jg\u0127id l-iblah f'qalbu: \"M'hemmx Alla!\"", "T\u0127assru l-bnedmin, g\u0127amlu \u0127wejje\u0121 ta' min jistmellhom,", "m'hemm \u0127add li jag\u0127mel is-sewwa.", "Il-Mulej mis-sema jittawwal fuq il-bnedmin,", "biex jara jekk hemmx min hu g\u0127aqli,", "min ifittex lil Alla.", "Ilkoll intilfu, ilkoll flimkien t\u0127a\u017c\u017cnu;", "\u0127add ma jag\u0127mel is-sewwa, anqas biss wie\u0127ed.", "Ma jinteb\u0127ux dawk kollha li jag\u0127mlu l-\u0127a\u017cen,", "dawk li qatt ma jsej\u0127u l-Mulej,", "li ja\u0127tfu l-poplu tieg\u0127i, kif wie\u0127ed ja\u0127taf il-\u0127ob\u017c?", "Bi\u017ca' kbir waqa' fuqhom,", "g\u0127ax Alla hu ma' nisel il-\u0121ust.", "Intom tid\u0127ku bil-\u0127sieb tal-imsejken ;", "imma l-Mulej hu l-kenn tieg\u0127u.", "Min i\u0121ib minn Sijon il-\u0127elsien ta' I\u017crael?", "Meta jer\u0121a' jqajjem il-Mulej il-poplu tieg\u0127u,", "jifra\u0127 \u0120akobb, jithenna I\u017crael."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.15", "bookref": "PSA.15", "text": ["Min jista' jg\u0127ix ma' Alla", "Salm ta' David.", "Mulej, min jg\u0127ammar fid-dar tieg\u0127ek?", "Min joqg\u0127od fuq l-g\u0127olja mqaddsa tieg\u0127ek?", "Min jg\u0127ix bla \u0127tija u jag\u0127mel it-tajjeb,", "min jg\u0127id is-sewwa f'qalbu;", "min ma jqassasx bi lsienu,", "ma jag\u0127milx deni lil \u0121aru,", "u ma jg\u0127ajjarx lil g\u0127ajru;", "min ma jistmax lill-bniedem \u0127a\u017cin,", "imma jwe\u0121\u0121a\u0127 lil dawk li jib\u017cg\u0127u mill-Mulej;", "min iwieg\u0127ed u j\u017comm kelmtu;", "min jislef u ma jitlobx img\u0127ax,", "u ma jixxa\u0127\u0127amx kontra min hu bla \u0127tija.", "Min jag\u0127mel dan qatt ma jit\u0127arrek."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.16", "bookref": "PSA.16", "text": ["Alla l-aqwa \u0121id u hena", "Miktam.", "Ta' David.", "\u0126arisni, o Alla, g\u0127ax fik jien nistkenn.", "Jien g\u0127edt lill-Mulej: \"Int Sidi,", "m'g\u0127andix \u0121id ie\u0127or \u0127liefek.\"", "It-twajbin huma l-kbar f'din l-art;", "fihom hi l-g\u0127axqa kollha tieg\u0127i.", "L-hemm tag\u0127hom ikattru", "dawk li ja\u0127tru allat o\u0127ra.", "Lil dawn ma nsawwabx id-demm b'sagrifi\u010b\u010bju,", "anqas isimhom ma nsemmi b'xufftejja .", "Mulej, inti s-sehem tal-wirt u r-ri\u017cq tieg\u0127i,", "inti \u017c\u017comm f'idejk xortija.", "Il-kejl tani art li tg\u0127axxaq:", "messni sehem tassew g\u0127al qalbi.", "Imbierek lill-Mulej li tani l-fehma;", "imqar billejl qalbi tg\u0127allimni.", "In\u017comm il-Mulej dejjem quddiemi,", "g\u0127ax bih f'leminti qatt ma nit\u0127arrek.", "Hekk tifra\u0127 qalbi u tithenna ru\u0127i,", "u \u0121ismi wkoll jistrie\u0127 fil-kwiet.", "G\u0127ax int ma titlaqnix fl-imwiet ,", "ma t\u0127allix il-ma\u0127bub tieg\u0127ek jara l-qabar.", "Int tg\u0127allimni t-triq tal-\u0127ajja;", "hemm il-milja tal-fer\u0127 quddiemek,", "hemm l-g\u0127axqa g\u0127al dejjem f'lemintek."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.17", "bookref": "PSA.17", "text": ["Sej\u0127a lil Alla kontra l-persekuturi", "Talba.", "Ta' David.", "Isma', Mulej, il-kaw\u017ca \u0121usta tieg\u0127i,", "ilqa' l-g\u0127ajta tieg\u0127i,", "ag\u0127ti widen g\u0127at-talb tieg\u0127i;", "bla qerq huma xufftejja.", "Ming\u0127andek to\u0127ro\u0121 il-\u0121ustizzja g\u0127alija,", "g\u0127ajnejk jaraw is-sewwa.", "Jekk qalbi tiflili, jekk billejl i\u017c\u017curni,", "jekk inti \u0121\u0121arrabni, ma ssib ebda qerq fija.", "Ma \u017cbaljajtx bi kliemi, kif jag\u0127mlu n-nies;", "\u0127arist ru\u0127i bi kliemek minn triqat il-\u0127\u017ciena.", "Il-mixi tieg\u0127i \u017cammejt fi triqatek,", "qatt ma g\u0127otru ri\u0121lejja.", "Insejja\u0127lek, g\u0127ax int twe\u0121ibni, o Alla;", "ressaq widintek lejja, isma' kliemi.", "Uri t-tjieba tieg\u0127ek tal-g\u0127a\u0121eb;", "int li te\u0127les mill-g\u0127edewwa", "lil min jittama fil-leminija tieg\u0127ek.", "B\u0127al \u0127abba tal-g\u0127ajn \u0127arisni,", "g\u0127ad-dell ta' \u0121wen\u0127ajk kenninni", "mill-\u0127\u017ciena li jag\u0127fsu fuqi,", "mill-g\u0127edewwa qattiela li jdawruni.", "G\u0127alqu qalbhom g\u0127all-\u0127niena,", "minn fommhom jo\u0127ro\u0121 kliem kburi.", "Ji\u0121u g\u0127al fuqi, minn kull na\u0127a g\u0127alquni,", "\u0127arsithom fuqi, biex mal-art jitfg\u0127uni.", "Huma b\u0127al iljun imxennaq g\u0127all-pri\u017ca,", "b\u0127al fer\u0127 ta' ljun mo\u0127bi wara l-mansab.", "Qum, Mulej, o\u0127ro\u0121 g\u0127all-g\u0127adu u \u0121arrfu;", "e\u0127lisli \u0127ajti minn id il-\u0127a\u017cin.", "B'sejfek, Mulej, b'idek mill-bnedmin e\u0127lisni,", "mill-bnedmin li \u0127ajjet din l-art sehemhom.", "\u0126a jimtlew bil-\u0121id tieg\u0127ek,", "\u0127a jieklu sax-xaba' wliedhom,", "u jibqg\u0127alhom xi j\u0127allu li\u017c-\u017cg\u0127ar tag\u0127hom!", "Imma jien, fil-\u0127aqq, g\u0127ad nara 'l wi\u010b\u010bek;", "meta nqum, nithenna bid-dehra tieg\u0127ek ."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.18", "bookref": "PSA.18", "text": ["Tif\u0127ir u \u0127ajr wara r-reb\u0127a", "G\u0127all-mexxej tal-kor.", "Ta' David, il-qaddej tal-Mulej, li qal il-kliem ta' din l-g\u0127anja lill-Mulej dakinhar li hu \u0127elsu minn id l-g\u0127edewwa kollha tieg\u0127u u minn Sawl.", "Hu qal:", "In\u0127obbok, Mulej, qawwa tieg\u0127i!", "Il-Mulej blata tieg\u0127i, fortizza u \u0127ellies tieg\u0127i,", "Alla tieg\u0127i, sur tal-kenn tieg\u0127i u tarka tieg\u0127i,", "qawwa tas-salvazzjoni tieg\u0127i u kenn tieg\u0127i!", "Insejja\u0127 il-Mulej, li hu ta' min ifa\u0127\u0127ru,", "u nkun me\u0127lus mill-g\u0127edewwa tieg\u0127i.", "Imwie\u0121 tal-mewt \u0127akmuni,", "widien tal-bi\u017ca' werwruni,", "\u0127bula tal-imwiet dawruni,", "xbiek tal-mewt inqaleb fuqi.", "Fl-hemm tieg\u0127i lill-Mulej sejja\u0127t,", "tlabt l-g\u0127ajnuna 'l Alla tieg\u0127i;", "hu sama' le\u0127ni mit-tempju tieg\u0127u ,", "f'widnejh waslet l-g\u0127ajta tieg\u0127i.", "Tqanqlet u the\u017c\u017cet l-art ,", "trieg\u0127du s-sisien tal-muntanji,", "u tqanqlu bis-sa\u0127na tal-korla tieg\u0127u.", "Du\u0127\u0127an \u0127are\u0121 minn imnifsejh,", "u nar li j\u0127arbat minn fommu,", "minnu jarmi ilsna tan-nar.", "Feraq is-smewwiet u ni\u017cel,", "bi \u010bpar iswed ta\u0127t ri\u0121lejh.", "Fuq kerubin rikeb u tar ,", "ni\u017cel b'\u0127effa fuq \u0121wiena\u0127 ir-ri\u0127.", "Bid-dlam insatar b\u0127al b'libsa,", "s\u0127ab iswed u mag\u0127qud l-g\u0127arix tieg\u0127u.", "Mid-dija ta' quddiemu s\u0127ab jo\u0127ro\u0121,", "sil\u0121 u ilsna tan-nar.", "Rieg\u0127ed il-Mulej mis-smewwiet,", "l-G\u0127oli semma' le\u0127nu.", "Telaq il-vle\u0121e\u0121 tieg\u0127u u xerridhom,", "g\u0127amel il-beraq u \u0127arrabhom.", "U dehru qig\u0127an il-ba\u0127ar,", "inkixfu s-sisien tal-art,", "mat-theddida tieg\u0127ek, Mulej,", "man-nef\u0127a ta' mnifsejk.", "Mill-g\u0127oli medd idu u \u0127atafni,", "\u0127ari\u0121ni minn ba\u0127ar ta' ilma.", "Mill-g\u0127edewwa b'sa\u0127\u0127ithom \u0127elisni,", "mill-g\u0127edewwa li jifil\u0127u aktar minni.", "\u0120ew fuqi f'sieg\u0127a \u0127a\u017cina,", "i\u017cda l-Mulej waqaf mieg\u0127i.", "\u0126ari\u0121ni 'l barra fil-wisa';", "\u0127elisni, g\u0127ax lili j\u0127obbni.", "\u0126allasni l-Mulej skont il-\u0121ustizzja tieg\u0127i,", "raddli skont is-safa ta' idejja.", "G\u0127ax jien \u017cammejt triqat il-Mulej,", "ma tbeg\u0127idtx bid-dnub minn Alla tieg\u0127i.", "Quddiemi huma d-digrieti kollha tieg\u0127u;", "ma warrabtx minni l-pre\u010betti tieg\u0127u.", "Bla tebg\u0127a kont quddiemu,", "mill-\u0127tija \u0127arist lili nnifsi.", "Raddli l-Mulej skont il-\u0121ustizzja tieg\u0127i,", "skont is-safa ta' idejja li ra b'g\u0127ajnejh.", "Ma' min hu tajjeb inti timxi bit-tajjeb,", "ma' min hu bla \u0127tija inti timxi bla \u0127tija;", "ma' min hu safi inti timxi bis-safa,", "ma' min jg\u0127awwe\u0121 timxi bil-g\u0127aqal.", "G\u0127ax inti ssalva l-poplu fqajjar,", "u l-g\u0127ajnejn kburin tbaxxihom.", "Inti tixg\u0127el, Mulej, il-musbie\u0127 tieg\u0127i;", "Alla tieg\u0127i jdawwal id-dlam tieg\u0127i.", "Bik jien neg\u0127leb il-qtajja' tal-g\u0127edewwa;", "bl-g\u0127ajnuna ta' Alla tieg\u0127i nirba\u0127 is-swar!", "Dritta hi t-triq ta' Alla;", "safja hi l-kelma tal-Mulej.", "Tarka huwa Alla g\u0127al kull min jistkenn fih.", "G\u0127ax min hu Alla \u0127lief Ja\u0127weh?", "Min hu blata \u0127lief Alla tag\u0127na?", "Hu Alla, li \u0127a\u017c\u017cimni bil-qawwa;", "feta\u0127li triq dritta quddiemi.", "B\u0127al ta\u010b-\u010briev jag\u0127milli ri\u0121lejja,", "fuq l-g\u0127oljiet fis-sod iqeg\u0127edni.", "Idejja j\u0127arri\u0121li g\u0127at-taqbida;", "ark tal-bron\u017c ji\u0121bdu dirg\u0127ajja.", "Int tajtni t-tarka tas-salvazzjoni tieg\u0127ek,", "lemintek g\u0127enitni, l-g\u0127ajnuna tieg\u0127ek kabbritni.", "Int wessajtli t-triq quddiemi,", "u ma tfixklux ri\u0121lejja.", "Ne\u0127odha g\u0127al wara l-g\u0127edewwa u nil\u0127aqhom,", "ma ner\u0121ax lura qabel neqridhom.", "Nag\u0127tihom daqqa, ma jqumux i\u017cjed minnha;", "jaqg\u0127u mirbu\u0127a ta\u0127t ri\u0121lejja.", "Int t\u0127a\u017c\u017cimni bil-qawwa g\u0127at-taqbida,", "ta\u0127ti titfa' 'l dawk li jqumu g\u0127alija.", "I\u0121\u0121ieg\u0127el l-g\u0127edewwa ja\u0127arbu quddiemi;", "jien neqred 'il dawk li jobog\u0127duni.", "Jg\u0127ajtu g\u0127all-g\u0127ajnuna, u \u0127add ma jg\u0127inhom;", "lill-Mulej isej\u0127u, u ma jwe\u0121ibhomx.", "B\u0127at-trab itir mar-ri\u0127 nag\u0127milhom,", "b\u0127at-tajn tat-triqat ng\u0127affe\u0121 fuqhom.", "Int te\u0127lisni minn poplu \u0121ellied,", "fuq il-\u0121nus inti tqeg\u0127edni;", "u poplu, li ma nafux, jaqdini.", "Malli jisimg\u0127u bija, joqog\u0127du g\u0127alija;", "il-barranin jinxte\u0127tu sal-art quddiemi.", "Il-barranin jaqg\u0127u mifnija,", "jo\u0127or\u0121u mwerwra mill-fortizza tag\u0127hom.", "\u0126aj il-Mulej!", "Imbierek hu, il-blata tieg\u0127i!", "Ikun imfa\u0127\u0127ar Alla tas-salvazzjoni tieg\u0127i!", "Alla, li g\u0127enni biex t\u0127allast mill-g\u0127edewwa,", "li qeg\u0127edli l-\u0121nus ta\u0127t ri\u0121lejja!", "Int te\u0127lisni mill-g\u0127edewwa tieg\u0127i,", "tqeg\u0127edni fuq min ja\u0127bat g\u0127alija,", "te\u0127lisni min-nies vjolenti.", "G\u0127alhekk infa\u0127\u0127rek fost il-\u0121nus, Mulej,", "u ng\u0127anni t-tif\u0127ir ta' ismek.", "Hu jkabbar ir-reb\u0127 lis-sultan tieg\u0127u,", "juri m\u0127abbtu mal-midluk tieg\u0127u;", "ma' David u nislu g\u0127al dejjem."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.19", "bookref": "PSA.19", "text": ["Alla awtur tal-\u0127olqien u l-li\u0121i", "G\u0127all-mexxej tal-kor.", "Salm ta' David.", "Is-smewwiet ixandru l-glorja ta' Alla,", "g\u0127emil idejh t\u0127abbar il-firxa tas-sema.", "Jum lil ie\u0127or jag\u0127ti l-a\u0127bar ,", "lejl lil ie\u0127or iwassal it-tag\u0127rif.", "Ma hemmx a\u0127bar u anqas kliem,", "ma hemmx le\u0127en li ma jinstemax.", "Mal-art kollha jasal le\u0127enhom,", "mad-dinja kollha jixtered kliemhom.", "Lix-xemx g\u0127amlilha g\u0127arix fihom;", "u hi, b\u0127al g\u0127arus \u0127iere\u0121 minn kamartu,", "fer\u0127ana b\u0127al \u0121gant g\u0127all-\u0121irja tag\u0127ha ,", "minn truf is-smewwiet hi to\u0127ro\u0121,", "sat-truf l-o\u0127ra d-dawran tag\u0127ha;", "xejn ma jin\u0127eba mis-s\u0127ana tag\u0127ha.", "Il-li\u0121i tal-Mulej perfetta, u tag\u0127ti l-\u0127ajja;", "ix-xhieda tal-Mulej hi sewwa, u tg\u0127allem lil min ma jafx.", "Il-pre\u010betti tal-Mulej dritti, u jferr\u0127u l-qalb;", "il-kmandament tal-Mulej safi, u jdawwal l-g\u0127ajnejn.", "Il-bi\u017ca' tal-Mulej sin\u010bier, u jibqa' g\u0127al dejjem;", "il-\u0121udizzji tal-Mulej sewwa, u mseddqa g\u0127alkollox;", "eg\u0127\u017ce\u017c mid-deheb, mid-deheb l-aktar fin,", "o\u0127la mill-g\u0127asel u mill-qtar tax-xehda.", "Fehemhom sewwa l-qaddej tieg\u0127ek;", "\u0127las tajjeb g\u0127andu min i\u0127arishom.", "In-nuqqas min jista' jag\u0127rfu?", "Minn dak li ma nafx bih saffini.", "U mill-kburija wkoll \u0127ares il-qaddej tieg\u0127ek,", "t\u0127alliha qatt ta\u0127kimni.", "Imbag\u0127ad inkun bla \u0127tija", "u \u0127ieles minn dnub kbir.", "\u0126a jkunu milqug\u0127a quddiemek", "kliem fommi u \u0127sieb qalbi,", "Mulej, blata tieg\u0127i u feddej tieg\u0127i."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.20", "bookref": "PSA.20", "text": ["Talba g\u0127as-sultan fi \u017cmien il-gwerra", "G\u0127all-mexxej tal-kor.", "Salm ta' David.", "Jisimg\u0127ek il-Mulej fi \u017cmien in-niket;", "i\u0127arsek l-isem ta' Alla ta' \u0120akobb!", "Mit-tempju mqaddes tieg\u0127u jibg\u0127atlek l-g\u0127ajnuna,", "u minn Sijon jag\u0127tik is-sa\u0127\u0127a.", "Jiftakar fl-offerti tieg\u0127ek kollha,", "u jilqa' bil-qalb is-sagrifi\u010b\u010bju tieg\u0127ek.", "Jag\u0127tik dak li tixtieq qalbek,", "u jtemm \u0127sibijietek kollha.", "Naqb\u017cu bil-fer\u0127 g\u0127ar-reb\u0127a tieg\u0127ek,", "ng\u0127ollu l-bnadar f'isem Alla tag\u0127na.", "Jag\u0127tik il-Mulej kulma titolbu!", "Jien issa naf li l-Mulej", "irebba\u0127 lis-sultan, il-midluk tieg\u0127u,", "u jwie\u0121bu mis-sema mqaddes tieg\u0127u", "bir-reb\u0127a qawwija tal-leminija tieg\u0127u.", "Xi w\u0127ud fil-karrijiet, o\u0127rajn fi\u017c-\u017cwiemel,", "imma a\u0127na f'isem il-Mulej Alla l-qawwa tag\u0127na .", "Huma jixxenglu u jaqg\u0127u;", "imma a\u0127na b'sa\u0127\u0127itna, weqfin fuq ri\u0121lejna.", "Mulej, salva s-sultan;", "we\u0121ibna meta nsej\u0127ulek."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.21", "bookref": "PSA.21", "text": ["Radd il-\u0127ajr u talb g\u0127as-sultan", "G\u0127all-mexxej tal-kor.", "Salm ta' David.", "Mulej, bil-qawwa tieg\u0127ek jifra\u0127 is-sultan;", "kemm jithenna bir-reb\u0127a tieg\u0127ek!", "Ix-xewqa ta' qalbu int qtajthielu,", "ma \u010b\u0127adtlux it-talba ta' fommu.", "G\u0127ax inti lqajtu bil-barka u r-ri\u017cq,", "kuruna ta' deheb fin qeg\u0127edtlu fuq rasu.", "Il-\u0127ajja talbek, u int tajthielu,", "g\u0127omor twil minn \u017cmien g\u0127al \u017cmien .", "Kbir hu seb\u0127u bir-reb\u0127a li tajtu;", "\u0121ie\u0127 u \u0121miel int tqieg\u0127ed fuqu.", "Lilu tag\u0127ti barkiet g\u0127al dejjem,", "tferr\u0127u u thennih bis-seb\u0127 ta' wi\u010b\u010bek.", "G\u0127alhekk is-sultan fil-Mulej jittama,", "g\u0127all-\u0127niena tal-G\u0127oli qatt ma jit\u0127arrek.", "Til\u0127aq idek l-g\u0127edewwa kollha tieg\u0127ek,", "til\u0127aq lemintek 'il min jobog\u0127dok.", "Malli int tidher, forn tan-nar tag\u0127milhom.", "Fil-qilla tieg\u0127u jiblag\u0127hom il-Mulej, u n-nar jeqridhom.", "Nisilhom mill-art int teqred,", "'l uliedhom minn fost il-bnedmin.", "G\u0127ax riedu jag\u0127mlu l-\u0127sara lilek;", "nasbu d-deni, i\u017cda ma rnexxilhomx.", "G\u0127ax inti \u0121\u0121eg\u0127elhom ja\u0127arbu,", "x\u0127in timmira l-qaws kontrihom.", "Tkabbar, Mulej, bil-qawwa tieg\u0127ek!", "\u0126a ng\u0127annu u nfa\u0127\u0127ru s-sa\u0127\u0127a tieg\u0127ek."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.22", "bookref": "PSA.22", "text": ["Tbatijiet u reb\u0127 tal-Messija", "G\u0127all-mexxej tal-kor.", "Fuq l-g\u0127anja \"I\u010b-\u010berva tas-seb\u0127\".", "Salm ta' David.", "Alla tieg\u0127i , Alla tieg\u0127i, g\u0127aliex tlaqtni?", "Bqajt 'il bog\u0127od u ma salvajtnix,", "ma tajtx widen g\u0127all-g\u0127ajjat tieg\u0127i!", "Alla tieg\u0127i, ng\u0127ajjat binhar u ma twe\u0121ibx,", "ng\u0127ajjat billejl u ma nsibx mistrie\u0127.", "Imma int tg\u0127ammar fis-santwarju,", "u lilek ifa\u0127\u0127ar I\u017crael!", "Fik ittamaw missirijietna,", "fik ittamaw, u inti \u0127listhom.", "Lejk g\u0127ajtu, u inti \u0127listhom;", "fik ittamaw u ma tfixklux.", "Jien dudu tal-art, u mhux bniedem,", "\u017cebli\u0127 tan-nies, tkasbir tal-poplu.", "Dawk kollha li jarawni jid\u0127ku bija,", "jg\u0127ajbuni, i\u0127arrku rashom u jg\u0127idu:", "\"F'idejn il-Mulej intelaq; \u0127a je\u0127ilsu hu!", "\u0126a jsalvah hu, la bih jitg\u0127axxaq!\"", "Imma int minn \u0121uf ommi lqajtni;", "fi \u0127dan ommi fis-sod qeg\u0127edtni.", "Fuqek qeg\u0127duni sa minn twelidi ;", "int Alla tieg\u0127i sa minn \u0121uf ommi.", "La titbeg\u0127idx minni, g\u0127ax qrib hu t-ta\u0127bit,", "u m'hawn \u0127add biex jg\u0127inni.", "Qatg\u0127a gniedes daru mieg\u0127i;", "barrin qawwija ta' Basan g\u0127alquni,", "b'\u0127alqhom miftu\u0127 g\u0127al fuqi,", "b\u0127al iljun li ja\u0127taf u jg\u0127ajjat.", "Ninsab b\u0127all-ilma msawwab,", "g\u0127andi g\u0127admi maqlug\u0127 kollu;", "qalbi hi b\u0127al xemg\u0127a,", "iddub \u0121ewwa fija.", "\u0126alqi niexef b\u0127al xaqqufa,", "ilsieni mwa\u0127\u0127al ma' \u0127nieki;", "ninsab mitfug\u0127 fuq trab il-mewt.", "Qabda klieb daru g\u0127alija;", "\u0121emg\u0127a nies \u0127\u017ciena rassewni.", "Taqqbuli idejja u ri\u0121lejja;", "nista' ng\u0127odd g\u0127admi kollu.", "B'g\u0127ajnejhom fuqi j\u0127arsu lejja.", "\u0126wej\u0121i jaqsmu bejniethom;", "jaqtg\u0127u x-xorti g\u0127al-libsa tieg\u0127i.", "Mulej, la titbeg\u0127idx minni;", "qawwa tieg\u0127i, fittex g\u0127inni!", "E\u0127lisli mis-sejf lil \u0127ajti,", "u mill-klieb lil \u0127ajti l-g\u0127a\u017ci\u017ca.", "Minn \u0127alq l-iljun salvani,", "minn qarn il-gniedes lili msejken.", "Inxandar ismek lil \u0127uti;", "infa\u0127\u0127rek f'nofs il-\u0121emg\u0127a .", "Fa\u0127\u0127ru l-Mulej, intom li tib\u017cg\u0127u minnu;", "sebb\u0127uh ilkoll, nisel \u0120akobb;", "ib\u017cg\u0127u minnu lkoll, ulied I\u017crael.", "G\u0127ax ma warrabx minnu l-imsejken,", "ma stmellx in-niket tieg\u0127u;", "anqas wi\u010b\u010bu ma \u0127eba minnu,", "imma semg\u0127u meta sejja\u0127lu.", "G\u0127alhekk nag\u0127tik it-tif\u0127ir tieg\u0127i f'\u0121emg\u0127a kbira;", "inrodd il-weg\u0127diet tieg\u0127i quddiem dawk li jib\u017cg\u0127u minnu.", "Jieklu l-fqajrin u jixbg\u0127u;", "ifa\u0127\u0127ru l-Mulej dawk li jfittxuh.", "\u0126a tg\u0127ix qalbhom g\u0127al dejjem!", "Jiftakru t-truf kollha tal-art,", "u jer\u0121g\u0127u lura lejn il-Mulej;", "u quddiemu jinxte\u0127tu r-razez kollha tal-\u0121nus.", "G\u0127ax tal-Mulej hi s-saltna;", "hu fuq il-\u0121nus isaltan.", "Lilu jqimu l-bnedmin, li jmutu;", "quddiemu jmil kull min nie\u017cel \u0121ot-trab.", "U g\u0127alih tg\u0127ix ru\u0127i,", "lilu jaqdi n-nisel tieg\u0127i.", "Ixandru 'l Sidi lin-nisel li g\u0127ad ji\u0121i,", "ixandru l-\u0121ustizzja tieg\u0127u lill-poplu li g\u0127ad jitwieled:", "\"Dan g\u0127amlu l-Mulej!\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.23", "bookref": "PSA.23", "text": ["Il-Mulej hu r-rag\u0127aj tieg\u0127i", "Salm ta' David.", "Il-Mulej hu r-rag\u0127aj tieg\u0127i ,", "xejn ma jonqosni;", "f'merg\u0127at kollha \u0127dura jqeg\u0127edni.", "\u0126dejn l-ilma, fejn nistrie\u0127, je\u0127odni;", "hemm hu jrejjaqni.", "Imexxini fit-triq tas-sewwa", "min\u0127abba l-isem tieg\u0127u.", "Imqar jekk nimxi f'wied mudlam,", "ma nib\u017cax mill-\u0127sara, g\u0127ax inti mieg\u0127i.", "Il-\u0127atar tieg\u0127ek u l-g\u0127aslu\u0121 tieg\u0127ek,", "huma jwennsuni.", "Int t\u0127ejji mejda g\u0127alija", "quddiem l-g\u0127edewwa tieg\u0127i.", "Bi\u017c-\u017cejt tidlikli rasi ,", "u l-kal\u010bi tieg\u0127i tfawwarli.", "Mieg\u0127i, iva, jimxu t-tjieba u l-\u0127niena", "il-jiem kollha ta' \u0127ajti.", "U ng\u0127ammar f'dar il-Mulej", "sakemm indum \u0127aj!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.24", "bookref": "PSA.24", "text": ["Id-da\u0127la trijonfali tal-arka fit-tempju", "Salm ta' David.", "Tal-Mulej hi l-art u kulma fiha,", "id-dinja u kulma jg\u0127ix fiha.", "G\u0127ax hu fuq l-ib\u0127ra waqqafha ,", "u fuq ix-xmajjar fis-sod qeg\u0127edha.", "Min jista' jitla' fuq l-g\u0127olja tal-Mulej,", "min joqg\u0127od fil-post imqaddes tieg\u0127u?", "Min g\u0127andu jdejh indaf u qalbu safja,", "min ma jag\u0127tix ru\u0127u g\u0127all-frug\u0127a,", "u anqas ma ja\u0127lef bil-qerq.", "Dan ikollu barka ming\u0127and il-Mulej,", "u l-\u0127las li \u0127aqqu minn Alla, is-Salvatur tieg\u0127u.", "Dan hu n-nisel ta' dawk li jfittxuh;", "li jfittxu 'l wi\u010b\u010bek, Alla ta' \u0120akobb.", "Intrefg\u0127u, bibien, infet\u0127u, intom bibien ta' dejjem ,", "\u0127alli jid\u0127ol is-Sultan tal-glorja!", "Min hu dan is-Sultan tal-glorja?", "Hu l-Mulej setg\u0127an u qawwi,", "il-Mulej qawwi fit-taqbida.", "Intrefg\u0127u, bibien, infet\u0127u, intom bibien ta' dejjem,", "\u0127alli jid\u0127ol is-Sultan tal-glorja!", "Min hu dan is-Sultan tal-glorja?", "Hu l-Mulej tal-e\u017cer\u010bti:", "dan hu s-Sultan tal-glorja!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.25", "bookref": "PSA.25", "text": ["Talba g\u0127all-g\u0127ajnuna u l-ma\u0127fra", "Ta' David.", "Lejk jien nerfa' ru\u0127i, Mulej, Alla tieg\u0127i.", "Fik jien nittama, ma jkollix g\u0127ax nit\u0127awwad;", "ma jifir\u0127ux l-g\u0127edewwa tieg\u0127i min\u0127abba fija.", "Kull min jittama fik ma jkollux g\u0127ax jit\u0127awwad;", "jit\u0127awwad min malajr jonqsok mill-kelma.", "Triqatek, Mulej, g\u0127arrafni,", "il-mog\u0127dijiet tieg\u0127ek g\u0127allimni.", "Mexxini fis-sewwa tieg\u0127ek u g\u0127allimni,", "g\u0127ax int Alla tas-salvazzjoni tieg\u0127i.", "G\u0127alik nixxennaq il-jum kollu.", "Ftakar fil-\u0127niena u t-tjieba tieg\u0127ek,", "g\u0127ax huma minn dejjem, Mulej.", "Tiftakarx fil-\u0127tijiet u d-dnubiet ta' \u017cg\u0127o\u017citi:", "inti tajjeb, Mulej; ftakar fija skont it-tjieba tieg\u0127ek.", "Tajjeb u sewwa l-Mulej;", "g\u0127alhekk juri triqtu lill-\u0127atja.", "Imexxi l-imsejkna fis-sewwa,", "jg\u0127allem lill-fqajrin it-triq tieg\u0127u.", "Il-mog\u0127dijiet tal-Mulej kollhom tjieba u fedelt\u00e0", "g\u0127al min i\u0127ares il-patt u l-li\u0121ijiet tieg\u0127u.", "Min\u0127abba l-isem tieg\u0127ek, Mulej,", "a\u0127firli \u0127\u017cuniti, kbira kemm hi kbira.", "Min hu dak li g\u0127andu l-bi\u017ca' tal-Mulej?", "Lilu hu juri t-triq li g\u0127andu jag\u0127\u017cel.", "Fil-\u0121id hu jg\u0127ammar,", "uliedu jiksbu l-art.", "Mid\u0127la l-Mulej ta' dawk li jib\u017cg\u0127u minnu,", "lilhom jg\u0127arraf il-patt tieg\u0127u.", "G\u0127ajnejja dejjem fil-Mulej,", "g\u0127ax hu mix-xbiek jaqlag\u0127li ri\u0121lejja.", "Dur lejja u kun twajjeb mieg\u0127i,", "g\u0127ax jiena fqajjar u wa\u0127di.", "Serra\u0127li qalbi mid-dwejjaq,", "min-niket tieg\u0127i e\u0127lisni.", "Ara n-niket u d-diqa tieg\u0127i,", "u a\u0127firli \u0127tijieti kollha.", "Ara kemm kotru l-g\u0127edewwa tieg\u0127i,", "x'mibeg\u0127da qawwija g\u0127andhom g\u0127alija.", "\u0126arisli \u0127ajti u e\u0127lisni;", "la nistkenn fik, m'g\u0127andix g\u0127ax ninfixel.", "Is-sewwa u d-dritt i\u0127arsuni,", "g\u0127ax jien fik ittamajt.", "E\u0127les, o Alla, lil I\u017crael,", "mid-dwejjaq tieg\u0127u kollha!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.26", "bookref": "PSA.26", "text": ["Talba tal-inno\u010benti", "Ta' David", "Ag\u0127mel \u0127aqq mieg\u0127i int, Mulej!", "Bla \u0127tija l-im\u0121iba tieg\u0127i,", "s\u0127i\u0127a fil-Mulej it-tama tieg\u0127i.", "\u0120arrabni, Mulej, u g\u0127arbilni,", "iflili mo\u0127\u0127i u qalbi.", "Tjubitek quddiem g\u0127ajnejja,", "imxejt skont is-sewwa tieg\u0127ek.", "Ma qg\u0127adtx man-nies giddieba,", "ma sse\u0127ibtx ma' nies qarrieqa.", "Nobg\u0127od il-\u0121emg\u0127a tal-\u0127\u017ciena,", "ma nag\u0127milhiex mal-midinbin.", "Na\u0127sel fis-safa jdejja ,", "u ndur madwar l-artal tieg\u0127ek, Mulej,", "biex ng\u0127annilek ir-radd ta' \u0127ajr,", "u nxandar g\u0127e\u0121ubijietek kollha.", "Mulej, in\u0127obb id-dar tal-g\u0127amara tieg\u0127ek,", "il-post fejn jg\u0127ammar seb\u0127ek.", "Tg\u0127oddnix man-nies midinba,", "anqas ma' min ixerred id-dmija;", "dawk li g\u0127andhom f'idejhom il-\u0127a\u017cen,", "u f'leminthom rigali qarrieqa.", "I\u017cda jien nimxi bla \u0127tija;", "e\u0127lisni int, u \u0127enn g\u0127alija.", "Jien b'ri\u0121li wieqaf fil-wita;", "fil-\u0121emg\u0127at, Mulej, lilek inbierek ."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.27", "bookref": "PSA.27", "text": ["Fidu\u010bja kbira f'Alla", "Ta' David", "Il-Mulej id-dawl u s-salvazzjoni tieg\u0127i;", "minn min g\u0127andi nib\u017ca'?", "Il-Mulej hu l-kenn tieg\u0127i;", "quddiem min g\u0127andi nitwerwer?", "Meta jqumu g\u0127alija l-\u0127\u017ciena,", "biex ja\u0127tfuni u jikluni,", "dawk li g\u0127andhom g\u0127alija, l-g\u0127edewwa tieg\u0127i,", "huma jitfixklu u jaqg\u0127u.", "Imqar jekk e\u017cer\u010btu jqum g\u0127alija,", "xejn ma tib\u017ca' qalbi;", "imqar jekk gwerra tqum kontrija,", "jiena nibqa' qalbi qawwija.", "\u0126a\u0121a wa\u0127da tlabt lill-Mulej,", "\u0127a\u0121a wa\u0127da nfittex:", "li ng\u0127ammar f'dar il-Mulej", "tul il-jiem kollha ta' \u0127ajti;", "biex nitg\u0127axxaq bil-\u0127lewwa tal-Mulej", "jien u n\u0127ares lejn it-tempju tieg\u0127u.", "G\u0127ax hu ja\u0127bini fl-g\u0127arix tieg\u0127u", "meta nsib ru\u0127i fil-g\u0127aw\u0121;", "jistorni fis-satra ta' daru,", "fuq blata fl-g\u0127oli jqeg\u0127edni.", "U issa tintrefa' rasi", "fuq l-g\u0127edewwa ta' madwari.", "U jien noffri fit-tempju tieg\u0127u", "sagrifi\u010b\u010bju b'g\u0127ajjat ta' fer\u0127.", "Ng\u0127anni u nfa\u0127\u0127ar il-Mulej!", "Isma', Mulej, le\u0127en l-g\u0127ajta tieg\u0127i,", "\u0127enn g\u0127alija u we\u0121ibni.", "\"Ejja,\" g\u0127edt f'qalbi, \"fittex 'il wi\u010b\u010bu \";", "jien wi\u010b\u010bek infittex, Mulej.", "La ta\u0127bix wi\u010b\u010bek minni,", "la twarrabx bl-herra l-qaddej tieg\u0127ek.", "Inti l-g\u0127ajnuna tieg\u0127i;", "t\u0127allinix u titlaqnix,", "Alla tas-salvazzjoni tieg\u0127i.", "G\u0127alkemm telquni missieri u ommi,", "il-Mulej jilqag\u0127ni g\u0127andu.", "Urini, Mulej, it-triq tieg\u0127ek,", "mexxini minn mog\u0127dija dritta", "min\u0127abba l-g\u0127edewwa tieg\u0127i.", "Titlaqnix g\u0127ax-xewqa tal-g\u0127edewwa tieg\u0127i;", "g\u0127aliex xhieda qarrieqa qamu kontrija,", "li l-qerq jarmu man-nifs tag\u0127hom.", "Nemmen li g\u0127ad nara t-tjieba tal-Mulej f'art il-\u0127ajjin .", "Ittama fil-Mulej, \u017comm s\u0127i\u0127 u qawwi qalbek;", "ittama fil-Mulej."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.28", "bookref": "PSA.28", "text": ["Talb u radd il-\u0127ajr", "Ta' David.", "Lilek, Mulej, insejja\u0127;", "blata tieg\u0127i, la tittarraxx g\u0127alija.", "Jekk int tibqa' sieket mieg\u0127i,", "inkun nixbah lil min jin\u017cel fil-\u0127ofra.", "Isma' le\u0127en it-tnehid tieg\u0127i", "meta nsejja\u0127 l-g\u0127ajnuna tieg\u0127ek,", "kull meta nerfa' jdejja", "lejn is-santwarju mqaddes tieg\u0127ek.", "Ti\u0121bornix man-nies \u0127\u017ciena,", "ma' dawk li jag\u0127mlu l-\u0127a\u017cen,", "li kliem ta' sliem jg\u0127idu lil g\u0127ajrhom,", "u qalbhom bil-qerq mimlija.", "\u0126allashom skont g\u0127emilhom,", "skont l-g\u0127emejjel \u0127\u017ciena tag\u0127hom;", "skont dak li g\u0127amlu jdejhom,", "roddilhom il-\u0127las li \u0127aqqhom.", "G\u0127ax ma ja\u0127sbux f'dak li g\u0127amel il-Mulej,", "dak li g\u0127amlu jdejh.", "Hu jeqridhom u ma jqajjimhomx i\u017cjed!", "Imbierek il-Mulej,", "g\u0127ax sama' le\u0127en it-tnehid tieg\u0127i.", "Il-Mulej hu l-qawwa tieg\u0127i u t-tarka tieg\u0127i,", "fih ittamat qalbi;", "ksibt l-g\u0127ajnuna u fer\u0127et qalbi;", "irroddlu \u0127ajr bil-g\u0127ana tieg\u0127i.", "Il-Mulej hu s-sa\u0127\u0127a tal-poplu tieg\u0127u,", "kenn tas-salvazzjoni g\u0127as-sultan, il-midluk tieg\u0127u.", "Salva l-poplu tieg\u0127ek, bierek 'il wirtek,", "kun ir-rag\u0127aj tag\u0127hom, erfag\u0127hom g\u0127al dejjem!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.29", "bookref": "PSA.29", "text": ["Il-Mulej, sid tat-tempesti", "Salm ta' David.", "Ag\u0127tu lill-Mulej, ulied Alla ,", "ag\u0127tu lill-Mulej glorja u qawwa.", "Ag\u0127tu lill-Mulej il-glorja ta' ismu,", "qimu l-Mulej fl-g\u0127amara mqaddsa tieg\u0127u.", "Le\u0127en il-Mulej fuq l-ib\u0127ra ;", "Alla tal-glorja jrieg\u0127ed,", "il-Mulej fuq l-ib\u0127ra kotrana.", "Le\u0127en il-Mulej bil-qawwa,", "le\u0127en il-Mulej bil-glorja.", "Le\u0127en il-Mulej ikisser i\u010b-\u010bedri;", "ikisser il-Mulej i\u010b-\u010bedri tal-Libanu.", "I\u0121ieg\u0127el il-Libanu jaqbe\u017c b\u0127al g\u0127o\u0121ol,", "is-Sirjon b\u0127al fer\u0127 ta' gendus selva\u0121\u0121.", "Le\u0127en il-Mulej itajjar ilsna tan-nar.", "Le\u0127en il-Mulej jhe\u017c\u017ce\u017c id-de\u017cert;", "jhe\u017c\u017ce\u017c il-Mulej id-de\u017cert ta' Kades .", "Le\u0127en il-Mulej jobrom il-ballut,", "u j\u017carma l-foresti;", "u fit-tempju tieg\u0127u kul\u0127add jg\u0127id: Glorja!", "Il-Mulej ja\u0127kem fuq l-g\u0127arg\u0127ar;", "isaltan il-Mulej g\u0127al dejjem.", "Il-Mulej jag\u0127ti l-qawwa lill-poplu tieg\u0127u;", "ibierek il-Mulej bis-sliem il-poplu tieg\u0127u!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.30", "bookref": "PSA.30", "text": ["Radd il-\u0127ajr g\u0127all-\u0127elsien mill-mewt", "Salm.", "Innu g\u0127ad-Dedikazzjoni tat-Tempju.", "Ta' David.", "Ng\u0127ollik, Mulej, g\u0127ax erfajtni,", "u ma ferra\u0127tx l-g\u0127edewwa tieg\u0127i bija.", "Mulej, Alla tieg\u0127i, jien sejja\u0127tlek;", "sejja\u0127tlek, u int fejjaqtni.", "Mulej, tellajtli mill-mewt 'il ru\u0127i,", "\u0127listni minn fost dawk li jin\u017clu fil-\u0127ofra.", "G\u0127annu lill-Mulej, \u0127bieb tieg\u0127u,", "fa\u0127\u0127ru l-isem imqaddes tieg\u0127u.", "G\u0127ax ftit iddum is-sa\u0127na tieg\u0127u,", "i\u017cda g\u0127omor s\u0127i\u0127 l-im\u0127abba tieg\u0127u.", "Filg\u0127axija jid\u0127ol il-biki,", "filg\u0127odu jidwi l-g\u0127ajjat ta' fer\u0127.", "Mela jien g\u0127edt fl-a\u0127jar tieg\u0127i:", "\"\u017bgur li qatt ma ni\u010b\u010baqlaq!\"", "Mulej, bil-pja\u010bir tieg\u0127ek", "fuq muntanja qawwija qeg\u0127edtni;", "imbag\u0127ad \u0127bejt wi\u010b\u010bek minni,", "u jien t\u0127awwadt g\u0127alkollox.", "Lilek sejja\u0127t, Mulej;", "lil Sidi tlabt il-\u0127niena.", "X'tie\u0127u int jekk inkun mejjet,", "jekk jiena nin\u017cel fil-qabar?", "Se jfa\u0127\u0127rek forsi t-trab?", "Se jxandar il-fedelt\u00e0 tieg\u0127ek?", "Ismag\u0127ni, Mulej, u \u0127enn g\u0127alija;", "kun, Mulej, l-g\u0127ajnuna tieg\u0127i.", "Int bdilt fi \u017cfin l-g\u0127ali tieg\u0127i,", "ne\u017c\u017cajtni min-niket , bil-fer\u0127 \u0127a\u017c\u017cimtni.", "G\u0127alhekk ru\u0127i tg\u0127annilek bla heda;", "Mulej, Alla tieg\u0127i, infa\u0127\u0127rek g\u0127al dejjem!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.31", "bookref": "PSA.31", "text": ["Talba fil-hemm u \u0127ajr g\u0127all-\u0127elsien", "G\u0127al mexxej tal-kor.", "Salm ta' David.", "Fik, Mulej, jien nistkenn;", "ma jkolli qatt g\u0127ax nirg\u0127ex.", "Fil-\u0121ustizzja tieg\u0127ek salvani,", "ag\u0127tini widen u fittex e\u0127lisni.", "Kun blata tal-kenn g\u0127alija,", "fortizza qawwija ta' salvazzjoni.", "Inti l-blata u l-fortizza tieg\u0127i;", "f'\u0121ie\u0127 ismek mexxini u wassalni.", "O\u0127ro\u0121ni mix-xibka li \u0127bew g\u0127alija,", "g\u0127ax inti l-qawwa tieg\u0127i.", "F'idejk jien ner\u0127i ru\u0127i ;", "int te\u0127lisni, Mulej, Alla tas-sewwa.", "Int tobg\u0127od 'il min iqim allat fierg\u0127a;", "imma jien fil-Mulej nittama.", "Nifra\u0127 u nithenna g\u0127at-tjieba tieg\u0127ek,", "int, li rajt l-hemm tieg\u0127i,", "li g\u0127araft id-diqa ta' qalbi.", "Ma tlaqtnix f'idejn l-g\u0127edewwa,", "imma qeg\u0127edtli fil-wisa' ri\u0121lejja.", "\u0126enn g\u0127alija, Mulej, g\u0127ax ninsab fil-hemm,", "infnew g\u0127ajnejja min\u0127abba d-dwejjaq,", "ru\u0127i wkoll u l-\u0121ewwieni tieg\u0127i.", "Infniet \u0127ajti bl-g\u0127ali,", "u bl-ilfiq is-snin ta' \u0127ajti;", "min\u0127abba fil-hemm naqsitni sa\u0127\u0127ti,", "u tmermer g\u0127admi kollu.", "Min\u0127abba l-g\u0127edewwa tieg\u0127i kollha,", "jien sirt \u0127a\u0121a ta' min ikasbarha;", "jitwerwru l-\u0121irien tieg\u0127i,", "u min jafni jib\u017ca' minni.", "Dawk li jarawni barra ja\u0127arbu minni.", "Insewni b\u0127al wie\u0127ed mejjet,", "sirt b\u0127al \u0121arra mkissra.", "G\u0127ax smajt l-g\u0127ajdut tal-kotra fuqi;", "bi\u017ca' minn kullimkien madwari.", "Jiftiehmu bejniethom kontrija,", "jonsbuni biex je\u0127duli \u0127ajti.", "Imma jien fik nittama, Mulej;", "jien ng\u0127idlek: \"Alla tieg\u0127i int!\"", "F'idejk hi xortija,", "e\u0127lisni minn id l-g\u0127edewwa,", "minn id dawk li je\u0127duha kontrija.", "Uri d-dawl ta' wi\u010b\u010bek lill-qaddej tieg\u0127ek;", "fit-tjieba tieg\u0127ek e\u0127lisni.", "Mulej, t\u0127allinix ninfixel,", "lili li qed insejja\u0127lek;", "\u0127a jinfixlu l-\u0127\u017ciena,", "u jin\u017clu mbikkma f'art l-imwiet!", "\u0126a jisktu x-xufftejn giddieba,", "li jmaqdru u jkasbru l-\u0121ust bil-kburija!", "Kemm hu kbir il-\u0121id tieg\u0127ek, Mulej,", "li inti rfajt g\u0127al min jib\u017ca' minnek,", "li int \u0127ejjejt g\u0127al min jafda fik,", "quddiem il-bnedmin kollha!", "Bil-\u0127arsien tieg\u0127ek tkenninhom", "kontra t-tnassis tal-bnedmin;", "fl-g\u0127arix tieg\u0127ek ta\u0127bihom", "kontra t-tqassis tal-ilsna.", "Imbierek il-Mulej li minn belt qawwija", "g\u0127amel mieg\u0127i g\u0127e\u0121ubijiet ta' tjieba.", "Jien g\u0127edt fil-fixla li kelli:", "\"Ninsab maqtug\u0127 minn ta\u0127t g\u0127ajnejk.\"", "Imma int smajt le\u0127en it-t\u0127annin tieg\u0127i", "meta sejja\u0127t l-g\u0127ajnuna tieg\u0127ek.", "\u0126obbu l-Mulej, \u0127bieb tieg\u0127u kollha.", "Lit-twajbin i\u0127arishom il-Mulej,", "imma jpattiha sewwa lil min jimxi bil-kburija.", "Issa\u0127\u0127u u qawwu qalbkom,", "intom ilkoll li tittamaw fil-Mulej."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.32", "bookref": "PSA.32", "text": ["L-hena ta' min jaqla' l-ma\u0127fra", "Ta' David.", "Maskil.", "Hieni l-bniedem li \u0127tijietu ma\u0127fura,", "li g\u0127andu d-dnub tieg\u0127u mistur!", "Hieni l-bniedem li ebda \u0127a\u017cen ma jg\u0127oddlu l-Mulej,", "u ma g\u0127andu ebda qerq f'qalbu!", "Jien bqajt sieket, u nfena \u0121ismi ,", "jiena u nokrob il-jum kollu.", "G\u0127ax lejl u nhar it-toqol ta' idek fuqi;", "sa\u0127\u0127ti nfniet b\u0127al bis-s\u0127ana tas-sajf.", "Id-dnub tieg\u0127i jien stqarrejtlek,", "u l-\u0127a\u017cen tieg\u0127i ma \u0127bejthulekx.", "Jien g\u0127edt: \"Quddiem il-Mulej nistqarr \u0127tijieti.\"", "U int \u0127firtli l-\u0127a\u017cen tad-dnub tieg\u0127i.", "G\u0127alhekk kull min hu twajjeb", "lilek jitlob fi \u017cmien in-niket.", "Jekk ifuru ilmijiet kotrana, lilu qatt ma jil\u0127quh.", "Int kenn g\u0127alija, mit-ta\u0127bit t\u0127arisni,", "iddawwarni u tferra\u0127ni bil-\u0127elsien tieg\u0127ek.", "Ng\u0127allmek u nurik it-triq li g\u0127andek tie\u0127u;", "inwissik, u n\u017comm g\u0127ajnejja fuqek.", "Tkunux bla sens b\u0127a\u017c-\u017ciemel u l-bag\u0127al ,", "li bil-l\u0121iem u r-riedni tra\u017c\u017canhom,", "biex jirnexxilek ti\u0121bidhom lejk.", "\u0126afna huma t-tbatijiet tal-\u0127\u017ciena;", "i\u017cda min jittama fil-Mulej jit\u0127addan bil-\u0127niena.", "Ifir\u0127u, twajbin, u thennew fil-Mulej;", "g\u0127ajtu bil-fer\u0127, intom ilkoll ta' qalbkom safja."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.33", "bookref": "PSA.33", "text": ["Tif\u0127ir lis-setg\u0127a u l-provvidenza ta' Alla", "G\u0127annu, \u0121usti, bil-fer\u0127 lill-Mulej;", "jixirqilhom ifa\u0127\u0127ruh in-nies sewwa.", "Fa\u0127\u0127ru l-Mulej bid-daqq ta\u010b-\u010betra;", "g\u0127annulu fuq l-arpa b'g\u0127axar kordi.", "G\u0127annulu g\u0127anja \u0121dida;", "doqqulu bis-seng\u0127a u b'le\u0127en qawwi.", "G\u0127ax sewwa hi l-kelma tal-Mulej,", "kollox bil-fedelt\u00e0 huwa g\u0127amel.", "Hu j\u0127obb id-dritt u s-sewwa;", "bit-tjieba tal-Mulej mimlija l-art.", "Bil-kelma tal-Mulej saru s-smewwiet,", "u b'nifs fommu t-ti\u017cjin kollu tag\u0127hom.", "B\u0127al f'\u0121arra l-ilmijiet \u0121abar,", "u l-ib\u0127ra kbar fi m\u0127a\u017cen.", "\u0126a tib\u017ca' mill-Mulej l-art kollha;", "jitbe\u017c\u017ca' minnu kull min jg\u0127ammar fid-dinja.", "G\u0127ax hu tkellem, u hi saret;", "hu ordna, u hi twaqqfet.", "Il-Mulej ixejjen il-fehmiet tal-\u0121nus,", "ifixkel il-\u0127sibijiet tal-popli.", "Imma l-fehma tal-Mulej tibqa' g\u0127al dejjem,", "minn \u017cmien g\u0127al \u017cmien il-\u0127sibijiet ta' mo\u0127\u0127u.", "Hieni l-\u0121ens li l-Mulej hu Alla tieg\u0127u,", "il-poplu li hu g\u0127a\u017cel b'wirtu.", "Mill-g\u0127oli tas-smewwiet i\u0127ares il-Mulej,", "u jara l-bnedmin kollha;", "mill-post fejn jg\u0127ammar jist\u0127arre\u0121 fuq", "dawk kollha li jg\u0127ixu fuq l-art.", "Hu jsawwar il-qalb ta' kull wie\u0127ed,", "u jag\u0127raf g\u0127emilhom kollu.", "Ma jag\u0127mel xejn is-sultan bl-e\u017cer\u010btu tieg\u0127u kollu,", "anqas ma je\u0127lisha l-gwerrier bil-\u0127ila kollha tieg\u0127u.", "Xejn ma jiswa \u017c-\u017ciemel g\u0127ar-reb\u0127a,", "b'sa\u0127\u0127tu kollha 'l \u0127add ma je\u0127les.", "Ara, g\u0127ajnejn il-Mulej fuq dawk li jib\u017cg\u0127u minnu,", "fuq dawk li jittamaw fit-tjieba tieg\u0127u,", "Biex je\u0127ilsilhom mill-mewt \u0127ajjithom,", "u ja\u0127jihom fi \u017cmien il-\u0121u\u0127.", "Ru\u0127na tixxennaq g\u0127all-Mulej,", "hu l-g\u0127ajnuna u t-tarka tag\u0127na.", "Fih jinsab l-hena ta' qalbna,", "fl-isem qaddis tieg\u0127u t-tama tag\u0127na.", "\u0126a tkun, Mulej, it-tjieba tieg\u0127ek fuqna,", "kif fik hi t-tama tag\u0127na."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.34", "bookref": "PSA.34", "text": ["Tif\u0127ir lil Alla difensur tal-\u0121ustizzja", "Ta' David, meta g\u0127amilha ta' iblah quddiem Abimelek u dan ke\u010b\u010bieh, u hu telaq.", "Kull \u0127in inbierek il-Mulej;", "tif\u0127iru dejjem fuq fommi.", "Bil-Mulej tifta\u0127ar ru\u0127i;", "jisimg\u0127u l-fqajrin u jifir\u0127u.", "Xandru l-kobor tal-Mulej mieg\u0127i;", "\u0127a ng\u0127ollu ismu flimkien.", "Jien fittixt il-Mulej, u we\u0121ibni,", "minn kull bi\u017ca' tieg\u0127i \u0127elisni.", "\u0126arsu lejh u jiddi bil-fer\u0127 wi\u010b\u010bkom,", "u ma jkollkomx g\u0127ax tist\u0127u.", "Dan il-fqajjar sejja\u0127 u l-Mulej semg\u0127u,", "u mid-dwejjaq tieg\u0127u kollha \u0127elsu.", "L-an\u0121lu tal-Mulej jg\u0127asses", "madwar dawk li jib\u017cg\u0127u minnu, u je\u0127lishom.", "Ippruvaw u taraw kemm hu tajjeb il-Mulej;", "hieni l-bniedem li jistkenn fih.", "Ib\u017cg\u0127u mill-Mulej, qaddisin tieg\u0127u;", "xejn ma jonqsu min jib\u017ca' minnu.", "Is-setg\u0127ana jiftaqru u jbatu l-\u0121u\u0127;", "min ifittex lill-Mulej xejn ma jkun jonqsu.", "Ejjew uliedi, isimg\u0127u lili;", "jiena l-bi\u017ca' tal-Mulej ng\u0127allimkom.", "Min hu l-bniedem li j\u0127obb il-\u0127ajja,", "u jixtieq jara g\u0127omru kollu ri\u017cq?", "\u0126ares ilsienek mill-\u0127a\u017cen,", "u xufftejk minn kliem il-qerq.", "Tbieg\u0127ed mill-\u0127a\u017cen u ag\u0127mel it-tajjeb,", "fittex is-sliem u imxi warajh.", "G\u0127ajnejn il-Mulej lejn il-\u0121usti,", "u widnejh miftu\u0127a g\u0127all-g\u0127ajta tag\u0127hom.", "Il-\u0127arsa tal-Mulej fuq il-\u0127\u017ciena,", "biex jeqred minn fuq l-art tifkirithom.", "Jg\u0127ajtu l-\u0121usti g\u0127all-g\u0127ajnuna, u l-Mulej jismag\u0127hom;", "mid-dwejjaq kollha tag\u0127hom je\u0127lishom.", "Qrib il-Mulej lejn dawk b'qalbhom maqsuma,", "jg\u0127in lil dawk b'ru\u0127hom mifnija.", "Kbar huma l-\u0127sarat tar-ra\u0121el sewwa,", "i\u017cda minnhom kollha je\u0127ilsu l-Mulej.", "I\u0127arislu g\u0127admu kollha,", "ebda wa\u0127da ma titkissirlu.", "Il-\u0127a\u017cin \u0127\u017cunitu teqirdu;", "min jobg\u0127od il-\u0121ust i\u0127allas g\u0127all-\u0127tija.", "Jifdi l-Mulej il-\u0127ajja tal-qaddejja tieg\u0127u;", "kull min jistkenn fih ma jkollux xi jpatti."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.35", "bookref": "PSA.35", "text": ["Talba tal-\u0121ust ippersegwitat", "Ta' David.", "\u0126udha, Mulej, ma' min je\u0127odha mieg\u0127i,", "tqabad ma' min jitqabad kontrija.", "Aqbad it-tarka, il-kbira u \u017c-\u017cg\u0127ira,", "u qum biex tag\u0127tini l-g\u0127ajnuna.", "Xejjer il-lanza u islet is-sejf", "g\u0127al dawk li jag\u0127mlu g\u0127alija.", "G\u0127idli: \"Jiena s-salvazzjoni tieg\u0127ek!\"", "Jitfixklu u jist\u0127u", "dawk li jfittxu jne\u0127\u0127uli \u0127ajti.", "Jer\u0121g\u0127u lura mifxula", "dawk li \u0127siebhom kif jag\u0127mluli l-\u0127sara.", "\u0126a jkunu b\u0127al karfa mar-ri\u0127,", "imke\u010b\u010bija mill-an\u0121lu tal-Mulej.", "Tkun triqithom dlam u \u017cliq;", "u l-an\u0121lu tal-Mulej isuqhom.", "G\u0127al xejn b'xejn nasbuli xibka,", "g\u0127al xejn \u0127affruli \u0127ofra.", "Ti\u0121i fuqhom qerda g\u0127al g\u0127arrieda,", "ta\u0127kimhom ix-xibka li nasbu,", "jaqg\u0127u fil-\u0127ofra li \u0127affru.", "Imma jien fil-Mulej nifra\u0127,", "nitg\u0127axxaq bis-salvazzjoni tieg\u0127u.", "Sa\u0127ansitra g\u0127admi kollu jg\u0127id:", "\"Min hu b\u0127alek, Mulej!", "Int te\u0127les l-imsejken minn min hu aqwa minnu,", "l-imsejken u l-fqajjar minn dawk li jisirquh.\"", "Iqumu xhieda qarrieqa,", "jistaqsuni dak li ma nafx;", "bid-deni g\u0127all-\u0121id i\u0127allsuni;", "qerduli ru\u0127i.", "I\u017cda meta huma kienu morda,", "jien kont nilbes l-ixkora ;", "kont ng\u0127akkes bis-sawm lili nnifsi,", "u nitlob b'rasi mg\u0127addsa fi \u0127dani .", "B\u0127al \u0127biebi, b\u0127al \u0127uti mxejt mag\u0127hom;", "b\u0127al min jag\u0127li g\u0127al ommu nxt\u0127ett fin-niket.", "Meta wqajt jien, in\u0121emg\u0127u flimkien jifir\u0127u,", "ing\u0127aqdu flimkien kontrija.", "Bla ma naf g\u0127aliex ja\u0127btu g\u0127alija,", "bla heda jtertquni.", "Mal-\u0127\u017ciena jkasbruni u jiddie\u0127ku bija,", "jg\u0127a\u017cg\u0127\u017cu snienhom kontrija.", "Int, Mulej Sidi, kemm se ddum t\u0127ares?", "E\u0127lisni mill-qerda tag\u0127hom,", "e\u0127lisli mill-iljuni \u0127ajti l-g\u0127a\u017ci\u017ca.", "Ni\u017c\u017cik \u0127ajr qalb \u0121emg\u0127a kbira,", "qalb kotra ta' nies infa\u0127\u0127rek.", "T\u0127allix l-g\u0127edewwa qarrieqa", "jithennew min\u0127abba fija;", "anqas 'il dawk li g\u0127al xejn jobog\u0127duni", "jeg\u0127m\u017cu 'l xulxin kontrija.", "G\u0127ax huma ma jitkellmux bis-sliem;", "imqar kontra nies kwieti", "kliem ta' qerq jaqilg\u0127u.", "\u0126alqhom jift\u0127u bera\u0127 fuqi:", "\"Arah!\", jg\u0127idu fer\u0127ana.", "\"Hawn hu ta\u0127t g\u0127ajnejna!\"", "Int rajtu dan, Mulej; la tibqax sieket;", "Sidi, titbeg\u0127idx minni.", "Stenba\u0127 u qum biex tag\u0127tini ra\u0121un,", "biex taqbe\u017c g\u0127all-kaw\u017ca tieg\u0127i,", "Alla tieg\u0127i u Sid tieg\u0127i.", "Skont il-\u0121ustizzja tieg\u0127ek ag\u0127tini li \u0127aqqni,", "Mulej, Alla tieg\u0127i;", "t\u0127allihomx jifir\u0127u min\u0127abba fija.", "\u0126alli ma jg\u0127idux f'qalbhom: \"Qtajna xewqitna!\"", "\u0126alli ma jg\u0127idux: \"\u0120ibnieh fix-xejn.\"", "\u0126a jist\u0127u u jinfixlu lkoll flimkien", "dawk li jifir\u0127u bid-deni tieg\u0127i.", "Jitg\u0127abbew bl-g\u0127ajb u bil-mist\u0127ija", "dawk li jitkabbru min\u0127abba fija.", "Jifir\u0127u u jithennew dawk li jg\u0127o\u017c\u017cu l-\u0121ustizzja tieg\u0127i;", "u jg\u0127idu dejjem: 'Kbir il-Mulej,", "li jg\u0127o\u017c\u017c is-sliem tal-qaddej tieg\u0127u!\"", "Imbag\u0127ad ixandar ilsieni l-\u0121ustizzja tieg\u0127ek,", "il-jum kollu t-tif\u0127ir tieg\u0127ek."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.36", "bookref": "PSA.36", "text": ["Il-\u0127a\u017cen tal-midneb u t-tjieba ta' Alla", "G\u0127all-mexxej tal-kor.", "Ta' David, il-qaddej tal-Mulej.", "Il-\u0127a\u017cen ifesfes lill-\u0127a\u017cin f'qieg\u0127 qalbu;", "m'hemmx bi\u017ca' ta' Alla quddiem g\u0127ajnejh.", "G\u0127ax hu jiddandan bil-fehma tieg\u0127u,", "li Alla ma jsibx fih \u0127tija x'jistmell.", "Kliem fommu kollu qerq u gideb,", "ma jimxix bil-g\u0127aqal, ma jag\u0127milx il-\u0121id.", "Fuq friexu ja\u0127seb kif se jqarraq,", "triq \u0127a\u017cina qabad, ma jwarrabx dak li hu \u0127a\u017cin.", "Mulej, sas-smewwiet tasal it-tjieba tieg\u0127ek,", "sas-s\u0127ab il-fedelt\u00e0 tieg\u0127ek.", "M'og\u0127la s-smewwiet il-\u0121ustizzja tieg\u0127ek,", "ba\u0127ar bla qieg\u0127 il-\u0127aqq tieg\u0127ek;", "bnedmin u bhejjem int tg\u0127inhom, Mulej!", "Kemm hi g\u0127a\u017ci\u017ca t-tjieba tieg\u0127ek, o Alla!", "G\u0127ad-dell ta' \u0121wen\u0127ajk jistkennu wlied il-bnedmin.", "Jixbg\u0127u bil-\u0121id tad-dar tieg\u0127ek,", "tisqihom ix-xmara tal-hena tieg\u0127ek.", "G\u0127ax g\u0127andek hemm l-g\u0127ajn tal-\u0127ajja,", "fid-dawl tieg\u0127ek naraw id-dawl.", "\u017bomm it-tjieba tieg\u0127ek ma' min jag\u0127rfek,", "il-\u0121ustizzja tieg\u0127ek ma' min hu qalbu safja.", "Ma jersaqx g\u0127al fuqi ri\u0121el il-kburi,", "ma titfag\u0127nix 'il barra id il-\u0127a\u017cin.", "Hemm waqg\u0127u dawk li jag\u0127mlu l-\u0127a\u017cen,", "intefg\u0127u 'l isfel u ma jistg\u0127ux iqumu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.37", "bookref": "PSA.37", "text": ["Il-premju tat-tajbin u l-kastig tal-\u0127\u017ciena", "Ta' David.", "La tag\u0127dabx min\u0127abba l-\u0127\u017ciena,", "la tg\u0127irx g\u0127al dawk li jag\u0127mlu d-deni;", "g\u0127ax b\u0127all-\u0127axix malajr jidbielu,", "u b\u0127an-nibbieta malajr jinxfu.", "Afda fil-Mulej, u ag\u0127mel it-tajjeb;", "g\u0127ammar fl-art , u tg\u0127ix b'mo\u0127\u0127ok mistrie\u0127;", "qieg\u0127ed fil-Mulej l-g\u0127axqa tieg\u0127ek,", "u jag\u0127tik dak li tixtieq qalbek.", "Er\u0127i fil-Mulej it-triq tieg\u0127ek,", "afda fih, u jag\u0127mel hu.", "Hu juri b\u0127ad-dawl is-sewwa tieg\u0127ek,", "u d-dritt tieg\u0127ek b\u0127al nofsinhar.", "Serra\u0127 rasek fil-Mulej u ittama fih;", "tinkeddx min\u0127abba f'min jirnexxi", "u f'min jimxi bil-\u0127\u017cunija.", "\u0126allik mill-korla u la tirrabjax;", "tinkedd xejn, g\u0127ax deni jiswielek.", "G\u0127ax il-\u0127\u017ciena jitqa\u010b\u010btu 'l barra;", "min jittama fil-Mulej jikseb l-art.", "Ftit ie\u0127or, u l-\u0127a\u017cin ma jkunx aktar;", "g\u0127ad t\u0127ares fejn kien u ma ssibux.", "Imma l-\u0121wejdin g\u0127ad jirtu l-art,", "u bi sliem kotran jitg\u0127axxqu.", "Jonsob il-\u0127a\u017cin g\u0127all-bniedem \u0121ust,", "u jg\u0127a\u017cg\u0127e\u017c snienu kontra tieg\u0127u,", "imma l-Mulej bil-\u0127a\u017cin jid\u0127ak,", "g\u0127ax jara li wasal \u017cmienu.", "Jisiltu s-sejf il-\u0127\u017ciena", "u ji\u0121bdu l-ark tag\u0127hom,", "biex joqtlu l-imsejken u l-fqajjar,", "u joqtlu 'l min jimxi sewwa.", "Imma sejfhom jinfdilhom qalbhom,", "u l-ark tag\u0127hom jitkisser.", "A\u0127jar il-ftit li g\u0127andu l-\u0121ust", "mill-\u0121id kotran tal-\u0127\u017ciena;", "g\u0127ax dirg\u0127ajn il-\u0127a\u017cin jitkissru,", "imma l-Mulej i\u017comm il-\u0121usti.", "Fi \u0127sieb il-Mulej il-\u0127ajja tat-tajbin,", "u wirthom jibqa' g\u0127al dejjem.", "Ma jitfixklux f'sieg\u0127a \u0127a\u017cina,", "u jixbg\u0127u fi \u017cmien il-\u0121u\u0127.", "Imma l-\u0127\u017ciena g\u0127ad jintilfu;", "l-g\u0127edewwa tal-Mulej jintemmu b\u0127al \u0121miel ir-raba',", "u jg\u0127ibu kif jg\u0127ib id-du\u0127\u0127an.", "Jissellef il-\u0127a\u017cin u ma jroddx;", "imma l-\u0121ust i\u0127enn u jag\u0127ti.", "Dawk li l-Mulej ibierek jiksbu l-art;", "imma dawk li hu jis\u0127et jitqa\u010b\u010btu 'l barra.", "Il-Mulej isa\u0127\u0127a\u0127 il-mixi tal-bniedem,", "iwettqu u jitg\u0127axxaq bi triqtu.", "Jekk jaqa', ma jmurx g\u0127al tulu fl-art,", "g\u0127ax il-Mulej i\u017commlu idu.", "Kont \u017cag\u0127\u017cug\u0127, u issa xje\u0127t,", "u qatt ma rajt il-\u0121ust minsi,", "jew uliedu jittallbu \u0127ob\u017chom.", "Dejjem i\u0127enn u jislef bil-qalb,", "u wliedu jg\u0127ixu bil-barka.", "Tbieg\u0127ed mill-\u0127a\u017cen u ag\u0127mel it-tajjeb,", "biex tibqa' tg\u0127ammar g\u0127al dejjem.", "G\u0127ax il-Mulej i\u0127obb is-sewwa,", "u ma jitlaqx it-twajbin tieg\u0127u;", "hu j\u0127arishom g\u0127al dejjem,", "imma wlied il-\u0127\u017ciena jeqridhom.", "Il-\u0121usti jirtu l-art,", "u jg\u0127ammru fiha g\u0127al dejjem.", "Minn fomm il-\u0121ust jo\u0127ro\u0121 kliem l-g\u0127erf,", "u lsienu jg\u0127id is-sewwa.", "Il-li\u0121i ta' Alla tieg\u0127u g\u0127al qalbu,", "ma jitfixkilx fil-mixi tieg\u0127u.", "Il-\u0127a\u017cin jg\u0127asses g\u0127all-\u0121ust,", "u jfittex li jne\u0127\u0127ilu \u0127ajtu.", "Imma l-Mulej ma jitilqux f'idejh,", "ma j\u0127allihx jaqa' ta\u0127t il-\u0127aqq tieg\u0127u.", "Ittama fil-Mulej u \u0127ares triqtu,", "hu jerfg\u0127ek biex tikseb l-art;", "imbag\u0127ad tara l-\u0127\u017ciena meqruda.", "Jien rajt wie\u0127ed \u0127a\u017cin jitkabbar", "jinfirex qisu \u010bedru tal-Libanu.", "Er\u0121ajt g\u0127addejt, u ma rajtux;", "fittixtu, u ma sibtux.", "\u0126ares lejn min hu tajjeb, ara l-bniedem sewwa;", "g\u0127ax ulied i\u0127alli min i\u0127obb is-sliem.", "Imma l-midinbin flimkien jinqerdu;", "ulied il-\u0127\u017ciena jitqa\u010b\u010btu 'l barra.", "Is-salvazzjoni tal-\u0121usti mill-Mulej;", "hu l-kenn tag\u0127hom fi \u017cmien l-g\u0127aw\u0121.", "Il-Mulej jg\u0127inhom u je\u0127lishom mill-\u0127\u017ciena,", "isalvahom g\u0127ax fih jistkennu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.38", "bookref": "PSA.38", "text": ["Talba ta' midneb ma\u0127kum mill-mard", "Salm ta' David.", "B'tifkira.", "Mulej, la \u010b\u010banfarnix fil-korla tieg\u0127ek,", "la twiddibnix fis-sa\u0127na tieg\u0127ek!", "G\u0127ax il-vle\u0121e\u0121 tieg\u0127ek da\u0127lu fija,", "u idek tag\u0127fas fuqi.", "Xejn mhu s\u0127i\u0127 f'\u0121ismi min\u0127abba l-g\u0127adab tieg\u0127ek;", "m'hemmx sa\u0127\u0127a f'g\u0127admi min\u0127abba \u0127tijieti.", "G\u0127ax dnubieti telg\u0127u 'l fuq minn rasi,", "b\u0127al toqol kbir g\u0127alija jag\u0127fsu fuqi.", "Irej\u0127u u jdennu l-\u0121rie\u0127i tieg\u0127i,", "\u0127tija tal-bluha tieg\u0127i.", "Ninsab milwi u mifni g\u0127all-a\u0127\u0127ar;", "il-jum kollu ng\u0127addih fid-dwejjaq.", "G\u0127ax qabadni \u0127ruq f'\u0121enbejja,", "u xejn s\u0127i\u0127 ma g\u0127andi f'\u0121ismi.", "Mifni n\u0127ossni u mfarrak g\u0127alkollox;", "ng\u0127ajjat min\u0127abba t-tferfir ta' qalbi.", "Sidi, quddiemek hi x-xewqa kollha tieg\u0127i;", "it-tnehid tieg\u0127i mhux mo\u0127bi minnek.", "Qalbi t\u0127abbat, sa\u0127\u0127ti \u0127allietni,", "id-dawl ta' g\u0127ajnejja wkoll naqasni.", "\u0126biebi u s\u0127abi mill-mard tieg\u0127i jitgerrxu;", "qrabati j\u017commu 'l bog\u0127od minni.", "Xibka \u0127ejjewli dawk li jonsbuli \u0127ajti,", "iqassu fuqi dawk li jixtiquli d-deni,", "il-\u0127in kollu l-qerq inassu.", "Imma jien b\u0127al trux li ma jismax;", "b\u0127al imbikkem li ma jifta\u0127x \u0127alqu.", "Nag\u0127milha ta' wie\u0127ed li ma jismax,", "b\u0127al wie\u0127ed li xejn ma g\u0127andu xi jg\u0127id.", "G\u0127ax fik, Mulej, jien nittama;", "int li twie\u0121eb, Sid u Alla tieg\u0127i.", "Jien g\u0127edt: \"Ma jifir\u0127ux min\u0127abba fija,", "ma jifta\u0127rux fuqi jekk ri\u0121li jog\u0127tor.\"", "G\u0127ax jien wasalt biex naqa',", "u tbatijieti dejjem quddiem g\u0127ajnejja.", "\u0126tijieti jien nistqarrhom;", "nit\u0127asseb fuq id-dnub tieg\u0127i.", "Tqawwew dawk li g\u0127al xejn b'xejn huma kontrija;", "\u017cdiedu dawk li g\u0127al xejn jobog\u0127duni;", "dawk li jrodduli g\u0127all-\u0121id id-deni;", "dawk li jiqfuli g\u0127ax nimxi sewwa.", "La t\u0127allinix, Mulej;", "Alla tieg\u0127i, titbeg\u0127idx minni.", "Fittex ag\u0127tini l-g\u0127ajnuna,", "Sidi, is-salvazzjoni tieg\u0127i."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.39", "bookref": "PSA.39", "text": ["\u0126ajjitna qasira u kollha frug\u0127a", "G\u0127all-mexxej tal-kor.", "G\u0127al \u0120edutun.", "Salm ta' David.", "Jien g\u0127edt: \"Irrid nara kif nimxi,", "biex ma nag\u0127milx dnubiet bi lsieni;", "inqieg\u0127ed fuq fommi sarima,", "sakemm idum il-\u0127a\u017cen quddiemi.\"", "G\u0127alaqt \u0127alqi u bqajt sieket,", "\u017cammejt il-kwiet, u xejn ma swieli,", "l-u\u0121ig\u0127 tieg\u0127i aktar \u0127raxli.", "T\u0127e\u0121\u0121et qalbi \u0121ewwa fija;", "g\u0127all-\u0127sieb biss, nar tkebbes fija.", "In\u0127all imbag\u0127ad ilsieni, u jien g\u0127edt:", "\"G\u0127arrafni, Mulej, it-tmiem tieg\u0127i,", "u kemm hu twil \u017cmien il-jiem tieg\u0127i,", "\u0127a nkun naf kemm xejn ma niswa.", "Ara, tul xibrejn g\u0127amiltli jiemi,", "\u017cmien \u0127ajti qisu xejn quddiemek.", "Tassew, daqsxejn ta' nifs kull bniedem.", "B\u0127al dell jg\u0127addi l-bniedem,", "g\u0127alxejn joqg\u0127od jit\u0127abat,", "ja\u0127\u017cen il-\u0121id bla ma jaf min g\u0127ad ji\u0121bru.", "U issa, Mulej, jien x'nistenna?", "Fik biss hija t-tama tieg\u0127i.", "E\u0127lisni minn \u0127tijieti kollha,", "titlaqnix g\u0127a\u017c-\u017cebli\u0127 tal-iblah.", "Niskot jien, ma nifta\u0127x \u0127alqi,", "g\u0127ax dan hu g\u0127emil tieg\u0127ek.", "Warrab minni d-daqqiet tieg\u0127ek;", "mifni jien bis-swat ta' jdejk.", "B'kastig tal-\u0127a\u017cen int tg\u0127akkes il-bniedem,", "b\u0127al kamla tg\u0127arraqlu \u0121mielu.", "Tassew, daqsxejn ta' nifs kull bniedem.", "Isma', Mulej, it-talba tieg\u0127i,", "ag\u0127ti widen g\u0127all-g\u0127ajta tieg\u0127i,", "tibqax trux g\u0127ad-dmug\u0127 tieg\u0127i.", "G\u0127ax jien mhux \u0127lief mistieden g\u0127andek,", "barrani, b\u0127al missirijieti kollha.", "Warrab \u0127arstek minn fuqi, biex nie\u0127u n-nifs,", "qabel ma nitlaq u nintemm g\u0127alkollox .\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.40", "bookref": "PSA.40", "text": ["Radd il-\u0127ajr u talba g\u0127all-g\u0127ajnuna", "G\u0127all-mexxej tal-kor.", "Salm ta' David.", "Ittamajt b'tama qawwija fil-Mulej;", "hu ni\u017cel \u0127dejja u sama' l-g\u0127ajta tieg\u0127i.", "Minn bir wa\u0127xi tellag\u0127ni,", "minn qalb il-\u0127ama u t-tajn;", "fuq il-blat qeg\u0127edli ri\u0121lejja,", "u sa\u0127\u0127a\u0127li l-mixi tieg\u0127i.", "Qeg\u0127edli fuq fommi g\u0127anja \u0121dida,", "g\u0127anja ta' tif\u0127ir lil Alla tag\u0127na.", "\u0126afna jaraw u jimtlew bil-bi\u017ca' tieg\u0127u,", "u jittamaw fil-Mulej.", "Hieni l-bniedem li jqieg\u0127ed fil-Mulej it-tama tieg\u0127u,", "u ma jmurx mal-kburin, mog\u0127tija g\u0127all-gideb.", "Bla g\u0127add l-g\u0127emejjel tieg\u0127ek, Mulej, Alla tieg\u0127i;", "tal-g\u0127a\u0121eb il-\u0127sibijiet tieg\u0127ek g\u0127alina;", "\u0127add ma j\u0127abbatha mieg\u0127ek!", "Irrid inxandarhom u fuqhom nitkellem;", "i\u017cda huma \u0127afna biex insemmihom.", "Int ma titg\u0127axxaqx b'sagrifi\u010b\u010bji u offerti ;", "imma widnejja inti fta\u0127tli;", "ma tlabtnix vittmi tal-\u0127ruq u tat-tpattija.", "Imbag\u0127ad jien g\u0127edt: \"Hawn jien, \u0121ej.", "Fil-bidu tal-ktieb hemm miktub fuqi", "li nag\u0127mel ir-rieda tieg\u0127ek.", "Alla tieg\u0127i, dan jog\u0127\u0121obni;", "il-li\u0121i tieg\u0127ek \u0121ewwa qalbi.\"", "Xandart il-\u0121ustizzja f'\u0121emg\u0127a kbira;", "xufftejja ma \u017cammejthomx mag\u0127luqa.", "Mulej, dan inti tafu.", "Ma \u0127bejtx f'qalbi l-\u0121ustizzja tieg\u0127ek;", "il-fedelt\u00e0 u s-salvazzjoni tieg\u0127ek jien \u0127abbarthom;", "ma \u0127bejtx it-tjieba u l-fedelt\u00e0 tieg\u0127ek lill-\u0121emg\u0127a kbira.", "Int, Mulej, la \u010b\u010ba\u0127\u0127adnix mill-\u0127niena tieg\u0127ek;", "it-tjieba u l-fedelt\u00e0 tieg\u0127ek i\u0127arsuni g\u0127al dejjem!", "G\u0127ax g\u0127alquni minn kull na\u0127a \u0127sarat li ma jing\u0127addux;", "\u0127akmuni \u0127tijieti u ma nistax nara;", "huma aktar mix-xag\u0127ar ta' rasi;", "g\u0127andi qalbi maqtug\u0127a.", "\u0126a jog\u0127\u0121bok, Mulej, te\u0127lisni;", "Mulej, fittex g\u0127inni.", "\u0126a jist\u0127u u jinfixlu lkoll flimkien", "dawk li jfittxu jne\u0127\u0127uli \u0127ajti.", "\u0126a jer\u0121g\u0127u lura m\u0127awda", "dawk li jifir\u0127u bid-deni tieg\u0127i.", "Jitbellhu bil-mist\u0127ija tag\u0127hom", "dawk li jiddie\u0127ku bija.", "Jithennew u jifir\u0127u bik", "dawk kollha li jfittxuk;", "jg\u0127idu dejjem: \"Kbir il-Mulej!\"", "dawk li j\u0127obbu s-salvazzjoni tieg\u0127ek.", "Imma jien, fqajjar u msejken,", "g\u0127andi 'l Sidi ja\u0127seb fija.", "Inti l-g\u0127ajnuna u l-\u0127elsien tieg\u0127i;", "iddumx ma tg\u0127inni, Alla tieg\u0127i!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.41", "bookref": "PSA.41", "text": ["Radd il-\u0127ajr g\u0127all-fejqan mill-mard", "G\u0127all-mexxej tal-Kor.", "Salm ta' David", "Hieni min ja\u0127seb fil-fqir u d-dg\u0127ajjef;", "f'jum l-g\u0127aw\u0121 je\u0127ilsu l-Mulej.", "Il-Mulej i\u0127arsu, jag\u0127tih il-\u0127ajja u jhennih fuq l-art;", "ma jitilqux g\u0127ar-rieda tal-g\u0127edewwa tieg\u0127u.", "Il-Mulej jieqaf mieg\u0127u fuq is-sodda tal-mard;", "ifejqu mill-mard meta jkun mix\u0127ut.", "Jien g\u0127edt: \"\u0126enn g\u0127alija, Mulej;", "fejjaqni, g\u0127ax dnibt kontra tieg\u0127ek.\"", "L-g\u0127edewwa jixtiquli d-deni u jg\u0127idu:", "\"Meta se jmut u jintemm ismu?\"", "Min ji\u0121i j\u017curni jg\u0127id kliem fierag\u0127;", "jixtieq isir jaf a\u0127barijiet \u0127\u017ciena,", "biex ixandarhom kif jo\u0127ro\u0121 barra.", "Dawk kollha li jobog\u0127duni jfesfsu bejniethom kontrija;", "ja\u0127sbu dak li hu \u0127a\u017cin g\u0127alija,", "\"Marda mill-ag\u0127ar \u0121iet fuqu;", "ma jqumx i\u017cjed mnejn hu mix\u0127ut!\"", "Imqar \u0127abibi, li fih kont nafda,", "li kiel minn \u0127ob\u017ci, intrefa' kontrija .", "Imma int, Mulej, \u0127enn g\u0127alija u qajjimni,", "u nkun nista' nag\u0127tihom li \u0127aqqhom.", "Minn dan nag\u0127raf li int kuntent bija,", "li l-g\u0127adu ma jifra\u0127x min\u0127abba fija.", "U lili inti \u017c\u017commni, g\u0127ax jien bla \u0127tija,", "u tqeg\u0127edni g\u0127al dejjem quddiemek.", "Imbierek il-Mulej, Alla ta' I\u017crael,", "minn dejjem g\u0127al dejjem.", "Ammen!", "Ammen !"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.42", "bookref": "PSA.42", "text": ["IT-TIENI KTIEB", "Salmi \u2014", "Xewqa kbira g\u0127at-tempju ta' Alla", "G\u0127all-mexxej tal-kor.", "Maskil.", "Ta' wlied Kora\u0127.", "B\u0127alma g\u0127a\u017c\u017ciela tixxennaq g\u0127an-nixxig\u0127at tal-ilma,", "hekk tixxennaq ru\u0127i g\u0127alik, o Alla .", "Ru\u0127i g\u0127atxana g\u0127al Alla, g\u0127al Alla l-\u0127aj;", "meta ni\u0121i u nara wi\u010b\u010b Alla ?", "Id-dmug\u0127 lejl u nhar kien l-ikel tieg\u0127i,", "meta l-jum kollu kienu jg\u0127iduli:", "\"Fejn hu Alla tieg\u0127ek?\"", "Dan niftakar, u n\u0127oss qalbi tin\u0127all \u0121ewwa fija,", "kif kont nimxi lejn it-tabernaklu tas-seb\u0127 sad-dar ta' Alla,", "fost g\u0127ajjat ta' fer\u0127 u ta' radd il-\u0127ajr,", "qalb folla fer\u0127ana.", "G\u0127aliex tintelaq, ru\u0127 tieg\u0127i,", "u tit\u0127awwad \u0121ewwa fija?", "Ittama f'Alla, g\u0127ax jien nibqa' nfa\u0127\u0127ru;", "hu l-g\u0127ajnuna tieg\u0127i u Alla tieg\u0127i!", "Tintelaq ru\u0127i \u0121o fija;", "g\u0127alhekk fik niftakar", "minn art il-\u0120ordan u mill-\u0126ermon", "u mill-muntanja ta' Misg\u0127ar.", "Minn irdum g\u0127al irdum jidwu", "l-\u0127sejjes qawwija tal-ilmijiet tieg\u0127ek;", "il-\u0127alel u l-imwie\u0121 kollha tieg\u0127ek", "g\u0127addew minn fuqi.", "Lejl u nhar il-Mulej jurini l-\u0127niena tieg\u0127u;", "jien ng\u0127anni u nitlob lil Alla l-\u0127aj .", "Ng\u0127id lil Alla, il-blata tieg\u0127i:", "\"G\u0127aliex tlaqtni?", "G\u0127ax g\u0127andi ng\u0127ix imdejjaq", "ta\u0127t it-tag\u0127kis tal-g\u0127adu?\"", "Kull meta jg\u0127ajruni l-g\u0127edewwa tieg\u0127i,", "qishom qed ikissruli g\u0127admi;", "meta jg\u0127iduli l-\u0127in kollu:", "\"Fejn hu Alla tieg\u0127ek?\"", "G\u0127aliex tintelaq, ru\u0127 tieg\u0127i,", "u tit\u0127awwad \u0121ewwa fija?", "Ittama f'Alla, g\u0127ax jien nibqa' nfa\u0127\u0127ru;", "hu l-g\u0127ajnuna tieg\u0127i u Alla tieg\u0127i!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.43", "bookref": "PSA.43", "text": ["Tnehid g\u0127all-\u0127elsien u x-xewqa g\u0127at-tempju", "Ag\u0127mel \u0127aqq mieg\u0127i int, Mulej,", "u min-nies bla tjieba ddefendi l-kaw\u017ca tieg\u0127i;", "min-nies qarrieqa u \u0127\u017ciena e\u0127lisni.", "Inti l-kenn tieg\u0127i, o Alla;", "g\u0127aliex warrabtni?", "G\u0127ax g\u0127andi ng\u0127ix imdejjaq", "ta\u0127t it-tag\u0127kis tal-g\u0127adu?", "Ibg\u0127at id-dawl tieg\u0127ek u s-sewwa tieg\u0127ek;", "huma jmexxuni;", "iwassluni sl-g\u0127olja mqaddsa tieg\u0127ek", "u sal-g\u0127erejjex tieg\u0127ek.", "U nid\u0127ol \u0127dejn l-artal ta' Alla,", "\u0127dejn Alla, fer\u0127 u hena tieg\u0127i.", "U rroddlok \u0127ajr bi\u010b-\u010betra,", "o Alla, Alla tieg\u0127i.", "G\u0127aliex tintelaq, ru\u0127 tieg\u0127i,", "u tit\u0127awwad \u0121ewwa fija?", "Ittama f'Alla, g\u0127ax jien nibqa' nfa\u0127\u0127ru;", "hu l-g\u0127ajnuna tieg\u0127i u Alla tieg\u0127i!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.44", "bookref": "PSA.44", "text": ["Talba g\u0127all-qawmien ta' I\u017crael mirbu\u0127", "G\u0127all-mexxej tal-kor.", "Ta' wlied Kora\u0127.", "Maskil.", "O Alla, b'widnejna a\u0127na smajna,", "qaluhulna missirijietna,", "dak li int g\u0127amilt fi \u017cmienhom,", "li g\u0127amilt b'idek fi\u017c-\u017cmien l-img\u0127oddi.", "Il-\u0121nus ke\u010b\u010bejt, u lilhom \u0127awwilt f'arthom;", "il-popli g\u0127akkist, u lilhom frixt b\u0127al frieg\u0127i.", "Ma kienx b'sejfhom li huma \u0127adu l-art,", "jew bi drieg\u0127hom li kisbu r-reb\u0127a;", "kienet il-leminija tieg\u0127ek u d-drieg\u0127 tieg\u0127ek,", "u d-dija ta' wi\u010b\u010bek, g\u0127ax int \u0127abbejthom.", "Inti s-sultan tieg\u0127i u Alla tieg\u0127i,", "li tajt ir-reb\u0127a lil \u0120akobb.", "Bik nitfg\u0127u lura l-g\u0127edewwa tag\u0127na,", "f'ismek nirfsu fuq dawk li jqumu g\u0127alina.", "G\u0127ax mhux fl-ark tieg\u0127i jien nafda,", "anqas is-sejf tieg\u0127i ma jrebba\u0127ni.", "Imma int te\u0127lisna mill-g\u0127edewwa tag\u0127na,", "u tfixkel 'il dawk li jobog\u0127duna.", "F'Alla nifta\u0127ru l-\u0127in kollu;", "ismek infa\u0127\u0127ru g\u0127al dejjem.", "Imma issa warrabtna u \u010bekkintna,", "ma g\u0127adekx to\u0127ro\u0121 mal-e\u017cer\u010bti tag\u0127na.", "\u0120ag\u0127altna nduru lura minn quddiem l-g\u0127adu;", "dawk li jobog\u0127duna \u0127atfulna \u0127wejji\u0121na.", "Tlaqtna b\u0127al nag\u0127a\u0121 g\u0127all-qatla,", "u fost il-\u0121nus xerridtna.", "Beg\u0127t il-poplu tieg\u0127ek g\u0127al \u0127a\u0121a \u017cg\u0127ira;", "ma qlajtx wisq mill-bejg\u0127 tieg\u0127u.", "Waqqajtna g\u0127a\u017c-\u017cebli\u0127 tal-\u0121irien tag\u0127na,", "g\u0127a\u010b-\u010bajt u t-tkasbir ta' dawk ta' madwarna.", "\u0120ibtna fi lsien il-\u0121nus,", "u l-popli j\u0127arsu lejna u j\u0127arrku rashom.", "L-g\u0127ajb tieg\u0127i quddiemi l-jum kollu,", "il-mist\u0127ija tg\u0127attili wi\u010b\u010bi,", "g\u0127all-kliem ta' \u017cebli\u0127 u tkasbir,", "quddiem l-g\u0127adu li jit\u0127allas minni.", "Dan kollu \u0121ralna, g\u0127alkemm ma nsejniekx,", "g\u0127alkemm ma ksirniex il-patt tieg\u0127ek.", "Ma dorniex mill-fehma tag\u0127na,", "anqas \u0127ar\u0121u minn triqtek ri\u0121lejna.", "Imma int s\u0127aqtna f'art il-klieb selva\u0121\u0121i,", "u b'dell il-mewt g\u0127attejtna.", "Li kieku nsejna isem Alla tag\u0127na,", "jew fta\u0127na idejna quddiem xi alla barrani,", "ma kienx Alla b'dan jinteba\u0127,", "hu li jag\u0127raf x'hemm mo\u0127bi fil-qalb?", "Min\u0127abba fik joqtluna l-jum kollu,", "jg\u0127odduna b\u0127al nag\u0127a\u0121 g\u0127all-qatla.", "Qum!", "G\u0127ax int rieqed, Sid tieg\u0127i?", "Stenba\u0127!", "La twarrabniex g\u0127al dejjem.", "G\u0127aliex ta\u0127bi wi\u010b\u010bek minna?", "G\u0127aliex tinsa d-dwejjaq u t-tag\u0127kis tag\u0127na?", "G\u0127ax fit-trab ninsabu mitluqa,", "mix\u0127uta mal-art minn tulna.", "Qum!", "Ejja biex tg\u0127inna!", "E\u0127lisna, f'\u0121ie\u0127 it-tjieba tieg\u0127ek!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.45", "bookref": "PSA.45", "text": ["G\u0127anja g\u0127at-tie\u0121 tal-Messija-Sultan", "G\u0127all-mexxej tal-kor.", "Fuq \"Il-\u0120ilji\".", "Ta' wlied Kora\u0127.", "Maskil.", "G\u0127anja ta' m\u0127abba.", "Qalbi tfawwar bi kliem sabi\u0127;", "ng\u0127anni l-g\u0127anja tieg\u0127i lis-sultan;", "ilsieni pinna ta' kittieb \u0127afif.", "Int l-isba\u0127 fost ulied il-bnedmin,", "imsawba l-\u0127lewwa fuq xufftejk;", "g\u0127alhekk bierkek Alla g\u0127al dejjem.", "T\u0127a\u017c\u017cem, qalbieni, b'sejfek fuq \u0121enbek;", "ilbes il-\u0121ie\u0127 u l-\u0121miel tieg\u0127ek!", "Irkeb g\u0127ar-reb\u0127a tas-sewwa u l-\u0127aqq;", "turik lemintek \u0127wejje\u0121 tal-g\u0127a\u0121eb!", "Il-vle\u0121e\u0121 tieg\u0127ek jinfdu, ta\u0127tek jaqg\u0127u l-popli;", "jaqtg\u0127u qalbhom l-g\u0127edewwa tas-sultan.", "It-tron tieg\u0127ek, Alla, g\u0127al dejjem ta' dejjem ;", "xettru tas-sewwa hu x-xettru ta' saltnatek!", "Int t\u0127obb il-\u0121ustizzja u tobg\u0127od il-\u0127a\u017cen;", "g\u0127alhekk dilkek Alla, Alla tieg\u0127ek,", "b'\u017cejt il-hena aktar minn s\u0127abek.", "Bil-mirra u s-sabbara u l-kassja, kollha fwie\u0127a lbiesek.", "Mill-palazzi tal-avorju jferr\u0127ek id-daqq tal-kordi.", "Bniet is-slaten jo\u0127or\u0121u jilqg\u0127uk;", "f'lemintek is-sultana m\u017cejna b'deheb ta' Ofir .", "Isma', binti, \u0127ares u ag\u0127ti widen,", "insa 'l \u0121ensek u 'l dar missierek.", "Jitg\u0127axxaq is-sultan bi \u0121mielek;", "u int, g\u0127ax hu sidek, ag\u0127tih qima.", "In-nies ta' Tir bir-rigali ji\u0121u,", "il-kbarat ifittxu l-favuri tieg\u0127ek.", "Kollha \u0121miel bint is-sultan bil-\u0121awhar,", "minsu\u0121 bid-deheb ilbiesha.", "G\u0127and is-sultan je\u0127duha bix-xbejbiet warajha,", "it-tfajliet li jing\u0127atawlha bi s\u0127abha.", "Jittie\u0127du b'g\u0127ajjat ta' fer\u0127 u hena;", "jid\u0127lu fil-palazz tas-sultan.", "Flok missirijietek jil\u0127qu wliedek;", "inti tqeg\u0127edhom kapijiet fuq l-art kollha.", "Infakkar ismek minn nisel g\u0127al nisel;", "ifa\u0127\u0127ruk il-popli g\u0127al dejjem ta' dejjem!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.46", "bookref": "PSA.46", "text": ["Alla l-kenn u l-qawwa tag\u0127na", "G\u0127all-mexxej tal-kor.", "Ta' wlied Kora\u0127.", "Fuq \"G\u0127alam\u00f4t\".", "G\u0127anja.", "Kenn u qawwa hu Alla g\u0127alina,", "g\u0127ajnuna kbira sibnieh fid-dwejjaq.", "G\u0127alhekk ma nib\u017cg\u0127ux jekk l-art titrieg\u0127ed ,", "jew ji\u0121\u0121arrfu l-muntanji f'nofs ta' ba\u0127ar;", "anqas jekk jg\u0127ajtu u jog\u0127lew ilmijietu,", "jew jithe\u017c\u017cu l-muntanji bit-tqanqil tieg\u0127u.", "Il-Mulej tal-e\u017cer\u010bti mag\u0127na,", "fortizza g\u0127alina Alla ta' \u0120akobb!", "Hemm xmara li s-swieqi tag\u0127ha", "iferr\u0127u l-belt ta' Alla,", "l-g\u0127amara qaddisa tal-G\u0127oli.", "Hemm Alla f'nofsha, ma tit\u0127arrikx;", "jg\u0127inha Alla mat-tbexbix tas-seb\u0127.", "Trieg\u0127du l-\u0121nus, i\u0121\u0121arrfu s-saltniet,", "iddewbet l-art, malli samma' le\u0127nu.", "Il-Mulej tal-e\u017cer\u010bti mag\u0127na,", "fortizza g\u0127alina Alla ta' \u0120akobb!", "Ejjew, araw x'g\u0127amel il-Mulej,", "g\u0127emejjel tal-g\u0127a\u0121eb fuq l-art.", "Iwaqqaf il-gwerer sa tarf l-art;", "l-ark jaqsam u l-lanza jkisser,", "ja\u0127raq it-tarki bin-nar, u jg\u0127id:", "\"Bi\u017c\u017cejjed!", "Kunu afu li jien Alla,", "g\u0127oli fuq il-\u0121nus, g\u0127oli fuq l-art!\"", "Il-Mulej tal-e\u017cer\u010bti mag\u0127na,", "fortizza g\u0127alina Alla ta' \u0120akobb!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.47", "bookref": "PSA.47", "text": ["Il-Mulej sultan tal-popli kollha", "G\u0127all-mexxej tal-kor.", "Ta' wlied Kora\u0127.", "Salm.", "Popli kollha, \u010bap\u010bpu idejkom,", "g\u0127ajtu b'le\u0127en ta' fer\u0127 lil Alla!", "G\u0127ax il-Mulej, l-G\u0127oli, hu tal-bi\u017ca',", "sultan kbir fuq l-art kollha.", "Ira\u017c\u017can il-popli ta\u0127tna,", "il-\u0121nus iqieg\u0127ed ta\u0127t ri\u0121lejna.", "Hu jag\u0127\u017clilna l-wirt tag\u0127na,", "il-kburija ta' \u0120akobb, il-ma\u0127bub tieg\u0127u.", "Tela' Alla b'g\u0127ajjat ta' fer\u0127,", "il-Mulej bid-daqq tat-trombi.", "G\u0127annu lil Alla, g\u0127annu,", "g\u0127annu lis-sultan tag\u0127na, g\u0127annu.", "G\u0127ax Alla s-sultan tal-art kollha:", "g\u0127annulu bis-seng\u0127a g\u0127anja sabi\u0127a.", "Isaltan Alla fuq il-\u0121nus kollha,", "joqg\u0127od Alla fuq it-tron imqaddes tieg\u0127u.", "Jin\u0121emg\u0127u l-kbarat tal-popli", "mal-poplu ta' Alla ta' Abraham.", "G\u0127ax ta' Alla huma l-kapijiet tal-art;", "hu fl-g\u0127oli fuq kul\u0127add."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.48", "bookref": "PSA.48", "text": ["Radd il-\u0127ajr g\u0127all-\u0127elsien ta' \u0120erusalemm", "G\u0127anja.", "Salm ta' wlied Kora\u0127.", "Kbir il-Mulej, ta' min ifa\u0127\u0127ru \u0127afna", "fil-belt ta' Alla tag\u0127na.", "L-g\u0127olja qaddisa tieg\u0127u,", "g\u0127olja mill-isba\u0127,", "l-g\u0127axqa tal-art kollha.", "L-g\u0127olja ta' Sijon fil-qalba tat-Tramuntana ;", "hi l-belt tas-sultan il-kbir.", "Alla fil-fortizzi tag\u0127ha", "wera ru\u0127u b\u0127al sur qawwi.", "Ara, is-slaten ing\u0127aqdu,", "imxew ilkoll flimkien;", "kif rawha, baqg\u0127u mistag\u0127\u0121ba,", "tfixklu u \u0127arbu.", "Hemm qabdithom rog\u0127da kbira,", "u w\u0121ig\u0127 b\u0127al dak tal-\u0127las.", "Bir-ri\u0127 tal-Lvant int tfarrak", "l-i\u0121fna ta' Tarsis .", "Kif smajna, hekk rajna", "f'belt il-Mulej tal-e\u017cer\u010bti,", "fil-belt ta' Alla tag\u0127na.", "Alla j\u017commha s\u0127i\u0127a g\u0127al dejjem!", "Na\u0127sbu, o Alla, fuq it-tjieba tieg\u0127ek", "f'nofs it-tempju tieg\u0127ek.", "B\u0127al ismek, o Alla, hekk tif\u0127irek,", "sa truf l-art jasal.", "Il-leminija tieg\u0127ek bis-sewwa mimlija.", "Tithenna l-g\u0127olja ta' Sijon,", "jifir\u0127u l-bliet ta' \u0120uda,", "min\u0127abba l-\u0121udizzji tieg\u0127ek.", "Duru ma' Sijon, duru dawra mag\u0127ha,", "araw kemm-il torri g\u0127andha.", "\u0126arsu sewwa lejn is-swar tag\u0127ha,", "duru bir-reqqa l-fortizzi tag\u0127ha,", "biex ixxandru lin-nisel ta' wrajkom:", "Dan hu Alla!", "Alla tag\u0127na g\u0127al dejjem ta' dejjem.", "Hu jmexxina g\u0127al dejjem!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.49", "bookref": "PSA.49", "text": ["Il-frug\u0127a tal-g\u0127ana tal-art", "G\u0127all-mexxej tal-kor.", "Ta' wlied Kora\u0127.", "Salm.", "Isimg\u0127u dan, popli kollha;", "ag\u0127tu widen, intom ilkoll li tg\u0127ixu fid-dinja;", "kemm i\u017c-\u017cg\u0127ar u l-kbar tal-poplu,", "kemm il-g\u0127onja u kemm il-fqar.", "Fommi jitkellem l-g\u0127erf,", "u nxandar il-fehmiet ta' qalbi.", "Nag\u0127ti widen g\u0127al kliem l-g\u0127erf;", "se nfisser fuq i\u010b-\u010betra l-kliem tqil tieg\u0127i .", "G\u0127ax g\u0127andi nib\u017ca' mill-jiem \u0127\u017ciena,", "meta jdur g\u0127alija l-\u0127a\u017cen ta' dawk li jonsbuni?", "F'\u0121idhom it-tama tag\u0127hom;", "jifta\u0127ru bil-kotra tal-g\u0127ana tag\u0127hom.", "\u0126add ma jista' jifdi lilu nnifsu,", "jew jag\u0127ti lil Alla l-prezz tal-fidwa tieg\u0127u .", "G\u0127oli wisq il-prezz ta' \u0127ajtu,", "qatt ma jkun bi\u017c\u017cejjed,", "biex wie\u0127ed jg\u0127ix g\u0127al dejjem", "u ma jara qatt il-qabar.", "Jara mqar l-g\u0127orrief imutu,", "l-iblah u l-belhieni lkoll jintemmu,", "u lil ta' wrajhom i\u0127allu \u0121idhom.", "Qabarhom hu darhom g\u0127al dejjem,", "g\u0127amara tag\u0127hom minn nisel g\u0127al nisel,", "g\u0127alkemm g\u0127amlu isem f'artijiethom.", "Imma l-bniedem ma jibqax fil-\u0121ie\u0127,", "qisu b\u0127all-bhejjem li jintemmu.", "Din xortih min jittama fih innifsu;", "hekk jintemm min jitg\u0127axxaq bi frug\u0127atu.", "B\u0127an-nag\u0127a\u0121 lejn l-imwiet mexjin,", "il-mewt tkun ir-rag\u0127aj tag\u0127hom;", "dritt lejn il-qabar jin\u017clu,", "jintemmu fl-imwiet bla \u0121ie\u0127 ta' xejn.", "Imma lili Alla jifdili \u0127ajti,", "mis-setg\u0127a tal-imwiet \u017cgur ja\u0127tafni.", "Tib\u017cax meta xi \u0127add jistag\u0127na,", "meta joktor il-\u0121ie\u0127 ta' daru.", "G\u0127ax xejn ma jie\u0127u f'mewtu,", "\u0121ie\u0127u ma jin\u017cilx warajh.", "Imqar jekk f'\u0127ajtu j\u0127oss ru\u0127u hieni,", "u jg\u0127id li jfa\u0127\u0127ruh g\u0127ax jg\u0127addiha tajjeb;", "imur ukoll mal-\u0121emg\u0127a ta' missirijietu,", "li qatt aktar ma jaraw id-dawl.", "Imma l-bniedem ma jibqax fil-\u0121ie\u0127,", "qisu b\u0127all-bhejjem li jintemmu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.50", "bookref": "PSA.50", "text": ["Is-sagrifi\u010b\u010bji li jog\u0127\u0121bu lil Alla", "Salm.", "Ta' Asaf,", "Alla, il-Mulej Alla, tkellem u sejja\u0127 l-art.", "Minn fejn titla' x-xemx sa fejn tin\u017cel,", "minn Sijon, il-\u0121miel tag\u0127ha,", "Alla wera d-dija tieg\u0127u.", "\u0120ej Alla tag\u0127na, ma jibqax sieket;", "quddiemu nar li jeqred,", "madwaru tempesta qalila.", "Hu jsejja\u0127 is-smewwiet mill-g\u0127oli", "u l-art, biex jag\u0127mel \u0127aqq mill-poplu tieg\u0127u:", "\"I\u0121img\u0127u 'l \u0127biebi quddiemi,", "li g\u0127amlu patt mieg\u0127i bis-sagrifi\u010b\u010bju.\"", "U j\u0127abbru s-smewwiet il-\u0121ustizzja tieg\u0127u,", "g\u0127aliex Alla nnifsu jag\u0127mel il-\u0127aqq.", "\"Isma', poplu tieg\u0127i, g\u0127ax se nitkellem,", "I\u017crael, g\u0127ax se nixhed kontrik.", "Jiena Alla, Alla tieg\u0127ek.", "Ma n\u010banfrekx g\u0127as-sagrifi\u010b\u010bji tieg\u0127ek;", "il-vittmi tieg\u0127ek ma\u0127ruqa huma dejjem quddiemi.", "Ma ne\u0127tie\u0121 ebda g\u0127o\u0121ol minn tieg\u0127ek,", "jew gidjien mill-imrie\u0127el tieg\u0127ek.", "G\u0127ax tieg\u0127i huma l-bhejjem tax-xag\u0127ri,", "eluf huma l-bhejjem fuq l-g\u0127oljiet tieg\u0127i.", "Jien nag\u0127raf it-tjur kollha tal-ajru,", "ta\u0127t g\u0127ajnejja kulma jimxi fir-raba'.", "Li kont bil-\u0121u\u0127, mhux se ng\u0127id lilek,", "g\u0127ax tieg\u0127i l-art u kulma fiha.", "Huwa jien se niekol la\u0127am il-gniedes,", "jew nixrob id-demm tal-gidjien?", "Ag\u0127ti 'l Alla sagrifi\u010b\u010bju ta' radd il-\u0127ajr,", "u rodd lill-G\u0127oli l-weg\u0127diet tieg\u0127ek.", "Imbag\u0127ad sejja\u0127li f'jum id-dwejjaq;", "jien ne\u0127ilsek, u int twe\u0121\u0121a\u0127ni.\"", "Lill-\u0127a\u017cin, imma, Alla jg\u0127idlu:", "\"Kif titkellem fuq il-kmandamenti tieg\u0127i,", "u \u017c\u017comm fuq xufftejk il-patt tieg\u0127i,", "int, li tobg\u0127od it-twiddib,", "u tix\u0127et kliemi wara dahrek?", "Jekk tiltaqa' ma' \u0127alliel, tissie\u0127eb mieg\u0127u;", "sehmek taqsam ma\u017c-\u017cienja.", "Fommok fta\u0127t g\u0127all-\u0127a\u017cen,", "u lsienek il-qerq jinse\u0121.", "Kontra \u0127uk toqg\u0127od tpa\u010bpa\u010b,", "kontra bin ommok tqassas.", "Dan int g\u0127amilt, u jien bqajt sieket;", "forsi \u0127sibt li jiena b\u0127alek .", "Issa se n\u010banfrek, u dan kollu nqieg\u0127ed quddiemek.", "Ifhmuha sewwa, intom li tinsew 'l Alla,", "li ma na\u0127tafkomx, u \u0127add ma je\u0127liskom.", "Min iroddli sagrifi\u010b\u010bju ta' radd il-\u0127ajr, dan isebba\u0127ni;", "lil min jimxi bis-sewwa nurih is-salvazzjoni ta' Alla.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.51", "bookref": "PSA.51", "text": ["Il-qalb niedma u sog\u0127biena", "G\u0127all-mexxej tal-kor.", "Salm ta' David, meta Natan il-profeta \u0121ie g\u0127andu g\u0127ax hu kien resaq lejn Batseba.", "Ikollok \u0127niena minni, o Alla, fi tjubitek;", "fil-kobor tal-\u0127niena tieg\u0127ek \u0127assar \u0127tijieti.", "A\u0127silni kollni mill-\u0127tija tieg\u0127i;", "naddafni mid-dnub tieg\u0127i.", "G\u0127ax jien nag\u0127rafhom \u0127tijieti;", "id-dnub tieg\u0127i dejjem quddiemi.", "Kontrik biss jiena dnibt ,", "u dak li hu \u0127a\u017cin f'g\u0127ajnejk g\u0127amilt.", "Hekk jing\u0127araf is-sewwa tal-kelma tieg\u0127ek,", "u bla tebg\u0127a jidher il-\u0127aqq tieg\u0127ek .", "Ara, jiena ssawwart fil-\u0127tija,", "u fid-dnub nisslitni ommi .", "Int li t\u0127obb il-qalb sin\u010biera,", "g\u0127allimni l-g\u0127erf fil-fond ta' qalbi.", "Roxxni bl-ilma , u nissaffa;", "a\u0127silni, u aktar mis-sil\u0121 nibjad.", "Ag\u0127mel li nisma' l-fer\u0127 u l-hena,", "biex g\u0127admi, li int s\u0127aqt, jithenna.", "Dawwar wi\u010b\u010bek minn \u0127tijieti;", "\u0127assar \u0127\u017cuniti kollha.", "O\u0127loq fija qalb safja, o Alla,", "u spirtu qawwi \u0121edded fija.", "La twarrabnix minn quddiemek;", "tne\u0127\u0127ix minni l-ispirtu qaddis tieg\u0127ek.", "Roddli l-hena tas-salvazzjoni tieg\u0127ek,", "u bi spirtu qalbieni wettaqni.", "Lill-midinbin ng\u0127allem triqatek,", "u l-\u0127atjin lejk jer\u0121g\u0127u lura.", "E\u0127lisni mill-piena tal-mewt , o Alla,", "Alla tas-salvazzjoni tieg\u0127i;", "u lsieni jfa\u0127\u0127ar il-\u0121ustizzja tieg\u0127ek.", "Ifta\u0127li xufftejja, Sidi,", "u fommi jxandar it-tif\u0127ir tieg\u0127ek.", "G\u0127ax lilek ma jog\u0127\u0121bokx is-sagrifi\u010b\u010bju ;", "noffrilek vittmi ma\u0127ruqa, u ma tilqag\u0127homx.", "Is-sagrifi\u010b\u010bju tieg\u0127i, o Alla, hu l-qalb niedma;", "qalb maqsuma u sog\u0127biena ma twarrabhiex, o Alla.", "Ag\u0127mel il-\u0121id lil Sijon fi tjubitek;", "er\u0121a' ibni l-\u0127itan ta' \u0120erusalemm .", "Imbag\u0127ad tilqa' bil-qalb vittmi xierqa,", "sagrifi\u010b\u010bji ta' vittmi ma\u0127ruqa u mitmuma;", "imbag\u0127ad joffrulek g\u0127o\u0121iela fuq l-artal tieg\u0127ek."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.52", "bookref": "PSA.52", "text": ["L-ilsien qarrieq", "G\u0127all-mexxej tal-kor.", "Maskil.", "Ta' David, meta Duweg ta' Edom \u0121ie g\u0127and Sawl u qallu: \"David wasal f'dar A\u0127imelek.\"", "Xi trid tifta\u0127ar, bniedem b'sa\u0127\u0127tek,", "bi \u0127\u017cunitek kontra t-twajjeb?", "Dejjem \u0127siebek kif tag\u0127mel id-deni,", "ilsienek b\u0127al xafra taqta', ja qarrieq!", "T\u0127obb il-\u0127a\u017cen aktar mit-tajjeb,", "u l-gideb aktar mis-sewwa.", "T\u0127obb kull xorta ta' kliem ta' \u0127sara,", "ilsien qarrieq!", "Imma Alla jxejnek g\u0127al dejjem,", "ja\u0127tfek u jaqilg\u0127ek 'il barra minn g\u0127amartek,", "jeqirdek minn art il-\u0127ajjin.", "Il-\u0121usti mbag\u0127ad i\u0127arsu miblug\u0127a,", "jid\u0127ku bih u jg\u0127idu:", "\"Araw il-bniedem li m'g\u0127amilx 'l Alla fortizza tieg\u0127u,", "imma ttama fl-g\u0127ana kbir tieg\u0127u,", "qieg\u0127ed f'\u0121idu l-qawwa tieg\u0127u!\"", "Imma jien, b\u0127al si\u0121ra ta\u017c-\u017cebbu\u0121", "li t\u0127addar fid-dar ta' Alla,", "nittama fit-tjieba ta' Alla", "g\u0127al dejjem ta' dejjem.", "Infa\u0127\u0127rek g\u0127al dejjem g\u0127ax dan int g\u0127amiltu;", "inxandar ismek quddiem \u0127biebek, g\u0127ax hu tajjeb."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.53", "bookref": "PSA.53", "text": ["Il-bniedem ming\u0127ajr Alla", "G\u0127all-mexxej tal-kor.", "Fuq \"Ma\u0127alat\".", "Maskil.", "Ta' David.", "Jg\u0127id l-iblah f'qalbu: \"M'hemmx Alla!\"", "T\u0127assru l-bnedmin, g\u0127amlu \u0127wejje\u0121 ta' min jistmellhom;", "m'hemm \u0127add li jag\u0127mel is-sewwa.", "Alla mis-sema jittawwal fuq il-bnedmin,", "biex jara jekk hemmx min hu g\u0127aqli,", "min ifittex lil Alla.", "Ilkoll intilfu, ilkoll flimkien t\u0127a\u017c\u017cnu;", "\u0127add ma jag\u0127mel is-sewwa, anqas biss wie\u0127ed.", "Ma jinteb\u0127ux dawk kollha li jag\u0127mlu l-\u0127a\u017cen,", "dawk li qatt ma jsej\u0127u lil Alla?", "li ja\u0127tfu l-poplu tieg\u0127i kif wie\u0127ed ja\u0127taf il-\u0127ob\u017c,", "u lil Alla ma jsej\u0127ux?", "Bi\u017ca' kbir waqa' fuqhom,", "bla ma kellhom g\u0127alfejn;", "g\u0127ax Alla kissrilhom g\u0127adamhom", "lil dawk li dawruk;", "t\u0127awdu, g\u0127ax Alla telaqhom.", "Min i\u0121ib minn Sijon il-\u0127elsien ta' I\u017crael?", "Meta jer\u0121a' jqajjem Alla l-poplu tieg\u0127u,", "jifra\u0127 \u0120akobb, jithenna I\u017crael."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.54", "bookref": "PSA.54", "text": ["Talba g\u0127all-\u0127elsien mill-g\u0127edewwa", "G\u0127all-mexxej tal-kor.", "Fuq l-istrumenti tal-korda.", "Maskil.", "Ta' David, meta n-nies ta' \u017bif \u0121ew jg\u0127idu lil Sawl: \"David mo\u0127bi fostna.\"", "B'ismek , o Alla, salvani;", "ag\u0127milli \u0127aqq bil-qawwa tieg\u0127ek.", "Isma', o Alla, it-talba tieg\u0127i;", "ag\u0127ti widen g\u0127al kliem fommi.", "G\u0127ax nies kburin qamu kontrija,", "nies kefrin jonsbuli \u0127ajti;", "ma j\u017commux 'l Alla quddiem g\u0127ajnejhom.", "Ara, Alla l-g\u0127ajnuna tieg\u0127i;", "il-Mulej hu dak li j\u017commni.", "Hu jdawwar id-deni g\u0127al fuq l-g\u0127edewwa tieg\u0127i.", "G\u0127all-fedelt\u00e0 tieg\u0127ek eqridhom, Mulej!", "Minn qalbi noffrilek is-sagrifi\u010b\u010bju;", "irrodd \u0127ajr lil ismek, g\u0127ax hu tajjeb.", "G\u0127ax minn kull hemm \u0127elisni l-Mulej;", "jitpaxxew g\u0127ajnejja bl-g\u0127edewwa mirbu\u0127a."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.55", "bookref": "PSA.55", "text": ["\u0126abib fost l-g\u0127edewwa", "G\u0127all-mexxej tal-kor.", "Fuq l-istrumenti tal-korda.", "Maskil.", "Ta' David.", "Ag\u0127ti widen, o Alla, g\u0127at-talba tieg\u0127i,", "titwarrabx mit-talb umli tieg\u0127i.", "Ismag\u0127ni u we\u0121ibni,", "m'g\u0127andix mistrie\u0127 fid-dwejjaq tieg\u0127i!", "Nirtog\u0127od bil-bi\u017ca' g\u0127all-\u0127oss tal-g\u0127edewwa,", "min\u0127abba l-g\u0127ajjat tal-\u0127\u017ciena;", "g\u0127ax huma j\u0121ibu fuqi l-\u0127sara,", "fl-g\u0127adab tag\u0127hom je\u0127duha kontrija.", "Qalbi tinfena \u0121ewwa fija,", "bi\u017ca' tal-mewt waqa' fuqi.", "Bi\u017ca' u treg\u0127id ji\u0121u fuqi,", "u twerwir ja\u0127kimni.", "U ng\u0127id: \"Mhux li kelli l-\u0121wiena\u0127 b\u0127al \u0127amiema,", "biex intir u mmur nistrie\u0127!", "Kont 'il bog\u0127od immur ni\u0121\u0121erra,", "u fid-de\u017cert insib fejn noqg\u0127od.", "Kont malajr insib fejn nistkenn", "mir-ri\u0127 qawwi u r-riefnu.\"", "Eqridhom, Sidi, \u0127awdilhom kliemhom ,", "g\u0127ax dnewwa u \u0121lied fil-belt qieg\u0127ed nara.", "Lejl u nhar ji\u0121\u0121errew fuq il-\u0127itan tag\u0127ha,", "fiha m'hemmx \u0127lief \u0127sara u dwejjaq.", "Il-\u0127erba tinsab \u0121o nofsha,", "mo\u0127qrija u qerq ma jwarrbux mill-misra\u0127 tag\u0127ha.", "Mhuwiex xi g\u0127adu dak li j\u010banfarni;", "li kien hekk, kont nissaporti.", "Mhux xi wie\u0127ed kontrija dak li jkasbarni;", "li kien hekk, kont nin\u0127eba minnu.", "Imma int, wie\u0127ed b\u0127ali,", "sie\u0127bi u \u0127abib tal-qalb,", "li kont nitg\u0127axxaq nitkellem mieg\u0127ek,", "\u0127a\u0121a wa\u0127da konna nkunu fid-dar ta' Alla.", "\u0126a taqa' l-mewt fuqhom,", "\u0127a jin\u017clu \u0127ajjin fl-imwiet ,", "g\u0127ax il-\u0127a\u017cen jg\u0127ammar fosthom.", "Imma jien lil Alla nsejja\u0127,", "u l-Mulej isalvani.", "Filg\u0127axija, filg\u0127odu u f'nofsinhar", "nokrob u nitniehed;", "u hu jisma' l-le\u0127en tieg\u0127i.", "Je\u0127lisli 'l \u0127ajti fis-sliem", "mill-\u0121lied li qajmu kontrija,", "g\u0127ax \u0127afna huma li \u0127abtu g\u0127alija.", "Alla jismag\u0127ni u jra\u017c\u017canhom,", "hu li qieg\u0127ed fuq it-tron minn dejjem;", "g\u0127ax huma ma jridux jindmu,", "ma g\u0127andhomx il-bi\u017ca' ta' Alla.", "Idu rafa' kontra \u0127biebu,", "kiser il-ftehim tieg\u0127u.", "Aktar mill-butir hu \u0127elu fommu,", "imma qalbu bil-\u0121lied mimlija.", "Aktar mi\u017c-\u017cejt hu artab kliemu,", "imma hu b\u0127al sejf mislut.", "\u0126alli xortik f'idejn il-Mulej,", "u hu jg\u0127inek u jwie\u017cnek;", "hu qatt ma j\u0127alli l-\u0121ust jitfixkel.", "U int, o Alla, itfag\u0127hom", "fil-\u0127ofra tat-telfien.", "Nies tad-demm u tal-qerq,", "ma jg\u0127ixux nofs \u0127ajjithom!", "Imma jien fik nittama."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.56", "bookref": "PSA.56", "text": ["Alla mag\u0127na fit-ti\u0121rib", "G\u0127all-mexxej tal-kor.", "Fuq \"Il-\u0127amiema tal-ballut imbieg\u0127ed\".", "Miktam.", "Ta' David, meta nqabad mill-Filistin f'Gatt.", "\u0126enn g\u0127alija, o Alla, g\u0127ax qeg\u0127din ikasbruni,", "il-jum kollu jag\u0127mlu g\u0127alija u jag\u0127fsu fuqi.", "Il-jum kollu jkasbruni l-g\u0127edewwa tieg\u0127i,", "g\u0127ax \u0127afna huma dawk li je\u0127duha mieg\u0127i.", "Fik, Alla l-G\u0127oli, jien nittama,", "meta jkolli g\u0127al xiex nib\u017ca'.", "Bl-g\u0127ajnuna ta' Alla nfa\u0127\u0127ar kelmtu;", "f'Alla nafda, m'g\u0127andix g\u0127ax nib\u017ca';", "x'jista' jag\u0127milli l-bniedem?", "Il-jum kollu jqassu u jg\u0127idu fuqi,", "\u0127siebhom biss kif jag\u0127mluli l-\u0127sara.", "Jin\u0121emg\u0127u flimkien u jista\u0127bew, jg\u0127assu l-mixi tieg\u0127i,", "bit-tama li jne\u0127\u0127uli \u0127ajti.", "G\u0127all-\u0127a\u017cen tag\u0127hom \u0127allashom int, o Alla;", "bl-g\u0127adab tieg\u0127ek xejjen il-popli.", "Int g\u0127addejt kull \u010baqliqa tieg\u0127i;", "i\u0121ma' fi flixkun id-dmug\u0127 tieg\u0127i .", "Mhuwiex dan fil-ktieb tieg\u0127ek ?", "Imbag\u0127ad jer\u0121g\u0127u lura l-g\u0127edewwa tieg\u0127i,", "meta jiena nsejja\u0127lek.", "Dan jien naf, li Alla hu mieg\u0127i.", "Bl-g\u0127ajnuna ta' Alla nfa\u0127\u0127ar kelmtu;", "bl-g\u0127ajnuna tal-Mulej infa\u0127\u0127ar kelmtu.", "F'Alla nitma, m'g\u0127andix g\u0127ax nib\u017ca';", "x'jista' jag\u0127milli l-bniedem?", "O Alla, jien marbut bil-weg\u0127diet tieg\u0127ek;", "g\u0127alhekk irroddlok sagrifi\u010b\u010bji ta' tif\u0127ir.", "G\u0127ax mill-mewt int \u0127listli 'l \u0127ajti", "u 'l ri\u0121li mill-waqg\u0127a,", "biex nimxi quddiem Alla fid-dawl tal-\u0127ajjin."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.57", "bookref": "PSA.57", "text": ["Min jafda f'Alla ma jib\u017ca' minn xejn", "G\u0127all-mexxej tal-kor.", "Fuq \"La teqridx\".", "Miktam.", "Ta' David meta \u0127arab minn quddiem Sawl u n\u0127eba fl-g\u0127ar.", "\u0126enn g\u0127alija, o Alla, \u0127enn g\u0127alija,", "g\u0127ax fik jiena nsib il-kenn tieg\u0127i;", "g\u0127ad-dell ta' \u0121wen\u0127ajk nistkenn,", "sakemm jg\u0127addi l-hemm minn fuqi.", "Insejja\u0127 lil Alla l-G\u0127oli,", "lil Alla, li jie\u0127u \u0127siebi.", "Jibg\u0127at mis-sema u jsalvani;", "jitfa' l-g\u0127ajb fuq min jg\u0127affi\u0121ni;", "jibg\u0127at Alla t-tjieba u l-fedelt\u00e0 tieg\u0127u.", "Ninsab mimdud qalb l-iljuni,", "li ja\u0127tfu lill-bnedmin;", "snienhom lanez u vle\u0121e\u0121,", "u lsienhom sejf misnun.", "Og\u0127la 'l fuq mis-smewwiet, o Alla!", "Uri l-glorja tieg\u0127ek fuq l-art kollha!", "Xibka \u0127ejjewli fil-mog\u0127dija;", "g\u0127al ftit ma waqajtx fiha.", "\u0126ofra \u0127affruli quddiemi,", "i\u017cda huma waqg\u0127u fiha.", "S\u0127i\u0127a qalbi, o Alla, s\u0127i\u0127a qalbi;", "\u0127a ng\u0127anni u ninse\u0121 g\u0127anja:", "\"Qum, ru\u0127 tieg\u0127i, qum, arpa u \u010betra!", "\u0126a nqajjem sbie\u0127 il-jum !\"", "Infa\u0127\u0127rek, Sidi, fost il-popli,", "ng\u0127annilek fost il-\u0121nus;", "g\u0127ax m'og\u0127la s-smewwiet it-tjieba tieg\u0127ek,", "sas-s\u0127ab il-fedelt\u00e0 tieg\u0127ek.", "Og\u0127la 'l fuq mis-smewwiet, o Alla!", "Uri l-glorja tieg\u0127ek fuq l-art kollha!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.58", "bookref": "PSA.58", "text": ["Kundanna tal-im\u0127allfin \u0127\u017ciena", "G\u0127all-mexxej tal-kor.", "Fuq \"La teqridx\".", "Ta' David.", "Miktam.", "Intom, kbarat , qeg\u0127din tag\u0127mlu \u0127aqq sewwa?", "Qeg\u0127din ti\u0121\u0121udikaw sewwa l-bnedmin?", "Le, anzi f'qalbkom il-\u0127a\u017cin ta\u0127sbu,", "fuq l-art dnewwa jxerrdu jdejkom.", "Minn \u0121uf ommhom il-\u0127\u017ciena qabdu triq \u0127a\u017cina,", "minn twelidhom \u017cbaljaw dawk li jg\u0127idu l-gideb.", "G\u0127andhom semm b\u0127al dak tas-serp,", "b\u0127al tal-lifg\u0127a truxa, li ssodd widnejha ,", "biex ma tismax is-sej\u0127a tas-sa\u0127\u0127ar,", "imqar jekk isa\u0127\u0127ar b'seng\u0127a kbira.", "O Alla, farrkilhom snienhom f'\u0127alqhom,", "kisser dras il-frie\u0127 tal-iljun, Mulej.", "\u0126a jg\u0127ibu b\u0127al ilma li jintrema,", "b\u0127al \u0127axix jintrifsu u jinxfu.", "Ikunu b\u0127al bebbuxu li jinxef u jintemm,", "b\u0127al tarbija barra minn \u017cmienha li ma tarax ix-xemx.", "Qabel ma tin\u0127ass is-s\u0127ana tax-xewk jaqbad,", "\u0127ajjin ikaxkarhom bis-sa\u0127na ta' g\u0127adbu.", "Jifra\u0127 il-\u0121ust x\u0127in jara l-\u0127aqq ise\u0127\u0127,", "saqajh ja\u0127sel fid-demm tal-\u0127\u017ciena .", "U kul\u0127add jg\u0127id: \"Tassew hemm \u0127las tajjeb g\u0127all-\u0121ust;", "tassew li hemm Alla jag\u0127mel \u0127aqq fuq l-art.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.59", "bookref": "PSA.59", "text": ["Talba g\u0127all-\u0127elsien mill-g\u0127edewwa", "G\u0127all-mexxej tal-kor.", "Fuq \"La teqridx.\"", "Miktam.", "Ta' David, meta Sawl bag\u0127at in-nies jg\u0127assulu f'daru biex joqtlu.", "E\u0127lisni mill-g\u0127edewwa, o Alla tieg\u0127i ,", "\u0127arisni minn dawk li jqumu g\u0127alija.", "E\u0127lisni minn dawk li jag\u0127mlu l-\u0127a\u017cen,", "salvani min-nies qattiela.", "G\u0127ax huma jin\u0127bew biex jonsbuli \u0127ajti,", "nies qalila jin\u0121emg\u0127u kontrija;", "u dan, Mulej, bla tort u bla \u0127tija tieg\u0127i.", "aG\u0127alkemm jien bla \u0127tija,", "huma ji\u0121ru u jlestu g\u0127alija.", "aImma int, Mulej tal-e\u017cer\u010bti, Alla ta' I\u017crael,", "bqum, ejja u ara b'g\u0127ajnejk.", "bStenba\u0127 biex t\u0127allas il-\u0121nus kollha;", "la t\u0127ennx g\u0127al min jag\u0127mel il-\u0127a\u017cen bil-qerq.", "Jersqu kull filg\u0127axija, jinb\u0127u b\u0127al klieb,", "ji\u0121\u0121errew 'l hawn u 'l hemm mal-belt.", "Arahom, kliemhom ibaqbaq fuq fommhom,", "kliem li jnigge\u017c fuq xufftejhom.", "\"Min se jismag\u0127na?\" huma jg\u0127idu.", "Imma int, Mulej, tid\u0127ak bihom,", "il-\u0121nus kollha bi\u010b-\u010bajt te\u0127odhom.", "Qawwa tieg\u0127i, jiena lilek nistenna,", "g\u0127ax inti, Alla, fortizza tieg\u0127i.", "Alla tieg\u0127i, im\u0127abba tieg\u0127i, ji\u0121i jilqag\u0127ni;", "jurini Alla l-g\u0127edewwa tieg\u0127i mirbu\u0127a.", "Eqridhom, o Alla, biex ma jinsiekx il-poplu tieg\u0127i,", "ferrixhom u xejjinhom bil-qawwa tieg\u0127ek;", "int, Sidi, it-tarka tag\u0127na!", "G\u0127al dnub fommhom u g\u0127al kliem xufftejhom", "jinqabdu fi kburithom;", "g\u0127all-kliem ta' sa\u0127ta u ta' gideb jinste\u0127tu.", "Temmhom b'qilltek, temmhom biex ma jkunux i\u017cjed,", "biex kul\u0127add jag\u0127raf li Alla ja\u0127kem fuq \u0120akobb", "sa trufijiet l-art.", "Jersqu kull filg\u0127axija, jinb\u0127u b\u0127al klieb,", "ji\u0121\u0121errew 'l hawn u 'l hemm mal-belt.", "Ji\u0121\u0121errew u jimir\u0127u biex isibu x'jieklu;", "u jekk ma jixbg\u0127ux, tismag\u0127hom jinb\u0127u.", "I\u017cda jien ng\u0127anni lill-qawwa tieg\u0127ek;", "ng\u0127anni fer\u0127an filg\u0127odu fit-tjieba tieg\u0127ek", "g\u0127ax int sirt fortizza g\u0127alija,", "kenn tieg\u0127i f'jum id-dwejjaq.", "Qawwa tieg\u0127i, lilek fer\u0127an ng\u0127anni;", "g\u0127ax inti, Alla, fortizza tieg\u0127i,", "Alla tieg\u0127i, im\u0127abba tieg\u0127i!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.60", "bookref": "PSA.60", "text": ["Fidu\u010bja f'Alla wara t-telfa", "G\u0127all-mexxej tal-kor.", "Fuq \"Sus\u00e2n G\u0127ed\u00fbt\".", "Miktam.", "Ta' David.", "G\u0127at-tag\u0127lim.", "Meta David \u0127adha kontra Aram-Na\u0127arajm u kontra Aram-Soba; u meta \u0120owab, hu u \u0121ej lura, qatel tnax-il elf min-nies ta' Edom f'Wied il-Mel\u0127.", "O Alla, inti warrabtna u kissirtna,", "g\u0127adabt g\u0127alina; er\u0121a' dur lejna!", "Int he\u017c\u017ci\u017ct l-art u xaqqaqtha;", "sewwi l-qsim tag\u0127ha, g\u0127ax saret \u0127erba.", "Urejt l-iebes lill-poplu tieg\u0127ek,", "sqejtna nbid li jsakkar.", "Waqqaft stendard g\u0127al dawk li jib\u017cg\u0127u minnek,", "biex lejh ja\u0127arbu u jitbieg\u0127du mill-ark,", "biex ikunu me\u0127lusa l-g\u0127e\u017cie\u017c tieg\u0127ek;", "g\u0127inna bil-leminija tieg\u0127ek u we\u0121ibni!", "Tkellem Alla fis-santwarju tieg\u0127u:", "\"Fer\u0127an nie\u0127u b'sehmi lil Sikem ,", "nag\u0127mel oqsma mill-wied ta' Sukkot.", "Tieg\u0127i hu Gilg\u0127ad , tieg\u0127i Manassi,", "Efrajm hu l-elmu ta' rasi,", "u \u0120uda x-xettru tieg\u0127i.", "Mowab lenbija fejn nin\u0127asel,", "fuq Edom inqieg\u0127ed il-qorq tieg\u0127i,", "fuq Filistja nifra\u0127 rebbie\u0127!\"", "Min se jwassalni fil-belt bis-swar ?", "Min se je\u0127odni sa Edom?", "Mhux int, o Alla, li warrabtna,", "u li m'g\u0127adekx to\u0127ro\u0121 mal-e\u017cer\u010bti tag\u0127na?", "Ag\u0127tina l-g\u0127ajnuna kontra l-g\u0127adu;", "g\u0127ax xejn ma tiswa l-g\u0127ajnuna tal-bniedem.", "Bl-g\u0127ajnuna ta' Alla nuru \u0127ilitna;", "hu li jis\u0127aq l-g\u0127edewwa tag\u0127na."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.61", "bookref": "PSA.61", "text": ["Talba ta' wie\u0127ed itturufnat", "G\u0127all-mexxej tal-kor.", "Bl-istrumenti tal-korda.", "Ta' David.", "Isma', o Alla, l-g\u0127ajta tieg\u0127i,", "ag\u0127ti widen g\u0127at-talba tieg\u0127i.", "Minn truf l-art lilek insejja\u0127,", "meta nkun qalbi maqtug\u0127a;", "minn hemm inti mexxini", "lejn il-fortizza fuq l-g\u0127olja.", "G\u0127ax int sirt kenn g\u0127alija,", "torri qawwi quddiem l-g\u0127adu.", "M'hux li kont ng\u0127ix f'g\u0127amartek g\u0127al dejjem,", "nistkenn g\u0127as-satra ta' \u0121wen\u0127ajk!", "G\u0127ax int, o Alla, smajt il-weg\u0127da tieg\u0127i,", "u tajtni l-wirt ta' min iqim lil ismek.", "Lis-sultan kattarlu \u017c-\u017cmien ta' \u0127ajtu;", "ikunu snin \u0127ajtu minn nisel g\u0127al nisel.", "Isaltan quddiem Alla g\u0127al dejjem.", "Ag\u0127mel li j\u0127arsuh it-tjieba u l-fedelt\u00e0.", "Hekk infa\u0127\u0127ar ismek g\u0127al dejjem,", "jien u rrodd kuljum il-weg\u0127diet tieg\u0127i."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.62", "bookref": "PSA.62", "text": ["It-tama tag\u0127na f'Alla wie\u0127ed", "G\u0127all-mexxej tal-kor.", "Fuq \"\u0120edutun.\"", "Salm.", "Ta' David.", "F'Alla biss il-mistrie\u0127 ta' ru\u0127i:", "ming\u0127andu ti\u0121ini s-salvazzjoni.", "Hu biss il-blata u s-salvazzjoni tieg\u0127i,", "hu l-kenn tieg\u0127i; xejn ma j\u010baqlaqni.", "Kemm se ddumu te\u0127duha kontra wie\u0127ed wa\u0127du,", "biex taqilbuh ilkoll flimkien,", "b\u0127al \u010bint qed ji\u0121\u0121arraf, b\u0127al \u0127ajt qed jaqa'?", "\u0126siebhom biss biex iwaqqg\u0127uh mill-g\u0127oli tieg\u0127u ;", "i\u0127obbu l-gideb; b'fommhom ibierku, imma f'qalbhom jis\u0127tu.", "F'Alla biss il-mistrie\u0127 ta' ru\u0127i,", "g\u0127ax ming\u0127andu ti\u0121ini t-tama.", "Hu biss il-blata u s-salvazzjoni tieg\u0127i,", "hu l-kenn tieg\u0127i; xejn ma j\u010baqlaqni.", "F'Alla s-salvazzjoni u l-\u0121ie\u0127 tieg\u0127i,", "hu l-blata qawwija tieg\u0127i, u l-kenn tieg\u0127i f'Alla.", "Ittama fih f'kull \u017cmien, o poplu;", "ift\u0127u qalbkom quddiemu.", "Alla hu kenn g\u0127alina!", "Du\u0127\u0127an biss huma l-bnedmin,", "gidba huma wlied il-bniedem.", "Fil-mi\u017cien 'il fuq jog\u0127lew,", "e\u0127fef mid-du\u0127\u0127an ilkoll flimkien.", "Isserr\u0127ux raskom bis-serq,", "tittamawx fi \u0127wejje\u0121 ma\u0127tufa;", "imqar jekk joktor l-g\u0127ana,", "torbtux qalbkom mieg\u0127u.", "\u0126a\u0121a wa\u0127da qal Alla,", "jien dawn it-tnejn tg\u0127allimt:", "li \"l-qawwa hi ta' Alla\",", "u li \"tieg\u0127ek, Sidi, hi t-tjieba\".", "G\u0127ax int tag\u0127ti 'l kul\u0127add skont g\u0127emilu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.63", "bookref": "PSA.63", "text": ["Xewqa kbira g\u0127al Alla", "Salm.", "Ta' David, meta kien fid-de\u017cert ta' \u0120uda.", "Alla, Alla tieg\u0127i int; lilek \u0127erqan infittex.", "Ru\u0127i bil-g\u0127atx g\u0127alik,", "g\u0127alik imxennaq jiena,", "b\u0127al art niexfa, ma\u0127ruqa, bla ilma.", "G\u0127alhekk \u0121ejt narak fit-tempju mqaddes tieg\u0127ek,", "biex nitg\u0127axxaq bis-setg\u0127a u l-glorja tieg\u0127ek.", "G\u0127ax it-tjieba tieg\u0127ek a\u0127jar mill-\u0127ajja,", "xufftejja jxandru t-tif\u0127ir tieg\u0127ek.", "G\u0127alhekk inbierkek tul \u0127ajti kollha;", "ng\u0127olli idejja u nsejja\u0127 ismek.", "B\u0127al b'ikel mill-a\u0127jar li jsemmen nimtela,", "u jg\u0127annilek fommi b'xufftejn ferrie\u0127a,", "meta, mimdud fuq friexi, fik niftakar,", "u na\u0127seb fuqek fis-sahriet tal-lejl.", "G\u0127ax int kont g\u0127ajnuna g\u0127alija,", "g\u0127ad-dell ta' \u0121wen\u0127ajk ng\u0127anni bil-fer\u0127.", "Mieg\u0127ek ting\u0127aqad ru\u0127i,", "int twe\u017cinni bil-leminija tieg\u0127ek.", "Dawk li jfittxu jne\u0127\u0127uli \u0127ajti", "jin\u017clu fil-qieg\u0127 nett tal-art.", "Ta\u0127t is-setg\u0127a tas-sejf jaqg\u0127u,", "isiru ikel g\u0127all-klieb selva\u0121\u0121i .", "Imma s-sultan f'Alla jifra\u0127;", "jifta\u0127ar kull min ja\u0127lef bih;", "imma jintebaq fomm il-giddieba."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.64", "bookref": "PSA.64", "text": ["Il-kastig tal-ilsna \u0127\u017ciena", "G\u0127all-mexxej tal-kor.", "Salm ta' David.", "Isma', o Alla, le\u0127en it-tnehid tieg\u0127i;", "mill-bi\u017ca' tal-g\u0127adu \u0127arisli \u0127ajti.", "A\u0127bini mill-konfoffa tal-\u0127\u017ciena,", "mit-tixwix ta' dawk li jag\u0127mlu l-\u0127a\u017cen,", "dawk li jsinnu b\u0127al sejf ilsienhom,", "jitfg\u0127u kliem iebes b\u0127al vle\u0121e\u0121,", "biex mill-mo\u0127ba jolqtu 'l min hu bla \u0127tija,", "jolqtuh g\u0127al g\u0127arrieda, bla bi\u017ca' ta' xejn.", "Mo\u0127\u0127hom s\u0127i\u0127 fil-\u0127sieb \u0127a\u017cin tag\u0127hom,", "jiftiehmu kif jonsbu bil-mo\u0127bi,", "u jg\u0127idu: \"Min se jarana?\"", "Ifittxu l-\u0127a\u017cen, ifasslu pjan ma\u0127sub sewwa.", "Min jifhem mo\u0127\u0127 u qalb il-bniedem?", "Imma Alla bil-vle\u0121e\u0121 jolqothom;", "f'daqqa wa\u0127da jimtlew kollhom \u0121rie\u0127i.", "Min\u0127abba lsienhom isiru \u0127erba;", "kull min jarahom i\u0127arrek rasu .", "U lkoll jimtlew bil-bi\u017ca' ta' Alla, u g\u0127emilu jxandru,", "u jifhmu sewwa kulma g\u0127amel.", "Jifra\u0127 il-\u0121ust fil-Mulej u fih jistkenn;", "jifta\u0127ru dawk kollha ta' qalbhom safja."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.65", "bookref": "PSA.65", "text": ["Radd il-\u0127ajr g\u0127all-\u0121id tas-sema", "G\u0127all-mexxej tal-kor.", "Salm ta' David.", "G\u0127anja.", "Tif\u0127ir lilek jist\u0127oqq, o Alla, f'Sijon;", "lilek irroddu l-weg\u0127da,", "int, li tisma' talbna.", "Quddiemek jersaq kull bniedem,", "min\u0127abba fi \u0127tijietu.", "Kbar wisq g\u0127alina dnubietna;", "i\u017cda inti ta\u0127firhomlna.", "Hieni l-bniedem li inti tag\u0127\u017cel", "u tqieg\u0127du jg\u0127ammar fit-tempju tieg\u0127ek.", "Bil-\u0121id ta' darek nixbg\u0127u", "fit-tempju mqaddes tieg\u0127ek.", "Tal-g\u0127a\u0121eb kif twe\u0121ibna bil-\u0121ustizzja tieg\u0127ek,", "o Alla tas-salvazzjoni tag\u0127na.", "Int tama ta' min jg\u0127ix fi truf l-art", "u fi g\u017cejjer fl-ib\u0127ra mbieg\u0127da.", "Int twaqqaf fis-sod il-muntanji b'qawwietek,", "int im\u0127a\u017c\u017cem bis-sa\u0127\u0127a.", "Int issikket l-g\u0127ajjat tal-ib\u0127ra,", "u l-\u0127sejjes tal-imwie\u0121 tag\u0127hom,", "u t-tixwix tal-popli.", "U jib\u017cg\u0127u dawk li jg\u0127ammru fi truf l-art", "quddiem l-g\u0127e\u0121ubijiet tieg\u0127ek.", "Il-Lvant u l-Punent", "inti timliehom bil-fer\u0127.", "Inti \u017c\u017cur l-art u ssaqqiha,", "u tag\u0127niha bil-\u0121id tieg\u0127ek.", "Il-wied ta' Alla mimli bl-ilma ;", "il-qam\u0127 tag\u0127hom \u0127ejjejtilhom.", "Hekk int t\u0127ejjiha:", "issaqqi r-raddiet u twitti t-tub tag\u0127ha,", "bl-irxiex trattabha u tberkilha \u017c-\u017crierag\u0127.", "Fawwart is-sena bi tjubitek,", "triqatek bil-\u0121id joqtru.", "Joqtru bin-nida l-merg\u0127at tad-de\u017cert,", "u bil-fer\u0127 jit\u0127a\u017c\u017cmu l-g\u0127oljiet.", "Il-merg\u0127at jimtlew bl-imrie\u0127el,", "il-widien jinksew bil-qam\u0127;", "jg\u0127ajtu lkoll u jg\u0127annu bil-fer\u0127!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.66", "bookref": "PSA.66", "text": ["Fer\u0127, tif\u0127ir u \u0127ajr", "G\u0127all-mexxej tal-kor.", "G\u0127anja.", "Salm.", "G\u0127ajtu bil-fer\u0127 lil Alla,", "bnedmin tad-dinja kollha;", "g\u0127annu s-seb\u0127 ta' ismu,", "xandru s-seb\u0127 u t-tif\u0127ir tieg\u0127u.", "G\u0127idu lil Alla: \"Kemm int tal-bi\u017ca' f'g\u0127emilek!", "G\u0127all-kobor tal-qawwa tieg\u0127ek", "jitilfu l-\u0127ila quddiemek l-g\u0127edewwa tieg\u0127ek.", "L-art kollha tag\u0127tik qima,", "tg\u0127annilek u tg\u0127anni lil ismek.\"", "Ejjew, araw l-g\u0127emejjel ta' Alla;", "tal-bi\u017ca' f'g\u0127emilu fost il-bnedmin.", "Biddel il-ba\u0127ar f'art niexfa ,", "g\u0127addew bil-mixi minn nofs ix-xmara.", "G\u0127alhekk, nifir\u0127u bih!", "Hu jsaltan bil-kobor tieg\u0127u g\u0127al dejjem;", "b'g\u0127ajnejh fuq il-\u0121nus jg\u0127asses;", "ma jerfg\u0127ux rashom in-nies xewwiexa.", "Bierku, popli, lil Alla tag\u0127na,", "semmg\u0127u l-g\u0127ana tat-tif\u0127ir tieg\u0127u.", "Hu li j\u017commna fost il-\u0127ajjin,", "u ma j\u0127allix ri\u0121lejna jog\u0127tru.", "G\u0127ax int, o Alla, \u0121arrabtna,", "g\u0127addejtna mill-prova b\u0127all-fidda.", "\u0126allejtna naqg\u0127u fix-xibka,", "issikkajtilna bi \u0127\u017ciem \u0121enbejna.", "\u0126allejt in-nies jirkbu fuq rasna,", "g\u0127addejtna min-nar u mill-ilma;", "i\u017cda mbag\u0127ad \u0127ri\u0121tna fil-wisa'.", "Nid\u0127ol f'darek bil-vittmi ma\u0127ruqa,", "intemm il-weg\u0127diet li g\u0127amiltlek;", "il-weg\u0127diet li tennew xufftejja,", "u fommi wieg\u0127ed fl-hemm tieg\u0127i.", "Sagrifi\u010b\u010bji ta' bhejjem imsemmna,", "du\u0127\u0127an ifu\u0127 ta' \u0127rief ma\u0127ruqa,", "mog\u0127o\u017c u gniedes in\u0127ejjilek.", "Ejjew, isimg\u0127u, u ng\u0127idilkom,", "intom ilkoll li tib\u017cg\u0127u minn Alla,", "ng\u0127idilkom x'g\u0127amel mieg\u0127i.", "Lilu sejja\u0127 fommi,", "tif\u0127iru kien fuq ilsieni.", "Kieku \u017cammejt il-\u0127a\u017cen f'qalbi,", "ma kienx jismag\u0127ni Alla Sidi.", "I\u017cda Alla tassew semag\u0127ni,", "ta widen g\u0127at-talba tieg\u0127i.", "Imbierek Alla, li ma warrabx it-talba tieg\u0127i;", "ma warrabx minn fuqi t-tjieba tieg\u0127u!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.67", "bookref": "PSA.67", "text": ["\u0126a jfa\u0127\u0127ru l-popli lil Alla", "G\u0127all-mexxej tal-kor.", "Bl-istrumenti tal-korda.", "Salm.", "G\u0127anja.", "I\u0127enn g\u0127alina Alla, u jberikna;", "idawwar g\u0127al fuqna d-dija ta' wi\u010b\u010bu!", "Biex jing\u0127arfu fuq l-art triqatek,", "fost il-\u0121nus kollha s-salvazzjoni tieg\u0127ek.", "Ifa\u0127\u0127ruk il-popli, o Alla,", "ifa\u0127\u0127ruk il-popli kollha.", "Jithennew il-\u0121nus u jg\u0127annu bil-fer\u0127,", "g\u0127ax trie\u0121i l-popli bis-sewwa,", "u l-\u0121nus fuq l-art inti tmexxihom.", "Ifa\u0127\u0127ruk il-popli, o Alla,", "ifa\u0127\u0127ruk il-popli kollha.", "L-art tat il-frott tag\u0127ha;", "iberikna Alla, Alla tag\u0127na!", "Iberikna Alla, u tib\u017ca' minnu", "l-art kollha minn tarf g\u0127all-ie\u0127or!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.68", "bookref": "PSA.68", "text": ["Il-Mulej jid\u0127ol rebbie\u0127 f'Sijon", "G\u0127all-mexxej tal-kor.", "Salm ta' David.", "G\u0127anja.", "Iqum Alla !", "Jixxerrdu l-g\u0127edewwa tieg\u0127u;", "ja\u0127arbu minn quddiemu dawk li jobog\u0127duh.", "B\u0127alma d-du\u0127\u0127an mar-ri\u0127 jixtered,", "b\u0127alma jdub ix-xama' quddiem in-nar,", "hekk jinqerdu l-\u0127\u017ciena quddiem Alla.", "Imma l-\u0121usti jithennew quddiem Alla,", "jifir\u0127u u jaqb\u017cu bil-fer\u0127.", "G\u0127annu lil Alla, fa\u0127\u0127ru ismu,", "wittu t-triq lil dak li \u0121ej riekeb fuq is-s\u0127ab .", "Tg\u0127axxqu fil-Mulej, aqb\u017cu bil-fer\u0127 quddiemu.", "Missier l-iltiema u difensur tar-romol,", "hekk hu Alla fl-g\u0127amara mqaddsa tieg\u0127u.", "Alla jag\u0127ti d-dar lil dawk li huma we\u0127idhom,", "u lill-\u0127absin bir-ri\u017cq jo\u0127ro\u0121hom;", "imma s-suppervi telaqhom jg\u0127ammru fid-de\u017cert jikwi.", "O Alla, int u \u0127iere\u0121 quddiem il-poplu tieg\u0127ek,", "int u tiela' mid-de\u017cert,", "trieg\u0127det l-art, u sa s-smewwiet in\u0127allu", "quddiem Alla tas-Sinaj,", "quddiem il-Mulej, Alla ta' I\u017crael.", "Xita bil-kotra inti bg\u0127att, o Alla,", "fuq l-art, wirt tieg\u0127ek,", "u meta kienet bil-g\u0127atx inti \u0127jejtha.", "Il-poplu tieg\u0127ek g\u0127ammar fiha,", "fi tjubitek, o Alla, g\u0127all-fqajjar \u0127ejjejtha.", "Il-Mulej Sidi jag\u0127ti ordni,", "u \u0127afna huma n-nisa li jag\u0127tu l-bxara :", "a\"\u0126arbu, \u0127arbu s-slaten bl-e\u017cer\u010bti!", "aX'intom titnikkru qalb l-imrie\u0127el?", "bIn-nisa tad-dar qeg\u0127din jaqsmu l-pri\u017ca,", "bsbie\u0127 b\u0127al \u0127amiema bi \u0121wiena\u0127 b\u0127all-fidda,", "cb'rixha m\u017cejjen b'deheb safrani.", "Meta Alla li jista' kollox ferrex is-slaten,", "xita ta' sil\u0121 ni\u017clet fuq Salmon.\"", "G\u0127olja ta' Alla hi l-g\u0127olja ta' Basan,", "g\u0127olja b'\u0127afna q\u010ba\u010bet hi l-g\u0127olja ta' Basan.", "Imma g\u0127ax t\u0127ares bl-g\u0127ira, g\u0127olja ta' \u0127afna q\u010ba\u010bet,", "lejn l-g\u0127olja li Alla g\u0127a\u017cel b'g\u0127amartu?", "Fiha g\u0127o\u0121bu joqg\u0127od il-Mulej g\u0127al dejjem.", "L-imriekeb tal-Mulej eluf ta' eluf;", "bihom \u0121ie Sidi mis-Sinaj g\u0127as-santwarju.", "Int tlajt fil-g\u0127oli , bl-ilsiera warajk,", "bnedmin int \u0127adt b'g\u0127otjiet tieg\u0127ek,", "imqar dawk li ma ridux joqog\u0127du g\u0127alik, Mulej Alla.", "Imbierek Sidi l-Mulej minn jum g\u0127al ie\u0127or!", "Jie\u0127u \u0127siebna Alla, is-salvatur tag\u0127na.", "Alla tag\u0127na hu Alla li jsalvana;", "il-Mulej Sidna mill-mewt je\u0127lisna.", "Alla jfarrak l-g\u0127edewwa tieg\u0127u,", "ikisser ir-ras ta' min jimxi bil-\u0127a\u017cen.", "Qal Sidi l-Mulej: \"Minn Basan in\u0121ibhom,", "lura n\u0121ibhom minn qieg\u0127 il-ba\u0127ar,", "biex tg\u0127addas ri\u0121lek f'demmhom,", "u l-g\u0127edewwa tieg\u0127ek jikluhom il-klieb.\"", "Tfa\u010b\u010ba d-d\u0127ul tieg\u0127ek, o Alla, fis-santwarju,", "id-d\u0127ul ta' Alla tieg\u0127i, is-sultan tieg\u0127i.", "L-g\u0127annejja quddiem, l-istrumenti wara,", "f'nofshom it-tfajliet bit-tanburlin:", "\"Bierku 'l Alla fil-laqg\u0127at tag\u0127kom;", "bierku l-Mulej fil-\u0121emg\u0127at ta' I\u017crael.\"", "Quddiem miexi Benjamin, l-i\u017cg\u0127ar fost it-trib\u00f9,", "il-kapijiet ta' \u0120uda bi \u0127\u0121arhom,", "il-kapijiet ta' \u017bebulun, il-kapijiet ta' Naftali.", "Ibg\u0127at, o Alla, il-qawwa tieg\u0127ek,", "wettaq, o Alla, dik il-qawwa li \u0127addimt g\u0127alina.", "Lejn it-tempju tieg\u0127ek f'\u0120erusalemm,", "g\u0127alik is-slaten i\u0121ibu l-g\u0127otjiet.", "\u010aanfar dik il-bhima fil-qasab tan-Nil ,", "dawk il-popli, b\u0127al qabda gniedes bl-g\u0127o\u0121iela tag\u0127hom,", "sa ma jumiljaw ru\u0127hom u ji\u0121uk b'rigali tal-fidda ;", "ferrex il-popli li j\u0127obbu l-gwerer.", "\u0126a ji\u0121u l-kbarat mill-E\u0121ittu;", "tifta\u0127 l-Etjopja idejha lejn Alla.", "Slaten tal-art, g\u0127annu lil Alla,", "fa\u0127\u0127ru bid-daqq lil Sidi l-Mulej:", "lil dak li jirkeb fuq is-smewwiet,", "fuq is-smewwiet ta' dejjem.", "Arawh!", "Se jsamma' le\u0127nu, le\u0127en qawwi:", "\"Ag\u0127rfu l-qawwa ta' Alla!\"", "Fuq I\u017crael il-kobor tieg\u0127u;", "fis-smewwiet il-qawwa tieg\u0127u.", "Tal-bi\u017ca' Alla fis-santwarju tieg\u0127u!", "Hu Alla ta' I\u017crael,", "li jag\u0127ti qawwa u \u0127ila lill-poplu tieg\u0127u.", "Imbierek Alla!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.69", "bookref": "PSA.69", "text": ["Tnehid f'hemm kbir", "G\u0127all-mexxej tal-kor.", "Fuq \"Il-\u0120ilji\".", "Ta' David.", "Salvani, o Alla,", "g\u0127ax l-ilma la\u0127aq sa gri\u017cmejja.", "Sibt ru\u0127i mg\u0127addas f'\u0127ama fond;", "ma hemmx fejn inserra\u0127 ri\u0121lejja.", "Sibt ru\u0127i f'ilma g\u0127oli;", "il-mew\u0121 qed ikaxkarni.", "Ma nifla\u0127x ng\u0127ajjat i\u017cjed,", "gri\u017cmejja n\u0127anqu;", "tg\u0127ammxu g\u0127ajnejja,", "jien u nistenna 'l Alla tieg\u0127i.", "Dawk li g\u0127al xejn jobog\u0127duni", "huma i\u017cjed mix-xag\u0127ar ta' rasi;", "dawk li bil-gideb jixluni", "huma b'sa\u0127\u0127ithom aktar minn g\u0127admi;", "\u0121ag\u0127luni rrodd dak li ma sraqtx.", "Int, o Alla, taf bil-bluha tieg\u0127i ;", "\u0127tijieti mhumiex mo\u0127bija minnek.", "Ma jinfixilx min\u0127abba fija min jittama fik,", "Mulej tal-e\u017cer\u010bti;", "ma jist\u0127ix min\u0127abba fija min ifittex lilek,", "Alla ta' I\u017crael.", "G\u0127ax min\u0127abba fik qieg\u0127ed nilqa' t-tmaqdir,", "u l-mist\u0127ija tiksili wi\u010b\u010bi.", "Sirt barrani g\u0127al \u0127uti;", "ulied ommi ma jag\u0127rfunix.", "G\u0127ax il-\u0127e\u0121\u0121a g\u0127al darek fnietni,", "it-tag\u0127jir ta' min jg\u0127ajjar lilek waqa' fuqi.", "G\u0127akkist bis-sawm lili nnifsi,", "u swieli biss biex \u017cebil\u0127uni.", "L-ixkora li tfajt fuqi bi lbiesi", "\u0121ibdet fuqi t-tpa\u010bpi\u010b tag\u0127hom.", "Jg\u0127idu fuqi bilqieg\u0127da f'bieb il-belt;", "jixorbu l-inbid u jg\u0127annu fuqi.", "Imma jien lilek nitlob, Mulej;", "meta jog\u0127\u0121bok, o Alla, we\u0121ibni,", "fil-kobor ta' tjubitek", "u skont il-weg\u0127da tas-salvazzjoni tieg\u0127ek.", "Aqlag\u0127ni mill-\u0127ama u ma nibqax nie\u017cel;", "\u0127arisni minn min jobg\u0127odni", "u e\u0127lisni mill-ilma fond.", "T\u0127allix i\u0121orrni l-ilma,", "jew jiblag\u0127ni d-dag\u0127bien,", "u jing\u0127alaq fuqi l-bir!", "We\u0121ibni, Mulej, g\u0127ax mill-a\u0127jar tjubitek;", "dur lejja fil-kobor tal-\u0127niena tieg\u0127ek.", "Ta\u0127bix wi\u010b\u010bek mill-qaddej tieg\u0127ek;", "fittex we\u0121ibni, g\u0127ax ninsab fil-hemm.", "Ersaq qrib lejja u ifdini;", "e\u0127lisni min\u0127abba l-g\u0127edewwa tieg\u0127i.", "Int taf bit-tkasbir u l-mist\u0127ija u l-g\u0127ajb tieg\u0127i;", "quddiemek huma l-g\u0127edewwa kollha tieg\u0127i.", "It-tag\u0127jir qasamli qalbi u fnieni;", "fittixt min jag\u0127dirni, u ma sibt 'il \u0127add;", "u min ifarra\u0121ni, u ma kelli 'l \u0127add.", "Tawni b'ikel il-velenu;", "sqewni l-\u0127all meta kont bil-g\u0127atx .", "Tkun il-mejda tag\u0127hom xibka quddiemhom,", "u s\u0127abhom stess in-nassa tag\u0127hom.", "Jiddallmu g\u0127ajnejhom biex ma jarawx,", "jirtog\u0127du f'\u0121enbejhom g\u0127al dejjem.", "Ix\u0127et fuqhom il-qilla tieg\u0127ek;", "ja\u0127kimhom l-g\u0127adab im\u0127e\u0121\u0121e\u0121 tieg\u0127ek.", "Isiru \u0127erba l-g\u0127amajjar tag\u0127hom;", "\u0127add ma jg\u0127ammar fl-g\u0127erejjex tag\u0127hom.", "Lil min int sawwatt jag\u0127mlu g\u0127alih,", "u jxandru t-tbatija ta' min inti l\u0127aqt.", "Ag\u0127tihom kastig fuq ie\u0127or;", "ma jil\u0127qux is-salvazzjoni tieg\u0127ek.", "Jit\u0127assru mill-ktieb tal-\u0127ajjin;", "ma jinkitbux man-nies sewwa.", "Imma jiena msejken u batut;", "terfag\u0127ni, o Alla, is-salvazzjoni tieg\u0127ek!", "Infa\u0127\u0127ar l-isem ta' Alla bl-g\u0127ana,", "inkabbru b'g\u0127ana ta' radd il-\u0127ajr.", "Dan jog\u0127\u0121ob lill-Mulej aktar minn offerta ta' gendus,", "jew ta' barri bil-qrun u dwiefer \u0127ier\u0121a.", "Hekk jaraw l-imsejkna u jifir\u0127u;", "u tag\u0127mlu l-qalb, intom li tfittxu lil Alla.", "G\u0127ax jisma' l-fqajrin il-Mulej,", "ma jistmellx l-imjassrin tieg\u0127u.", "Ifa\u0127\u0127ruh is-sema u l-art,", "l-ib\u0127ra u kulma jit\u0127arrek fihom.", "G\u0127ax Alla jsalva 'l Sijon,", "u jibni l-bliet ta' \u0120uda;", "u huma jer\u0121g\u0127u lura u jg\u0127ammru fiha.", "Jirtuha wlied il-qaddejja tieg\u0127u;", "dawk li j\u0127obbu lil ismu joqog\u0127du fiha."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.70", "bookref": "PSA.70", "text": ["Karba fin-niket", "G\u0127all-mexxej tal-kor.", "Ta' David.", "B'tifkira.", "O Alla, ejja e\u0127lisni!", "Mulej, fittex g\u0127inni!", "\u0126a jist\u0127u u jinfixlu", "dawk li jfittxu jne\u0127\u0127uli \u0127ajti.", "\u0126a jer\u0121g\u0127u lura m\u0127awda", "dawk li jifir\u0127u bid-deni tieg\u0127i.", "\u0126a jer\u0121g\u0127u lura kollhom mist\u0127ija", "dawk li jiddie\u0127ku bija.", "Jithennew u jifir\u0127u bik", "dawk kollha li jfittxuk;", "jg\u0127idu dejjem: \"Kbir hu Alla,\"", "dawk li j\u0127obbu s-salvazzjoni tieg\u0127ek.", "Imma jien, fqajjar u msejken;", "o Alla, fittex g\u0127inni!", "Inti l-g\u0127ajnuna u l-\u0127elsien tieg\u0127i:", "iddumx ma tg\u0127inni, Mulej!"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/PSA.71", "bookref": "PSA.71", "text": ["Talba ta' wie\u0127ed imda\u0127\u0127al fi\u017c-\u017cmien", "Fik, Mulej, jien nistkenn;", "ma jkolli qatt g\u0127ax ninfixel.", "G\u0127all-\u0121ustizzja tieg\u0127ek salvani u \u0127arisni;", "ag\u0127tini widen u fittex e\u0127lisni.", "Kun sur ta' kenn g\u0127alija;", "int weg\u0127edt li ti\u0121i dejjem issalvani,", "g\u0127ax blata u fortizza int g\u0127alija.", "Alla tieg\u0127i, \u0127arisni minn id il-\u0127a\u017cin,", "minn id il-qarrieq u l-kiefer.", "G\u0127ax inti, Sidi, it-tama tieg\u0127i;", "Mulej, inti l-fidu\u010bja tieg\u0127i sa minn \u017cg\u0127o\u017citi.", "Fuqek serra\u0127t sa minn twelidi,", "sa minn \u0121uf ommi inti \u0127adtni;", "inti dejjem it-tif\u0127ir tieg\u0127i.", "\u0126afna huma li stag\u0127\u0121bu bija ,", "i\u017cda inti l-kenn qawwi tieg\u0127i.", "Mimli fommi b'tif\u0127irek,", "u b'seb\u0127ek il-jum kollu.", "Twarrabnix meta nasal g\u0127ax-xju\u0127ija;", "titlaqnix meta t\u0127allini sa\u0127\u0127ti.", "G\u0127ax fuqi jitkellmu l-g\u0127edewwa tieg\u0127i;", "dawk li jonsbuli \u0127ajti flimkien ifesfsu.", "\"Alla nsieh!\", huma jg\u0127idu,", "\"G\u0127alih!", "Aqbduh!", "\u0126add ma je\u0127ilsu.\"", "O Alla, toqg\u0127odx 'il bog\u0127od minni;", "Alla tieg\u0127i, fittex g\u0127inni.", "\u0126a jist\u0127u u jinfnew dawk li jixluni;", "jimtela bi\u017c-\u017cebli\u0127 u l-g\u0127ajb minn iridli d-deni.", "Imma jien nibqa' dejjem nittama,", "u nkattar tif\u0127irek kollu.", "Fommi jxandar il-\u0121ustizzja tieg\u0127ek,", "il-jum kollu l-g\u0127emejjel tal-g\u0127ajnuna tieg\u0127ek,", "g\u0127alkemm jien stess ma nafx kif ng\u0127oddhom.", "Nersaq quddiem il-kobor tieg\u0127ek, Mulej Sidi,", "biex il-\u0121ustizzja tieg\u0127ek wa\u0127dek inxandar.", "O Alla, sa minn \u017cg\u0127o\u017citi int g\u0127allimtni;", "u jien s'issa g\u0127adni nxandar g\u0127e\u0121ubijietek.", "Imqar meta nixjie\u0127 u jibjad xag\u0127ri,", "la tinsinix, o Alla;", "sakemm inxandar g\u0127emil idejk lil kull nisel,", "il-qawwa tieg\u0127ek lil kull min g\u0127ad ji\u0121i.", "M'og\u0127la s-smewwiet il-\u0121ustizzja tieg\u0127ek o Alla!", "\u0126wejje\u0121 kbar int g\u0127amilt; min hu b\u0127alek o Alla!", "Minn g\u0127aw\u0121 kbir u qalil int g\u0127addejtni;", "i\u017cda int ter\u0121a' tag\u0127tini l-\u0127ajja,", "minn qieg\u0127 l-art ter\u0121a' ttellag\u0127ni.", "Kattarli l-kobor tieg\u0127i;", "er\u0121a' ag\u0127tini l-fara\u0121 tieg\u0127ek.", "U jiena nfa\u0127\u0127rek bl-arpa", "g\u0127all-fedelt\u00e0 tieg\u0127ek, Alla tieg\u0127i;", "ng\u0127annilek bi\u010b-\u010betra, Qaddis ta' I\u017crael.", "Jifir\u0127u xufftejja jien u ng\u0127annilek;", "tifra\u0127 ru\u0127i, li inti fdejtli.", "U lsieni l-jum kollu jit\u0127addet", "fuq il-\u0121ustizzja tieg\u0127ek,", "g\u0127ax waqa' fl-g\u0127ajb u l-mist\u0127ija", "min iridli d-deni."]}